Babango: Bible for 1 Corinthians, 1 John, 1 Peter, 1 Thessalonians, 1 Timothy, 2 Corinthians, 2 John, 2 Peter, 2 Thessalonians, 2 Timothy, 3 John, Acts, Colossians, Ephesians, Galatians, Habakkuk, Haggai, Hebrews, James, John, Jude, Luke, Mark, Matthew, Philemon, Philippians, Revelation, Romans, Titus

Formatted for Translators

©2022 Wycliffe Associates

Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)

©2017 Wycliffe Associates

Available at <https://bibleineverylanguage.org/translations>

The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at [https://unfoldingword.bible/ult/](https://nam12.safelinks.protection.outlook.com/?url=https%3A%2F%2Funfoldingword.bible%2Fult%2F&data=02%7C01%7Cmarv_lucas%40wycliffeassociates.org%7Cab3b29dbe7fc44554aeb08d8080e8e70%7C7baa11086adb4be299cf00a4872ab1cf%7C0%7C0%7C637268205914531190&sdata=SW2KxVr%2BcxHGAgMpv602NzoYenorfHi9bOs2SNzVpR4%3D&reserved=0).

The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes

©2017 Wycliffe Associates

Available at <https://bibleineverylanguage.org/translations>

The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at <https://unfoldingword.bible/utn>.

The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit <http://creativecommons.org/licenses/by-sa/4.0/>

Below is a human-readable summary of (and not a substitute for) the license.

**You are free to:**

* **Share**— copy and redistribute the material in any medium or format.
* **Adapt**— remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.

**Under the following conditions:**

* **Attribution**— You must attribute the work as follows: “Original work available at <https://BibleInEveryLanguage.org>.” Attribution statements in derivative works should not in any way suggest that we endorse you or your use of this work.
* **ShareAlike**— If you remix, transform, or build upon the material, you must distribute your contributions under the same license as the original.
* **No additional restrictions**— You may not apply legal terms or technological measures that legally restrict others from doing anything the license permits.

**Notices:**

You do not have to comply with the license for elements of the material in the public domain or where your use is permitted by an applicable exception or limitation.

No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

A picture containing text, clipart

Description automatically generated

TOC \o "1-2" \h \z \uRight-click to update field (doing so will insert table of contents).

Page left intentionally blank

## Habakkuk

Chapter 1  
1Liwesi linge motiesakoli Abakuku la eeneli: E Yeova, te nda engele ekowelela mbai alikambo la woongi ligamesi, la owe atooka te, te nda engele ekowelela mbai owe alikambola wongi ligamesi alikamabo ate okalese ewodje, la owe okalesiti t?3Alikambo lande okokelaka ate yene sambo djinge ekokelaka wodidi, odjei omondengi mobeteli? Alikambo lande opwesi la ewodje liwoso wodjei liwoso la mbai, alikambo lande osui wodjei, alikambo lande odjeleni wokolongaka? 4Dendjongo pui ikosilaka wotetelake, womemene wotitewokeke te. Alikambo ate moto mobe akoasaka moto molamu, dee ndjongo wo memene wokokeke.5Dendani la ndondo e witondo, la woeneni, la odendaneni, la waahueli. Ahuelani, alikambo ate edjei la loi wesi ndjo wungo moto mwesi akokelaka la masio manu, loi wungo watondima ino te, wa woesa ino woho. 6Alikambo ate denda ikowa pumbesaka wakaladea; etondo e limemu a boolo, la motema misamisa, enge ekokekee la wibele wa mbume ndjinge idjei wohola alikambo la ototi wibele wa wabati winge wa moho te. 7Etondo eho ekowangesaka la ohekeli boo. Eho mene ekobataka pui dja eho la ekohekeleke etemia.8Wapunda wa eho wadjei la obangu oleki mpange, idjei lalimemu aboolo, oleki mbwa dja motulu la kolokolo. Wa punda wa eho wa wita wakobika, wa punda wa eho wa wita walongoi liheele. Ikowumbwaka nda mpongo enge ekowumbwaka obangu obangu alikambo la olaki ema. 9Etondo eho esi kpaa engeli obati ewodje. wilongi wau wedengi liwoso, wageleli nda ebeli e ehoho e eti, wakoonoko wahelami nda ebeli e ngene.10Etondo ehowaeneleke makumu, wakumu waho wadjei ma eoseki la maiso maeho te, ekosekeke te ebete kpaa enge ebaniani aboolo, ekokelaka liguza la miisu la opuesi ebete eho. 11La engele enge, ekokee liwoso mene nda ebeli e ehoho ekoleka koto okpali mene huko. wokulu wo eho wolongoi mwengele o eho.12Te Yeova, owe odjei olongoi gaala, te ndjongo te? te Mwengei o mbai, Mosatu o mbai, owe otoguaka te. Te Yeova obati eho alikambo la osambesi, la owe, te libanga, owangeli laho alikambo loi ohekeli engele.13Owe odjeli la maiso la mango matoengaka te woenisambo djinge wobe; otoengnga te odengi ewodje. Alikambo lande okodengaka wango wakokelaka sambo mbe wabati logoo engele moo mobe akomomeleke moto ongo odjei molaùu omoleki inde? 14Alikambo lande okomoumesaka moto ombume ndansu e mbu, nda ebili e nama djinge ikoagulaka la solo, djinge te moto toeti te akodjibaniaka djaho?15Inde adjilobi djaho kpaa saa la ndobani, akodji gulaka djaho la wodja wonde, akodji boliaka djaho la wodja wonde wo usu. Nde ngongo adjei la woemeli la mwemu. 16Nde ndjongo akomohekele mbeka dja wande la okopumbesaka wodja wonde wousu milungu ma mbeka, te mpamba te la mboka e woho nde likambo lande libatami maita molamu, la wilaka wande wilamu. 17Edjei alikambo la woho nde akalumbaka ndi woya wonde, la woolimene witondo wi engele kpaa, ango woenesitiaka inde motema magba tewokebe te?

Chapter 2  
1ikomala la ebete e mbai eodendeli, ikodja likolo la etutu etetelake e libanei, ikokengele; alikambo la woeni enge ekoasa inde la mboka e mbai la lisio linge likokodja mbai.2Yeova awongoselali mbai ikeli ate: dinge eeneneli, enese waho ngbaii la witanda, alikambo ate moto ongo okotanga djaho la mooli mosungu atbinge ekikimi te ango ekotanga inde eho. 3Alikambo ate eeneneli edjei djo alikambo la engele enge ebatama, engeleki obangu obangu tee la gboo, etoasali moleho te. te inga eumwa, la mbela ndi eho; alikambo ate oodjangi kokia woho wokoengesama. watouma mbuse e engele te.4Denda! molimo monde mokundi la elolo; motidjaali alima te, Ase moto molamu, la womemene wonde akodjaa ndi la mokalo. 5Te, alikambo la bino ekokosaka motopele motetelake akoateniaka; atoengesa mwano monde te, inde moto odjesi molimo monde mosungu nda kabuli, inde moto odjei nda ebeline logo aengiti ogbeti te. Akowanesaka witando kpaa atieinde lnde la obomanesi wato kpaa wawitondo atie ende.6Wango, ee, ewo kpaa wako wakomoumesela inde woasi wo lisekpe la woasi wa mbokela, woasi wo lokenge wobe, te ndjongo te, wakoasa ate: magba la moto ongo okobomanesaka wiho winge witi wande te \_ee te nda engele \_ ongo okoadjeseleke kpaa litake! 7Wango wako wongoko owe benefisi wakowoumelaowe hua, la wango wakoninganesaka owe la wotetelake wakosusua; la maiso mawu okouma mene ema epuesaka; te djongo te: 8Te mpamba te owe mene ema witondo ngbii, wato wa witondo wango watikali wakopuesaka owe, alikambo ate osuali makila mawato alikambo la ewodje enge ekeleli owe mbume, site la wango kpaa wa batiango.9Mango la moto ongo okototelaka monguta monde liwongosele la ndenge e wobe, alikamboate abate elako ende la ebete etela la likambo ate aalongose la magba! 10Owe wani okeli ema esi e nsoni alikambo la monguta mo owe, oolani wo ebele e wato wawitondo; la molimo mo owe mokokelaka lisumu. 11Te mpamba te la etutu, libanga likopama la mooli mo mahba, libaya la ehelesele e monguta ekowongosele eho la wotondo.12Magba la moto ongo okosuaka mokila alikambo la omai engumba, la ongo odjangi wolamu alikambo ate amee site tetelake! 13Denda yeova o wigogo nde akokelaka wotomu ndi wo tetelake alikambo ate elole la misa, la wigogo wa wato wa witondo walembe wenge saa mpamba, te ndjongo te? 14alikambo ate mbume ikotumala woewi wo wongengi wo Yeova nda malia matuma la mbu.15Magba la moto ongo okowahekeleke wino wande ema ekengake enge enangesi inde eho la limemu la owe la wobanda ate awalngwese, iwo la adenge wisuki wa wende wau la nsoni. 16Okotuma mene la nsoni la ebete eotumi la mwemu. owe mene koto kenga, woenene nda moto ongo oteniti ekpoto te. kopo e ewo e lilome e Yeova ekowakukolela owe, nsoni ekokuele mwemu mo owe;17Te mpamba te ewodje enge e mokeleli iwo liba, eho nde ekodiha owe, la lituma lisungu la olaki nama nde ekowangesaka nama djaho, alikambo ate osuali makila ma wato la likambo la ewodje enge ekeleli owe mbume; site kotola wango kpaa wabati ango.18Ekeko enge edjemami edjei landa ewongosele, ango mokeli mo eho adjemi eho, aumesi ekeko e ewonda enge enangolami, la motiesakoli omoleho? ango mokeli o eho abateli eho motema tee wa mpamba mpamba wango watoasaka te? 19Magba la moto ongo okoasaka la ekula ate: ee susua! la libanga linge litokpomaka te ate: amala! totiesakola iso! denda! eho edihamila wolo koto la balata; eti la ohatiai te. 20Ase Yeova adjei la ndondo e tepelo eende mosatu. mbume djesi kpaa, abata logoo liwoso lande!

Chapter 3  
1Lipotela la motiesakoli abakuku la nzembo dja magba. 2Te Yeova djoki mboli eowe. te yeova iumi owongi tomu dja owe. te wongosa djaho la mokalo la engele enge owongeli! kela ate woho woewane la engele enge owongoli la engele e ewongo otiwosane te otookeli iso mangba.3mwengei inde mene adjakali olongoi la temani, ee masautu mwesi adjakali olongoi la mokoli Palane. etemia ende etumali la likolo, la mbume itumi la matemei mande.4wongengi wonde woumali mene nda moindi.adjakali la wingengiseli wiale la ewo ende, la ebete e woisi wokuku wonde edjakali ango. 5ekoni ebe edjakali osombi liwoso lande, la pepele makasi edjakali opumbi la makolo mande.6Aamalali logoo, alikambo ate aninganesi mbume. Aaneli, kotola mbuse akelali ate witondo wihubwahu mbwe. mikoli ma libela la libela miatiali, mikolo mikeke minge mikaumwaka libela midjambali ndenge ndjongo opoti gaala.7yenneli wodidi wo wahema wa kushane. wisindje wa hema wa moki mo midiane wipotali oningani. 8Te yeova, limemu la owe lingaleli nde wibale, te wombanda nda wonde wongaleli nde mbu?alikambo ate oteli la wambunda wa owe, makaloma ma owe madjakali mokalo.9Wotolo woowe wotikali wohola. wandai wango walapi ma wato edjei loi wungo wa asami. opotali waati mbume la wibale. 10koli iwoeneli owe; djokali wodidi aboolo ewongo wo ehoho esungu la olime mu alekali. malia ma lindake ma etekesali mawo ma eho likolo.11Ndebo moi wiamalali logoo, la wibete wa waho wa woabaati witellesani, mbanza dja owe idjakali saa okunda moi. obalimi wo likonga la owe wodjakali ongengisi. 12Odjakali osombi la mbume la mwano. odjkali otangakoli witondo la limemi ndenge ekotangaka iwo pukapuka.13opumbali alikambo la mokalo mo wato wowe ongo abatami maita. omolukali ongo odjei omonguta mo moto mobe wesukiwisuki.14la mangenda mande mene osali moto mo wasali wande engele edjali iwo nda ehoho aboloo alikambo la woandji mbai. mwemu ma sungu mowu modjakali nda wato wango waani omolaji moto owodidi la ebete e odja isi. 15Olekali la mbume la wapunda wa owe, la ebte etumali malia ngbii.16Djokali solo dja mbai ipotali oningani, ango eokanali wilengeli, mikua ma mbai mipotali oholi, laidjianali la ndenge edjakali mbai, alikambo la mboka e logooo enge ekowaumela inde wato, alikambo la osani la iwo.17Te inga moto mo pigi motiemese pulele te, la pukapuka ete te la mite ma bino, inga wotomu wo mote mo olibe woleki saa nepamba la wilaka wa wilanga wipumbwesi wilaka te, te inga egogo mene la wopango la wisole witi te la wilanga wa wopanga,18Te ndjogo, mbai ikoemele aboolo la yeova inde emene, ikodja la mwemu la mwengei omokalo mo mbai. 19Yeova nkolo likumu ongo oleki kpaa adjei wokulu wo mokalo mo mbai, la akoumesa makolo ma mbai; nda mango ma Bishe, akokela ate mbai, isombe likolo la wibete wa mbai winge witelana. Eati motiesakoli mo djembo la wilingeli wa mbai wa ndiki.

## Haggai

Chapter 1  
1La elanga e wale e likumu daluise, la ndebo e motoba, la wuse wo poo wondebo eho loi wo yeova wodjali la mboka e motiesakoli Agai alikambo la zelubabelle mana shealatiele, gubelenele o Yuda alikambo la Yosua mana o Yehozadake nganga Mwengei mosungu ate: 2Denda wuhuwu woasi Yeova o wigogo: wato wango waasi ate: engele eumakiyate, engele e omai monguta mo Yeova.3Loi wo Yeova wadjalindi la mboka e motiesakoli Agai ate: 4Ekelenfe engele ino wingini wabati mene la minguta manu minge mizesemi wolamu la mabaya, ahala manguta mungo motikali mpamba? 5Denda wuhuwu woasa Yeova owigogo: batani mitema manu la mboka djanu. 6Oonini migono ngbii; as minge mikolisaka ino lla eisele midjei saa mikeke. olaki okolakani, ase ogbetitiani te. okengi okengakani ase olangoitiakani te. wsindje okopkalakani, ase moto te weti te akokodjaka misa, la motoongo okobelaka alikambo la liputi lande la saki enge edjei la mapokosaka.7Denda wuhuwu woasi Yeova o wigogo: batani mitema manu la mboka djanu. 8Elani la mabaja. Maani manguta, alikambo ate yemele la mohola a likambo ate ikondje mogano; Yeova aasi ndjongo. 9olukalini okondji ngbii; ase denda okondji wibeke: olingesalini waho la monguta, ihuhe la loi waho loundu alikambo lande? wohonda loi wo Yeova o wigogo . alikambo la monguta mo mbai mungo motikali mpamba, ango okotilaka ino obangu, moto la moto la monguta monde mene.10Ndjongo alikambo lanu, likolo liheli ligite la laho, lambume iheli pukapuka dja djaho. 11djomesalindi mbume; mikoli pukapuka, bino poli, maita ema kpaa enge ekopumbesa mbume, wotomu wotetelake kpaa wo mawo, ideeli woho womobeteli moto ombume, la nama dja moki.12zelubabele mana o shealatiele, la yosua mana o Yehozadake nganga Mwengei mosungu, la wango watikali ndondo e wato, kpaa. wapotali ooki mooli mooli mo Yeova mwengei oowu; la wasi wo motiesakoli Agai, ndenge Yeova Mwengei oowu amotomali inde; wato wamali omo wangi Yeova. 13agai mosumbi neboli e yeova asaali ndi la wato la otutiani la tamaka djinge mosungu mosumbi atotali e Yeova ate: idjei la ino mongindi, woho nde loi Yova.14Yeova asusolali limo e Zelubabele mana o Shealatiele, gubelenele o yuda la elimo e yosua mana o Yehozadake nganga mwengei mosungu lla elimo e watika kpaa ndondo e wato, wapotali olingeli la okeli wotomu wo monguta mo Yeova o wigaga, Mwengeli oowe. 15Woho wodjali la wuse wo ntuku iwale la inei ndebo e motoba la elanga e wale e likumu Daluise

Chapter 2  
1La ndebo esambo, la wuse wo ntuku iwale la woesi wo ndmbo eho, loi wo Mwengei wozali la mboka e motiesali Agai ate: 2Yakongi la owe, ase la zelubalebe mana o sheala tiele, gubelenele o Yuda, kotola Yosua mana o Yehozadase mana, nganga mwengei, kotola la wato wango watikalali ate:3Ndai otikali la ndondo emu, ongo weneli monguta mungo mo mogano mo eho mo gaaba? nda ndenge ekoeneke ino moho sikahala? Tuka woengemenesi woho la wungo wogala, edjei ema mpamba la maiso, te nzongo te? 4Ase sikanzo, Te Zelubalebe, tetela, woho nde loi wa Mwengei, la tetela, te Yosua mana o Yehozadake nganga mwesi odjei mosungu? Inokpa wato wa mohuma mokii, telelani kelani, wohonde loi wo Mwengei alikambo ate idjei mongindi la ino, wohonde loi wo Mwengei owigogo. 5Susolani loi wungo wookanali mbai la ino engele epumba laino la Ezipit, la engele elimo embai ezakali wamali ndondo enu. otiwangeni te.6Denda wuhuwu woasi Mwengei o wigogo: la mbala esialidi\_etikali ma engele ekeke ikininganesa likolo, lla mbuse, ma moki. 7Ikoninganisa witondo kpaa, la wiho wilamu wa witondo kpaa wikolingela mena la monguta muhumu, laikotumesa moho la mogano, Yehova owigogo asinzongo.8 Balata edjei e mbai, la wolo wodjei wo mbai, woho nde loi wo Yeova owigogo. 9Mogano mo monguta mohumu moholi mokoleka mogano mo monguta mogala , yeovha owigogo asi nzongo.10La wuse wo ntuku iwale la inei wondebo e libwa, la elanga e wale e daliuse, loi wo Yeova womozelali motieseli Agai ate: 11Denda wuhuwu woasi Yeova owigogo: yakongi la owe, wahuela wa nganga mwengei, iko dendela pui ate: 12Inga moto akpala la esinze ende moini mungo mosautesami, la esine ende ebandi makoke te wilaka te maita te wiho wi lakake wa ndenge kpaa wiho waho wikosatesama? wanganga mwengei wawongosali la wasali ate: te!13Agai akeli alidi ate: inga moto mwesi ongo oumi wonalili la molimo mungo mogui, abandi wiho, wahowikouma wonalili?wanganga Mwengei wawongosali la wasali ate: waho wikouma wonalili. 14Nzongo agai awongesali la wasali ate: wahawa wato wadjei nzongo, la etondo ehele edjei lisiwo la mbai, wohonde loi wo Yeova lawo tomu kpaa wo mowu wodjei nzongo, la winge winge wikohekele iwo ndjngo windjei wonalili.15Ase sokandjo, yakongi la ino, batani mitema manu aluhulu loi opotikeke kotola mbuse, liwoso wabate libanga lokolo la libanga la Tepelo e Yeova, 16Opoti engele eumali ndjinge sambo moto adjakali odjei la liwoke la wiho winge wikopumbesaka wipumbeli ntuku iwale, ase waho widjali odjui la egameli otuki wepimle egamele otuki wepimeli ntuku itano wa bino, ase waho widjakali saa ntuku iwale. 17Yohekelelini ino engele: djomesali migono, ihaleseli mahola itomeli maho ewango o malanga, ee, ibitesali wotomu kpaa wo wawo manu, te moto te weti te ndondo enu awongoselali mbai wohonde loi wo Yeova.18Yokani la ino, batani motma monu a luhulu loi: opoti keke, opoti la wuse wo utuku iwale la inei wo ndebo e libwa, opti la wuse wo moboko mo tepelo e Yeova mobatamali, batani la mitema manu luhulu loi: 19Mogono mo djei alidi la ndondo e liwela la woisi puka puka? tee ndi sikandjo, bino, mote mote mo pigi, mote mo gelenade la mote mo olibe miwotiti pukapuka te, te ndjongo te? opoti keke ikoopabwa.20Lo wo Yeova womozeleli alidi Agai mbala e wale la wuse wo ntuku iwale la inei wo ndebo ate: 21Ase la zelubabele gubelenele o Yuda ate: ikonenganesa likolo la mbume. 22Ikokwese mene kiti e wokumu wo makumu ikosesela wotetelake wo makumu ma witondo ngoo, la ikokwese likalo la wasombesi wa laho; l,a wapuda la wasombesi wa laho wakoolama mene, mwesi mwesi la ewuni e manango.23La wuhungo wuse, wohonde loi wo Yeova owigogo, ikootota owe, te zelubabele mana o shealatiele, mokele mo mbai woho nde loi wo Yeova owigogo; ikoobata owe mene nda wopete wo oati kashe, te mpamba te odjei moto ongo omxeni mbai, wohonde loi wo Yeova owigogo.

## Matthew

Chapter 1  
1Ehele edjei litoto e Yesu kilisito, mana o Davidi, mana o Abalama. 2 Abalama amowotali Yisaka; Yisaka amowotali Yakobo, Yakobo amowotali Yuda la wamaanango. 3Yuda amowotali Peleze la zela, ngbau edjali Tamala; Peleze awotali Ezelona, Ezelona awotali Lama;4Lama awotali Aminadaba, Aminadaba awotali Nayasona, Nayasona awotali Salemoni. 5Salemoni awotali Boazi nango edjali Lahaba, Boazi awotali Obede iwo la Luta. 6Obede amowotali Isayi, Isayi amowotali Davidi. Likumu Davidi amowotali Salomo la moli omoki mo wato wa Ulia.7Salomo amowotali Loboama, Loboama amowotali Abidja, Abidja awotali Asa. 8Asa amowotali Yozafata, Yozafata awotali Yolama, Yolama awotali Oziyasi.9Oziyasi amowotali Yotama; Yotama awotali Azaka ; Azaka awotali Ezekiasi; 10Ezekiasi awotali Manase; Manase awotali Amona; Amona awotali Yoziasi; 11Yoziasi amowotali Yekoniasi la wamanango, engele ekpalemate iwo la Babilona.12Mbuse ewototami owu la Babilona, Yekoniasi amowotali Silitieli; Silitieli awotali Zolobabeli; 13Zolobabeli amowotali Abiyudi; Abiyudi awotali Eliakimi; Eliakimi awotali Azolo; 14Azolo awotali Sadoki; Sadoki amowotali Akimi; Akimi awotali Eliyudi.15Eliyudi amowotali Eleyazala, Eleyazala awotali Matana; Matana awotali Yakobo, 16Yakobo awotali Edjepu, molome o Maliya ongo omowoti Yesu, ongo okomowelaka iwo kilisito. 17Edjei mawota liyomu la ineyi obandji la Abalayama tee la Davidi, wawotami liyomu la inei obandji la Davidi tee la ototami ewu la Babilona pe wawotami liyomu la ineyi abandji ototami la Babilona tee owotami o Kilisito.18Denga engele ewumali owotami o Yesu kilisito. Maliya, nango Yesu, adjakali wose o Edjepu, kasi, liwoso ate wayikane, Maliya awumali la lemi la okolu e elimo esatu. 19EdjePu ose onde, adjali moto molamu atibalali omosamboli, alukali ndenge ate akawane la inde la oisani20Ndenge edjakali inde omungoli, ahumbwa e Mwengei amopumbelia la saki pe amwaselia: Edjepu, mana o Davidi, otidje la mbangi la ototi Maliya nda moli e owe, la loyi ate mana ongo odjei la solo ende alongoyi la elimo esatu. 21Akowota mana opele pe okomohekele kombo e Yesu laate inde moto okowakalesa wato wande la obee owu.22Djinge sambo kpaa ikoengesama la ate sambo ekpomali likumu atie wasakoli makoyengesama: 23Denga, mana o moseka akowuma la lemi, akowota mana opele alidji wakomowela ate Emanweli, enge easi ate Mwengei laiso mongindji.24Ango esusuali Edjepu, akelali ndenge emowaselali ahumbwa aleeti amototali moli onde, 25Ati wanesali wenge la inde tee ango ewotali inde mana opele, amohekeliya kombo e Yesu.

Chapter 2  
1Mboli e owotami o Yesu la Betelema e wa Yuda la masio mango madjaakali Elode Likumu, wadenga wato walomungo wa midjoto, walongoiya ongo la epumbeli e liusause wakadjia la Betelema.2Waasia ate: eni Likumu o wayuda awotami? late toeneli mondjoto monde ango edjakali iso ongo la epumbelo e liwusawuse, ase todjayakongi la inde.3Ango eokia Likumu Elode ndjongo, mamungo ma mosambali inde la wato wa Yelusalema kpaa.4 Ase awabolyanesia makumu ma wanganga Mwengei la wato wa lokenge kpàa apotia owahueli nda ati ewotami Kilisito?" 5Wamwaselia ate la Betelema e wa Yuda; ase denga ndenge enge edhingamali la mboka e mosakoli. 6Ase owe Betelema owe ma moki oeti mokeke ndondo e miki misungumisungu ma Yuda; late moto mokikima ongo okookambani, akokamba wato wa Isalayela akopumba atie owe.7Ndjongo Elode awawelaali wato wa lokenge la oyaisi ase awahuelia olamu olamu late ayewe nda engele mweneneli modjoto muho;8Ase ango ewatomali inde la Betelema, aasali la iwo ate kekeni okamolukani mana oho olamu olamu, inga omwenekeni, djakani o ndjaselani mbai late mbai mpe ikayakonga lainde.9Mbuse e omoki Likumu, wakeeli. Mondjoto mungo eeneli iwo ongo ekopumbaka liusause, edjakaali okii liwoso lau, tee ekayamalia likolo la mana ongo omokeke.10Ango eeneli iwo mondjoto muho waemeleeli ngbii.11Aleti ango elingelaali iwo la molako wamogbotia mana mokee ayabati iwo la nango Malia, wamaya mauli wayakongia lamano oho. Wadhukolaali ogumake owu ase wamohekelia makawo wolo, paka, la malasi.12Mbuse, nda ewaunelaali Mwengei la saki ate watimowongwele Elode , wa wongwali la moki mowu la eeti mboka.13Mbuse eiwo owongoi, denga! ahumbwa o Mwengei amopumbelaali Edjepu la saki amwaselia ate: amala, motota mana la nango ndjongo tila la Ezipito, alidji yabata ongo tee ango ekowaasela mbai ate owongwe, late Elode akobalaka omolukani mana ate amoole.14Ndjongo ayamalali ase amototaali mana oho la nango la likolo ase akeeli la Ezipito.15Ase ayabatali ongo tee la logo e Elode, late ungo owasaali Mwengéi la monoko e motuke monde moengesame: imowelaali mana ombai alongwe la ezipito.16Ndjongo ango eeneli Elode ate wanganga myoto wamohengi aumaali la limemu ngbii, ase atomali waole wana kpàa wa pele opoti mbula iwale tee sese wango wadjakali la Betelema aleti la miki maho kpàa, ndenge wato wa lokenge wamuaselali.17Laate eyengesame enge mosakoli Yilimia aasali.18Moli mwesi eokanali la Lama, wilelo aleti la ohumbi la wilelo ngbii, Lasele ase odjaki oleli wana wande, aleti atonaali obondesami, late watikine.19Ango egbaali Elode, denga! ahumbia e Mwengéi amopumbelaali Edjepu la saki la Ezipito.20Ase amwaselia ate: amala motota mana la nango okeeni la moki mo Isalayele late wango wadjaakali omoluki omooli mana oho wagbieke.21Ndjongo ayamalaali ase omototia mana oho la nango ase wawongoiya la moki mo Isalayele.22Aseko nda eokaali inde ate Akelosi adjakaali Likumu ongo la Yudeya ebete esango Elode, awangaali okii ongo aleeti, nda emokebesaali Mwengei la saki, akeeli ongo la moki mo Galileya. 23Aleeti ayabataali la moki mwesi eweli iwo Nazaleta, aloi ate eyengesame wungo oasanaali la nano e wasakoli:wakomowela ate moto o Nazalete

Chapter 3  
1La enge engele ndjongo, Yowani mopatesi apumbali pe apotali otiesakoli ongo a manganga e yudeya. 2Aasali ate: kukolani mitema manu, la loyi ate okumu o Mwengei ewumika ahue. 3Yowani adjei moto ongo okpomali mosakoli Izaya la tina eende ate: edjei mooli mo moto ongo akopamaka la manganga: wongeleni mboka e likumu, atani mboka edje ngbai.4Yowani adjali okpali esinje enge edjakali la kunja e kamela pe mokaba mo ekombaka e nama alibele lande. Adjakali olaki waapepe la woi emotulu. 5Wato wa yelusalema,la wango wa yudeya kpaa la wango wa yolodane kpaa wa djakali oki atie inde. 6Wayewali la hoho masumu mahu, wabatisamali la inde la maliya ma yolodani.7Ango eenia inde Wafalizeyo la wa sadukayo wa kodjaka atie inde ate wa batisame, awaaseliya: liwota la ndjo, ndayi oosumini ate otileni limemu linge likodjaka? 8Ndjongo kelani sambo djinge ikoyenese ate okukoligani mitema. 9Otiaseni ino amene: Abalayama adjei sangbasu. La ndenge eho, iyowaselini ate maamabukeli Mwengei akoki omawumesi wana wa Abalayama.10Wabatika engboma la lidjo dja mite; motekpaa mungo mowoti pukapuka ndamu ekotenama aleeti ekolumbama la misa. 11Mbayi, ikobatisaka la maliya la tina e okukoli mitema, kasi ongo okodja mbuse e mbayi aeti mbayi la okulu pe ikokiti otokoli moliki mo ikpokpo eende, inde akoobatisani la elimu esatu pe la misa, 12A djei la lungu ende la ewoo; akowongele ebete ende etangake opunga, akoisa pukapuka, akolumba pulu amisa mitilimanaka.13Ndjongo Yesu alongwali a galileya, akeli la yolodani atie Yowani, aloyi ate Yowani amopatese, 14kasi Yowani atonali ase aasiya ate: mbai moto ikoki odji atie owe ate opatese mbai, owe odji atie mbai nda ndenge? 15Yesu amowongweselali ate: otitone, ewongi la iso ate tokokese sambo kpaa dja osembo, ase Yowani agemiali.16Mbuse e obatisami, Yesu apumali a maliya. denga likolo lihanali ngbai ase elimo e Mwengei e moyadjimbelali nda eluwa edjia ngambo ende. 17Denda, moli molongwali la likolo mwaasali dji sambo: oholo adjei mana o mbai olibalano, ongo omobali mbai.

Chapter 4  
1Mbuse eho elimo ekeli la Yesu la esobe ate amekeme la Etota. 2Mbuse ende okili ilaka wuse 40 la likolo 40 aokali ndjala. 3Aseko momeki ayandngbali ati einde pe amohaselia inga odjei mana o Mwengei hasa la ma mabukeli ate makukwana makoke. 4Yesu amohongweselali: modingami ate: moto atikala ndii la makoke, kasi la makpomi kpaa mango ma pumbi la monoko mo Mwengei.5Ndjongo etotaamokpalali la egbala esatu, pe amotelesali gboo e likolo la Petelo. 6Peamohaselia inga odjei monga ayanga; alumba la mbume! la ndenge eho, endingami ate: akohekele mitindo atie waandjelu wande la tina owe pe wakookpaala la mawo, la mbangi ate ligiligi la owe lititimie libukeli te kikima.7Yesu amohaselia: ekomami alidi ate: okokiti ommomeki likumu, Engali e owe. 8Etota amokpalia alidi la mokoli mohingake, amohenesia okumu kpaa wo mokii. 9Pe amohaselia ikohekele djinge kpaa inga ondimi mbai maho pe okumesa mbai.10Yesu amohaselia ate longwa ahala Etota! ndenge eho, edingami ate: ndi likumu la owe Mwengei. okoki owe omokumesi pe la omokeli. 11Mbuse eho Etota amodeyia pe hene ndjo wapumbwa wa yandongbali ati inde pe wa mosalesia.12Tango eyokia inde ate Yaone ahelamala, Yesu akeli la Galilea. 13Alongwali la Nazalate pe akia la Kapelenaumu; e gbata esungu, la moki mo Zebulona pe mo Nefetali.14Laate mango makpoma ate mosakoli Izaya makokesame. 15Mokii mo Zebulona la Nafetalia, mboka e malia ma mbuu, ebete enge edjei ngambo eeti e yolodani, Galileya. 16Wato wango wayabati la ongundu waheni ngbai esi esungu, pe wango wadjakali la londe lo logo ngbai esu ewadimbeli.17Ndi enge tango, Yesu abandali pe otoyi ohasi wongeleni sambo; la likambo ate okumu o likolooumia pene.18Ndenge edjaakali inde osombi la olayi o lindanda sungu la ligalileya, ahenia lanango la manango waale, Simoni awelameli ate Petelo, pe la manaango andele, wadjakali olumbi itanga la lindanda lisungu la Galileya, wadjali pedja wa lobi wasuu. 19Awahaselia: tutiani pe ikohumesani wa lobi dja wato. 20Ndjongo, wadeyia itanga djawu pe wa motuteyia.21Akia lihele pe awahenia waeti manango la manango waale, Yakobomonga Zebedeyo, la manango Yoani, wayabatali la ebete la sangbsu Zebedeyo pe wadjaakali owongeli itanga djawu. Awawelia, 22Pe ndi ndjongo wadeyia wato pe la sagbasu wa motuteyia.23Yesu asombali la Galileya kpaa; ateyaali la wa sinagoga, akpomali mboli lndamu la Mwengei pe akalesali ikoni kpaa la ilukano kpaa atie e wato. 24Mboli inde esombali la siliya mobimba pe wamodjelesi la wato kpaa wa ikoni pe la oembi ndenge kpaa la witota, la wato wa ibubulaka, ango watisombala, pe adjakali owakalesi. 25Wato ngbii wamotutiali, wango wadjali la Galileya, la wango wa dekapole, la wango wa yelusaleme, la wango wa yudeya, pe la wango wa eti songo edi

Chapter 5  
1Tango ehenia Yesu wato ngbii, atelia la mokoli. ayabatia pe wa tutieyi wande wa yandongbia ati inde. 2Mbuse eho abandia owa kpomeli matio, mande ahasia:. 3Mwemu ngbii la wato wango watundi la mitema la ate okumu o Mwengei odjei wohu! 4Mwemu ngbii la wango wadjali la ilelo, la ate wakodjwa woemeli.5Mwemu ngbii la wango wadjei bosii, wakotota mu mokii! 6Mwemu ngbii la wango wadjali la ndjala pe wakolu kaka osembo, wakogbeta! 7Mwemu ngbii la wango wakosumaka sambo ndamu, wakowahesa olamu! 8Mwemu ngbii l,a wango wadjei mitama milamu, wakohene olamu.9Mwemu ngbii la wango wakohekeke logop, wakowawela wana wa Mwengei 10Mwemu ngbii la wango wakowanyokoloko la tina e osembo, okumu olikolo odjei woyu!11Mwemu ngbii mokodja la ino tango enge eko, tangemaka ino la wato pe wakohasaka la ino sambo mbe la tina e mbai. 12Hemeleni pe mwemu mosungu modje la ino la likambo ate mbano enu ekodja esungu ongo likolo. ndenge eho eho, wawanyokolali wasakoli liwoso lanu.13Odjeni mokpa mo moki. kasi inga mokpa mosila esali eho, nde nda ndenge ekowongwa woleli woho. 14Odjeini mweli ngbai mo moki. egbli enge edjei la mokili etihisana,15Watiloliaka otambe ate waebete sese kasi likolo la ate ewahenese wato kpaa wadjei ndondo e molako. 16La ndenge eho, ngbii enu ekoheneke ati e wato la ate wahene ikela ndamu ongo odjei likolo.17Otimungoleni ate idji ate ilongose mibeko wasakoli, olongosi kasi okokesi. 18Ndenge eho, iyohaseli la osembo; ango eti salamata likolo la mbume, lidingo teeti te lisia la lidingo eti lisalamate ndondo e mibeko yambo ate sambo kpa ikokesana.19Ongo okobuka mobeko mokikima pe okowahasela wato wakele ndjongo awelama moto mokeke la okumu o Mwengei: kasi ongo okoke pe okoteya atie weti wato, akowelam;a moto mosungu la okumu o Mwengei. 20Ndenge eho, iwohaseli, inga osembo wonu woti ete mungo mo wango wabimiali mibeko pe wa Falisayo, otilingelani la okumu o moto.21Oyokalini ate wa wahaselali witindo: otimowol;a moto, moto ongo okowola moto akosambesama; 22Kasi mbai iwohaselini: moto ongo oyabati la limemu la manango ndi la pamba okoki la osambesami, moto ongo oko mototaka manango nda atial kole awongi ate atote etumbu la sambi pe ongo okomotonaka manango nda boli akoki olongoli lamisa ma lifelo.23Inga ohumesa mabondja la otale o Mwengei, pe ango omungola obe oowe atie manangwa; 24Dhee libondja lowe a lotale pe keke yoo owongeli sambo ino la mangwa ase mbuse djaka ohi mabondja ma owe.25Wongele ino la motowe la mosio, nganga eko sombaka ino lainde, la mbangi ate atilumbe atie e zozi, pe Zozi atike la owe la boloko wambele. 26Iwowasali memene otikuba oyogo dji opute enge nyongo.27Ookalini ate ahasamali: oti huanesa wenge la moli o moto. 28Kasi mbai ahasi la ino ate; moto kpaa ongo odengi moli la ndenge emolulake ahunesika lainde wenge la motema.29Inga lisio eowe elilome likotomaka la sambo mbe, elongose pe elumba lihele, la likambo ate ewongi la otikali la eketi la olumbami wenge kpaa la lifelo. 30Pe inga ewo eowe elilome eotama la sambo mbe, etene pe elumba lihele, la likambo ate ewongi la owe odjei la ekete la ate olumbame wenge kpa la lifelo.31Ehasamali ate: moto ongo owumbi la moli onde amohekele ekpata e ooli liwala. 32Ase mbai, iyowaselini ino ate moto ongo owumbi la moli onde inga etidje eteba aluki ate amokelese eteba.33Oyokali alidi ni ate ehasamali atie iloko: otibuka saka eowe, kasi okokokesa mumgo molakali owe likumu. 34Kasi mbai iwohaseli ate otibingesaka la sambo kpaa, la kombo e liloko la likambo ate lidjei esiko e Mwengei, 35Otibingesaka la kombo e mbume, la likambo ate edjei ebete ekobataka Mwengei magilili, alidi te kombo e Yelusaleme la likambo ate lidjei egbla e likumu lisungu.36Otibinge pe saka la moto, la likambo e owe te kikima. 37Makpomi maowe matikale ndenge ekpomi owe; linge likobakesaka iwo likopumbaka la obe.38Oyokalini ate wahasali; maiso la tina e maiso pe maino la tina e maino. 39Mbai ohohaseli ate otiumwe ebete kikimi la moto mobe, inga moto aobinga la litama la lilome mohekele linge la liale.40Inga moto aluka la owe sambi la ate atote simbi eowe eowe, modeele amidi. 41Inga moto aluka osombesi kilometele esi kela la inde kilometele iyale. 42Hekele ongo okohongoko pe otimotonele ongo okoluka ototi mopulu atie owe.43Ookalini ate wasali: okomobala miino owe pe okomotona monguna moowe. 44Kasi mbai iwohaseli: bala wanguna wanu, pambwani wango wakoobumakolaka, kelani olamu atie wango wa otoni, pe sambelani la tina e wango wakoonyokoloko pe wakoheneseke olozi. 45La likambo ate odjeini wana wa sangbanu ongo odjei likolo, la ndenge eho, akopumbesaka lihusahuse wonde la tina e wato walamu la wato wabe, alidi akolueseke ewongo la tina e wato wa osembo la wango wa djangi womemene.46Inga obala wango wa obali, nda kole ekotota ino? Waputesi wa lomeya watikelaka ndji ndjongo? 47Inga oha mobale ndji atie wamangwa, nde ekeli ino linge litikela weti wato? wato wa maeti maembaa watikelaka ndji ndjonngo? 48Wumani wato walamu nda ndenge edjei sangbasu o likolo moto molamu.

Chapter 6  
1Kelani sambo ndamu dja likawo atie wato la ate waoneni, inga otikele ndjongo, otidjwa mbano atie sangbasu ongo o likolo. 2Tango enge ehi owe likawo atie moto, otibinge ndundu, ndenge ekokelaka wato wango wakohisaka wikela wau la sinagogaiwohaselini la osembo, wadjei la mbano ewu.3Kasi owe, ngonga ehekeli owe likawo, ewo eowe e liali etiewe linge likeli ewo e lilome, 4La likambo ate likawo la owe likeleme la oyahi, ango sangwa, ongo okoheneke dinge ihisani, ekohenese sambo djaowe la hoho.5Tango ekobondeleke owe, otidja nda moto ongo okohisaka wikela wande: wabali obondeli oyemeli likolo ongo la sinagoga ple kelekelee mboka la ate wato wawahenee iwohaselini la osembo, wadjei la mbano. 6Kasi owe, tango okobondoke lingela ndondo e monguta, liha moluhe mowe pe hongo Mwengei eowe ongo odjei la ebete ehisami, pe sangwa, ongo okoheneke la ohisami, akopumbela hoho. 7Tango enge ekobondeleke owe nda wa pangano; otikpome sambo ngbii nda wato wa wawota maeti; wakomungolaka ate otetelake o makpomi mawu, iwongolo djawu ikondimama atie Mwengei.8otikeleni nda iwo, la ate sangbanu oeni ema enge ebali ino liwoso ate omowongeni. 9Denda ndenge enge ekokela ino liwongolo: sangbasu ongo odjei likolo! kombo owe esatu ekumesame. 10Okumu wowe wodje, mokano mowe mokeleme ahala la mbume nda ongo likolo.11Tohe iso keke ilaka inge ikoki, 12limbesa iso la sambo djasu mbe, ndenge enge ekolimbesaka iso wango wakotokelaka obe. 13Tolongose lihale la simbisi, alidi kalesa iso la sambo mbe, la ate owe odjei la okumu, otetelake la lokumu seko la seko amene.14Inga owalimbese wato obe sangwa o liloko okolimbasa koto owe; 15Kasi otilimbese wato la obe owu, sangwa atilimbese kine sambo mbe dja owe.16Tango enge eyakilesi owe la tina Mwengei otiyabate la elongi emgba nda wato wango wakoisaka ikela djawu. la ndenge eho, wakolukaka ndenge kpaa ate wato waewe ate wakili iwoaseli la osembo, wadjei la mbano ewu. 17Kasi owe, inga okila kpola elongi eowe pe amunola maita malumba liliamu. 18La ate otihenese la wato ate oyakilesi kasi sangwa ongo odjei oweni la ebete ehisanake ndi inde sangwa ongo okoheneke la ohisami, ekoo wongwela.19Otitumeni la iwo ala la moki ebete enge mbwambwa la oholi ekobitesa alidi wa iwi wakogbangola ituti la ate wa iwe. 20Kasi lukanini iwo dja likolo, ongo oholi la mbwambwa itibitesa pe wa iwi watikoka ogbangoli ituti pe o iwi! 21La ndenge eho, ebete edjei iwo dja owe, ndi ebete ekodja motema moowe.22Liso lidjei eheneli e wenge inga liso la lidjei olamu, wange eowe kpaa ekodje ngbi; 23Kasi inga liso la owe liti olamu wenge eowe kplaa ekodja la ongundu. inga ongbi wugo wodjei ati ndenge! 24Moto toeti akokiti owakeleli makumu maale, laate akomotona ongo o poo pe akomo bala ongo owal;e, ndenge eti akoyahele la ongo o woso pe akomotona ongo o mbuse. okokitini okeleli mwengei la ambele mbala kikima.25la ndenge eho iwohaseli: otiyatungesameni la tina e olaki la ekengi wonu te la tina e okpali wonu. omoi otiete ilaka, wenge etiete isinde? 26dengani mbulu dja likolo: watioka pe watiisasaka sangbanu o likolo awalakakesaka owaetitini lla tina kolee.27ndai ndondo enu; la oyatungesi onde, akoki obakesite Mwengele mwesi la maiso mande? 28Denda ndenge ekoyatungesaka ino la tina e isindje yekola yono ndenge tooko futele ndamu la elanga mobele: watikelaka mosala; watisoloko isindje; 29Iwohaselini ate Salomo inde amene, la okumu wonde kpaa, atidjakali la esindje elamu nda fulele eesi.30inga mwengei akokpalesaka fulele dja elanga ndjinge idjei keke kasi ekundu wakoelumbaa la misa, akokiti okeli ndjongo atienu, wato wa oyambi okeke? 31Otiyatungesie kine, otihaseni ate: nde ekolaka iso? nde ekokenga iso? tokokpala nde?32La ndenge eho, dji sambo kpaa, wato la Maeti maemba wakolukaka, kaikoase, sangbasu ongo o likolo ayewi ate odjeini la osenga oho, 33Lukayoni okulu la osembo o Mwengei, djeti sambo kpaa akohekeleni mbuse. 34Otiyatungeseni la tina e ekundu la likambo ate ekundu ekoyawongele eho amene. lisio liesi likolo la sambo.

Chapter 7  
1Otisambese moto la likambo ate watiosambese mino te, 2La likambo ate wakoosambesa ndi ndenge ekosambesaka owe pe wakootenele ndi la imekeli kikima nda owe.3Nda ndenge ekoheneke owe posi la maiso ma mangwa kasi otihekeke la liso laowe amene? 4Nda ndenge ekoki owe omohaseli mangwa: dee mbai oilongose posi la maiso: ndi owe koto, linge la owe liso lidjei la posi? 5Moto mohisake ikele, longoso yo posi la liso la owe amene, sikandjo okohene olamu lma ate olongose linge.6Otihekele iwo djka osatu atie wa imbwa alidi otilumbe palata eowe aite wangoya, la mbangi ate wa ehoto alidi ate eowongwele la ookondwesi.7Wongaa wakoohekele, lukana okokondja, binga moluhe wakooluhuela. 8la ndenge eho, moto kpaa ongo okoongoko ako tata, ongolukaka akohene alidi wakomoluhuela ongo okombinga moluhue . 9nda moto n\_denge edjei ino ango akomohakele mana oinde libukeli inga amohonga lipa? 10Inga ahonga suu, okomodjekele ndjo.11Inga ino wato wabe oyewini owahekeli wana wanu iwo ilamu, sangbanu ongo odjei likolo kodjanga ohii iwo ilaka la wana wande wango wakomowongooko nda ndenge? 12Sambo kpaa ikobala ino ate wa okelele, ino koto, wakelelani ndi ndjongo; la likambo atie wasakoli.13Lingelani la moluhe mosungu! landendeni eho, mohuhe modjei mosungu, tonani mboka enge ekokpalaka la obitani, wato ngbii wakolingelaka ango. 14Kaikoase moluhe mokeke la mboka enge eti ngbi djaho ekohekeleke omoi, kasi wato wango wakohekeleke wadjei wa keke.15Kebani la la wango ayawelaka iwo amene wasakoli! wakodjaka ya ino wa kpali isindje wa meme; kasi ndondoewu wadjei pange. 16okowaewani la mabukeli, wakobukaka ndongo likolo la mabukeli, wakobuka pukapuka dja fugi likolo. 17Mote kpaa molamu mokowotaka pukapuka ndamu kasi mote mobe mokowaka ndi pukapuka mbe.18Mote malamu ùotiwota mbe ndi ndjongo mote mobe motiwotaka pukapuka mdamu. 19Mote kpaa mungo motiwotaka pukapuka ndamu akoetena pe wakoelumba la misa. 20la pukapuka djawu ekoewani ino mite.21wango wakohaseka mbai: likumu, likumu! watilingele iwo kpaa la okumu o likolo, kasi ndi wango wakokelaka mungo mobali wawa o likolo.22Wati ngbii wakohasa la mbai lin ge lisio: likumu, likumu, toti sakolali la kombo eowe? toti humbali la itita la kombo eowe? totikelali wikamwa la kombo eowe? 23mbuse ikowahasela la hoho: itioyewaliniti . longwani ya mbai, ino wato wabe.24Ehele ndenge, moto kpaa ongo okookaka makpomi mahasi mbai pe akoekelelaka, ikomokokanesa la moto o okengi ongo o mai monguta monde likolo la mabukemi. 25Ewongo eluiya, mikalikali mikadja, ehoho mokelia atie molumbe mungo monguta; mokwiti la likambo limanali.26kasi ongo moto kpaa okoyokaka mango mahokasaka mbai kasi kasi aekeleliti, adjei nda bili ongo omali monguta monde likolo la zelo. 27Ewongo eluiyaa, mikalikali mikadja, ehoho ekelia pe longolia mungo monguta, mogbangwania kpaa.28tango eseselia Yesu opumbesi lango makpomi, wato wayabatali la lomungo lo mande, 29la likambo ate adjakli oteyi la okulu kasi te nda wabimiani ase nda wato wadjei wokondji.

Chapter 8  
1Yesu aadjimbali likolo la mokoli, wato ngbii wamotutiali.2Ndjongo moto mwesi odjéi la ekoni e mbala andongbali ahue la inde, a mali mauli liwoso lande, ase asia: Mwalimo inga obali kalesa mbai.3Yesu alongoseli ewo amobatelia asia: ibali okale! ndi engele eho moto oho akalia.4Mbuse eho Yesu asia lainde oka wolamu, otimwaselake moto tweti te ase keke oyainie djéi atie wanganga Mwengéi nda ndjongo ekali owe.5Ango elingelali inde la Kapalanaume, Kapiteni moesi o Roma andongbia ahue la inde, amwongia ate amokalese.6Asia: Mwalimo, moto o mbai o wotomu akolangaka la monguta, wenge wimoliti ndau, ekomwanaka makasi.7Yesu amwaselia: ikokeke omokalesi.8ASe Kapiteni asia Mwalimo, idjéi moto mpamba, ewongiti olingele la monguta mo mbai. Ase asa loi woikima moto o mbai owotomu akokala.9Mbai koto edjéi la mahumu liwoso la mbai, la idjéila wamasadje mbuse e mbai inga yasa ate keke akoke inga yasa la moesi ate wongwa akowongwa inga yasa la moto o mbai owotomu ate kelandjo akokela.10Ango eokali Yesu ndjongo, inde ahuelali ngbii ase asia la wato wango wamotutiakali inde: Iwaselini memene; yeneki wondimi te weti te ahala la Isalayele.11Iwaselini wato ngbii, wakolongwa atie ekolongwaka moi, ase la atie ekolangalaka moho wakoabatala mesa ndondo e wokumu wo Mwengéi ongo likolo ebete eikima la Abalahama la Isaka la Yakobo.12Ase wato wango wakelaki ate wakondje wokumu, wakowalumba iwo la molili, ongo wakolela la otuanesi maino.13Ndjongo Yesu amwaselia Kapiteni, wongwa la monguta mwo owe, loi lokokelama ndi ndjongo nda endimiga owe ase moto owotomu wo Kapiteni oho akalia ndi la engele eho.14Yesu akia la monguta mo petele, ongo amogbotia nango moli o moli o Petele la epe wenge wande widjali la miso makasi.15Yesu amobatelia ewo ekoni emodeya, akalia, inde apotia omokeleli inde.16Kolokolo eumia wamodjelia Yesu la wato ngbii wango wadjéi la wisisi wibe Yesu aumbia la waho la wasi wonde, ase inde awakalesia wato ngbii wa wikoni.17Inde akelali ndjongo, la wengesi loi wungo wasali mwaseli Isaya: inde atotali wodidi wosu, ase akpalia wikoni wosu.18Yesu awenia wato ngbii womolengi ndjongo akelia mwano mo okpandi siwili e ligbutu.19Mwalimo mwesi mo pui aumia ahue la inde ase asia la inde:Mwalimo ikotutiawiati kpàa winge wikoke owe.20Yesu amwaselia ate: mbwa dja motulu idjéi la mawela ma mbume ase mbulu idjéi la minguta, mana omoto ati la ebete elangalake te, la ohomi.21MOto odi ongo odjakali motutiani monde, asia la Yesu mwalimo, dee mbai ikamokunda wawa. 22Yesu a mwaselia ate: tutia mbai, dee wato waguake wakundane.23Yesu alingelia la molela ase watutiani wonde walingelia lainde mongindi.24Galagala ehoho esungu ehohali likolo la malia ndjongo malia mapotali olingeli la molela, ase Yesu adjakali la wilo.25Watutiani wandongbia ahue lainde wamosusolia la wilo, ase awaselia ate Likumu tokalesa iso! toguiya.26Yesu awaselia ate: alikambo lande ekowangaka ino ndjongo? wondimi wonu wodjéi wokeke nda ndenge? ndindjongo inde amalia apamelia eho atie e malia maligbutu ase djiesi kpàa ititimia logoo27Wato kpàa wahuelali ngbii ase wapotia wasi: oholo moto adjéi nda ndenge? alikambo ate ehoho la malia ma ligbutu mamotemeya inde?28Ango emali Yesu siwili eligbutu, la mokimo wabagadala, wato wale waumali lakabuli, wadjali ogbotononila inde. Wato wadjakali la wisisi wibe, wadjakali wobe ngbii ndjongo moto tweti atiengakali oleki la enge mboka.29Wapotali opami: Mana o Mwengéi obali nde atie su? odjiala alikambo la otoni iso eguele la enge engele eoniga Mwengei.30Ma wokeke egogo engulu esungu idjakali olaki.31 Wisis wibe wamwongoli Yesu ndjo: inga obali oumbi la iso: totoma iso ndondo e egogo e ngulu.32Yesu awaselia ate: kekeni ase waumia atie wango wato wale waho, ase walingelia ndondo e wangulu galagala egogo esi kpàa watilia obangu tée la mokoli alikambo la olengeli ndondo e ligbutu ase walindia ongo.33Wabanéi wangulu watilia wakia ongo la moki ongo wasumbia mboli eho la loi lungo womi atie e wato wale wa wisisi wibe.34Ndjongo wato kpàa a wamoki wakia ogbotoni la Yesu Ango omweni iwo wamwongia ate alongwe la moki moho.

Chapter 9  
1Yesu alingelia la molela akpandia alidi siwili eligbutu, ase aumia ongo la moki monde mene.2Wamodjeliaa moto ongo olangali la epe akwesi dee ango weneli Yesu wondimi wou, inde aia la moto ongo okwesi dee:« Mana ombai, ate tetesa motema makasi! ilimbesi masumu ma owe.3Ndjongo wapundesi wapui wadi wadjakali omungoi la mitema mawu" oholo moto akomotangakolaka Mwengéi.4Yesu aewalima mungwene mawu, ase asia: alikambo lande edjéi ino la mamungwana mabe eheng ndenge la mitema manu?5Nda ebali ino okpomakpomi: ilimbesiga masumu ma owe awasi: amala ase pota osombi?6Ase ibali waweni ate mbai mana o moto idjéi la wokulu ahala la mokili la olimbesi masumu" inde asia la moto ongo oliti wenge amala, tota epe eowe ase keke la moki mo owe.7Moto oho amalia, ase akia la moki monde.8Ango weneli wato wasungu ungo loi wotali owangi ngbii, ase wa mwemeleli Mwengéi, alikambo ate awahiga wokumu ehenge ndenge atie wato.9Yesu angwali ongo ase ango adjakali oleki, amoenia moto mwesi nkombo ende Matia, adjakali wabati la bilo uputesi mamelo, Yesu aasea la inde:" tutia mbai!" Matia amalia ase amotuteiya.10Ango odjakali Yesu olaki la monguta monde, wato ebele wandombe wa mamelo la wato wabe wabatia la mesa la Yesu mongindi la watutiani wande.11Wafalisayo waenia ndjongo wasia la watutiani wande alikambo lande ekolakaka mwalimo monu la wandombe wa oputesimamelo ase la wato wobe?12Yesu aokia ndjongo: asia: wato wango wadjéi wenge wolamu watomolukaka monganga te, ndi wato wango wadjée la ekoni nde wakomolukaka monganga.13Kekeni okayapundesi djinge sambo yasi ekpata e Mwengéi ibali wouma ase ibaliti makao ma nama tumbake te la gesele, idjiti owaweli wato walamu te ase wato wabe.14Ndjongo watutiani wa Yoani mopatesi wakia atie Yesu, ase wamohuelia: Alikambo lande ekokilaka iso wafalisayo wilaka mbala ngbii? asewatutiani wa owe watokilaka te alikambo lande? 15Ase Yesu awawongoselia omungoini ate wato wango wawaweli iwo la lipati la liwa la waengi odjéi la magba engele edjéi memene ongo owaweli? memene waengiti odjéi la magba te! ase wuse wungo wogeleli ango ekolongwa molome alipati ase wakokila olaki.16Moto tweti atosonoko esindje e gala la limbusu la engo eholi, inga te ndjongo esindje eholi ekosalakana enge e gala lipokosaka laho likodja lisungu.17Watosuaka Vino poli ndondo e saki e loposo wo gala te inga wakela ndjongo saki e loposo ekosalakana, vino ekosuakana ase saki e loposo ekobitana mpamba. Ase wakoswaka vino poli ndondo e loposo wungo woholi ndjongo eho kpàa ekodja wolamu.18Ango wasakali Yesu ndjoi djaho, likumu la wayuda mwesi akodja, amaya mauli liwoso lande ase asia Mana o mbai omoli aguia ndisikahala ase djaka omobatele ewo likolo lande alikambo ate akale.19Yesu alongoya amotuteya, ase watutiani wande wakia lainde mongindi.20Moli mwesi, ongo odjakali la oekoni eodoki makila mbuse e mosio; wilanga liomu la wiale ndjongo inde andongbali ahuela Yesu mbuse e mokongo, ase ahelia etindje ende.21Alikambo ate inde asia la motema inga ihela sa esidje ende ikokala.22Yesu a dendia mbuse amoenia asiate: Mana o mbai dja la motema makasi! wondimi wo owe wokalesi owe ndi la engele eho moli oho akali.23Yesu aumia la monguta mo Likumu laho, ango oweneli inde wato wabomi wamalinga alikambo la okiiakamohundi mana oho, ase wato ebele wato wadjakali okpomi etale.24Inde asia umani saa alikambo ate mana omoli aguiti te , ase akolalaka wilo wa mosekia ngbii.25Ango aumali wato saa, Yesu alingelia la monguta amohelia mana omoli oho ewo ase mana omoli oho aamalia.26Mboli eho esombia wiati pkàa la mokili mwesi ngoo.27Yesu alongoya ongo, ase engele enge edjakali inde weti ebete eesi, wato wagui maiso wale wapotali omotutei la opami tookela iso magba mana o Davidi!28Ango eumali Yesu la monguta, wato wagui maiso waumia ahue la inde ase inde awahuelia: Ondimini ate yengi oduholini maiso manu? wa mowongoselia: Ndjongo mwalimo.29Ndjongo Yesu awahelia la maiso, asia: Loi wokelame nda edjéi wondimi wonu?30ASe maiso mawu madukwania. Yesu awatekesia makasi inde awaselia okani wolamu, ewongi moto tweti atie wete.31Ase wakia wasia mboli e Yesu Wiati kpàa ndondo e miki maho.32Ango odjakali wato waho okiiwakadjia la moto mwesi otokpomaka te atie Yesu alikambo ate inde adjakali la molimo mobe.33Ango oumbali Yesu la molimo moho, moto oho apotia o kpomi: Wato waenia ndjongo wato ngbii wahuelia wasia ewenekiyo loi nda wohowu ahala la Isalaele.34Ase wa Falisai wasia adjéi Likumu la wisisi wibe, nde emohi inde wokumu wo woumbi la wisisi wibe.35Yesu alekali wibete kpàa ndondo e gbata la miki kpàa inde adjakali opundesi la monguta mowakongi mowu woasi mboli ndamu e wokumu ase adjakali okalesi wato kpàa wawikoni la wato wawodidi.36Motema monde mookali magba alikambo la wato ngbii wango wawenekeli inde, alikambo ate wato waho wadjakali olembi ase wadjakali la motema molitake nda nkondolo djinge idjangi modengi.37Ndjongo inde asia la watutiani wande pukapuka idjéi ngbii ase wato wawotomu wati ngbii te alikambo la osui pukapuka.38Ndjongo akongoni la Likumu la elanga awatome wato wawotomu ngbii alikambo la osui.

Chapter 10  
1Yesu awawelali watutiani wande liomu la wale, awahelia wokulu wo oumbi la milimo mibe, la okalesi wikoni kpàa, la okalesi wikoni kpàa, la wodidi wesi kpaa.2Ehele edjéi nkombo dja watomani liomu la wale oliwoso Simo nkombo ende edi Petele la manango Andele, Yakobi la manango Yoani, wona wa Zebedeo.3Pilipo la watolome, Toma la Matia, ndombe e mamelo, Yakobi mùana o Alafeo la Zadeo.4Simo moto obali moki monde la Yuda Kaliota, moto omohali Yesu atie mitone.5Yesu awatomali watutiani waho liomu la wale awahali miano ndjo: otikekeni la telitoamle ebete e wato wati wayuda te, wango wakoabataka ongo, otilingelakeni la gbata e wa Samalia te.6Ase kekeni atie wa Isalaele wango wawusi mboka nda kondolo.7La mboka, asakani wokumu wo likolo woumiga awue!8Wakalesani wato wa wikoni, wasekwisani qwato waguake wakelesani wato wamba la umbani la milimo mibe. Ino okondjini mpamba.9Otikakeni wolo, te wadjenge, te pukapuka dja wadjenge, la wopasa wonu te10Otitotakeni wopasa alikambo la wosombi wonu te, te simisi iwale te, te sapato te lingenda te.11Inga woumani la gbata esi te la moki mwesi, molukani ndi moto ongo okowemeleni ase abatani atie nde tendi wungo wuse wokolongwa ino ango atie nde.12Inga olingelani la monguta mwesi, asani logoo edje laino.13Inga wato wa wuhungo monguta wawoemeleni, ewongi logoo enu edje la iwo. Ase inga wawemeletini ino te longoseni logo enu.14Inga watona owemelini ino te owoki ino, la monguta mwesi ndjongo, te la gbata esi longwani la ehenge ebete ase huholani limungele la makolo manu.15Iwaselini loi wo memene: la wuse wo oteni huko, enguele e wato wa gbata eho ekodja monga oleki eguele e wato wa Sodoma lo gomola.16okani! yotomini ino nda kondolo ndondo e pange ndjongo, djani la wokenge nda ebili ndjo la logoo nda mbulu e pidjo.17Huakani, alikambo ate wato wakawaino la timilali la wakobinga ino liwoso, ino pimbo ndondo e monguta mo wakongi mowu.18Wakokawani ino liwoso la wakawi, ase la makumu alikambo la mbai, liwoso lawu la liwoso la wadjondji.19Inga waokawani ino liwoso la timilali, otibatakeni motema likolo te, alikambo loi wokwasa ino, te la ndenge e wasi ikohani ino loi lungo lokwasa ino.20Ndjoi djaho itouma atie nu te ase ikouma ma molimo mo sangbanu okoasa ndondo enu.21liwota wakolaana wawa akomoolà mana, wana wakoamalila wa sangwà, pé wakowaala. 22watokpa wakootani, aloyi la kombo embayi kasi, ongo akonanga motema, akokalàa! 23inga wodje betelemi la moki mwesi, ladjeiti mikii. iyowaselini meemené woti sombwani mokikpa mo isalaele hatanga engé adjakiya mana o moto.24Moyekoli atimwetaka molakisi mondé. 25Ewandi wamondwe moyekoli nda molakisi moondé, wamowelali yoo memenè molako ate adjei likumu mo mutimombé; aseko laino wongo waabati à molako monde.26otiwangeni ema teeti easiti liwoso lanu tilingé liaasi etidjanga wewani eiwoso lanu litingé liaaisi etidjanga wewani liwosolasu. 27asani lamoli motetelaké lingé li waaselalini mbai likolo lingé ni ewasalelalini mbai la dumbiani lamoli motetelaké likolo la milako.28dèeni owangi wango wakoolaka wengi, kasi watiolaka molimo, wangani wango wakolaka wengé la molimo la gehene. 29watitambaka mbulu djà sèlè iwalé la makuta la cuivele? kaakwasé, emateeti ingélikuuma inga sangbanu atigéngé. 30edjete motango mowusé mo moto mwewani. 31ino awietini edingé mbulu la oyiti susele.32aseko, motongo otatolani mbai liwoso la wato kpa, mbai pé ikomotatola iwoso ewawa ombai adjei likolo. 33inga moto awungana mbai liwoso la wato, mbai pé ikomoungana liwoso la wawa ongoodjei o likolo.34Oti mungoleni te ate idji odjabati logoo ahala la mokili idjiti odjabati logoo te, ase obati mopanga.35Idji odjabati okawani ndondo e wawa la mana o pele la sango, ndondo e mana o moli mongindi la nango ndondo e moli mongindi la nango molome onde.36Watonani wa moto wakodjaa ndi wato wa liwota lande mene.37Moto omobali sango, te nango oleki mbai, moto oho aengiti la mbai te moto omoali mana opele te mana onde omoli oleki mbai moto oko aengiti la mbai te.38Moto ongo okpaliti kuluse eende te la otutei mbai te moto oho aengiti la mbai te.39Moto obali obanei mokalo monde akowotilesa woho ase moto okotilesa mokalo monde la gbondo e mbai akokondja woho alidi.40Moto okowemekeni ino akoemeleke mbai, ase moto okoemeleke mbai, akomoemeleke moto ongo otomali mbai.41Moto okomwemeleke mwaseli mo Mwengéi alikambo moto oho adjéi mwaseli mo Mwengéi akokondja esuki e liputi la mwaseli oho ase moto okomwemele moto memene liwoso la Mwengéi alikambo moto oho adjéi moto memene liwoso la Mwengéi akokandja esuki e liputi la moto oho.42Yasi la ino loi wo memene moto okomoha moto mwesi etotu esi e malia madekeke atie moto mwesi mokeke ndondo e watutiani wambai alikambo ate moto oho adjéi motutiani mo mbai, akokondja liputi.

Chapter 11  
1Ango oseselali inde owapundei watutiani wande liomu la wale inde alongoya ongo la okii owapundesi la owaseli ndondo egbata la moki moho.2Yoani Mopatesi adjakali la woyogo, ase aokia mboli etomu dja Kilisito, ndjongo inde awatomia watutiani wande wadi.3Alikambo la omohueli Yesu odjéi moto ongo wewi iso ate ageleli inga te ndjongo tomolambele odi ongo ongoli?4Yesu awawongoselia: kekeni omwaseli Yoani loi wungo woeni ino la wungo wooki ino.5Wato wagui maiso waenia wato wabukakani makolo wasombia, wato wa mbala wakalia wato wadikami matoi wopotia ooki, wato waguake wasusoya ase wato wango wadjangi wa okia mboli ndamu.6Mwemu la moto ongo okobamiaka wondimi wonde.7Ango okeli watutiani wa Yoani mopatesi, Yesu apotia wasi loi wo Yoani atie wato ngbii okadengakini nda loi ongo la lisobe? etale enge ekoninganesaka ehoho? te? 8Ndjongo okelini odendi nde? moto ongo okali wisindje wilamu? ase wato wango wakpali wisidje wilamu wadjéi la minguta ma makumu.9Nde ndjongo okelini okadendi nde? mwaseli? memene yasi la ino okelini omweni moto ongo omoleki mwaseli.10Te la gesele Yoani adjéi moto ongo wasi ekpàata e Mwengéi alikambo lande: Mwengéi asiate imotomi toma o mbai liwoso la owe alikambo la odukoli mboka alikambo la owe.11Yasi la ino loi wo memene: ndondo e wato, moto tweti te adjali mosungu omoleki Yoani mopatesi. Ase moto ongo odjéi mokeke ati ndondo e wokondji wo likolo adjéi mosungu omoleki inde.12Obandi ndiango engele enge easakali Yoani mopatesi tee ndi kekehele, wokumu wo likolo wokondji nga monga ase wato wa paima wokolukaka opwesi woho.13Waaseli kpàa la pui dja Moize yasiga loi wo wokumu wungo wodji la engele e Yoani.14Ase inga obalini ondimi mbai Yoani adjéi Elia ongo wasali iwo ate akodja.15Okani wolamu inga odjéini la matoi.16Ikowakokesa wato wa ehele engele landai? wadjéi nda wana wango waabati ebete e lihoo, enge wabolei wesi wakopamaka la wungo wodi ate;17Toobomeli ino misiki, ase otiwineni te tolembaleli ndjembo dja magba, ase otilelalini te!18Alikambo ate Yoani mopatesi adjali inde atilakali la atikengali Vino te, ase wato wasiate: inde adjei la esisi ebe.19Mbai mana o moto idji ga ikolakaka la ikokengaka ase wato waasia: modendani oholo moto akomungwaka sa wolaki la okengi Vino. Inde aewani la wa ndombe wa mamelo, la wato wabe! ase lokenge wo Mwengéi wokoeneneke memene alikambo likokelaka inde djinge sambo.20Ndjongo Yesu apotia ogbongeli miki mingo mikeliga inde maahuele ngbii ndondo eho alikambo ate wato waho watihengeseli mitema te inde asia.21Magba la owe Korasini! magba la owe Betesaida alikambo ate inga wiaahueli ehele ndenge wiumiga atie nu, wiumali la Zire la Sodoma, gala wato wa mihinge miki wakpali ga saki ase wasuiga misu la mito mau, alikambo ohengesi mitema.22Alikambo la ndjo, yasi la ino, la wuse wo oteni huko eguele enu ekodja makasi oleki eguele e wato wa Zire la Sidona.23Ase owe Kapalanaumu omungwaka ate akoatelesa la oumi likolo okouma sese tee la lifelo: alikambo ate inga wiaahueli ehele ndenge, wiumiga atie owewi wumiga la Sodoma nda gbata eho eumali tee kelekele.24Alikambo laho, yasi la ino la wuse wo oteni huko eguele enu ekodjamakasi oleki enge e Sodona.25La engele eho, Yesu asia o wawa, Likumu la likolo làlá mokili, yohekeli kekedinge alikambo ate wenesiga atie wana loi wungo woisi owe atie wato wa lokenge, ase wato waho waewi ga opundesi.26La memene wawa edjéi ndjongo alikambo ate wonoli ndjongo la obali ndjongo.27Wawa abatiga wiho kpàa la wawo ma mbai moto tweti te a mwewiti mana ndi wawa omwewi ase moto tweti te amwewi wawa ndi mana omwewi inde, ase wato wango wa wabali mana owaewesi atie sango.28Ndjakani atie mbai ino kpàa wango walembi la mikpali ase ikohomesani ino. 29Kpalani tomu dja mbai ase hekeleni mbai mboka ikopundesani ino alikambo ate idjéi la motema pete la wa telesi té, ase okokondja la ebete ehomake la ino mene.30Okpali wotomu wungo wokohani mbai woti makasi te ase mokpali mokokpalesani ino mbai moliti.

Chapter 12  
1Mbuse engele ekeke, Yesu adjakali oleki ndondo e elanga e wopunga wuse wo ohomi watutiani wande waokia ndjala wapotia ogbololi wopunga la olaki pukapuka djaho.2Ango weneli wa Falisai loi loho, wasia la Yesu: Denda watutiani wa owe wakokelaka wotomu wuse wo ohomi, loi wungo wotekesi pui djasu.3Yesu asia la iwo: otitangakeni yo te sambo djinge ikelali Davidi wuse wesi wungo wodjakali wato wande la ndjala?4Inde alingelali la monguta mo Mwengéi ase watidjali la obalesi wo olaki mapa maho te. pui djaho ibalesi ndi la wanganga Mwengei.5Alidi otitangalini ndondo e pui dja Moize ate; la wuse wo ohomi wanganga- Mwengéi wahawa ndondo etomu dja monguta ma Mwengéi watotemi aka pui la wuse wo okomi te ase wati la lisumu te?6Ase yasi la ino, ema esi enge edjéi ala enge eleki wasungu olaki monguta mo Mwengei.7Inga wewakini gbondo esambo dja ekpata e Mwengéi nda asi eho: ibali wouma ase ibaliti makao ma nama mango makohaka iwo, nda wengitini owasambesi wahawa wato wati la loi te.8Te legesele te mbai mana o moto idjéi Likumu la wuse wo sabata.9Yesu alongoiya ongo, alingelia la monguta mowu mowakongi.10Moto mwesi adjakali ongo ewo ende egui. Wato wango wadjakali ongo, wadjakali omotioli Yesu nda inde nde okeli wobe: la ndjongo wamohuelia Yesu pui dja su indimi omokalesi moto wuse woohomi?11Yesu awaselia inga moto ndondo esu adjéi la kondolo esi mpamba, ase inga kondolo esi mpamba, ase inga kondolo eho ekwa la liwela lilindi wuse wo ohomi, inde atolingela ongo la woumesi kondolo eho?12Motio mo moto modjéi ngbii oleki kondolo! ndjongo pui dja su indimi okeli olamu.13Ndjongo Yesu asia la moto oho: Djaka la ewo e owe inde amohelia ewo ase ewo ende ekalia nda enge edi.14Walisayo wakia, ase wamungo ya nda ndenge engi omohekeli Yesu.15Ango wewali Yesu loi loho, inde alongoya la ebete eho, ase wato ngbii wa motuteyainde inde akalesia wato kpàa wawikoni.16Ase Yesu awahali iwo wokulu wo owaewesi iwo inde adjéi ndai.17Edjali ndjo alikambo la woengesi loi liungo wasali mwaaseli Isaya.18Mwengéi asi: oholo adjéi mosali mo mbai ongo omwonoli mbai, moto ongo omobali mbai ase ibati mwemu kpàa mo mbai atie nde. Ikohekele molimo mo mbai mokotikala likolo lande akoenese atie e tomu huko djinge ibali mbai oteni.19Atoswa la moto te la atopama te wato moka te okpomakpomi la mboka.20Atoso litaki linge liyaimbi la atola mwinda mungo mopotia olimani akokela ndjongo tee ndi alongesiga womemene.21Ase witondo kpàa wikobata mamungwene mawu ndondo ende.22Ndjongo wadjia atie Yesu la moto mwesi ongo ogui maiso, la atiengali okpomi te la inde adéi la esisi ebe Yesu amokalesia moto oho ase apotia okpomi la woeni.23Wato kpàa waahuelia la wasia inde aengi odjéi mana o Davidi.24Ango ewa okali Wa Falisayo wasia: oholo moto akoumbaka la esisi ebe, alikambo la Beledjebului Likumu la wu akomohaka inde wokulu!25Ase Yesu aewali mamungwene mawu, ndjongo inde asia la iwo la wokumu kpàa wungo wokosanaka wato waho ndondo ewu mene gboo eho edjéi logo. Gbata kpàa te mawota kpàa mango wato waho te woabolei wou wakosanaka ndondo ewu mene, wato amala te.26Inga Etota aumba inde akosanaka la inde mene. Ndjongo wokumu wonde wokoamala nda ndenge? 27Okomungwakani ate mbai ikoumbaka la wisisi wibe alikambo la Belezehuli akohaka mbai wokulu. ndjongo ndai okohaka okulu atie wayekoli wanu mongindi?28Kasi inga la okulu e Mwengei ekowumbaka mbai la, likumu la Mwengei edjei etie ino. 29Alidi nda ndenge moto akoki lingeli la molako mo moto otetelake apuese iho, ndji atimo eheyo ongo moto motetelake.30Moto ongo oti la mbai mongindi te akosanaka la mbai moto ongo ogamesitiaka mbai te la okongoli djinge ikoandjaka inde akaa ndjaka.31Alikambo laho, yasi la ino wato waengi olimbesami alikambo la masumu kpàa ase alikambo la sambo kpàa djinge ikoasaka iwo ase moto ongo okoasaka sambo mbe atie molimo monsato, atolimbisama te.32MOto ongo okoasaka sambo mbe atie mana o moto akolimbisama ase moto ongo okoasaka sambo mbe atie molimo monsato atolimbisama te, te la ehele engele, te le engele enge egeleli.33Alikambo la okondji pukapuka ndamu eongi odje la motema molamu inga odjani la mote mone, okodjani la pukapuka mbe alikambo ate wato wakoewaka mote la ndenge epukapuka djinge ikowotaka mote moho.34Ino okani nda ndenge engi ino wasi sambo ndamu ase ino odjéini wato wabe? alikambo ate monoko mo moto mokoeneseke sambo djinge itumi la motema monde.35Moto molamu alikambo la wodjenge walamu la motema monde, akoumesaka sambo ndamu, moto mobe alikambo la wadjenge wabe la motema monde akoumesaka sambo mbee.36Yasi la ino la wuse wo oteni huko wakowasambesa wato alikambo la woasi wou ndjongo ndjongo la mango masi iwo.37Alikambo ate wakotena huko e owe, nda ekoasaka owe inga odje la huko te inga oti la huko.38Ndjongo wato wadi la wapundesi wa pui la wa Falisayo wasia la Yesu: mwalimo, tobali towene owe okele eaahuele.39Yesu awawongoselia ndjo: wato wa ehele engele ekéké wati wato wango wakoahelelaka la wondimi wou te atie Mwengéi wako ongoko eaahueli,ase Mwengéi atowaha iwo eaahueli teeti te, ndi enge emohali Yona.40Te la gesele te, nda elangalali Yona masio masato la makolo masato ndondo solo djasu sungu, ndi ndjongo mbai mana o moto ikolangala masio masato la makolo masato ndondo e mbume.41Wuse wo oteni huko, wato wa Ninive wakoamala liwoso la wato wa kekehele la wako wasambesa iwo alikambo ate wa hengeseli motema ango okali iwo woasi wo yona.42La wuse wo oteni huko, Likumu la moli o Sudi akoamala la owasambesi wato wa kekehele, la akowahela iwo alikambo ate inde alongwali la moki mo lihiele la oki sambo itumi la lokenge lo Salomo ase ema esi edjéi ahala esungu omoleki salomo.43Ango oumiga molimo mobe atie moto inde akokeke ase akowongwaka la wibete wiomake oluki ebete ehomake inga atigbote eho te.44Inde asia iwongwe la monguta la ebete enge elongwali mbai inde awoya ongo ase agbotia wonguta modjéi wohola ndi wakpasiga la wa wongeliga moho wolamu kpàa.45Ndjongo inde akia ototi milimo sambo wadi omoleki inde la wobe wawongoya mongindi ase wabatia ongo edjéi ndi ndjongo ate gboo emoto oho ekodja wobe oleki ongo oliwoso loi wokodjaa ndi ndjongo alikambo la wato wabe wa kekehele46Ango edjakali Yesu wasi yo la wato, nango la wamanango woumia wamalia ongo saa la wadjaki oluki okpomesani la inde.47Moto mwesi amwaselia Yesu oka ngua la wamangua waamali ongo saa ase wabali okpomesani la owe.48Yesu amowoselia ongo moto nda moto odjéi ima la wa manima wadjéi wa ndai?49Mbuse eho inde alongosia ewo atie watutiani wande asia: Dendani ima la wamanima wadjéi ahala,50Moto okokela nda ebali wawa o likolo, moto oho adjéi manima opele, la manima o moli.

Chapter 13  
1La wungo wuse mene, Yesu apumdesi la monguta asee akabatia kelekele e ligbutu alikambo la opudesi.2Wato ngbii wabolea ahue la inde, la ndjongo inde alingelali la molela, abatali ongo wato wamalia kelekele e malia.3Yesu adjakali wasi masekpe alikambo la wasi la iwo, sambo ngbii, ndjinge yasakali inde laiwo moto mwesi apumbali okii okaoni pukapuka.4Ango odjakali nde olumbakoli pukapuka djadi ikwakanali kelekele e mboka mbulu iumali mine idjilakia.5Esuki edi ekuali la ebete e mabanga la ebete enge etidjake mbume sungu, pukapuka itoli gala alikambo ate mbume itidjake sungu te.6Ango ebatali moi molongosia kasi djaho, ase kasi djaho yomali suaa alikambo ate ndjili itibekakolali te.7Esuki edi e pukapuka ikwakanali ndondo e keke keke iumali ihelali kasi ndamu djaho.8Ase pukapuka djadi ikwakanali ndondo e mbume ndamu, ase iwotali pukapuka djadi iwotali pukapuka kama esi, djadi tuku isato.9Yesu asali alidi: okani wolamu, inga odjéini la matoi.10Watutiani waumia ahue la Yesu ase wamohuelia: alikambo lande ekopomaka owe la iwo la masekpe? 11Yesu awawongoselia ino okondjigani lokenge lowewi sambo djinge iyasi ndondo e wokumu wo likolo, wa wato wakondjaki yo woho te.12Alikambo ate moto ongo odjéi la wadjenge akokondja wadi ase akodjaa la wadjenge ngbii, ase moto odjéi la waho wakeke, wakopuesa ndi wango wadjéi inde la waho wakeke.13Alikambo laho likoasaka mbai la iwo la masekpe alikambo ate wakodendaka ase wenitiaka te, la wakokaka, ase waokitiaka gbondo eho te.14Ndjongo ndjoi dja mwaaseli Isaya maengesame: alikambo lawu la wasindjo Mwengéi asi okani wolamu ase otoewani gbondo te okodengani wolamu, ase otoeneni te.15Te la gesele molimo mo waha wa wato moumiga ndou,wadihiga matoi mawu, wanangiga maiso mawu alikambo ate maiso mawu matiene te ase matoi mawu matioke te, alikambo molimo mowu motiewe gbondo te alikambo ate watia ndondo e ahue la mbai ase iwakalese.16Ase ino, mwemu modjéi la ino, maiso manu makoeneke, ase matoi manu makokaka!17Ikwasaka la ino loi wo memene: waaseli gbii la wato ngbii wa Mwengéi wabalali weni luhulu loi wokoeneke ino, ase watieneli te la wabalakali oki luhulu loi wokaka ino, ase watiokali te.18Ndjongo okani gbondo e lisekpe la moto o woni.19Wato wa woki loi wo wokumu wo Mwengéi ase waewiti gbondo te, wadjéi nda kelekele e mboka ebete ekwali pukapuka: Etota adjia alongosia loi wungo wokwi la mitema wawu.20Wadi wadjéi nda mbume dja mabanga, mango makwi pukapuka ndondo eho, wakokaa sambo ase wandimia la mwemu.21Ase wakodeke sambo djinge ikolingelaka la mitema mawu te, wakoakelelaka maho sa engele ekeeke. Ase inga ekoni euma te wodidi alikambo la loi wo Mwengei.22Wadi wadjéi nda pukapuka ndondo ekeke: wakali loi ase mamungwene ma mokalo mamuhumu moki, la mwemu la wikosako wawa djenge enangami la sambo djaho, ndjongo wawotiti pukapuka te ndjongo wawotia pukapuka.23Ndjongo wato wadi wakondji pukapuka la mbume ndamu waoki loi ase waewi gbondo eho. Djadi kama esi djadi tuku motoba, ase djadi tuku isato.24Yesu awaselia lisekpe ladi: wokumu wo likolo wodjéi nda ema enge moto mwesi aonali pukapuka ndamu la elanga ende.25La likolo ango odjakali wato kpàa la wilo, motone mo moto oho adjia aonia wisoki wibe ndondo engano, ase akia.26Ango otoli ngano ase iwotia pukapuka, wisoki wibe witoiya koto.27Wato wa wotomu wa memene elanga wapotia wasi la inde likumu, onali pukapuka ndamu la elanga e owe ndjongo wisoki wibe wihiwi widji eni?28Inde awawongoselia: motone nde okelali luhulu loi ndjongo wato wa wotomu wamohuelia inde obali ate toke olongosi wisoki wibe?29Inde awaselia iwo: te alikambo ango okolongose ino wisoki wibe, okolongoseni koto ngano.30Deni djaho eume mongindi te ndi engele ekotena ino pukapuka engele ehonde ekoasa mbai la wato wa wotomu waoteni pukapuka liwoso longoseni wisoki wibe, ase owinangeni ma wokema woke alikambo la omatumbi, mbuse eho okolingesani ngano la monguta mo mbai mo woisi pukapuka.31Yesu awaselia iwo lisekpe ladi: wokumu wo likolo wodjéi nda pukapuka e mositade, enge etotali moto, aonia ndondo e elanga ende.32Idjéi pukapuka kekekeke oleki pukapuka djadi kpàa ase inga itoiga idjéi wisoki wiesi wileki wisoki wiumia mite ndjongo kpàa mbulu iumia okeli wilako wau likolo la wite waho.33Yesu asia la iwo lisekpe ladi wokumu wo likolo wodjéi nda le Vire enge etoti moli, ase awanesia djaho ebete eikima la kilo tuku iwale la itano dja Farine tee ndi engele enge ekovimba mapa kpaa.34Yesu adjakali osololi la masekpe alikambo la woasi sambo djinge kpàa atie wato ngbii; inde atiasakali la iwo te inga atiase la masekpe te.35INde akelakali ndjongo, alikambo aengese la wungo woasali Mwaseli ikoasa la iwo ndi la masekpe ikoasa la iwo sambo djinge iyaisi olongoi te engele e okelami wo mokili.36Ndjongo Yesu awadeya wato ngbii ase alingelia la monguta.Watutiani wande wakia atie nde ase wasia twasela iso gbondo e lisekpe la wisoki wibe ndondo e langa.37Yesu awa wongoselali ndjo: moto owoni pukapuka ndamu djéi mbai mana o moto.38Elanga edjéi mokili, pukapuka ndamu enesi loi lo wato wango wadjéi wato wa wokumu wisoki wibe enesi loi lo wato wango wadjéi wato wa Satana.39Motone mo oni wisoki wibe edjéi Satana.Engele e oki pukapuka edjéi gboo e mokili wato wa oluiki pukapuka edjéi waumbwa.40Nda elongosi iwo wisoki wibe alikambo la olumbi la misa, ekodja ndindjongo engele e gboo e mokili.41Manango o moto akowatoma aahumbwa wande wakolongose ndondo e wokumu wonde wato wa wikosako, wato wango wakokelaka maumu, wato wango wakokelaka wobe.42Ase wakowalumba ndondo le pulu ebete ekolela iwo la okpemeseni maino.43Ase; wato wa omotemei Mwengéi wakongala nda moi ndondo e wokumu wo sangbau. Okani wolamu, inga odjéini la matoi.44Wokumu wo likolo wodjéi nda wadjenge wayaisi la elanga. Moto mwesi agbotia wadjenge waho ase awasia alidi inde adjéi la mwemu, ndjongo nda ekii inde okatambi wiho kpàa winge widjéi inde la waho.45Alidi wokumu wolikolo wodjéi nda moto ootambi, ongo okolukaka mayaka mabanga ma motio mosungu.46Inga agbotiga liesi laho linge la motio mosungu inde akia akatambia wiho kpàa winge widjaki inde la waho, ase asombia libanga laho.47Alidi wokumu wo likolo wodjéi nda woya wosu, wato walumbia ndondo e ligbutu ase woya wohelia su ndenge la ndenge.48Inga itumiga, wato wa oluki su, wakogula wohokelekele e malia ase waabati alikambo la wonisu wabate su ndamu ndondo e modjangi ase walumbe su mbembe ndondo e malia.49Ekodjaa ndjongo engele gboo e mokili: waahumbwa wa kodja olongosi wato wabe ndondo e wato walamu.50Alikambo la owalumbi ndondo emisa lapulu, ongo wakolela la okpemeseni maino.51Yesu awahulia: wewigani loi loho woesi kpàa?52Ndjongo wapundesi kpàa wa pui wango waumia watutiani la wokumu wo likolo, wadjéi nda moto o wadjenge ongo omesi ndondo e wadjenge wande wiho wikoli la wiho wa gala.53Ango asesali inde wasi mango masekpe maho inde alongoya ongo.54Ase akia la gbata ebete enge ebekali inde inde apotali opundesi ndondo e monguta mowakongi mo wa Yuda la ebete eho, ase wato kpàa wango wadjakali ango wahuelali ngbii wadjakali woasi lainde akondji wungo wokenge eni? ndenge engi inde okeli wamohue enge ndenge? 55Inde ati mana o sabate te? nango ati Maria te? wamanango Yakobo,Yosefu, Simoni la Yuda te? 56Ase wa manango wa wali wati ndondo esu te? inde akondji wokulu wungo eni.57Ase enge ewahali iwo omondimi inde, ndjongo Yesu asia la iwo: mwaseli akokondjaka etemia wiati kpàa ase adjangia waho ndondo e gbata ende mene la ndondo e liwota lande.58Ongo inde akelali wiahueli ngbii te alikambo la wondimi wou.

Chapter 14  
1La enge tango, elode moaneleli mo aokia mboli e Yesu , aasia la watutiani wandé: idjei yowane mobatisi! 2abasia la wagwi,edjei ndjongo ndé moto akokeleka waahueli..3Aloi helode ndé amohelesali Yowane, amolingali, amobatalia la ogogo alikambo Helodia, moli ofilipo maanango à loyi te yowane amowaselali tè ati mototé ndà moli. 4alukali omoholi, kasiadjaali owangi wato, aloyi wadjaali oweni yoane nda moeni sambo. 5alukali omoli kasi adjali owangi wato, aloyi wadjaali oweni yowane nda Polifeta6Tango wadjaki owongeli feti a owotami é Helode; mana omoli O helodiasi awinia liwosonla wato, Helode ayemelia, 7Ekiatée amowunelia la olapi la omohi éngé ekoonga indé kpaa.8oyokia ndengé emowaseli na ngo aasi mauselia: Ha mbai moto é yoane mobatisi la saani. 9Likumu awumia magbai; kadsi odhéndi ndé olapi ondé la maiso ma wato.10awongia tè wamohè, aatomia à wamotené Yoane ongo la egogo. 11moto mondé wakia leho a asani wa mohia manomoli adjei ohi nango 12Wayekoli wa Yoane wadjia ototi wengé wandé wakia okundi, wadjia omosumbeli Yesu mboli.13ango eyokia Yesu a njongo atelia masu wa akia ma lihelé ebeté emanganga; ase wato waumia woewi woho ndjngo wapumbia la mokila mo tetedja inde la makolo. 14Tango epumbia indée a andondoli, aonia wato ngbi, awa okelia magba, akalesia wakoni.15kolokolo é djea ewolo emanganga, limbilé likia wayekoli wa moaselia: wongola wato wake; wakasombi ilaka.16yesu awawongolelia: wakokiti ; wahekelini ino amene ilakà. 17wa mwaselia : todjei ndi la okoke itano lasu iwale. 18aasia : djakani leho.19awa batisia wato la isoki, abandeli mapa itano la su iwalé, atombolia maiso likolo, apambolia. abukia okoke aleti ahia la wayekoli wandé, wakabolia la wato. 20iwokpa walakia pé wa gbetia aleti wa onia ikolo nkoto iwalé engé etikalali. 21wango walakali wadjali oweti nkoto itano ewato té otangi wali la wana.22Mbuse aasia la wayekoli wandé watelé andondoli pé wake liwoso landé léeti ngambo emalia, indé awongose wato. 23tango ewawongosia, atelia mokoli, aloyi tè bondeli ma lihélé ; aleti pkwa edjaali, adjali indé amene 24andondoli edjaki ndondo emalia, mbongé ewadjaalia, aloyi ehoho edjaki odjei eeti ngambo.25ewumia ngo,nga ineyi elikolo, yesu awadjelia akosombaka likolo e malia. 26ango eenia wayekoli tè okosombakà likolo e malia watumali, waasia: edje etota ! aleeti, la owangi ewu wa bandali odhumbeyi. 27yesu awaaselia ndimani tè edjei mbai.28Petelo amoongoselia: likumu, inga edjei owè, ndimate edjè etiowe la makolo. 29yesu aasia : djakà! petelo alongoya aandondoli, adombia likolo emalia akiya ngambo e yesu. 30kasi owenité ahoho edjaki oweli owangi ; ndengé ebandaki indé odji, abandi olindi, adumbia : likumu, kalesa mbai.31Yesu anonolia ewo, amohelia, amoaselia: moto oondimi keke, woni otindimé owo? 32wartelia a andondoli, ehoho esilia . 33wango wadjakli ndondo é andondoli wadjia okwi amakolo ma yesu wamoaselia: odjei meemene mana o Mwengei.34Mbuse wadjia a moki mo nazaleti. 35wato waengé ebeté; wamoewa Yesu wa tomia mboli kelekele eyiwo wadjelia wato wa ikoni. 36aasaliatè wahele saa esuki esindje endé . wango wadjaki omoheli.

Chapter 15  
1Mbuse eho wa Falizeyo la wa tiesakoli wa mibeko wadjali la Yelusalema ogbotoni la Yesu pe waaasia.2Woni watutiani wa owe watitosaka o tata wungo elongoyi la wato wa gala? 3Awawongoselia;" ino pe, ndjoni ekobukaka ino sambo dja Mwengéi la gbondo e otata onu?4La ndenge eho, Mwengéi aasali ate motemia sangwaa la ngwa, alidji: ongo okwasa obe atie sango la nango akotota etumbu e logo.5Kasi ino oasini ate: moto ongo okohasa inga la sango te la nango linge likokaki mbai oohi lidjéi libondja atie Mwengéi.6Aengiti la omotemei sango la nango. Olongosia likPomeli e Mwengéi la tina e otata wonu.7Wakosi, Izaya asakoli olamu la tina enu, ango eyasali inde.8Wawato wakoyaheneseke nda wato wa mbai wakotemiaka mbai la minoko, kaiko mitema mahu midjéi lihele la mbai.9Wakokotemiaka mbai ndenge e ikosako, la ohekeli mateya mango madjei mibeko ma wato.10Yesu awawelia wato pe aasia: ndjokani mbai pe tenani gbondo olamu.11Eti djinge ikolingelaka la monoko ndjawo ikoumesaka moto osoto, kasi winge ikopumbaka la monoko. Ehonde likoumesaka moto osoto.12Mbuse watutiani wande wayandongbia pe wa mohaselia:"oyewi ate wa Falizeyo wayatungesaali la ooki mango makpomi? 13Awongosia mote kpàa mungo mooniti wawa o likolo mokotenama. 14Waadhee wadjéi wagbii maiso wango wakosumaka weti wagbi maiso mboka, inga mogbii maiso akosuma oweti mogbi maio, wakokwa iwo kpàa ndondo e liwela.15Petelo atotia makpomi pe amohaselia" tsosolisa li lisekpe. 16Yesu aasia" Ino koto, odjéini yo la odjangi okenge? 17Ososolaki yo ni ate djinge ilingeli la monoko likokeke la solo, mbuse ikoke la linee?18Kasi ndjinge ikopumbaka la monoko lidjii la motema, djawo ikopumbaka la monoko lidji la motema djawo ikoumesaka wato osoto.19La ndenge eho, la motema nde ikodjaka mamungo mbee, ooli wato, ikobo, osono ohuanesi wenge moli la motopele,iwa, oasi obe la tina e moto, okpomi la moto obe. 20Ene linge likoumesaka moto osoto; kasi olaki odjangi okpoli mawo, linge litiumesaka moto osoto.21Yesu alongwali ango pe akeeli la moki mo Tyli la Sidona.22Moli mwesi o kanana ongo odjaali la enge ngambo agbamali"Ndjoka magba, Likumu, mana ombai omoli akotungesamaka la etota eesi" 23Atimowongweselali loi te loi kima, watutie wayandongbia pe wamoweelia"Mowongosa, la la loyi ate akohumbaka pui mbuse esu.24Awongosia" Itomamali la tina e meme ndjinge iwungi la liwota la Isalaele."25Kasi ongo moli adjia pe amayia mahuli liwoso la inde ahasia"Likumu, sunga mbai."26Awongosia" Eti olamu ototi okoke o wana pe owalumbeli wana wa mbwa.27Ongo moli aasia," Ndjongo Likumu, kasi wana wambwa wakolaka ilakelo djinge keke keke ikokwaka sese e mesa e Likumu lawu."28Mbuse Yesu amohaselia"Moli, oyambi oowe odjéi osungu, ekelame ndenge ebali owe" obandi enge tango, mana onde omoli akalia.29Yesu alongweya enge ebete pe akia kelekele e Ligbutu lisungu la Galileya. Atelia la mokoli ayabatia.30Wato ngbii wayandongbia atiende, ndondo ewu edjakali la watenguli, wato wagwi maiso, wabubu, wato waiketi pe wato wadjeti ikoni ndenge la ngenge, wadjia la iwo atie Yesu awakalesia.31Wato kpàa wahemelali oheni wabubu okpomi, wato wa iketi wa kalia, watenguli wasombia olamu, wato wa lolanda waenia, wamotemeiya Mwengéi o isalayele.32Yesu awawelia watutieyi awahaselia"Itumi la lomungo la tina e wa wato la likambo ate wakelia masio masato ndi wadjéi la mbai kasi wati la ema elakake. Ibaliti owawongoli la ndjala, la mbangi watilembe la mboka."33Watutieyi wande wa mohaselia"Nda ndenge e koki iso odjwi ehele ebete e manganga ndjo makoke laate wa wato ngbii ndjo walake? 34Yesu awahuelia "Odjéini la makoke maenga?" wamowongoselia: sambo. 35Mbuse wabatesia wato la mbume.36Atotia makoke sambo la suu, mbuse ende omotondi Mwengéi, awahekelia watutiani wande, wahekele wango wato kpa. 37Iwo kpàa walakia pe wagbetia, mbuse eho wabatia djinge itikalaki la isaka sambo.38Wango walakali wadjakali wato koto inei, owalongosi wali la wana.39Mbuse awongosia wato, atelia la wato pe akakia la moki mo Manganga.

Chapter 16  
1Wafalisayi la wasa dukayi wa djia atie yesu, la ate wamobate la sambo, wamoweelia ate awahenese sambo dja likolo. 2Yesu awawongoselia: la kolokolo, okohasakani ekodja olamu, la lokambo ae lipata lidjei lil:angake; pe boo.3Mopepe mo ewongo mokokela keke, la likambo ate likolo lilangiti; wato wayaisak;e; oyewini ososoli likalo kasi oyewiti odendi sambo ekosombaka tango. 4Wana wa tango mbe alidi wa ekobo wakolukaka ohoni wikamwa, otihane djeti ikamwa nda enge e yonesi mosakoli mbuse alongoya atie wu pe akia.5Tango e kpandia iwo ngambo aatie malia; watutieyi wande wawosanali ototi mapa. 6Yesu awahaselia: huakani, otiyaheni la llaka ma wafalisayo la wadukayo. 7Wayekoli wa mungolia ino amene pe wahasia: ahasi ndjongo ndenge etotiti iso lipa. 8Yesu, la oyewi mamungo mawu, awahaselia: wato wa oyambi okeke, nda ndenge ekomungolaka ino ndi inomene la ndenge etotiti ni ino mapa?9Ososolaki yoni alidi omungoliti kine mapa matano djinge ilaka ate wato 5000, ikolo iyenga ikpala ate ino, 10Te mapa sambo mango malaka wato 4000, ikolo yienga ikpala ate ino?11Ndandenge etisosoli ino eti la tina e mapa ekpomi mbai la ino? otihahe ni la ilaka ewa falisayo la sadukayo. 12Sikandjo wasosolia ate etindje la tina e famini e mapa ehasi Yesu la iwo ate wati yahe, kasi la tina mateya ma wa Falisayo.13Yesu awumia la moki moselaleya e Pilipo. awahuelia atie wande: mbai idjei ndai, ndenge ekpomaka wato, mbai monga moto? 14Wamowongoselia: ndamo e wato wakohasaka ate odjei mobatesi; weeti ate odjei Eliya, weeti koto ate odjei Yelemia, odjei mosakoli mwesi. 15Inoko, oyewi ni ate mbai idjei ndai? awahueli. 16Simoni awongosia: odjei Masiya, Monga Mwengei o bomoi.17Yesu atotia ikpomi, amohaselia; odjei olamu, Simoni, monga Yonasi, la likambo ate eti lobundo la wato loohenesi ndjongo, kasi wawa ongo o likolo. 18Mbai, iwohaseli ate odjei pe likolo e libukeli ikomaa Eyamba, e mbai, milihe dja masio ma logo mitilongosa libukeli.19Ikoohele madukweli ma okumu likolo: linge likonanga owe ahala sese la mbume likonangna ongo likolo pe linge liko duhola owe ahala sese la mbume liko luhuana koto ongo likolo. 20Awahaselia watutieyi wandeate watimohasele moto ate adjei likolo.21Ndi enge tango, abandia owahenesi watutieyi wande ate akoki oki la yelusaleme, onyokami , la wa iloko, makumu ma wa nganga pe wa bimianeli mibeko oholani la osekwi lisio la isato. 22Petelo amototia inde amene, abandia omotetesi wenge la omohaseli ate: Mwengei aobanye likumu! djinge sambo itiowumelate. 23Yesu ayakukolia pe ahasia la Petelo: wongwa mbujse, Etota, odjei motambo atie mbai la likambo ate mabundo ma owe mati mabundo ma Mwengwei kasi mabundo ma wato wa mokii.24Yesu ahasia la wattieyi wande: moto ongo obali odjei motutieyi mo mbai, akpa agbongolo onde mbuse atutie mbai! 25La ndenge eho, moto ongo okoluka okalesi bomoi onde akowungesa, kasi moto ongo okowungisa bomoi onde la tina e mbai ako etota la alidi. 26Okodja nda litomba moto ongo okondja moki mobimba, inga awungisa molimo monde? alidi ndeema ekokukwanesa moto la molimo monde.27La ndenge eho, monga moto akodja la okumu o sango, la wapubwa wande, akokela moto la moto okokani la ikela wande. 28Iohaseli la osembo, ndambo e wato ndondo e wango wadjei ahala watigbaa liwoso ate wahene ndenge ekodja monga moto la okumu

Chapter 17  
1Mbuse Yesu amototali Petelo,Yakobo,la maanango Yoani,atelali la iwo likolo la mokoli. 2Ayakukolali liwoso lawu,elongi ende engengali nda use,alidji wisindje wande wibubaali nda mwinda3Mpe denga Moize la Eliya wawapumbelali wadjaali osololi la Yesu.4Petelo atotali maloba mpe aasia:likumu , edjei olamu la iso toyabate ala, inga obali tomaye minguta isato, eesi e owe eesi e Moize, mpe eesi e Eliya.5Ango edjaaki inde owaasi, ndenga lipata lingengeke ewadhihali.ndondo elipata mooli mookanali ndjo la maamaloba:oholo adjei mana ombai olibalano,iyemeli lainde ngbi:mookani! 6Eokaali tutiani djande mungo mooli, wakwaaali ilongi wawu la mbume alidji watumaali la boo sungu. 7Ase yesu ayandongbali la huwe ewu,awabandali alidji aasali: amalani,otidjeeni la boo. 8wadjambali maiso wa moyeneli ndji Yesu inde amene.9Eyadimbaali iwo la mokoli, Yesu awaunelia ate: otiasakeni la moto tueti dji sambo iyeeti ala tee lisio mana o moto akobasa la logo. 10Watutiani wa mohuelali ehele poopo:woni watiesakoli wa mibeko wakowasaka ate ewongi Elia adjee yo liwoso?11Inde awongwesi ate Eliya akodjaa ala mpe akowongele sambo kpaa. 12Ase ikwasaaka la ino ate Eliya adjiika, kasi omwewitii kasi wamokeleli nda ebalaki iwo. ndjongo mana o mato akwene odidi la mawo mawu. 13La mwengele eeho, tutiani wayewali ate adjaali owaasi la iwo la tina e Yoani mopatisi.14Ango ewumaali iwo la hue e wato,moto mwesi adjaali okwi la mawuli liwoso la Yesu,asaali: 15Likumu, ndjokela mana ombai magba adjei la ebubuluka,akoyeneke odidi;akokwaka la misa edji mbala la malia. 16Imogbalali etie watutiani wa owe, watilonge omokalesi.17Yesu awongwesia ate, ehele wuuma edjangi ondimi mpe la okeseni; tee la nda engele ikodjaa la ino? tee landa engele ikonangelani motema?djeelani mbai la inde. 18Yesu amopamelia etota,epumbali la wenge emana,ndji la enge engele,mana akalali.19Watutiani wayandongbali atie Yesu, wamowaselali la oyayisi: woni etikoke iso owumbi la ehele etota? 20Inde aasia la iwo ate , ondimi onu odjei okeeke. Iyowaselini meemene,inga odjeini la ondimi nda pukapuka e sinapi, okwasani la muu mokoli ate, somba te ate longwa ala keke tee ongo mpe ekosomba,loi tueti woti djanga okelami. 21kasi ndenge ehele etota ekopumbaka ndji la oongi la oyakili.22Tango edjaki iwo osombi la galileya, Yesu aasi la iwo ate: ewongi la mana o moto ate wamokawe la mawo ma wato; 23Mpe wakomoola, la mbuse e masio ma satu akobasa. Watumali la magba makasi.24Eumaali iwo la kapalanauma, wango wadjali oongi pako la tepelo wayandongbali atie petelo wamoaselia ate: likumu lanu akokiti oputi pako e mbula? 25Awongosia,ee. Ango elingelia iwo la monguta,Yesu atotia maloba aasia:simoni,okobundolaka woni? Makumu ma mbume wakoki oongi pako inga liputi etie wandai? Etie wana wawu inga etie wadidi?26Amoaselia: etie, wadidi. Yesu aasia la inde ate ndjongo; wana wati puta. 27Njongo lalikambo ate totiwahe ndundu , keke la ligbutu mpe lumba ndobani,gula suu enge e liwoso ekodja;modukola monoko,okogboto falanga.Tota eho, keke owahi lalikambo la iso la owe.

Chapter 18  
1La engele eho Watutiani wandjia ahue wo Yesu wtndai ondjéi mosungu la wokumu wo likolo? 2Yesu amowelia mana mokeke,amobatia awondja wou.3Ase asiate iwaseki la memene inga ino otiatitimeseni,ase inga otiakukoleni nda wana wakeke otolingelani la wokumu wo likolo.4Alikambo ate ongo moto akoatitimesa nda oholo mana mokeke inde okodjaa mosungu la wokumu wolikolo.5Ase moto ongo okoyamba mana mokeke la nkombo e mbai ayambi mbai mene.6Ase inga moto mwesi amobingesa akikimi moto mwesi mokeke ondimi,mbai ewongi wolamu la inde wanange libanga lisungu la kingo,ase wamolumbe la ebale.7Magba la moki la likambo e wikikimi! Ase wikikimi wikoki odjei,kasi magba la moto ongo okobingisa ekikimi eho! 8Inga ewo eowe,té ekolo eowe eobingesa ekikimi,etena ase woelumbe lihiele,ewongi wolamu olingele la mokalo,ekolo etenei la ewo elemei teaté olingele la makolo male la mawo male la misa ma libela.9Inga liso la owe liobingesa ekikimi,lilongose,eti wolamu odje la maiso male waolumbe la misa ma Gehena.10Huakani woimobetesa mwesi nda owana wakeke oholo,alikambo iwaselini ate waahumbwa wau walikolo wakoeneke wiengele kpàa,elongi e wawa ongo ondjéi ongo likolo.11Alikambo ate Mana omoto andji ohalesi wawungi.12Woenini woni? inga moto mwesi andja la pata kama esi,ase inga esi ewunga,atodee ndjinge tukulibwa la libwa ndjadi la mokoli,la akaluki enge ewungi? 13Ase inga ayene,iwaselini la memene oemele ngbii oleki te ndjinge tuku libwa la libwa ndjinge iwungi ti.14Ndenge kikima,eti obali wo sangbanu ongo ondjéi ongo likolo omowu ngesi mwesi nda wana wahawa.15Inga mangwa aokelela Wobe,keke omotote,owe la inde ino wale inga awokela omoenese mangwa wobe.16Kasi inga atiwoke,motota moto mwesi te wale alikambo ate la wa demu wale te wasato loi loho wewane.17Inga atibale owao iwo, asa la lingomba ase inga atona koto oki lingomba andje atiowe nda mopagano alidi nda moputesi mamelo.18Iwaselini la memene ndjinge kpàa ikonanga ino ahala la mbume ikonangana ongo likolo ase ndjinge kpàa ikodukola ino ahala la mbume ikodukwana ongo likolo. 19Iwaselini alidi ate inga wale kati enu waokana ahala la mbume la woongi ema esi ndjongo, ekondimana la wawa ongo ondjéi ongo likolo.20Inga ango wale te wasato wagbotonono la nkombo e mbai, mbai indjéi ndondo ewu.21Ase Petelo andongbia ahue la inde ase asiate Likumu,ikoki omokeli mino ombai magba mbala woni inga akela mbai wobe?Ekondjaa ndi mbala sambo?22Yesu amwaselia ate iwaseliti ate esuke mbala sambo,kasi mbala tuku sambo mbala sambo.23Alikambo ate wokumu wo likolo wondjéi nda likumu liesi okeli okatangi wambele wande atee wato wande wawotomu.24Ango ondjakali inde otangi wamondjelia la moto mwesi ongo ondjakali la wambele koto lioomu.25Ango otindjali inde la ema eputake likumu lande atomia ate wa motambe inde la moli onde,la wana wande,la wiho wande kpàa alikambo ate nongo ende esile.26Moto owotomua alumbia la mbume,alelia la inde asiate Likumu ndjokela mbai magba ikoputa nongo owe.27Amokelia magba Likumu la wango wato wa wotumu amodeya akia,amolimbesia nongo enge endjaki inde la eho.28Mbuse ende opumbi,ongo moto owotomu agbotononi a la mwesi ongo ondjakali la nongo e wambele kama esi amohelia amohunolia kingo asiato puta nongo e mbai.29Minonde alumbia la mbume, amwongia asiate ndjokila mbai magba ikoputa nongo eowe.30Kasi ongodi teobali,ase akamolumbia la woyogo,tee ndiapute nongo enge endjaki inde la eho.31Wino wande wenia ndjongo waokia magba ma sungu ase wakia okamwaseli likumu la wundjinge sambo ileki kpàa.32Ase ango memene wotomu amowelia moto onde owotomu ase amwaselia ate Moto owotomu mobe mbai yolimbesi owe nongo owe kpàa alikambo ate oleleli mbai.33Otikokake omokeli mino owe magba,nda ewokeli mbai owe magba?34Ase likumu lande amemelia, amohelesia la woyogo, tee ndiango okoputa inde nongo eende. 35Ndi ndjongo ekokela wawa olikolo, inga mwesi onu atimokele mino nde magba la motema monde.

Chapter 19  
1Ango oseselia Yesu owaseli ndjinge sambo: adheiya Galilaya,ase akia la gbata e Yudea,la molelo mo Yordani.2Ebiba e wato wamotutiali, ase ongo awakalesia wato wa wikoni.3Wafalizeyo wamolingia, ase wasiate, wamomeke:Ewongi ate moto amotone moli onde sa ndjongo te loi? 4Awawongoselia ate:otitangalini ate mokeli, la lipotele, amokelali motopele la moli?5Ase asiate:alikambo ate motopele akomodhee sango la nango, akoabolia la moli onde, ase iwo wale waumia moto moikima.6Ango wati kine wato wale wa ndjéi gaa moto moikima moto twèti atikawanesa ema enge enangi Mwengei.7Wamoongoselia: la ndandenge, Moize asali ate, inga omotona moli omodhingela ekpata omodhee ake. 8awawongoselia ate: la likambo la woteteli wo mito manu, nde easali Moize ndjoongo ate owatone wali wanu: la lipotele, etidjali ndjongo.9Kasi iyowaselini moto ongo okomotona moli onde, amoheliti la la eteba, ase aikia moli odji akelia eteba.10Watutiani wande wasia la inde ate: inga likambo la molome la moli lindjéi ndjongo eti wolamu ate waikanane. 11Awawongoselia ate: Pele kpàa watokoka loi luho, ndji wango wayahi. 12Ndjongo edjéi la wato wango wawotama wikube tee la solo dja wa nango, la wango wayakela wikube iwo amene; edjéi wato wango wayakela wikube la okumu wo likolo. Ongo odjéi la matoi maokake, aoke.13Ndjiango, wamodjelia la wana wakeke, alikambo ate awabatele mawo, ase awa ongole. Kasi watutiani wawatekesia. 14Ase Yesu asiate: wadheeni wana wakeke wadje etie mbai, ase otiwatekeseni, alikambo ate wokumu wo Mwengéi wo djéi aatie wango wakodja nda wana wakeke.15Awabatelia mawo,ase akia.16Ase dhenda, moto mwèsi aandongbia ahue ende, aseko asia la Yesu: likumu ikele woni alikambo ate ikondje wokali wo libela? 17Amowongoselia ate: ndandenge ekohuelaka owe mbai la ndjinge sambo idjéi wolamu? Ema esi ejei wolamu. Inga obali olingeli la mokalo, dhemia dumbei. Amowongoselia: nda djinge?18Ase Yesu awongoselia ate: otiolake moto; otiandake moli omoto la wose; otiiwake ema emoto; otiasake moleho, modemia sangwa la ngwa.19Ase:mobala mino owe nda eyabali owe amene.20Ongo mana mwenga a mwaselia ate:ikelidjinge sambo kpàa;nda uho wotikali? 21Yesu amwaselia ate:inga obali ate odjee moto ongo oyengi, keke tamba wiho kpàa winge widjéi owe la waho, owahee wato wango wadjangi, ase okotota ema e motio ongo likolo, ase tutia mbai. 22Mbuse eho ango eokia inde djinge sambo; ongo mana opele akia la limemu, alikambo ate adjakali la wiho ngbi.23Yesu awaselia watutiani wande ate: iyowaaselini memene, moto olikodja akolingela awokumu wo likolo la monga.24Iwaaselini alidji ate, edjéi petee Kamela olingeli la buu etonga, oyeti olingeli e moto owogumake la okumu e Mwengei.25Ango eokia watutiani ndjoongo,wakamwali ngbi, ase wasi ate: ndai o kokala? 26Yesu awa dhengia, ase a waselia ate: la wato, eyengiti okelani, kasi la Mwengéi edjéi petee. 27Petele atotia loi, asia la inde ate: denda iso todhei wiho kpàa,ase tootuteya owe,nda ema ekokondja iso?28Yesu awawongoselia ate: iyowaselini la memene, ango ekouma wiho kpàa wiholi, ango ekoabata mana o moto la ngbelengo eende ewokumu,ino wango watutei mbai,okwabatani la ngbelengo ende e wokumu, liomu la iwale, okowambesani wikolo liomu la wiale wa Isalayele.29Ase moto ongo okodhei minguta mande te wamanango wa pele, te wamanango wawali, te sango te nango te moli onde, te wana wande, te mbume, alikambo la mbai, akokondja wiho waho mbala ngbi oyeti alidji akotota bomoi e likolo. 30Wato wango waleki liwoso wakowongwa mbuse, ase wango wadjéi mbuse, wakodja liwoso.

Chapter 20  
1Okumu o likolo lodjei nda memene elanga ongo opumbi boo laate awatote wasali la elanga ende. 2Aokania la iwo la liputa e likuta kikima la husee pe awatomia la elange e vino ende3Apumbia la engele libwa e boo pe awaenia waeti wayabati ebete eikima, wati la otomo. 4Awaaselia: ino koto kekeni la vino e mbai, ikohekeleni likondja linge likoki.5Iwo koto wakia. Apumbia alidji la engele e limbile alidji la engele e isato mbuse e limbile pe akelia ndenge kikima. 6Apumbia mbala e gboo la engele e itano e mbuse e limbile awagbotia waeti wadjaakali ndji ango, wati la otomo. awaaselia: ndjoni ekoyabatakani ino ndjoo odjangi okeli otomu? 7Wamowongoselia, moto toeti atohi otomu. Awaaselia: Keke kotoni la elanga e vino e mbai, okototani enge ekoki.8Likolo lidjia, memene e elanga e vino amoaselia ongo okomoikelaka iwo: wawela wasali pe wahekela likondja, opoti la moto o mbuse osuki la moto o liwoso. 9Wango wa engele e itano mbuse e limbile wakondjia likuta liesi moto la moto. 10Ango ekadjia wato wa poo, wamungolia okondji ngbii, kasi wakondjia ndji likuta kikima.11Ango etotia iwo, wa ndungwania atie memene elanga e vino. 12Waasia: wato wa mbuse wakeli otomo ndji engele eikima, owahekelia ndenge kikima nda iso wato wakeli la paima e liusa wuse la ehela.13Amowongoselia mwesi ndondo ewu: bola, iokeliti obe. otindimali likuta liesi nda likondja? 14Tota linge lindjimaali owe pe keke. ikowahekele wango wa gboo likondja likima nda owe.15Endjimesamiti la mbai okeli ndenge enge ebali mbai la tina e iwo dja mbai? Okoheneke obe ndenge edjei mbai moto molamu? 16La eho, wato wa gboo wakouma wato wa poo alidji wato wa poo wakouma wato wa gboo. wato ngbii wawelami kasi wato wakeke waononi.17Ango edjakaali inde oteli la yelusalema, Yesu awatotia watutiani wande liomu la waal; awaaselia la mboka: 18Tokotelaka la yelusalema pe monga moto akotambama atie wanganga Mwengei la wabimianeli wa mibeko. wako mokwesa la sambo la ate agbee. 19Wakomoha la mawo ma wato wango wati wa isalayele la ate wamodheende, wa mopie, wamobake la ekulusu; lisio la isato akobasa.20Nango wana wa Zebedeyo ayandongbia atie Yesu la wana wande, amayia mauli laate amowonge Yesu ema esi. 21Amoaselia: obali nde? ndima ate la okumu wowe wana wa mbai wawa ndjo wayabate mwesi la ewo e owe e lilome, ongo eeti la ewo e owe e liali.22Yesu awongosia: oyeweti linge likowongoko owe. Okokokani okengi la kopo enge ekokenga mbai, okokoka ototi lipatesa linge likopatesama mbai? Wamowongoselia: tokokoka. 23Awawongoselia: la ndenge eho okokengani kopo e mbai pe okototani lipatesa linge likoatesama mbai. kasi la tina eoyabati la lilome e mbai la liali la mbai, mbai amene iyewiti pe likohama la wato wango wawongelami la wawa. 24Mbuse eooki ndjongo, watutiani waeti liomu wamemelia la wa waale.25Yesu awawelia pe awaaselia: oyewini ate makumu ma miki wakoyainyaka iwo okumu owu, wato wau wasungu wakwaokesaka okumu wau. 26Etidja ndjongo ndondo enu, inga moto abala odjei osungu ndondo enu, akodja motuke monu. 27Inga moto abali odjei moto o liwoso atienu; adjei motuke monu. 28Nde ndjongo mana o moto adji, te ate wamokelele, kasi la okeleli la ohi bomoi onde likawo e wato ngbi.29 Ango epumbia iyo la Yeliko, wato ngbii watuteiya Yesu. 30Wagwi maiso wale wayabatali kelekele e mboka, ango ewokia iwo ate Yesu akoetaka ango, wahumbali pui waasali ate: Likumu mana o Davidi, tondjokela magba! 31Wato wadjakali owatekesi laate wadhee, kasi wahumbia pui oeteli: likumu mana o Dawidi, tondjokela magba.32Yesu ayamalia, awawelia pe aasia: obalini iokelele nde? 33Wamoaselia: likumu maiso masu ma luhuane. 34Awaokia magba, ahelia maiso mawu, mbuse eho waenia wamobileya.

Chapter 21  
1Ango eyaandongbali iwo ahue e Yelusalama, waumia la Betefage, ngambo e mokoli mo Oliva Yesu atomia watutiani wande waale. 2Awaaselia: kekeni la moki mungo modjei liwoso lanu; okogboto punda eesi wamonangi ebete kikima la enge ekeke; motokolani pe djaka la ewo atie mbai. 3Inga moto aohuelani, mowongoselani ate: Likumu adjei la posa eho. Ndji ango akoodheni ate oete.4Kaikoase djinge sambo kpaa ikelamia laate linge likpomaate mosakoli likokesame. 5Mwaaselia mana o moli o siyona: dhenga likumu la owe akodjaka atie owe, atumi la olamu pe ateli likolo la punda eesi.6Watutiani wakia okeli ndenge enge ewatomi Yesu. 7Wadjia la punda eho e moli la punda enge keke, wabata isindje djawu likolo, pe Yesu ayabatelia. 8Wato ngbii wabatili isindje djawu la mboka, waeti watenia ite dja mite, waandali djaho la mboka.9Wato wango wasombali liwoso la wango wa mbuse e Yesu wadjali ohumbi pui la lembo: Ozana monga Davidi! opambwe ongo okodja la kombo e likumu! Ozana ongo oyeti likolo! 10Ango e lingelia inde la Yelusalema, egbala gbata kpa edudumali, wadjali oasi ate: wandai wango? 11Ebiba e wato waasali: edjei Yesu, mwaaseli e Nazaleta la Galileya.12Yesu alingelia la Tepelo e Mwengei; awumbia la wato kpaa wadjali otambi la ndondo e Tepelo; alumbia mesa dja wakukoli wa waambele pe la ibete ewatambi wa wilua. 13Awaaselia: edhingami ate Tepelo e mbai ekowelama ate monguta mowaatati kasi ino, oekukolia ebete e wato wa iwa. 14Wato wagui maiso la wango wakotengulaka wadjia atie nde la Tepelo, awaakalesia15Kasi makumu mawa nganga wa Mwengei la wa bimianeli wa mibeko wamemelia la tina e sambo ndamu djinge ikeli inde, wana wadjaakali ohumbi pui la Tepelo: Ozana la monga Davidi! 16Wamoaselia ate: okokokaka djinge ekwasaka iwo? Yesu awawongeselia: eee. Otitangeni dji sambo: okeli ate monoko mo wana la wana wango wakonungaka mawele e otemeye? 17Mbuse eho awadheiya pe apumbia la gbata la oki la Betania ongo elangalali inde.18Ekundu boo, ango ewongoiya inde la gbata, ndjiala e mohelia. 19Aenia mote mo Figi kelekele e mboka pe ayandongbia, agbotia ndji ngasi, aasali la mote moho: te lisiyo otiwotakine mbuma! Mote mo Figi moomia ndji enge engele.20Oeni ndjongo, watutiani wakamweiya, waasia: nda ndenge egbenelia mu mote mo Figi la mbala kikima? 21Yesu awaaselia: iwowaselini meemene, inga odjaa la oyambi pe obatiti kokeeya, okokelani te ndji linge likelami la mu mote mo Figi, te ate inga oasani la mu mokoli: longwa ango alumba la ewale, enge ekokelama. 22Linge likohongo ino la oyambi ndondo eyaakongi okototani eho.23Yesu akiya ndondo Tepelo; ango edjali inde otiesakoli akoli; wiloko dja wanganga Mwengei la wiloko wa wato wakadjia omowaseli: nda ndenge e okumu okokelaka owe dji sambo, alidji ndai a ohi ehele okumu? 24 yesu awaongweselia: mbai pe ikohuelani poopo esi, inga olimbolani mbai, mbai pe ekoowaselani nda okumu ekokelaka mbai dji sambo.25Patisa e Yoani, edji eni ? likolo , inga etie wato ? kasi wabundoiya iwo amene: inga towongosa ate: la likolo, akotowasela ate: ndandenge etimondimalini ? 26Inga towongosa ate: la wato, tokowangaka ebiba eehele wato, a loyi iwo kpa wakomototaka Yoani nda mosakoli. 27Wamowongoselia yesu : toyewiti. inde pe awawongoselia: mbai pe itiowaselani nda okumu ekokelaka mbai dji sambo.28Obundoyini woni? moto mwesi adjaali la wana wande wa pele wale. Akia atie ongo o liwoso, amoaselia: mana o mbai keke okeli keke la elanga e mbai e Vino. 29Inde awongosia: ibaliti, kasi mbuse aokia magba akia okeli. 30Sangbau akia atie ongo o wale, amoaselia ndenge kikima. Mana oho amowongoselia: ikoke, likumu la mbai, kasi akiti.31ndondo ewu wale ndai okeli mokano mo wawa ? Wamowongoselia : ongo o liwoso. Yesu awaaselia: Iyowaselini meemene, waputesi mamelo la wali wa ndumba wakoke liwoso lanu la okumu wo Mwengei. 32Laate Yoani adjali ootiesakoli mboka e meemene, kasi ino otimondjimalini. Kaikonde waputesi mamalo la wali wa ndumba wamondjimali, kasi ino, wango waenali, otiyokeni magba la omondjimi.33Okani eeti lisekpe. Memene monguta mwesi , aonali elanga ende e vino. Alingali eho la mite, atongia liwela; ase amaiya ebete eisake pukapuka, aawahia watuke wande wa elanga e vino, akia okendo. 34Ango ewumia engele ebukake, awatomia watuke wande atie watuke wa elanga e vino, laate wamohekele mogono monde.35Kasi watuke wa elanga e vino wawahelali watuke wande, wamobinga mwesi, wamoolia o wale, wamobingi ongo o sato mabukeli. 36Atomia wadji watuke, motango mosungu oeti wango wa liwoso, wawakelali ndenge kikima. 37Gboo awatomelali mana onde, aasia: Wakomotosa mana o mbai.38Ango e moeneli iwo mana oho, watuke wa elanga e vino wayaselia iwo amene: dhenda moto okotikala la ogumake; djakani tomoole, ogumake ekototikalela! 39 Wamototali, wamolumbia saa e elanga evigno,alidji wamoolali.40 sikalandjo, ango memene elanga e vino akodja, akokela nde la watuke wa elanga? 41 wamowongoselali: akoyawolakola meemene, alidji akodhe elanga e vino la weeti watuke , wango wakomohekele esuki e mogono monde.42yesu awaaselia: otitangali te wuse ndondo e madhingo: libukeli enge elumbali wamai ndji eho nde ewumali likule e lilome; edjei otomo olongoyi atie likumu, kasi edjei ema ekamwake la maiso masu?43Edjei eho nde, ikowaselakani, wakolongola okumu o Mwengei atie ino, wakoha eeti moki enge ekowota pukapuka. 44Ongo akokwa likolo la libukeli akobukia, alidji ongo libukeli likomokwele, ekomwandjakola.45Mbuse e ooki maloba mande, iloko e wanganga Mwengei la wafalizeyo wayewali ate edjei iwo nde Yesu awaaselaka. 46Walukali o moheli, kasi wawangali ebiba e wato, aloyi ate iwo wadjali omototi Yesu ate adjei mosakoli.

Chapter 22  
1 Yesu awawongweselali iwo aleeti la masekpe pe aasali ate: 2Okumu e likolo edjei nda likumu mwesi ongo akelelali mana onde o molome yenga e liwala. 3Ase atomia mituke mande wake oweli wato wango wawelanali la yenga e liwala, ase wato waho watonali odji.4Aleeti atomali mituke meeti pe awaaselia ate: asela wato wango wawelami ate: dhenda! iwongeli ilaka la mbai e midji, wangombe wa mbai e milome la mbahu dja mbai e maita eolami, ilaka kpaa edjei djakani la yenga e liwala.5Iwo waeneli ehoo pamba pe wakeeli, mwesi la elanga ende, odji la tomo djande. 6Wango weeti wawahelia mituke mande, wawa sambwesia obe pe wawaolia iwoo kpa. 7Ango e okia likumu ndjongo, amemelali; atomia wato, waolia wango watokpa, watumbia gbata ewu.8Ndjongo aasali la mituke mande ate: yenga e liwala elengelami olamu, ase wato wango wawelamali wawongiti la ehoo. 9Eho lenge kekeni la wibhomanelo dja mboka, moto kpaa ongo okomogbotoni mowelani la yenga e liwala. 10Ndjongo wango mituke wapumbali la wa mboka pe wawelali watokpaa wango wawagbotoli, wato wabe la wango walamu: pe monguta mo yenga e liwala etumali la wato wango wawelanali.11Ango likumu alingelali odhendji wato wango wawelamali, aeneli moto mwesi ongo atikpalali esindje e yenga e liwala. 12Amwaselia ate: bola, nda ndenge olingeli alandjoo odjangi okpali e sindje e yenga e liwala? Ongo moto anangali monoko.13Ndjongo likumu aasali la mituke mande ate:monangani makolo la mawo, djakani la inde, molumbani la molili e saa ongo ekodja oleli la otwi maino. 14Laate wato ngbii wawelani ase keke nde waonani.15Ndjongo wafalizeyo wakeli okakeli likita iwo kpaa laate wamohele la maloba mande. 16Eho lenge wamotomelali watutiani wau, la wato wa Elode, waasali: motiasakoli, toyewi ate owe okoasaka memene pe okotiesakolaka mboka e Mwengei la meemene pe oyiwangaka moto te, laate otidhendaka ilongi djaa wato. 17Ndjongo yewesa iso omungoli nde? ewongi oputi Kaisala limelo enge moto kpaa akoputaka inga ekokiti oputi.18Ase nda Yesu ayewali mamungo mbee mawu, aasia ate: woni okwalelakani mbai lisala? 19Iniani mbai ambele enge moto kpaa akofutaka limelo. wamodjelelia ambele esi.20Ase awaaselia ate: elilingi ehele pe madhingo maama ma ndai. 21Waasali ate: e kaisala ase awaaselali ate: ndjongo, hekeleni kaisala wihoo wa kaisala, ase Mwengei wihoo wango wa Mwengei. 22Ango eokali iwo ndjongo, wakamwali, pe wamodheli inde wakia.23A lisio lahoo wasadukai wato wango wakoasaka ate libasi liti te, wadjali ebete edjei inde pe wamohuelia: 24Motiesakoli Moize aasali ate: inga moto agwa, awotiti wana, maanango opele akoki amototi moli onde a liwala la owoteli maanango wana.25Sikalandjo edjaali la pele sambo ndondo esu, pe ongo o liwoso ayikaali p,e agwaali, ase nda eti wotali inde wana, amodheleli manango opele moli onde. 26Ekelemali ndjongo la ongo wale pe la ongo osato tee la iwo kpaa sambo . 27La gboo e iwo kpaa moli ongo agwaali. 28Ndjongo la obasi e logo, akodjaa moli ondai a ndondo iwoo sambo? laate iwo kpaa wamototali nda moli.29Yesu awongolelali ate: odjeeni la owungi, laate oyewitini madhingo pe okulu e Mwengei; 30Pamba te la lisekwa pele wataika pe wali watilingele mawala ase wakodjaa iwo kpa nda wahumbwa. wa likolo.31La likambo lidheendji obasi e logo, otitangeni enge Mwengei aaselali ino ate: 32Idjei Mwengei o Abalayama pe Mwengei o Yisaka pe Mwengei o Yakobo? Ati Mwengei o wagwi, kasi e wato wa mokalo. 33Ango ebiba e wato waokali ndjongo wakamwali la etiesakoli ende.34Ango wafalisaya wayokali ate: ahelesali wasadukai monoko, wayaboliali limbutu mwesi. 35Ase mwesi ewu ongo oyewali mibele olamu olamu, ahuelia a tina omomeki inde ate: 36Motiesakoli, nda mobele eeti osungu ndondo e mibele?37Amwaselelali inde ate: osengeli obali Mwengei Mongali e owe la motema mo owe mobimba pe la molimo mo owe mobimba pe la mamungo ma owe kpaa. 38Ango nde mobele enge eti osungu pe e liwoso.39Ewale enge ehengemeni la ehoo; eho lele : eongi obale miinowe nda owe amene. 40Mibele kpaa pe matiesakoli, ehelani la mibele mwale.41Kaikoase ango wafalisayi wayaboliali ebete e kikima, Yesu awahuelali: 42Omungoini nde la tina e kilisito? adjei mana o ndai? iwo wamowongoselia ate: Mana o Davidi.43Inde awaaselali iwo ate: ndjongo nda ndenge Davidi la mboka e molimo santu akomowelaka inde likumu pe aasia: 44Mwengei asia la Likumu o mbai ate abata la eho e mbai e lilome tee ikobata watonani wowe sesee e makolo ma owe?45Ndjongo inga Davidi amowelia inde Likumu, nda ndenge inde akoki odjei mana onde? 46Moto te mwesi atikokali omoowongweseli loyi pe moto te mwesi atimekali opoti ungo use omohueli poopo.

Chapter 23  
1Sikalandjo, Yesu alongwali la tepelo apumbia, ndjongo watutiani wande wayandongbali la omoyinei nda ndenge emaanali tepelo. 2Awawongoselia ate: otienekeni wiho winge kpa? La meemene iyasi la ino ate, te libukeli liikima lititikala likolo la libukeli ladji, kpaa ekokwa sese. 3Ango eyabatali inde la Mokoli ma oliva, watutani wayandongbali atie inde ndji iwo amene wamoaselia ate: twewesa, sambo djaho ekokelama nda engele, la nda tondo ekoenese odji wowe la timei wosambo dja ehele engele?4 militake, wakobataka la makolokoto ma wato,watibalaka okpali iwo amene la mosei. 5Waokelaka sambo kpa laate wato waene. Alidji wa kokpalaka filakateli, wadjei la songe elayi elayi la walobe djawu6wakobalaka owabati ibete epoo la lipati alidji iholo elihoso la wasinagoga. 7Wa bali owahi ewo la iholo la hoho,la owa weli la wato Rabbi,Rabbi8 Kasi ino, otiyaweleni Rabbi;laate moto mwesi nde adjei mwalimo, odjei ino kpa wa mana ima.9Otiweleni moto tweti a mbume wawa; laate moto mwesi ongo odyei wawa, ango odyei likolo.10Otiyaweleni wa inyei,laate moyinyei monu adjei mwesi,kilisito11Ongo oweti osungu la ino akoki odjei motuke monu. 12Ongo akoyadjamba wako modjilikisa,ongo akowadjilikisa wako modjamba.13Magba laino wa dingi wa mibeko la wa falizeyo wa hengeli;laate okodikelaka wato mboka elikolo; otilingelani ino amene,alidji otibalakate wango wabali olingeli watilingele. 14magba la ino,wa dingi wa mibeko la wa falizeyo wa moleho laate oko pwesakani milako ma wali wango wa gweli pele,aleeti okokelakani la oyaisi maongi malayi malayi;la eho, okosambisamani la oeteli. 15Magba la ino, wadingi wa mbeko la wa falizeyo wa hengeli! laate okokpandakani ewale la mbume la okukoli moto mwesi motema; aleeti tango ekukolia inde motema, omoumisiani mana geena mbala iwale oweti te ino.16 Magba la ino; wato wagwi mayiso! wakwasaka: inga moto alapia la tepelo; ekeliti ema; kasi; inga moto alapia lawolo etepelo, akeli olamu. 17wibebe! wato wagwi mayiso; la wolo la tepelo nda enge eeti osungu, wolo inga tepelo enge ekohaka wolo lokumu.18 Okowasakani alidji:Inga moto; alapa la kombo e etombelo, ekeliti ema; ase, inga moto alapiya la likaho enge edjei la etumbelo, akoki oengemesi. 19Wato wagwi mayiso! nde enge eeti osungu, likawo inga etumbelo enge ekohaka likawo lokumu.20Ongo olapi la tepelo alapi la tepelo la djinge kpaa idjei ndondo; 21Pe moto ongo olapi la tepelo alapi la tepelo la ongo oyabati ango; 22Aleeti ongo olapi likolo alapi la ngbelengo e Mwengei la ongo oyabateli.23Magba la ino wapundesi wa pui la Wafalizeyo, wakosi okohakani atie Mwengéi esuki esi ndondo e wisuki liomu la wisoki nda ebili e mete, la ndjakumini, kasi odheyani opundesi sambo ndjinge dja pui: omemene, motema mangba, la ondjimi. Edjei eho nde ekokaki ino okeli, te odhei djinge djeti. 24Ino wato wango wakowa iniaka wato wango wagwi maiso mboka! okoumesakani koka keke ndondo e wiho wikengake kasi okokengakani nama ekamela!25Magba la ino wapundesi wa pui la wafalisazeyo wakosi! okokpolokoni kondolo e etotu la pepe, kasi ndondo etumi la pukapuka dja iwa djanu la ehoha e ebe.26Mofalizeyo mogwi maiso! kpoloyo liwoso ndondo e etotu inga esani enge etilindaka ndjongo ongo kondolo ekolanga olamukoto.27Magba la ino wapundesi wa pui la wafalizeyo wakosi! odjéini nda kabuli djinge ikpuli iwo mpembe iyeneni wolamu ono saa, kasi ndondo itumi la mikuwa ma wato wagwake la ndenge kpaa dja wiho wiholoke.28Ino odjéini ndjongo,la maiso ma wato walamu,kasi ndondo otumini la wikosako la sambo mbembe29Magba la ino wapundesi wa pui la wafalizeyo, wakosi! okowongelekeni kabuli dja waaseli,okowongelekeni wolamu wolamu kabuli dja wato walamu.30Ase woasiani ate: inga todjaki engele e watata wasu, nda totiaboliali la iwo, la osui makila ma waaseli.31Okondjimakani ino amene la oyakwisi ate odjeini wana wa wato wango waolali waaseli.32La eho, silisani otomo wungo watata wanu wapotali. 33Wandjoo liwota la mabate! nda ndenge emungoi ino otili eguele e lifelo?34La ndjongo ikotomelani waaseli, wato walokenge la wapundesi wa pui. Okowaolani wadJi, okowakiani wadJi likolo la ekulusu, ase okowabingani wadJi pimbo ndondo e monguta monu mo wakongi la okowatutiani la moki mwesi la mwesi. 35La eho ewokweleni ino makila ma wato walamu winge wisuani la mbume,opoti la makila ma Abele moto molamu tee la Zakali, mana o Belekia, ongo omolalini ino la tepelo la etumbelo.36Iwaselini loi lo memene, djinge sambo kpa ekokwele ehele oliye.37Yelusalema, Yelusalema, owe ongo okowaolaka waaseli alidji okobingaka wango waotomelini mabukeli! mbala woni ilukali oboleyi wana wa owe,nda koko ekoboliaka wana wande ndondo emambulu,ino otibaleni! 38Dhenda minguta manu mikotila manganga. 39Ndjongo iwaselini olongoi keke otindjenekineni mbai tée ekowasani ino : pambwa ongo okodja la kombo e likumu.

Chapter 24  
1Ango okia Yesu, apumbia la Tepelo watutiani wande wayandongbia la ahue la omoinei nda emaani eho.2Kasi Yesu awaaselia ate:woenini nda odjéi eho? iyowaselini la memene,etotikala ahala libukeli liesi likolo la leeti libukeli, kpaa ekokwa sese.3Yesu ayabatali likolo la mokoli mo oliva, ase watutiani wakia iwo amene okamohueli, waasali ate:Toasela iso,nda engele ekokelana ndjinge sambo, nda elembo ekokelana la wodji wowe, la gboo e moki? 4Yesu awawongoselia: angatalakani moto atiokosakeni.5La loyi ate wasuungu wakodja la nkombo e mbai wakwasa ate.Mbai idjéi kilisito ase wakowakosakola wato ngbi.6Okookani mboli ewita la wita wikosana. Adhendakani, huakani otiwangakeni, la loyi ate ewongi djinge sambo ekelame, kasi gboo e moki eumakiyo. 7Alikambo witondo wikosana la weeti witondo, wokumu la wokumu wokosana, ndjala ekodja, mbume ekoduduma wibete kpa. 8Enge kpàa edjéi lipotele la odjidji.9Ango wakokawani ino la odjidji, ase wakotonani miki kpàa, la loyi e nkombo e mbai.10Ango nde wato ngbi koto wakobhinga ekikimi, ase wakowa ino, wato wakotonana iwo la iwo.11Waaseli wa moleho wakodjàa, ase wakowakosakola wato ngbi.12Ase,sambo dja obuki pui ikouma ngbi, libalano la wato ngbi likosila. 13Kasi ongo moto okodjaa la egalala tee gboo akokala.14Ehele mboli ndamu e wokumu ekotiesakolana la mbume djiesi kpaa, alikambo la ohi demu la wibete kpàa winge widjéi wato,mbuse eho gboo ekodja.15Nde ndjongo, ango ekwene ino ema ebe eamali la ebete e satu, nda eyasali mwaseli Daniele ate ongo otangi ahuake.16Ase,wango wakodjaa la Yudea wakotila la mokoli.17Ongo okotela likolo la motendo atoadjimba la ototi wiho winge widjéi la monguta monde.18Ase ongo oki la wilanga atika wongwa mbuse ototi wiho winge witikali la mbuse.19Magba la wali wango wadjéi la memi la wango wakonu ngesaka wana la masiyo maho! 20Akongokoni engele kpàa alikambo ate matili manu matidjee engele e pio makasi, te wuse wo yenga. 21Aloyi ate, enge engele ekodjaa wodjidji woesi wasungu, wungo wokelanakiyo tee lipotele la moki,tee ndji kekehele, ase etokelana kine alidji.22Ase inga masio maho matiumake ahue, nda moto toeti atokala,kasi la loyi la wato wango waononi, wuse woho wokodjaa ahue.23Inga moto awaaselani ate: Kilisito adjéi ahala, ta ate adjei ango, otimondjimakeni.24Alikambo ate:wa kilisito wa moleho wakodjaa,la waaseli wamoleho;ase wakoumesa masimbo ndenge la ndenge ,ase wakokela wiahuelahueli,alikambo la awakwesi te wato wango waononi,te inga wokoki wodjéi.25Weneni iyowaselini liwoso.26Inga wa woaselani ate: Dhendani,adjéi la lisobe; otike ekeni, dhenda, adjéi la wila ngele, otindimakeni.27Nda ndenge ekopumaka wuse la esiti wokobataka tee la wesite, nde ndjoongo ekodjaa odji wo Mana omoto.28Ebete enge edjei molonda, koka ikoboliana ango.29Ndjiango mbuse e wodjidji e masiyo waho, moi mokolimana koto, ndebo etoumesa obhati woho, minoto mikolongwa likolo mikwe la mbume, ase wokulu wo likolo wokoduduma.30Ango elembo e Mana omoto ekwenene ongo likolo, ase mawota kpàa ma miki mikwabhingabinga la oleli, ase wakomwene Mana omoto ageleli la mapata malikolo la okulu koto la mogano ngbii.31Wahumbwa wande wakodjaa, la ndundu ikobinga, ase wakowakokia waononi wande la wihoko winei, olongoi la gboo esi e likolo tee la gboo eho edji.32OKani maamapundesi e mote mo Figi moenesi ango oumia witee petepete, la opumbesi kasi, woewini ate engele e ehela eumia ahue.33Ndji ndjongo, engele ekoene ino sambo djinge kpàa, ewani wolamu ate wuse owongwake wo mbai wodjéi ahue.34Lameemene iyasi la ino ate liwota lihili litoeta kpa, liwoso ate djihinge sambo kpàa iume.35Likolo la mbume wikoleka, ase maloba ma mbai itoeta te wokeke.36La loyi lidhendji lisiyo la engele,moto tueti ayewiti, edje te waahumbwa te mana, ndji wawa inde amene moto oyewi.37Loi wungo wokelanali la engele e Noa, ekodja ndji ndjongo engele ekodja mana o moto.38Ndjongo ndondo e masio liwoso ate malia matume la moki mwesi kpàa, wato wadjakali olaki la okengi, wa djakali oiki wali, te oikesi wana wau, tee ndji wuse wolingelali Noe la wato.39Watimungwakali loi te weti te, tee engele etumali malia eengia, ase ewaolali iwo kpàa, ekodja ndji ndjongo engele ekowongwa mana o moto.40Wato wale wakodjaa la mwesi akomototana, mwesi akotikala.41Wali wale wakohuluka wokeke ebete eikima: mwesi akototana, mwesi akotikala. 42Ndindjongo hukani, la loyi ate wewitini nda wuse okodja Likumu la nu.43Ewani oho wolamu: inga memene monguta aewaki nda engele moto o iwa akodja la likolo, nda ayabatali angbilia, nda atidheli moto o iwa alingele la monguta monde.44La ndjongo, ino koto, abanyiani wolamu, alikambo mbai mana o moto ikodja engele enge emungoiti ino.45Ndjongo nda motuke molamu pe aangatali ongo likumu la nde amobati sindjili e wato wa monguta monde la owahi wilaka la engele enge ebalami? 46Mwemu modjéi la moto o wotomu ongo inga Likumu lande akawongwa atie nde, amogbootia ayahekeleli la wotomu wonde. 47Iyowaselini memene: Akobobata likumu e wiho wande kpa.48Ase inga adja motuke mobe, ongo akoyasela inde amene: LIkumu la mbai awumoi la owongoi,49Akopota owabingi wato wango wakokelaka wotomu la inde mongindji, ingi alaka la okokengi mongindi la wato wa molangwa.50Likumu laho akawongwa wuse wumgo inde atiyewa, la engele enge eyewiti inde. 51Likumu akomoha etumbu e tetelake, akomokawela liputi e wato wa ogeno: ongo ekodja oleli la otwi maino.

Chapter 25  
1Eho lenge, okumu o likolo ekodja nda waseka liomo wango watotali matambe djawu pe wapumbali ogbotoni la molome o liwala. 2Watano wadjaali wikete, pe watano wadjaali la okenge. 3Wikete watotali matambe mau, kasi watitotali maita. 4Kaiko ase wango wa lokenge watotali miinda mau la maita ndondo e milangi5Nda molome oliwala adjaali owumwei, waokali ilo, walangalali. 6La ndondo e likolo moli modhumbiamali: dhenda molome o liwala, kekeni ogbotone la inde.7Wali wango kpaa, wayamalia pe wawongelali matambe mawu. 8Wikete waasaali la wango wa lokenge ate: hekeleni iso ndambo e maita eenu, laate masu mapotia olimani. 9Wongo wa lokenge wawongolali ndjo: te ndgjongo, maita matikoka okelelani iso la ino. Kekeni atie wango wakotambaka maita pe sambani djanu.10Ango ekeeli iwo osombi, molome o liwala aumia. wango wahuakali walingelia la inde monguta mo liwala, modhuhe edhikanali. 11La mbuse, weeti waseka wadjia, waasia: likumu, likumu todhukola! 12Inde awangolali ate: iyoaselini meemene iyoyewitini. 13Angatalakani a tina ate woyewiti lisio la engele.14Edjei nda moto mwesi apotali okii okendo la moki mo wadjidji, awelali mituke mandee pe awahekeleli iho wande. 15Ndjongo ahekeleli mwesi wambele itano oeti iwale, ongo oeti mwesi ahekeleli moto la moto ondeli okulu wonde, mbuse akeli okendo la moki mo wadjidji. 16Lambala kikima, ongo ototali wambele itano akeli okeli la eho molunga, pe eho ewotali eeti itano.17Ndenge kikima pe la ongo ototali iwale, eeti iwale. 18Ase ongo ototali ndji esi akeli,pe atongali mbume pe ahisali ambele eho e wimbende e likumu lande.19Mbuse e masio malayi likumu e watuke adjali pe awawongoli wamosubele mboli e wambele djande. 20Ongo ototali wambele itano adjaali pe akpalali wambele eti itano aasali ate: likumu, ohekeli mbayi wambele itano; dhenga, ewotia wambele eti itano. 21Likumu lande amoaselali ate: edjei olamu, motuke molamu pe la omeemene e sambo keke ikoobata obanyei wihoo ngbii. lingela la mwemu e likumu la owe.22La mbuse ongo ototali wambele iwale adjaali pe amoaselia ate: likumu, ohekeleli mbai wambele iwale, dhenda, iyokpobeli wambele etii iwale. 23Likumu lande amoaselia ate: edjei olamu, motuke molamu pe la omeemene; odjali olamu la sambo keke, ikoobata obanyei wiho ngbii lingela la mwemu e likumu la owe.24La gboo ongo ototali ambele esi adjaali pe aasali ate: likumu iyewaki ate owe okodjaka moto o sambo tetelake, okobukaka, ebete etiyone owe, okoboliaka ebete etihuholali owe. 25Ndjongo iwangali pe ikeeli oyisi ambele e owe la mbume, dhenda ambele owe lele.26Likumu lande amowongweselali ate: motuke mobe pe ekete, oyewali ate ikobukaka ebete ewoniti mbai, la ikoboliaka ebete etihuholali mbai. 27Oho lenge eengali obate wambele wa mbai ewimbende la baki ase la ewongo e mbai nda itoti wambele wa mbai la asumbelia.28Mopwesani djinge ambele, mohani ongo odjei la wambele liomu. 29Laate wakomoha ongo odjei la eho ngbi, kasi ongo oti la eho, wakomopwesa te enge edjaki inde la eho. 30 La enge edhendji mu mtuke mo pamba, molumbani saa: ongo ekodja ilelo la otui maino.31Ango mana o moto akodja la kembo ende pe wahumbwa wasatu mongindji la lainde, ndjongo akoyabata la ngbelengo ende e okumu la kembo. 32Miki kpa mikoyabata liwoso lande. Akokabola wato wadji la weeti, nda sindjili e kondolo akokabolaka kondolo la meme. 33Ase akobata kondolo la oho ende e lilome ase wa meme la ewo ende e liali.34Ndjongo likumu akwasa la wango wadjei la ewo e lilome: djakani, ino wango wapambwaami la wawa o mbai, totani mbano e okumu enge wawongelali ino tee la lipoteli e moki. 35Laate iyokali ndjala pe ohekelelini mbai ma ema lakake; idjali la ehoha, ohekelelini mbai malia makengake. Idjali modjidji pe oyambalini mbai olamu. 36Idjali lingbengbele pe okpalisalini mbai, idjali la boloko pe odjalini odhendji mbai.37Ndjongo wato walamu wakomowongolela inde ndjo, likumu nda engele toeneli, odjali la ndjala tohekeleli ilaka, inga la ehoha, tohekeleli malia makengaka? 38Nda engele toeneli modjidji pe toyambali olamu pe odjaali lingbengbele pe tokpalesali? 39Nda engele toeneli la ekoni te la boloko todjaali oodhendji? 40Ase likumu awawongoselali ate meemene iyowaselini: masio kpaa enge okelali eho la mwesi la wato wango waeti wakeke ndondo la wa manima wa mbai, okelelalini mbai.41Ndjongo akwasa pe la wawo wa djei la eho nde eliali ate: longwani ala ino wango walakelanala obe, kekeni la misa enge etilimanaka enge ewongonali la etota la waahumbwa wande. 42Laate iyokali ndjala, ase otihalini mbai ilaka pe idjali la ehoha, otihalini mbai malia makengake. 43Idjali modjidji, otiyambalini mbai olumu; pe idjaali lingbengbele otikpalisalini mbai, idjali lekoni pe la boloko, otidjali odhendji mbai.44Ndjongo iwo pe wakomowongosela: likumu nda engele to oeneli la ndjala pe la posa e malia te modjidji pe lingbengbele te la ekoni pe la boloko pe totioyokelelali owe? 45Ase inde akowawongolela la oasi ate: Iyowaselini meemene pendja ate: engele kpaa enge otikelali la mwesi a wato wango waheti keke ndondo e wamanima wa mbai, otikelelalini mbai eho. 46Ase wakokela logo e libele, ase wato walamu, wakoke la mokalo mo libela.

Chapter 26  
1Ase ango oseselali Yesu oasi sambo ndjande, awaaselia watutiani wande ate: 2Woewini ate etikali masio maale Pasika ekelane, ase wakomokawa Mana omoto la loyi ate wamwakie la kulusu.3Ndjoongo wiloko wa wanganga Mwengei, la watiesakoli e pui wakumu la wiloko wato wagbotonia aatie nganga Mwengei mosungu ongo omoweli iwo ate Kaifa. 4Ase wakelia londo la ndenge ate wamohele Yesu la lokenge obe, ase wamoole. 5Kasi wasiate: etidjee engele e lipati, la loyi ate wato watikele ewedje.6Ango edjakali Yesu la Betania, la monguta e Simona moto oekoni e mbala. 7Moli mwesi ayandongbia ahue onde, aiki mokeba mo malasi modjéi la lumba wolamu,mungo modjéi la motio mosungu, ase ango odjakali inde olaki, amosuelia malasi la moto.8Watutiani, waenia ndjongo, ewabitelia, ase wasia ate: nda ndenge obitesi ema nda ehenge ndjongo? 9Ewongoki ate watambe mango malasi la motio mosungu, wawahe watundake.10Ango ookia Yesu ndjongo, awaseselia ate:ndandenge ekomodendiaka ino oholo moli?Akeli loi wesi wolamu atie mbai.11Ino odjéini la watundake masio kpàa, kasi otodjaakineni la mbai masio kpàa te.12Nda esweli inde mbai malasi la wenge wa mbai, edjei la olengeli oombami o mbai. 13Iwaaselini la memene, wiati kpàa wikoasana mboli ndamu, la moki mwesi kpàa, wakwasa la omungoi ndenge ekeli oholo moli.14Ndjiango mwesi owatutiani wande liomu la wale, omoweli iwo ate Yuda Mosikaliota, akia atie wiloko e wanganga Mwengei. 15Ase asiate: okohani mbai nda ema laate iyokaweleni la inde? Ase wamohekelia wambele tuku isato. 16Ndji enge engele, alukia ndenge ndaamu la omokawi Yesu.17Wuse wopoo e wokoke edjangi enuele watutiani wakiaa atie Yesu, wamwaselia ate: Nda eati ebali owe ate tokawongele Pasika? 18Awawongoselia ate: Kekeni la gbata la ebete eesi, ase owaseleni ate: Likumu aasi ate: Engele e mbai ewumia ahue, ikokela Pasika la watutiani wa mbai atie owe.19Watutiani wakelia ndindjongo nda ewatomali Likumu. Ase wawongelelia Pasika.20Eumia pokwa, aabatia la mesa inde la wango liomu la wale. 21Ango odjakali iwo olaki, asia ate: iwaselini memene, mwesi oonu akokawa mbai. 22Waokia magba makasi, ase mwesi la mwesi apotia omwaseli: Edjéi mbai Likumu?23Awawongoselia ate: ongo moto obongi la mbai ewo la pepe ebete eikima, inde nde okawa mbai.24Mana o moto akokeke, ndenge edhingami eho la loyi lande, kasi magba la moto ongo okomotambaka mana o moto! Ekokaki odjei olamu inga moto oho atiwotamake. 25Yuda, ongo omokawali a longosia loi asiate: Edjéi mbai Likumu? Yesu amowongoselia ate: Ndjongo nda owasi owe.26Ango odjakali iwo olaki,Yesu atotia okoke; ase mbuse, eende eoyakongi abukia, ase awahekelia watutiani asiate: totani, olakeni, ehenge edjéi wenge wa mbai.27Mbuse atotia etotu, ase mbuse ewakongi, awahekelia asiate: kengani ino kpàa; 28Ehenge edjéi makila ma mbai makila ma wouma ma oholi, mango makoswakana la loyi la wato ngbi, la olimbesi masumu. 29Iwaselini, itokenga kine engema elongoi la mote movino, tee wuse wungo okokenga mbai enge poli la ino mongindji, la okumu o wawa.30Mbuse e olembi lembo e Davidji, wakia la mokoli mo oliva. 31Ase ongo Yesu awaaselia ate: okobingani ekikimi ino kpa la li likolo, la loyi la mbai, laate edhingami ate: ikomobinga sindjili e pata, ase mpata djaho kpàa ikowandjana. 32Kasi ango mbuse ekosusua mbai, ikokee liwoso lanu la Galilaya.33Petelo aotia liloba, aasia ate: inga té wato kpàa wakosakela ekikimi a loyi la owe,mbai itisakela ekimi te okeke. 34Yesu amwaselia ate: la memene ewaseli mbai, la li likolo ndjo liwoso ate koko ebekwe okowungana mbai mbala isato. 35Petelo amoongoselia ate inga tate edjaki ate togue la owe mongindji mbai itowungana. Ase watutiani kpàa waasia ndji ndjongo.36Mbuse eho, Yesu akia la iwo la ebete esi e weli iwo ate Getesemani, ase asia la watutiani ate: abatani ahala, ango ekokeke mbai lihele oyakongi. 37Amototia la inde Petelo la wana wa Zebedeyo wale, apotia ooki magba la oyamungoi makasi. 38Awaselia alidji ate:Molimo mo mbai modjei la magba tée la logo. Abatani ahala djaani maiso ngbai la mbai mongindji.39Ase ayandongbia moke liwoso, akuya elongi la mbume ayakongia ndjo: Wawa, inga eho ekodja olamu, ehele etotu eleke lihiele la mbai! mbala kpàa, etidje wungo wobali mbai,kasi edje nda ebali owe. 40Ase, akia ango odjéi watutiani, awagbotia walali, ase asia la Petelo ate: ino okokitini otoni la mbai té engele esi? 41Susuani, ase wakongeni la loyi ate otikweni la mamekani, elimo edjéi la mogalia kasi moini modjéi pete.42Awatikia alidji ase ayakongia ndjo: wawa o mbai, inga eengaki ekelame ate eho etileke inga etikenge, mokano mo owe mokelame. 43Awongoyia alidji akawagbotia walali ilo, ango maiso mawu malitali. 44Awatikia, ase akia alidji, ayakongia mbala esato, awongwanelia ndji ndjongo.45Mbuse eho akia atie watutiani wande ase awaaselia ate: Woni odjéini la wilo, alidji okohomakani la ehele engele? dhendani, engele eumia ahue, ate Mana omoto wamokawe la mawo ma wato wa masumu. 46Susuani, tokee dhenda ongo okawi mbai aumia ahue.47Ango edjiakiyo Yesu owaasi, dhenda, Yuda mwesi ndondo e watutiani liomo la iwale, aumia, adjiya la watongbi waiki mabeha la mite, walongoyi atie makumu e wanganga Mwengei la wiloko e wato. 48Kaikonde moto ongo omotambali awahali elembo, aasali: moto ongo ikomolinga ekopi edjei inde mohelani.49Lambala kikima Yuda ayandogbia atie Yesu aasia: mbote mwalimo! amolinga ekopi. 50Yesu amowongoselia: manima, enge edji owe okeli, kela eho. Ase wango wato wayandongbia wamobatia Yesu mawo, wamohelia.51Mwesi la wango wadjakali la Yesu mongindji aumesia sapia ende, amokotia moto o wotomu o nganga-Mwengéi mosungu, ase amotenia litoi.52Yesu omoaselia : wongosa sapia e owe la mokpokobo la loyi ate wango kpàa wakokelela sapia, wakogua ndji la sapia. 53Omungoli ate itikokake oongi ligamasi atie wawa, akoki otomeli mbai ndji sikala oleki liwoke e wahumbia liomu la iyale ? 54Ndandenge ekoengemene madhingo,ate eho ekokaki okelami ndji ndjongo?55Mbuse eho Yesu awaaselia liwoke la wato: odjini la wiwuni la mité la oheli mbai nda moto o iwa? Masio kpàa idjakali masio kpa oyabati la ino, otiesakoli la tepelo, otihelalini mbai. 56Kasi djihidji kpàa iumia ndjo la loyi la woengesi madhingo ma waaseli. Watutiani kpa wamodheiya, watila.57Wato wango wamohelali Yesu wakeli la inde atie nganga Mwengéi mosungu, Kaifa, ongo wapundesi wa pui la wiloko wato wagbotonoli. 58Petele adjali omotuteyi Yesu mbuse ma lihiele, tee la monguta mo nganga-Mwengéi mosungu, alingeli andondo e lopango ase ayabatia la watuke mongindji la ondhendji inga loi woho woko suka nda ndenge?59Wiloko wato wa wanganga Mwengéi la wiloko wato kpàa wakelali londo mosungu la oluki loyi e mohengelake Yesu laate wamoolese. 60Kasi watieneli te likambo likikima, te ndenge wato wa moleho wadjali ngbi. Mbuse weeti wale wadjali. 61Ase waasia ate: oholo moto aasali ate: ikobuka monguta mo Mwengéi ase ikoma la mbuse e masio masato.62Nganga Mwengéi mosungu aamalia ase asia la Yesu: Owongositi loi te lokikima? Woni wa wato wakokambaka? 63Kasi Yesu aabatia logoo. Ndjongo nganga Mwengéi mosungu asia la inde ate: la nkombo e Mwengéi o mokalo iwongi otowongosele iso la memene inga odjéi Masia mana o Mwengéi? 64Yesu amowongoselia: Owe oasi ga. kasi yasi la ino okoeneni ndji keke mana o moto ayabati la lilome e Mwengei e okulu kpaa, igeleli la mapata ma likolo.65Nganga Mwengéi mosungu asalakolia wisindje wande wa wenge ase asia ate: Amotangi Mwengei! nde ekolukakine iso wa demo? Ookigani nda emotangi inde Mwengei. 66Omungoini nde? Wamowongolia ate: Akoki la logo.67Mbuse wamolumbelia soi la mbanda mpe wamobingia ibhotu, weeti wamobambolia la oasi: 68La oasi: Kilisito twasela. Ndai aobingi?69Petele ayabatali kelekele ndondo e lopango, Moto e owotomu mwesi o moli o nganga Mwengi mosungu aumia ahue lainde ase amwaselia ate: owe koto adjaki la Yesu mongindji moto o Galilea. 70Kasi Petele awungania la oasi: iyewiti enge ebali owe oasi.71Mbuse eho ango edjali inde oki liwoso la moluhe mo lopango, Moto o wotomu mwesi o moli odji amoenia awaselia wato wango wa djakali ango: oholo moto adjaki la Yesu mongindji moto o Nazaleta. 72Ase Petele awungania alidji la olapi: Imoyewiti ohongo moto.73Mbuse e engele ekeke, wato wango wadjakali ango wayagugia ahue ase wasia la Petele; memene odjéi mwesi owu, easeli e owe ekoeneseke. 74Kasi Petele apotia owabumakoli la olapi ate: Imoyewiti ohongo moto! La mbala kikima koko ebhekoiya. 75Ase petele amungolia loi wungo woasali Yesu la inde ate: liwoso koko e ebekwe okowungana mbai mbala isato. Apumbali saa, atobheiya la ilolo la magba.

Chapter 27  
1La kesekese wiloko wato kpàa wa wanganga-Mwengéi la wiloko wato wa wa Yuda waokanali ebete eikima alikambo la omoli Yesu. 2Wamohelali, wamokawia la wamobatia liwoso la Guvelenele Pilato.3Engele Yuda, moto ongo o mohali Yesu atie watone aeneli ate wateniga loi wo Yesu la omoli, inde aokali magba la motema, ase akadjia la pukapuka dja wadjinge tuku isato atie wiloko wato wa wanganga Mwengéi la wiloko Watone la wiloko wato. 4Inde awaselia ikelali wobe omokawi moto ongo otila huka te la omoli! ase wamwaselia edjéi loi wosu? eho edjéi loi wo owe 5Yuda akalumbia wadjenge ndondo e monguta mo Mwengéi, ase akia mbuse eho inde akia wanangi moliki la kingo ende mene.6Wiloko wato wa wanganga Mwengéi waonia wadjenge waho ase wasia: pui djasu itekasi obati wadjenge wahawa la sanduku e monguta mo Mwengéi, alikambo edjéi motio mo makila. 7Ambuse e wokani ebete eikima, walumbali wadjenge waho la elanga e moto mwesi ookeli teni, alikambo la obati elanga eho ebete eowakundi wato wadjake. 8Alikambo laho, wawelali elanga eho elanga e makila tee kekehele.9Ndjongo sambo dja mwaaseli Yeremia yengesame: watotali puklapuka dja wadjenge tuku isato wadjenge wango waokanali wato wa Isalaele la oputi alikambo lande.10Ase wasombia la djaho elanga e moto ookeli teni, nda eheleli Likumu mbai mwamo.11Yesu amalali liwoso la Guvenere amohulia owe odjéi Likumu la wa Yuda? Yesu awongosia, wasiga. 12Mbuse wokeke ango wiloko wato wanganga Mwengéi la wiloko wato wamobetelia inde, inde atimowongoselali moto twti. 13Ndjongo Pilato asia la inde okitiaka te, obeteli wuhuwu wokobeteleke iwo? 14Ase Yesu atimo wongoselali ema teeti te ndjongo Pilato aahuelia ngbii oleki.15Ndondo e mapati kpàa ma Pasika, Guvelenele akomodeke moto mwesi o woyogo, moto ongo omobalaki wato kpàa. 16Ndjongo la engele ehomoto mwesi owoyogo edjakali moto owoyo ongo omobalakali wato kpàa nkombo ende Yesu Baraba.17Ndjongo Pilato awahuelia wato ngbii wango waabolei: obalini imode nda moto la loi lonu? Yesu Baraba te Yesu ongo omoweli iwo Kilisito? 18Te la gesele te inde aewali wolamu ate wamokawali Yesu atie ende, alikambo ate wadjali la ekakala.19Ango wabatakali Pilato la ebete e timilali moli onde a motomia moto owasi la inde: otikelake loi te weti atie oholo moto ohuko te alikambo ate keke a likolo yoki wobe ngbii la oloti la loi wonde.20Wiloko wa wanganga- Mwengéi la wiloko wato wa watindikia wato la omwongi Pilato Baraba, ase wamoolé Yesu. 21Guvenele awahuelia wato waho obalini imodee ndai ndondo e wahawa wato wale? wamowongoselia: Baraba! 22Pilato awahuelia: ndjongo obalini ikele nde la Yesu ongo omoweli iwo Kilisito? wato kpàa wawongosia: mwakiani la Kuruse.23Pilato ahuelia ndjongo inde akeli nde? take go Ase wopotali opami la wokulu kpàa wou: Mwakia inde la Kuruse! 24Ango wenia Pilato ate aengiti ikine okeli loi te weti te, ase ndi etale elekali liwoso, inde atotia malia agbolia mawo liwoso la wato ase asia huko e ohoko moto eti la moto mo mbai te! edjéi loi wonu!25Wato kpaa wawongosi: ewongi huko eoholo e logo edje la mito masu, tee mito ma wana wasu. 26Njongo pilato amodeya Balabasi alikambo la iwo. Inde ahekelia mwano oomobingi Yesu fimbo, awaaselia wa mohele a ekulusu.27Wa masaze wa Pilalato wakia la Yesu la munguta mo guvelenele, ase wa masaze kpaa waaboleya kelekele ende. 28Wa molongosiya isindje wande, wa mokpalesia lobe etanake. 29Mbuse eho wasonia kataka e keeke, wa mokpalesia a moto monde, wa mohelesiya ekongo la ewo e lilome, wa maiya mawuli liwoso lande, wa mosekali la owasi: Mbaa likumu la wa yuda.30Wamosuwelali ikaha, watotali ekongo wa mobingia la moto. 31Ango edeiya iwo omoseki, wa molongosiya lobe etanake, wamokpalesia isindje wande amene, ase wakia la inde omobaki la ekulusu.32Ango oumali iwo, wagbotonia la moto mwesi o Kirene, omoweli iwo ate Simoni ase wamwaselia la makasi ate akpale kuluse e Yesu.33Waumia ebete esi eweli iwo ate Gologota enge easi ate ebete e mokua mo moto. 34Wamohekelia vino ewauesi iwo la malia mabe ate akenge, kasi adetia atoni a okengi.35Mbuse eomogbomi la ekulusu wakania wisindjè wande, wabingia waho la likambo la okokesi ndjinge yasanali la waaseli ate wakokawana wisindjè wambai ase wakobinga kandjo e mbai la zenge. 36Mbuse wabatia, wako denda. 37Alikambo la ohui demu eohelani wonde, wadingia la likolo la moto monde oholondjo andjéi Yesu Likumu la wayuda.38Wamogbomia la kulusu inde la wato wabe wale, mwesi la ewo elilome mwesi la ewo e liali.39Wato waetakali la mboka wa motangakolia, la oninganesi moto.40La wasiate: owe moto olukaki ate obuke tepelo, ase otonge mbuse e masio ma sato, akalesa kine owe mene! inga ondjéi Mana o Mwengéi, andjimba la kulusu.41Wanganga-wakawi, la wadingeli la wiloko wato wapotia omoseki, ase wasiate. 42Awakalesali wato wadi, ase akokiti wakalesi inde mene! inga andjéi Likumu la Isalaele, aandjimbe la kulusu, ase tomondime.43Aahi la Mwengéi, Mwengéi amokalese kine inga amobali. Ango andjakali ate mbai indjéi Mana o Mwengéi. 44Wato wabe wango wawagbomoli lainde la kulusu mongindi, wamotangakolia ndindjongo.45Olongoi engele etimobatée e libwa,molili molingelali mokili mwesi kpàa. 46Ase engele e libwa,mYesu apamia la moli mosungu Eli, Eli lama sabakatani? measite Mwengéi o mbai Mwengéi o mbai, odei mbai alikambo la nde? 47Wato wadi wango wandjakali ango waokia ndjongo wasiate akomowelaka Elia.48Ase ango mwesi owu akia obangu aotia linuka aluleya la vino e ngai, ase abatia la etotu, amohia ate akenge. 49Ksi wango wadi waasiate deeni toene inga Elia akondja omokalesi. 50Yesu ahumbia pui alidi ase atenia motema.51Ase denda litambala la petelo lisaleya la wisali wiale, olongoi likolo tée sése,mbume iningania, mabanga matakania.52Kuli inuhama ase wansatu wango wagwaté wa susoya. 53Wato wango walongwali la kabuli, mbuse e wosusoi wo Yesu, walingelali la moki mosatu, ase wato wasungu waweneli.54Wasindjili la wato wango wandjakali ango la omokengeli Yesu, waenia woningani wo mbume la ndjinge sambo ileki mine, wawangia makasi se wasiate Memene, oholo moto andjaki Mna o Mwengéi. 55Wali ebele wandjakali odengi lalihiele wango wakeli la Yesu tée la Galilaya, la omolambeli. 56Katikati ewu endjali Malia Magadala, Malia nango Yakobi la Yosefu, la ngbau owana wa Zebedeyo.57Kolokoloeumia, moto mwesi o Arimateo andjakali la wambele ebele, nkombo ende Yosefu, ongo ondjakalihoto motutia o Yesu. 58Akia atie e Pilato, ase akaongia wenge wa Yesu. Ase Pilato asiate wamohekele la inde.59Yosefu atotia wenge, alingia la esindjè elamu elumbake. 60Ase abatia la kabuli esindjè eholi enge ewongeleli iwo la mabanga. Mbuse adihue libanga lisungu la moduhe mo kabuli, ase akia. 61Malia o Magadala, la Malia la Malia odi wandjakali ango, wabati ndiango ahuela kabuli.62Wunewuse,ege endjakali wuse wo woa wongeli, wanganga wakumi, la Wafalisayo wakia mongindi liwoso la Pilato.63Ase wasiate Likumu, iso to waseli ate ongo mosakoli asali ate akokala alidi mbuse e masio masato ako susua. 64Watoma wato wakakengele kabuli mbuse e masio ma sato, alikambo ate watutiani wande watindjamoiwe ase la wasi la wato ate; asusoi ga la wato wagwake. Moleho mo ehele mbalandjo mokoeta té mbala eliwoso.65Pilato awaselia ate ondjéini la sindjili,kekeni kakengeleni ndenge ewi ino. 66Wakia, ase walingelia la kabuli la ndenge ndamu, watindikia.

Chapter 28  
1Mbuse e sabata, la hilihili e lisio la poo e poso, Maliya Magadala la moliya weeti wakeeli odhendji mbila. 2Eho dhenda! mbume edudumali makasi meenene, laate ahumbwa e Mwengei alongwali likolo, ayadjimbia, agulia libhukeli liwoso e modhuhe mo mila, ayabatia likolo la ho.3Ndenge ende edjakali nda abalimani, pe wisindje wande ebubali nda mapata. 4Wasindjili wangilimali la owangi, waumali nda wagui.5Ase ahumbwa ehoo awawongoselali wali waho ate: Otiwangeni, laate eyewi ate okolukakani Yesu, ongo omobakali oyo. 6Ati alandjo laate asusoigaa, nda eyasali inde. Djakani odhenge ebete Likumu alangalali. 7Ase kekeni galagala pe walehela watutiani wande ate asusoi. Aki liwoso la nu la Galileya. Ongo nde okomoeneni ino. Meemene isilisiga oowaselini.8Walongwali obangu la mbila, la owangi la mwemu sungu, wakeeli obangu owasumbeli watuatiani wande mboli. 9 Dhnda! Yesu agbotonia la iwo pe awaaselia: mbaa! wadjali wamohelia mangbanda pe wakuya mauli liwoso lande. 10Ndjingo Yesu awahaselia ate: oyiwangeni! kekeni owasumbeli wamanima wa mbai mboli, ate wakee a Galileya laate ongo wakohene11Ango edjakiyo iwo la mboka, weeti wasindjili walingelali la gbata, wawasumbelia wiloko wa wanganga Mwengei sambo kpa ekelamali. 12Mbuse e waabondji la wiloko la olingeli likita, waahali wasoda makuta masungu. 13Ase wawaselia: asani ate watutiani wande wadjaali oyiwi wenge ndji iso todjei la ilo.14Inga ewuma la matoyi ma likumu e gbata, tokomondimisa alidji tokokela ate watootungeseni. 15Ndjongo watotali wambele eho ewibende pe wakelali ndi nda ewatiesakolali iwo; pe loi luhoo esombali atie wa yuda tee la lisio la keke.16Kaikowase, watuitiani liomo la esi wakeeli la Galilaya a mokoli enge Yesu awa wunelali iwo wagbotone. 17Ango emoenia iwo, wamomayelia mauli sese kasi wadji wakokiali.18Ase Yesu ayandongbali pe akpomesali la iwo, aasia: wahekeli mbai okumu kpaa e likolo pe la mbume. 19Eho lenge, kekeni pe owumeseni wato wa miki kpa watutiani wa mbai, owapateseni la kombo e wawa pe la mana pe elimo satu.20Watiesakolani watose sambo kpaa enge oyohekelini. Pe dhenda! edjei la ino tee gboo e moki.

## Mark

Chapter 1  
1Ehele edjei mboli ndamu e Mwengei Yesu kilisito. 2Ndenge edingami la mokanda mo Isaya, ndenga ikotoma atie owe motomani mo mbai; ongo oko wongele mboka eowe; 3Edjei moli mongo moko kpomaka ongo la motulu: wongeleni mboka e likumu, la langiani eho olamu.4Yowana awumali la motulu, adjaali oti libatisi likukoleke motema la olimbisi masumu. 5Mikii kpaa Judaya wato kpaa wa yelusaleme, wadjakali oki atie inde wadjakali owunisi la ohola masumu, Yowaniadjakali owabatisi la malia ma Yoloda. 6Yowani adjakali okpali esindje wa suwe dja kamelamoliki mo ekomba enama o motulu.7Adjakali otiesakoli ndjo: motongo akodja la okulu oleti mbai; ikokiti otokoli miliki dja ikpokpo wande. 8Mbai ikoo batisaka ino la woliwa, kasi inde akobatisaka la molimo mosatu.9enge tango, Yesu akeeli la Nazalete ongo la Galile Yowani a mobatisali la yuludani. 10La tango enge awumali la malia, aenia likolo lindukwania, elimo ewadhimbielia nda pidjo. 11leeti mooli mookanali likolo odjei mana o mbai olibalano iyemeli loowe.12Aleeti tango enge elimo emotomia la motulu. 13Ongo akeliaka masio tuku ineii la omekami la etota. Adjakali la mbau dja mitulu,14Mbuse Yoana ahelanali akia la Galilai, okatiesaka loyi lo Mwengei. 15Adjakali owasi ndjo ekoki okondji olikolo wowumia ohue okukolani ndima ni mboli ndamu.16Tango esombakali inde penepene emalia ma Galilai, amo wenia Simoni iwo la Andele, manango la Simoni walumbakali woya la malia, wadjakali wa lobi. 17Yesu awaselia: biliani mbai, ikobatani wa lobi wa wato. 18 Wa deiya meya mawo, wa mobilia.19Atike lihele te, amoyenia Yakubo, manango o Zebede, la Yowane, manango ongo wadjakaali kati wato owongeli meya. 20Ndi ehenge tango ndjo awawelia, wa déeli wa sagbasu Zebede la wasali wau, weeti wa obilia.21Wa keeli la kapanaume. edjààli lisioo la yenga, Yezu alikambo ndondo e losambo, mpe abandi otiesakoli. 22wato wakamwali mingi la ndéngé edjakaliinde otiesakoli la otétélaké, etidjàli okokani la ndéngé ewa wiloko wato.23Adjàli ndondo ésinagogà ewu, moto mwesi adjiàli la molimombé mpe ahumbwali pwi: Ndéema edjei etiiso la owè, yesu moto ona nazarethà? odjialà ndjo otolimwesé isoo. 24Iyewike odjéi : motuké o Mwengei. 25Yesu àapameliya àasia, héla munoko mpé pumba la wéngé ehéle moto. 26molimo mobé mopumba ndondo moto, eko molumbàlumbà, mpé akohumbwakà pui.27Watokpàa wakamwiya, wabandia ohuèlani: Epoti owasi ndjooni? edjei mateya màholi. ahotumiàka la otétélàké milimombé, ewotosaka! 28Mboli endé éandjali galilea esi kpaa.29Wopumbia à sinagoga , wakiyali la molako e simoni la Andele mboka kikima la Yakobo la Yowani. 30Nango okiyo Simoni alangalali la epée adjali la ekoni é fèfèle; mbala esi, wa mwaséli Yesu à loilandé. 31Ayandongbia pène indé, àmohelia mahoo àmomalesià mpé mbala okikima fèfèle emomiya. Mbuse , awàkeleliyà eleka.32la pokwa, mbuse élolangali éusé, wamodjelia wato dja ikoni kpàa, mpé wato wa etota. 33wato mungo moki wadjiatée à moduhe mondé. 34Akalesià wato kpàa wongo wadjàali la ikoni pkàa. Aombia la milimo mbé ngbii, atidjàali obali milimo mbé eyasi, laate wi moyewali.35La ngonga eboo, ndii likolo edjeiyo, àamalia, aatè akè ébeté émangàngà, ongo adjali ndé oàkongi la Mwèngei. 36simona lawango wadjàali landé; wakia omoluki. 37Wa mogbotia wamwaselia: motokpa akolukaka.38Awaaseliya toke enge moki mo mungo modjei kelekele ikoki pe oteyi ongo, laate edjei saa loyi luwo. 39Mpe akia otei la wa sinagoga, la moki ongo mo engali kpa pe awumbia la milimop mbe.40Moto o mbala adja atie inde, awalumbia la mawuli mpe a mwaselia la popoo enge magba: inga ombala, kalesa mbai. 41Yesu atumia la magba, akokolia ewoo, amohelia mpe asiaa: ibali, iume peto. 42 Enge ngonga, mbala epumbia aseko aumia peto.43Yesu àmotumia mbala kikima, amwaselia la otétélaké, mpé à mwaselià, àbania 44 otimwaselé moto tweti, keke owa inye etii wutuke wa Mwengei, kèkè owà inyé étii etuké wa Mwengei, aseko, hàamakabo Moyize atomaali la moto okali.45ongo moto okeli osumbi mboli, la ndéngété, Yesu atikokàli aléeti olingeli la hoho. A omalali sàa, la ébété engé edjàali la manganga, wato wa moki wadjàali odji.

Chapter 2  
1Mbuse emasiyo, Yesu awongoiya akapelanawuma, wawokia aate adjei a molako. 2wadjia wato ngbii ebeté liwoso la moduhe etiwakokali, adjali owateyi.3wato wadja etei indé wadja la moto ogwi makolo wato waneyi wa mopkali. 4Ndengé etikokali olingeli ngbii wato wa djali, wabukia mohuwa momolako ebete edjaki indé, wa modimbia la egénge moto obukeyi makolo alongalaki.5Yesu adendia ondimi owu oasia longo moto oekoni: mana o mbai, masumu ma owe malimbisami. 6Wateyi wamibeko wango wadjakali ongo wasia oholo motoakohasaka ndjoongo awotiolaka Mwengei. iloko wato waobatakoli, wadjakalali ongo owasia: 7woni oolomoto akowasaka ndjoongo? awotiolakà. Ndayi okoki olimbisi masumu, inga etidjei Mwengei.8Yesu ayewiya mbala kikima engé edjaki iwo owasi ndondo ewu , awaaselia: woni odjei ni la momumongo amitema manu? 9Ndé edjei obé, owasi la moto ogwi mokolo: masumu maowe malimbisami?10Aloyi tè oyeweni mana omoto adjei la okulu ala sese olimbisi wato mabe beba manu: 11 Aansia la moto ogwi makolo,iyowaseli, amala, tota épé owe, keke a molako owè. 12Ndjilengé ngonga aamalia, atotia epé endé apumbwa wato kpa wakomoweneke, iwo kpa wamokumisia mweengei; waosia, tée edjei iso toeneki yo dji sambo.13Yesu akia aleeti ngambo emalia. wato kpà wadjia etie ndé adjali owatiesakoli. 14La oweti amowelia Levisi mana Alafe, aabilo epako amowaselia mbai, amobilia.15Ongo yesu odjaki ameza amolako mo levesi, wa futisi pako, la wato wa ekaleli mbé waabatia ameza la indé alééti lawayekoli wandé ; wadjali ngbi, wadjaki omoyoki, 16iloko la wafalizeyo wa moweliya akolakaka la wafutisi pako la wato ekaleli mbé, waasia la wa yekoli wa ndé: oweni akolakaka, aleeti akokengaka la watisi pako, la wato ekeleli mbe.17Yesu awokia aasia ; etidjée wango wadjei la posa ewa dokitele ndi wango wadjei la ekoni. itidjei oweli wango wadjei olamu, kasi wato wa masumu.18Wayekoli wa yoana la wafalizia wadjali okili ilakà. wadjia omowaseli : woni wayekoli wa yowana la wango wawa falizia wakokiaka ilakà? kasi wango wa owe watikilalka? 19yesu awa wongoselia ! tango molomé oliwala adjei yo la wali wandé wakoki otoni ilakà? tango kpaà edjei iyo ebete esi la molomé eliwala watikoké okili ilakà.20Masiyo matidja molome akotela wakokila iloka engé lisiyo. 21Moto tweti atikoké osoni esindje éndé eholi la isendje egala; inga akela ndjongo ekogulana engé eholi ekogula éngé egala, eyateli eho ekodja osungu oweti.22Aleeti moto tueti akobatakà maana eholi la molangi egalà, enama; inga akelandjongo, mana makoata milangi ino ikomboka. wakomboka ena. wakobotaka mana ewoli la milangi miholi dja ikombaka enama.23Ewumia liso eyenga. Yesu akpandia ilanga endongo. wayekoli wandé amboka wawumia obuki ndongo. 24wa falizea wa mwaselia : denda wakokelakà engé etibalesamé lisiyo eyenga.25Yesu awawongoselia : otitangeni davide, tango adjali la owongi, la nda indé la wango wadjaki la indé. 26Woni alingelali a molako mo mwengei, tango ekango emwengei likumu abatali, alakia okoké engé eingami, éngé ekoki ndjila wa konga ewengei olaki ; awahia tè wango wadjaki la inde.27Aaselia aleti : yenga ekelemate alikambo e moto te moto likambo e yenga 28Mana o moto adjei likolo elisiyo e yenga.

Chapter 3  
1Yesu alingelia aleti asinagoga agbotia moto adjei la ewo ekasi . 2wadjaki omodendi Yesu inga aomokalisa lisiyo eyenga: adjaki aloyi te wamokambe.3Yesu aasi la moto la ewo ekasi: amala ndondo ewu. 4 Aleeti awaaselia: endimamité lisiyo la eyenga, okeli olamu te okeli obe; omokalisi moto tè omooli? waabatiya iyo kpa logo.5A sombe seya masiyo mandé ngambo la ngambo la limemu mpo, awakelima la motema mobé mowu. Aasia longomoto: nanola ewoowe. ananplia, ewoendé ekalia. 6Wafalisai wa pumbia, molingalia likita ate wapumbia wa molingialikita atewa mooli.7Yesu akiya ngambo ewale iyo la wayekoli wande. wato ngbi wa djaki omobili wango wa longwi apaleliya weeti ayudéa la watulu, wa sidona. 8Awaokia sambo ngbii adjaki indé okeli, ya djaali etii ndé.9Aasie la watutiani wande wa wongele wato eesi laate wati10Alikambo aakelasi wato ngbii, wango wadjaki leekoni wadjaki omokweliate wa helewengé wande.11Te milimo mibé, tango edjaki iwo omweni wadjaki omombameli mpé adumbeli : odjei mana o mwengei. 12kasi adjaki owaye wisi tè watiyase inga adjei ndai.13Ateliya likolo la imokoli mwesi ; awawelia wango adjaki owaweli; wakia eetiiindé. 14Atotia wayekoli lomi e iwale wango wakodja la indé. 15Aloyi awatomé oteyi la otetelaké lawumbi la itota. 16Wango wato lomi la iwale awototi edjei: somina, amaleliya libukeli.17Yakobo mana Ozebedaya, la Yoane manako pyakobo awahia kombo wanalayesia eeinyi wa na wangombe; la Andele , la filipo, 18la buelemia, la matia la Toma,la yakobo mana o alefa la tadea , 19la simina okanana, la Yudasia mokeliata, ongo la mbuse amotambali.20Wakia atako watgi wa welonia aleeti, watidja lité la ngonga lakielaka la wu. 21Oliye e Yesu waokia enge edjali oeti, wadjate ate wamohelé. wadjali owasi tè: okoni eboli. 22Aleeti wiloko wango wadjimbali, tée ayelusaleme wadjaki owasi ate: adjei la belazabulu ; aleeti adjei owumisi itota la kombo e likumu eyi tota.23Yesu awawalia aasia la masekpe: ndandengé djambulu akoki owumbi djabulu ? 24inga likumu likabuania la indé amane engé likumu ekokiti owumwi. 25Inga molako mwesi mokowania indé amine, engé molako ekokiti owumwe.26Inga etota aa umisia indé amane modidi aleeti aakawa. 27Moto tweti akoki alingeli landé molako emoto otetelake oyiwi iho wandé odjangi omoheli moto ongo motetelake . mbuse akoyiwa molako nonde.28Wowaselini menene, masumu kpa mokolisamà la wana wa wato, edendi nda ndengé émasumu, aleeti nda ndéngé é likolo engé edjei wo okeli ndengé éotangi. 29kasi ongo moto ongo okokelali sumu a molimo satu atélisiyo akotota olimbisi : la masumu tii gboo. 30 Yesu aasia ndjongo alonyi tè wadjali awasi: adjei la molimo mobe.31Nango Yesu la wa maningo wadja waamalia saa wamotomelia wato wa mowelé. 32wato ngbi wa molingaki, wa mowalesia : Ngwa, lawa magwa wadjei saa wakowelaka.33Awongosia : ndayi ima wandayi wa manima ? 34Adendia wango wa sukani la indé : aasiya iwo ndé wadjei wa ima, la wa manima. 35Ongo moto okokelaka ndengé mwengéi abali indé udé adjei manima opelé; mani o moli.

Chapter 4  
1Yesu abandali ohi mateya kelelé emalia masungu. wato ngbii wayandogbia kelekele ende ongo elingelaali indé la wato mpe ayabatia. Ndjongo wato kpa wayabatali ambumé. 2Abandali ohi mateya la indé la masekpe.3Ndjokani moto mwesi akaonali, 4La ebandali indé ooni, ndambo epukapuka ekpia amboka mbulu ekadjia elakia. 5Eeti ekpia la mabukeli, ango ebandia eho otoyi, ango etidjali mbumé sungu, laate ndjili elingelé lambumé etikolali,6Ango ekadjia moyi, elongosia pe eomia. 7Djeti pukapuka ekpia lakéké; etiwotali pukapuka laate editelelali.8Dinge ikpaali lambume ndamu, pukapuka eesi ewotali pukapuka ngbi, Dinge idjali tuku isato, tukuitano,pe mokama. 9Mbuse aasia, moto odjei la iyokeli eyokake, ayoke.10Aabatia la wayekoli wande, makelekele, weti wato wango wadjali watutiani wande, wamohuelia aasosolise enge lisekpe. 11Andele anbandia awaseli wato pkaa wango wadjei saa wakobanda wooki la masepke, kasi ino nde okoyewani dinge yasii la okondi la Mwengei, la ete edjei alikambo lanu, 12laate, wango waadje la maiso. wa eneke watieneke, wango wadjei wiyokake watioke, laate wati kukole, laate masusu mahu matilimbisame.13Awa huelia, atitangalini ehele lisekpe? ndandange ekoyani ino masekpe djinge djei kpaa? 14Moni akoonaka liloba, 15Weeti wato wadjei nda mboka, ebete enge eanani liloba, la mwengala enge ewokiwo, etota edjali sia liloba linge lianamali ndondo ende.16Weeti, la wa weeti wakobukaka pukapuka la moyoko la ibete dja mabukeli; ango okoyokaka iwo sambo dja Mwengei, wa kotota eho la mwemu, kasi ndili. 17Kasi watii la ndili iwo amene wakodiangaka ondimi, mpe la tango enge edjakali la tina eloi: la Mwengei, wadjaa la osakele esungu.18weeti wakodjaaka mogome ndondo ekeke, edjei wango wakookaka loi wo Mwengei. 19Kasi la wango wadjei la libalano la masio ma djei la ogumake mpe lolenge ungo okoki owa lumbisi wato 20Weeti waotota, linge lionami la mbume lilamu asewango wa okii liloba mpe wa gemeya eho olamu mpe wakowota pukapuka mbala tuke isato.21Ase awaesali ate: watidjaka-la-muendjii alikambo ate obongiee ha ehoko, la omekeli te la sese épee, te djongo? wawodjaka lehoo ate wabate la ebateli moendjii, djongo te? 22alikambo ate emateeti te ebatamiii, inga hetidjakéé alikambo te epumbé a hoho; ema teeti ehisamee holamu holamu inga etidjaki ho weneni a hoho. 23inga moto adjé la matoi ma hokaké, ahoke.24Awahasela alidjii : wakani lengé sambo ehoki ino. lahengeli ekoengemenese le hoo, wako otalieni le hoo sungu mpenza. 25Ate motango adjé la hema, wako mohekele sungu aleeti, ate moto ngo atii la hema oholo adjé le hoo wakomopwesa.26Ate àasali alidjii: likumu la Mwengéi édjéi ndjo: édjéi nda moto mwèsi alumbi mogono àmbumé. 27Alangali à likolo, àsusweà la usé, asé mogono motoyi aséko moiingià , aséko àyewuti ndéngé ékélami éhoo. 28Mbume ehoo, ndi éoamene ebandi hotoi pukapuka kekèkekè la époo, isokisoki, mbuse motoo, gboo pukapuka ndondo émo éhoo. 29Ase halobango saha pukapuka ohékelia mboka atenia la éhuni, alikambwaté, tango o buki pukapuka eumia.30Asaaki alidji até: toko wèngèmènese iso àokumu é Mwengéi , asé masekpè mako àasélaka iso? 31Edjéi ndéngé kikima àpukapuka é sénévi, ingé éwonami àmbumé, édjéi kèke a mogono kpàa édjéi à mbumé; 32Sàa longonga la oloni, étetia,éumi sungu a mbumé ihoo a matakitaki, épumbi sungu alikamboate mbulu ongo a likoo ikoki oàbati sése é elima.33 Saa landenge dji masekpe malamu edjeki inde oteyi, wa djaali oyewiowaekeli. 34Atidjangali owaaseli la masekpe kasi adjaki owa limboli tango edjakali iwo amene.35Ndji lenge lisio la pokwa awaselia tokpande ngambo e malia. 36Mbuse éowongwi wato wamodjuàli a molela ébeté édjàali; adjakàali asé mwèti molela la indé. 37kàiko éhoho mwèsi éokulu éowangi éebingi, éhoho édjàaki oyalumbi a molela, ase moléla ékéali otumi a malia.38Indé, alangalakia? wa mosusulali wamoaselaali: molakisi. otiya susubwaka la enge iso to holisaka? 39Wadjàki osuswi, adembèsià l'éhoho, aàsià ewale: bii ! logoo! éhoho éé éhia, ewumia.40Mbuse awaàséli : woni adjéi la owangi? woni oti djeni la ondimi? 41wadjokali la owangi osungu, malia o moto saka.

Chapter 5  
1 Waumali leeti ngambo e malia, la mokii mo Gadalina, tango epumbia. 2Ango epumbia Yesu la wato agbotonia la moto mwesi alongwali la wambila adjali la molimo mbee.3Moto oho adjali oyabati ndji la mbila, moto tweti atikokali omoheli la miliki ma ibende. 4tango edjali iwo o moheli la mabende la makolo la miliki, adjali oteni miliki la obuki mabende, moto tweti atikakali omotitimesi.5Adjali masio kpaa la likolo la moyi ongo la mbila mpe ongo a mikoli; adjali ohumbi pui mpe la owakondjosi inde amene la mabukeli. 6Ango emwenia inde Yesu adjia obangu akwiya la mauli liboso lande.7Awumbia la moli motetelake: nda loyi edjei iso la owe, Yesu , mana o mwengei o likolo? iyokongi la kombo e Mwemgei otihe mbai etunbu. 8Yesu amwaselali: molimo mbe, pumba la wenge ehele moto!9Yesu amohuelia: kombo owe ndayi? amowongweselia kombo e mbayi ngbii, laate todjei ngbii. 10Amobondelia atiwatome lihele la moki11Wangulu wadjali olaki kelekele e mokoli. 12Djinge milimo mbee wamoongia: totoma tolingele ndondo edji ngulu. 13Yesu awahia mboka. Milimo mbee wipumbia la wenge e moto oho, wilingelia ndondo e wangulu. Ngulu kpaa ilongoiya likolo ikuiya la malia; idjali inga mbuka iwale e wangulu, ilindali la malia.14Wasindjili wa wangulu wakia obangu osumbi mboli la moki mosungu la miki mikeke. Wato wadjali odendi enge eyetali. 15Wadjaa atie Yesu, wamwenia motongo odjaki la milimo mbee aahabati, akpali isindje, awongwanelia lomungo, watumali la owangi.16Wango wayeneli sambo iyetali, wadjali osumbi mboli ndenge emoumelali moto omolimo mbee mpe la wangulu. 17Wato kpaa wamoongia Yesu te alongwe la moki mowu18Ango etelia Yesu wato, motongo adjaki la molimo mbee amoongia ate eke lainde mongindJi. 19Yesu atimobalesali, ase amoaseliaa: kekee la molako mowe yewisa wiino wowe sambo ndjinge likumu aokeleli la ndenge aokeli maga. 20Ndjongo ongo moto akia okasumbe mboli la moki mo dekapolo sambo ndjinge Yesu amokeleli, iwokpaa wakamwali.21Yesu angbandali alidji la wato ngambo eeti e malia, wato ngbii wabolianali atie inde, adjali kondolo e malia. 22Likumu liese e molako mo sinagoga, kombo ende Yailo. Ango imwenia inde Yesu amongumbamelia, 23Amobondelia, aamwaselia: mana o mbai omoli adjei pene e logo! Ihongi odje omobateli mawo laate akale adje la bomoi. 24Yesu akia mongindji la inde, wato ngbii wadjali omobilei la omohianesi.25Djokande moli mwesi adjakali oweni makila mbula liomo la iwale. 26Aeniaka odjidji ngbi la mawo minganga, abitisali ndjinge kpa edjakali inde la eho, djinge kpa etimokalesali, wenge wande epotali oki ngambo e obe. 27Aokia wakokpomaka la kombo e Yesu akia mbuse e wato, ahelia esindje ende.28Adjali oyaaseli: inga ipoto te esindje ende ikokala. 29Ndji la enge engele makila matenia, awokia la wenge wande ate akali la ekoni ende.30Yesu aenia inde amene ate okulu, epumbi la wenge wande, alongoiya ndondo e wato pe aasia: ndai opoti wisindje wa mbai? 31Watiesakoli wande wamwaselia, oeni wato wakoo biliaka, mpe oasia ndai oheli mbai? 32Yesu adhendia ahue ende la omoeni ongo okelali ndjongo.33Molia awangia, apotia ongilimi, ayewali enge emowumelali, adjia okwi mauli la makolo mande, amoaselia sambo kpa. 34Yesu amoaselia, mana omoli ondiimi wowe e okalesia kekée. kala la ekoni e owe.35Ndji edjaki inde yo oasi, weeti wato wango walongwali la monguta e likumu e sinagoga, wadjali, wamwaselia ate: mana e owe o moli agwi! Woni okomotungesaka motiesakoli alidji?36Ango eokali Yesu ndinge sambo, aasia la likumu e sinagoga: oti wange, djaa la ondjimi. 37Atibalali ate moto te mokikima atimobile ndji Petelo ée Yakobo la Yoani. 38Ango eumia inde la molako mo likumu la Sinagoga, mpe Yesu aenia ebiba e wato wakolelaka; wakohumbaka pui.39Mbuse e olingeli, awaaselali ate: woni okobatakani ewedje la oleli? Oholo mana agwiti, alangali ilo.40Wapotali omodendei. Awapumbesali amototia sango la nango mana la wango wasombali la inde mongindji, walingelia ebete mana alangalali.41Atotali ewo e mana oho, aasali la inde: talits kumu, enge einei: mana omoli iyasi la owe amala! 42La mbala kikima mana o moli oho ayamalali pe apotali osombi,laate adjali la mbula liomu la iwale. Watumali la mwemu e oweteli. 43Aasali la iwo mbala la mbala ate watiyewese moto tueti ehele sambo, mbusa awaaseli alidji wamohe mana o moli oho ema elakake.

Chapter 6  
1Yesu alongoiya ongo, aumia la moki monde. Watutiani wande wamobiliali. 2Ango sabato eumali, apotali otiesakoli la sinagoga; watokpa wango wadjali o mooki wakamwali alidji waasali ate: oholo moto atoti dji sambo eni? Nda ndenge e maamamungo emogboti, nda ndenge akokelaka dji sambo ewangake? 3Te oholo moto akokelaka mabaya, monga Mali, manango la Yakobo,la Yozefu, la Yuda la Simo? wa maanango wa wali watidje ala mongindji la iso? apotali owabingisi ekiikimi.4Yesu awaaselali: watimondjimaka polofeta la moki monde, eholo e wasango la oliye wonde. 5Atikelali sambo teeti ekamwake, inga saa okalesi maa wato wa wikoni la owaabateli mawo. 6Akawali odjangi ondjimi owu. Yesu akeeli miki la miki akotiesakolaka.7Awelali wa liomu la iwale, apotali owatomi wale wale, awahali okulu likolo la milimo mbee. 8Awaaaselia, watitote ema teeti la okendo, ndji mote, watitote okoke, te opasa, te wadjenge ndondo e mokaba. 9Wakpale sandala; waatibate mikoto miale.10Mbuse awaaselia: inga la eeti ebete olingelani la molako, abatani ango tee lisio likopamba ino. 11Inga la gbata esi wato wabaliti ooyambi, wabaliti oowoki, pumbani ango, huholani motubu la makolo manu la oyinyei ate owatonini.12Wakeeli, watiesakolali la oweli moto la moto ate akukole ekaleli ende. 13Wadjàaki owumbi la djàabulu, wamunolali wato wa wikoni maita, wadjali owakalesi.14Kaiko, sambo djaho eumali la matoi ma likumu Elode, a loyi kombo e Yesu ebandali oyewani, wato wadjali oasi ate: Yoani mopatesi ongo oguali abasi, ehonde akokelaka sambo dja okulu. 15Weeti wato waasali: edjei Elia. Alidji weeti waasali: adjei polofeta mwesi owa polofeta wasu.16Elode, aokia djinge mboli, aasia: edjei Yoani ongo omotenali mbai kingo inde moto obasi.17Ndjongo Elode inde amene moto omohelate Yoani, amonangali la oyogo, la likambo la Elodjiasi, moli o maanango Pilipo.18Yoani amowaselai: eti olamu omoyiki moli o maangwa. 19Elodjiasi atumali la likewe la Yoani, ehonde abalali ndji logo wonde. 20Kasi atikokali omooli laate Elode amowangali Yoana, aewali ate adjei moto molamu; alidji mosatu; adjaate omobanei, pe , mbuse emooki adjali odjei la boo alidji abandali odjei la mwemu la omooki.21Lisio leesi, libaku lieneneli emgele Elode awongesali wilaka wa pokwa lisio e wotamake wonde, ahali yenga e wato wasungu wande, la makumu ma wasoda, la wato wa sungu wa Galileya. 22Moseka Elodjiasi alingeli la molako; pe abandia wanga, pe E lode aemelia la wanga. likumu aasia la mana omoli :hongo ema enge ebali owe ikoo haa.23Aasia la olapi: enge ekohongo owe mbai, ikoohaa, inga te edjaaki oodja e wokumu wo mbai. 24Opumbia ongo, amohoelia nango: ndandenge ema ekoki mbai hoongi? nango aasia: moto mo Yoani. 25awongoiya obangu atie likumu amohia oongi wonde: ibali ate opee mbai moto mo Yoani la ehoko.26Likumu atumaali la magbaa kasi, latina eolapi enge elapali inde la maiso ma wato, ati kokali otoni. 27Atoomali la obangu motuke monde amototele moto mo Yoani mopatisi. 28Watuke wakeeli oteni Yoani moto la yogo, pe wa pkalali moto la saani. 29a mohekelia mana moli oho, mano mano moli a mohekelia nango. Ango eokia watutiani wa Yoani djinge sambo, wadjali ototi wenge wande wakeeli okakundji.30Watutiani; waboliania kelekele e Yesu, waamosumbelali mboli la ndengekpa ekelali iwo, la ndengekpa edjakali iwo otangisi. 31Yesu awaselia: djakani kelekele ndondo e ebete e manganga , ase homani maakeke. A likambo edjakali la wato sungu wadjakali oki la odji, watidjali la yengele eolaki. 32Wakekeli ndondo é moléla, la oki kèlekèle ndondo ébeté é manganga.33Wato sungu waawenali wakoke, ayewali, wato wagbata kpa waakeli obangu la makolo la owalambeli ebete ekeki iwo.34Ango epumbia iwo la moléla, Yesu aenia wato ngbi awaokelali magba laate wadjali nda wakondolo wadjangi sindjili; ayabatali owatiesakoli sambo sungu.35Ndenge éngele édjàki oki, watutiani wandé wayagugia la indé, wamowaselia: ehele ebete edjei manganga, alidji limbile liki gaa. 36Wawongosa, laaté waké ndondo émoki asé ndondo e moki mo huwé a huwé, la osombi éma elakeke.37Yesu awawongésélia: wahekéleni ino amène wilaka . Asé wa mo wasélia: iso toke osombi makoké la falanga kama iwalé, towahe ate walake? 38Awasélia até, odjéni la makoké ménga? ka dhénde ni . wayabatia asé wa mowasélia: itano, la su iwale.39Asé awaasélia até abatani limbutu limbutu likolo la isoki. 40Asé wayabati la molongo ékama alidji e tuku itano. 41Atotia makoké matano a su iwalé asé adhéndia maiso likolo,aasali oongi o lipamboli; mbuse atenia makoke awahekelia Watutiani, a laaté wakawole la wato. Wakawolia pe djinge su iwale la wato kpa.42Kpa walakia wa gbetia 43Asé waonoli midjàngi witumi liomo la iwale la isuki dja makoke la su. 44Wato wango walakali makoké, édjàli wato koto itano.45Sika sika ndjo mbuse, awaselia la makasi Watutiani watéle ndondo é moléla; wake liwoso la nde ngambo eeti e malia, ngambo e Betesaida, inde atikale owongosi wato. 46Ango awawongosia, akia a mokoli ; okaakongi. 47ango ewumia Kolokolo, moléla mo djàki ébeté e malia masungu, asé Yesu adjàkali indé moikima la mbume.48Waenia wawumali la minga oliki laate éhoho edjakali oki eeti ngambo. Pene e gboo elikolo, Yesu akeli ngambo ewu akosombaka likolo e ligbutu lisungu, apali awaeti. 49Ango emwenia iwo akosombaka likolo la malia, wayewalia ate edjei etota; wabandali ohumbi pui. 50Ango émweni iwo, mito miwasombali. asé Yesu awaaselia: Yewani ate edjei mbai, otidjeni la boo!51Mbuse eotéli la iwo ndondo émolela, asé éhoho édhèia. wadjàkiali iwo amene, ango asé watumisamali la owangi la okamwe ; 52Laate watiyewali ekamwesi e makoko, la loyi mitema mau matetelali.53Mbuse eokpandi ligbutu lisungu, wawumali la moki e Genesaleta ase wakpandjia. 54Engele épumbia iwo la moléla, wato wamoyewali Yesu, 55Waetali wiholo kpa, wadjali okpali wato wawikoni la wipe, wiholo djinge edjali iwo ooki ate Yesu adjei.56Wibeté kpa widjali inde oumi, ndondo e miki, ndondo e gbata te ndondo e mitulu, wadjali obati wato wawikoni la lingalala, wadjali omoongi ate awabalese wapote te gboo e esindje ende. Wato kpa wadjali omoheli, wadjali okali.

Chapter 7  
1Wafalizeyo la weeti watiesakoli wa pui, wa longoali la yeluseleme,wayabondali la hue e Yesu.2Wayenali weeti watutianiwa Yesu wakolakaka la mawo osoto,eyinei watiyakpole maho. 3Wafalizeyo la wayuda kpaa watilakaka odjangi oyakpoli olamu mawo,ndenge e ekaleli e wiloko. 4Tango ewongoyia iwo la liho,watilaka liwoso ate wayakpole.Wabanei yo djeti ekaleli e watata nda okpoli witutu,wikoko,la sani e bolonze.5Wafalizeyo la watiesakoli wa pui wa mohueli Yesu: woni watutiani wa owe watibiliaka ekaleli e watata,kasi wakolakaka wilaka wawu odjangi oyakpoli mawo?6Yesu awawongoselia: wato wa moleho, Isaya aaselate likambo lanu,nda ndenge edhingami:wa wato wako temeyaka mbai la wibebu,kaiko motema mowu modjei lihele la mbai. 7Eti olamu wa temeye mbai la ohi matiesakoli djinge itomami la wato.8Odeini matiesakoli ma Mwengei kasi obaneini ekaleli ewato aloyi okokpolokoni teni la itutu alidji okokelakani djeti sambo iyengemeni la eho. 9Yesu awaaselia alidji: okolumbaka olamu matiesakoli ma Mwengei la likambo la obanei ekaleli enu. 10La eho Moize aasali ate:motemeya sangwa la ngwa:ongo okomobumakola sango inga nango akotota etumbu e logo11Ngambo enu, inga moto aasa la sango la nango: enge elukaki mbai oohi edjei likawo e Mwengei, 12Ango akokiti kine omokeleli sango inga nango. 13Okobitisakani liloba e Mwengei la ekaleli enu enge ebati ino alidji okokelakani djeti sambo eengemeni la eho.14Mbuse eho, Yesu awelali wato kpaa,awaaselia: okani mbai inokpaa alidji yewani. 15Ema teeti enge edjei saa la moto ekokiti omoomisi moto osoto inga elingela la monoko monde kasi enge ekopumbaka ndondo ende ekomowumisa osoto. 16Ongo odjei la matoyi maokake awoke.17Ango elingelali Yesu la monguta, lihele e wato, watutiani wande wa mohuelali la tina la enge lisekpe. 18Awaaselia: ino pe odjangini kandela? Otiyeweni ate ema teeti enge edjei saa e moto,inga elingela ekokiti omowumisi moto osoto.19La eho, enge etilingelaka la motema, kasi la solo mbuse ekopumba la line. Adjali owasi ndjongo ate ilakakpaa edjei olamu.20Aasia alidji: enge ekopumbaka ndondo emoto nde ekomowumisaka osoto.21La eho, edjei ndondo, la motema mo wato nde mamungo mbee makopumbaka, witeba,ondumba,la ooli wato. 22Iwa, ononi wiho wa wato,limemu, okosi, esombeli mbe, iliko,ogeno,njangi. 23Djinge sambo mbe kpa, ekopumbaka ndondo e moto alidji ekomowumisaka osoto.24Yesu alongwali ongo, akeli la moki mo tile,la sidona.alingelia la monguta mwesi atibalali ate moto tueti ayewe. Tendjongo atikokali oyayisi. 25Kaiko nde moli mwesi ongo mana onde adjali la molimo mbe aokali mboli e Yesu, adjali oyalumbi la makolo mande. 26Moli oho atidjali mo yuda,moto o Sulia e fenisia, adjali o moongi Yesu ate apumbese etota eho la wenge e mana onde o moli.27Yesu a mowaselia: daheyo wana wa gbete, lalikambo eti olamu wilaka wa wana olumbeli wana wa mbwa. 28Amoyongoselia,edjei ndjongo likumu,kasi wana wa mbwa sese e mesa wakolakaka witika etiki wana.29Yesu amowongoselia: la likambo e loyi eyasi owe, okoki owongoyi: etota e pumbiga etie mana owe o moli. 30Ango ewongoya inde atie inde,a mogbotia mana alangali la epe: etota epumbiga31Yesu apumbia moki mo Tile,akadjia la Sidona ngambo e ligbutu e Galileya, okpandeli moki mo Dekapolo. 32Wa modjelia bubu atidjali owasi, wamoongia ate a mobate mawo likolo lande.33Yesu akeli la inde lihele e wato, amobongia misei la matoyi,amobandia lolemi la soyi djande ndamu. 34Mbuse atombolia maiso likolo, ahatiania makasi,aasia:efata, einyei dukuana. 35Ndjiango,matoyi mande madukwamali,lolemo londe etokwania,abandia oasi olamu.36Yesu awatekesia watiyasele moto te mokikima,kasi ango akowatekisaka,iwo wakoasaka alidji oyetesi. 37Watumali la boo,waasali: akokelaka sambo kpaa olamu, akookisaka wato wagwi matoyi,la owasesi wa bubu

Chapter 8  
1Engé lisio wato ngbi wadjali wati djali la éma elakaké, Yesu awawelia wayekoli awaaselia. 2Idjéi la magba la wa wato; aloyi ékeliga masio masato wadjée pene émbai; wati la éma élakaké. 3Inga iwawengosa éwawu la ndjàla, okulu ékowasila a mboka; aloyi wèeti la iwo wadji lihélé. 4Wayekoli wamoongoselia: ndandénge ekoki iso owagbetesi la okoke, ala, ébete emanganga?5Yesu awaaselia: odjéini la okoke woni? sambo, wa moongoselia. 6Waabatesia wato a mbumé, abondélia éngé okoke sambo, aleti, mbuse ahia ma ndondi, abukia awahia wayekoli wandé wakawoli wato.7Edjali la ndambo esu, Yesu, atondi aleeti, wakabolia aleeti. 8Walakia pe wagbeta, wakongolia ekolo sambo itumi la itika. 9Wadjali oyeti mbuka inei. mbuse Yesu awawongosia. 10Ango esilisia indé atelia andondoli la wayekoli wandé wakia ngambo é Dalamalita.11Wa Falizeyo wadjali, wa bandia osololi la Yesu, até wa molongé, wa mohuélia elombo engé elogwi likolo. 12Yesu, alelali andimo mondé ndondo, aasia: woni ehelé liwota ekoongo elembo? iyo waselini mèmene elembo etidja a leeti la ehelé liwota. 13Mbuse awa deiya atelia la andondoli, la okpandi eti ngambo.14Wayekoli wawosanali ototi makoké, wadjali saa leesi la andondoli. 15Yesu awahia ehele otomu: dukolani maiso la mana wa Falizia, la mango mana.16Wayekoli wadjali omonduyi edjei nda ndenge edjangi iso okoke.17Yesu awayewali aasia: woni okomungolaka ndéngé édjangi ino makoké? odjéi niyo tée sika ndi odjangini mayele, té ango oyewaki niiyo?18Odjéini la motema mungo motiyewaka obangu? odjéini la maiso otiyeneke ni? odjéini la matoyi, otiyokaka? aleti otini kine la lo mungo? 19Tango ibukali okoké la wato mbuka itano, kitunga woni eitika okpalalini? lomi la iwalé wamoongoselia.20Tango ibukali makoké sambo la wato mbuka sambo, kitunga woni itumali la esuki okpalalini sambo,wa moongoselia. 21Awaaselia: otiyewakiyo aleeti?22Wakia a Betesaida wadja otei Yesu la moto ogwi maiso, wa mobondelia amohelé. 23 ahelia moto ogwi maiso la maho, akiya laindé saa emoki; mbuse amobatia soyi likolo la maiso,amobatelia maho, amohuelia inga akoyeneke nda ema.24Adhendia, aasia iyeni wato, kasi ikoyeneke nda mité ekosombaka.25Yesu amobatia aleeti maho liko emaiso; mbuse,ango moto ongo ogwi maiso adhendia olumu akalali, ayeni kpa olamu. 26Yesu amoongolia la molako mondé, aasia: oti lingele la moki.27Yesu akia, la wayekoli wandé, la moki mo Sezalia elé Filipo, awahuélia amboka élé poopo: wakowasaka té idjéi ndai? 28Wa mowongoselia weeti: Yoane mobatisi; wèeti, Elia, weeti mwesi ewa polofeta29Awa melia, ino okowasaka ni idjéi ndai? Petelo amowongoselia: odjéi kilisito. 30Yesu awaongia ate watimowasele moto tweti.31Abandali owateyi ekokia te mana omoto awoké odidi ngbi. alumbane la iloko, la wanganga- wa Mwengéi, la wateyi wamibeko, wako mowola, akobasa mbuse e masio masato. 32Adjali owayewisi dji sambo molelé. Petelo, amowelia makélekéle, abandiya omotekisi33Kasi Yesu, awongoyia awadendia wayekoli wandé, amotekisia Petelo. amowaselia mbuse, é owe,etota aloyi oti munfgolaka sambo é Mwengei, odjéi saa la lomungu ewato.34Mbuse, awawelia wato ngbi la wayekoli wandé; awaaselia: inga moto abala odji mbuse embai, aatoné indé amène; akpale ekulusu éndé: mbuse abilié mbai.35Aloyi moto ongo akoluka okalisi omoi ondé akowangisa, kasi ango akowungi omoi ondé la loyi lo mbai, la mboli ndamu akokala. 36Ekoki odjéi olamu moto ototi mu moki, ingo abitesia molimo mondé? 37Nde ekoki ohi moto lo okalambesi la molimo monde?38Ongo okoka soni la mbai alidi la maloba ma mbai etie ehele libota wa iwiteba la wato wa masumu mano omoto akowaoka soni lisio linge likodia inde la okulu e sango la wahumbwa wa satu.

Chapter 9  
1Awasélia alidji: iwasélini mèmene, wato-weti wango wadjéi ala watigwa, até wayene likumu la Moengéi ekodjàaka la okulu. 2Mbuse émasio motoba, Yesu awatotia la indé Petel, Yakobo la Yoane, akiya inde amene kelekele elikolo émokoli.adjàkia la mbongwana a kukolia lioso lau. 3Wisindjè wandé iumia mpèè,mokpoli wisidjè tèeti a moki akoumisa ndjongo.4Elia iwo la Moize wa enenia, wakosololaka la Yesu. 5Piele, atoti loi, aasia la Yesu: likumu édjéi olamu até to djè ala; tokele milako misato,mwèsi mo owe,mwèsi mo Elia. 6Aseko ayewi ti owasi ndé éma, waumaki la7Walingamia a lipata, moli mopumbia alipata: oholo adjéi mana ombai o libalano: mookani. 8Ndji engele eho, watutiani wadendia kelekele, asé waenia sa Yesu indé amène la iwo.9Ango eyadjimbia iyo ongo la mokoli, Yesu awatekesia ate: otiwaselakéni wato éma énge eni ino, ndi ndjongoo mana o moto akosuswa alogo. 10Wawokia djingé sambo, wahueliania inga obasi eyinyei woni.11Watutiani wa mo huelia puopuo: woni wadingi wako asaka até Elia adjè poo? 12Awaselia até: Elia akodjà liwoso la owengeli sambo kpàa. ango likambo até mana o moto akooka pasi sungu wakomotiola? 13Nda iwaseli até Elia adji ga, asé wa mokeli nda ndéngé edingami ehoo alikambo lande.14Njongo eumi iwo, a hué la watutiani,wayeni wato ngbii wabalia a hué, la iwo, la ingé wato wabé wadingi wakogulanaka la iwo. 15Ango ébele wato wa moenia Yesu waahuélia wakia omohia mobalé.16Awa huélia: nde éma ekosuanélaka ino?17Asé moto mwèsi la ébelé wato amowongoselia, likumu idji la mana o mbai liwoso la owe mana ombai akwèsi la ésisi ébé. 18Wibete weti ekomoyelaka asé emolumba la mbume mana ahumésia maulo a monoko e émobatisia logo! ihalelia la watutiani até umbani la éngé ésisi iwo tookoki. 19Yesu awa ongoselia hasia ndjo: nda tango ekokaino okéli? djàkani la indé wa moekelia la inde.20Ndiango mana amoenia Yesu,ndiango ésisi éhumia; akwa ambume a akukolakolia. 21Yesu amohuélia sango: nda tango ebandi ingé ekoni o mokeli? 22Asé ésisi omolumbaka la misa la malia até emobitese inga okoka okeli ema esi djaka toongamèse; asé okotohekele iso mapute.23Yesu amoaselia: inga okoki ndjingé kpàa idjéi la moto ongo ondimi. 24Dji ango sango mana aahuélia: imogwaki até! ndjàka osalese mbai moto odjangi ondimi . 25Yesu aenia wato wageleli, wako tumolaka ésisi ébé, ahasia ate: ésisi abata logoo ihumbi la we uma atiolo mana, oti wongwakekine.26Asé epumbia, la opamapami, asé abandia ohalimanihalimani. mana ahumia nda moto ogwi asé wadji wasia até ohomana agwaki dèè. 27Asé Yesu amohélia eho, amologwèsia asé aamelia likolo.28Ango elingelia Yesu la monguta, watutiani wande wa mohuela iwo la iwo: nda likambo litikoke iso woumesi winge wisisi ? 29Awaselia ate: ehenge ndenge djoongo ekumaka ndi la woaleli wosolo,30Wadjakià ongo, ase wakakpa ndia la Galilea. Yesu atibala kali até moto amoewé. 31Ango owalakesakali indé watutiani wandé, ase awaselia até: Mana o moto wako mokawa la mawo ma wato ase wakomola, ase mbuse emasio masato ekogwa inde, ase akosusua. 32Ango watutiani waokiti sambo djénge yasi indé, ase wawangia omohueli.33Waumia la kapalanauma ongo edjàkali iwo la monguta, Yesu awahuelia: nda ema ehuelanaki ino amboka? 34Iyo watikalia logoo, kaikonde amboka wadjàkali woasani iwo amene até ndai odjéi moto mosungu ahala odjéi iso. 35Ase àabatia, awawelia wango liomu la wale, awaselia: inga moto obala até adjèe liwos, adjèe moto ombuse ewato kpàa,36Ase amototia mana mokeke, amobatia la wodja wou, amokpalia mawo, awaselia. 37Ongo moto okomotatolo mana mokeke la nkombo émbai ondimi mbai -mène; ongo mwèsi okondima mbai motongo ondimi mbai amondimi mbai.38Yoani amwaselia até: likumu, tomwèni moto mwèsi akoumbaka la wisisi la nkombo eowe, alikambo até indé abaiti ototutei iso. 39Awawongoselia até otimotèkeseni, moto tweti okokela sambo sungusungu la nkombo émbai, likambo até wango wakodjà mbuse wakohaasa wobe alikambo la mbai.40Ongo oti laiso loyi adjéi moto oosu. 41 Ongo mwèsi okohani etotu emalia la nkombo embai, alikambo até ino odjéini, wato wa Kilisoto, iwaselini mèmène, atowungesa lisute landé tee.42Ase moto kpàa ongo wakwekelesa wato wakeke wango wandiméli mbai, ewongi até wamonangé Libukéli la kingo lingé likotangélaka iwo la pukapuka, ose walumbé la molia masungu. 43Inga éwo éowe éobibegesa ékikima, etena, éwongi wolamu olingéli la ebete élamu. 44Koliko olingeli mawo male la ebete enge Géhena.45mitolimaka.46La koliko olingele la makolo male la ebeté ébé engé émisa mitolimanaka la Geneya.47Inga liso la owe likobingisa ékikimi , lilongese, éwongi wolamu olingeli àati é Mwengei la liso likima, koliko odjéi la maiso male waolumbe la Gehena. 48Ango otogwaka busu, ase miso mingo mitolimanaka.49Ango ékolongola wato kpàa la misa. 50Mokpa modjéi éma elamu, inga mokpa modjànga oleli okowongosani woleli woho la ndé? djakani la mokpa lainolaino asé djakani la logoo

Chapter 10  
1Yesu adjaali oki, alingelia liwange e yudé pene e yuludane wato wagbotane pene hende, likambo amokii mondé ayabatia aléeti owayekolisi. 2Wafalisasai wadjaali a ate wamomeke. Wabandia omoweli poopo, awaaselia,ate molome akoki omooli moli ondé? 3A wahongoselia: Moise ahekeli nda wingbundu? 4Moize, ayekeliino wingbundu laokeli ekpata eolaké liwala.5Yesu awaseli: latina moto makasi makasi manu, ase Moise ahekelali enge engbundu. 6Kasi lihoso akelé mokili Moingei akelali moto opelé la omoli,7Eho molome akolongwa atie waboti wandé, amotota moli waoke, 8iwo walé wakodja moto mwesi. watikine mohini miwale, wakouma moini moikima. 9Enge Mwengei aheli moto atikoke okaboli.10Ango edjaki iwo lamonguta wayekoli wabandali omoweli laloi loho. 11Awaselia:moto okomolongosa moli ondé akomoika oweti moli amokeleli ekobo; 12Inga moliawola liwala landé akaikia eti liwala inde akeli ekobo.13Wabandali omodjeli wana wakeke ate awahele, wayekoli wandé waatekesia. 14Yesu, ahenia ndjongo, emobitelia, awaaselia: deé wana wadje ebeté embai, otiwatekeséni, aate likumu la Mwengei edjei e wana.15Ikowaselakani méemené, moto ongo atiyamba likumu la Mwengei nda mana mokeke atilingela. 16Awatotali wana amaho mandé abandali owapamboli awahelia maho.17Ango Yesu adjei laokendo, akua mahuli liwoso landé: motisakoli, amowelia, ikokela woni itote likumu la Mwengei? 18Yesu amoaselia: woni okowelaka mbai moto molalamu? moto molamu ati ndi Mwengei. 19Oyewi mibeko: otikelake ekobo, otimoole moto, otiase moleho, otakelé moto obé, bala sangua la ngua.20Amowongoselia: Motiasakoli iyewi djene sambo ndi laolenge. 21Yesu amodendia la libalano aasia: odjangi sa ema esi; keke otambi iho wowe kpa, pe haa wadjenge la wato wa otundake. Ango odja la ogumake ongo likolo; mbuse djaka otutie mbai. 22Kasi moto oho alembia wenge la djinge loyi awongoyia la magba. late adjaki la ogumi oweti.23Yesu ehegesia maiso ongo edjaki inde:aosia la tuke wande: ekodjaa monga la ate mongumei alingele la okondji o Mwengei! 24Tuke wayaweelaalia ungo loi waasali Yesu. mpe owongwelia aleeti: aasiala iwo ndgo: wana mbai, edjei moonga la wango waa yehekeli la ogumake la olingeli la okondji enge! 25Edjei petee la mana ee kamela alingeli la buu e egula la ebete ate mogumi; alingeli la okondji o Mwengei.26Wa yekoli wa kamwali,waa huelia mwesi mwesi iwo ndai ongo okolingela? 27Yesu awa deendja, ase awaselia: edjei moonga la wato, kasi té Mwengei; sambo pkaa edjei pete atie mwengei. 28Petelo ayamalia la waasi ate; ndenga! iso kpaa tolongwei, ewesu otutie owe.29Yesu awawongo selaali ndjo: ikwasaaka la ino meemene; motote moikima, ongo olongwei, alayi. ombai pe la loi emboli elamu, molako monde, inga wa maanango wa pele, tée wa wali, inga ngbau la sangbo molionde tee wana wande, tée mbume pkaa, 30otidjaani la mwemu la muu moki ndjo, la milako la wana wa pele wango wa wali, la waima, la wana, a tee mbume, odidi la masio mango mageeli, wa kondja,la ogumake la bomoi oseko. 31Wato wa liwoso wa kowongwa mbuse, wango wa mbuse wa ko eta liwoso32adjaali la mboka oteli okia yelusaleme; Yesu akeli liwoso la iwo. Wayekoli wande, wa !lingelaali modjega, mpe wa motutiali la owangi. ndjango Yesu awawelaali aleeiti wayekoli djande, ase abondia awaaseli ungo okomokawu: 33Denda, tookeke a yelusaleme, mpe mana omoto a kotambama aatie wanganga e Mwengei la wa dingi. wakomokawa la logo, mpe wa komokowa aati wapagano, 34Wakomoseka, wakomolumbela soyi, wakomobinga fumbo, wakomoola, akosuswa mbusi emasiyo mosato.35wana wa zebedeyo, Yakobo. 36Awawongweselia: edema ebali ino ate iyokeleni? 37Wa mwaselali, ate mwesi ayabate la lilome la oyo ongo weeti ayabate la liaali, ango ekoyabata owe la otua wowe.38Yesu a wa wongweselia: oyewite enge ekoongoko ina. okokini okengi etotu linge likokengela mbai, tee obatisami la libatisa linge likoki mbai obatisami? ée, tondimi, waasi ndjongo. 39Yesu awa wongweeli: edjei olamu ate okenge ndi linge likoki mbai oken, ate okobatisama la la libatisa linge likoki mbai abatisami, 40Kasi la oyabati la lilome la mbai inga la liali la mbai, linge lidengiti mbai, ekohama ndji la wango wongesama laho.41wa liomo, wa okaali ndjongo, wa bandia waasi obe la Yakobo iwo la Yoana 42Yesu a wawelia mpe a waaselia ate: weewi ate wango wakondengaka nda makumu lamiki, wakolakisa makomu mawu, wa to wa nungu wakoheneseke wato wakeke odidi.43Eti ndenge kikima la ndondo enu kasi moto ongo obali ate adje eloko ndondo eenu, adjee motuke ee wamiino wande; 44mpe ongo obali odjei moto opoo ndondo éenu, adjee motuke la sambo kpaa. 45Laate mana o moto adii,te ate wa mokelele, kasi laa okeli mpe ahii bomoi wonde la tina emoto kpaa.46Wa umali la yeeliko. mpe ango epumbali Yesu, la watuke wande la wato ngbii, monga Time,Balatimai, mogwi maiso, ayabatali kelekele ee mboka. 47Aokali ate edjei Yesu onazaleta, njongo abandali otii mpoyi, Yesu mana o Davidi, njoka mbai magba! 48Wato ngbi wamotekesia ate atiyase, kasi ahumbali mpoyi mbalalambala la moli motetelake; monga Davidi njokela magba!49Yesu, ayamalia,pe aasia mowelani ala; wamowelia mogwi maiso, wamowaselia: atetesa wenge, amala, akowelaka. 50Mogwi maiso alumbia mokoto mondé, pe aamalia, akia aatié Yesu.51Yesu amowaselia: ndéema ebali owo ate iyokelelé? Labuni, Balatimani awongolia njongo, ibali ate iyeene. 52Yesu amwaselia: keké ondimi oowe ewokalesi. la mbuse aenia, amotutia, Yesu la bomoi.

Chapter 11  
1Kaikonde, ango edjaki iwo oyandongbei lahuwé e Yelusalema, la Betpage pe la Betania, lamokoli mo Oliva, Yesu awatomia wato waalé ndondo é watutiani wandé. 2Awaaselali ate: Kèkeni, la moki mungo modjéi liwoso lasu inga olingélani ndondo ehoo, okogbotoni mana o meme, wamobati la moliki; moto twèti atelaki likolo landé modukolani odjèni laindé. 3Inga moto aowaselani até okeli ndjongo alikambo la nde? moongoselani: likumu adjei la posa nde, akoodheni odje la inde.4Watutiani wandé wakagbotia mana meme wamonangi la moliki ébeté ekelekele émoki; wamodhukolia 5Wadi wato wango wayamalaki ongo wabandia hoasi la iwo até: ndalikambo eemodhukolakani ino mana o meme? 6Wawawongoselia ndéngé Yesu awaaselali. Asé wa amodheia wakia.7wamodjélia Yesu la mana o meme, asé walumbia wisindje wahu Yesu ayabatia likolo.8wato ngbi wadjaali obati wisindjè la mboka, weeti, mite mingi miteni iwo la wilanga. 9Wango wa djaali liwoso la wango wambuse wa djaali ohumbi pui: pambola ongo moto akodja la kombo é likumu. 10Likumu lo taata osu Dawidi lipoti odjii! hosana ongo oyeti likolo!11Yesu alingélali la moki mo Jelusalema ndondo étepélo adhendia wiholo kpa. Ango ewumali pokwa, awongoyia la Betania iwo la watutiani wande liomu la iwale. 12Mbuse e lisiyo likima walongoyia Betania Yesu aokali ndjala.13La lihele aenia mote mo figuié éngé edjàki la kasikasi asé akiya o dhendi inga akogboto te maa ema likolo. Ango eumia indé ongo atigbote ema tèeti ndji kasikasi, etidjali, engele eho wotake. 14Yesu aasia la mote muho: moto tueti atilaka kine pukapuka eowe. Watutiani wande wa mookali.15Ango eumali iwo la Yelusaleme, Yesu alingelali la tepelo; apotali oumbi la wango wadjali otambi la osombi ndondo e tepelo. Alumbali wa mesa ma wato wango wadjakali okalambi wambele, la ngbelengo e wato wango wadjaakali otambi mbulu. 16Ase atitiké moto tueti ototi ema ndondo é tepelo.17Adjàali otéi la oasi: édhingami ti, moguta mombai ekowelana ébeté eohakongi la miki kpa? Kaiko ino okalambia eho eholo e wato wa iwa. 18Iloko e wanganga e Mwengei la makumu mawatiesakoli mibeko, wamookali; wadjali oluki nda ndenge e kokoka iwo omooli, wadjali owangi la loyi ate watokpa wadjali ondjimi matiesakoli mande. 19Ase ango pokwa ewumali Yesu apumbali la gbata.20Boo e liso lilandji, wahetali ebete e mote mo figi; watutiani waenia mote mo figi moomaali swa tee la ndjili. 21Ndjongo petelo amoasélia: likumu moté mungo mobumakoli owe mogwi kpà tée la ndjili.22Yesu awawongosélia até: mondjimelani Mwengéi. 23Mèmene iyoasélini ino, inga moto mwesi aasa la muu mokoli ate: longwa ango yalumba la malia masungu inga atikoke ndondo e motema monde, kasi andjimi ate enge easi inde ekowuma, akoene ekoengemana.24La ndjongo, iyowaselini: ema kpa ekoongoni ino la maongi, ndjimani ate ototigani, enge ekoohekelemani. 25Ango eyamaliani ino likolo la oyakongi, inga odjeini la ema esi mbe likolo e maangua, molimbesa laate sangwa ongo odjei likolo alimbese obe e owe. 26Inga ino otilimbeseni, sangbanu ongo odjei ongo likolo atiolimbesani.27Wakekia alidji la Yelusaleme, la enge engele Yesu adjali osombi sombi ndondo e etepelo; wiloko wa wanganga Mwengei, la watiesakoli wa mibeko la wilokowato wadjaali atie inde. 28Wamowaselali: nda okumu e kokelaka owe dji sambo, alidji ndai aohi ehele okumu?29Yesu awawongoselia: mbai pe ikohuelakani poopoo esi, wongoselani mbai; mbai pe ekowaselani nda okulu ikokelaka dji sambo. 30Patisa enge e Yoani edji likolo inga e wato? Ndjaselani mbai.31Wandolali iwoamene: inga towongosa ate: edji likolo, akoasa ate: woni otimondjimelalini? 32Inga towongosa ate edji la wato,.. wawangali wato laate iwokpa wayewali ate Yoani adjali mosakoli. 33Wamoongoselia Yesu: toyewiti. Yesu awawongoselia, mbai pe itiowaselani nda okumu ekokelaka mbai djisambo.

Chapter 12  
1Alèeti Yesu àwoasélia la masèpkè. moto mwesi aonali ilanga évinyo àalingali, atoongia liwela, alidi ahia watuké wandé wa elanga, mbuse akia ookendo 2Lisio la obuki, oomia, otomia mosali mondé mwesi etie watuké wandé wa elanga, ate atote vinyo. 3Wamo mo helià, wa mobingià, wa moongosia mahoo ohola.4Amotomia aléetsi wèeti mosali; wamobingia amoto; 5aléeti wamookisia osambo. Amotumia ongoosatu, wa molia; aléeti; wato ngbi, waabingia ingawowaolia.6atikolaki la mana oondé olibalano; a motomia mbuse, aasia: wakomo tosa a likambo adjei manaombai. 7Watuké wa elanga waasia: indé moto aotikalela élisi; djakani, tomoolé, élisi ekototikalela.8wa mohelai, wamoolia, wa molumbia kèlekèle: e ilanga. 9sikandjo, memenè elakàngo akokela woni? akodja, akoola djingé tuké dja élanga, akoha elanga la djéeti wato.10Tangeni maamadingami? Libukeli wamai molako walumbali ewumia liklulé làandako; 11Loyi luho lilongwi etiémwéngéi; e wungami à maiso masu. 12walukià omoheli, wawangià wato. wayewalitè edjei likambo lawundé Yesu àasiengé lise. wamotikia, wa kia.13Wa motomelia Yesu wéeti wafalizéo la wéeti wato wa Elode, alikambo wa motote la eyaseli indé. 14wadia omowaseli: mwalimo, toyewite odjéi olamu, aléeti otiasumbwaka la moto; alikambo otidendakà la elongi é moto, okwasakà sambo dja mwéengei la mèemenè. Endimami, ofuti pako ée Sezalo? Tokoki ofuti totikoké ofuti? 15Yesu ayewia lokuta lowu, awongosia: Woni oomekaka inombai?djelani mbai la falanga ého iyene.16Wamodjelià falanga; Yesu awàaseli : elé edjéi elongi endai? aleti madingami ma ndai? wa mongoseli ée Sezalo. 17Yesu àwawongoselia, hàa Sezalo engée é Sezalo et à Mwéengei ée Mwéengei wamokamoya.18Wasadukia, wango wakwasakà te obasi oti, wadjia etéi yesu, wa mohwélia: 19mwalimu, Moize atokomelali: inga manango omotomwesi agwa, atikia moli, awotiti la indé, manango akoyika moli ongo ongweli, aloyite amowotele manango wana.20Ndjokandé, édjéi atiésu wato sambo. ongo olioso ayikia moli, agwa atikiti mana. 21ongo owalé amototia moli omanango, angwa atikitii mana. Ikelamia ndjongo longo osato, 22iwoo kpàa sambo watikiti mana. 23mbuse éwu moli agwia. Lisio la Obasi, ndai akodja moli ondé? àaloyi iwo kpàa wa moyiki.moyiki.24Yesu àwa wongoselia: otiwungéni otiyeweni modingami tè, otétélaké é Mwéngei? 25Lisiyo obasi pele watitota wali, te wali wati tota pelé, iwo kpàa wako djia nda wandjelu likolo.26aloyi edéndi obasi ewato wagi, otitangàali, ndondo ebuku Moize tè, Mwengéi amowaselali a moté mokéké: idjei mwenéi o Abalama Mwengéi o Izaka la Yakobo? 27Mwéngei ati Mwzéngei é gbii; kasi wango wa bomoi. Odjeini laowusi.28Ndjokàndé mwesi ewa ilokowato owoyokia wakogulanakà, yesu awoongoliseli wa Sadukio, engbundu elamu, adjia peneindé amohwelia: ndamobéko moyeti djeti mibeko? 29Yesu amowongoselia: engé eliwoso: okà, Isalayele, likumu, mwéengi esu, adjei indé mokikima likulu, 30Okobala Mwéengi owe lamoteme moowe mobimba, amolimo moowe mobimba, la lomungo moowe mobimba, la otétélaké loowè. 31Engé awalé: okomobala miino owe nda omwe amene owabali. mobeko tueti eeti mibeko mwale.32Eloko moto aasia: kekedhingè, mwa limo; owasi olamu te Mweengéi adjei mokikima, oweti atii ndaa indé, 33aléeti omobali la motema moowe mobimba, la lomungo oowe, la molimo moowe mobimba, la otétélaké la oowe mobomba, mbuse mobala miino owe ndu oowe amene, éeti otumbi mbeka la ooli. 34Yesu aeniate awongosi la okengi, amwaselia: otilihele moki e Mwengei. moto twetei atilukali omohweli popoo.35Yesu abandia aleeti otei ndondo etepelo, aasia: Woni iloko wa kwasakatè Klisto adjei mana o Dawidi? 36Dawidi inde amene atumisamali la molimo mosatu, aasi: likumu aasi la likumu la mbai, abata la ewo embai epele tée ikokela wanguna waowe isuleli emakolo maowe. 37Dawidi indé amené akomowelaka likumu, ndandenge akoki odjei mana ondé? wato wa djali omoyoki mwemu.38Awaaselia ndondo emateya mandé: Abania ni la iloko; wabali osombi la lobe elai, owahi mbote iholo ewato ngbi, 39wawonoko ibete eliwoso la wasinogoga, la kiti eliwoso la wa feti. 40wakopwesaka wali wango wagweli pelé milako, la okosi; wakokelaka mabondeli malaimalai. wakosambisama oyeti.41Yesu aabatali lihoso la eholo wakolumbaka mabonza, akodenda ndengé wato wakolumbaka falanga. 42Moli otundake ongo ongweli molome, abatia wibende iwale keke keke enge ekokaki inde osombi te la okoke.43Yesu awelia wayekoli wandé aasia: iyowaselini meéné moli olo odjangi molome motundaké ahekeli oeti wango walumbi ngbi.44iwo walumbi enge elongwesi iwo la iho engé éeti; kasi inde alumbi engé edjaki indé leho, énge etikalaki laokali

Chapter 13  
1Ango yesu apumbia a tepelo, mwesi la wayekoli amohaselia a te: motyasakoli denda ndénge mabukeli maa la ma minguta 2Yesu amonongweselia: denga mu monguta lisungu? te libukeli liesi etitikale likolo la leeti libukeli.3Aa batali la mokili ma olive, liwoso la tepelo, Yakobo, Yoane la Andele we mohelia. 4To asela nda hengele ekohuma eho, ndo ilembo ekotoyinia ate dingé wihoo wikokokisama.5Yesu abatia awaaselia: djàa la likeli moto twet ohiokosakeni. 6Wato wakodja la nkombo embai, la ohasi: edjei mbai wakokosa wato ngbi ino.7Inga oyokani mboli ate Wita, wigeleli la midudu dja kindo ohidjakeni la owangi, dingé sambo esengeli okelani, kasi gboo ehumakiyo. 8mokii mwesii mikosana la djeti mikii okondi ikosana la djeeti okondi mbume ikoningana, ndjala ikoningana, ango edjei obandi ehodidi.9Tota ekenge ino amene. wako kambani la wa bilo, wakobingani mabukeli la sinagoga; wakomalesani atye wako guverner la makinji atina embai, la te ewayekele oyewani. 10liwoso mboli ndamu ehasane la mikii kpaa.11Tango wakodja okawi ni ino, otiyatungiseni liwoso, engé ekowasani ino, hino kasi asani enge ekodjeleni ino la enge ngonga, laate eti dje ino okwasaka kasi elimo satu. 12Wa huma wakoo olana, sango la mana; wana wakoyama lela waboti. sango la mana wakoholana. 13Wato kpàa watiyobalani, la tina embai, ongo okohela motema tee la gboo akokala.14Inga okoheneni, libete hosoto, ekobatakà ebete ekokitii, hengele heho wango wadjei à yudea wabandi otili la mokoli. 15Ongo odjei likolo la ndako ati adjimba ototi ema la ndako. 16moto ongo adjei la elenga atiwongwa kine mbuse ototi isindje.17Magbà la wali wakodjalemi la wango wakonu nge saka mawe le maiso maho. 18Moongoni Mwengei ate djii sambo iti ume lisiyo la piyo. 19Laate mongo masiyo pasi ekodja makasi, laate tee Mwengei akeli moki pasi tueti ekokaniti la eho. 20Inga likulu atete nelate wato maa masiyo laate ewume okwe, te moto tueti ati koke okali, kasi likumu akelali ndjongo la likambo la wango wa onami.21Igna moto asala inondjo: denga klisto adjei ala adjei Ongo. oti ndimakeni. 22Laate waklisto wamoleho wakodjia wakokela makamwesi,la wilembo laokosi wa ononi inga ekoki odjei ndjongo. 23Angatalani wadhengani olamu: iyoyewesini lihoso.24Kasi la masio maho; mbuse eodjidji, wuse ekwakukula, ndeboo etobata kine; 25Minoto mikokpa la mbumé, okulu edjei likolo ekokpa sese. 26Ndjongo, okoeneni mana omoto akodja la mapata laokulu kpa lamwemu. 27akowatoma waanzelu wande, akowabatesa waonami la ihoho inei, gbo embumé la gbo elikolo.28Tota liteya emote emosuké. ango itape wango ilembeli, eumesia ngasi, ekoyewakate ngonga emoi ewumia pene odi. 29Inga okoweneni djinge sambo ewumia okelani, yewakani te mana omoto awumia pene la odji.30Iyowaselini meemene: mamahota mati eta ndi dji sambo ekelami ga. 31likolo la mbume ekoeta, kasi maloba ma mbai eta hete. 32kasi lisio la edje ehengele, moto tweti ayewi waandjelu wa likolo, te mana, kasi wawa inde amene.33Tota okengi, sindjilani alidji wakongani oyewini ti lisio linge djinge sambo ekowuma. 34Ekodjàa nda moto ongo oki okendo, adeiya molaka monde,ahekelia okondji la mituke wande, ahinia moto la moto la misala mandé. ahaselia moabati molango adengake.35Angatalami laate oyewiniti engele ekodja meemene ndako. Inga kolokolo, inga likolo inga boo. 36Wangani ate atiyogboteni ndji olali la hiloo. 37Inge edjeini mbai owasili ikoasaki la ino kpàà.

Chapter 14  
1Etikali masiyo maale ate feti e pasika la okoke odjangi okundji ewume. Makumu ma wa kanga e Mwengei la watie sakoli e mibeko wa lukali omoheli Yesu la ma mungo mbe te wa moole. 2Asé waàsia até; étidjé wusé e olipati; alikambo até wato wakokéla monga.3Ango édjàkali indé Bétania, la molako e Simo omoto mbala, moli mwèsi alingélia ango édjàkali indé olaki,atotia molangi , mo-malasi ma lumba makasi, la matiyo mosungu, adukolia molangi mwèsi, asuakolia la moto mo Yesu; 4Wato wadji wopotia wasi iwo mène la oki motéma mobé: nda ndéngé obitisi malasi mango ma motio ndjo? 5Ewongokoli até watambé mango malasi la motio mosungu, wahe wato watu ndake wapotia omotoni ongo moli.6Asé yesu awaselia até, woni okomotungisaka ni? akéli loi wèsi wolamu àatié mbai. 7Inga odjéni la wodjangi àatié nu, okowakélélani sambo ndamu masio kpàa. kasi otidja kine la mbai masio kpa. 8Akéli éma éngé éengi la indé; amanoli maita ma lumba la wenge wa mbayi laate etikali, maakeki. 9Wasélini mèmène,wibété kpàa wikoasana mboli ndamu, la moki kpàa , wakoasa la loyi wa oholo moli nda ekeli inde.10Yuda Mokeliota, mwès owatutiani liomu la wale, akia àatié makumu ma Mwengei laate amotambé Yesu atié éwu. 11Ango ookia iwo ndjoongo, waémelia ngbii, wamo wonélia wambèle. asé Yuda alukia ndénge até amokawe.12Wusé wo poo wungo wo lindjangi mana, inge lisiyo wakolaaka iwo wusé lo Pasika. watutiani wa yesu wamwasélia éni ébali owe até tokawongèle ébete é Pasika? 13Asé awatomia watutiani wandé wale, asé awasélia kekeni ongo la gbata, okogbotononi la moto mwèsi kpàali molugu mo malia la moto, motutiani. 14Engé ébeté ekolingela indé , asani la mèmène mongu ta: Likumu asiaté. nda ébeté ekolakambai Pasika la watutiani wa mbai.15Asé akowoéngani ébete elamu, édjei la wiabatele wilamu, ango ndé ekowo ngele iso la olaki lipati la pasika. 16Watutiani wakia, wakaumia la gbata, wagbotia wiho kpàa nda éwaselali indé ase wawongela pasika.17Ango odjia kolokolo, adjia la watutiani wandé liomu la wale. 18Ongo odjakali indé la mésa olaki, yesu asiaté: iwaseli ni mèmène , mwèsi oonu, ongo okolaka la mbai, ebete eikima, inde nde okokawa mbai.19Wapotia okimagba, ase omwaseli, mwèsi la mwèsi ate édjéi mbai.20Awaseli ate, mwèsi ongo oliomu la wale, ongo okobongake iso lainde ma wo la sani. 21Mèmene mana omoto akokeke ndenge edingamii ho ase magba la moto ongo omokawu. ekelaki ate édjé wolamu ùoto oho atiwotame.22Ango odjakali iwo olaki, Yesu atotia wokoké, ase, mbuse e omwongi Mwengei, abukia, awahekeyelia, asia ate, totani ehele édjéi wenge wa mbai. 23Mbuse eho atotia ekutu; amwongia Mwengei awahekelia wakenge iwo kpàa. 24Ase awaselia: ehele edjéi makila ma mbai, makila ma wouma, mango mahani la wato kpàa. 25Iwaselini mèmene, ito kenga kine djiidji pukapuka dja vino ndiango okokenga mbai wuse wokokee mbai aatie Mwengei.26Ango aseselia iwo olembi lembo, wakia la mokili mo-oliwa. 27Yesu asalia ate: ino kpaa okokiosakolani; nda edingami eho: iko binga sindjili ewa meeme, wakoya ndjana.28Kasi, mbuse embai obasi, la logo, ikoeta liwoso lanu ongo Galilai. 29Petelo amwaselia: inga wino wa mbai wa sakela, iti sakela.30Leho Yesu awaselia: owe la likolo la keke, liwoso ate koko ilele, mbala iwale, owo okowungwana mbai mbala isato. 31Kasi Petelo awongwanelia la moli motetelake: ekodja olamu mbai igwe lowe. mongindji, iti owungana, aseko iwo pkaa wasia udi djongo.32E wa keeli mbuse ebete eweli iwo Getesemani, Yesu asia la mongindi monde: lambela ni mbai ala ongo ekoya kongaka mbai la wawa. 33Atelali Petelo, Yakobo la Yoani, abandali oyo kiboo la magba.34Awaselia: molimo mombai moyoki magba tii la logo, tikalani a la otitaleni.35Awongwea akua la mbume asiate Mwengei la oyakongindjo, inga obali ehele lihe ngonga like lihele la mbai. 36Aasali alidji: abba wawa sambopkaa ekoki atie owe, longwesela mbai wu woi wodiake etidjée! linge libali mbai kasi linge libali owe.37ndjongo akia etie wa tutiani wa nei awa gbotia wa langali ndjongo asia la Petelo: Simoni olangali oyakongiti engali te la sa kikima? 38wiilangaleni akongo la tina ate woti lilengele la omekame, elimo ewongelami kasi wenge etumi la okwi. 39Awa deiya mbala ewale ayakongia alidi.40Ewongo onde awagboti ndi la ilo, late maiso mau madjali la oliti, watiyewali eyano e mowongoli. 41Ewongoende mbala esato awaselia: ate langala aseni ahomesani! ase sikandjo! sa ekoki denga mana omoto wamokawia la mawo ma wato wabe. 42amala toleke denda motongo otambi mbai ageleli.43Ndjii akwasaka, Yudasi mwesi la wa liomo la iwale, aumia la wato wango wakpali wiwuni, la mite wango wa tomamate la wa tuke wa Mwengei la wa dingi emibeko, la iloko wato. 44Moto ongo omotambali awainukeiya: ongo ookalua mbai lainde, inde ongo moto helani oke la inde. 45ango eumalinde andongbia kelekele le Yesu asia: Rabi! ayaluiya la inde. 46asekowango wato wa mobongia mawo npe wa mahelia.47Mwesi la wa liomo la iwale adjakaliango; amesia auni atenia mwesi la wa tuke litoi. 48Yesu asali la iwo: wodji late ohele mbai la iwuni la mite nda moto oyiwa?49Idjali la ino, masio kpa la molako e Mwengei, ikoteyaka, kasi otihelalini mbai. Kasi ehele ekelami, laate madingo, atilia. 50Iwo kpa wa modeeli aseko atilali obangu.51aseko mana opele Gedhihelake, walukali omoheli. 52Kasi alumbali esindje awatilia lingbegbele.53Wamohelali wakia lainde atie likumu ewatuke wa Mwengei, ongo eyabatali watuke kpaa wiloko wamolako mo engali la wa dingi kpaa. 54Petelo awatuteya tée la ndondo e saa emolako emomotuke mo Mwengei ayabati laiho wakotoko misa.55Likumu ewakuke wa Mwengei la wadi kpaa wadiali oweli wato wa wahe te litatoli likikima linge likoki iwo oakei Yesu, kasi watieheneli. 56Wato ngbi wadjaali ohi matatoli malokuta kasi mango matatoli mati djaali okokani.57Weti wadi la sambo owahi ndi moleho la tinde einde la hasaka: 58Tomookali okohasa: yogbalola ehele monguta limaani la maho ma wato, mbuse e masiyo masato ikomaa eti linge limaaniti la wato . 59Te la djinge sambo kpaa liaaki iwo ohengemeni etidjali.60Aseko likumu watuke wa Mwengei aamalia liwoso lau, amophuelia pwopwo Yesu, owongoliti lundu balate kikima la di sambo ekohasaka iwo owe kpaa? owongoliti te lundu? 61Yesu ayabatali logo atiwongwesali. Likumu ewatuke wa Mwengei amohuelia aladji: odjei Masiya mana o Mwengei 62Yesu amongoselali: edjei ndjongo. okweneni mana omoto ayabati la ewo elilome la okulu e mwengei, ayadjimbi la lipata.63Likumu eyatuké wa Mwengei asalakolia wisindje, ndandenge elukana iso djeeti poopo ndi inde amene aasi ga? 64ookiniango nda etangakoli indé Mwengei. Owasini woni? Iwokpaa wamowongoselia awongi la logo. 65Weeti wamosweelia iikahu pe wamolihia mbanda, laomobingi ibotu omowa seli aaate: ndai obingi asakine !mbuse la djenge odidi kpaa wa tuké wawongoya la indé wakomobinga66Petelo aabatali la lingalala aenia motuke mwesi omoli ongo ebeteé elikumu ewatuké wa Mwengei. 67Amwenia petelo ayabati amisa amodhengia pe amwaselia: owe pe odja ebete kikima la yesu onazalete. 68petelo awungania , aasia: iyewiti, itiyewaka ema enge ebali owo ondjaseli. Alongweiya ango, akia obatami. Koko elelia.69Mana omoli motuke olikumu amwenia petelo alidji, abandjia aleeti owasi la wango wadjaki la indé: oholo moto adje la wango wato. Awungania aleeti. 70Mbuse, wango wadjaki ango waasia aleeti a petelo: edjei ndjongo odjei la wango wato, owe odjei mogalileya.71Abandia owabumakoli la olapi ndai: imoyewiti ongo moto okwasakani la indé. 72Gbunduka, koko ebekua. Petelo amungolia mango ma mwasela li Yesu ate: lihoso te koko ebekwe mbala iwalé, okowungana mbai mbala isato. Amungoli enge Yesu amwasekali, alelali.

Chapter 15  
1Lamwengele mo boo, tuke dja engali wakondi wawelali wiloko la wadhindi mandigo, la wasanedrina, walingelali likita, wa motambia Yesu, wamonangia ndiki wa kia lainde okaa mohi atie Pilato. 2Pilato amowelali Yesu: owe likumu lawayuda? ée wasigaa. 3tuke dja Mwengei adjakaali omopelegeli bali ngbii etie likumu la mokii.4Pilato amohuelia aleeti, owongwesiti ema téeti? denga sambo wakoohelesaka. 5Kasi Yesu atihali eyano, ndjongo likumu Pilato akamwali.6La mwengelee lipati. wadjakali omesi moto mwesi la eselegbeè (boloko), ongo odjaali iwo omoongi. 7Enge mwengele adjaali la moto mwesi wamowelali Balabasi ongo odjaaki la mokulu ebete eikima la wato wa paima, wango wamoolali moto ango ememeleli iwo. 8ndjoongo wato wasungu wabandalini ohongi ate akele ndenge ehahana inde la owakeleli.9Pilato a wawongweselaali ndjoo: obalini motike likumu awa Yuda? 10La likambo aewali ate makumu ma engali wakondji iwo nde wamohaakali aloi la likunia. 11Kasi tuke dja engali wakondji, wa ndongbali ebele ewato watomia awaumisele nde mobalabasi.12Aleeti Pilato, adjaali owa wongweselia: ikele woni la moto ongo oko mowelakani ino ate likumu la wayuda? 13La mbala kikima wa humbia ate mobakani la ekulusu.14Pilato aasia la iwo aléeti ndjo; nda loi ekeli inde? tée ndjongo wa humbàali ate: inokakani la mokakani la ekusu. 15Ndjngo Pilato, la olukani mwemu la ndjinge osungu o wato, awaumeselali Balabasi; mbuse e mopiesi, fimbo a wahiia la Yesu la oka mobati la ekulusu.16Masaze wakii la Yesu ndondo ée molako, ee likumu; mpe wa welia itutaki la wa masaze. 17Ango wa mo kpalesia esindje tanake mpe wa modjabeya kéeke la moto. 18wakomohaka mibale ate: mbaa owe likumu wayuda.19Wa mobingali motée la moto, wa mosuelate ikaha, amayaa magigindji, wa momeeli mahuli la omohekeli otua. 20Mbuse wa mondjidia la mbanda , wa komotangaka, wa motubia isindje, la mbuse kiala inde oka mwakei la ekulusu. 21Wa djuiya okulu la opkali ekulusu e Yesu, wa mwenya moto mwesi ako longwaka la mobele kombo ee ndée Simoni ongo akwayabataka la moki mo sirene,sango Alexandre, la rifisi,22Sikadjo wakia la Yesu la moki mokowelaka iwo Gologota, eluki waasi ate ebete enge ekokundaka iwo wato. 23Wa mohali maana madjii ate kenge,ndjongo watibalali ototi. 24Mbuse ee omobaki la ekulusu; wa bandia okawani isindje la weewi ungo okoki ondjuimoto la moto.25Ango edjaali mwengele ee isatu, mpe wamobakia la ekulusu. Wa dhingi sambo ndinge imokawi iwo, ongo likoolo la moto monde ate: owe likumu mo wa yuda. 26Likolo la mote wakomali tina emowolali wo ongo: likumu e wayuda. 27La mbuse eho wabakaali iwa waale mongindji la inde, iwa eesi la ewoo elilome, ongo weeti a liali, 28Ango endjei ekokesami la ndenge e aasali engbata Mwengei: adjaali mongindi la wato wango wandjali la odidi.29Mpe wango wadjaali weeti la mboka wako motangaaka mpe la owangbungwanesi: owe moto, waasi ate: owe kine moto ongo opakaali obuki monguta mo Mwengei ase omee mbuse emasioo masato. 30Yakalesa kine, yandjimba kine la enge ekulusu.31Ndenge kikima nda edjaali tuke dja Mwengei wakondji , wakosekeeké la wango weeti, waasi ate awakalesali wango weeti, aseko inde amene ataya kalese. 32Klisto kumu mo isalayele ayandimbe sikandjo la enge mote mo monyoko, laate omongumye; tee wango wandjaali la inde mongindi wa omotangia.33Ango eumali mwengele emotoba likolo elingelaali la enge moki kpaa, tee mwengele molibwa. 34la enge mwengele mo libwa,Yesu ahumbaali pwi la moli motetelake ate: Eli, Eli, lamasabakatani? inga wakukola ekwasaaka ate: Mwengei ombai, Mwengei ombai laande edei owe mbai? 35Weeti wango wadjaali ango keekele, ndi enge mwengele iwo wanbandaali waasi ate: denga! akomowelaka Eli.36ndjongo moto mwesi aki obangu, aluliali linuka eesi la vinyo gagake abatia la mongendu,mbuse amohekelia ate angenge, aseko aasia ate modeeyo! tondenge inga Elia akodja omondimbi ango. 37Mbuse Yesu ahumbaali pui ase ateniali motema. 38Mbuse lido mo tepelo mosaleiya likolo tee seese.39Kaiko ase likumu mo wa soda aamalaali liwoso la inde, ahewali ate atenyali motema ndi la enge mwengele okelami ungo loi; aasia ate: memene oholo moto adjei mana o Mwengei. 40Weeti wali wa dengaki la lihele,la ndondo eewu Malia magadala la Malia nango Yakobo, ongo mokeke Yose la Salome. 41Ongo odjaali iwo sombi la inde la omokeleli la enge mwengele edjaaki iwo ongo la Galileya,la wali weeti ekeli iwo lainde ongo la yeluzaleme.42Liwoso ate huse alye, wadjali olengeli o sambo o la lisio la sabata. 43yozefu onngo owa alimatayo ongo adjaali motei mosungu, ongo,okomokaaka wato wa wangali. ongo okeeliaatie pilato,la hongi wenge Yesu. 44Pilato awelaaki toosate agbi ndji sika ndjo, owa welia wa lambiani wa nde inga agbi gala.45Tango mokondji ewa soda a mowaselia, Pilato amohia Yozefu ebembe. 46ndjongo asombaali lini enge elamu mpe adimbaali molonda o molingia la line olamu amolangeya la mbila enge etongate iwo ndondo e mabukeli, mbuse akukolya modipo a lihia la monoko mo eho. 47Mbuse Mali Magadala la Moli nango Yosefu wa ndjaali ondengi ebete enge.

Chapter 16  
1Ango lisio eyenga etali, Malia magadala la Malia nango Yakobo la Salome wasombia maita malumba enge elamu, alikambo ate wake omomunoli Yesu maita 2lioso linge la poo wakia okandengi mbila. Tango eboo ango ekelongia wuse.3Wakoasaka iwo amene ndai akolongolo libukeli alikambo tolingele ongo ambila. 4kasi ango edengali iwo waenali ate libukeli logui linge lidjali esungu eliongui.5Walingelia mbilia wa moenia elengi mwesi mpe opele abatia la ewo molome akpalia isidje ebubake wawangali. 6Awaselia otiwangi moto okomolukakani Yesu Nazarete atikine ndenga ebete innge elangalaki inde. 7Kasi kekeni oasili wahekoli wande la Petelo wa mobilia ongo la galileya ongo nde okomogbotoni la ndenge owowa selalini iwo.8Wapumbia a mbila wa tilia wa wongweya la owongi enge eweniho ango waesiliti moto alikambo la Mwengei.9Yesu abasiali boo lisio la liwoso la poso, aeenia liwoso la mali, magadala ango ewumbali nde la milomo mbe sambo 10Malia akia wa sumbeli wa wekoli wa Yesu mboli awa gbotoli la magba la oleli. 11ango yokia iwo mboli te adjei la bomoi alidi Malia a;oweneli wati ndimali.12Mbuse ewo, Yesu aapumbia wayekoli waale ndenge eeti tango edjaki iwo oke a motulu. 13Wadja owasumbeli weeti mboli watindime.14Mbuse eho awapumbelia liomo lesi wango wadjakali ameza,awasemia ino odjei la motema motekelake; alikambo wadjangi ondimi mano moto abasi. 15Awaselia kekeni, okasombi mboli la moki mobimba, wase la mboli elamu la mabota pkaa. 16 Ongo okondi mela mbai akopata watisimo akokla kasi ongo ati ndima akogua.17Okombo mbai okoyumba la milimo mibe wakwasa la minoko miholi 18Denga ilembo ekowabiliaka wango wakondima kombo e mbai: wako pumbisa milimo mbe, wa kowasi minoko moholi.19Amgo asiselia inde owasi atelia likolo, abatia la ewo la mboli. 20Wayekoli wa keli osakoli mboli ndamu iho kpaa likumu adjali owa sungi adjali okeli sambo mingi la ondimesi maloba.

## Luke

Chapter 1  
1Wato ngbi wakeli makasi té wakome sambo djinge ikelami la iso, 2Ndenge iwo wango wandjali oweni la maiso wato komeli tée la ebandeli ewo mpe wawumi wa minisitele e loyi; 3Mbai mpe idjwali mokano aloyi ibiliyali djinge sambo kpa tée la ebandeli, te iyo dhingele la molongo owe Teyophila 4Laate oyewe la meemene m tiasakoli enge etoti owe.5La tango e Helode, likumu e Yudeya, edjali la kanga Mwengei la kombo e Zakali, la litoto e yabiya, moli ondé adjali la oliye ewanawali e Aloni, adjali owelani Eli Sabatha. 6Iwo kpa wadjali olamu la mayiso ma Mwengei wadjali odendeli la olamu mati ya sakoli la motomami e likumu. 7Wati djali la wana, elizabeta atidjali owoti, iwo kpa wa wumali mbange.8Tango edjali Zakali okeli otomo o ende enganga Mwengei edjali ngonga ende, awona mali la djeke. 9Mbuse ee Saselodose, la olingeli a Tepelo e likumu ate ohe palafé. 10liwoke ewato edjaki saa la owangi, ngonga e palafe.11Anzelu likumu amowumelalia Zakali, aa moliya ngambo e lilome eholo e palafé. 12Mamungo ma moyetali Zakali oyeni anzelu, alidji atumali la boo. 13Kasi anzelu amowaselia: Otiwange Zakali, oloyi owangi oowe endimani. Moli oowe Elizabeta akowota mana opele; okomaha kombo e Yowana.14Akodja etie oowe ema e mwemu la alegrese wato ngbi wakoyemele la owatami onde. 15Aloyi akondja mote mosungu liwoso e Mwengei atikenga vinyo, té masanga kpa engé ekolangwisaka, akotumisama la molimo satu tée osali e nango.16Akowangosa wana wa isalayele ngbi olikumu Mwengei owu. 17Ako somba liwoso e Mwengei la molimo la okulu e Eliya, laate awongose mitema ewa wawa ngambo e wana wa ndjangi la kandela e meemene laate amowongele likumu wato wango wa koki.18Zakali aasiya la anzelu: ikoyewa nda ndenge? laate iwumiga mowange; alidji moli ombai masiyo mandé mpe makiya lihele. 19Anzelu a mowaseliya: idjei Gabiliyele, ikowamalaka liwoso e Mwengei, itomani té iyo wasele, alidji iyo sumbele eele mboli ndamu. 20Denda, oti gbuka kine, okowasa ndji lisiyo linge djinge sambo ekowuma, olikambo ati ndime maloba ma mbayi, engé ekohengemene la ngonga eho.21La engé ngonga, wato wadjali olambeli Zakali, la okomwi ndenge ewumweyindé ongo ndondo e Tepelo. 22Tango epumbia inde, ati waaselali, wa yewali té ayeni saki ndondo e Tepelo, adjali owakeleli la maho, atikalali bubu. 23Tango masiyo mande ma otomo masiliya, awongoliya atie inde.24Ma masiyo mbuse, Elizabeta, moli onde, awumali la lami, Aayisiya ndeboo itano, adjali owusi: 25Edjei la ngolu likumu a kelali mbayi, olambi mayiso mandé likolo la mbayi laate alongose soni embayi liwoso la wato.26La sandja e motoba, anzelu Gabiliyele atomamali la Mwengei la moki mwesi mo Galileya, mowelami Nazaleta, 27Atié mana omali mwesi atiyewali pele wose e moto mwesi la molako mo Davidi la kombo e Edjefu. kombo emana ongo otiyewe pele edjali maliya. 28Anzelu alingeliya etié inde aasia ihoyi mbaa, owe ongo ngolu ewohekelami, likumu adjei la owe. 29Emo etelali la enge eyaseli, maliya aahuwelia inga enge mbaa eyenga woni.30Anzelu amowaselia: otiwange; maliya; laate adjwi ngolu liwoso e Mwengei. 31Denda, okokpala lemi, okowota mana pele oko mohu kombo e Yesu. 32Akodja osungu, akowelama mana ongo oyeti likolo, likumu Mwengei ako moha ngbelengo e likumu e Davidi, sango. 33Likumu lande likodja a molako mo Yakobo libela, alidji likumu lande liti la osali.34Maliya aasiya la anzelu: ekokelama nda ndenge iyewiti pele? 35Anzelu amowongeseliya: molimo satu ekodja likolo e wowe, okulu enge eeti likolo ekodiha la elimo endé. ehonde mana osatu ongo oko wotama la owe akowelama mana o Mwengei.36Denda, Elizabeta, manguwa, adjei pe la lemi, mana mwesi la owange onde, ongo odjali iyo omoweli ekomba adjei la ndebo motoba elemi: 37Laate ema teeti ekokiti odjangi atie Mwengei. 38Maliya aasia: idjei motuke mo likumu, ekelame la mbayi ndandenge eyasi owo: anzelu omodeyia.39Ndi laenge engele, malia amalia, pe akeli obangu a moki mwesi dja mikoli mikoli aliwange mwesi dja wa Yuda. 40Alingelia la monguta dja Zakalia, a mohekelia Elizabete mbaa. 41Ndjongo Elizabete ayokali mbote malia, mana ayabandali a solo, pe atumali la molimo santu.42Inde apamali la moli mosungu: pe ahasali ate apambwamia kati e wali kpàa, pe pukapuka enge edjéi la solo epambwamia. 43Nda wahaselia mbai ate nango likumu o mbai akodjaka ahue embai. 44Denga, nda iyokali moli la mbote la owe a matoi mambai, mana ndondo esolo dja mbai ahumbwali la oemeli mingi. 45Ohemeli edjéi la moli andimia, late sambo kpàa enge Mwengéi amohaselali wekokokisama.46Pe malia ahasali ate: molimo mo mbai ekokumisaka Mwengéi. 47Pe elimo mombai ekoki ti oya tonesi ohemeli mingi a tina e Mwengéi, mokalesi mo mbai.48Nda oheni ate motuke monde omoli adjéi moto pamba. Denda, obandi sikalandjo mabota kpàa wakotolo mbai moto o mwemu. 49Nda moto okulu akelelia mbai misala misungu, pe kombo ende edjéi mosatu.50Magba ende edjéi likolo la wato wango wa komowangaka inde mabota la mabota. 51Akelia la okulu a mawo mande; awahandia wango wadjéi la elolo a mamungo la mitema mawu.52Awadimbia wato wa okulu a kiti dja makumu, pe awadjambia wato pamba. 53Atumesia wato wa ndjala la wihoo wilamu, pe awongosia wato wa ogumake mawo ohola.54Adia osalesi Isalaele, mokeleli monde, late amungole aleti motema magba lende. 55Nda ahaali lawa wawa wasu, atie Abalayama la momboto monde libele.56Malia ayabatali ebete kikima la Elizabeti inga sandja isato pe awongwali ebete ende.57Tango enge Elizabeti ekokali ate awote pê awotali mana opele. 58Wato wango wa lisukaka la wo wonde wayokali ate Mwengéi amosu moli inde motema mo magba, pe wabandali ohemeli ebete kikima la inde.59La lisio la mwambe, wamotenali mana oho kombeni pe amowelali Zakalia, nkombo e sango onde. 60Kasi nango adjali la loi woasaka, ahasia: te ndjongo, mowelakani ate Yoane. 61Ndjongo wamohaselali inde moto mwesi a libota la owe ati la enge kombo.62Ndjongo wamowelia sango onde la wilembo inga abali wamowele ndai. 63Zakalia awongoli makoti, pe adingali: kombo wende Yoane. Ndjongo iwo kpàa wakamwali.64Ambala esi monoko monde modukwamali, pe olemi onde opumbali, abandali owasi, pe opamboli Mwengéi. 65Wato kpàa wango wadjali oyabati alisukaka ewu wawangali, walandali ohaseli sambo kpàa. Enge a moki mosungu dja mokoli mo Yudea. 66Pe wato kpàa wango wayokali eho wahisali a mitema ewu, pe wandjali ohasi: oholo mana akondja ndai? late ewoo la Mwengéi edjéi penza la inde.67Zakalia, sango onde, otimali la molimo mo santu atiesakolali ate. 68Opabwame Engali, mwenge o Isalaele, nda akebesi ga wato wande la owa sikoli iwo.69Atopumbeselio iso ndjeka dja mokalo la monguta mo Davidi, mokeleli onde. 70Ndi nda ndenge eleholi inde a monoko la mowasakoli wande gala. 71Ate akotokalesa iso awanguna wasu pe mawo la wango wakototonaka iso.72Late atohinye iso motema magba a tina ewa sangbasu pe amungole aleti ondimani onde mosantu. 73Nda ndenge amola Pelali sangbasu Abalayama. 74Late akoke otopûmbesi, mbuse tolongwe a mawo dja wanguna wasu, tomokelele inde otomo esatu la owangi te. 75Osombi liwoso lande la osembo pe la omowangi masio kpàa a bomoi wose.76Owe, mana mokeke, okodja owelami motiesakoli molikolo; ango okosomba liwoso la elongi e Mwengéi la owongeli mboka ende. 77Mbuse ohekeli wande kandela ate akowakelesa a mboka e olimbisi masumu mawu.78Atina magba e Mwengéi osu, la tina magba maho tokohene liwusawuse opumbi tokodendaka likolo. 79La ekeli wuse la wato wango wa sese a wango wamotulu la wango walihohela la logo. Atina osombesi mangbanda masu mboka e logo.80Kaikoase mana oho adjali obeki aumia la okulu la elimo adjali ndi la manganga tee lisio enge eyahiniali liwoso la isalayele.

Chapter 2  
1Engé e mobeko mose zale ogisité wakele tange wato wa moki kpa. 2tango e liwaso edjali tango kilinisi likumu e silia. 3Watokpa wakeli oyakomesi,moto la moki monde.4Edjefu indé mpe ateliya a galileya, alongoya nazalette, akiya a yudeya, la moki modandi, betelema,aloyi adjali la molako alidji la oliye o Davidi. 5Laate ake owakomesi iwo la molia, wasé onde, adjali elemi.6Tango edjali iwo ongo use enge malia akokali ogboti ounia, 7Awotiyu mana onde oliwoso opele. Amolingiya, amolangesiya la elakeli ewa meme, aloyi eti djali la ebete la iwo owa buti a ndako efutelake.8Edjali nde lenge eholo, wa wokoli wa meme wa djali alokolo wakobate laka nama djawu. 9Denda,anzelu olikumu awawumeliya, kembo eli kumu ewalingia.10kasi anzelu awaaselise: otiwa ngeni, ekodja la wato kpa ema emwemu; 11Keke, a moki modavidi, mokalesi mowe aowata melini adjei, adjali kilisito, likumu. 12Denda enge elembo eko yewani ino: okogbotoni mana mwesi wa molingi alidji alangali a elakeli enama.13Ndi lenge ngonga ongo anzelu aboliani la weeta wanzelu, wa mokumisia, mwengei waasia; 14Kembo e Mwengai oyeti likolo, logoo a mbume la wango wadjei la mi tema milamu.15Tango waatikia wa wongoyia likolo, wa wakoli meme waa sania: toke tee ongo a beteleme, to dende enge ewumi ongo; enge likumu otoyewisi. 16Wakia obangu, wagbotia maliya la edjefu, la mana mokeke alangali la elekeli e nama.17Mbuse e weni, waasia enge ewaaselli iwo la loyi loowolo mana mokeke: 18Iwo kpa watumiya la okamwi lenge edjaki wa wokoli wa meme owaaseli. 19Malia adjali oyisi djinge sambo kpa, adjali obundoli a motema. 20Wawekoli wa meme wa wongwali, la kembo la omokomisi alidji lenge eeni iwo, eengemani leenge ewa waselali.21Masiyo mwambi, laate mana atename kombeni, wa mahia kombo Yesu, kombo enge easali anzelu liwoso te mana a lingeli a solo e nango.22Alidji, tango masiyo ma opetolami e kokali, ndende mobeko mo Moize, Edjefu la malia wakali la inde a yelusalema, laate wa mo inye la likumu; 23Ndenge edhingami la mobeko e likumu, Mana ongo opele ongo owotami liwoso wa mohe la likumu, 24La ohekeli likabo ilwa iwale, ndandenge edhengami la mobeko e likumu.25Denda edjali Ayelusaleme moto pele mwesi nkombo ende Simeona, moto ongo adjali sombi olamu pe mowangi, adjali olambeli obondisami dja Isalale, pe elimo santu edjali likolo lande. 26Aleeti amohiniali a mboka elimo santu ate atahene logo liwoso amohene Kilisito e Mwengei.27Adjali a tepelo, la okulu dja elimo. Tango waboti walingesalia la mana mokeke Yesu laate a mokelele inde ndenge wingbundu ewongi. 28Inde amototali a mawo mande apambolali Mwengéi, mpe ahasia. 29Sikalandjo Mwengéi, owe odeiya motuke wowe ake la logo, sa ndenge ohasali.30La tina maiso ma mbai eheni ndja mokalesi. 31Ongo ewangeli a maiso la wato wa miki kpàa. 32Wuse late ehenese miki, pe kembo la Isalaele, wato wa owe.33Sango la nango wadjali ndi okamwi la sambo kpàa enge wadjali owasi a tina ende. 34Simeona awapamboli iwo ahasali la malia, nango: Denda, oholo mana ayabati a tina olumbesi pe oyamalesi wato mingi la Isalaele, a tina edje lembo enge wato wako aselaka obe. 35Pe laowe mene ewuni mosungu ekoswa molimo mo owe late mamungo ma mitema mingi ehenene.36Edjali pe la moeni omoli, Ana, mana o Fanwele, la libota Ashere. Moli oho ahumali la mbula ngbii pendja, pe ayabatali la molome onde mbula sambo mbuse oyikani atikalali onde. 37Dja ndi mogweli molome, pe la mibu tuku mwambe la inéi, atiumali a tempelo, ayahekeleli la Mwengéi likolo la wuse ndondo owakilisi la oyakomgi. 38Mamungo mawongwea, inde kine ndi la hengele ehoo, akumesia Mwengéi, pe akohasaka atina e Yeu atie wango kpàa wadjali olambeli osikolami dja yelusaleme.39Ango wasilisalia okeli sambo kpàa la otutei wingbndu wa Mwengéi, Josefu la malia wawongwali la Galileya, ongo la Nazarete, liwange ewu. 40Kaiko, mana ohoo adjwali obeki la okulu, atumali la okenge, pe libalano e Mwengéi edjali likolo lande.41Wawoti wa Yesu wadjali oki mbula kpàa a Yelusaleme, la lipati la pasika. 42Ango eumesi inde mibu liomo la iwale wakeli a lipati ehoo ndi ndenge wamesanali oki. 43Aleti, ango masio epotoli oweti, wawongwali, mana Yesu atikalia a Yelusaleme. Sango la nango watiyewali. 44Wakanisali ate adjali la ebiba wato wango wadjaki okeli la iwo konde, wasombali lisio mobimba. Mbuse ehoo wabandali omolukani atie wato wa libota pe atie wato wango wayewani la iwo.45Ase, nda watimoheneli inde wawongwali a Yelusaleme la omolukani. 46Mbuse e masio masato, wamogbotoli inde a tempelo, ayabati ndando e watiesakoli, wamo mo yokaka pe akowa huelaka oopo. 47Wango kpàa wadjali omoyoki wadjali sa okamwi a mayele mande la ewongweliseli onde.48Ango wawoti wande wamohenia, wakamwali, nango amohaseli ate: Mana ombai , otokelia iso ndjo la tina ende? denga, sangwa la mbai tosombia moto oolukani. 49Ase inde awahaseli ate: a tina ende ino okolukakani mbai? ino woyewitini ate mbai ikokelaka sambo dja wawa? 50Ango watiyewali enge ekowaselaka iwo.51Ase adimbali ebete kikima la iwo la oki Nazarete, pe adjali ndi oyadimbesi liwoso lawu. Nango abaniali dinge sambo kpàa a motema monde. 52Pe Yesu abekali la kondela, pe la wenge la libalano, liwoso e Mwengéi pe liwoso la wato.

Chapter 3  
1Mbuse e liomo itano likumu wonde mokondji Cezar, ango mpe Pilato adjali Gouvelenele a Yudeya Helode likumu e Galilayi, manango Philipo likumu e Iture etuka e Talakonite, Lisaniasi likumu e Liabilene 2Masio ma nganga e Mwengei likumu Anna e Caife moaseli mo wawa amoaseliya Yoana mana o Zakali ndondo e manganga.3Ango osombaki a moki mosungu kelekele e yoluani adjali osakoli patisa enge edjei elembo e okukoli motema alikambo la olimbisi e masumu.4Ase ango edingami la buku esaseleli e Isaya: moli e moto mongongo manganga akopamaka la motulu wongeleni mboka e Mwengei.5Mawela kpa ekodhikana, wa mikoli kpa miko adjimba enge wa bebesaki eko wongo, mboka enge wa bebesake mako wongo. 6Aleeti wenge kpa ekohene ondimi e wawa.7Adjali owaseli wato ngbi wango wadjali ototi patisimo atié inde: wana wa ndjoo, ndai owoyinyei otili limeme ligeleli?8Inyani misala ma okukwami, otiabate oaselani ino amene: todjei la Abalayama nda tata? iyo waseleni la lingelibukeli Mwengei akokiopumbesi weeti wana wa Abalayana.9Engboma eyabatiga la masisa mo mote: mote mungo mokowota mbuma mbée wa tene walumbe la misa.10Wato ngbi, watomia, waasa: tokoki okeli woni? 11Awawongoselia ongo odjei la wisidje iwale amowekele ongo odjangi,ongo adjei la ema e lakake akele ndi ndjongo.12Wa putesi pako wadjakali la ototi batisimo, wa moaselia: molakesi, nda ndenge koki iso okeli? 13Awawongoselia otiwonge likolo enge easamiali ino.14Wa soda mpe wamowelia: iso, nda ndenge ekoki iso okeli? awa wongoselia: otitoni ema e mo la otetelake la oyiwi wato, e melani la liputi lanu.15Sikandjo nda ndenge wato wadjaki omolambi mpe wadjali owaweli iwoamene a mitema mawu eeti tango Yoana ase adjei Masiya. 16Awawongoselali aasi la iwo ate mbai iko obateseniino a malia moto mwesi motetelake o eti mbai akodjaka. ehongiti odukoli miliki ma ikpokpo ende, inde akobatisa ino la elimo satu mpe la misa.17ende epoli mbuma edjei la ewo ende a likambo la opetoli amene ebete ende e otangi mbuma mpe ogbotonesi a molako monde mungo moisake ilaka ase akotumba mposo ewo la misa mungo motolimanaka.18Ango Yoana adjaaki owalendisi wato weeti sungu mpe owa sumbeli mboli mdamu. 19Ongo yowanu adjali omotekesi ati moyike Helodiasi moli o maanango alidi la sambo mbe ekelali inde. 20Helode abakisali alidi odjeti sambo enge omonangaki Yoana a boloko.21Kaiko nde engele wato kpaa wa batisamaki Yesu mpe abatisamaki ango engele adjaaki inde ohakongi likolo edukuanaki. 22Djimbelia nda ebenga elimo satu emwa ase mooli mookali likolo e asia: odjei mana ombai olibalano iyobali ngbii.23Yesu engele ebanda te inde otomo wonde adjaali la mbula tuku isato wa djaaki okenesi ate adjei mana e Yozefa, mana ehele, 24Mana e Mateo, mana o Melesi, mana Yanayim mana o Yozefu.25Mana o Matatiasi mana o Amosa manao naumama, mana o Elisi, mana o Nagayi. 26Mana o Mahata, mana o Matatiasi, mana o Semeyi, mana Yosesi mana o yuda.27Mana o Joana, mana o Lena, mana o Zolobabel, mana o Satakiti, mana o Neri. 28Mana o Melaki, mana o Adi, mana o Kasama, mana o Alamadama, mana o Er, 29Mana o Yesu, mana Matha, mana o Levi.30Mana o Simeo, mana o Yuda, mana oYozefu, mana o Eliakime, 31Mana o Melea, mana o Mena, mana o Malata, mana o Nata, mana o Dawidi, 32Mana o Isaya, mana o Jobede, mana o Boze, mana o Salomo, mana o nama,33Mana o Aminadabe, mana o Adime, mana o Alani, mana o Esilome, mana o Falese, mana o Yuda, 34Mana o Yakobo, mana o Isaka, mana o Abalayama, mana o Otara, mana o Nakore, 35Mana o Serite, mana o Rago, mana o Fale, mana o Ebere, mana o Sala.36Mana o Kaina, mana o Afasa, mana o Seme, mana o Nowe, mana o Lamete, 37mana o Matisala, mana o Enoki, mana o Jolede, mana o Malele, mana o Kaina, 38Mana o Enose, mana o Adama, mana o Mwengei.

Chapter 4  
1Yesu atumesamia la molimo satu olongoya la Jordani pe molimo mo motomia ongo odjaka manganga. 2Ongo omekehekeni la esisi masio tuku inei wuse la likolo odjangi olaki kati emango masio ndjongo, mbuse emango masio ndjongo aokia djala.3Esisi a mwaselia ndjo: Inga odjéi mana o mwengéi, asa la ma mabukeli makukwane makoke. 4Yesu amowongoselia ate: madingo masiate: moto atikalaka sa la ilaka ilakake.5Esisi emotombolia likolo la mokoli, amoineisia okondji o mbume.6MPe asia lainde ikohekele u otetelake, la okumu ehele moki okodji, late waheli mbai, ikoki ohi la moto ongo omobali mbai. 7Pe inga oya konga la mbai, mbai ikohekele uwo.8Yesu amohongoselia: longua longuango Etota! madhingani moasi ate: okoki omongumbameli la omokeleli ndji likumu mwengei oowe,9Esisi, emototia ekia lainde ongo la Yelusalem, amoyamalesia likolo la tempelo mpe asia aleti: inga odjéi mana mwenge alumba yo ongo sésé late edingami djongo. 10Akohekele mitindo edje wadjelu la tina owe late wobatele. 11Pe wakokpala la mawo mau late makolo maowe ma titime hesele.12Yesu amowongoselia: easani ate itikoke omomeki likumu Mwengéi. 13Mbuse omomeki la sambo ebele esisi emotilia, Yesu atikalia inde14Yesu atumesamia la otetelake molimo awongoya a Galilea, mpe mboli ende eyandjia la miki mango ma kelekele. 15Ateyakali la Sinagoga, pe okumu wonde osombia ibete kpaa.16Awongoia la Nazareth amoki mungo mobekalinde, okokani la okoko owu alingelia la Sinagoga use oyenga ayamalia late atange buku . 17Pe wamohekelia buku e mosakoli Isaya: ohengesia kasi dja buku akadjua ebete esi ekomate.18Molimo mo Mwengei modjéi likolo la mbai, late amunoli mbai la maita late iteye sango ndamu etie watundake atomi koto mbai ate ikalese wato wango wadjéi la mitema mikodjoi. 19Late tuke ikangolame, wango wakpi waiso waene ate, wango wako nyokwamaka wakale, alidji la otiesakoli mbula eholi e likumu.20Mbuse eho adikia madingo amongoselia mosali, mpe ayabatia. Wato wango kpàa wadjakalia la losambo wa kukolia maiso atie nde. 21Pe abadia owaseli: keke eheli djinge sambo ilongoiya mbaio otangi makokesamioa kekehele. 22Wato kpàa wadimia misala mande, pe wakamoya la maloba mango makumaka la monoko monde: wadjali owasi ate Teolo nde mana o Yozefu?23Yesu awaaselia okowaselani mbai ehele lisekpe: monganga akalesa owe amene, alidi okowasani la mbai, kela ala la moki moowe djinge samboeyoki iso okeli la Kapelenauma. 24pe abakesia asiate: iwaselini meemene mosakoli te mokikima wakokio mondimaka la moki monde.25Ikowaselakani meemene: edjakali latango e mosakoli Elia wali wa gbelete pele ngbii la Isalaahele tango edikamali likolo ilanga isato la sandja motoba, edjakate la odjangi wilaka la moki mobimba. 26Tango eho Eliya atitomanaate ebete tweti la wango wali molongose ndi moli ongo gbeleli molome ongo la Saleta la moki mo Sidon. 27Edjakate la wato ipuisi la Isalayelela enge hengele e osakoli Elisa, tweti la iwo ati peto la mite molongose ndi Namana oto o Siliya.28Iwo kpàa wamemelia la sinagoga tango okia iho djinge sambo. 29Wayamalia, pe wa humbwa la inde la moki, pe wakia lainde te la songe mokoli e liwange ongo omaliwo monguta, pe wawongoia lainde obangu te ongo sésé e mokoli. 30Kasi Yesu aetia ndondo ehu pe akia.31Ayadjimbia la moki mo Capelenauma la liwange la Galile, pe abandia otei huse o Sabata. 32Wakamwali la mateya mande odjali otei nda moto odjei la okumu.33Edjakali la ndondo esinagoga moto mwesi odjakali la molimo mbe ambandali ohumbi pui makai. 34Nda loyi edjei atie iso la owe: Yesu o Nazalete owe odji ate otowungese, iyoyewi olamu odjei mosatu ongo Mwengei amotomi.35Yesu amokelia minga, pe asia: dika monoko mowe pe pumba atielo moto esisi emolumbia ndondo e losambo pe mopumbia ndondo ende odjaki omokeli obe. 36Wato kpàa wawangia, wabadjia wasani osu sambo eyinyei woni? akohumbaka la isisi pe yo mowanganga! 37Mboli ende ebengea la moki mobimba.38Opumbi wonde la Sinagoga akia la monguta mo simo. Okio osimo adjakali la fefele, wamwaselia likambo laho. 39Oyakukolia ngambo ende pe aumbia la fefele eho fefele emosilia mbala kikima, pe ayamalia pe abadiaomosaleli.40Mbuse ehuse oli wakadjia la wato wa ikoni ndenge la ndenge, pe awabatelia mawo mwesi la mwesi pe awakalesia. 41Milimo mbe mipumbia edje wango wato wadjali ohumbi pui la owasi: odjei mana o Mwengei, Awa kelia matata, abalakali ate wakpome late minge miliko miewakali ate inde adjéi kilisito.42 Tango etania huse, apumbia akia ebete e manganga. Wato engbii wabandia omoluki, tee waka mokpotia watibalakali ate wakabuane lainde. 43Awaselia ate: ewongi pe ike Ameti miki la okatei mboli poli e Mwengéi, late la tina eho nde etomami mbai. 44Ndjongo abandali otei iholo kpaa la wasinagogo e Galilea.

Chapter 5  
1Tango Yesu aumali kelekele e ligbutu e Nazalete, mpe wato ngbii wayandogbali ongo edjaali inde la ooki luundo o Mwengei, 2Aenia keekele emalya maamasula keekeke iwaale, ndjongo wato wanduki wayadjimbia la okpoli witanga. 3Atelya la wato eesin enge edjaaki Simoni, amoongia ate andongbe waato lihele e mbume, sikandjo ayabata, mpe ango la wato abandia owateyiwato.4Ango etimei inde la waasi, aasia la Simoni: yandongba ongo ebeki malia, mpe lumba itana eowe la malia. 5Simoni amowongweselia: moteisakoli , iso tokeli otomo likolo kpaa tooliti ema; kasi, la luundo wowe, ikolumba etanga. 6Alumbia etanga, atotia suu sungu, mpe etanga eatiaa. 7Wawelali wiino wahu wango wadjaaki la eeti waato la odii oasungi wadia mpe watumesia djinge waato waale, elukali olindi.8Ango eenia iwo ndjo, Simoni Petelo, akpia la mauli ma Yesu, mpe aasiandjo: otiyatole la mbai, la loyi atembai idjei moto omasumu. 9Iwo la wato wango wa djali la inde la wato waumali la owangi la likambo la djinge suu eolali iwo. 10Wadjaki iwo amene Zaki mpe la Yoani mana o Zebedeyo, watingali mongindi la Simoni, ndjongo Yesu aasia la Simoni: otiwange te, obandi keke okodja molobi ma wato. 11Mpe wandingbia waato kondolo, wa dheyia kpaa, mpe wa motuteya.12Yesu adjali la moki mosungu eesindjoo, mpe denga, moto mwesi mokwe la ekoni embala, a moenia, amomaelia mauli, mpe amwaselia aya kongia lainde: likumu lambai, inga obala, kalesambai. 13Mana o Mwengei amobatelia mawo, amohelia, aasia: kala, ndji la enge tango ekoni embala emosiha.14Alaho amotekesia ate atiasele moto tweti. kasi, keke oya inyei la watuke Mwengei, mpe waha likolo la tina e mokalo mowe oengemeni la mandingo ma Moyize, late enge ema ewandimese.15Otwa onde obangiali la moki, mpe wato ngbii wadjawali odji la omooki mpe late wakale la wikoni djau. 16Aseko inde, aya lomolali akia la manganga, mpe aya kongali.17Lisio liesi Yesu akoteyaka , wafalizeyo mpe la watiasakoli wa mibeko wadjali ango wayabati, wadii ongo la wato waGalileya, la wa Yuda mpe la wato wa Yelusaleme; mpe okolu e likumu edjei waneni la okalesi.18Mpe denga, wato, wamodjeleli moto ogui makolo alangali la litoko, wakolukakali omolingesi la omobati liwoso e inde. 19Nda ndenge edjangali holo emolingesake la loyi e kaka e wato, watelali likolo e molako wa soyia wa modjimbesia la litoko lande liwoso la Yesu.20Yesu aenia andimi owu, Yesu aasi: manima, masumu mowe malimbisami. 21Wa tiasakali mibeko la wafalisayo wabandali omungoli mpe la waasi: oholo ndjo adjei, ndai ongo okoki olimbisi masumu, eti ndi Mwengei inde amene?22Yesu, ayewaali sambo dinge emungolaki iwo kpaa, atotia liloba mpe awahuelia: nda sambo emungolaki ino a loho eino? 23Ndaeema ongo edjei pete, okoki waasi: masumu ma oye malimbisane, te waasi ate yamala, mpe somba? 24Laate ayeweni ate mana o moto adjei ala ambume la okulu olimbisake masumu: mbai yoluhuelini mboka, ase la moto obukanaki makolo, oyotomi aasia la moto ogui ma kolo, omalakola litoko lowe keke la makolo mowe.25Ongo moto oyamalali, ndjinge wako mweneki watotya litoko lilangalaki inde, mpe akia la molako monde, amogumei Mwengei. 26Iwo kpaa wadjaali la oyahueli, mpe wa mogumeya Mwengei, watumisamiali mwemu, wabandi waasi lainde: iso tweni keke sambo dinge yeenekiate iso.27Mbuse eeho, Yesu apumbia, mpe aenia mo putisi pako la kombo e Lewisi, moto aabotali la molako mo putesaka la inde ate: tutia mbai. 28Mpe, adheyia kpaa, ayamalya, mpe amotuteiya.29Lewi amohekelali wilaka wisungu ongo la molako monde, mpe waputesi pako ngbii weeti wato walakali ebete eikima la inde. 30Wafalisayo mpe la wadingi wabandia ondungwani, mpe waasia la wa tutiani ate: nda ndenge ekolakaka ino mpe la okengi la waputesi pako mpe la wato wango wakokalaaka obee? 31Yesu, atotya loyi, aasia laiwo: etii wango wakokalaaka olamu nde wadjei la posa e okali, kaasi wakoni. 32Mbai iditii owaweli wato wolamu kasi oweli wato wabe ate wa kukoli ekelelisia lande wayekoli wa Yoani la wango wa Felisayo wakokilaka wilaka, wa Yakobo mbala la mbala, kasi wango waowe wakolakaka wa koke ngaka.33Asi la iwo: wayekoli wa zaa, nda wango wa falizeyo, kilani wilaka la enwenwe mpe la oyatoti, tee eko enga mwengele lakake mpe la okengi. 34Yesu awawongoselia: inga owe la wato la fete e liwala okokini owa okokini owalangalesi ndola ndji molome oliwala adjei ongo? 35Kasi masio wakolongola molome ndondo ewu wakokila wilaka mango masio.36Yesu aawahali lisekpe liesi moto tweti atitotaka esuki e esindje eholi laate abambe esindje egala inga okela ndjongo abetesi esindje eholi alidji esuki eesindje epoli eengemeniti la esuki e esindje egala.37Mpe moto tweti atabonge mana moholi ndjongo la mokeba mo gala, tee inga mana maholi ma kwaate mokebe, ekosuakana, mpe mokeba mokobitanei; 38Kaasi ewongi obongi mana la mokeba moholi. 39Alidji moto tweti atibalaka okenge lihoso, maana magala mbuse maana eholi, inga ndjongo okoasa ate: Magala maeti maana poli,

Chapter 6  
1Easemia,wusé wo sabato ewelami mbuse la poo ase Yesu akpandesania la wilanga wa bule. Watutiani wandé wadjakali olongosi poso asé walaka,mbuse eodjipakisi la mowo. 2Wafalisai wadi waasia la indé nda likambo likokelaka ino sambo ndjingé ikokiti okelani wuse wo sabato.3Yesu awawongoselia: otitangalini nda ekelali Davidi, ango emwanali ndjala, indé la wato wango wandjakali indé la iwo; 4Woni nda elengelali inde la monguta mo Mwengei, aotia wokoke wungo woindjake, alakia, awahekelia wango wadjakali iwo la inde, wungo wotekesami ate moto atilake,ndji wanganga wa Mwengéi wakoki olaki? 5Ase awaselia: mana omoto andjéi menemene e sabato.6Eumia, wodi wuse wo sabato, ase Yesu alingelia la sinagonga, ase abandia otiesakoli amogbotia moto mwesi ewo ende ekakati. 7Wadingeli la wafalisai, ate wa momeke Yesu inga akomokalesa moto wuse wo sabato: edjali ngonga ate waluke ndenge eomokawi. 8Kasi aewali mamungwene mawu, ase aasia la moto ongo djali la ewo ekakati: amala ase, ase abata ango la wodja. alongoya, ase amalia likolo.9Ase Yesu awaselia ate: iyohuelini inga edjéi wolamu omokalesi moto wolamu te, okeli olamu to okeli obe lisio la sabata. 10Ase,awadedia iwo kpàa, aasia la moto ongo: nanola ewo owe. akelia ndjongo, ase ewo ende ekalia. 11Wamemelia makasi, wabandia waasani iwo la iwo nda ema ekomokela iwo Yesu.12La enge engele,Yesu akia la mokoli okaakongi,ase akelia ongo likolo mobimba woakongi la Mwengei. 13Ango otaniani wuse, awawelia watutiani wande, ase awonia liomu la wale, wango wawahali inde nkombo.14Simoni wamoweli petelo, Andele,manango; Yakobo; Yowane;Pilipo; Batelemi. 15Matia,Toma,Yakobo monga Alipa,Simoni ongo owelani zelota, 16Yuda mana o Yakobo, la Yuda mokeliota ongo motambali.17Adjimbia la iwo mongindi ase aamalia la ebetesi edjei wolamu, ango odjakali ebele ewato la watutiani wa nde la ebele ewato wango wakalongwali la Yudea, la Yerusaleme, la moki e Sidona.wadjali la likambo la omooki la ate wakale la wikoni wau. 18Wango wadjakali okwesi la wisisi wibe wakalali. 19Ase wato ngbii walukia ate wamopote wenge, alikambo ate wokulu wungo madjakali aatie ende madjakali owakalesi iwo kpaa.20Ango ndjoongo Yesu,alongosia maiso awadendia watutiani,aasia ate: Mwemu la ino wango wa ndjangi nde wokumu wo Mwengéi wodjei la ino. 21Mwemu la ino wango wandjei la ndjala ango ino okogbetani mwemu la wango wakolelaka sika ahala ango ino okwemele.22Mwemu la ino ango okotonakaniwato, ango okoumbaka iwo la ino la otangakoli ino,la obitesi nkombo ndamu, la Mana omoto nda odjéini wato wabe. 23Emeleni la wungo wuse, ase humbwahumbwani la woemeli, denda lisute lanu lisungu lindjéi ongo likolo; nde ndjoongo ewakelakali iwo wasangbau wawakela waaseli.24Kasi magba la ino,wato wagumake,alikambo ate okondjini walamu wonu kpàa.25Ase magba la ino wango wagbeti ase mbuse okookani ndjala.26Magba, ango okowaselakani wato kpàa wolamu, alikambo ate endjéi sambo ehenge nde watata wau wandjakali woasi la waaseli wa moleho.27Ase ikoaselakani ino wango wokoyokakani: balani wanguna wonu, wakelani olamu; la wango wako otonakani. 28Pambolani wango wako lakelakani obe oyakongila wango wakotangakani ino.29Inga moto aobinga la likeke mwesi moekeli eti ase motongo a opwesi mokoto elikolo otitone mohekele te esindje enge sese. 30Mohekele moto kpaa ongo ohongi iwe ase inga moto a opwesi iwo wowe oti wonge ate ahongwesele.31Aleeti ndji nda nbdenge ino okobalakani wato waheokeleni ino kelelani iwo ndji ndjongo. 32Ase inga okobalakani wango wakobalakani ino ewo edjnei la nda litomba atie ino? laate te wapangano wakobalaka wango wakobalaka pe iwo. 33Ase inga wokokelakani olamula wango wakokelakani ino olamu oho e djei a nda litimba atie enu? te wapanganu pe wakokelaka ndji ndjongo. 34Aleeti inga oko,bekisakani wango weewini ate wakowongwesele ino, eho edjei nda litomba atie enu? te wapangano p,e wakobekisaka odjangi oluki matabisi atie wapangano weti laate la mbuse watote enge wahekeleli.35Ase balani wanguna wanu wakelani olamu wabekisani odjengi oluki matabisi likiani odjui ma ema la mbuse; ase mbano wonu ekodja osungu wakodja wana la ongo weti likolo laate inde akokelelaka wato wango wati la ondimi pe wato wabe sambo dja oemeli. 36Djaakani wato dja motema magba ndi nda sangbanu adjei moto o motema magba.37Aleeti deeni osambesi laate watiosambesani te keke deeni olumbesi wato la sambo laate watiolumbesani la sambo te keke. dukolelani wato ase wako dukolelani ino.38Hekelekeni, ase wato wakohekeleni ino wakoswa la mabenga wonu wiwo ngbi enge epkotokoli, wadjadjesia etumia laate wakomekeleni ino la epimo enge wokomekeleni iwo.39Ndjongo ahekeleli iwo aleeti lisekpe mwesi: moto ngo ogwi maiso akokiti o inyei moto ngo ogwi maiso mboka. te ndjongo? iwo kpaa waale wakokwa la liwela. 40Mano o kelasi a etiti motiesiakoli onde, ase moto kpaa ongo o inyami olamu olamu akodja nda motiesiakoli wonde.41Nda ndenge okoeneke okasi a maiso e mino owe, ase otieneke osoto enge edjei ndondo e maiso lowe? 42Nda ndenge okoki ohaseli miino owe; dhee mbai ilongose osoto enge edjei ndondo e maiso lowe otieneke osoto enge edjei atie owe? moleho, longosewo osoto la maiso mo owe, ase okohene olamu ndenge ohumesi osoto enge edjei la maiso e miino owe.43Motee molamu etikpalaka pukapuka obe ndinda motee mobe eti kpalaka pukapuka elamu. 44Laate mote la motee ekoyewanaka la pukapuka djande wahibukaka a motee lawa keke te.45Moto molamu akopumbesaka sambo dja olamu la olamu enge ehisi inde a motema monde ase moto mobe akopumbesaka sambo mbee la obe enge eyisi inde; laate monoko nonde ekohasaka ndji sambo enge etumi a motema.46Djongo atina ende okowelakani mbai nkolo! nkolo! ase otikelakani sambo enge mbai ikohasaka. 47Moto kpaa ongo akodjaka atie mbai pe akoyokaka loi lo mbai ase akokelelaka eho ayengemeni la ndai? 48Ayengemeni la moto ongo omaali monguta enge atongali liwela molindake pe ase abatali mikolo la mabukeli ndjongo ango pela edjali ewale embingambingali monguta eho, ase etikwali esungu te laate emaanali olamu.49Aleeti motongo akoyokaka pe aikelelaka, aengemeni la moto ongo omaali monguta likolo la ngene ase atibatali olamu, ango edjeeli pela ebingabingali ewo ase la mbala kikima ekwali.

Chapter 7  
1Ango esesali Yesu wasi djinge sambo kpaa atie wato, ase akia la kapalanaume.2Ongo ndjongo likumu mwesi owa sodo adjaali la mituke monde ongo omobalakali inde ngbii, moto oho adjali la ekoni ahue e logo. 3 Ango okali inde mboli e Yesu, awatomali la weeti wiloko wato ewa Yuda wake o mokongi adje omokulesi motuke monde. 4Waumia atie Yesu, wamowongia ate: oho a wongi la omokeleli enge. 5Inde abali moki mosu, inde moto otomaeli ehele Sinagoga.6ndjongo Yesu akia la iwo mongindji. Ango ewuma inde pene imolako monde, likumu ewa soda atomali wato la omowasele Yesu ate likumu otiatungese. Mbai edjei ndai laate olingela la molako mo mbai? 7Nde la ndjongo etiya ene olamu adjii mbai amene odjii ati owe. Kasi asa saa loyi loyikima motuke mo mbai akokala. 8Alikambo ate mbai idjei sese e makumu ma mbai, idjei la masadje sese e mbai. Inga iyasa la mwesi, keke ase akoke, enga lya sa alidji djaka! akadja, inga yasa la moto ombai iwotomi: kela ndjo! ase akokela ndindjongo.9Ango okali Yesu, djihinge sambo, am ondimolioholo moto yakukolia, awaselia wato selini tee ala la Isalayeli etimowene moto otimake iyowa wango wamotuti. 10wato wango wawatomali likumu ewa soda kapiteni,wawongoya la monguta, wa mogbotia moto owotomu, ndi akaliga wolamu.11Mbuse eho Yesu akia la gbata e waine watutiani wande la wato ngbii wakia la inde mongindi. 12Ango ewana inde la moduhe mo gbata, wato wakpali molonda okii la moho la kabali, e mana opele mwesi omoli ongo ogweli molome, wato wa djaali la moli oho mongi ndje. 13Ango e mwenali likumu moli oho, amoyokelali magba la motema amawaseliaate: otilele. 14mbuse eho Yesu akia ahue a bandia sanduki wato wango wagbalali molonda wamalia: Yesu asia: mana opele yasi la owe! amala likolo! 15Moto mogwake alongoya, aabatia ase apotia okpomi. Yesu amohekelia la nango.16wato kpaa wawangia, wamo emelia mwengei, waasia: mwaseli mosungu aumiga atie su! wasia koto Mwengei aumiga owakalesi wato wande. 17ndondo e Yudea kpaa wibeta wa keleele kpaa wato waokia mboli a lungo loi ekeli Yesu.18Watutiani wa Yoani mopatesi wa mwaselia sambo djinge. Yoani awelalia wato wale ndondo ewu. 19Ase awatomia atie likumu la omohueli ate: odjei moto ongo wewi iso ate ageleli, inga tomolambele odi? 20ango eumia iwo atie yesu, wa moaselia; Yoani mopatesi, atotomi iso ate tohuele: odjei motoongo wewi iso ate ageleli inga tomolambele odi?21la engele eho Yesu awakalesia wato ngbii wa wikoni, la wato wango waliti wenge wibe la awaduholia wato ngbii maiso. 22mbuse eho awawongoselia watutiani wa Yoani, mopatesi: kekeni omwaseleni yoani mopatesi loi wungo woeni ino wungo woki ino: wato wagbi maiso wakoeneke, wato wabukakani makolo wakosombaka, wato wa ekoni e mbala wakooka, wato wadikami matoi wakokalaka wato waguaki wakosusuaka, wato wango wadjangi wa kokaka mboli ndamu. 23mwemu la moto ongo obanei wondimi wonde!24ango okio watutiani wa Yoani, Yesu apotia wasi loi wo Yoani, atie wato ngbii asia, dengakininanda ema ongo la lisobe? mboli djinge ikoni nganesaka ehoho? 25Ndjongo okadengakini nde? moto ongo okpali wisindje wilamu? ase wato wango wakpali wisindje wa motio moatasungu, la wato wa wadjenge ngbii wadjei la minguta ma makumu. 26Ndjongo okadendakini nde? mwaselia? memena yoiwaselini, la wato kpa moto tueti atimoete Yoani .27Alika mbo ate Yoani adjei moto ongo eyasi e kpa ta e Mwengei la gbondo ende: mwengei aasia: denda imotomi motomani mo mbai liwoso la owe, alikambo la odukoli mboka alikambo la owe. 28Yesu asia alidi: yasi la ino: ndondo e wato wango wawotami la moli tweti odjei mo sunguomoleki Yoani, ase moto ongo ongo odei mokeke oleki la moki e Mwengei adjei mosungu omoleki inde.29wato kpaa la wandombe wa oputesimamelo; wadjali omooki Yesu, waewali ate Mwengei adjali memene; ase wapatali watisimo e Yoani. 30Ase wafalisayo la wa mwalimo wapui watonia mwano mo Mwengei alekambo lawu, ase watonia lipatesi la Yoani.31Yesu asia koto: ikowa kokanesa wato wa ehele engele lande? 32Wadjei nda wana wango wabati la ebete e liho; wakowaselaka iwo ameme ate: tobinge lalini ino malinga ase otiwinalini te! toolembali elembo dja magba ase oti lelalini te!33Alikambo Yoani mopatesi adjali inde atilakali wokoke te, la atikengali ase woasa lini: adjali la molimo mobe. 34Mbai man a o moto edjia ikolakaka la ikokengaka, ase woasiani: modendani oholo moto akomungwaka ndi olaki la okengi wino, inde aewani la wato wali. 35Ase wato wa wondimi wakoeneke la wohola ate lokenge wo Mwengei wodjei memene.36Mofalisayo mwesiamowelia Yesu la olaki la monguta monde yesu aumia atie nde, ase aabatia la mesa. 37Moli mobe mwesi adjali la moki moho, angae okali inde ate Yesu akolakaka la mongutha mo Mofalisayo akadjia la molangi mokelami alibanga la malasi. 38Aamali mbuse, la makolo na Yesu. Adjaali oleli, adjaali oluleyi makolo ma yeni la poo, la ohuholi la sue djande, ambo mbia moho alidji omonolali malasi.39Ango woenia ohongo mafalizayo omowelali Yesu luhungo loi asia la motema monde inde oholo motoadjaaki memene mwaseli nda amwewi ohongomoli okomobandaka ate adjei moli mobe.40Yesu apotia wasi la Mofalisayo simo, edjei la ma loi wokele la owaseli, Simo asia mwalimo; asa.41Yesu asia: wato wale wadjali la nongo e moto ongo okahaka nongo mwesi adjalila nongo e wadjenge tuku itano. 42Nda ndenge idjangali iwo falanga efutake. Ongo moto awalimbisia iwo wale ndai okomobala ohongao moto oleki? 43Simona awongosia: imungoli ongo odjei la nongo sungu oleki. Yesu amwaselia owongosiga wolamu.44Mbuse eho Yesu akukolia atie moli ase asia la Simo omweni oholomoli? mbai ilingeli la monguta mo owe, ase otihekele mbai malia ma wakpoli la makolo ma mbai te, ase oholo moli akpoliga mbai mokolo la malia ma maiso mande, ase akuholiga la sue ndjande. 45Otihekele mbai mobale la wasasi tee ndinda elengeli mbai la monguta inde adeiti opotopoti, makolo lo mbai la ombombi.46Otisuele mbai maita lamoto ase inde asuiga malasi la makolo ma mbai. 47La ngo iwaseli libalano lisungu lienesi inde, enesi ate masumu mande ngbii malimbisami kasi ongo wakomolimbisa maakeke abali keke.48Asembuse Yesu asia la moli oho: masumu ma owe malimbisamia. 49Wato wandjaki olaki la Ysesu mongindinwasia la mitema mawu: oholo moto adjei ndai? ongo wongi olimbesi masumu? 50Ase Yesu amwaselia moli: wondisi wowe wookalesi owe.

Chapter 8  
1Mbuse eho Yesu akeeli gbata la gbata, ase mokii moosaa la mokii moosaa. atie sakolia alidji awa sumbelia mboli ndambu ookumu e Mwengei wakomotutiaka. 2 La ndambo e wali wango kalali la milimo mibe la wikoni; maliya edjali iwo omoweli magadala ongo omopumbesali witita sambo. 3La Yoani, moli o kuza kapita o Elode la Suzana la weti wali wango wadjali ohekeli wihoo djau a tina owasalesi iwo.4Sikalandjo ango ebiba e wato wayaboleali ebete kikima la wato wadjaali odi a mokii la mokii wakodja atie inde. awahaselali iwo la lisepke liesi: 5Mohoni mwesi apumbali oki ohoni mboto ende pe ango edjaali inde ohoni pukapuka eheti ekwali pembeni e mboka wakpotokolali eho, pe mbulu e likolo walakali eho. 6Ndambo eeti ekwali likolo la libukeli pe mbuse opumbi ekaukali laate etidjaali la malia te.7Ndambo eeti ekwali ndondo e keke, ase keke enge ebekali la eho ebete kikima ewolali eho ani. 8Ndamboeeti ekwali a mbume enge elamu, ase mbuse ebekali e wotali, puka puka mbo kama la mokama. Ango esiselali ide owasi, aasia alidji la mooli mo pamake: ongo odjei la matoyi maake.9Ase watutiani wande wabamdali omoweli ndimbola la enge lisekpe. 10Inde ahasali ate: ino okoki la oyewi wihisaneli mosantu e likumu Mwengei, ase ikohasaka la weti ndi la wingbundu laate te wakodendaka, watiyeneke, te ndenge ekoyoka iwo watihele tinate.11Sikalandjo ndimbola e ndakisa enge eholele: mboto edjei liloba e Mwengei. 12Enge ekowali pembeni e mboka edjei wato wango wayoki, la mbuse etota edia alongosia liloba a mitema mawu laate watindime pe watikale. 13Enge ekwali likolo e libukeli edjei wato wango inga wayokia liloba, wayambia eho la ohemeli, ase wati la mindili te; wandimia tango keke, ase atango amekamia iwo wadeiya ondimi.14Enge ekwali likolo la keke ehonde wato wango wayoki, ase nda sambo e mabundo, la ohemeli sambo dja moki, puka puka djahu eti komelali. 15Enge ekwali likolo la mbume e olamu edjei wato wango mbuse e oyoki liloba la motema molamu, wat tike onde wawu, wa wotia mbuma.16Moto te mwesi mbuse ololesi mwinda, monde adhihe obati sese epee, ase okobataka eho ndi la katini alidji watibaka sese eepe,wakobandaka likolo la mesa alikambo inga motoalingela a molako ayene. 17Laate djinge sambo eyisami ekoyewana alidji sambo djinge etiye wane ekopumba a hoho. 18Eho enge kebani la ndenge okoyokakami, laate moto ongo odjei, la iwo ngbi, wokomohekele ngbii, ase moto ongo ati la ema te, mopuesa te enge keke enge ebateli inde motema.19Sikalandjo nango la wa ma nango wadjali atie inde ase ogbotoni, la inde latina ewato wadjali ngbi. 20Ndjongo wamohaselali inde ate: ngwa la wa mangwa wahamali ongo saa, wabali ate wa ohene. 21Inde awawongweselia ate: ima ombai a wa manima wa mbai edjei wango wakoyokaka liloba e Mwengei pe wakobalaka eho.22A lisio liesi, Yesu iwo la watutiani wande walingelali a masuwa, ase ahasali la iwo ate: tokpande a ngambo eti e malia ndjongo wakeeli. 23Tango edjali iwo oki, Yesu adjali olangali ilo. Ehoho ekelali ngbii, pe malia ebandali olingeli a masuwa pe wadjali pene e olindji.24Mbuse wayekoli, wakeli ebete elangalaki inde pe wamosusolia wahasia; motiesi, topoti ogwi! ango esusoiya inde apamelia ehoho malia ebandali owadjimbi, ali ase logo elingelia. 25Ndjongo awahaselia ate: eni ondimi wonu? ase wawangali ngbii, wakamwali mingi, wahasia: oholo adjei mpedja ndai? laate adjei ohekeli te la ehoho pe malia wingbundu e eho ekomoyokaka?26Waadjimbali la moki mo Wagesenia, mungo modendani la Galilaya. 27Ase ango Yesu aandjimbia la mbume, motopele mwèsi o mungo moki, adjali la milimo ebele. eumoya masio atokpalaka esindjè te atidjaali owabati la molako ndji la kabuli.28Amoenya Yesu, apamia akuya la makolo mande,aasia la moli mosungu:iso la owe todjéi loi,Yesu mana o Mwengéi olikolo? yaleli la owe, otiudjeenese mbai wodidi.29Ase Yesu asia la enge esisi eume atie moto oho. Alikambo ewumuyi gaala ekomokweseke masio kpàa wani obaniakali,la omonangi seni la wibende la makolo, kasi adjakali otenakoli wiho kpàa wimonangakali iwo.ase adjali otomalali la djinge witota owabati la manganga.30Yesu amohuelia:nkombo owe ndai? amowongoselali: ngbii laate wadjali ngbi la wenge wande. 31Ase wamongokoli Yesu atiwalumbe la liwele lilindake.32Edjakali ango, la mokoli, lihoke lisungu la walu. Ase wisisi Yesu ate walingele la liwoke laho, awandimelia.33Wisisi wipumbia atie motooho, wilingelia la liwoke la ngulu, owa longwali emokli, eyasuali la ligbutu iwogbali waguali34Ango eyenia wato wango wadjali obanei djege ngolu, watilia obangu akasumboli la gbata la miki mikeke. 35Wato wakia okeni nda ekelani sambo djaho, wakia ahue djéi Yesu ase wamogbotia ongo moto omoumali milimo aabati la makolo mande akpali esindjè eklamu,lomungo wonde woumia wolamu ndjongo ewawangesia makasi.36Wango waeneli nda oleki sambo djaho wawaselia wato nda ekali moto o milimo mbe. 37Wato kpàa wa moki Gerasa wasia la Yesu ate alongwe ahue la iwo, alikambo ewawangesali makasi Yesu atilia la wato awongoya.38Ongo moto omoumali milimo mbe amwongia wabate iwo la inde kasi Yesu aumbia la inde aasia ate:39Wongwa la ndako ase akowasela ndjinge kpàa eyokeleli Mwengéi.Akia adjawaselia la gbata ndjinge sambo kpàa imokeleli Yesu.40Ango ewongoya Yesu, wato ngbii wamoemelia, alikambo iwo kpàa wandjakali omolambeli.41Ase denda amoemia moto mwèsi nkombo ende yalusi ongo odjéi likumu la Sinagoga. Akuya la makolo mande,ase aasia lainde ate alingele la ndako eende. 42Alikambo ate andjali la mana omoli ombula liomi la iwale anguali, ango okia Yesu wato wabandali omopotipoti.43Ndiango,moli mwèsi andjali la ekoni ewoumi makila mbuse ewilanga liomu la wiale,ongo osilali wambele wande kpàa aatie e minganga, tee ango moto tweti te amokaleli. 44Aandongbia mbuse eende ase ahelia esindjè e Yesu ndila engele eho makila madeya omoumi.45Ase Ysu aasia ate: moto mwèsi aheli mbai? wato kpàa wawungania,Petelo la wato wango wandjakali ango waasia ate:likumu,ebele ewato watumi a la gboo ase walengi la owe, ase woasia ate:Ndai oheli mbai? 46Kasi Yesu awongosia ate:Moto mwèsi aheli mbai alikambo yewi ate wokulu wondjumi mbai.47Ongo moli, aeniate loi wungo wouminga saa, akia andja kpamakpame akuya la makolo mande,aasia liwoso la wato kpàa nda emoheli inde nda ndenge ekali inde la mbala kikima. 48Yesu amwaselia: Mana o mbai omoli wondi wo owe wokalesi, keke logoo.49Ango edjakali inde owasi moto mwesi alongoyi la molako mo likumu mo sinagogi asia ate: Mano owe omoli agwi, atimwaselake likumu. 50Kasi Yesu, aokya ndjoongo amwaselia likumu la Sinagoga: otiwangete ndimela mana akokala.51Ango eumia inde la moguta atekesia ate moto twèti atilingele la inde mongindi, elingele ndi petelo,la Yoani ase la yakobi, ase la sango la nango ongo mana. 52Wato kpàa walelia waokia magba masungu: ase Yesu aasia ate:deeni oleli,agwiti,kasi alali wilo.53Ase wamosekia,waasia ndi ate agui.54Kasi amohelia la mawo; aasia la moli mopambake: Mana, amala. 55Ase elimo ende emowongoya,ndiango aamalia; ase Yesu awaseli ate wamohewilaka alake. 56Wawoti wa ongo mana omoli waahuelia, awaselia ate watimwaselake moto te weti sambo ndjinge.

Chapter 9  
1Yesu awawelia wango liomu la wale, awahekelia wokulu la makoki likolo la ndiwa,la makoki ma okalesi wikoni. 2Awatomia osakoli wokumu wo Mwengéi,la owakalesi wato wa wikoni.3Otiikakeni ema teeti ango okia ino, awaaselia ate,esuki emote,te wapasa te wokoke,te waambele woidjakeni la wisindjè wasese wiale. 4Minguta kpàa mikolingela ino abatani ango,angonde eobalini iwo.5Ase inga wato watiwoemeleni, umani la enge gbata,ase huholani motuluemo makolo manu,ehoemesi wobe wou. 6Wakia ase waumia moki la moki,osakoli mboli ndamu,la okalesi wato.7Herode modengeli aokia sambo ndjinge yasanali la ndjinge ilkali,ase mamungwene mamosilia. Alikambo ate wato wadi wakoasaka ate Yoane ongo asusoi gaala logo. 8Wato wadi, waasia ate Elia ongo olimwali,ase wadi waasia ate mwesi o waaseli ongo osusoi gaa. 9Kasi Herode asali ate,mbai imotenali Yoane moto; ndai kasi ongo,enge ekokaka mbai ndjinge sambo?ase amolukia ate omoene.10Waapositolu, wakawongoya,wa mwaselia Yesu sambo kpàa ndjinge ikeli iwo. Awatotia lainde mongindi, wakia ebete esi aati e gbata esi enge ewelani ate Betesaida. 11Ebele ewato waewia,wamotuteya.Yesu awaemelia, ase awaselia likambo la wokumu wo Mwengéi; awakalesia wango wandjakali la mposa eokali.12Ango abandia wuse otitimi, wango liomu la wale waandogbia ahue la inde wa mwaselia ate wawongosa wato, la ate wake la miki la wibete winge windjéi ahue, wakonde ebete elangalake la ndenge eokali; la ate iso tondjéi ala la lisobe. 13Yesu awaaselia ate ino wahekeleni wilaka. Ase wamowongoselia ate:Eondjéi sa la makoke matano la su iwale la qte toke iso mene toke okasombi wilaka wa wato kpàa. 14Kaiko nde wato wandjaali koto itano, Yesu awaselia watutiani wande ate waaselani waabate la mbume wato la wato melengo mwèsi wato tuku itano.15Wakelia ndindjongo, wawaaselia iwo kpàa waabate la mbume. 16Yesu atotia mango makoke matano la ndinge su iwale, ase alongosia maiso dendia likolo, amapamboya.mbuse abukkolia,awahekelia watutianiwawakawele wato. 17Iwo kpàa walakia wagbetia ase waonia wisuki winge witikali, mindjangi liome la miale.18Wuse woesi Yesu aakongokoli saa inde mene, andjakali la watutiani wande, awahueliaate ebete e wato wakwasaka ate mbai indjéi ndai?19Wamowongoselia ate: Yoane mobatesi; wadi ate, Elia, mwèsi owaaseli wa gala osusoyi.20Awahuelia, ino okwasa kani ate mbai indjéi ndai? Petelo awangoselia ate: Kilisito o Mwengei. 21Yesu awatekesia makasi ate watimwaselake moto twèti. 22Aasia alidi ate ewongi wolamu ate Mana omoto aene wodidi ngbii, wato wagala wakomolumba mla wadingeli la wakawi la wato wabe, wakomoola, ase akosusua wuse wo misato.23Mbuse eho awaselia iwo kpàa inga moto abali ate atutie mbai, aatone inde mene, akpale mosalaba monde masio kpàa, ase atutie mbai. 24La ate ongo obali okalesi wenge wande akowungesa, kasi ongo okowungesa wenge wande la likambo la mbai ako kala. 25Ase nda ema ekokondja moto inga andjwa moki mwèsi kpàa, kasi awungesa wokongi wonde.26Alikambo ate ongo okooka nsoni la likambo la mbi la sambo nda mbai, Mana omoto akomookela nsoni, ango okondja inde la wongengi wonde, la wungo wo Wawa la waahumbwa wausatu. 27Iwoaselini memene, wato wadi wango wandjéi ala watoguate ndi waene wokumu wo Mwengei.28Elekia msio mwambi mbuse ewasi ndjinge sambo,Yesu awatortia lainde Petelo, Yoani la Yakobo,ase atelia la mokoli la okaakongi. 29Ango wakongokoli inde,elongi ende ekukwania, wisindjè wande wiumia pèe oleki.30Ase denda,wato wale wakokpomesanaka la inde: endjakali Moise la Elia, 31Wango weueneli la wongengi ase wapotia woasi woki wonde wokelame la Yelusaleme.32Petelo la wino wande wandjakali la wilo;kasi,ango okosusoya iwo,waenia wongengi wo Yesu la watpo wale wandjéi la inde mongindi. 33Ango edenia inde la wango wato wale la Yesu,Petelo amoaselia ate: Likumu,endjéi wolamu toabate ahala; tokele minguta misato, mwèsi mo owe,mwèsi mo Moise, mwèsi mo Elia. Atiewakali enge ema la sakali inde.34Ango andjakali inde woasi, lipata liesi; ase lipata liesi liwadihia; ase watutiani wa wangia wamwenia akolingela la mapata. 35Ase mooli mwèsi mwasia la mapata, mwasia ate: oholo andjéi Mna ombai omwoni mbai mookani. 36Ango ookania mungo mooli ndjoongo, Yesu atikalia inde moikima. watutiani wadakia longoo,ase te omwaseli moto, la enge engele la sambo ndjinge yeneli iwo.37Wuse wodi wolekia,ango wandjimbakali iwo la mokoli, liwoke la wato ebele wakanjia liwosa la Yesu. 38Ase denda,awondja wo wato moto mwèsi apamia: Likumu, iwongi, modenda mana ombai opele, andjéi mana ombai moikima opele. Esisi emohelia, ndiango ahumbia pui. 39Ase esisi emohelia makasi eomokwèse emoumesa mahulo la monoko, ekomokelaka makasi, mbuse ende okwakwi la mbume. 40Iwaongia watutiani wa owe waumbe la eho, ase iwo te okoki.41Liwota lindjangi wondimi la liyaimbi, ewawongoselia Yesu, ikoumwa l ino tee nda eengele, la ikonanga ino motema la sambo ndjanu ndjaka la mana wo we. 42Ango eumia inde ahue, esisi emolumbia la mbume, emohelia makasi. Kasi Yesu aumbia la esisi ebe, amokalesia mana ase mowongosia atie sango.43Ase iwpo kpàa waahuelia la wosungu wo Mwengéi. Kaiko nde mwèsi la mwèsi wandjakali waahueli la sambo kpàa ndjinge ikelakali Yesu, asia la watutiani wande: 44La ino okani wolamu luhulu loi: Mana omoto awongi wamokawe la mawo ma wato. 45Kasi watutiani watiokali lungo loi, loi loho woyaisali, ate watioke gbondo eho ase wawangia omohueli gbondo eho.46Kaiko nde mamugwene ma wadjelia la elimo, la wewi inga ndai odjéi moto mosungu la kati eewu. 47Yesu, aenia mamunwene mau la ndondo e motema amootia mana mokeke, amobatia ahue wande. 48Ase awaselia ate: ongo moto okomoemele mana mokeke oholo la nkombo embai, aeeli mbai amoeli ongo atomali mbai. Inga moto adja mokeke liwoso la nu kpàa, inde ondjéi mosungu.49Yoani aotia loi ase asia telikumu,iso to mwèni moto mwèsi akoumba la wisisi la nkomboeowe; ase iso tomotekesia, alikambo ate atotuteiti iso. 50Otimotekeseni, Yesu awawongoselia; alikambo ate moto ongo oti motone monu adjéi atienu.51Ango eumia eho engele ende olongoi la mokili eumia ahue, Yesu aotia mamungwene ma okii la Yerusaleme. 52Awatomia liwoso lande wasumbi mboli, wakia la mboka ase walingelia la ebete esi ewasamalia, alikambo lka omowongeleli ebete eabatake. 53Kasi waeniti te, alikambo ate aanali okii la Yelusaleme.54Watutiani, Yakobo la Yoani, waenia ndjoongo wasia ate: Likumu obali ate toonge misa minde ongo likolo miwalongose?55Yesu aakukolia aatie wu, aenia ndjoongo, asia ate, awatekesia, aasia ate: wewitini enge ema akwasakani ino. 56Inga mana omoto andji te la owungesi milimo ma wato, kasi la owakalesi. Ase wakia atie edi.57Ango ondakali iwo la mboka; moto mwèsi amwaselia ate: Likumu, ikotutia wiati kpàa wikoke owe. 58Yesu amowongoselia ate: masika mandjéi la wibete wilangalake, mbulu ndja likolo indjéi l wilako: kasi Mana omoto ati la ebete ebatake moto.59Aasia la odi: Eutia mbai. Ase awongosia ate: Likumu dee yo mbai ike okamokundi wawa. 60Kasi Yesu aasia la inde ate: dee wato wagwake wakundane iwo mene ase owe, keke kaase loi lo wokumu wo Mwengei.61Odi aasiate:Ikotutia,Likumu,dee yo mbai ikawasela wato wa monguta mo mbai. 62Yesu amowongoselia ate: kpàa ongo obati gaa wiho wande wibukelaki la seleti, la odendi mbuse,ati wolamu la wokumu wo

Chapter 10  
1Mbuse eho, Likumu aonia watutiani tuku sambo awa tomia wale wale la miki misungu mpe ibete kpàa ibete winge ibalakali nde oki.2Awaselia: elanga edjéi esungu kasi watuke wadjéi wakeke. Akongani la memene elanga laate atome watuke la obuki.3Kekeni. Dhenga, iyotomini nda wana wa kondolo ndondo e pange. 4Otikpaleni ema te e kikima, te wuka te wikpokpo, otihekelekeni moto ewo la mboka.5A minguta minge mikolingela ino asayoni liwoso: otwa e Mwenei odje la mu monguta. 6Inga edja la moto mwesi ologoo, logoo enu ekoyabata likolo lande, inga te ndjongo okowongwa etie nu.7Abatani la mungo monguta, lakani pe kengani iho kpàa ekohohekeleni iwo late motuke awongi la liputa. otikeni monguta la monguta.8La miki misungu minge mikolingela ino, la kanio ilaka kpàa winge ikohekeleni ino.9Kalesani wato wa ikoni wango wakogboto ino pe waaselani ate okumu wo Mwengéi wo umi la hue.10Kasi la miki minge mikolingelani ino alidji mitiooyambani ino amalani la mboka pe asani ate.11TOhuholani la limemu te motubu e gbata enu enge ehelanaki la matindji masu; ase yewani ate okumu wo Mwengei e wumiga ahue. 12Iyowaselini ate enge lisio, Sodome akweene odjidji maa keeke kasi enge moki ekweetela.13Magba la owe, Kolazina! magba laowe, Betesada laate inga sambo dja kamwake makelamali atie ino, ekelamali ongo la Tile, la Sidonia, ekokiti oeti masio ngbi late wakukule mitema mau pe wakpale saki mpe wayabate la miwutu.14Tile la Sidonia wa tidja la loi la use wungo osambesamake nda ino. 15Kasi owe Kapalanauma, eyadjambi owe tee likolo la mapata, okoyadjimba sésé tee la ehomeli e logo.16Ongo akookani ino, andjoki mbai, ongo akootonani, atoni mbai, mpe amotoni ongo otomi mbai.17Wango wato tuku sambo wawongwali la mwemu wa mwaselia ate: Likumu, te mindjili, la isisi itotosi la tina e kombo e owe. 18Yesu awawongoselia ate: imweni esisi olongwi likolo tee okpi la mbume nda libuga. 19Dhenda mbai iyohekelini okumu ate osombeni likolo la ndjo, likolo la gake, pe otetelake likolo la moto kpàa ongo okokelaka likaka la mbai, pe ema te ekikima etiokelani. 20Otiemeleni ango e otosini isisi, emele ate inga kombo e owe edhingami ongo likolo.21La enge engele Yesu atumisamali la mwemu e molimo satu, asia ate: iyodemei owe wawa, laate owe nde okelali likolo la mbume, laate oyisi dji sambo atie wato walomungo, pe wakandela, kasi oenisi sambo djao atie wana wakeke, iyemeli la ndenge ekeli owe ndjongo.22Iho kpàa wawa nde opekeleli mbai, moto toeti ayewi ndai adjei mana, inga etidje wawa, te ndai odjei wawa, inga etidje mana, alidji la ongo mana amoyinei.23Ayakukolia atie watutiani wande awaselia iwo amene ate: mwemu la maiso mango meeni sambo djinge iyeni ino. 24 Iyowaselini ate, wasakoli ngbi la makumu walukali oeni dji sambo eeni ino, kasi waeniti, alidji ooki enge ekookakani ino, kasi watioke.25Mwalimo o mibeko ma Moise aamalia, aasia la Yesu, la omomeki: Likumu ikele woni laate itote mokalo mo libela? 26 Yesu amwaaselia ate: edhingani woni la mobeko mo Moize? Eni e tangi owe? 27Amowongoselia: okomobala Likumu, Mwengéi e owe la motema mo owe kpa, la molimo mo owe kpa, la otetelake e owe, la omungo o owe, alidji mobala miino owe nda owe amene. 28 Yesu amwaselia, oasi olamu; kela ndjongo, okokala.29Kasi inde, abalia nda ate ayagalele, asia la Yesu: ndai odjéi miino o mbai? 30Yesu awongwanelia oasi, aasia: Moto mwesi a longwali la Yelusalema la oki la Eliko. Akpia la mawo ma wato wabe, wamopuesia ihoo kpàa,wa mobingia ibhotu, wakia, wamodheyia pene e logo.31Nganga Mwengei mwesi nda nano aetali ndji enge mboka, amwenia ongo moto, amolumbelia ehoi, amobabia. 32Molevi mwesi, awumia enge ebete, amwenia, amobabia.33Kasi Mosamalia mwesi odjakali la okendo, awumia ango, atumali la magba ango emwenia inde ongo moto olangali la mboka.34Amototia amokpolia pota amomunolia maita la maana, amobatia likolo la punda ende, akamotikia la lopitalo laate wamosalese, abongia ewo la wuka wonde aumesia Falanga yale amohekelia memene lopitalo, asiaa lainde ate.35Mosalesa oholo moto djinge Falanga ikohungesa owe ango ekowongwa mbai ikoowongosela.36Ndondo e wango wato wasato ndai pendja odjéi minoongo moto akwali la mawo ma wato wabe? 37Motiesakoli o mibeko awongosia: Ongo omookelali magba. Yesu amwaselia: keke owe mpe kela ndjongo.38Ango edjali osombi Yesu la watutiani wande la mboka, walingelia la moki mwesi ndjo mpe moli mwesi oyewani la kombo e Malata awa yambia la monguta monde.39Inde adjakali la manango koto o moli omowelakali iwo Malia, ayaabatakali la makolo ma Yesu ooki mateya mande.40Malata ahelanali la tomo ngbi e monguta. Akadjia asia la Yesu ate: enge edjei olamu Malia ayabati ango sa pamba te ogamesi mbai? Mwasela agamese mbai. 41Yesu amowongoselia ate: Malata, Malata okoyatungesaka alidji okowabingakolaka la sambo ngbii. 42Kasi Malia aoni emesi emotiyo enge eti mopuesama.

Chapter 11  
1Yesu andjakali wakongi la ebete esi ndjoongo.Ango aseselia inde, mwèsi owatutiani wande amwaselia ate: Likumu, topundesa iso waakongi, nda ewapundesali ndjooni watutiani wande.2Awaselia ate: Inga wakongoni, asani ndjo:wawa nkombo eowe ekumesane; wokumu wo owe wodjee.3Ha iso wokoke masio kpàa. 4Tolimbesa masumu masu nda ekowalimbesaka iso wino wasu; ase otitodhe la womekami.5Awaselia alidji ate:inga mwèsi onu adja la mino onde, ase akamogbotia a likolo amwaselia ate: Manima, bekesa mbai makoke masato. 6Alikambo ate manima mwesi adji atie mbai, iti la ema emohake. 7Aseko, la ndondo e monguta, manango awongoselia ate: otilembese mbai idhihi gaa moluhe,la wana wa mbai tolangaliga, ikokiti olongoi laate iyohekele makoke. 8Iyowaaselini, ingatate akokiti olongoi la omohi la loyi adjei maanango, akolongwa la loyi ate amotungesiga, akomoha djinge kpa idjei inde la eho posa.9Ase mbai, iyowaselini: ongo, wakooha; luka, okotota; binga moluhe, wakoodhukola. 10Ongo okoongo wakomoha, ongo okoluka akotota, wakomodhuhuela ongo okobhingaka modhuhe.11Ndai ndondo enu sango akomoha mana onde libukeli, inga mana amoongo okoke? te inga amoongo su, amohe ndjo te ate amohe su? 12Ate inga aongo likei, inde amohe gake? 13Inga ino wato wabe, nda edjei ino,oyewini ohi wana wanu wiho wilamu, edjei olamu ndjongo wawa o likolo akohekele elimo satu la wango wakomoongoko.14Yesu aumbia la etota enge etokpomaka. Ango opumbia enge etota, moto oho abandjia okpomi,ase wato ngbi wamondjimali. 15Weeti waasia: akowumbaka la witota la kombo e Bezebule likumu e witota.16Ase wadji wato,la loyi e omomekake, wamoongia elembo enge ekodja likolo. 17Nda eyewali Yesu mamungwène ma wu, awaaselia ate: wokumu kpàa wokawani eho amene, wobhitani, ase monguta mokubhukia likolo laeti monguta.18Inga Etoto akawana ndondo eende amene, wokumu wonde wokoamala nda ndenge, alikambo ate ino woasini ate mbai ikoumbaka la Etota la okulu e Bezebule? 19Ase inga mbai, ikoumbaka la itota la okulu e Bezebule, wana wanu, la kombo endai ekowumbaka iwo la witota? Edjei ndjongo wakodja iwo amene wadjodji wanu. 20Kasi inga edjéi ate ikowumesaka witota la mosei mo Mwengéi, okumu wo Mwengéi wodji etie ino.21Kasi inga moto owokulu adja la wisaneli, akodhendaka monguta monde, ema teeti etobitana. 22Kasi inga moto ongo omoleki la okulu akadjia asane la inde, akomopwèsa wisaneli kpàa winge wibatelaki inde motema, ase akokawakola kpàa wiho winge wipuesi inde. 23Moto ongo oti atie mbai adjéi motone mo mbai, ase ongo owanesaniti la mbai, akawani la mbai.24Ango elimo mbe epumba la wenge e moto, ekoke la wiholo wiomake, la oluki ohomi. Ango etiene inde, akwasa: ikowongwa la monguta mo mbai ongo opumbali mbai. 25Ase inga auma ongo akogboto ebete ekpasani wolamu mpendja.26Ase akoke,ase akatoti wilimo sambo winge widjéi la otetelake omoyeti, wilingelia la monguta, wiyabatia, moto oho akoumia obe oeti nda ndenge edjakali inde liwoso.27Ango edjakali Yesu oasi ndjongo, moli mwèsi adhumbeya ndondo e wato ngbi, aasia: mogano la solo enge eogbalate la mawele maonungesali! 28Yesu awongosia: Mogano la wato wango wakokaka loyi lo Mwengéi, alidji wakoisaka.29Nda eyakokyaali wato ngbii, apotali oasi: waawato wa keke wadjei moonga; wakoongoko ikamwa; etiwahekelama eeti ikamwa ndji enge e Yona. 30Ndenge kikima nda Yona adjali elembo e wato wa Ninive, ekodja ndjongo la mana o moto la wa wato.31Likumu o moli o Midji akoyamala, la lingo lisio e esambake, la wato wa maa masiyo, akowahelesa, la loyi adjali gboo e mbume la ooki kandela e Salomo, ndhenda edjei ala la ongo o moeti Salomo.32Wato wa Ninive wakoyamala, linge lisiyo lisambake, la wato wa ehele engele, wakowahelesa, la loyi ate wayakukolali la mateya ma Yona, mpe denda, adjei ala oyeti te Yona.33Moto tweti akokiti olole lotambe abate la ebete eyisani te la seese e eboka, kasi okobata nde la ebete e likolo, la ate wango wakolingela weene hoho ngbai. 34Liso la owe edjei lotambe la wenge wowe. Inga liso la owe edja olamu, aseko wenge wowe kpaa ekodja ngbai, kasi inga liso la owe libitana, wenge wa owe ekodja la la likolo. 35Djaa la oyabanei late hoho linge lidjei wowe etiume likolo. 36Inga wenge wowe kpaa edjei ngbai, esuki teeti etidjaa la molili, ekodjaa masio kpaa la hoho, nda engele enge ekweneseke lotambe mbai.37Ango edjakali Yesu oasi, mofalizeyo mwesi amowelia ake olaki atie inde. Yesu alingelia ayabatia la mesa. 38Mofazeyo aenia la oyahueli la ndenge enge eyakpoliti inde mawo liwoso la olaki wilaka.39kasi Likumu amwaselia: ino, Wafalizeo, okoyagbolokoni saa ekopo la e sani, kasi ndondo etumi la sambo mbe la omemelake. 40Wato wadjangi sambo ndamu! Ongo okeli saa atikele pe ndondo? 41Kawa yo enge edjei owe la eho ndondo, kpaa ekowumela langaa.42Kasi magba la ino, Wafalizeyo! aloyi ate okohaka mwesi la liomu e makabo ma mite milamu, la itutaki kpaa, mpe la djeti songosongo kpaa, kasi okwetakani lihele e omeemene la libalano e Mwengei. Okokakini okeli dji sambo, pe otiwosaneni djinge sambo djeti.43Magba la ino, wafalizeyo! la loyi ate obalini oyabati wiholo wa poo la sinagoga, la ototi mibale la witutaki. 44Magba la ino watiesakoli wa mibeko la Wafalizeyo: la loyi ate odjeini nda mbila djinge etieneneke, enge wato wakosombaka likolo laho pe watiyewaka eho.45Mwesi ewatiesakoli wa mobeko atotia luundo, amwaaaseli ate: mwalimo, nda easi owe ndjongo, idjei iso pe okototangakolaka. 46 Yesu awongosia: magba la ino mpe, watiesakoli wa mibeko! a loyi ate okokpalisakani wato mikpali ma minga migbalake, enge etibandaka ino amene te la mosei moikima.47Magba la ino! la loyi ate okomakani mbila ewa sakoli, wango ewaolali wasangbanu. 48Oinyeini sambo e watata wanu alidji okondjimesakani djaho, laate iwo, waolate wasakoli, ino okomaakani mbila djawu.49La loyi eeho akili o Mwengei easi ndjo: ikowatomela wasakoli la waposolu, wakoola weti, wakwahelesa wadji, 50La gboo waonge wato wa ma masio motio ma midjimi e wasakoli kpaa enge eswamate tee la lipoteli e moki. 51Opoti la midjimi M'abele tee la midjimi ma Zakalya, waolami la milako mpe la minguta ma Mwengei, ndjongo, iyowaaselini, ekohuelama motio la wato wa ma masio.52Magba la ino, watiesakoli wa mibeko! la loyi ate olongwesini pungola e oyewi, ase otilingeleni ino amene, alidji wango walukali olingeli, owatekesiani.53Ango edjali Yesu owaaseli ndjongo, watiesakoli wa mibeko la Wafalizeyo wapotali omwamaleli la omokpomesi sambo ngbi. 54Wadjali omwaleleli masala la omoheli la maloba makupumbaka la monoko monde laate wamokambe.

Chapter 12  
1La engele eho, wato ngbi wayaboliali ebete e kikima, wadjaali wato inga mbuka, ase wadjali ohotoni, Yesu apotali owasi liwoso la watutiani ate: huakani la levile e wafalisai wadjei la moleho.2Ase edjeiti la ema esi, enge eyisani, edjange oeneni; alidji eti la sekele esi enge etiyewane. 3La ndjongo, sambo djinge ekowasaka ino la likolo ekopumba la hoho, ase enge wokwasaka ino la moli mo sese la wisuki dja ndondo e monguta, ekwasana a likolo la monguta.4Aleeti ikoaselakani ino wino wa mbai: otiwangeni wango wakolaka wenge pe la mbuse wakokiti okeli ema teeti. 5Ase ikoeneseni ino moto ongo okokini omowangi: wangani moto ongo mbuse e owoli adjei la okumu e olumbi la misa. Ndji ongo nde iyoyewisini ino mowangani ndji ongo moto.6Watitambaka susele itano la ladjene iwale e motiyo mokeke, Mwengei atiwosanaka te mwesi a tina eho. 7Ase te swee kpaa dja mito manu etangani. otiwangeni; ino oyetini wa susele la motiyo.8Ndjongo ikwaselakani ongo akwasa la hoho liwoso la wato ate mbai la inde todjei la oyokani, mana o moto pe akwasa la hoho liwoso e wahumbua e Mwengei ate adjei la oyokani la inde. 9Ase moto ongo owungani mbai liwoso la wato, wakomowungana inde liwoso e wahumbwa wa Mwengei. 10Ase moto ongo owasi loi la oyamaleli mana o moto, wakomolimbesa ; ase moto ongo otangi elimo santu wata molimbese.11Ango ekookpalani ino la wasinagoga, te liwoso e wadjodji, la makumu, otiasumbweni la ndenge ekwasani ino, te la djinge ekopumbisani ino. 12Laate elimo santu ekotiesakolani ino ndji enge engele enge ekokini ino owasi.13Moto mwesi ndondo ebiba e wato aasali la Yesu ate: Motiesakili, moyewesa manima o mbai akawole wiho wasu wa uma. 14Yesu amowongweselia: owe ndai obati mbai djodji te mokawoli wa wiho wanu? 15Ndjongo aasali la iwo ate: angatalani olamu la posa e okondji wiho, laate mokalo mo moto motidje sa la wiho, ingate adjei la wio ngbi.16Awahali ehele lisekpe: mbume dja moto ogumake mwesi ewotali olamu. 17Ndjongo abandali omungoli la motema monde ate: ikokela nde sikalandjo nda eti mbai la ebete la obolei mogono mo mbai? 18Ndjongo aasali: ikokelaka ndjo. Ikobukolaka minguta ma mbai ma isake la wiho pe ikomaa minge misungu oeti, pe ongo ikobolea pukapuka kpaa pe wihoo ndamu kpaa; 19Ase ikwasa la molimo mo mbai ate: molimo mo mbai odjei la wihoo wilamu ngbii enge eyisami laate la mbula ngbii. Homa, laka kenga alidji hemela.oyahemelese.20Mwengei amwaselia ate: ekete! la likolo lili wakowongo molimo mo owe ndjongo ndai akotota wiho wiwi obondji? 21Edjei ndjongo laate ongo oyayiseli wihoo wa wotio ase ati mogumake la maiso ma Mwengei.22Yesu aasia la watutiani wande ate: eho lenge ikwaselaka ino ate: dheni oyasumboyi la tina e mokalo monu la enge ekolaka te la enge ekokpala la tina e wenge wanu. 23Laate molimo eeti wilaka alidji wenge eeti wisindje.24Wadhendani wayanganga, wationaka, watibukaka, wati la ebete eyisake te monguta moisake wiho, Mwengei akowaalakisaka. 25Ndai ndondo enu la oyasumboyi wonde, akoki obakesi te engele eikima la bomoi onde? 26Eho enge inga okokiti okeli loyi enge eeti maakeke, ndandenge okoyasumbwakani la djenge sambo?27Denga olamu nda ekoumaka fulele ndamu: itikelaka otomu, etisonaka esindje, etitongaka esindje; ase ikwaselakani ino: te Salomo inde amene la kembo ende kpaa, atikpalali akpaali nda mwesi le eho te. 28Ndjongo inga Mwengei akokpalisate isoki keke wala wilanga enge ekundu wakolumba la misa, akookpalisani ino oeti, ino wato wa ogemei wokeke.29Eho lenge dheni obundoi enge ekolakani ino la enge ekokengani ino, ase dheni oyasumboyi. 30Laate djinge wiho kpa, edjei wato wa ekaleli mbe wa moki nde wakolukaka. Sangbanu ayewi ate odjeini la posa eho.31Lukaniyo okumu wo Mwengei, djeeti wiho wikoohekelemeni oyeti. 32Otiwangeni oliye eokeke, laate sangbanu aeni olamu oohi okumu.33Tambani wiho wanu ase hekeleni likawo e motema magba. Kelelani molambola enge eigbaka, likondja linge litisilaka ongo likolo enge iwa etiwumaka aliddji te ekese etibitisaka. 34Ase ebete wihoo wamotiyo midjei motema mo owe mokodja ongo.35Awongeleni alidji miinda manu elole. 36Djani nda ato wango wakolambelaka molome o liwala awongwe, laate wamodhukole modhuhe engele ekouma inde la engele ekobinga inde modhuhe.37Mwemu la watuke wango engele ekouma molome, akowagboto wasusoi! Iyowaselini meemene, akobata mokaba monde, akowaha ibete eyabatake, akoyandongbala owakeleli. 38Awume te ndondo e likolo te gboo e likolo, mwemu la watuke wango inga akowagboto wa susoi.39Oyewini olamu ate inga memene monguta ayewake engele enge moto oyiwa akoki odji, akokaki oyabati angbilia, atikokake odhei wabuke etutu e monguta monde. 40Ino pe yawongeleni la loyi mana o moto akodja la engele enge otiyewani.41Petele amowongoselia: iso nde okotowaselaka li lisekpe, inga edjei e wato kpa. 42Yesu aasia: nda kapita ongo molamu alidji okandela, ongo likumu lande akomobata la osindjili watuke wande kpa ate awahake mawuna minge mibali iwo la engele enge ewongi? 43Mwemu la motuke mungo likumu lande, ango ekowuma inde akomogboto ndji akokela otomo. 44Iyowaselini meemene, akomobata ate adje sindjili e wiho kpa.45Kaiko nde inga ongo motuke ayaasela ate: likumu la mbai akowumwaka la odji, inga ayabata la weeti watuke wapele la wawali, la olaki, la okengi alidji la olangwi. 46Likumu e ongo motuke akodja lisio linge inde atimolambela, la engele enge inde atiyewa. Akomoha etumbu e tetelake, akomobata eholo e kikima la wato wati la omeemene.47Motuke mungo ayewali posa e likumu lande kaiko atiyawongelali, alidji atikelelali posa ende te, wakomobhinga pimbo ngbi. 48Kaikonde ongo atiyewali gbondo, kasi akelia sambo ndjinge ewongi laobingami, akobingama pimbo keeke. Moto kpa wamohi ngbi, wakomoongo ngbi, alidji moto ongo wamohekeli mokpali mosungu, wakomoongo sungu oyeti.49Idji ololei misa la mbume ase inga eloliana, ikoluka alidji nda ema? 50Edjei la patisa enge ekoki la mbai ototi, ikookaka magba tee lisiyo linge ndjinge sambo ikoyengemene.51Okomungolakani ate idji obati logo la mbume? te ndjongo, oyowaselini; idji obati okawani. 52Aloyi, obandji sikalandjo, inga edja la wato watano,la monguta, wasato wako amalela waale, ase waale wako amalela wasato. 53Wato wakokawana: wawa akomomalela mana onde opele ase mana opele akomomalela sango, ima akomomalela mana o moli aseko mana o moli akomomalela nango; okio o moli akomomalela moli o mana aseko moli o mana okomomalela akio onde o moli.54Aasia alidji la iwo: engele enge ekoenekeni ino lipata lilongoiya la elangeli e wuse, okwasakani ate: ewongo egeleli, ekokelamaka ndjongo. 55Aseko engele ekoenekeni ino ehoho elongoiya la mbole, okwasakani ate ehela etetelake ekodja, ekokelamaka ndjongo. 56Wato wa moleho,oyewini odhendji olamu ndenge mbume la likolo ekoeneneke ase nda ndenge otiyeweni odhendeli olamu ehele engele?57Ndandenge ino amene oyewini ate lu loyi ndjo edjei meemene? 58Engele enge ekokeke la monguna moowe liwoso la djodji, kela obangu ate ango edjei yo owe la mboka, osilisane la inde, la owangi ate aotube liwoso la djodji, alidji djidji atiohe la mawo ma likumu e wapulusu, mbuse pulusu eolumbe la boloko. 59Ikowaselakani meemene otipumba; ndji ate opute waadjenge wa wibende e motiyo mokeke enge e gboo

Chapter 13  
1Lainge engele djongo, ndambo e wato wango wadjakali ango, wamosumbelia Yesu enge eetali la wagalileya ate Pilato awanesali makila la enge e nama.2Yesu awawoongoselia ate: ino ondjimi ate wango Wagalileya nde wakeli masumu oyeti wango weti? ongo okeli iwo djongo? 3Kasi, eti djongo, mbai iwaaselini inga otikukoleni mitema manu ,okogbani mpe nda iwo.4Kasi wango wato liomu la mwambi wawakpeleli etutu esiloe, toase ate iwo wakelali obe oweti wato kpàa wango wayabati la Yelusalema?6Pe ahekelia li lisekpe: edjakali la moto mwesi adjakali la moto mwesi la elanga ende e vino, akadija late abuke mbuma adjuiti mbuma te kikima.7Asia la watuke wa elanga e vino ate dhenga mbula isato djidji ikodjaka ate ilake mbuma la mu mote idjuitiaka, ase tena mu mote late woni ekohelaka mbume pamba?8Watuke wa elanga wa mowongoselia: Likumu, modhee yo ehele mbula ndjo! ikotonga liwela kelekele eho, mbuse ikolumba isoki.9Etimbala masio mageleli ekowota; inga te ndjongo, okomokoto.10Ango Yesu atiesakolali ungo wuse la Sinagoga lisio la Sabata. 11Edjakali la moli mwesi odjakali, la esisi, edjali omowumisi eketi; ilanga liomu la mwambi aimbamakali atakoke oyananoli.12 Ango e mwenia Yesu ongo moli amwaselia: moli, okaliga la ekoni e owe. 13Pe amobatelali mawo mpe moli oho akalali mpe amogemeiya Mwengéi. 14Likumu la Sinagoga amemelia ango omokalesi Yesu moto lisio la Sabata. Asia la wato: edjéi la masio motoba mango makoki ino okeli mosala, djakani okalesame mango masiyo ndjongo, te lisiyo e Sabata.15Yesu amowongoselia ndjo: Moto mokosake wato! lisiyo e sabata ndondo enu moto tueti atimotokolaka ngombe ende, te punda ende ebete e lakake la omokengesi malia? 16Oholo moli addjei mana o Abalayama, ongo etota amonangali ilanga liomu la mwambi ekokiti omotokoli la ehele moliki lisiyo la sabata.17Ango edjakali inde owasi djinge sambo waamaleli wande wabandali ooki soni, kasi ebiba e wato kpa wango wadjakali owemeli la djinge sambo ndamu edjakali okeli Yesu.18Yesu aasia alidji: nda ema ekwali la okumu o Mwengei, nda ema ekoki mbai oyengemesi la uho? 19Edjéi nda pukapuka esi e motalada enge moto mwesi atotali, akeeli ooni la elanga ende, ekpomali, ewumali mote mosungu enge mbulu dja likolo widjali owabati la wite wao.20Aasia alidji: nda ema ekoki mbai oyengemesi la okumu e Mwengei? 21Edjéi nda levile enge moli mwesi atotali alidji ayisali ndondo e wimekelo isato wisungu dja moteke tee engele mogbuku mokundali.22Yesu akpandali la miki mikeke mpe misungu, otiesakoli mpe obileyi mboka la oki la Yelusalema. 23Moto mwesi amohuelia ate Likumu toase edjéi ndji la wato wakeke nde wokokala? Inde amowongoselia.24Kela makasi late olingele la modhuhe mungo mokeke. Laate iyowaselini wato ngbi wakoluka ate walingele kasi watilingela.25Ango ekoyamala memene molako adhike modhuhe, ino wango wadjéi saa kpà okobingani modhuhe, okowasani ate: Likumu, Likumu, to dhukola! Akoowongoselani ate: iyewiti inga odjeini wa ndai. 26Alidji, okopotani owasi ate: tolakali alidji tokengali la owe ebete kikima, alidji otiesakolali la wa mboka ndjasu. 27Akowawongesela ate: iyowaselini, iyewiti inga odjeini wa ndai, longwani ahue e mbai, ino kpaa wato wakokelaka sambo odjangi o meemene.28Ango nde ekodja oleli la olaki maino, late enge engele okomweneni Abalayama, Isaka, Yakobo alidji watiesakoli kpàa la okumu o Mwengéi onu akoolumbani saa.29Wakolongwa likolo la mbole la mabusu kpàa, la ewo e lilome la ewo e moli, la elongéweli e wuse la elangeli e wuse la okulu e Mwengei. 30Njongo ekodja la wato wa mbuse wakowuma wato wa liwoso, wato waliwoso wakowuma wato wa wa mbuse.31Ndji ungo use Falizeo wadjia, wamoaselia ate: longwa alandjo keke laate Elode akolukaka aole. 32Inde awa wongoselia asia ate: kekeni okamwaseleni enge lisika : dhenda, ikowumaka la witota, ikokalesaka wato wa wikoni keke la ekundu; lisiyo la misato ikosilisa. 33Ewongi ate mbai isombe keke, la e kundu, alidji une use, ekokiti ate motiesakoli agbe saa e Yelusalema.34Yelusalema, Yelusalema, owe moto okolaka watiesakoli, alidji okwabingaka wato wango watomami mabukeli, mbala woni ebalakali mbai ate iwabole wana wowe ebete ekikima? nda ekoboleyaka koko wana wande la mabulu mande, owe otibalali!35Dhenga monguta mowe mokotikala pamba, kasi mbai iwaseli ndjo, otienekineni mbai, tee ekowuma engele enge okwasani: Moto ongo okodja la kombo e likumu, ademiane.

Chapter 14  
1Yesu alingelali use wesi o Sabata, la monguta mo Likumu liesi e wafalizeyo, la olaki ilaka; wa Falizeo wadjali omodendji. 2 Moto mwesi wekoni amalali liwoso lande. 3Yesu atotia maloba asia la watiesakoli wa mibeko alidji la wa Falizeyo; etekesami, to edimisami omokalesi moto use o sabata?4Iwo kpàa wabatia bii, Yesu amokeeselia ongo moto ewo, amokalesia pe amowongolia. 5Mbuse eho awahueliua: ndai ndondo enu inga mana onde te ngombe ende ekpa la liwela, atibumbesa huse o Sabbata? 6Waedjali la eyano ewongolake.7Mbuse eho awahekelia lisekpe liesi etie wango wato wadjakali ango, awaenia wolukaka oyabati ebete e liwoso. awaselia: 8Inga moto aowela la lipati otiyabatake ebete e liwoso laate ekodja la moto mwesi o lokumu okoki odji mbuse. 9Laate ongo oweli ino atidje oowaseli: dhee ehele nbgelengo la oholo moto. Okotota soni oki okaabati eholo e gboo.10Kasi inga waowela la lipati balaka okabati la ngbelengo e e gbo, laate ongo moto ooweli inga adja akoowasela owe ate keke okabate la ngbelengo e liwoso, djongo ekookela mwemu liwoso la wato wango waya bati la owe la mesa kikima. 11Laate moto ongo okoyadjamba, wakomodjimbisa, mpe moto ongo okoyadjimbisa, wakomodjamba.12Asia mpe la moto ongo owaweli wato: tango enge okowahekeleke owe wato ilaka wa midji te wa pokwa, otiwawelake wino wowe, te wamangwa, te pe sangwa la ngwa, te wato wasukani la owe la ogumake laate iwope watiowele eeti huse, waokelele nda owakelelali.13Inga owongele lipati wawela: watundake, watowabukei makolo, wato wango wo tengulaka alidji la wango wagbi maiso. 14Okodja la mwemu late iwo watio wongosela owe ema laate okofutama lisiyo e lisekwa la wato walamu.15Mwesi ewato wango wadjakali la mesa, mbuse ooki mango maloba asia la Yesu: mwemu la moto okolaka ilaka la okumu wo Mwengei! 16Yesu amowongoselia, asia ate: moto mwesi alambesali ilaka ngbi pe awawelia wato ngbi. 17La engele eho e ilaka amotomia motuke monde ate akawawela wato, late ilaka iweliga.18Wato kpàa waongia bolimbisi ate wakokiti odji. Ongo oliwose asia te mbai isombali elanga, djongo iyokeke ndji keke ehele Ndjo late ikahene, limbesa mbai. 19Ongo weti asia mbai isombali ngombe liomi, keke nde okeke mbai okawalakesi. 20Ongo weti asia ate mbai iyikia moli ndji sikasika ndjo ilongiti oki.21Motuke monde awongoyia amwaselia Likumu, la limemu amwaselia motuke monde ate keke obangu la mboka owawele wato ongo la liwange, odje pe la watundake, wato wabukei makolo, wato wagbi maiso, pe watengumi.22Motuke monde amowongoselia: enge etomi owe, ekelami, kasi iholo widjeiyo.23Likumu amwaselia keke la mboka wato kpaa wango wakowene owe djaka la iho, late monguta mo mbai motume 24Mbai iyasi ndjo ndondo e wato wango djongo wawelali mbai watilaka ilaka wa mbai.25Wato ngbi wamobilakali Yesu la mboka, ayakukolia pe awadhendjia pe awaaselia.26Inga moto abila mbai, ewongi amotone Sango, nango, moli onde wana wande, wamango wawali la wapele, ayatone pe inde amene ase akoke odjéi motiesakoli mo mbai.27Moto ongo atikpala ekulusu ende amene, aebilake mbai, ata koke odjéi motiesakoli mombai.28La ewo ndondo enu inga aenga omai monguta, ewongiyo abundole olamu odengi inga ekomongo Wadjenge woni. 29Late engele enge ekobanda inde omai esile, late inga atisésé wato wako moseke. 30Wakwasa la inde ate: oholo moto abandji omayi, akokiti osilisi.31Ndji la enge engele, inga Likumu liesi inga aluka ate asanese wita la oeti likumu, akoyabatayo la odhendji inga akoki, la wato koto liomu, tango eti, enge ngambo wadjei la wato koto tuku iwale. 32Tango enge enika inde ate aekoka akoki o watomi wato ate waokane la kimia.33Inga etidje ndjongo, ndjiyo ongo eti likumu adjei yo lihele, akomotoma moto la oongi logoo.34Mokpa modjéi olamu ngbi , kasi inga mosila oleli oho mokodja kine la tina? 35Eti olamu la mbume, pe la miutu. Late walumbe saa. Ongo odjéi la matoi maokake, awoke.

Chapter 15  
1Waputesi pako la wato wamasumu wadjali ahue e Yesu la omooki. 2Wafalizeo la wa tiesakoli wa pui wadjali ondungwani la oowasi ate: oholo moto akoyambaka wato wabe pe aolakaka laiwo mongindji.3Awaselia li lisekpe: 4Ndai ndondo enu inga adja la kondolo kamakikima, inga aungesa esi, ewongiti atikeyo djinge tuku libwa la libwa la esobe, late ake oluki enge esi ewungi tee ekomwene inde? 5Ango enia inde enge esi akoekpala la mwemu la makookoto.6Ango ewongoiya inde la monguta, awelia wino wande la wato wango wasukami la inde, aasia la iwo ate: yemeleni mongindji la mbai, laate iyeni kondolo embai ewungi. 7Edjéi ndenge kikima inga mopagano mwesi akukola motema ekodja la mwemu osungu ongo likolo weti wato tuku libwa la libwa wango walamu wango wakokiti kine okukoli ekaleli.8Alidji inga moli mwesi adjei la wadjenge liomu e wibende, inga awungesa esi, ati lolwa lotambe akpase monguta aluke olamu tee ekoene inde eho? 9Inga aenia, akowawela waino wande la wango wayabati eholo kikima la inde akwasa: yemeleni la mbai mongindji, laate iyeni adjenge enge ewungisi mbai. 10Edjéi ndenge kikima ekowaselakani mbai, edjéi la mwemu etie wana wa Mwengéi inga moto mwesi mopagano akukola motema.11Asia aleeti ate: moto mwesi adjakali la wana wapele wale. 12Ongo elenge amoaselia sango ate: wawa pekele mbai esuki elikondja wungo okoki la mbai pe sangbu awa kawelelia ogumake wonde.13Mbuse emasio makeke ongo elenge atotia ogumake wonde akia la eeti moki mwesi molihele; ongo abitisali ogumake wonde la ekaleli e witeba. 14Ango esesia inde Falanga kpàa djala EWumia la mungo moki, olaki wonde wowumia la minga.15Akalukia otomu etie moto mwesi; ongo Likumu amotomia ate akakengelaka nama dja nde.16Adjali la posa olaki wilakate wangulu, moto tueti adjali omohi te ema.17Inde amene abandia oyaseli la motema: wawa adjéi la watuke ngbi, pe wadjéi la ilaka ngbi mbai iyogbaka ndjala ahala ndjo.18Ikolongwa ahalandjo iwongwe etie wawa, ase ikomwasela ate: wawa mbai ikeli obe.19La maiso ma Mwengéi, alidji la maiso ma owe, wotitotekine mbai nda mana owe, tota mbai nda motuke mowe.20Ayamalia ayadjimbia mboka owongoi etié sango, ndji edjaki inde yo lihele, tango emuenia sango magba ma mokelia akia obangu okamokweli la kingo amolingia. 21Mana amwaselia ate: wawa mbai ikeleli likolo obe mpe lowe okokiti kine ototi mbai nda mana owe tota mbai nda motuke mowe.22Sango asia la watuke wande, kelani obangu djaka la isindjè ilamu sikasikandjo omokpaleseni; mobongani mpe mopete la mosei mpe omokpaleseni wikpokpo la makolo. 23Djakani la mana o ngombe opele omaita omooleni, tomolake, toemele. 24Laate mana o mbai oholo ogbakali, awongoi la mokalo; awungali, awongoi. Wapotali oemeli.25Ndjoka manango eloko adjakali la ilanga, ango ewongoiya inde la moki aokia sa ngungu la mbonda ikobinga.26Amowelia mou mwesi a mohoelia tina engungu la mbonda.27Motuke moho a moaselia ate mangwa nde owongoi uho wungo oli sangwa mana ongombe opele omatamu, laate amweni wenge olamu.28Inde amemelia, atonia o lingeli ongo la lopango lou, sangbau apumbia ayakongia la inde ate alingele.29Kasi amohongoselia sango: denda mbula ngbi ikokelaka otomu woowe, itibukaka mibeko moowe ; owe use te okikikima ohala mbai mana ongombe opele ate ikele lipati la wino wa mbai. 30Ango owumia mana owe ongo olaki Falanga djowe la wali wa ndumba omokelia lipati.31Sango amowongoselia: ate mana o mbai, owe nde odjéi la mbai ebete ekikima, iho ndjo kpàa wa mbai widjéi wowe.32Ewongi tokele lipati, toemele, laate maangua ongo ogwaki awongoi la makolo, awungaki aenania.

Chapter 16  
1Yesu awaselia alidji watutiani wande ate, moto mwesi ndjongo adjali moto mo gumake ngbii, ase adjali la kapita onde mwesi. Wato wadjali omwaseli ate akobitisaka wiho wande sa ndjongo. 2Ndjongo amowelali amwaselia ate: nda loi okookaka mbai atie owe? hekele mbai laPolo wo wotomu woowe, alikambo ate otoamalela kine alidji wungo wotomu3Ndjongo kapita oho asia la motema monde ate; ikele woni nda epotia Likumu la mbai olongosi mbai la wotomu? Iti la wokulu wo obuki. iongolo? Ikooka soni. 4Iyewi wungo wokela mbai alikambo ate wato wabatese mbai la minguta mawu ango okondongose iwo mbai la wotomu.5Ase amowelia moto mwesi la mwesi ongo odjali la nongo e Likumu lande ase amwaselia ongo opoo ate: odjei la nongo woni e Likumu la mbai? 6Asia ate: teni kama esi e maita ma olive, amwaselia ate tota ekpata e tuku itano.7Mbuse eho asia la ongo odji ate, ase owe odjéi la nongo woni? asia ate: saki kama e ndongo. Amwaselia ate, tota ekpata e owe e wookani dhiga tuku mwambi.8Ase Likumu lande amondjimali kapita oho.Te nda etidjakali inde moto molamu, alikambo ate aeneseli lokenge wonde. Alikambo ate wana wa muu moki wadjéi la lokenge la ehele engele wou, owaleki wana wa moi.9Alidji iyasi la ino ate wakelesani wino wanu la mboka e wogumake enge eti la womemene, alikambo ate ango ekosila woho, iwo wakowemeleni ino la wibete e wabati libela.10Ongo moto odjéi memene a loi wokeke, adjéi koto memene a loi wosungu, ase moto ongo oti memene te aloi wokeke ati koto memene a loi wosungu.11Nde ndjongo inga otini memene a loi wowogumake wungo wodjangi womemene, ndai okohani ino wogumake wo memene amene? 12Ase inga otidjeni memene la ema e moto odji ndai okohani ino ema enu amene?13Moto owotomu la ndondo e monguta aengiti odjéi motuke mo makumu male, alikambo ate akomotona ongo, la akomobala ongo odji, te okoahelela la odji la akomodhe odji. Woengitini odjéi mituke ma Mwengéi alidji ma waambele.14Sikahala wa Falisayo wato wabali wadjenge wadjali oki djihinge sambo kpàa, ase wapotia omoseki.15Yesu awaselia ate: ino ,nde wato wango wakoatoloko ino amene wato wa memene liwoso la wato ase Mwengéi aewi mitema manu, alikambo ate ema elamu la maiso ma wato edjéi ema e wonalili la maiso ma Mwengei.16Pui la otiesakoli edjakali tee la Yoani. Pota ndji la engele enge mboli ndamu e wokumu wo Mwengéi ekoasanaka ase wato kpàaa wakogueleke okii atie eho.17Memene, eti obe ate likolo la mbume lileke la ebete ate ma esuki eikima e pui engesame.18Moto kpàa ongo oli liwala la moli onde ase amoikia odji, akeliga eteba ase moto ongo omoiki moli ongo ooli liwala la molome onde akokelaka eteba.19Ase moto mwesi ndjo adjali mogumake, ase adjali okpali wisindje witanake ngbaa la oemeli wuse la wuse, adjali la wiho wilamu wilamu mene.20Ase moto o wiongolo mwesi nkombo ende Azalo, adjali olangali liwoso la modhuhe monde, wenge wande witumu la mpota.21Ase inde odjakali la ehoha e olaki wilaka winge widjakali okwakani sese emesa ma moto oho owogumake. Mbwa idjakali odji ohelekoli pota djande.22Ase mbuse moto wiongolo oho aguya, waahumbua wa mototia wamobatia la mokpoto mo Abalayama. Moto owogumake aguya koto wamokundjia. 23Ase la ndondo e kabuli adhukolia maiso mande ango edjakali inde la wodjidji, ase omoenia Abalayama lihiele la Lazalo la mokpotomonde.24Ndjongo awelia ase asia ate wawa Abalayama ndjokela mbai magba ase motoma Lazalo alulie mosei monde la malia ase adhokesele mbai la lolemi, alikambo ate ikoeneke wodjidji wo misa minge mikololaka.25Ase Abalayama amwaselia ate: mana otiwosanake ate ango odjakali owe la mokalo odjakali la wiho wilamu wilamu ngbii, ase Lazalo atidjakali la wiho. Sikalandjo aumiga olamu ahala; kasi owe okoeneke odjidji. 26Olongosi djinge sambo kpàa, liwela liesi lisungu litokawanesi iso la ino ase wato wango wabali olongoi ahala wake atie nu waengiti ase la wato wa olongoi ongo la okpandji atie su watikoke okeli.27Moto oogumake asia ate: nda edjéi eho ndjongo iwongi owe, wawa motoma ongo la monguta mo wawa. 28Alikambo ate idjéi la wamanima itano wapele, alikambo ate awasele wolamu wolamu, alikambo ate iwo watindje ahala la wuhuwu29Ase Abalayama asia ate, wadjéi la Moize, la waaseli; wa waoke iwo.30Moto e ogumake aasia: Te ndjongo wawa Abalayama, inga moto mwesi ndondo e wato waguake akee atie wu wakohengese mitema.31Ase asia la inde ate inga watimoke Moize la waseli te, watondima koto te moto ongo agui ase abasia la logo.

Chapter 17  
1Ndjongo asia la watutiani wande ate, sambo djinge ikobingesaka ekikimi itodjangaka te. Ase magba la moto ongo okodjaka la djaho.2Ewongi wolamu wa monange libukeli la nkingo linge likokpotokolaka iwo la pukapuka, ase wamolumbe la ebale, la ebete ate amobingese mwesi o wato wakeke ekikimi.3Huakani inga mangua akela lisumu mopamela ase inga ahengese motema, molimbesa.4Te inga aokelela obe mbala nsambo la wuse wesi ase adjia atie owe mbala nsambo asia ate ihengesiga motema ewongi omolimbese.5Watutiani wasali la Likumu ate totaliela iso wondimi.6Ndjongo Likumu asia ate inga odjakini la wondimi wosungu nda pukapuka e Motalade, nda owasini la mote ate abukola ase keke oyawoni la ebale, mote mokootosani.7Ndai ndondo eenu ongo odjéi la motuke ongo okobukaka mbume, te ongo okokengeleke nama akoasa la inde engele ewongoiya inde la elanga ate djaka ahala galagala abata la mesa? 8Akwasa ndji ate: wongele mbai ilaka, kpala esindje, hekele mbai ilaka tee ekolaka mbai alidji e e kokenga mbai, mbuse eho, owe okolaka alidji okokenga?9Akomoemele nde mungo motuke alikambo akeli sambo djinge imotomi iwo ate akele? 10Ndji ndjongo ino koto ango okosesela ino okeli sambo djinge eyotomini iwo ate okeleni, asani ate todjéi mituke mpamba wungo wokeli iso ewongi tokele.11Ase ango ekeli inde la Yelusalema alekia ndondo e Samalia la Galilea.12Ase ango elingelali inde la moki mwesi ndjongo wato wapele liomu wango wadjakali la ekoni e mbala wagbotononia lainde ase wamalali lihele.13Wapotali omowaseli: Yesu mwalimo, ndjokela iso magba.14Ase ango ewaeneli inde asi ala iwo ate: kekeni okayainiani atie wanganga Mwengéi. Ndjongo ango edjakali iwo oki, wakalali ndji la mboka. 15Ango weneli mwesi owu ate akaliga, akawongoya akomoemeleke Mwengéi la moli mopamake. 16Ase akuiya panda la sese e makolo ma Yesu ase amohekelia keke dhinge; kaikonde adjali Mosamalia.17Yesu awongosia ate: te wato liomu nde wakali? ndjongo wango wadji libwa wadjéi eni? 18Moto tweti te atiwongwali omotemei Mwengéi, ndji moto ongo o etondo edji? 19Ase asia la inde ate, Amala, keke, wondimi wo owe e okalesi.20Ase wa Falizeyo wamohuelia, nda engele ekodja okumu wo Mwengéi, Yesu awawongoselia: okumu wo Mwengéi wotidja la ndenge enge wato kpàa wakoki oyewi. 21Etiyasana ate: adjei ala, inga: adjei ongo, laate dhenda, okumu wo Mwengei wodjei mongindji la ino.22Ndjongo asia la watutiani: masio mageleli ango ekodja ino la ehoha e woeni wuse wesi wo mana o moto ase otieneni. 23Ase wato wakwasa la ino ate dhendani ongo! te dhendani ahala! otiumakeni te otiwatutiakeni. 24Aloyi ate, ndji nda ndenge ekobalimaka mokalikali ango ekongengaka muho mokoumaka opoti la ebete esi ongo likolo weneni e Mana omoto ekodja ndji ndjongo.25Ase awongi liwoso aene yo odjidji ngbii la wolie wungo wokomotona inde.26Alidi, ndenge edjakali la masio ma Noa, ekodjaa ndji ndjongo la wuse wo mana omoto.27Wadjakali olaki, la okengi, pele idjakali woiki wali, wadjakali woikesani tee ndji wungo wuse wo Noa alingelali la masua, ase mpela ekadjia, ase ewaolia iwo kpaa.28Ekodjaa koto ndenge edjali eho la masio ma Lota wadjakali olaki la okengi osombi la otambi, oni, omai minguta.29Ase wungo wuse wopumbali Lota la Sodoma, misa misungu milongwali ongo likolo miluya ase miwaolia iwo kpaa.30Ekodjaa ndji ndjongo wuse wungo wokoenene mana omoto.31Wungo wuse ndjongo, moto ongo okodjaa likolo la monguta, ase wiho wande widjéi la monguta atiadjimba ototi, te la moto ongo odjéi la ilanga, inde atikawongwa ototi wiho wande.32Momungwani moli o Lota.33Moto kpàa ongo okolukaka okalesi wenge wande akowiwungesa waho, ase ongo owungesi waho akobania mokalo.34Ikowaselakani ino la linge lisio, wato wale wakolangala la epe, mwesi akokee mwesi akotikala.35Wali wale wakotanga la eboka eikima mwesi akokee, mwesi akotikala.36Wato wale wakodja la elanga Mwengéi akomotota moesi, akomotika mwesi.37Ndjongo wamowongoselia ate: nda ebete likumu? awaaselia ate: ebete elangali molonda, koka koto ikwabolia.

Chapter 18  
1Ndjongo Yesu awahali ekpangele esi alikambo la owaenesi gbondo ewakongi wiengele kpàa te olembi . 2Asia: la djodji mwesi ndjo atidjakali omowangi Mwesi ongo odjakali omowangi Mwengéi la omodemei moto tweti.3Ase la moki moho, edjakali la moli mwesi ongo ogueleli la molome ase adjakali oki mbala la mbala atie inde la omowaseli ate: kela ate imolonge moto ongo okosambaka mbai la inde.4La woumoi wo engele esindjo, adjakali okili. Ase mbuse asia lamotema monde ate: te ndenge itimowangaka Mwengéi, te itimodemiaka moto. 5Ase nda moli oholo ogueli molome adjéi wiengele kpàa ondembesi mbai, ikokela ate alonge, laate atidje masio kpa ondembesi mbai.6Ndjongo Likumu abakesia: okani nda easi ohongodjodji mobe. 7Ndjongo Mwengéi atikela ate loi lo wato wande wango awawonoli inde, wango waomowelakolaka likolo la moi lititenie la womemene nda ekowaeneseke inde motema molai? 8Iyowaselini, akowakelela galagala meemene. Ase ango ekodja mana omoto akogboto alidji wondimi ahala la mbume?9Awaaselali leeti ekpangele la loyi ewango wadjali owayewi ate wadjei wato walamu, wadjali owatoni weeti wato. 10Wato waale watelali la tepelo oyakongi; mwesi mofalizeo, ongodji moputesi pako.11Mofalizeo ayamalali apotia oyakongi la owasi sambo dja motema monde ate ee Mwengéi, iyodemei alikambo iti nda wato wadji te, wapuesi, wato wadjangi womemene wato wa eteba te koto nda moputesi mamelo oholo. 12IKokilaka wilaka mbala la iwale la poso esi, ikohekeleke esi eesuki e liomu e wiho kpàa wikokondjaka mbai.13Ase moputesi mamelo, amalia lihiele atibalakali te odendesi maiso mande likolo, ase adjakali waabingakoli la mokpoto monde la owasi ate ee Mwengéi ndjokela mbai magba mbai moto mobe. 14Iyowaselini ango oholo moto awongwali la monguta monde, aeneneli nda moto molamu; kasi te Mofalizeo. Eho, moto ongo okowatelesa, akoadjimba, kasi ongo okoadjimbesa, akotela.15Kaikonde wato wapotali omodjeli la wana wau wakeke wakeke alikambo awapote pote, ase ango weneli wa tutiani ndjongo, wapotia owapameli.16Kasi Yesu awawelali wana waho wakeke wakeke wadje atie nde; ase asia ate: wadheni wana wakeke wakeke wadjee atie mbai otiwatekeseni, laate okumu o Mwengei wodjei e wato wango waengeni la iwo.17La meemene ikowaselakani ino ate moto kpàa ongo ondjimi wokumu wo Mwengéi nda mana mokeke te atolingela la wuho te okeke.18Ase moto mwesi amohuelali poopoo,asia: mwalimo molamu, ikele woni alikambo ikondje liwongoseli la mokalo mo libela?19Yesu amwaselia ate: lalikambo lande okowelaka owe mbai molamu? moto molamu ati te, longosa sa mwesi Mwengéi. 20Woewi pui, otikelake eteba, otiasake moleho, otiolake moto, otiwake, modemia sangua la ngua.21Ndjongo ongo moto asia ate: idemei djinge kpàa tee opoti wo lenge wo mbai.22Mbuse ewoki ndjongo, Yesu amwaselia ate: edjéi la ema esi enge edjangi owe tamba wiho kpàa winge widjéi owe la waho ase wakawela watundake ase okokondja ema e motio ongo likolo ase djaka tutia mbai.23Ango okia inde ndjongo aokia magba ngbii alikambo adjali la ogumake.24Yesu amodendia ase asia ate: ekodja loi womonga amene alikambo la wango wadjéi la wadjenge walingele la wokumu wo Mwengéi! 25La memene, olingeli wokamela la bu etonga edjéi petee oleki olingeli wo moto mogumake la wokumu wo mwengei.26Wango wadjali omooki waasali: ndai okoki okali? 27Awaaselia ate: sambo djinge iyengiti okelami, la likkambo la wato, iyengi okelami la likambo la mwengei.28Ase Petele asia ate denda! iso todhei wiho wasu amene ase totuteya owe.29Asia la iwo ate: lamemene iyasi la ino ate eti la moto tweti ongo odhei monguta monde te moli onde, te wamanango wa pele te wamanango wa wali te wawoti te wana alikambo la wokumu wo Mwengéi.30Ongo okodjanga okondji ngbi la ehele engele, la moki mogeleli, te la mokalo mo libela.31Ndjongo awawelia watutiani liomi la wale kelekele, ase asia la iwo ate denda! tokotelaka la Yelusaleme ase sambo djinge kpàa idhingamali la waseli alikambo la mana omoto yengesame.32La ekpangele wakomokawa, la mawo ma wato wa miki ase wakomoseke, ase wakomosambwesa wobe, la wakomosuele nsoi.33Ase mbuse e omobingi inde pimbo wakomola ase wuse wo misato akosusua.akosusua.34Kaikonde watihelali gbondo e djihinge sambo djaho, la eyaseli enge watiyewali olimboli.35Ango edjakali inde oumi ahue la Yeliho, moto mwesi ogui maiso ayaabatali kelekele e mboka wongongi wiho.36Nda eokali inde wato ngbii wakolekaka, apotali ohuela hueli inga edjéi nde.37Wamoewsia ate Yesu o Nazaleta indongo okolekaka.38Ndjongo apamia ase asia ate Yesu, mana o Dawidi ndjokela mbai magba! 39Ase wato wango wadjakali osombi liwoso wapotia omopameli ate anange monoko, ase adjakali ndji opami abolo alidji oleki ate: mana o Dawidi ndjokela mbai magba.40Ndjongo Yesu amalia ase atomia wamodjele la moto oho. Mbuse eho ango oumali inde ahue, Yesu amohuelia ate: 41Obali iyokele nde? inde asia ate Likumu ipote oeni.42Ndjongo Yesu asia la inde ate pota eni, wondimi wo owe wokalesi. 43Ndji la engele eho apotia oeni ase apotia omotutei inde ase omodemei Mwengéi, alidji ango weneli wato kpàa ndjongo wamodemiali Mwengei.

Chapter 19  
1Yesu, alingelali la Yeliiko, akpandali liwange. 2Edjali la motopele mwesi la kombo Djakayo, adjali Likumu e waputesi mamelo, alidji, adjali moto e ogumake. Alukali oeni Yesu.3Ase atikokalii omweni, la tina e ebiba e wato, laate adjali mokwe.4Atilali liwoso, atelia la mote laate amoene, late Yesu apotali oyeti la enge mboka.5Sikalandjo ango Yesu awumia la ebete ehoo, adhendali likolo amwaselia: Djakayo, adjimba sese; late keke ikoyabata la monguta mo owe.6Djakayo ayadjimbali sese, ase amototali la oyemeli.7Ango eenia iwo ndjongo, iwo kpàa wabandali ondungwani, pe owasi ate: alingelia oyabati atie moto ongo owungu.8Ase Djakayo, ayamalali liwoso la Likumu omwaaselia: dhenda, Likumu, ndambo dja wihoo wa mbai ekohekele la watundake. Pe ema kpàa epwesali mbai moto, la ohengeli, ikowongola ehoo mbala inéi.9Yesu amwaselia: la lisio la keke mokalo molingeli la mu moguta, late inde pe adjei mana o Abalayama.10Late mana o moto adjali a tina e oluki la okalesi wato wango11Wango wadjali ooki djinge sambo, Yesu ahekeleli alidji eeti ekpangela, late adjali ahue e Yelusaleme, pe wadjali la mamungo ate Okumu e Mwengéi wokoenene ndji enge engele. 12Ndongo aasali ate: motopele mwesi la kita a akelali okendo la moki mwesi e lihele laate ayawumese likumu, mbuse awongwe.13Awelali mituke mande liomu, awahekelia wambele liomo, mbuse awaaselia: kelani milunga tee ekowongwa mbai.14Ase wana wa moki wa motonali, alidji wamotomelali wato mbuse ende, waasia ate: tobaliti ate moto oholo awume Likumu lasu.15Ango ewongwea inde mbuse, e ototi okulu e Likumu, awelali mituke wango awahekeleli iwo wambele, la oyewi nda litomba etoti iwo la milunga.16Ongo poo adjia, aasia: Likumu, wambele wa owe ewoti wambele liomu .17Ndjongo amowaselia ate: Edjéi olamu, motuke molamu, late oenesi ate odjéi la omeemene la sambo keke pendja, okotota Okumu likolo la gbata liomu.18Ongo wale adjia, aasia: Likumu wambele enge owe ebakesi wambele itano.19Aasali la inde: owepe, tota mokpali la gbata itano.20Weti adjali, ahasia: Likumu, dhenga wambele dja owe, ihisali ehoo la esindjè.21Late idjaki oowangi, la loyi odjéi moto o minga; okototaka enge otihisali alidji okobukaka mbuma enge otonali.22Amwaaselia ate: ikoosambesa ndji la enge eyasi owe la monoko moowe amene; motuke mobe, oyewaki ate idjéi moto ominga, ikootaka enge ehisiti mbai, alidji ikobukaka mbuma enge eoniti mbai. 23Woni otiyisali wambele waa mbai dja wibende la baki laate ango ekowongwa mbai itote la asumbelia?24Alidji aasia la wango wadjali ango: mopwesani djinge falanga, mohekeleni moto ongo odjei la wambele liomu. 25Wamwaaselia: Likumu inde adjéi la wambele liomu.26Iyo waselini, moto kpàa ongo odjéi la ema wako mohekele ngbi, ase ongo oti la ema, wakomopwesa te enge edjaki inde la eho. 27Watonani wa mbai wango watibalali ate iwume Likumu la wu, djaka la iwo ahala, wawolani liwoso la mbai.28Mbuse oasi ndjongo, Yesu asombia liwoso la ebiba ewato, late atele la Yelusalema.29Ango eyandongbali inde ahue e Betefage la Betania la mokoli wakowelaka mokoli ma oliva, atomali watiesakoli wale.30Aasia: kekeni la moki mungo modhendani la ino; mbuse olingeli ndondo, okogbotoni mana opunda wamonangi moliki, moto tueti atelakiyo likolo lande; motokolani djakani la inde. 31Inga moto aohuelani: nda ndenge okomotokolakani? okokini oasi ndjo: Likumu adjéi la posa eho.32Wango wawatomali wakeeli, wagbotoli ndji nda ndenge Yesu awaaselali.33Ango wadjali otokoli mana punda wamemene ehoo wawaselali ate: nda ndenge okotokolakani enge mana o punda? 34Wawawongweselali: Likumu adjei la posa eho.35Wakpalali ongo mana o punda atie Yesu, walumbali wisindjè wawu likolo la ongo mana o punda pe wamobatisali Yesu likola laho.36Ango edjali inde osombi, wato wadjali owandji wisindjè wawu la mboka.37Ango ayandongbia inde la Yelusalema,ngambo eyadjimbeli la mokoli mo oliva, watutiani wapotali oemeli, alidji olembeli Mwengéi la moli likolo la loyi e sambo kpaa kamwake eenali iwo. 38Wabandali oasi: opambwame owe Likumu ongo okodjaka la kombo e Mwengéi! logoo e likolo pe ekumesame wiholo wieti likolo.39Ndondo e wato, weeti Wafalisai waasali la Yesu: Motiesakoli, wapamela watutiani wa owe. 40 Yesu awawongoselali ate: ikoyewisakani inga iwo waybata logoo mabukeli ma kopama!41Ango ehumali inde la gbata, Yesu adhengali ateniali la ilelo liko laho, pe aasia.42Inga owe, ososolali a lisio la keke sambo dja logoo! sikalandjo eho eyayisi la maiso ma owe.43Late masio ekodja la tina owe, la tango eho watonani wa owe wakolinga lopango makasi wakokela lisukaka ahue e owe mpe wakonanga owe la lisusuka kpàa.44Wakoola, owe alidji wana wa owe ndondo e owe, watidhee libukeli teeti likolo la libukeli eeti, la loyi otibalali oyewi engele enge odhendamaate.45Alingelali la tempelo, ase abandali oumbi la wango wadjali otambi.46Aasali la iwo: edhingami ate: monguta mo mbai ekodja monguta mo oyatati ase ino, owumesia ehoo ebete e iwa.47Adjali ohinye masio kpàa la tempelo. La makumu dja mangumba, la wadingeli la wato wasungu wa miki wadjali olukani omowoli.48Ase watiyewali ndenge ototi, late wato kpoàa wamoyokali la owangi.

Chapter 20  
1Mwesi la enge masio, Yesu adjia otiesakoli wato ndondo e tepelo, adjali owasumbeli mboli ndamu. Wiloko e wanganga Mwengei la watiesakoli wa mibeko, la wiloko wadjaali. 2Wamwaaselia: towasela nda okumu okokelaka dji sambo, alidji ndai aohi ehele okumu?3 Awawongoselia: mbai pe ikohuelakani poopo esi, ndjaselani mbai, 4Patisa e Yoani edji la likolo inga la wato?5Wabandali obundoyi iwo amene: inga towongosa ate: elongoyi likolo, akwasa ate, wonini otimondjimalini? 6Alidji inga towongosa ate: elongoyi la wato, watokpa wakotobinga mabukeli, laate, watokpaa wayewi ate Yoani adjali mwaseli.7Wamowongoselia: wayewiti inga edji eni. 8Yesu awaaselia: mbai pe itiowaselani nda okumu ikokelaka dji sambo.9Abandali owaseli wato li lisekpe: Moto mwesi aonali elanga e vino, awahia watuke, akia okendo e masiyo ngbi. 10 Ango ewumali masiyo mabukake vino, amotomia motuke monde mwesi atie watuke wa elanga e vino, laate wamohekele djinge ebuki iwo la elanga e vino. Watuke wa elanga e vino wamobingia, wamowongosia mawo ohola.11Amotomia weeti motuke monde, wamobhingia inde pe, wamotangia alidji wamowongosia maho ohola. 12Amotomia ongo osato, wamokotokolia, alidji waumbia la inde.13Memene elanga e vino aasia: ikokela woni? Ikomotoma mana o mbai o libhalano, eti mbala, ango ekomwene iwo, wakomotosa. 14Kasi ango watuke wa elanga e vino wamwenia, wabhundoyia iwo amene, alidji waasia: dhenda ongo okotikalela la ogumake. Tomoole, laate ogumake eume esu.15Wamulumbia saa e elanga e vino, alidji wamoolia. Sikalandjo memene elanga e vino akowakela woni? 16Akodja, akoola wango watuke kpa wa elanga e vino, akoha elanga e vino la weeti wato. Ango eokia iwo ndjongo, waasia: ekokiti odjei ndjongo.17Kasi Yesu awadhendali, aasia: eyinei woni enge edhingami ate: Libukeli enge elumbali wamai, ewumali likule la monguta? 18Ongo moto okokwa likolo la enge libukeli, akokondjoa, alidji ongo moto enge libukeli ekomokwela, ekomwandjakola.19Wiloko e wanganga Mwengei, la wiloko e watiesakoli wa mibeko, walukali ate wamohele ndji enge engele, kasi wadjali owangi wato. Wayewali ate edjei loyi ewu nde Yesu ahali linge lisekpe.20Wabandali omodhendji Yesu, alidji watomali wato wayakele ate wadjei wato walamu laate wamohele la eyaseli e inde amene, ase wamohe la okulu alidji la okumu e likumu e moki.21Wamohuelali ehele poopo: Mwalimo, toyewi ate okwasaka alidji okotiesakolaka la meemene, alidji otidhenaka elongi, kasi okotiesakolaka mboka e Mwengei la meemenekpa. 22Endjimami, inga etindjimane ate toputa limelo e Sezale?23Yesu ayewali mamungo mau mbe, awawongoselia: woni okwalelekani mbai lisala? 24Inyani mbai enge adjenge. Ehele edjei elongi e ndai alidji madhingo ma ndai? Wawongosia: e Sezale.25Awaaselia: hani Sezale enge e Sezale, enge e Mwengei la Mwengei. 26Watimohelali la ema teeti e obe la enge edjali inde oasi liwoso la wato, wakamwali la ewongweseli ende, wayabatali bi.27Weeti Wasadukayo, wango wakwasaka ate obasi la logo oti, wayandongbali, wamohuelia Yesu ehele poopo: 28Mwalimo, dhenda ehele Moize atodhingelali: inga moto opele ongo oyiki agwa, atikiti wana, maananga akomoyika moli ongo omotiki inde, laate awotele maanango wana.29Kaikonde, edjali la wana wapele sambo. ongo oliwoso ayikali, agwiyia te otiki wana. 30Ongo o wale ayikia ongo moli ogweli, inde pe agwiyia te otiki wana. 31Tee ongo osato amoyikia; ekeli ndenge kikima la iwokpa sambo watikiti wana. 32Mbuse moli pe agwiyia. 33La obasi e logo, akodja moli ondai? laate iwokpaa wamoyikali.34Yesu awawongoselia: pele la wali wa mu moki wakoyikanaka; 35Kasi wango wakoenene olamu olingeli la moki mungo mokodja, mbuse e obasi e logo, watiyikana alidji. 36Watigwa kine alidji, laate wakouma nda wahumbua, alidji wakodja wana wa Mwengei nda wana wabasi la logo.37Wango wagwi, wabase a logo, ndjongo nde Moize ayenyali engele e maa mote mokeke mungu modjali ololeyi, engele akowelaka likumu, Mwengei o Abalayama, Mwengei o Isaka, alidji Mwengei o Yakobo. 38Kaiko Mwengei ati Mwengei e wato wagwake, kasi wango wakalake, laate iwokpaa wadjei la mokalo la loyi e inde.39Weeti wiloko e watiesakoli mibeko, watotali liloba, waasia: Mwalimo oasi olamu. 40Watikokali kine omohueli te poopo esi.41Yesu awaaselia: woni okokokani oasini ate Masiya adjei mana o Davidi? 42Davidi inde amene aasi ndondo e buku ende e lembo: Likumu amwaseli Likumu la mbai: Abata la ewo e mbai e lilome, 43Tee ikowumisa watonani wa owe wisuleli e makolo ma owe. 44Davidi akomowelaka likumu. Ndandenge akoki odjei mana onde?45 Ango edjakali wato omooki, aasia la watutiani wande. 46Otuandjimeni wiloko wawatiesakoli wa mibeko; wakokpalaka walobe ilai ilai alidji owahi mibele wiholo wisungu, wakolukaka owabati la wangbeleno e liwoso la wasinagoga, la wiholo wilamu la wafeti. 47Wakopwesaka wali wagweli milome wiho wau, la okeli maongi malayi malayi la tina oyayisi. Wakosambisama makasi.

Chapter 21  
1yesu atombolia maiso aenia wato wagumake wokohekeleke falanga dja makabo la ekolo e likawo 2Amoenia moli mwesi ogbeli molome ahekelia wana wa falanga wale wa kekewakeke 3Awaaseliate: oholo moli ogbeli molone ahekeli falanga weti wato kpa wango wabongi ewo la libenga e likawo. 4Late wango wato wagumake wahekeli falanga djinge iti la otomu kaiko inde ohekeli djinge idjaki inde ladjao ongo la monguta monde.5Mbuse, ndenge weeti wato wadjali oasi la loyi e tepelo ndenge etulami eho la mabukeli malamu la iho wikpalami la likawo Yesu asiate. 6Lamasio mageleli ehele tepelo ekobukia libukeli tekikima etitikala likolo leeti libukeli ehokpa ekokua sese.7Wamohuelia ate nda engele kokelama djinge sambo alidji nda elembo ekoyewesa iso ate engele eho ekokia? 8Yesu awaaseliate : yabanyani ate otiwungeni, late wato ngbi wakodja la kombo e mbai wakoasaate : mbai idjei inde, alidji ate: engele eho epotia owumi. Otiwaabile. 9Tango ekokani ino mboli e wita alidji wato wakoamalelanaka, otiwangakeni, laate ewongi ate djinge sambo kpa ewume liwoso, kasi eho etidja gboo e moki.10Awaaselia ate : eeti moki ekosana kindo la eeti moki, eeti okumu la eeti okumu. 11Mbume ekoduduma ebete la ebete, ikoni ikodja ndenge la ndenge, mpe ndjala e ilaka ilakake, ekodja, la sambo e minga, mpe ilembo isungusu ikoenene ongo likolo.12Liwoso la djinge sambo wakoolukani ate waowoleni, wakohengelani la makunu ma wasinagoga, wakobongani la wa boloko, wakosambesani liwoso e makumu ma miki misungu, la makumu ma miki mikeke la tina e kombo e mbai. 13Djinge sambo okowumelani la tina ate litatoli lanu liyewane.14Batani la mamungo manu ate otilukeni ndenge enu esambake, 15Late mbai ikohekeleni maloba mpe kandela liwoso la wanguna wanu watilonga owamaleli ino, te ookokeyi.16Te wawoti wanu wakookawani, mpe wasangbanu, la wabola wanu, mpe la wato wapembeni, wakoola ngbi ndondo enu. 17Wato kpa wakootonani la tina e kombo embai 18Kasi mosue te mokikima mo moto monu motiwunga. 19La onangi mitema manu okokalesani milimo manu.20Inga oenekeni Yelusaleme elingamia la wasoda, yewakani ate obitani oho owumiga pene. 21Late wango wakodja la Judea watile ngambo emikoli, wango wakodja ndondo e Yelusaleme wapumbe, wango wakodja la ilanga watiwongwe kine la moki. 22Laate ekodja masio mawongosake limemu la oyengemani la sambo djinge idhingami.23Ekodja makpa etie wali wango wakodja la lemi, mpe wango wakonungia wana late wato wakogba ngbi, latina elimemu e Mwengei. 24Wakokua la mabeha miwotake, wakokee mituke la mikikpa, Yelusalema ekowotono la wango wati Wayuda tee engele ehani la miki esile.25Ekodja la ilembo ndondo e liwusa wuse, ndondo e ndebo, alidji ndondo e minoto. Ahala la mbume miki mikodja la boo, watiyewa ndenge ekelake laate ewale ekoduduma la mbonge. 26Wato wakogba la owangi ndondo e losambo enge ekodja la mbume laate okulu wolikolo wikokawana.27Wakomoene mana omoto ageli ongo la mapata, la okulu la mwemu. 28Ango ekopota ino oeni djinge sambo, djambani mito manu laate mokalo munu mopotia owumi.29 Mbuse awahali ekpangele eesi: Ndendani mote mo figi la mite meeti kpa: 30Tango e okponaka muho ngasi ekoewaka ate engele e elanga ekokia. 31ndenge kikima, inga oenekeni djinge sambo ewumia, ewani ate okumu wo Mwengei wowumia pene.32Iyowaselini meemene ehele olie otieta ndji ndjinge sambo wiume. 33Likolo la mbume ikoeta, kasi maloba ma mbai matiyeta.34Angatalani inoamene laate mitema manu matilite la oetesi olaki la okengi, la mabundo ma moki, laate lisiyo luho etiowumeleni nda iwa. 35Late ekoyabinga nda lisala likolo la watokpa wa mbume.36La eho oilangaleni ilo, alidji awongoni engelekpa, laate ototeni otetelake la otili djinge sambokpa igeleli, laate owawumeseni likolo liwoso e mana o moto.37La moi Yesu adjakali otiesakoli la tepelo, la likolo adjali oki olangali la mokoli mo weli iwo mokoli mo oliva. 38Watokpa wadjali oki boo atiende laate wamooke.

Chapter 22  
1Lipati la mapa linge lindjangi okundji, linge liweli iwo ate Pasika, liumali ahue.2Wiloko wato wawa nganga Mwengéi la walimo wa pui wadjakali oluki ndenge eomoli Yesu, alikambo wadjaki owa wangi wato.3Ndjongo Satana alingelia la motema mo Yuda ongo omoweli iwo ate Kaliota, mwesi o watutiani wande liomu la wale.4Yuda akia okpomesani la wiloko wato wa wanganga Mwengéi ase la wiloko wato wa wamaleli monguta mo Mwengéi nda ndenge ekomokawa inde Yesu la mawo mawu.5Waumali la mwemu ase wamowunelia omohi wadjenge.6Yuda andimia, ase apotia oluki engele elamu e omokawi Yesu la mawo mawu, ndjongo wato ngbii watiewete.7Lisio e mapa edjangi okundi, use oho edjakali iwo ooli kondolo e pasika ewumali.8Ndjongo Yesu amotomia Petele la Yoani, awaselia kekeni okawongeli wilaka wa lipati la Pasika alikambo lasu.9Wamohuelia: obali ate tokawongele eni?10Inde awaselia okani! ango okolingela ino la gbata, okogbotononi la moto akpali molugu mo malia. Motutiani ebete enge ekolingela inde.11Ase asani la memene monguta, mwalimo akohuelaka ate esuki e monguta edjéi eni ebete ekolaka iso wilaka wa lipati la Pasika ebete eikima la watutiani wa mbai?12Inde akowoiniani ebete esungu la monguta mo likolo, ongonde ekowongelani ino wilaka wa pasika.13Wakia, ase wagbotia sambo kpàa nda ewaaselali Yesu ase wawongelia wilaka wa lipati la pasika.14Ango eengali engele, Yesu aabatia la mesa ebete kikima la watutiani wande.15Inde awaselia: ibalaki ngbii olaki wilaka wa Pasika ehele mongindi la ino liwoso la mbai woeni wodjidji! 16Laate, iyowaselini, itilakakine tee ekoengene eho la okumu o Mwengei.17Ndjongo atotia etotu, a moongia Mwengéi ase asia: totani ehele etutu kawanani ndondo enu.18Alikambo, iyowaselini sikahala itokenga kine Vino alidi te wokoke tee ndjiango wuse wokodja wokumu wo Mwengei.19Mbuse eho, atotia mapa, mbuse eakongi la Mwengei abukia awahekelia aasia: ehele edjei wenge wa mbai ikokawa la likambo lanu; kelakanindjo la omungoi mbai. 20Mbuse e olaki atotia etutu awahekelia aasia: kopo ehele edjéi wuuma woholi wo Mwengéi ehele edjéi makila ma mbai mango makosuakana alikambo lanu.21Ase dengani moto okawi mbai atie wanguna adjéi la mbai mongindji ahala la mesa! 22Meemene, mana o moto akoke nda ndenge etenanate, ase maga la moto ongo omokawi 23Wapotia ohuelani ndondo ewu, ndai opoti oluki okeli lungo loyi.24Watutiani wapotia okokiani makasi, alikambo la oyewi nda moto ndondo ewu odjéi moto mosungu oleki.25Yesu awaselia: makumu ma miki wakokondjaka wato wawu, la wango wakoyinyaka okulu, wawelami wakeli wa lamu.26Enge etidje ndjongo etie ino. Ase moto ongo odjéi mosungu oleki ndondo enu ewongi adje nda mana, ewongi moto ongo okohaka mitinda adje nda moto owotomu! 27Ndai odjéi mosungu oleki, moto owabati la mesa inga moto owotomu? moto owabati la mesa, te ndjongo? wolamu! mbai idjéi ndondo enu nda moto owotomu.28Ino wabatigani la mbai mongindji engele elai ndondo ewomekami wo mbai.29Ndji ndjongo nda ehekeli wawa mbai wokumu, mbai pe iyohekelini ino.30Okolakani alidji okengani la mesa ma mbai ndondo e wokumu wo mbai, okoabatani likolo la ngbelengo dja wokumu alikambo la oteni loi la wiati liomu la wiale wa Isalaele.31Likumu Yesu, asia Simoni, Simoni oka! Mondjili aongiga owohehi owe nda ekoheheke wato wahehe pukapuka alikambo la odjikawi djaho la wisoki mpamba.32Ase iyakongi alikambo la owe ndjongo wondjimi woowe wotilembe; ango ekowongwa owe, waha wamangua woteteli.33Petele asia la inde; Likumu indjimi wolamu la oki la owe la woyogo mongindji, la ogui la owe mongindji.34Yesu amowongoselia: Petele, iwaseli kekehele, liwoso ate koko e molome ebekwe okwasa mbala isato ate ondjewiti mbai.35Mbuse eho Yesu asia la iwo: ango iyotomeni mbai la opasa te, la saki te ase la sapato te, odjangini nda ema? wawongosia: ema teeti te.36Ase inde awaselia: ase sikahala etikine ndjongo, moto ongo odjéi la opasa, ewongi alitote, ndindjongo moto odjéi la saki ase moto ongo oti la lipata ewongi atambe kasaka ende alikambo ate asombe lipata.37Alikambo ate, yasi la ino ewongi loi luhulu wodhingama la gbondo embai wokokisame, ate inde atangemaate ndondo e wato wabe. La meemene loi wungo wodhingama la gbondo e mbai okokisame.38Watutiani wasia Likumu mapata male madjéi ahala inde asia wungo wokoki.39Apumbia, akia nda ndenge emeseni inde la mokoli mo Olive,watutiani wande wamotuteya.40Ango oumia inde la ebete eho, inde awaselia yakongoni alikambo ate otikweni ndondo eomekami.41Mbuse eho inde ayandongbia ma lihiele la iwo, akwa la mauli ase abandali oyakongi.42Wawa, inga obali longose etotu e wodidi ehele atie mbai ase atikelame nda ebali mbai ase nda ebali owe.43Ndjongo ahumbwa mwesi olikolo aumia alikambo la omohi wokulu.44Yesu aokia magba ayakongia alidji makasi oleki. Malia ma wenge mande maumia nda makila mango madokakania la mbume.45Mbuse eoyakongi inde alongoya ongo likolo, akawongoya atie watutiani, ase awagbotia walali wilo alikambo walembali la magba.46Inde asia la iwo: alikambo lande ekolalaka ino wilo? Amalani likolo, oyakongeni, alikambo ate otikweni ndondo e womekami.47Yesu adjali wasi engele eumali wato ngbii, Yuda, mwesi o watutiani wande liomu la wale, adjali oleki liwoso inde aumia ahue e Yesu alikambo la omohi mobale mowalingi la inde.48Ase Yesu amwaselia: Yuda, okohaka mobale mowalingi la likambo la omohi mana o moto la mawo ma watonani?49Ango wato wango wadjali la Yesu mongindji iwaenia wungo loi wopotia oumi wamohulia: Likumu, ewongi tosane la mapata masu? 50Mwesi owu amokotia moto owotomu onganga Mwengéi mosungu, ase amotenia litoi.51Ase Yesu asia: Otkeleni ndjongo dheni. Atotia litoi e moto oho, ase awngosia.52Mbuse eho, Yesu asia la wiloko wato wa wanganga-Mwengéi, ase la wiloko wato wawadendji wa monguta mo Mwengéi ase la wiloko wato wango wadji omoheli inde: Ogelelini la mapata, la mite nda idjéi iwa? 53Masio kpàa idjaki la ino mongindJi ebete eikima la monguta mo Mwengéi ase otipotalini oheli mbai, ase ehele edjéi engele enu la engele ewokumu wo likolo.54 Wamohelia yesu wakia la inde wakamotikia la monguta monganga Mwengéi mosungu. Petele amotuteya, ma lihele mbuse.55Ase ndondo egbingi waloliali misa, ase Petele ayabatia ndondo e wato wango wakotoko misa.56Moto owotomu mwesi omoli amwenia Petele ayabati kelekele emisa, inde amodendjia Petele makasi, ase asia: oholo moto koto adjaki la Yesu mongindji! 57 Petele amokokiali, aasiali: moli, imwewiti. 58Mbuse eho moto odi amoenia ase asia: owe koto odjéi mwesi owu.” Ase Petele asia la moto oho ate; iti inde te.59Pene la engele esi mbuse, moto odji asia makasi: memene oholo koto adjaki mongindji la inde alikambo ate inde adjéi moto o Galilaya.60Ase Petele asia la moto oho yewiti wungo loi wokwasaka owe. La engele eho ango edjakali inde wasi koko e molome ebekoiya.61Likumu ayakukolia, ase amodendia Petele makasi ndjongo Petele amungolia loi wungo wasali Likumu lainde: Liwoso koko e molome ebekwe okowungana mbai mbala isato ate ondjewiti mbai. 62Petele apumbia ase alelia la magba.63Wato wango wamosekeli Yesu, ase wamobingia.64Wamodhihia maiso ase wamohuelia: towasela inso inga ndai oobingi? 65Ase wasia lainde sambo ngbii dja wiliko.66Wuse wotania wiloko wato wa wa Yuda, wiloko wato wawanganga Mwengéi la walimo wa pui wagbotononia wakadjia la Yesu liwoso la wabolei wou wosungu.67Ase wamohuelia towasela iso odjéi Masiya? inde asia la iwo inga iyasa laino, otondjimani mbai. 68La inga yohuelani poopoo otowongoselani mbai ema.69Obandji ndji keke, mana o moto ekoabata la ewo e lilome e Mwengéi eowokulu. 70Ndjongo wato kpàa wahuelia odjéi inde mana o Mwengéi? inde awawongoselia iwo: Owasigani, idjéi inde. 71Ndjongo wasia: Todjeikineni la posa e wadhemei? Tooki isoamene la monoko monde.

Chapter 23  
1Wayamalia iwo kpaa wakia la Yesu ongo edjei Pilato. 2Wabandali omokambi waasali ate : tomogboti oholo moto ndjo akwasaka la wato ate watindjime mibeko ma Moize, alidji watipute mamelo e Sezale, akwasaka alidji la wato ate inde adjei kilisito, likumu.3Pilato amohuelia : owe nde likumu la wayuda? e edjei mabi, owasiga koto. 4Pilato asia la makumu ma wanganga Mwengei, la wato kpaa wadjaki ango: iyeniti loi ungo okeli oholo moto. 5Kasi wamwamalelia waasia ate : akowatomaka wato la oya maleli mateya ma Moize obandi la yudea, galilea tee alandjo.6Ango eokia pilato ndjongo, ahuelia inga inde adjei moto o galilea; 7Ango eokia inde ate adjei moto o sese e okumu e Elode, amotomia ongo edjei Elode, laate mango masio Elode adjakali la Yelusalema.8Ango Elode amwenyia Yesu, aemelali laate tee la gala adjali la posa e omweni la djinge sambo edjakali inde ooki, adjakali omolambeli ate amokelele ma ema ekamwesake. 9amohuelia poopoo ngbi, kasi Yesu atiwongolali loyi te okikima. 10Makumu ma wanganga Mwengei la watiesakoli wa mibeko wango wadjakali ango, wadjali omokambi la sambo mbe mbe.11Elode la sindjili djande wadjakali omokeli sambo mbe, la omoseki. Mbuse e omokpalesi esindje etanake, wamowongosia Yesu etie Pilato. 12Ndji ungo use, Pilato iwo la Elode waumali wa bola, iwo wato wango watonanali iwo wale mbuse e mbula ngbi.13Pilato awaboliali makumu ma wanganga Mwengei, la watiesakoli wa mibeko, la wato; awaaselia: 14Ino odjelelini mbai oholo moto, owasiani ate akowatomaka wato ate wamalele mibeko ma Moize, kasi imohueli liwoso lanu, mpe itimoene la likambo te likikima e sambo djinge emokambini ino.15Te ongo kine etie Elode, laate atowongwesi, dhenda oholo moto atikele ema enge ekoki la inde la logo. 16Kasi mbai ikomopumbesa la boloko mbuse e omobingi pimbo 17Yenga kpaa edjali mobeko ate wapumbesake moto mwesi la boloko ate wamoole.18Iwo kpaa wahumbali pui: moolesa Yesu, todheela Balanabasi. 19Balanabasi alingelate la boloko la loyi e olake wato la djeti sambo mbe mbe.20Pilato aasia alidji la iwo laate amodhe Yesu. 21Iwo kpaa wapamia la moli motetelake, wasia: agbe, agbe la ekulusu 22Pilato awaselia, mbala esato : nda obe okelinde? iyeniti loi ungo oki inde ogbi, ikomodhe mbuse e omobingisi pimbo.23Kasi wapamia la moli motetelake ate agbe, opami owu obolianali la enge e makumu ma wanganga Mwengei. 24Pilato andjimia owahi enge e ongi iwo. 25Amopumbesia moto ongo odjakali la boloko la sambo mbe mbe,mooli o wato; awahekelia Yesu la posa ewu.26Ango odjaki iwo oki la inde, la mboka, wagbotonia la Simona mo Silene, adjakali owongoyi la ilanga, wamokpalesia ekulusu, late amoikele Yesu ongo mbuse.27Edjakali la wato ngbi wango wadjakali omobileyi, wali wadjali oyabingi mikpoto, la ooki magba la tina ende. 28Yesu ayakukolia asia la wango wali ate: wali wa yelusalema, otileleni la tina e mbai, lelani la tina enu amene la wana wanu.29Late la masiyo mango mageleli wakwasa ate : mwemu la wali wango wikomba, mwemu la wali wati la wana, la wango watinungisaka. 30Wakoyabata oasi la mokoli ate : tokpele, alidji la milindalinda, todhiha! 31Inga wakela dji sambo la mote mowesu, ekodja woni la mote moomake?32Wadjakali pe oki la wato wale wango watingakali la iwo laate wawabake ebete ekikima la Yesu la ekulusu.33Ango eumia iwo la enge ebete eweli iwo ate mikwa ma moto wamobakia Yesu la ekulusu ebete ekikima la djinge iwa, mwesi la ewo e lilome odji la ewo e liali. 34Yesu asali: wawa walimbesa, la loyi wayewiti ema enge ekokelaka iwo.35Wato wayamalali lihele wakowadhenda. Watiesakoli wa mibeko, la wango wadjakali ango, wadjakali omoseki Yesu, la oasi ate: awakalesali weeti wato; ayakalese inde amene inga adjei Masiya ongo owononi la Mwengei!36Wasodha koto wamosekekeli, wakia ahue ende, wamohiya mana magagake. 37Wasia la inde ate: inga odjei likumu la wayuda, yakalesa yo owe amene! 38Edjakali likolo lande madhingo mango madhingali iwo : oholo adjei likumu la wayuda.39Moto moesi ongo omobakali iwo la ekulusu ebete ekikima la yesu, amotangia asia ate : te owe nde kilisito? yakalesa yo owe amene, mbuse otokalese! 40Ongo eti amowongoselia : owe otimowangaka Mwengei? iso kpa todjei la odjidji okikima. 41Laiso, ekoki ate togbe la loyi tokelali obhe, kasi inde akeliti loyi te lokikima.42Asia la Yesu: mungolaka mbai ango ekodja owe la okumu wowe. 43Yesu amowongoselia : iyowaseli meemene ndji keke ehele okodja la mbai ebete ekikima la Paladizo44Edjakali ango la engele e motoba likolo lilingelia la moki kpa tee la engele e libwa. 45Moi molimanali, esindje e Tepelo esalanali la odja.46Yesu apamia la moli motetelake aasia: wawa iwongosi molimo mo mbai la mawo ma owe. 47Ango enia sindjili ndjongo, wamodemeiya Mwengei, waasia: oholo moto adjaali sembo.48Wato kpaa wango wadjakali ango mbuse e oeni djinge sambo, wawongoyia wakoyabinga mokpoto. 49Wango wato kpa wamoewakali Yesu mpe la wali wango walongwali, lainde tee la Galileya, wayamalali maa lihele, wakodhendaka djinge sambo edjakali oyeti.50Edjakali la moto mwesi ndondo e wahi simbisi, moto osambo ndamu, kombo e inde Edjepu. 51Inde atiyawanesali la mungo mobeko, la djinge sambo, adjali moto o moki mo Alimateyo, liwange la wayuda, inde adjaali olambeli okumu wo Mwengei.52Akeli ogbotoni la Pilato, aongia wenge wa Yesu. 53AmodjimBali la ekulusu, alingali eho la bolangiti, akeli omolangesi a mbila enge ekelami ndondo e mabhukeli, enge watimolangesaliyo moto tueti.54Edjakali use elengelake sabata 55wali wango walongwali la Yesu tee la galileya wakia la Edjepu ebete ekikima la omokundji Yesu. 56Ango ewongoyia iwo, wawongelia malasi. Lisiyo e sabata wahomali la ndenge edhingani la mobeko.

Chapter 24  
1Lisiyo la yenga ,wakeli la hilihili ongo la mbila,wakpali isokisoki elumba elamu enge ewngelali iyo. 2Wagbotoli libukeli lilongoyi liwoso la mbila. 3Walingelia, watigbotoli wenge e likumu Yesu.4Ango etidjake iwo oyewi inga enge sambo eyinyei woni,denda walome wale wawapumbelali,wakpali wisinje wingalake. 5Watumali la owangi, wayimali wilongi wawu la mbume. Wango pele wawaselia: woni okolukakani moto omokalo ono wato wagwi?6Ati ala, abasi. Sumbwani enge awowaselate ino,engele edjaki inde la Galileya.7Ekoki ate mana o moto wa mokawe la mawo ma wato wabe, wamobake la ekulusu, abase lisiyo la misato.8Ango wadjaali alidi obundoyi maloba ma Yesu. 9Tango ewongoiya iwo la mbila, wasumbia djinge sambo kpa la watutiani wande liomu la esi alidji la wato kpa. 10Waango wadjali osumbi enge mboli la wa posotolu, edjali Malia magadala, Yoana, Malia nango Yakobo alidji la weeti wali wango wadjaali la iwo.11Kasi waokali djinge sambo nda pamba, watidjali owandjimeli wango wali. 12Ase Petelo ayamalalia, akia obangu ongo la mbila. Ayayimbia , ahenia ndji isuki dja isindje ekwi la mbume, mbuse awongoiya atiende, akobunduaka la djinge sambo ewumi.13Ndji enge lisiyo, watutiani wale wakeli la moki mwesi moweli iwo Emawusu lihele la Yelusaleme inga wakilometele liomu la iwale. 14Wadjali owasi iyo kpa djinge sambo iyeti.15Tango edaki iyo okpomi la owasani, Yesu ayandokpia inde amene, akia la iwo mongindji. 16Kasi maiso mawu mawatekisali ate watimoyewe.17Yesu awaaselia: okowasakani nde la okosombakani, alidji odjeini la ilongi emagba? 18Mwesi la ewu kombo ende Kelopasa, amowongoselia: odjei owe amene maamasiyo ala la Yelusaleme ongo oyewiti djinge sambo eeti maamasio?19Woni? awahuelia. Wamowongoselia: enge e mowumeli Yesu o Nazaleta,ongo odjakali mwaseli ookulu la sambo la oasi liwoso la Mwengei la liwoso la wato, 20Ndenge wiloko wa wakanga Mwengei la wa zuzi wa su wa moheli laate wamowole wamobake alidji la ekulusu.21Todjaki oyewi ate inde moto akokaki okalesi Isalayele, kaiko la djinge kpaa,denda keke ehele masiyo masato djinge sambo ikelani.22Wali wesi la mongindji mosu watokamwesi. Waki la hilihili ongo la mbila. 23Kasi watigbote wenge wande ; wadji oasi ate waahumbwa wawawimeli, wawaaseli te adjei la bomoyi. 24Aseko weeti la ndondo e wato wango wadjaakali mongindji la iso wakeli la mbila eho, ase wagboti ndji ndjongo nda ndenge wango wali waasi kasi wati moene.25Ndjongo Yesu awaaselia ate: wato wandjangi mayele, wango mitema mawu militi la ondjimi djinge ehasemate la waaseli! 26Etihongoli ate Masia aene odidi la dji sambo laate alingele la elolo ende? 27 Obandi la madhingami ma Moize, oki la waaseli kpaa, awaaselia ndondo e madhingami kpaa djinge sambo ewadhendali.28Ango eyandongbali iwo la moki modjali iwo oki,Yesu alukali oki nda ma lihele. 29Wamotekisali la oyakongi, waasia: tikala la iso laate likolo lipotia oli. Alingelia la iwo.30Aseko ango eyabatali inde la iwo la mesa, atotia okoke eowasi yongolo eopamboli, abokia eho, awahia. 31Ndjongo maiso mawu madukwania, wamoyewia, a salamatia liwoso la wu . 32Ase wayaaselia ate: mitema masu mitidjali obingi ango edjakali inde otowaseli a mboka la otoyignei madhingami.33Wayamalali ndji enge ngonga, wawongwali la Yelusalema, ongo wawagbotoli wango liomu la esi la weeti ongo eyabondali iwo. 34Wawaaselia ate: likumu abasi meemene, ayeneni pe la Simoni. 35Asa watutiani wawaaselia djinge sambo ewawumelali la mboka, la ndenge emoyewali iwo Yesu engele ebuki inde okoke.36Ndji edjaki iwo owasi Yesu inde amene awapumbelia liwoso lawu awaaselia: logoo edje la ino. 37Watumali la owangi wayewali ate waeni etota.38Awaaseli: woni ekowangani ino? alidji woni maa mamungo mbe makoyabataka la mitema manu? 39Denda mawo ma mbai la makolo ma mbai, edjei meemene mbai. Potoni mbai alidji dendani: etota ti la wini la kua, la ndenge ekohenekeni ino, mbai edjei la eho. 40Ango eyasia inde ndjono, awaaenesia maho mande la makolo.41La eho,la oyemeli owu, watidjaali ondimiyo,wadjaali okamwi. Ase awaaselia: odjeni la ema e lakake ahala? 42Aseko wamohekelia esuki e su e ndjomake. 43Ase atotia ehoo ase alakaki eho la maiso mawu.44Ase awaaselia ate: edjei ehonde iyoowaselalini ango edjaali yo mbai la ino: ewongoli ekokesame dji sambo kpaa edhingani la tina e mbai ndondo e buku e mibeko e Moize, la waaseli,la ndondo e lembo.45Ase awadukolia mayele laate wayewe olamu madhingani. 46Ase aasia laiwo ate: ndjongo e dhinganaali ate,ekoki djinge sambo ewume, ate Masia onyokwame; agwe ase asuswe mbuse e masiyo masato. 47laate alikambo la kombo ende okukoli mitema la olimbesi masumu ekoke otiesakolami laa miki kpaa, opoti ala la Yelusaleme48Ino odjeini watotoli la djii sambo. 49Denda ikootomelani ino enge wawa awunate; la ngambo enu, abatani yo la moki mo Yelusaleme tee ekokpalani ino okulu o likolo.50Akia la iwo tee ongo la Betania, aseko mbuse atombolia ewo likolo, awa pambolia. 51Ango adjali inde owapamboli, akawania laiyo ase abamdia oteli likolo.52Aseko iyo mbuse eomodemei, wawongoiya la Yelusaleme, watumali la oyemeli. 53Wadjali engele kpaa ongo la tepelo, odemei la opamboli Mwengei.

## John

Chapter 1  
1La lipoteli edjali engbundu, engbundu edjaali la Mwengei, engbundu koto edjaali Mwengei. 2Inde adjaali la lipotele mongindji la Mwengei. 3Wihoo kpaa wikelanali la mboka ende, koto ema teeti etikelanali inga te la mboka ende.4 La inde edjaaki mokalo, mokalo koto modjaali ngbai e wato. 5Ngbai ekongalaka la molili, ase molili molongeti eho.6Edjaali la moto mwesi atomanali la Mwengei, kombo ende Yoani. 7Inde adjaali mototoli, laate ahekele litotoli la loyi e ngbai eho, laate moto kpaa agemeiye eho. 8Inde atidjaakali ngbai eho, inde adjaali ohekeli litotoli e ngbai eho.9Enge ngbai edjei e meemene, edji la moki la ongalesi moto kpaa.10Adjaali la moki, moki koto mokelanali la mboka ende, ase moki motimoewali. 11Adjaali atie wato wande, ase wato wande watimoyambali.12Ase wango wamoyambali, la wango wagemei kombo ende, owahekeli otomo e odjei wana wa Mwengei. 13La ebili ate waononiti la makila, inga te la mwano mo wato wa moki, inga te la mwano mo molome, ase wawotani la Mwengei.14Engbundu eyakelia wenge, eyabatali ya iso, etumi la ngolu la omeemene, tuenia otwa wonde, otwa nda enge e mana moikima ongo odji likolo. 15Yoani aambali mboli ende, koto ahumbali, ''Edjei inde ongo aasali mbai, 'Ongo okojaa mbuse e mbai inde nde odjei liwoso la mbai, laate adjaali mogindji la mbai.''16Tototali iso kpaa Womwengei wonde, koto ngolu likolo e ngolu.17Pui ehekelanali la mboka e Moize, ase ngolu la womeemene la mboka e Yesu kilisito. 18Moto tueti amoeni Mwengei; Mwengei mana, ongo odjei la liboliani la wawa, inde omoenesi.19Dhenda litotoli la Yaoni, engele Wayuda wawatomali ongo la yelusalaema wanganga-Mwengei la Walebi la omehueli ate, ''Owe odjei ndai?'' 20Inde awongosali, te la owungani agemeiyesali, ''Mbai iti kilisito.'' 21Wamohuelia, ''Odjei ndai? Odjei Elia?'' Inde awawongoselia, ''Iti inde.'' Waasali, ''Odjei motiesakoli?'' Awongosia ate, ''Te ndjongo.''22Wamwaselia ate, ''Odjei ndai, laate toke owawongoseli wango watotomali? Oasi woni la loyi e owe?'' 23Aasia, ''Mbai idjei mowelele e ongo okodhumbiaka la lisobe: 'wongelini mboka e Likumu, nda eyasali motiesakoli Isaya,'24wango wawatomali wdjaali Wapaliseyo, 25wamohuelia alidji ehele poopo, ''lande ekopatisaka owe wato inga oti Kilisito, oti Eliya, oti koto motiesakoli?''26Yoani awawongoselia, ''Mbai, ikopatisaka la malia, ase ndondo enu edjei la moto mwesi ongo omwewitini ino. 27Akodja mbuse e mbai, iti la maengi matokoalke ndjiki dja ikpokpo wande.'' 28Dji sambo ikelanali la Bethania, eeti kambo e yolodani, ongo Yoani adjaakali opatesi wato.29Ekundu eho, Yoani amoenia Yesu akoyandongbaka atie ende, aasia, ''Dengani, oholo adjei mana o meeme e Mwengei, ongo okolongosaka masusu ma moki! 30Edjei inde ongo eyasali mbai, 'Mbuse e mbai, moto mwesi akodja ongo odjaali liwoso la mbai, laate awatomali liwoso la mbai.' 31Imoewiti, ase edjei oenesi la Isalayele ate mbai idji opatesi la malia.''32Yoani asumbali koto ehele litotoli, ''Ieni elimo ekoyadjimbaka likolo, nda elua, eyamalia likolo lande. 33 Itiimoewakali inde, ase inde moto otomali mbai opatesi la malia, andjaselali mbai, ongo okomoene owe elimo ayadjimbia koto eyamalia likolo lande, inde nde okopatisa la elimo satu.' 34Mbai iyeeni koto igemei ate adjei mana o Mwengei.''35Ekundu eho, Yoani adjaakali ndji ango la watutiani wande waale, 36wamoenia Yesu akwetaka, Yoani aasia ate ''Denda, mana o meeme e Mwengei.''37Ango eokia iwo ndinge sambo eyasali inde, wamotuteya Yesu. 38Yesu ayakukulia, aenia ate wakomotutiaka, aasia la iwoo, ''Ino okolukakani nde?'' Wamowongoselia ate, ''Rabbi''( enge ekukolani ate, '' Moinyei''), ''Owe okoyabataka eni?'' 39Awaaselia, ''Djakani, oeneni koto.'' Wakia, waenia koto ongo edjaaki inde oyabati, wayabatia ebete ekikima la inde wungo wuse, edjaali engele e nei mbuse e limbile.40Andele, maanango o Simoni petele, adjaali mwesi ndondo ewu wango waokali engbundu e Yoani, koto e wango wamotuteyali Yesu. 41Agbotonia yo liwoso la manango Simoni, amoaselia, ''Togbotoni la Masia'' (ongo okuani la ''Kilisito''). 42Akia la inde atie Yesu, Yesu amodendia, aasia, ''Owe simoni monga Yona. okowelana Kepasi'' (enge einyei ''Libukeli'').43Wuse wungo weeti, Yesu alukali oki la moki mo Galilea, agbotonia la Pilipo, aasia la inde, ''Tutia mbai.'' 44Pilipo adjaali moto o Betesaida, moki mo Andele la Petele. 45Pilipo agbotonia la Natanaeli, amoaselia ate, ''Toeniga ongo Moize adhingi la pui, koto ongo watiesakoli wamoaseleli, Yesu o Nazalete, mana o Edjepu.''46Natanaeli amoaselia ate, ''Ema elamu eengi koto opumbi la Nazaleta?'' Pilipo amowongoselia, ''djaaka, oene koto.'' 47Yesu, amoenia Nathanaeli, aasia la inde, ''Denga Moisalayele, ongo eti te la kokia!'' 48Natanaeli amoaselia, ''Oewi mbai eni?'' Yesu mowongoselia. ''Liwoso ate pilipo aowele, ango edjaaki owe seese e mote mo Pigi, mbai ioeneki.49Natanaeli awongosia, ''Rabbi, owe odjei monga Mwengei! Odjei Likumu o Isalayele. 50Yesu amowongeselia ate, ''La ebili eyasi mbai ate iyoeni seese e mote mo Pigi, nde ogemeiya? Okoene sambo sungu oeti djidji ndjo.'' 51Amoaselia koto, ''La omeemene, la omeemene iyoaseli, okoene opoti keke likolo lidhuhuani, waahumbua wa Mwengei wakotelaka la wakoyadjimbaka koto likolo e mana o Moto.''

Chapter 2  
1Masio masato mbuse, edjaali la yenga e liwala la moki mo kanana e Galilea, nango Yesu adjaali ongo. 2Wamowelali koto Yesu ongo la yenga e liwala eho la watutiani wande.3Ango maana masilia, nango Yesu amoaselia ate, ''Wati kine la maana.'' 4Yesu amowongoselia, ''Owe oholo moli nda loi iso laowe? Engele e mbai eumakiyo.'' 5Nango aasia la wasali ate ''Kelani ndenge ekwasa inde.''6Kaikoase edjaali la teni motoba, ehekelenate la Wayuda la loyi e oyalangesi, teni djaho idjaali olingese eesi la eesi la eho wipimeli oyeti mokama. 7Yesu aasia la iwo, ''Tumesani malia la teni.'' Watumesia tee la minoko. 8awaaselia, ''Tukani sikandjo, katikeni atie meemene yenga e liwala.'' Wakeeli okamotikeli.9Ango meenemene yenga amekia malia mango mayakukolia manaa, odjangi oewi enge songo edjei maana; ase wasali wango watukali malia iwo nde waewali, amowela moto opele ongo oiki 10amoaselia, ''Moto kpaa akohekeleke yo manaa mango mawongi, ase mango mawongiti olamu mbuse ndji wato walangoyiga, ase owe, obanyea manaa malamu tee sikalandjo.''11Ndenge ekelani eho, la Kanana e Galilea; elembo e liwoso enge ekelali Yesu. Aenesia otwa wonde, watutiani wande wamogemeiya.12Mbuse eho, Yesu ayadjimbia la kapelanauma, mongindji la nango, wamaanango la watutiani koto, wayabatali ongo masio makeke.13Pasika e Wayuda eumali ahue, Yesu atelia la Yelusalema. 14Agbotia ongo la tepelo watambi wa ngombe, e wameeme, e wilua, la wakukoli wa palanga wayabati.15Akelia pimbo e ndjiki, aumbia la iwo kpaa la tepelo, la wameeme, la wangombe; aandjia mbela e wakukoli, asuakolia wamesa djawu. 16Aasia la watambi wa wilua, longoseni wihoo wanu, otiwumeseni monguta mo wawa nda ebete e lihoo.17Watutiani wande, wamungolia enge edhingani, '' posa e monguta emaiya mbai.'' 18Wayuda, watotia engbundu, wamoaselia, ''Nda elembo ekoyinyaka owe iso, la okeli ehele ndenge?'' 19Yesu awongosia, ''Bukani ehele tepelo, la masio masato ikomalesa eho.''20Wayuda waasia, ''Ehele tepelo ekelanali wilanga tuku inei la motoba, ase owe omalese eho la masio masato?'' 21Kaikoase, adjaakali oaseli wenge wande. 22Eho lenge, ango ebasali inde, watutiani wande wamungolia ate aasali eho, wagemeiyali madhingo la engbundu enge Yesu aasali.23A ngo edjali Yesu la yelusalema, lisio la yenga e pasika, wato ngbii wamogemeiyali la oeni wilembo wiwangesake winge widjaakali inde okeli. 24Ase Yesu atidjaakali owagemeiyeli, la ebili ate awayewali iwo kpaa, 25atidjaali la posa ate wamototolele enge edhengi wato, laate ayewali inde amene enge edjei ndondo e moto.

Chapter 3  
1Edjaali la moto mwesi ndondo e Wapalisao, kombo ende Nikodeme, likumu o Wayuda. 2Inde akeeli atie Yesu la likolo, aasia la inde, ''Moinyei, toewi ate owe odjei motiesakoli ongo odjii atie Mwengei, la ebili ate, moto toeti aengiti okeli wi wilembo wikamwake enge ekokelaka owe, inga Mwengei atidjee la inde.''3Yesu aasia la inde, ''La omeemene, la omeemene, iyoaseli, inga moto atiotane mbala e wale, aengiti la okumu wo Mwengei.'' 4Nikodeme aasia la inde, ''Nda ndenge moto aengi alidji owotani ango ooloyia inde? Aengi owongoyi mbala e wale la solo djaa nango, awotane?''5Yesu awongosia, ''La omeemene, la omeemene, iyoaseli, inga moto awotaniti la malia koto la elimo, aengiti olingeli la okumu wo Mwengei. 6Enge ewotani la moini edjei e moini, ase enge ewotani la elimo edjei e elimo.7Otihalimane la ndenge e oasali mbai, 'Ewongi owotani mbala e wale.' 8Ehoho ekohohaka ongo ebali eho; okoakaka etale, ase otiewa ongo ekodjaka eho inga ongo e kokeeke eho. Ndenge kikima la moto ongo owotani la elimo.''9Nikodeme atotia engbundu, aasia, ''Nda ndenge eho eengi okelani? 10Yesu amoongoselia, aasia la inde, ''Odjei moinyei mo Isalayele, ase oewiti dji sambo? 11La omeemene, la omeemene, iyoaseli ate, tokoasaka djinge iyewi iso, tokoasaka matotoli la djinge ieni iso. Totiasaka sambo djasu.12Inga ino otigemeiyeni ango ekoaselakani mbai sambo dja mbume, okogemeiyani nda ndenge inga iyoaselani sambo dja likolo? 13Moto te mokikima ateliti ongo likolo, inga te ongo oyadjimbali likolo, monga moto ongo odjei likolo.14Laate nda Moize adjambaali ndjo ongo la lisobe, iengi koto ate monga moto adjambane. 15Moto ongo okomogemeiya inde atigue, ase akondje mokalo molibela.16Laate Mwengei abalali moki ngbii, ahekelia mana onde moikima, laate moto okomogemeiya atigue, ase atote mokalo mo libela. 17Laate Mwengei atimotomali monga monde la moki laate asambese mokili, ase laate moki mokale la kole ende. 18Ongo omogemei, atisambesana, ase ongo otigemeiyaka, asambesaniga laate atigemeiye la kombo e monga moikima o Mwengei.19Dhenga osambesani wonde: Ngbai edjaali la moki, wato wabali molili te ngbai, laate mamungwene mawu madjei mbe. 20Laate moto ongo okokelaka obe, atoni ngbai, atidja atie ngbai, la owangi ate sambo djande itienene saa. 21Ase ongo okokelaka ndenge ewongi la omeemene, akodja atie ngbai, laate sambo djande ienene, akokelaka eho la kole e Mwengei.''22Mbuse eho, Yesu atingali la watutiani wande, akia la Yudea; ayabatali ongo mongindji la iwo, adjaakali opatesi. 23 Yoani koto adjaakali opatesi la Enona ahue e Salimi; la ebili, ongo malia madjaakali masungu, wato wadjaakali oki ototi patisa. 24Ango wamohelakiyo Yoani la woyogo.25Ondungbiani eumali la watutiani wa Yoani la Wayuda la loyi e oyalangesi. 26Wakia atie Yoani, wamoaselia, ''Moinyei, ongo odjaaki ino la inde ongo la malia ma Yolodana ongo ototolali owo la kole ende, dhenda, akopatesaka, wato kpaa wakokeeke atie ende.''27Yoani aasia, ''Moto aengi okondji ndji enge emohekelani ongo likolo.'' 28Ino amene odjeini wa demo wa mbai, easi mbai, ''Mbai iti Kilisito, ase mbai itomanali liwoso lande.29Ongo odjei memene moli, edjei inde motopele. Ase manango o motopele, ongo oyamali ango akomolambelaka, adjei la mwemu mosungu ango ekookaka inde moli e motopele. Enge edjei mwemu mo mbai, mungo motumi. 30Eengi inde atele, ase mbai iwongwe sese.31Ongo odji likolo, inde adjei likolo e wato kpaa. Ongo odjei la mbume, adjei ndjii ombume, akoasa koto ndji sambo dja mbume. Ongo odji likolo, adjei lokolo e wato kpaa. 32Inde akototola djinge ieni inde la ioki inde, litotoli lande moto te mokikima abaliti. 33Ongo oyambi litotoli lande, inde nde ososoli ate Mwengei adjei olamu.34Laate ongo omotomi Mwengei akoasa wingbundu wa Mwengei, la ebili ate Mwengei amohekeli elimo eti la gboo. 35Sango amobali monga, ahekeli sambo kpaa la mawo mande. 36Ongo omogemei monga, akondjiga mokalo mo libela, ase limemu la Mwengei liti likolo lande.''

Chapter 4  
1Ango likumu aokia ndenge Wapalisao waewali ate akopatesaka watutiani ngbii omoyeti Yaoni. 2Ndjongo, Yesu atidjaakali opatesi inde amene, ase watutiani wande nde wadjaakali okeli, 3alongwali la Yudea, awongoiya la Galilea.4Ase ango eongoli ate akpande la Samalia, 5aumali la gbata e Samalia, enge ewalani Sikale, ahue e elanga e Yakobo enge emohali inde monga monde Edjepu.6Ongo edjaali la likaka e Yakobo. Yesu, agenakolali la okendo, ayabatali la litokele e likaka. Edjaali engele e motoba . 7Moli mwesi Mosamalia adjaali otuki malia, Yesu aasia la inde, ''Hekele mbai malia makengake makengake.'' 8Ango watutiani wande wakeeli la gbata osombi ilaka.9Ongo moli Mosamalia aasia la inde, Nda ndenge owo, odjei Moyuda, okoongoko mbai malia makengake, mbai moli Mosamalia?'' Wayuda watiokanaka la Wasamalia. 10Yesu amowongoselia, ''Inga owe oewaki likao e Mwengei koto ndai ongo okoaselaka ate, 'Pekele mbai malia makengake, eengaki la owe amene omoongi malia makengake, aengaki oohekeli malia ma mokalo.''11Moli oho amoaselia, ''Likumu, owe otii la ema etukelake, likaka koto li lindji. Eni ekotota owe malia maho ma mokalo? 12Owe omoyeti sangbasu Yakobo, onge inde amene koto akengali malia maho, la wana wande koto la wameeme wande?''13Yesu amoongoselia, ''Moto ongo okokenga ehele malia ndjo, akooka alidji ehoha, 14ase ongo okokenga malia mango makomoha mbai, atioka kine ehoha, malia mango makomoha mbai ekouma atie inde moto mo malia mango makohumbaka tee la mokalo mo libela.''15Moli amoaselia, ''Likumu, pekele mbaii mango malia, laate itidjee kine la ehoha, koto itidjake kine otuki malia ahala.'' 16Yesu amoaselia, ''Kekee, mowela molome o owe, koto owongwe alidjii ahala.''17Ongo moli aasia, ''Mbai iti la molome,'' Yesu aasia la inde, '' oasi olamu ate, 'iti la molomo.'' 18Laate odjaali la pele itano, molome ongo edjei owo la inde sikandjo ati molome e owe. Ndjongo oasi meemene.''19Moli aasia la inde, ''Likumu, ieni ate odjei motiesakoli.'' 20Watata wasu wayakongali la mu mokoli, ase owo oasia ate ebete enge eyakongake edjei la Yelusalema.21Yesu aasia la inde, ''Gemeiya mbai, engele egeleli, enge etidjaa kine la mou mokili te la Yelusalema ate okomoganani wawa. 22Ino okoyakongakani la enge eyewiti ino. Iso, tokoyakongaka la enge eyewi iso, laate mokalo modji la Wayuda.23Engele egeleli, koto edjiga, ongo wayakongi walamu, wakoyakonga la wawa la elimo koto la omeemene, laate idjei iwo wayakongi wango wawa akowalukaka. 24Mwengei adjei elimo, ewongi la wango wakoyakongaka la inde, wayakonge la inde la elimo koto la omeemene.''25Moli aasia la inde, ''Iewi ate Masia akodjaa, (ongo omoweli iwo Kilisito). Ango ekodja inde, akotoasela sambo kpaa.'' 26Yesu aasia la inde, ''Edjei mbai, ongo okoasaka owe.''27Ongo likolo eumali watutiani wande. Wakamwali la wungo wosololaki inde la ongo moli. La djinge kpaa, te mokikima aasiti ate, ''Akomohuelaka nde?'' Inga, ''Woni akosolalaka la inde?''28Mbuse eho moli atikia ekoko ende, akia ongo la moki, koto aasia la wato, 29djaakani imoeneni moto ongo okusoli sambo kpaa ikelali mbai. Etidjaa Masia?'' 30Wakolongoiya la moki koto wakia atie inde.31La enge engele djongo, watutiani wamogogali, wadjaali oasi, ''Rabbi, laka.'' 32Aasia la iwo, '' Mbai idjei la ilaka winge wiewiti ino. 33Watutiani wapotali oyahueli iwo la iwo, ''Moto moesi nde amodjeeli ilaka?''34Yesu aasia la iwo, ''Ilaka wa mbai edjei ikele mwano e ongo otomi mbai, iengese koto wotomo wonde. 35Otiaseni ate etikali ndebo inei la obuki pukapuka? Iyoaselini, djambani maiso, dhendani elanga, etaniga la obuki pukapuka. 36Ongo okobuka pukapuka, akotota liputi, koto akoyisa pukapuka la loyi e mokalo mo libela, laate la ongo ooni koto la ongo obuki maemele mongindji.37Laate enge engbundu edjei meemene, 'Ongo okoona, la ongo okobuka.' 38Iotomini okabuki pukapuka djinge itiongalini ino otomo. Wadji wakelali otomo, koto ino olingelalini la otomo wou.''39Ngbii e Wasamalia e enge gbata wamogemeiyali Yesu la sambo djinge iyasali ongo moli, ''Andjaseli mbai, djinge kpaa ikelali mbai.'' 40Ango, wasamalia wadjaali ogbotoni la inde, wayakongia ate ayabate la iwo. Ayabatia la iwo masio maale.41Motango mosumo mo wato wagemeiyali la loyi e wingbundu wa Yesu, 42waasia koto la ongo moli, ''Eeti kine sa la enge easi owe nde togemei, laate tomooki la matoyi masu amene, toewi koto ate adjei Masia, mokalesi mo moki.''43Mbuse e masio maale, Yesu alongoiya ongo la okii la Galilea. 44Laate Yesu aasali inde amene ate watimogemeiyaka motiesakoli la moki monde. 45Ango eumia inde la Galilea, wayambanali la Wagalilea wango waeneli djinge ikelali inde la Yelusalemama ongo la yenga, Laate iwo koto wakeeli ongo la yenga.46go ewongoiya inde la Kanana e Galilea, ongo ekukolali inde malia maana. Edjaali la kapelanauma, motuke mosungu o likumu e likumu, monga monde adjaali la ekoni. 47Ango eokia inde ate Yesu aumia la Yudea la Galilea, akia atie inde, amoongia ayadjimbe la inde okamokalesi monga monde, laate adjaakali ahue e logo.48Yesu aasia la inde, '' Inga otieneke wilembo koto wikamweseli, oengiti ogemei. 49Motuke mosungo o likumu amoaselia, ''Likumu djaka liwoso ate monga mo mbai agwe. 50 Yesu amoaselia, ''Keke, mana owe adjei la mokalo.'' Ongo moto agameiyali engbundu enge e moaselali Yesu, ahelia mboka koto.51Edjaaki inde owongoyi, ango tuke djande adjaali ogbotoni la inde, wamoaselia ate, ''Monga mo owe adjei la mokalo.'' 52Awahuelia nda engele eumali inde olamu, wamoaseliaa: kolokolo, la engele e sambo nde misa mimodheeli.53Wawa ayewia ate edjaali ndji enge engele nde Yesu aasali la inda ate, ''Monga mo owe adjei la mokalo.'' Agemeiyali, inde la liemba lande. 54Yesu akelia mbala e wale ekamwiseli mbuse e owongoyi wonde la Galilea.

Chapter 5  
1Mbuse eho, edjaali la yenga e Wayuda, Yesu koto akeeli la Yelusalelema. 2Kaikoase la Yelusalema, ahue e moluhe mo wameeme, edjaali la likaka liesi enge ewalani la ebele ate Betesada, enge edjaali la wipumbeli itano. 3Sese e wipumbeli, wato wa wikoni ngbii walangalali, wango wagui maiso, wango wakotengwaka, wango wagwi makolo. Wadjaakali olambeli ondungbiakani e malia. 4Laate ahumbwa adjaaki oyadjimbi la engele, moto o poo ongo okoyadjimba la malia, mbuse e ondungbakani eho, adjaakali okali, inga edjaa te nda ekoni.5Moto moesi adjaakali ongo, ongo oumwali la ekoni ende, wilanga toku isato la mwambi. 6Ango Yesu amoenia ongo moto alangali, nda eyewali inde ate aetesiga wiengele ngbii la ekoni, Yesu aasali la inde ate, ''Obali mokalo?''7Moto o ekoni awongosia, ''Likumu, iti la moto ongo okolumba mbai la likaka inga malia mandungbakana, ase engele ekodjaaka mbai, odji moto ayadjimbiga liwoso la mbai.'' 8Yesu aasali la inde ate, ''Amala, tota litoko la owe, koto somba.''9Mbala kikima ongo moto akalali, atotia litoko lande, apotali osombi.10Ndjongo Wayuda wadjaakali oasi la moto ongo okalali la ekoni ate, ''Edjei sabata, etekisani okpali litoko. 11Awawongeselali ate, ''Moto ongo kalesi mbai aasi la mbai ate, 'Tota litoko la owe koto somba.'''12Wamohuelali ate, ''Ndai moto ongo oaseli ate, 'Tota eho koto somba?'' 13Moto ongo okali la ekoni atiewali inga edjei ndai, laate Yesu alongwali ango, la loyi e ngbii e wato wango wadjaali la ebete eho.14Mbuse e sambo djaho, Yesu omogbotali ndondo e tepelo, amoaselia ate, ''Dhenda, okaliga, otikele kine lisumu aleeti, laate loyi teeti e mbe etiowume.'' 15Moto oho akeeli, awaaselali Wayuda ate, edjei Yesu nde moto omokalesi.16La loyi luho, Wayuda wapotali omoenesi Yesu odjidji, laate adjaaki okeli sambo djaho wuse wo sabata. 17Yesu awawongoselali ate, ''Wawa o mbai akokelaka tee sikandjo, mbai koto ikokelaka.'' 18La wungo loyi nde Wayuda walukali ate wamole, laate adjaakali ndji obuki sabata, ase adjaali o moweli Mwengei sango, la ndenge eho ayaengesali la Mwengei.19Yesu awawongoselia ate, ''La omeemene, la omeemene ikoasaka la ino, mana aengiti okeli loyi te loikima la ndenge ende amene, ase ndji enge wawa akokelaka. Djinge kpaa wawa akokelaka, mana koto akokela ndji ndenge kikima. 20Laate wawa amobali mana, akomoinyaka djinge kpaa inde amene akokelaka, akomoinya koto tomo sungu sungu oeti ehele, laate okamweni.21Laate, ndji ndenge wawa akobasesaka wagui, akohekeleke koto mokalo, mana koto akohaaka mokalo la moto ongo omobali inde. 22Wawa atimosambasaka moto, ase ahekeli esambeseli kpaa atie monga monde. 23Laate wato kpaa wamogane mana, nda ekomoganaka iwo wawa. Ongo otimoganaka mana, atimoganaka koto wawa ongo omotomali inde.24La omeemene, la omeemene, iyoaselini, ongo okooka engbudnu e mbai, amogemeiya koto ongo otomi mbai, adjei la mokalo mo libela. Atisambesana, ase alongoyi la logo aumia la mokalo.25La omeemene, la omeemene, ikoaselaka ino, engele egelesi, eumiga koto, ongo wagui wakooka moli mo mana o Mwengei, wango wamookali wakokala.26Laate ndji ndenge wawa adjei la mokalo ndondo e inde amene, ndenge kikima koto amohekeli mana onde mboka e odjei la mokalo ndondo e inde amene, 27amohekeli koto okumu esambesake, laate adjei monga moto.28Otikamweni la loyi loho, la ebili ate engele egeleli, enge wango kpaa wadjei la mbila wakooka moli monde 29 wakopumba: Wango wakelali olamu, wakobasa la kole e mokalo, ase wango wakelali obee iwo wakobasa laate wasambesane.30Mbai iengiti okeli loyi te likikima la mamungo ma mbai amene, ndji ndenge ekookaka mbai, ndenge koto ekosambesaka mbai, osambesi koto ekosambesaka mbai edjei meemene, laate itilukaka mwano mo mbai amene, ase mwano e moto ongo otomi mbai. 31Inga mbai amene ekohekeleke litotoli la mbai amene, litotoli la mbai eti e meemene. 32Moto odji nde akohekeleke litotoli la loyi lo mbai, iewi koto ate litotoli linge likohekeleke inde la loyi e mbai lidjei meemene.33Otomalini wato atie Yoani, inde ahekeleli litotoli la loyi e omeemene. 34Ase mbai itibalaka litotoli linge lilongoyi atie moto, ase ikoasaka djii sambo laate ino okaleni. 35Yoani adjaali lotambe mungo mokololaka koto mokongalaka, obalalini oemeli la ngbai eho engele keke.36Mbai idjei la litotoli linge lieti litotoli la Yoani, laate tomo djinge Wawa o mbai ahaali mbai ikele, tomo djinge ikokelaka mbai, ekohaaka litotoli la kole e mbai ate Wawa atomali mbai. 37Wawa atomi mbai, inde amene ahekeli litiotoli la kole e mbai. Otiokakiyoni moli monde te mbala kikima, oenekiyoni koto mbanda ende. 38Engbundu ende eyabatiti ndondo e ino, la ebili ate otigemeiyakani moto ongo omotomi inde.39Okoluka lukakani ndondo e madhingo, laate okomungwakani ate la mboka e eho, okototani mokalo mo libela, eho koto nde ekohaaka litotoli la kole e mbai, 40inga te ndjongo obalitini odji atie mbai laate ototeni mokalo.41Mbai itigemeiyaka otwa wungo wolongoyi la wato, 42ase iewi ate ino atini la libalano e Mwengei ndondo e ino amene.43Mbai idji la kombo e Wawa o mbai, ase otiambakani mbai, inga moto odji adjaaki la kombo e ende amene, nda omoyambini.44Nda denge ekoengani ino ogemei, ango okoyambakani otwa wungu okohekelenekeni ino la ino, otilukakani koto otwa wungo wolongoyi atie Mwengei?45Otimungweni ate ikookambani atie Wawa. Moto ongo okookambani edjei Moize, ongo omobatelini ino motema. 46Inga ino omogemeiyalini Moize, oengalini ogemei mbai, la ebili ate inde adhingali sambo djinge idhengi mbai. 47Inga otigemeiyakani madhingo mande, okogemeiyani wingbundu wa mbai nda ndenge?

Chapter 6  
1Mbuse e djinge sambo, Yesu akeeli ngambo eeti e ligbutu e Galilea, inga ligbutu la Tibelia. 2Wato ngbii wa mobilia; laate weeneli wikamwiseli wenge wekelali inde likolo e wato wa wikoni.3Yesu atelia likolo la mokoli, ayabatia iwo la watutiani wande.4(Kaikoase, pasika, yenga e Wayuda eumali ahue.) 5Ango edjambia Yesu maiso likolo, aenia wato ngbii wadjia atie inde. Aasia la Pilipo, ''Eni ekosomba iso makoke laate wa wato walake?'' 6(Aasali ndjongo la owameki, laate inde amene ayewali enge eengali inde okeli.)7Pilipo amowongoselia ate, ''Makoke e wambele kama iwale matienga laate moto mwesi atote te ma esuki.'' 8Mwesi e watutiani wande, Andele, manango o Simoni Petele, aasia la Yesu, 9''Edjei la elenge mwesi opele adjei la makoke matano, la suu iwale, ase djinge ikokela woni la wa wato ngbii?"10Yesu asia, ''Wabatesani wango wato.'' Edjaali la isoki ngbii la ebete eho. Wayabatia mine, wadjaaali motango inga koto itano e pele. 11Yesu atotia makoke amohia Mwengei pambo, akawolia la watutiani, wahekelia la wango wadjaaki ango, awahekelia koto suu ndenge ebalali iwo. 12Ango egbetali iwo, aasia la watutiani, ''Ononi wisuki kpaa winge witikali laate teeti etiwunge.''13Waonia kpaa, watumesia midjangi liomo la iwale e wisuki winge witikalali mbuse e olaki. 14Ango eeneli wango wato winge wilembo wikamuake djinge ikeleli Yesu, waasali ate, ''Oholo moto adjei meemene motiesakoli ongo odji la moki. 15Ango eyewali Yesu ate wapotali omodjambi laate wamobate likumu, alongoiya alidji la mokili inde amene.16Ango eumia pokwa, watutiani wande wayadjimbia la ligbutu. 17Watelia waato la okpandi ligbutu ate wake la Kapelanauma. La enge engele likolo liliali, Yesu atidjaaliyo atie ewu. 18Ehoho esungu, ehohia la oteteli, ligbutu lindungbakanali.19Ango elukali iwo inga wakilometele itano inga motoba, wamoenia Yesu akosombaka likolo e malia adjaaki oyandongbi la waato, iwo wawangia. 20Ase Yesu awaaselia, ''Edjei mbai, otiwangeni.'' 21Walukaka ate wamotelese la waato, etiumuali kine wato eumali ebete edjaaki iwo oki.22Ekundu eho, ngbii e wango watikalali ngambo eeti e ligbutu waenia ate edjaakali ango sa waato eesi, koto Yesu atitelali ndondo mongindji la watutiani wande, ase ate akeeli inde amene. 23Maato mango malongwali Tibeliasi eumali ahue e ebete elakali iwo makoke mbuse e Likumu oongosi pambo.24Wato waenia ate te Yesu te watutiani wande watidjaali ango, watelali maato wakia la Kapelanauma okamoluki Yesu. 25Wakamogbotia ngambo eeti e ligbutu, wamoaselia, ''Rabbi, nda engele eumi owe ala?''26Yesu aasia la iwo, ''La omeemene, la omeemene, iyasi la ino, otilukakani mbai laate oenelini wilembo, ase laate olakalini okoke, koto ogbetalini. 27Kelani otomo, etidjee la kole e wilaka winge wikobitanaka, ase la wilaka winge wikoumuaka la kole e mokalo mo libela, enge manga moto akohekeleni ino, laate inde nde Wawa Mwengei abati elembo ate amogemei inde.''28Wamoaselali ate, ''Tokele woni la oengesi tomo dja Mwengei?'' 29Yesu aasia la iwo ate, ''Otomo wo Mwengei edjei nde omogemei ongo omotomali inde.''30Wamoaselia ate, ''Nda wilembo wikwamuake wikokelaka owe, laate toene eho koto toogemeiye? Nda otomo okokelaka owo? 31Watata wasu walakali mana la esobe, ndenge edhingana, 'Ahali iwo okoke wungo wolongoyi likolo laate walake.'''32Yesu awaaselia, ''La omeemene, la omeeme, iyaasi la inde, etidjaali Moize nde aohalini okoke wungo wolongoyi likolo, ase edjei wawa o mbai nde ahekelini okoke wo meemene enge elongoyi likolo. 33Eho lenge, okoke wo Mwengei, edjei ongo oyadjimbi la likolo, akohaka mokalo la moki. 34Waasia la inde alidji, ''Likumu, tohekele iso enge okoke engele kpaa.''35Yesu awaaselia, ''Mbai nde idjei okoke o mokalo. Ongo okodja atie mbai atidjaa kine la gbutu, koto ongo okogemeiya mbai atioka kine ehoha. 36Ase, iyaasi la ino, oenini mbai, otigemeiyakani. 37Wango kpaa wahekeli wawa mbai wakodjaa atie mbai, itiwumba koto la ongo odjii atie mbai.38Laate, iyadjimbali la likolo te la okeli mwano mo mbai, ase mwano mo ongo otomali mbai. 39Kaikoase, mwano mo ongo otomali mbai, edjei ate, itiwungese te mwesi e wango inde ahekeli mbai, ase iwabasese wuse wo gboo. 40Mwano mo wawa, edjei ate, moto kpaa ongo omoeni monga, amogemeiya koto, akondje mokalo mo libela, mbai ikomobasesa wuse wo gboo.''41Wayuda wandugwanali la loyi lande, laate aasali ate, ''Idjei okoke wungo wolongoyi likolo.'' 42 Waasali ate, ''Te indeYesu, monga Edjepu, ongo omoewi iso sango la nango? Nda ndenge eyasia inde ate, 'Ilongoyi likolo?''43Yesu awaongoselia ate, ''Otindungwaneni ino amene.'' 44Moto tueti atienga odjii atie mbai inga atitomane la Wawa, mbai ikomobasesa wuse wo gboo. 45Edhingani la watiesakolo ate, ''Iwo kpaa wakotiesakolana la Mwengei, moto kpaa ongo ooki sambo djinge ilongoyi atie Wawa, koto ayekolia, akodja atie mbai.46Moto te moikima amoeniti Wawa, olongwesi ndji ongo odji atie Mwengei, inde, omoeni Wawa. 47La omeemene la omeemene, iyaasi la ino, ongo okogemeiya mbai, akondji mokalo mo libela.48Idjei okoke e mokalo. 49Watata wanu walakali mana la esobe, waguali iwo kpaa.50Ehele edjei okoke enge elongoyi likolo, laate ongo okolaka eho, atigwe koto. 51Idjei okoke e mokalo enge edjii likolo. inga moto alaka enge okoke, akodja la mokalo libela. Okoke enge ekoha mbai, edjei wenge wa mbai, enge ekoha mbai la mokalo mo moki.''52Ongo likolo, Wayuda wadjaakali okokiani iwo amene, waasali ate, ''Nda ndenge oholo moto aengi otohi iso wenge wande ate tolake?'' 53Yesu aasia la iwo ate, ''La omeemene, la omeemene, iyaasi la ino, inga otilakeni wenge e monga moto, koto inga otikengeni makila mande, otini la mokalo ndondo enu.54Ongo okolaka wenge wa mbai koto okenga makila ma mbai adjei la mokalo mo libela, mbai ikomobasesa wuse wo gboo. 55Laate wenge wa mbai edjei nde ilaka, koto makila ma mbai edjei ema ekengake. 56Ongo okolaka wenge wa mbai , koto okenga makila ma mbai akoumwa la liboleyani mongindji la mbai, mbai koto la liboleyani mongindji la inde.57Ndji ndenge wawa ongo odjei la mokalo atomi mbai, mbai koto idjei la mokalo la kole e Wawa, moto ongo okolakaka mbai, moto oho akodja la mokalo la kole e mbai. 58Ehele edjei okoke enge elongoyi likolo, eti nda mana mango watata wanu walakali, iwo kpaa waguali. Ase ongo okolaka ehele okoke akodjaa la mokalo libela. 59Yesu aasali sambo djaho ango edjaakali inde otiesakoli la sinagoga e Kapelanauma.60Mbuse e omooki, ngbii e watutiani wande waasali ate, ''Lu loyi eteteli; ndai okooka eho?'' 61Yesu aewali ate watutiani wande wakondunguana la lu loyi, Aasali la iwo ate, ''Osakelini la loyi luho?62Inga omoeneni monga moto atelia ongo edjaakali inde liwoso? 63Elimo nde ekokalesaka; wenge eti la kole teeti. Wingbundu winge wiasi mbai la ino edjei elimo koto edjei mokalo.64Ase wadji ndondo enu watigemeiyaka.'' Laate tee la lipotele Yesu aewali wa ndai wango watigemeiyaka, koto ndai ongo okomotamba. 65Aseko ataleya alidji, '' Eho lenge iyasali la ino ate: Moto tueti aengiti odji atie mbai inga Wawa atimohekele mboka.''66Ndji la enge engele, ngbii e watutiani wayagulia, wadheiya osombi la inde. 67Yesu aasia la walimu la waale, ''Ino koto, obalitini okii?'' 68Simoni Petele amowongoselali, ''Likumu, iso tokee atie ndai? Owe nde odjei la wingbundu e mokalo mo libela, 69iso koto togemeiga, toewi koto ate owe odjei Mosatu e Mwengei.''70Yesu awawongoselia, ''Itionalini ino liomu la waale? Mwesi ndondo enu adjei djabulu.'' 71Adjaakali oasi la Yuda monga Simoni Mokeliota, laate inde moto abalali omotambi Yesu, inga te ate adjaali mwesi o watutiani liomu la waale.

Chapter 7  
1Mbuse e sambo djaho, Yesu adjaakali ndji osombi la Galilea, la ebili ate atibalali owumi la Yudea, laate Wayuda walukakali ate wamoole. 2Kaikoase, yenga e Wayuda, yenga e masambo, edjaali ahue.3Wamanango wamoaselia ate, ''Longwa ahala, keke la Yudea, laate watutiani wa owe waene koto tomo ngbii ikokelaka owe. 4Moto tueti atikelaka sambo la oyaisi inga akolukaka oewani la hoho . Nda ekokelaka owe dji sambo, yainya la moki.''5Laate wamaanango watidjaakali omogei inde. 6Yesu aasia la iwo, engele e mbai eengakiyo, ase engele e ino edjei kpaa. 7Moki oengiti o otonini, ase ekotonaka mbai laate ikototoloko ate tomo djande idjei mbe.8Ino telani la yenga; mbai itelakiyo la yenga eho, laate engele e mbai eengakiyo pendja.'' 9Mbuse e owaaseli ndjongo ayadjimbia la Galilea.10Ango wamanango watelali la yenga, inde amene atelali mbuse, te la hoho ase la oyaisi. 11Wayuda wamolukia ongo la yenga la oasi koto ate, ''Adjei eni?''12Ndondo e ngbii e wato, wadjaakali osololi sese sese la loyi wonde. Wadji wadjaakali oasi ate, ''Te ndjongo, akowungesaka wato ngbii mboka.'' 13Moto tueti atidjaakali oasi la hoho loyi wonde, laate wadjaakali owangi Wayuda.14Ango eumia yenga awodja, Yesu atelia la tepelo apotali otiesakoli. 15Waayuda wakamwali, waasia, ''Woni ekoewaka inde madhingo, inde moto otangiti?'' 16Yesu aasia la iwo ate, ''Mateya ma mbai malongoiti atie mbai, ase atie ongo otomi mbai.17Inga moto akokelaka mwano mo Mwengei, akoewa inga mateya ma mbai malongoyi atie Mwengei, inga ikoasaka sambo djinge ikolongwaka atie mbai amene. 18Moto ongo okoasaka sambo djinge ilongoyi atie inde amene, akolukaka otwa wonde amene, ase moto ongo okolukaka otwa e moto ongo omotomi inde, moto oho akoasaka meemene, koto odjangi sambo ndamu eti ndondo ende.19Moize atihekelalini ino pui? Ase moto tueti ndondo enu akotemeiyaka pui. Ndjoni okolukakani ondjoli mbai? 20ngbii e wango wato wawongosia ate, ''Owe odjei djabulu. wandai wakoolukaka ooli?''21Yesu awaongoselia ate, ''Ikeli sa loyi loikima, ino kpaa okamweiyani. 22Moize aohekelalini otenani kombeni, (etidjaali ate elongoyi atie Moize, ase elongwali la watata), ino okotenakani wato kombeni wuse wo sabata.23Inga moto akotenanaka kombeni wuse wo sabata laate pui e Moize etibukiye, lande ino okwamalekani mbai la ebili ate imokalesi moto wuse wo sabata? 24Oisambesakeni la otutei enge ekoeneneke, ase sambesani la omeemene.''25Wadji ndondo e wango wakoyabataka la Yelusalema wapotali oasi ate, '' Te oholo moto nde wakomolukaka o mooli? 26Dhenda, akoasaka liwoso la wato, watiasaka koto la inde te loyi. Ase makumu wamoewi ate adjei Kilisito? 27Iso tuewi ebete elongoyi oholo moto, kaikoase engele Kilisito akodja, moto tueti atiewa ebete elongoyi inde.''28Yesu atiesakolali la tepelo. Apamia, ''Ino ondjewini mbai, oewini koto ongo odji mbai. Alidji, idjiti la ndenge e mbai amene, ase ongo otomi mbai adjei pendja, ino omoewitini. 29Mbai imoewi, laate idji atie inde, koto inde moto otomali mbai.''30Walukali omoheli, ase moto te mokikima ayimopotoli, la ebili ate engele e inde etiengali. 31Ngbii ndondo e wato waho wamogemeiyali, wapotali oasi koto ate, '' Ango ekodja Kilisito, akokela wikamwiseli oyeti wi wikeli oholo moto?'' 32Wapaliseo waokali ngbii e wango wato wakondunganaka la sambo djaho, koto wanganga-Mwengei makumu la Wapaliseo watomali sindjili laate wamohele.33Yesu aasia, ''Idjeiyo la ino engele ekeke, ase ikoke atie ango otomali mbai. 34Okolukelekeni mbai; otindjene kineni mbai, ongo ekodjaa mbai, ino otiumani ongo.''35Wayuda waayaaselia iwo amene, ''Eni ekokee inde laate totimoene? Akokee atie wango wayandji aatie Wageleki, la otiesakoli koto Wageleki? 36Einyei nde wu loyi woasi inde ate, ''Okolukani mbai, otidjeneni mbai, ongo ekodjaa mbai, otiumani ongo?''37Wuse wo gboo, wuse wosungu wo yenga, Yesu ayamalia, apamia, ''Inga moto aoka ehoha e malia adje atie mbai, akokenga. 38Ongo okogemeiya mbai, wiwale e malia e mokalo mikohumba atie inde, nda easi midhingo.''39Ase aasali ndjingo la loyi e elimo enge wango wamogemeiyali wakotota. Laate la enge engele, elimo etidjaakiyo, la ebili ate Yesu atitotaliyo otwa.40Mbuse e ooki djinge wingbundu, ngbii ndondo e wango wato ngbii waasali, ''Oholo moto adjei motiesakoli.'' 41Wadji waasali, ''Adjei Kilisito. Wadji waasali, ''Edjeiyo la Galilea nde ekodja Kilisito? 42Madhingo matiase ate, Kilisito akopumba la litoto e Davidi, koto la moki mo Betelema ongo edjaakali Davidi ayabati?''43Okawani olingelali ndondo e wango wato ngbii la kole ende. 44Wadji ndondo ewu walukali nda omoheli, ase moto toeti atimopotoli.45Wasindjili waongwali atie wanganga-Mwengei makumu la Wapaliseo, wawaaselia, ''Woni otimoheleni?'' 46Wasindjili waongosia, ''Moto toeti aasala nda oholo moto.''47Wapalisao wawaongoselia, ''Ino koto owungesanini mboka? 48Moesi e makumu inga e Wapaliseo amogemeiyi koto? 49Ase ngbii e wango wato watiewali pui, wadjaali wato wawabumakoli.''50Nikodeme ( ongo odjaali la likolo atie Yesu, koto ongo odjaali mwesi ndondo ewu) aasali ate, 51pui djasu ikomohelaka moto liwosoyo emooke, inga koto etiewe enge ekeli nde?'' 52Wamowongoselia ate, ''Owe koto olongoyi la Galilea? Luka laate oene ate te motiesakoli moikima awongiti opumbi la Galilea.53Moto la moto awongoyia atie inde.

Chapter 8  
1Yesu okeeli la mokoli mo Oliba. 2Ndji boo, awongoiya alidji la tepelo, wato kpaa wadjia atie ende; ayabatia apotia owatiesakoli. 3Wiloko la Wapalisao wadjaali la moli omogboti iwo akokelaka eteba. Wamoamalesia awodja e wato ngbii.4Wamoaselia Yesu, ''Moinyei, oholo moli tomoheli akokelaka eteba. 5Moize ndondo e pui, ahekeli iso mboka obingi mabukeli la ndenge e wa wali. Owe oasi woni?'' 6Waasali djongo la omomeki, laate waluke ndenge e omokambi. Ase Yesu ayaimbia, apotali odhingi la moseyi la mbume.7Ango edjaaki iwo ndji omohueli, Yesu ayamalia, awaaselia, ''Moto ongo ndondo enu odjangi lisumu, amobinge moto o poo libukeli. 8Ayaimbia mbala edji, awongwanelia odhingi.9Ango eokia iwo ndjongo, wapundanali la mamungwene mawu, wapotali opumbi mwesi mbuse e odji, opoti ongo odjei eloko tee la elenge o gbo; Yesu atikalali inde moikima la moli ongo odjaaki awodja. 10Ango eyamalia inde, amoenyia ndji inde, amoaselia, ''Moli, eni wango waopundji? Moto te moikima atiohelese? 11Awongosia, ''Moto te moikima, Likumu.'' Yesu amoaselia, ''Te mbai koto, itiohelesa koto, keke, otikele kine lisumu.''12Yesu awaaselia alidji ate, ''Mbai idjei lotambe e moki; ongo okotutia mbai atisomba la molili, ase akodjaa la lotambe o mokalo.'' 13Wapalisao waasia la inde, ''Owe okoyatotoloko owe amene, litotoli la owe eti olamu.''14Yesu awaongoselia ate, ''Inga ikoasaka litotoli la mbai amene, litotoli la mbai lidjei lilamu. Laate iyewi enge songo edji mbai koto ongo ekokeeke mbai, ase ino, oewitini enge songo edji mbai koto ongo ekokeeke mbai. 15Ino okosambesakani la ndenge e wenge; mbai itimosambesa moto. 16Inga isambesa, osambesi o mbai edjei emeemene. laate iti mbai moikema, ase Wawa ongo otomi mbai adjei la mbai.17Edhingani la pui djanu ate litotoli e wato waale lidjei lilamu. 18Ikohaka litotoli la mbai amene, koto Wawa ongo otomali mbai akototolaka la kole e mbai.''19Waasia la inde, ''Eni edjei Sangwa?'' Yesu awongosia, ''Ino oewitini te mbai, te Wawa o mbai; inga oewakini mbai, nda omoewini koto Wawa. 20Yesu aasali wingbundu waho la ebete eisake wihoo wa motio engele edjaaki inde otiesakoli la tepelo, ase moto te moikima atimohelali laate engele ende etiengali.21Aasali la iwo alidji, ''Mbai ikokeke, ino okolukani mbai, okogbaani la masumu manu. Ongo ekokeke mbai, ino otiengani oumi.'' 22 Wayuda wapotali oasi ate, ''Akoyaola inde amene? Laate aasi ate, ''Otiengani odji ebete ekokeke mbai?''23Yesu aasali la iwo alidji, ''Ino odjeini wato wa mbume. Mbai, idjei moto o likolo. Ino odjeini wato wa mu moki; mbai, iti moto o mu moki. 24Eho lenge iyasali la ino ate,''Okogbaani la masumu manu. Laate inga otigemeiyakani ate MBAI IDJEI, Okogbaani la masumu manu.25Wapotali oasi la inde ate, ''Owe ndai?'' Yesu awawongoselia, ''Enge eyaselini mbai ino la lipotele. 26Idjei la sambo ngbii e aasake koto e sambesake la kole ino. Ase moto ongo otomi mbai, adjei olamu, enge eokali mbai atie inde, ikoasaka eho la moki. 27Watihelali gbondo ate akoasaka la iwo la kole e Sango.28Yesu aasia la iwo, ''Ango ekomodjambani ino Monga Moto, okoewani ate mbai idjei inde, koto ate itikelaka loyi te kikima la mamungo ma mbai amene, ase ndji ndenge Wawa atiesakolali mbai, ndji ndenge ikoasaka dji sambo. 29Moto ongo otomi mbai adjei mongindji la mbai, atitike mbai moikima, laate ikokelaka ndji wungo wokomoemelesaka. 30Ndenge Yesu adjaaki oasi djongo wato ngbii wamogemeiyali.31Yesu aasali alidji la Wayuda wango wamogemeiyali ate, ''Inga otikalani ndondo e engbundu e mbai, okodjaani watutiani wa mbai.'' 32Okoewani womeemene koto womeemene ekohekeleni ino lipanda. 33Wamowongoselali, ''Iso todjei wana wa Abalayama, toumakiyo te wuse tuke dja moto. Woni ekoasaka owe ate, ''Okototani lipanda?''34Yesu awawongoselali ate, ''La womeemene, iyasi la ino ate: Moto kpaa ongo okokelaka lisumu, adjei motuke mo lisumu.35Kaikoase motuke motiumwaka libela la monguta, mana nde akoumwaka libela. 36Inga mana aohiani lipanda, okoumani la lipanda.37Iyewi ate odjeini wana wa Abalayama; ase okolukakani ondjoli mbai, laate engbundu e mbai wolingelitiaka atie enu. 38Ikoasaka enge ema eeni mbai atie Wawa, koto ino okelakani mango maoki ino atie sangbanu.''39Wamoaselia ate, ''Sagbasu edjei Abalayama. Yesu aasali la iwo ate, ''Inga odjeini wana wa Abalayama, nda okelini tomo dja Abalayama. 40Ase okolukakani ate odjoleni mbai, moto ongo iyasi la ino meemene wungo wooki mbai atie Mwengei. Abalayama atikelali djongo. 41Ino okelakani tomo dja sangbasu.'' Waasali la inde ate, ''Iso toti wana wa mese; todjei la sangbasu moikima: Mwengei.''42Yesu aasali la iwo ate, ''Inga Mwengei adjaaki sangbanu, nda obanili mbai, laate ekalongoyi atie Mwengei, koto eho edjei mbai ahala, mbai koto idjiti la ndenge e mbai amene, ase inde moto otomi mbai. 43Woni etiewakani ino easeli e mbai? Edjei laate oengitini ooki engbundu e mbai. 44Ino olongoyini atie sangbanu etotana, obalini koto oengesi posa e sangbanu. Inde adjaakali mooli-mo wato ango epotali inde, atiahelelali koto la omeemene, laate womeemene woti ndondo ende. Engele ekoasaka inde moleho, akoasaka la otutei mamungo mande amene, laate adjei moto o moleho koto sango moleho.45Ase nda ekoasaka mbai ndji meemene, otigemeiyakani mbai. 46Ndai ndondo enu akogemeiyesa mbai ate idjei la lisumu? Inga ikoasaka meemene, ndjoni otigemeiyakani ino mbai? 47Moto ongo odjei o Mwengei, akookaka wingbundu wa Mwengei. Eho lenge ino otiokakani laate otini wa Mwengei.''48Wayuda wamowongweselali ate, ''Totilonge ango easi iso ate odjei Mosamalia, koto ate odjei la djabulu?'' 49Yesu awongwesali ate, ''Iti la djabulu; ase ikomoganaka Wawa o mbai, ino okosambwesaka mbai.50Mbai itilukaka otwa o mbai amene; edjei la moto mwesi ongo okolukaka koto akosambesaka. 51La omeemene, la omeemene, ikoasaka la ino ate, inga moto akotemeiyaka engbundu e mbai, atiene logo te wuse.''52Wayuda waasali la inde ate, ''Sikandjo toewi ate odjei la djabulu. Abalayama agwi, watiesakoli koto wagwi, ase owe oasia, ''Inga moto akotemeiyaka engbundu e mbai, atioka te lumba e logo.' 53Owe omoyeti sangbasu Abalayama ongo ogwi? La watiesakoli wagwi. Owe odjei ndai?''54Yesu awongwesali ate, '' Inga ikoyahaka otwa wo mbai amene, otwa wo mbai woti la kole. Wawa o mbai nde moto akohaka mbai otwa , inde ongo e aasi ino ate adjei Mwengei onu. 55Kaikoase, omoewitini, inga iyasaki ate itimoewe, iengaki odjei moto o moleho nda edjei ino. Ase imoewi, ikotemeiyaka koto engbundu ende. 56Abalayama, sagbanuu, atumali la mwemu ango emungwali inde oeni wuse wo mbai, aeneli atumali la mwemu.''57Wayuda waasali la inde ate, ''Owe oengesakiyo wilanga tuku itano, ndjongo omoene Abalayama?'' 58Yesu aasali la iwo ate, ''La omemene, la omeemene iyasi la ino ate, ''Liwoso ate Abalayama adjee, MBAI IDJAALI.'' 59Waonoli mabukeli laate wamobinge, Yesu ayaisali, apumbali la tepelo.

Chapter 9  
1Ango edjaakali Yesu oeti, amoenia moto mwesi ogui maiso, tee owotani wonde. 2Watutiani wande wamohuelali ate, ''Rabbi, ndai okelali lisumu, oholo moto ,inga wawoti wande, laate awotane la maiso magwi?''3Yesu owongosia ate, ''Oholo moto akeliti lisumu, te koto wawoti wande, ase laate tomo dja Mwengei ienene la hoho atie inde. 4Ewongi ate ikele tomo djande djinge itomali inde mbai ndjiyo wuse wodjei. Likolo ligeleli, moto toeti atienga kine okeli otomo. 5Nda edjeiyo mbai la moki, idjei ngbai e moki.''6Mbuse e oasi ndjongo, asua soi la mbume, anuya mbume la soi djaho, mbuse atotia djinge mbume amunolia mokpodho muho la maiso ma moto oho. 7Aasali la inde ate, ''Keke oyakpole la elindo e Siloama'' (enge ekukolani ''Motomani''). Akeeli ayakpolali koto, awongwali ndji akoeneke.8Wiino wande koto la wango wamoeneli liwoso akoongoko, waasali ate, Eti ongo moto odjaakali oyabati akoongoko?'' 9Weeti waasali ate, ''Edjei inde.'' wango weeti waasali ate, ''Te inde, aengani nde la inde.'' Moto oho aasali ate, ''Edjei mbai.''10Waasali la inde ate, ''Nda ndenge maiso ma owe madhuhuani?'' 11Awongosali ate, ''Ongo moto omoweli iwo Yesu akelali mateke la mbume, amunolali mbai la maiso, aasali la mbai ate, ''Kekee oyakpoli la siloama. Ndjongo ikeeli oyakpoli, ipotali oeni. 12Waasali la inde ate, ''Eni moto oho?'' Awongosali ate ''Iyewiti.''13Wakpalelali Wapalisao moto ongo odjaakali liwoso mogui maiso. 14Kaikonde, wuse wungo Yesu akelali mateke e mbume, amodhuholali maiso, edjaakali wuse wo sabata. 15Wapalisao wamohuelali la mbala ewu, nda ndenge eeneli inde. Awaaselali ate, ''Amunolali mateke la maiso ma mbai, iyakpolali, koto ikoeneke.''16Weeti Wapalisao wapotali oasi ate, ''Oholo moto alongoyiti atie Mwengei, laate atitemeiyaka sabata. weeti waasali ate, ''Nda ndenge oholo moto adjei moto o masumu aengi okeli wilembo e ehele ndenge?'' Okawani elingelali ndondo ewu. 17Wamoaselali moto ongo oguali maiso ate, ''Nda edhuholi inde owe maiso, oasi woni la loyi lande? Moto oho aasali ate, ''Adjei motiesakoli.'' 18Wayuda watigemeiyali ate atiguali maiso koto aumali oeni, tee wawelali wawoti e moto oho ongo oumali oeni.19Wawahuelali ate, ''Oholo mana onu ongo easi ino ate awotani maiso magui? Nda ndenge ekoeneke inde sikalandjo?'' 20Wawoti wande waongosali ate, ''Toewi ate adjei mana osu koto awotanali maiso magui.'' 21Ase nda ndenge ekoeneke inde sika, nde toewiti, inga te ndai omodhuholi maiso, toewiti koto,mohuelani inde amene, adjei eloko moto. aengi oasi inde amene.''22Wawoti wande waasali ndjongo la owangi Wayuda, laate wayuda waokanali ate inga moto aasa la hoho ate amoewi Yesu ate adjei Kilisito, waumbe la moto oho la sinagoga. 23Eho lenge wawoti wande waasali ate, ''Adjei eloko moto. Mohuelani inde amene.''24Wapalisao wawelali mbala ewale moto ongo ogwali maiso liwoso, waasali la inde ate,''Mohekele Mwengei otwa. Iso toewi ate moto oho adjei la masumu.'' 25Awongosali ate, ''Inga adjei la masumu, mbai iyewiti. Loyi liesi linge liewi mbai edjei, ''Idjaakali moto ogwi maiso, ase sikandjo, ikoeneke.''26Waasali la inde ate, ''Aokelali woni? nda ndenge aodhuholali owe maiso?'' 27Awawongoselali ate, ''Iyoaseligani, ase otiokeni! Ndjoni ebalini ino ooki eho alidji? Ino koto okolukakani nde oumi watutiani wande?''28Wamotangali iliko, waasali ate, ''Owe nde odjei motutiani monde, iso todjei watotiani wa Moize. 29Iso toewi ate Mwengei aasali la Moize, ase ohongo moto, toewiti ebete elongoyi inde.''30Moto oho awawongoselali ate, ''Ehele edjei loyi likamwesake, ate ino oewitini eni elongoyi inde, kaikoase adhuholi mbai maiso. 31Toewi ate Mwengei atiokaka wato wamasumu, ase inga moto akomowangaka Mwengei koto akokelaka mwano monde, Mwengei akomookaka moto oho.32Tee la gala etiokanate te wuse ate moto mwesi adhuholi maiso la moto ongo owotani maiso magwi. 33Inga ongo moto atidjake atie Mwengei nda atienge okelani ndjongo. 34Wamowongeselali ate, ''Owe owotami kpaa ndondo e masumu, ase okototiesakolaka?'' Waumbali la inde.35Yesu aokia ate waumbali la inde la sinagoga. Ango agbotonoli la inde, amoaselia, ''Omogemei monga Mwengei?'' 36Awongosali, ''Edjei ndai, Likumu, laate imogemeiye? 37Yesu amoaselia, ''Omoeni, ongo okoaselaka, edjei inde.'' 38Aasia, ''Igemei, Likumu.'' Amaiyali mauli liwoso lande.39Yesu amoaselia, ''Idji la moki la osambesi, laate wango weeniti, waene, koto wango wakoeneke waume wato wagwi maiso. 40Weeti Wapalisao wango wadjaali la inde, ango eokali iwo ndjongo, wamoaselali, ''Iso koto todjei wagwi maiso?'' 41Yesu awawongoselia, ''Inga ino odjaakini wato wango wagui maiso, nda otidjeeni la lisumu, ase sikandjo okoasakani ate, 'Tokoeneke,' lisumu lanu lidjeiyo.''

Chapter 10  
1''La omeemene, la omeemne ikoasaka la ino, moto ongo otilingela la lopango e wameme la modhuhe muho, ase alingelia la ebete eeti, moto oho adjei iwa, koto mooli. 2Ase moto ongo olingeli la modhuhe, adjei mobanyei mo meme.3Sindjili e modhuhe akomodhuhuela. Wameme wakookaka moli monde, akowelaka wameme wande la kombo, akoyakpala saa. 4Ango epumbesia inde wango wande kpaa, akoeta liwoso ewu, wameme koto wakomotutia, laate waewi moli monde.5Watimotutia modjidji, ase wako motila lihele, laate waewiti moli mo wadjidji.'' 6Yesu awaselia li lisekpe, ase watiewali inga sambo djinge ekoasaka inde la iwo einyei woni.7Yesu awaaselali alidji, ''La omeemene, la omeemene, iyoaselini, idjei modhuhe mo wameme. 8Wango kpaa wadjaali liwoso la mbai wadjei waiwa koto waoli, ase wameme watiwaokali.9Mbai idjei modhuhe. Inga moto alingela ya mbai akokala, akolingela koto akopumba; akogboto ebete e isoki elakake. 10Wato wa iwa wakodjaaka ndji oiwi, oteni kingo koto obitesi. Mbai idji laate wameme wadje la mokalo mo libela, koto watote eho ngbii.11Mbai idjei mobanyei e wameme molamu. mobanyei o wameme molamu akohekeleke mokalo monde la kole e wameme wande. 12Moto ongo omototi iwo la otomo, ongo oti mobanyei mo wameme koto ongo wameme waho wati wande, ango ekoene inde mbwa e motulu egeleli, akowadhee wameme koto akotila, mbwa e motulu ekohela wameme koto ekowandjakola. 13Moto ongo omototi iwo la otomo akotila laate akokelaka la kole e wadjenge koto atiyasumbwa la wameme.14Mbai, idjei mobanyei molamu e wameme, iyewi meme dja mbai, meme dja mbai koto iyewi mbai. 15Ndji ndenge Wawa andjewi mbai koto ndenge e moyewi mbai Wawa. Ihekeli mokalo mo mbai la kole e meme dja mbai. 16Idjeiyo la djeeti meme winge wiumakiyo la wu lopango, ewongi koto odji la iwo; wakooka moli mo mbai, ekouma lisai liikima, ekodjaa koto la mobanyei mo wameme moikima.17Wawa abali mbai, laate ihekeli mokalo mo mbai, laate itote eho alidji. 18Moto toeti apuesiti mbai eho, ase ihekeli eho mbai amene. Idjei la okumu e ohekeli eho, idjei koto la okumu e ototi eho alidji. Itoti ehele tomani atie Wawa.''19Okawani elingelali alidji ndondo e Wayuda la kole e wingbundu waho. 20Ngbii ndondo ewu waasali ate, ''Adjei la djabulu, akoni koto boli. Lande ekomookakani ino?'' 21Weeti wadjaakali oasi ate, ''Enge eti wingbundu e moto ongo odjei la djabulu. Djabulu koto aengi odhuholi maiso e wato wango wagwa maiso?''22La engele eho yenga e odhuholi edjaakali okelani la Yelusalema. Edjaakali engele e pio, 23Yesu adjaaki osombi ndondo e tepelo la modhuhe mo Salomo. 24Wayuda wamolengali, wapotali koto omoaseli ate, ''Tee nda engele okodhee milimo masu la oyahueli hueli? Inga odjei Kilisito toasela la hoho.''25Yesu awawongoselali, ''Iyowaselalini, ase otigemeiyakani. Tomo djinge ikokelaka mbai la kombo e Wawa o mbai eho nde ekohekeleke litotoli la kole e mbai. 26Ase otigemeiyakani, la ebili ate otini wameme wa mbai.27Wameme wa mbai wakookaka moli mo mbai, iwaewi koto, wakotutiaka koto mbai. 28Ikoahekeleke mokalo mo libela, watigua alidji, moto te moikima atiwapuesa la mawo ma mbai.29Wawa o mbai, nde ahekeli mbai iwo, edjei esungu oyeti wihoo weeti kpaa, moto toeti akopuesa eho la mawo ma Wawa. 30Mbai la Wawa todjei moto moikima.'' 31Wayuda waonoli mbala edji mabukeli la omobingi.32Yesu awaaselali, ''Iyoinyalini tomo ngbii wilamu djinge ilongoyi atie Wawa. La tomo djaho, la loyi e nda otomo ekobingakani ino mbai mabukeli?'' 33Wayuda wamowongoselali ate, ''Totiobingaka mabukeli la otomo eesi ndamu, ase la iliko, laate owe, te ndenge edjei owe moto, oyawumesi Mwengei.''34Yesu awaaselali ate, ''Etidhingane la pui djanu ate, 'Iyaasali, ''Ino odjeini wamwengei'''? 35Inga awelali wamwengei wango engbundu e Mwengei eyasanali, kaikoase engbundu e Mwengei eengiti olimani, 36okoasakani la mbai enge Wawa asatesi, atomi koto la moki ate, ''Okotangaka, laate iyasi ate, 'Idjei Monga Mwengei?37Inga itikelaka tomo dja Wawa o mbai, otigemeiyeni mbai. 38Ase inga ikokelaka eho, inga te otigemeiyakani mbai, gemeiyani te tomo djaho, laate oeweni koto odjaakeni ndji oewi ate Wawa adjei ndondo e mbai, mbai koto idjei ndondo e Wawa.'' 39Walukali alidji omohele, ase atilali la mawo mau.40Akeeli alidji ngambo eeti e Yolodani ebete enge Yoani adjaakali opatesi la lipotele, ayabatali ongo. 41Wato ngbii wadjaali atie inde, wapotali koto oasi ate, ''Meemene, Yoani atikelali te elembo eesi, ase sambo kpaa djinge Yoani aasali la kolo e oholo moto idjaakali meemene.'' 42Wato ngbii wamogemeiyali ongo.

Chapter 11  
1Moto moesi adjaali la ekoni, Lazalo, moto o Betania, moki mo Malia la manango o moli Malata. 2Edjaali Malia ongo omomunolali Likumu malasi la makolo, amohuholali koto la sue djande, edjaali manango Lazalo nde odjaali la ekoni.3Wamanango wa wali wamotomelali Yesu mwendji, waasali ate, ''Likumu, denga, moto ongo okomobalaka owe adjei la ekoni.'' 4Ango e okali Yesu ndjongo, aasali ate, '' Kole e enge ekoni eti ate agwe, ase edjei nde la kole e otwa e Mwengei, laate Mana o Mwengei atote otwa la mboka eho.''5Kaikoase, Yesu adjaakali omobali Malata la manango o moli, koto la Lazalo. 6Ango e okali inde ate Lazalo adjei la ekoni, aetesia masio maale la enge ebete edjaaki inde. 7Mbuse eho aasali la watutiani wande ate, ''Towongwe alidji la Yudea.''8Watutiani wamoaselali ate, ''Rabbi, ndji sikandjo Wayuda walukali o obingi mabukeli, owongwe alidji ongo?'' 9Yesu awongosali ate, ''Wuse woti e engele e liomu la iwale? Inga moto asomba la wuse atisakela, la ebili ate akoene ngbai e moki.10Ase inga moto asomba la likolo akosakela laate ngbai eti la inde.'' 11Mbuse e winge wingbundu, awaaselia ate, ''Mangbasu Lazalo alangali, ase ikomosusola.''12Watutiani wamoaselia, ''Likumu, inga alangali akokala.'' 13Kaikoase, Yesu aaselali logo lande. Ase wamungolali ate akoaselaka ohomi e ilo. 14Aseko Yesu aasia la iwo la hoho ate, ''Lazalo agwi.15Mbai ikoemeleke la kole enu la ndenge etidjaakali mbai ongo, laate ino ogemeiyeni. Tokeni ongo atie inde.'' 16Toma, ongo wadjaakali omoweli Liasa, aasali la wiino wande watutiani ate, ''Iso koto toke, laate togwe mongindji la Yesu. ''17Ango eumia Yesu, akpotoli ndji Lazalo akeliga masio manei la mbila. 18Betania edjaaki ahue e Yelusalema, wakilometele inga isato. 19Wayuda ngbii wadjaali owabondesi Malata la Malia ndenge egbali mangbau. 20Ango ookia Malata ate Yesu aumali, akia ogbotoni la inde, ase Malia ayabatali la monguta.21Malata aasali la Yesu ate, ''Likumu, inga odjaaki ahala nda manima atigbali. 22Ase sikandjo, iyewi ate djinge kpaa ekomoongo owe Mwengei, akoohekele owe.'' 23Yesu aasali la inde ate, ''Mangwa akobasa.''24Malata amowongoselali ate, ''Iyewi, akobasa la libasi wuse wo gboo. 25Yesu aasli la inde ate, ''Mbai idjei libasi koto mokalo; moto ongo okogemeiyaka, inga te agwa, akowongwa la mokalo; 26moto kpaa ongo odjei la mokalo koto akogemeiyaka mbai atigba te wuse. Ogemei eho?''27Malata aasali la inde ate, ''Ndjongo, Likumu, igemei ate odjei Kilisito, Monga Mwengei, ongo ogeleli la moki.'' 28Mbuse ende oasi ndjongo, okeeli amoweli manango Malia. Aasia la inde la ondungwani ate, '' Motiesakoli adjei ahala koto akowelaka. 29Ango e okia Malia ndjongo, ayamalali obangu, akia atie inde.30Yesu atilingelali yo la gbata, adjaaki yo ndji la ebete enge Malata amogbotoli. 31Wayuda wango wadjaakali mongindji la inde la monguta, wango wadjaakali omobondesi, ango eenia iwo Malia ayamalia obangu akia, wamotutiali, wamungolali ate akokeke la mbila la okaleli.32Ango eumia Malia la ebete enge edjaakali Yesu, amoenali, akpali la makolo mande, aasali la inde ate, ''Likumu, inga odjaaki ahala, nda manima atigwali.''33Ango Yesu amoenia akolelaka koto Wayuda wango wadjaakali la inde mongindji wakolelaka, Yusu aokali magba koto mamungwene mamosombali; 34aasali la inde ate, ''Eni emolangeyini ino?'' Waasali la inde ate, ''Likumu djaka oene. 35Yesu alelia.36Wayuda wapotali oasi ate, ''Denga ndenge edjaakali inde omobali Lazalo!'' 37Weeti ndondo ewu waasali, ''Inde moto odhuholali maiso ma moto ongo ogwi maiso, atiengali nde okeli ate oholo moto atigbe?''38Yesu atungesanali ndondo e inde amene, akeeli ongo la mbila. Edjaali mwange koto libukeli lisungu linge lidhihali iwo la modhuhe. 39Yesu aasia, ''Longoseni linge libukeli. Malata manango o Lazalo aasia la inde ate, ''Likumu, alumbiga, laate ekeliga masio manei nde adjei ango. 40Yesu amoaselia, ''Mbai itioasele ate, inga ogemeiya, okoene otwa wo Mwengei?''41Walongosia libukeli e ebete enge emolangeyali mogwi. Yesu adjambia maiso likolo, aasia, ''Wawa, iyohekeli pambo la enge eoki owe mbai. 42Ase atie mbai, iyewi ate okondjokaka mbai wiengele kpaa, ase iyasi la kole e wa wato ngbii walingi mbai, laate wagemeiye ate owe nde otomali mbai.''43Mbuse e inde oasi ndjongo, apamia la moli motetelake, ''Lazalo, pumba!" 44Moto ongo ogwali apumbali, makolo la mawo malingani la wisindje, mbanda ende enangani la esindje. Yesu aasali la iwo ate, ''Motokolani, koto modheeni ake.''45Wayuda ngbii wango wadjaali omodhengi Malia, ango eenia iwo sambo djinge ikelali Yesu, iwo kpaa wamogemeiyali. 46Ase wadji ndondo ewu wakeeli atie Wapalisao, wawasumbelali sambo djinge ikelali Yesu.47Wanganga-Mwengei makumu la Wapalisao walingesali likita lisungu, wapotali oasi ate, ''Tokele woni? Oholo moto akokelaka wilembo ngbii. 48Inga tomodhee sa ndjongo, iwo kpaa wakomogemeiya, Waloma wakodjaa otopuesi ehele ebete esu koto ehele moki mosu.''49Mwesi owu, Kaipa, ongo odjaki nganga-Mwengei mosungu la enge elanga, aasali la iwo, ''Ino otiewakani ema teeti. 50Otimungakani ate edjei la mbano enu ate moto moikikima agbe, la ebete ate moki mosungu moolane la loyi e moto moikima.''51Atiasali la ndenge ende amene. Ase nda edjaakali inde nganga-Mwengei mosungu la enge elanga, adjaakali otiesakoli ate, Yesu awongoli ogwi la kole e moki; 52te sa la kole e moki muho, ase koto laate awanese wana wa Mwengei wango wayandji wiati la wiati liwoke liikima. 53Opoti wungu wuse, wakelali likita laate wamoole.54Eho lenge Yesu atidjaakali osombi alidji la hoho ndondo e Wayuda, ase alongwali ango, akeeli la moki mwesi enge ehuani la esobe, la gbata enge ewelani Epalaima. Ayabatali ongo mongidji la watutiani wande. 55Yenga e pasika e Wayuda eumali ahue, wato ngbii walongwali la moki muho la oteli la Yelusalema liwoso la pasika la oyalangesi.56Wadjaakali oluki omooli Yesu, wadjaakali oaselani iwo la iwo la tepelo, ''Omungoyini woni? Atidja la yenga? 57Kaikoase wanganga-Mwengei makumu la Wapalisao wawatomali wato ate, inga moto mwesi ayewi ebete edjei Yesu, eongi awaewese laate wamohele.

Chapter 12  
1Masio motoba liwoso la pasika, Yesu aumali la Betania, ongo ebete edjaali Lazalo ongo omobasesali inde ndondo e wato wagbake. 2Ongo wamowongeselali ilaka, Malata adjaaki okeli tomo, Lazalo adjaki mwesi la wango wadjaali la mesa mongindji la inde. 3Malia atotali molangi mo maita ma lumba e palanga sungu, amomunolali Yesu la makolo alidji ahuholia maita la swe dja moto monde. Monguta motumali la lumba e malasi.4Mwesi o watutiani, Yuda Mokeliota, monga Simoni, inde moto okomotama inde, aasia, 5''Lande etitambane ma maita e lumba la palanga kama isato laate towahekele wato wa magba? 6Asaali ndjongo te la loyi e wato wa magba, ase laate inde adjei moto o iwa, koto nda ehelali inde libenga la palanga, adjaakali ototi ndjinge edjaakali iwo oisi ongo.7Yesu aasia, ''Modheeni abanyali ehele maita ma lumba la lisio liombanake la mbai. 8Ino adjeini la wato magba masi kpaa. Ase otidjaa kine la mbai.''9Ngbii e Wayuda waewali ate Yesu adjaali ongo, iwo wadjaali, te sa la loyi e Yesu, ase laate wamoene koto Lazalo, ongo omobasesali inde tee ongo la wato wagbake. 10Wanganga-Mwengei makumu walingali likita laate wamole koto Lazalo. 11Laate la loyi lande, Wayuda ngbii wadjaakali oki ongo koto wadjaakali omogemei Yesu.12Ekundu eho ngbii e wato wango wadjaali la yenga e pasika, ango eokali iwo ate Yesu adjaakali odji la Yelusalema, 13watotia mangalala ma mbila wakia liwoso lande, la opami, ''Hozana! Pambo la ongo okodja la kombo e Likumu, Likumu o Isalayele.''14Yesu abgotia mana o punda ayabatia likolo lande; ndji ndenge edhinganali ate, 15''Otiwange mana o moli o Siona; denga, Likumu la owa ageleli, denga Likulu la owe ayabati likolo la mana o punda.''16Watutiani wande watiewaliaka kole e sambo djaho liwoso; ase ango e totia Yesu otwa ase wadjaali oewi ate sambo djaho edhinganali la kole ende koto wamokelelali sambo djaho.17Wango wadjaali la Yesu engele emowelali inde la kunda koto amobasesali tee ongo la wato wagbake wadjaakali ndji ohekeli litotoli. 18Eho lenge, ngbii e wato, nda eokali iwo ate akelali enge elembo, wadjaali koto wagbotonoli la inde. 19Wapalisao wayasania iwo la iwo, ''Dengani, otilongakani; moki mokotutiaka inde.''20Wageleki wadji wadjaakali ndondo e wato wango watelali la oyakongi la yenga eho. 21Wakia atie Pilipo moto o Betania e galileya, wapotali o moongi, waasia, ''likumu tobali omoeni Yesu.'' 22pilipo adjaali omoaseli Andele; Andele la Pilopo wadjaali omoewesi Yesu.23Yesu awawongoselia ate, ''Engele egeleli laate mana o moto atote otwa. 24La omeemene, la omeemene, iyasi la ino, inga pukapuka e ndongo etikuwe la mbume, koto etigwe, ekotikala sa pukapuka eesi, ase inga egwa, engele eho nde ekowota pukapuka ngbii.25Ongo okobalaka mokalo monde akowungesaka eho, ase ongo kotonaka mokalo monde la mu moki akobanya akobanya eho la kole e mokalo mo libela. 26Inga moto abala okeleli mbai, atutiye mbai, ongo ekodjaa mbai, ongo koto ekodjaa motuke mo mbai. Inga moto akelela mbai Wawa koto akomogana.27Sikandjo molimo mo mbai modjwika minga, koto ikoasa woni? Wawa kalesa mbai iyete ehele engele? Ase inga te djongo edjei la loyi luho nde iwumi la ehele engele. 28Wawa kpalesa kombo e owe otwa. Ndjongo moli mwesi molongwali la likolo atw, ''Ihekeliga eho otwa koto ikohekele eho otwa alidji.'' 29Wato wango wadjaali ango wango waokali waasali ate ''Edjei nde ngombe weeti waasia ate; ahumbwa nde okokpomaka la inde.''30Yesu awongosali ate, ''Mu moli motipumbe la loyi e mbai, ase la loyi lanu. 31Sikandjo osambesi e moki ekokelanaka: Sikala likumu e mu moki akolumbana sa.32Ase mbai ikolongosene ala sese ikotota moto kpaaa okodja atie mbai.'' 33Adjaakali oasi ndjongo, la ohinyei nda logo enge ekogba inde.34Ngbii e wato wamowongweselali ate, ''Tookali la pui ate kilisito akoumwa libela; ase nda ndenge easi owe ate ewongi mana o moto adjambane? 35Yesu aasali la iwa ate, ''Ngbai ekodja mongindji la ino la ma engele keke alidji. sombani engele enge edjeiyo ino la ngbai, laate molili motiolongeni. Moto ongo okosombaka la molili atiewaka eni ekokeeke inde.36Ango edjeini ino la ngbai eneseni ogemei ndondo e ngbai eho, laate oumeni wana wa ngbaii.'' Yesu aasali djinge sambo, mbuse eho akia oyaisi lihele la iwo.37Inga te ate akeleli wilembo ngbii liwoso lawu, watimogemeiyali 38laate engbundue Isaya motiesakoli eengane, ''Likumu, ndai ogemei mateya maoki iso, ndjongo ewo e Likumu eeneni atie ndai?''39Kole enge watiengali ogemei edjaali ehele, laate Isaya aasali alidji ate, 40''Aoli maiso mawu, atetisi mitema mawu, laate watiene la maiso mahu watitene kole la mitema mawu, watigemeiye, laate itiwakalese41Isaya aasali dji sambo ango eeneli inde otwa wonde, akpomali koto la loyi lande. 42Te makumu ngbii wamogemeiyali, ase laate Wapalisao, watidjaakali omogemei la hoho laate watiumbe la iwo la wasinagoga. 43Laate wabalali otwa dja wato oeti enge e Mwengei.44Yesu apamali aasali ate, ''Moto ongo ogemei mbai agemeiti sa mbai ase amogemei koto ongo otomi mbai, 45moto ongo okoene mbai, akomoeneke koto ongo otomi mbai.46Idji nda ngbai la moki, laate moto kpaa ongo okogemeiya mbai, atiabate la molili. 47Inga moto akookaka lengbundu e mbai, koto atibanyaka eho, mbai itimosambesa, laate itidje omosambesi moto, ase okalesi moki.48Moto ongo okodhendja mbai, ongo otiyambaka engbundu e mbai adjei la ongo okomosambesa. Engbundu enge easi mbai nde ekomosambesa lisio la gboo. 49Laate itiase la ndenge e mbai amene, ase Wawa moto otomi mbai, inde nde andjaseli mbai inde amene engbundu ewongi iyasele koto enge ekoasaka mbai. 50Yewi ate pui ende edjei mokalo mo libela. Eho lenge, sambo djinge ekoasaka mbai, ndji ndenge Wawa andjaselali mbai eho, ikoasaka eho ndji ndjongo.''

Chapter 13  
1Liwoso la yenga e pasika, Yesu aewali ate engele ende eumi laate alongwe la mu moiki la oki ongo odjei Sango, Yesu nda ebalali inde wato wande wango wadjaaki la moki, awabalali tee la gboo. 2Ango edjaakali iwo olaki ilaka wa pokwa, djabulu alingelali la motema mo Yuda Mokeliota monga Simoni, amohia mamungwene matambake Yesu.3Nda eyewali Yesu ate Wawa akoha witondo kpaa la mawo mande koto ate alongwali atie Mwengei, koto akokeeke atie Mwengei- 4ayamalali la wilaka wa pokwa, alangeyali wisindje wande e likolo, atotia esume ayanangali la eho. 5Alidji aswiya malia la sani, apotali okpoli makolo ma watutiani, ahuholali eho la esume enge eyanangali inde.6Aumia atie Simoni Petele, petele aasia la inde, ''Likumu, okpolia mbai makolo?'' 7Yesu amoowongoselia ate, ''Wungo okeli mbai, otiewa sikandjo, ase okwewa mbuse.'' 8Petele amwaseli ate, ''Otikpolo mbai makolo te wuse.'' Yesu amowongoselia, ''Inga itiokpole otitota likao mongindji la mbai.'' 9Simoni Petele awongosia ate, '' Likumu te sa makolo, ase mawo la moto.''10Yesu aasali la inde ate, ''Moto ongo okpoli wenge akodjaaka la posa wamokpole sa makolo; ase inde alangi wenge kpaa. Ino alangini, ase te ino kpaa'' 11(Laate Yesu aewali moto ongo okomotamba; eho lange aasali ate, ''Te ino kpaa nde olangini.'')12Ango esiselia inde owakpoli makolo koto okpali wisindje wande e likolo koto oyabati alidji la mesa, aasali la iwo ate, ''Oewini loyi wungo wokeli mbai ino?'' 13Ino okombelakani mbai ate, moinyei, koto Likumu, oasini olamu laate idjei ndjongo. 14Inga iyokpoloni makolo, mbai Likumu koto moinyei, ingo koto owongini okpoloni makolo ino la ino. 15Laate iyohekelini ekpangeli, laate, ndenge ekelini ino mbai, ino koto kelani ndji ndjongo.16La omeemene, la omeemene, iyasi la ino ate, motuke amoetiti likumu lande, koto moto ongo otomani amoetiti moto ongo omotomi. 17Inga wewani dji sambo, mwemu la ino inga okokelelakani eho. 18Iyasiti la ino kpaa, iyewi wato wango iwaoni. Ase edjei laate madhingo maengane, ''Moto ongo okolakaka okoke ebete eikima la mbai ayamaleli mbai.''19Opoti sikandjo, ikoewesaka la ino liwoso ate eho ekelane, laate ango ekokelana eho oeweni ate IDJEI. 20La omeemene iyasi la ino ate, ''Ongo omoyambi moto ongo omotomi mbai, ayambi koto mbai, koto moto ongo oyambi mbai , ayambi koto ongo otomi mbai.''21Mbuse e oasi djinge sambo, Yesu atungesanali la molimo monde, ahali litotoli koto aasali ate, ''La omeemene, la omeemene, iyasi la ino ate: Mwesi la ino akotamba mbai.'' 22Watutiani wadenganali iwo la iwo, watidjaakali oewi inga ndai akomoaselaka.23Likolo la mokpoto mo Yesu, mwesi e watutiani wande ayabatali, ongo Yesu adjaaki omobalali ngbii. 24Simoni petelo amokelelali elembo la moto, aasali la inde ate, ''Yewesa inga akoaselaka eho ndai.'' 25Motutiani oho owongosali wenge mbuse e mokpoto mo Yesu, aasali la inde ate, ''Likumu, edjei ndai?''26Yesu awawongoselali ate, ''Edjei moto ongo okomoha mbai esuki e okoke enge elindeyi mbai la sani. Djongo mbuse e olindeyi esuki eho e okoke, atotali, ahali koto eho la Yudasi.27Mbuse e ototi esuki eho e okoke, etota amolingelali. Ndjongo Yesu amoaselali ate, ''Enge ekokelaka owe, kela eho galagala.''28Kaikoase, te mwesi e wango wayabatali la pesa ayewali kole enge inde aasali la iwo. 29Weeti wadjaaki omungoyi ate, nda Yudasi adjaaki oheli libenga e mbela, Yesu adjaaki omoewesi ate, ''Somba wihoo winge todjei la eho posa la yenga, te ahe wato waotundake ma ndambo. 30Mbuse e ototi esuki e okoke eho, apumbali mbala kikima. Edjaakali likolo.31Ango epumbia Yudasi, Yesu aasali ate, ''Sikandjo Monga moto atotia otwa, koto Mwengei atotia otwa la kole ende. 32Inga Mwengei inde amene akomoha otwa, akomoha otwa la mbala kikima. 33Wana wa mbai, idjei la ino engele keke alidji. Okolukani mbai, koto ndji ndenge iyasali la Wayuda ate, ''Ebete ekoke mbai, ino otiengani oumi, iyasi la ino ndji ndenge eho sikandjo.34Ikohekelekeni ino pui eholi, balanani ino l ino; ndenge ebali mbai ino, ino koto balanani ino la ino. v 35 La ndenge eho wato kpaa wakoyewa ate odjeini watutiani wa mbai, inga obalanani ino la ino.''36Simoni petelo aasali la inde, ''Likumu, enii ekoke owe?'' Yesu amowongoselali ate, ''Ongo ekokeke mbai, otienga otutei mbai sikalandjo, ase okotuteya mbai mbuse.'' 37Petele aasali la inde, ''Likumu lande itienga o otutei owe sikalandjo? Ikohekele molimo mo mbai la loyi e owe.'' 38Yesu amowongoselia ate, ''Lande ekohekele owe molimo mo owe? La omeemene ikoasaka la owe ate, ''Koko etibekwa, inga otiwungane mbai mbala isato.''

Chapter 14  
1Mitema maniu mitiabande. mogemeiyani Mwengei; gemeiyani koto mbai. 2La monguta mo Wawa ibete widjei ngbii, inga etidje ndjongo nda iyasi la ino ikokeke owongeli wibete. 3Inga ekoke mbai okawongeli ino wibete, ikowongua aladji ikototani ino, la ebili ate ebete enge edjei mbai ino koto odjeeni ango.4Woyewini songo ekoke mbai, koto woyewini mboka. 5Toma aasia la Yesu, ''Likumu, toewiti songo ekoke owe tokoewa mboka nda ndenge? 6Yesu aasia la inde, ''Mbai idjei mboka, meemene koto mokalo. Moto atieta atie Wawa inga atiete la mbai. 7woewini mbai, omoewini koto Wawa. Opoti sikandjo omoeweni omogemeini koto.''8Pilipo aasia la Yesu, ''Likumu, toinyia iso Wawa ekoenga la iso.'' 9Yesu aasia la inde, ''Masio ngbii idjei la ino mongindji, woasini ata ondjewitini mbai, Pilipo? Moto ongo ondjeni mbai amoeni Wawa. Nda ndenge okoasaka ate, ''Toinya iso Wawa?10Otigemeiyaka ate mbai idjei ndondo e Wawa koto Wawa ndondo e mbayi? Sambo djinge ekoaselakani mbai inoi, iyasiti mbai amene; ase Wawa ongo odjei ndondo e mbai, inde moto okokelaka sambo ndjande. 11Gemeiyani mbai ate, idjei ndondo e Wawa koto Wawa ndondo e mbai; gemeiyani te la kole e sambo djaho.12La omeemene, la omeemene iyasi la ino, ongo okogemeiya mbai akokela sambo djinge ikeli mbai koto akokela sambo sungu oyeti djidji, laate ikokeke atie Wawa. 13Kpaa ndjinge e koongoni ino la kombo e mbai ikokela eho, laate Wawa atote otwa atie mana. 14Inga oongoni ema la kombo e mbai, ikokela eho.15Inga obalani mbai, banyani pui dja mbai, 16mbai, ikomoongo Wawa, akohekeleni ino mogamesi adjee mongindji la ino libala. 17Elimo emeemene wato wa moki watimoyamba, laate watimoene koto watimoewa. Ase ino okomoewani laate akoabata la ino koto akodja la ino.18Itiotika ino wana wa magba, ikowongua aladji atie ino. 19Etikali ma keke moki motindjene kineni mbai, ase ino okondjeneni mbai. Laate mbai idjei la mokalo, ino koto okodjaani la mokalo. 20Linge lisio okoewani ate mbai idjei ndondo e Wawa, ino ndondo e mbai koto mbai ndondo enu.21Ongo oiki pui e mbai koto akotemeiyaka eho, moto oho nde akobalaka mbai, Wawa koto akomobala, mbai koto ikomobala, ikoyainyia la inde.'' 22Yudasi (dheke mokeliota) aasia la Yesu, ''Likumu, nda loyi epumbi laate oyainye la hoho atie iso ase te atie moki?''23Yesu amowongoselia, ''Inga moto abala mbai, akobanya engbundu e mbai. Wawa akomobala tokodja atie inde, koto tokokela ebete eyabatake atie inde. 24Moto ongo otibalaka mbai, atitemeiyaka wingbundu wa mbai. Engbundu enge ekookaka ino eti e mbai, ase e Wawa ongo otomi mbai.25Ikoasaka la ino dji sambo laate idjei la ino ebete ekikima. 26Mogamesi oho, elimo satu ongo okomotoma Wawa la kombo e mbai akoasela ino sambo kpaa, koto akowongolela ino sambo kpaa djinge iyoaselelalini. 27Iwotikelini logoo e mbai. Iwohekelini ino eho te ndenge moki motihaka eho. Mitema manu mitiabande koto mitigenakole la mbangi.28Ookalini ndenge iyasali la ino ate, ''Ikia koto ikowongwa atie ino. Inga obalalini mbai, wokodjaani la mwemu laate ikia atie Wawa. Laate aeti mbai. 29Sikandjo iyasi la ino dji sambo liwoso ate eume, laate ango ekouma djaho ogemeiyeni.30Itiasa kine ndjo la ino, laate memene moki ageleli. Ati koto la okumu likolo la mbai, 31ase moki moewe ate mbai ikomobalaka Wawa, ndji ndenge Wawa atomi mbai, ikokelaka ndji ndjongo. Yamalani, tolongweni ahala.''

Chapter 15  
1Idjei mote mo bino, Wawa adjei meemene elanga. 2Etei enge etiwota bukabuka, Wawa akogbonda; koto etei enge okowota pukapuka, wawa akoewongele, laate e wote pukapuka olamu.3Ino olangigani la engbundu enge eyaselini ino mbai. 4Abatani ya mbai, koto mbai ikoyabata ya ino. Nda etei etienga owoti pukapuka, inga etiahelele la mote, djongo ino koto otiengani owoti pukapuka, inga otiboleyaneni la mbai.5Mbai idjei mote, ino odjeini etei. Ongo okoyabata ya mbai, mbai koto ikoyabata ya inde, akowota pukapuka ngbii, laate inga odheeni mbai, otiengani okeli ema teeti. 6Inga moto atiyabate ya mbai, akolumbama saa nda etei enge eomake, wakoetota koto wakoelumba la misa, ekolongola. 7Inga oyabatini ya mbai, koto inga wingbundu wa mbai woyabati ndondo enu, ongoni ema kpaa ebalini ino, ekokelana ndjongo atie ino.8Wawa o mbai akototaka otwa la wu loyi, djaakani ndji owoti pukapuka ngbii koto oyinyei ate odjeini watutiani wa mbai. 9Ndji ndenge Wawa abali mbai, mbai koto iyobalini ino. Yabatani la libalano la mbai.10Inga obanyani pui dja mbai, okotikalani ndondo e libalano la mbai, ndenge mbai koto itemei pui dja Wawa koto itikali ndondo e libalano lande. 11Iyasi la ino djinge sambo, laate mwemu mo mbai modjei ndondo e ino, koto mwemu monu motume meke.12Pui e mbai eho lele, balanani ndenge mbai oyobalini ino. 13Eti la libalano lisungu oeti enge e ehekeleke mokalo mo owe la kole e wiino wa owe.14Ino odjeini wiino wa mbai inga okelani sambo ekoaselakani mbai ino. 15Itiowelani tuke laate motuke atiewaka enge ekokelaka likumu lande. Ase iyowelini ino wiino, laate sambo djinge eoki mbai atie Wawa o mbai, iyoaselini ino djaho.16Ino oonitini mbai, ase mbai nde ionini ino, koto iyobatini ino la wotomo laate okeeni, odjake kotoni owoti pukapuka laate pukapuka djanu edjaake. Laate kpaa djinge ekomoongoni ino Wawa la kombo e mbai akohani ino. 17Enge etomini mbai ino, edjei obalaneni ino la ino.18Inga moki mootonani, oewini ate motonali mbai liwoso ate etoneni ino. 19Inga odjeini wato wa moki, nda moki mobalini ino, laate odjeini wango wande. Ase nda eti ino wato wa moki, ase ionini ino la moki, eho lenge moki mootonini ino.20Mungolakani engbundu enge iyoaselelalino ate, Motuke amoetiti likumu lande; inga waenesali mbai odjidji, wakoenese koto ino odjidji, inga watemeiyali engbundu e mbai, wakotemeiya koto enge enu. 21Wakokelani sambo djaho kpaa la kombo e mbai, laate wamoewiti ongo otomi mbai. 22Inga itidjaake oasi la iwo, nda wati la lisumu; ase sikandjo wati la loyi eyalongesake la kole e lisumu lawu.23Moto ongo okotonaka mbai, amotoni koto Wawa. 24Inga itikelali ndondo ewu tomo djinge moto toeti akelaki yo, nda watidjee la lisumu, ase sikandjo waeni koto watonia mbai la Wawa. 25Ase edjei laate engbundu enge edhingana la pui djau eengesane ate, 'Watonali mbai sa pamba.'26Ango ekodja mogamesi, ongo okomotoma mbai ongo atie Wawa, elimo e meemene, enge elongoyi atie Wawa, inde akohekele litotoli la kole e mbai. 27Ino koto la ngala enu, ewongi ohekeleni litotoli laate odjaalini mongindji la mbai tee epotali mbai.

Chapter 16  
1Iyoaselini dji sambo laate etidjee ebete enu esakelake. 2Wakoumba la ino la wasinagoga. Ase engele egeleli ango moto kpaa ongo akoolani ino akomungwa ate amokeleli Mwengei otomo wosatu.3Wakokela ndjongo laate wamoewiti Wawa koto mbai. 4Iyasali la ino dji sambo, laate ango engele eho ekodja omungoleni ate iyasate la ino. Itiasali la ino sambo djaho liwoso laate idjaali la ino mongindji.5Ase sikandjo ikokeke atie ongo otomali mbai, inga te ndjongo moto toetio ndondo enu atihuele mbai, 'Enin ekokeke owe? 6Ase laate iyasi la ino dji sambo, magba matumi la mitema manu. 7Ase ikoasaka la ino la omeemene ate, ''edjei la loyi e kole enu nde ekokeke mbai, laate inga etikee, mogamesi atidjaa atie enu te wokeke, ase inga ikee, ikootomelani inde.8Ango ekodja inde, akoha moki elembo egemeisake la kole e lisumu koto la kole e sambo ndamu koto la kole e lisambesi-9la wungo wodhengi lisumu, laate watigemeiyaka mbai; 10mbuse la kole e sambo ndamu, laate ikokeke atie Wawa koto otieneni mbai alidji; 11koto la gboo, la kole e osambesi, laate likumu e mu moki asambesani.12Idjeiyo la sambo la oaselini ino, ase otiewani sikandjo. 13Ase ango ekodja inde, elimo eho e meemene, akoinyani ino ndondo e omeemene kpaa, laate atiasa la ndenge ende amene, ase sambo djinge ioki inde nde akoasa, akotiesakola koto atie ino sambo djinge igeleli. 14Inde akoha mbai otwa laate akotota djinge idjei e mbai, akootiesakolani ino eho.15Wihoo kpaa winge widjei Wawa la eho, widjeei dja mbai. Eho lenge iyasali ate akototaka ndondo e ema enge edjei e mbai, akotiesakolaka eho atie ino. 16Etikali engele keke otieneni kine mbai, etikali koto engele keke okoeneni koto mbai alidji.''17Watutiani wande wadji wahuelanali iwo la iwo ate, ''Einyei woni dji sambo ekoasaka inde la iso ate, 'Etikali engele keke otieneni kine mbai, etikali engele keke okoeneni mbai alidji, koto, laate ikokeke atie Wawa?'' 18Waasali ate, loyi linge liasi inde ate, etikali engelele keke einyei woni? Toewiti nde ekoasaka inde.''19Yesu aewali ate wakobalaka omohueli poopo, aasali la iwo ate, ''Okolukakani oewi la ndondo enu lu loyi, laate iyasi ate, ''Etikali engele keke otieneni mbai alidji, koto etikali engele keeke alidji okoeneni mbai? 20La omeemen, la omeemene, iyasi la ino ate, ''Okolelani, okopamani la ilelo, ase magba manu makoyakukola mwemu. 21Moli, ango ekowotaka inde, akodjaaka la magba, la ebili ate engele ende eengi; ase ango awotia mana onde, atisumbwaka kine wodjidji woho alidji la mwemu enge ate moto awotani la moki.22Ino koto, la omeemene okookakani sikandjo magba, ase ikoeneni ino alidji, koto mitema manu mikoemele, koto moto atilongosa mwemu monu. 23La lisio laho otihuelani mbai te poopo eesi. La omeemene iyasi la ino ate, inga omoongoni Wawa ema la kombo e mbai, akohekeleni ino eho. 24Tee sikala oongokiyoni ema te eesi la kombo e mbai. Ongoni, okototani, laate mwemu monu motume boto.25Iyasi la ino dji sambo la ekpangeli, ase engele egeleli itiasa kine la ino la ekpangeli, ase ikoasa la ino la hoho sambo idhengi Wawa.26La lisio laho, okoongoni la kombo e mbai, iyasiti koto la ino ate ikoongo Wawa la kole enu, 27laate Wawa inde amene akobalaka ino ngbii, laate ino obalini mbai koto ogemeini ate ipumbali nda moenesi o Mwengei. 28Ilongwali atie Wawa idjia la moki, alidji ikodheke moki ikoongwaka atie Wawa''29Watutiani wande waasali ate, ''Ndenga, sikandjo okoasaka la hoho, otiasaka la masekpe. 30Toewi ate oewi sambo kpaa, koto kole eti ate moto aohuele poopo. Eho lenge, togemei ate olongwali atie Mwengei'' 31Yesu awawongoselali ate, ''Ogemeiyani sikandjo?32Dhengani, engele egeleli, edjiga koto ango ekoyaandjani ino moto la moto la monguta monde, koto okodheeni saa mbai amene. Kaikoase iti saa mbai amene, laate Wawa adjei mongindji la mbai. 33Iyasi la ino dji sambo ndjo laate la mboka e mbai odjeeni la logoo. La moki odjeini la odjidji, ase djaani la mogalia, mbai ilongiga moki.''

Chapter 17  
1Mbuse e oasi Yesu, andengia likolo, aasia, Wawa, engele eengia, moha mana owe otwa laate mana owe aohekele owe koto otwa-2la ndenge omohekeli okumu likolo e moto kpaa o wenge, laate iwo kpaa wango owahi inde, awahekele mokalo mo libela.3Kaikonde, mokalo mo likolo edjei waoyewe, owe, Mwengei moikima, alidji ongo omotomi owe, Yesu kilisito. 4Iohekeli otwa la mbume laate isilisi otomo wungo wohekeleli owe mbai ikele. 5Sikandjo owo Wawa, hekele mbai otwa ahue e owe amene, otwa wungo wodjaakali mbai la eho ahue e owe liwoso ate moki mokelane.6Iyewisi kombo e owo atie wato wango opekeli mbai iwo ahala la moki. wadjaali wa owo koto opekeli mbai la iwo, koto wabanyei engbundu e owo. 7Sikandjo waewi ate sambo kpaa epekeli owe mbai elongoyi atie owe, 8laate wingbundu winge wihaali owe mbai, iwahekeli eho kpaa, wayambi eho koto waewi amene ate ipumbali nda moenesi mo owe, wagemei koto ate otomali mbai.9La iwo nde ekoyakongoko mbai. Itiakongoko la kole e moki, ase wango ohekeli mbai, laate wadjei wa owe. 10Wihoo wa mbai kpaa widjei wa owe, koto wa owe widjei wa mbai, koto itoti otwa ndondo ewu. 11Mbai iti kine la moki, ase iwo wadjei la moki, koto mbai igeleli atie owe. Wawa mosatu, wabanya la kole e otwa e owe enge ehi owe mbai, laate wadje moikima ndenge iso koto todjei.12Ango edjaali mbai la iwo la moki, iwabanyali la kombo owe, iwabanyei wango wapekeli owo, koto te mwesi owu atibitesane, longosa ndji mana mbumakolo laate madhingo maengesane. 13Sikandjo igeleli atie owe, ikoasaka sambo djaho la moki laate iwo watume la mwemu mo mbai. 14Ihekeli iwo engbundu e owe, ase moki e watoni, laate wati wato wa moki, ndenge koto mbai iti moto o moki.15Iongiti la owe ate owalongose la moki, ase laate owabanye la obe. 16Iwo wati wato wa mu moki, ndenge mbai koto iti la mu moki. 17Wasatisa iwo la omeemene. Engbundu e owe edjei meemene.18Ndji nda etomi owo mbai la moki, mbai koto iwatomi la moki. 19Laate ikoyasatisaka la kole ewu, la ebili ate iwo koto wasatisane la omeemene.20Itiwakongelaka saa iwo, ase koto wango wakogemeiya mbai la mboka ewu 21laate iwo kpaa wadje la liboleyani, nda owe, Wawa, odjei la liboleyani mongindji la mbai, nda mbai koto idjei la liboleyani mongindji la owe. Laate iwo koto wadje la liboleyani mongindji la iso, laate moki mogemeiye ate otomali mbai.22Iwahekeli iwo otwa wungo ohekeli mbai, laate iwo koto wadje moikima ndenge iso todjei moikima: 23Mbai la liboleyani mongindji la iwo, owe koto la liboleyani mongindji la mbai, laate wadje la liboleyani womeemene, la ebili ate moki moewe ate otomali mbai koto obali iwo ndenge koto obali mbai.24Wawa, ibali ate ebete enge ekodja mbai iwo koto wadje mine, laate waene otwa wo mbai wungo wohi owe mbai, laate obalali mbai liwoso la lipotele e moki.25Wawa o sambo ndamu, meemene moki moewiti owe, ase mbai iyoewi owe; koto iwo waewi ate otomali mbai. 26Iwaewisi kombo e owe, koto ikoewesa eho, laate libalano linge libalali owe mbai la eho edje ndondo ewu koto mbai la liboleyani mongindji la iwo.''

Chapter 18  
1Ango esisali inde oasi sambo djaho, Yesu apumbali mongindji la watutiani wande wakpandali wakeeli ngambo edji e mokeli engele e pio e Kidelona, ebete edjaakali elanga eesi, inde la watutiani wande walingelali ongo. 2Yudasi, ongo omotambali ayewali enge ebete, laate Yesu adjaakali mbala ngbii oboleyani la ebete eho mongindji la watutiani wande. 3Yudasi atotali ebiba e wasoda koto wapulusi e wanganga-Mwengei makumu koto la Wapalisao wadjaali ongo la wikekene, la matambe.4Yesu, ayewali sambo kpaa djinge ikomoumela apumbali, aasia la iwo ate, ''Okomolukakani ndai?'' 5Wamowongoselali ate, ''Yesu o Nazaleta.'' Yesu aasia la iwo, ''Mbai ndolo.'' Yudasi, ongo omotambali ayamalali mongindji la iwo.6Ango eyasali Yesu la iwo ate, ''Mbai ndolo,'' wawongali mbuse wakwiya la mbume. 7awahuelia aleti ate, ''Okomolukakani ndai? Wawongosia alidji, ''Yesu o Nazaleta.''8Yesu awongosali ate, ''Iyasiga la ino ate Mbai ndolo. Inga edjei mbai nde okomolukakani ino, wadheini iwo wake.'' 9Aasia ndjongo laate engbundu eengesane enge eyasali inde ate, ''La wango wahi owe mbai, imoungisi te moikima.''10Simoni Petele, ongo oikali kpoka, atubali eho amobingia motuke o nganga-Mwengei mosungu, amokotia litoyi e lilome. Kombo e moto opele oho, Malakusi. 11Yesu aasia la petele ate, ''Wongola Kpoka la mokpokobo. Kopo enge epekeli Wawa ate ikenge, iengiti okengi eho?''12Lisai e wasoda la makumu ma wasoda la wapulusi e Wayuda wamohelali Yesu, wamonangakolali koto. 13Wakiya la inde yo liwoso ebete e Anasi, laate inde adjali okio wo Kaipa, ongo odjali nganga-Mwengei mosungu la enge elanga. 14Kaipa nde moto ohali Wayuda mango mamungo ate edjei la kole ewu moto moesi agwe la kole e wato.15Simoni petele adjaakali omobileyi Yesu, inde la motutiani modji. Motutiani eho ayewanali la ngnga -Mwengei mosungu, alingelali koto mongindji la Yesu la lopango e nganga-Mwengei mosungu. 16Petele atikalali ongo saa la monoko mo lopango. Motutiani oho odji, ongo oyewanali la nganga-Mwengei, apumbali okasololi la sindjili e moluhe, amolingesali Petele ndondo.17Motuke mo moli ongo odjaki obanyei moluhe, aasali la Petele ate, ''Owe koto otidje mwesi o watutiani wa ongo moto?'' Inde aasali ate, ''Te mbai.'' 18Tuke la wapulusi wayamalali ango, waloliali misa e magala, la ebili ate okundu edjaali, wadjaali ooti misa. Petele koto ayabatali mongindji la iwo akootoko misa.19Nganga-Mwengei mosungu amohuelali Yesu la enge edhengi watutiani wande la mainyei mande. 20Yesu amowongoselali ate, ''Iyasali la hoho la moto kpaa, idjaakali otiesakoli masio kpaa la wasinagoga koto la watepelo, ongo Wayuda wadjaakali ogbotoni, itiasali loyi te loikima la oyaisi.'' 21Lande ekopwelaka owe mbai? wahuela wango wandjokali sambo djinge iyaasali la iwo. Dhenga iwo waewi sambo djinge iyasali.'' mbai.''22Mbuse e oasi djinge sambo, mwesi o wapulusi ongo ayamalali ango amobambolali Yesu la mbanda, aasali koto la inde ate, ''Ndenge ehele nde okomowongweselaka nganag-Mwengei mosungu?'' 23Yesu aasali la inde ate, ''Inga iyasi obe, ndjenesa obe wuho; ase inga iyasa olamu, ndjooni obingia mbai?'' 24Anasi amotomali la miliki ongo atie Kaipa nganga-Mwengei mosungu.25Simoni petele adjali ango akootoko misa. Waasali la inde ate, '' Owe koto otidje mwesi o watutiani wande? Awunganali aasali ate, ''Te mbai.'' 26Mwesi o watuke e nganga-Mwengei mosungu ongo odjaali moto e oliye e moto ongo Petele amokotoli litoyi, aasali ate, ''Itieneli owe koto la elanga mongindji la inde?'' 27Petele awunganali alidji; ase la mbala kikima koko ebekoyia.28Wamolongosali Yesu atie kaipa, wakeeli la inde la monguta mo likumu o gbata. Edjaakali boo, ase iwo amane watilingelali la monguta e likumu e gbata, laate watiyabitese djongo waenge olaki yenga e pasika. 29Pilato apumbali saa atie ewu, aasali ate, ''Okomopundakani oholo moto la nda loyi?'' 30Wamowongoselali ate, ''Inga oholo moto atidjaakali mokeli e sambo mbe, nda totimokawe la mawo ma owe.''31Pilato aasali la iwo ate, ''Mototani ino amene omosambeseni la obileyi pui djanu.'' Wayuda waasali la inde ate, ''Totihekelane mboka e olake moto.'' 32Kpaa djinge laate engbundu e Yesu eengesane enge easali inde la oineyi logo e nda ndenge eongoli la inde ogwi.33Pilato alingelali alidji la monguta mo likumu o gbata, amowelali Yesu aasali la inde ate, ''Owe odjei likumu e Wayuda?'' 34Yesu awongosali ate, ''Owe amene nde oasi ndjongo, inga wato waeti nde woaseli owe eho la kole e mbai? 35Pilato amowongoselali ate, ''Idjei Moyuda, mbai? moki mo owe koto wanganga-Mwengei makumu waokawi owe la maho ma mbai. Okeli nde?''36Yesu awongosali ate, ''Okumu wo mbai woti e ehele moki. Inga wokumu wo mbai wodjaaki la ehele moki, nda tuke dja mbai wasani laate itikawane atie Wayuda. Ase nde wokumu wo mbai elongoyiti ahala. 37Pilato aasali la inde ate, ''Owe odjei likumu? Yesu awongosali ate, ''Owe amene oasi ate idjei likumu. Edjei la kole eho nde ewotani mbai, edjei koto la kole eho nde edji mbai la moki, laate ihekele litotoli la loyi e omeemene. Moto kpaa ongo adjei ngambo e omeemene, akookaka moli mo mbai.''38Pilato aasia la inde, ''Womeemene wodjei nde?'' Mbuse e oasi ndjongo, apumbali alidji atie Wayuda aasali la iwo ate, ''Imoeniti oholo moto la obe te kikima. 39 Ase nda edjei wotata ndondo enu ate iyopumbeselakeni moto mwesi la pasika. La eho obali iyopumbeseleni likumu o Wayuda? 40Iwo wapamali alidji ate, ''Te oholo moto, ase Balanabasi.'' Kaikoase Balanabasi adjaakali moto o iwa.

Chapter 19  
1Pilato amototali Yesu, amobingesia pimbo. 2Wasoda wamokelelali lingboka e keke, wamokpalesia la moto, wamokpalesali koto esindje e likolo etanake-boloo. 3Wapotali odji atie inde, la oasi ate, ''Mobale, Likumu o Wayuda!'' Wadjakali koto omobamboli inde la mbanda.4Pilato apumbali alidji saa, aasali la iwo ate, ''Denga, imokpali atie enu ono saa laate oeweni ate imoeniti la obe te weesi.'' 5Yesu apumbali saa, akpali lingboka e keke koto esindje e likolo etanake-boloo Pilato aasali la iwo ate, ''Denga, Moto oho indolo!'' 6Ango wanganga-Mwengei la makumu la wapulusi wamoenali, wapamali ate, ''Mwakiani la ekulusu, mwakiani la ekulusu!'' Pilato aasali la iwo ate, ''Mototani ino amene, mwakiani la ekulusu laate mbai imweniti la obe te kikima.''7Wayuda wamowongoselali ate, ''Todjei la pui eesi, la otutei pui eho, eengi la inde ate agbe laate ayaumesi monga Mwengei.'' 8Ango eokia pilato wungo loyi, awangali nee. 9alingelia la ebete esambesake, aasia la Yesu, ''Owe odjei moto o nda ati?'' Ase Yesu ati wongoselali.10Pilato aasali la inde ate, ''Otiasaka la mbai? Otiewe ate idjei la okumu e opumbesi owe koto idjei la okumu e oaki la ekulusu? 11Yesu amowongoselali ate, ''Otiengake odjei la okumu likolo la mbai te ma keke inga eho etihanali atie owe tee ongo la likolo. Eho lenge moto ongo okawi mbai atie owe adjei la lisumu lieti lisungu.''12La loyi eho, pilato alukali omoumesi inde, ase Wayuda wapamali ate, ''Inga omoumesa oholo moto, oti miino o Kaisala. Moto kpaa ongo ayaumesi likumu ati manango o Kaisala.'' 13Mbuse e Pilato ooki djinge wingbundu, amokpalali Yesu saa, ayabatali la ngbelengo esambesake, la ebete ewelani likputuka e mabukeli, ase la Ebele, ''Gabata.''14Edjei wuse e wongelake pasika, edjaali engele e motoba. Pilato aasali la Wayuda ate, ''Dengani, Likumu lanu!'' 15Iwo wapamali ate, ''Molongose, molongose; mwakia la ekulusu!'' Pilato aasali la iwo ate, ''Imwake la ekulusu Likumu lanu?'' Wanganga-Mwengei makumu wawongosali ate, ''Toti la likumu odji ndji Kaisala.'' 16Pilato amokawali Yesu atie iwo laate wamwake la ekulusu.17Yesu akpalali ekulusu, apumbali akia la ebete eweli iwo ebete e Mokuwa mo moto, enge ewelani la Ebele, ''Gologota.'' 18Ongo wamobakali la ekulusu, la wato wadji mongindji la inde, mwesi ngambo, mwesi ngambo, ase Yesu awodja.19Pilato adhingali madhingo, abatali eho likolo la ekulusu. Edhinganali ate: YESU O NAZALETA LIKUMU O WAYUDA. 20Wayuda watangali mango madhingo, laate ebete emwakiali iwo Yesu edjali ahue e gbata. Edhinganali la Ebele, la Latini, koto la Geleki.21Wanganga-Mwengei makumu la Wayuda waasali la pilato ate, ''Otidhinge, 'Likumu o Wayuda,'' ase dhinga, 'Adjaki oasi ate, ''Idjei Likumu o Wayuda.''''' 22Pilato awongosali ate, ''Enge edhingi mbai idhingiga.''23Mbuse e omwakeyi Yesu, wasoda watotali wisindje wande e likolo wakawolali eho la inei, ndambo eesi atie soda mwesi mwesi; koto esindje e ndondo. Esindje eho e ndondo etitonganali la wisuki, eluanali kpaa opoti likolo tee sese. 24Waasanali iwo la iwo ate, ''Totisalakole eho, ase tobinge djege la oewi inga ekodja e ndai. Ekelanali ndjongo la oengesi madhingo enge edhingana ate, ''Wakawanali wisindje wa mbai wa likolo, koto walumbelali esindje e mbai djege. ''Wasoda wakelelali sambo djaho.''25Ahue e ekulusu e Yesu nango, manango o moli o nango wayamalali ango, la Malia moli o Kelopasi, la Malia Magadalena. 26Ango emweneli Yesu nango la motutiani mungu inde amobalali nee wayamalali ango, aasali la nango ate, ''Moli, modhenga mana owe!'' 27Mbuse aasali la motutiani oho ate, ''Modhenga, ngwa!'' Ndji enge wuse motutiani muho amototali la monguta monde.28Mbuse eho, ango Yesu aewali ate sikandjo sambo kpaa iengisani, laate madhingo maengesane, aasali ate, ''Idjei la ehoha e malia.'' 29Teni eesi edjakali ango etumi la bino magagake, watotali mbumbundju djinge itumi la bino eho magagake wabatia la mote mo izope, wakpalali eho la monoko monde. 30Ango ekengia Yesu bino eho egagake, aasali ate, ''Eengesani.'' Aimbali moto monde, atenali ohomi.31Ndjongo Wayuda, ango edjakali engele ewongelake, laate wato wagui watitikale likolo la ekulusu wuse wo sabata (laate wuse wuho wo sabata edjaakali esungu), wamoongoli Pilato atome wawabukakole makolo koto walongose wato wagui la ekulusu. 32Wasoda wadjaali wabukakolia makolo e moto o poo, koto e moto odji ongo omwakiali iwo mongindji la Yesu. 33Ango eumali iwo atie Yesu, nda eyewali iwo ate agwiga, watimobukakolali makolo.34Inga te ndjongo, mwesi o wasoda amomaali likonga la mopandji, mbala kikima makila la malia mapumbali. 35Moto ongo oeneli eho ahali litotoli, koto litotoli lande lidjaali meemene. Moto oho aewi ate akoasaka sambo dja meemene, laate ino koto ogemeini.36La omeemene djinge sambo ikelanali laate madhingo mango madhingani ate, ''Te mokua monde te mokikima motibukie.'' 37Songo eti, madhingo maasi ate, ''Wakodhenga atie moto ongo wamomaali.''38Mbuse ewo, Edjepu o Alimateo, ongo odjaakali motutiani mo Yesu ase la oyaisi laate adjaakali owangi Wayuda, amoongoli Pilato alongose wenge wa Yesu; Pilato amohali mboka. Eho lenge, adjaali olongosi wenge wande. 39Alidji Nikodema, moto ongo adjaali poo atie Yesu la likolo, adjaali la mila, la aloa, e litele inga kama eesi.40Atotali wenge wa Yesu walingali eho la wisuki e wisindje ebete kikima la wisoki e lumba ndamu, ndji ndenge Wayuda wadjaakali la ehahaneli ewongesake ndenge e oombi wenge wa wato. 41Kaikoase, la ebete enge wamwakeyali la ekulusu elanga edjali ango, ndondo e elanga eho edjaali la mbila eholi, enge ndondo eho edjaali lambila enge moto toeti alangianali aho. 42Ongo nde, la oyawongeli e Wayuda, wamolangeyali laate mbila eho edjali ahue.

Chapter 20  
1Lisio la liwoso la poso, Malia Magadala akeeli boo la mbila, ndji la hilihili, aeneli libukeli lilongoyiga la mbila. 2Akeeli obangu atie Simoni Petele aetia koto atie motutiani odji ongo Yesu amobalali ngbii, awaaselali ate, ''Wamolongosiga Likumu la mbila, toewiti songo emodhei iwo.''3Petele la motutiani muho odji wapumbali, wakia la mbila. 4Iwo waale mongindji wapotali obangu, ase motutiani muho odji amoetali Petele la obangu, aumali ongo la mbila moto o poo. 5Ango eyaimbia inde, aenia mambusu ma wisindje milangali, ase atilingelali ndondo.6Simoni Petelo amobiliali mbuse, alingelia la mbila eho. Aenia mambusu milangali la mbume 7litambala linge limonangali iwo la moto mo Yesu litidjali ebete e kikima la mambusu maho, ase elinganali la moliki muho amene.8Djongo la engele eho, motutiani muho odji ongo oumali poo la mbila, alingelali koto la mbila, ania koto agemeiya. 9Laate watiewaliyo madhingo mango ate, ''Aongoli obasi tee la wagwi. 10Ase watutiani waho waongwali atie ewu.11Ase Malia adjaakaliyo ayamali saa ahue e mbila eho, adjaakali oleli. Ango edjaakali oleli, ayaimbali la odhendji ndondo e mbila. 12Awenia waahumbwa waale wakpali wisindje wibubake, wayabati ebete e moisali iwo Yesu, mwesi la moto, mwesi ngambo e makolo. 13waasali la inde, ''Moli okolelaka nde?'' Awawongoselali ate, ''Wamolongosi Likumu la mbai, iyewiti ebete enge e moisiga iwo.''14Ango eyasali inde ndjongo, ayakukolali amoenia Yesu ayamali, ase atiewali ate edjei Yesu. 15Yesu aasli la inde ate, ''Moli, okolelaka nde? Okomolukaka ndai?'' Nda emungolali inde ate edjei sindjili o elanga, aasali la inde ate, ''Likumu, inga omolongosi, ndjewesa mbai, inga omolangeyi eni, imotote.''16Yesu aasali la inde, ''Malia.'' Ango eyakukolia inde aasia la Ebele, ''Labuni enge eyasi ate ''Mwalimo.'' 17Yesu aasali la inde ate, ''Otipote mbai, laate itelakiyo atie Wawa, ase keke wagboto wamanima walehela ate, ''Ikotelaka atie Wawa o mbai koto Wawa onu, koto atie Mwengei o mbai koto Mwengei onu.'' 18Malia magadalena akeli owaaseli watutiani ate, ''Imoeni Likumu,'' koto ate inde omoaseli ndjinge sambo.19La pokwa e linge lisio, lidjali lisio la poo e poso, midhuhe ebete edjaakali watutiani minanganali, la owawangi Wayuda, Yesu adjaali, ayamalia ndondo ewu, aasia la iwo ate, ''Logoo edje la ino.'' 20Mbuse e oasi ndjongo, awainyali mawo mande koto mopandji monde. Watutiani waemelali ango emoenali iwo Likumu.21Yesu awaaselia mbala eeti ate, ''Logoo edje la ino. Nda ndenge Wawa atomi mbai; mbai koto ikootomakani.'' 22Ango eyasali Yesu ndjongo, awahuhuelia, aasia la iwo ate, ''Tumani la elimo satu. 23Wango ino okoalimbesani masumu inga e nda ndenge, walimbesani eho. Inga onangani enge e wato inga e nda ndenge, ekonangana.''24Toma, mwesi o watutiani liomu la waale, ongo odjaakali iwo omoweli liasa, atidjaakali mongindji la iwo ango edjaali Yesu. 25Waeti watutiani waasali la inde ate, ''Tomoeni Likumu.'' Ase inde awaaselali ate, ''Inga itiene elembo e sete la mawo mande, koto inga itilingese moseyi mo mbai la elembo e sete eho, koto inga itibate ewo e mbai ndondo e mopandji, itigemeiya te wuse.''26Mbuse e masio mwambi watutiani wande wadjaali alidji ndondo e monguta, Toma adjaali mongindji la iwo. Yesu adjaali, inga te ate midhuhe minanganali, ayamalali awodja ewu, aasali ate, ''Logoo edje la ino.'' 27Mbuse asia la Toma ate, ''Lingesa mosei mowe, koto dhenga mawo ma mbai, tota ewo e owe lingesa eho la mopandji mo mbai. Dhee kokia, ase djaa la ogemei.''28Toma amowongoselia ate, ''Likumu o mbai koto Mwengei o mbai.'' 29Yesu aasali la inde ate, '' Ogemei laate oeni mbai? Mwemu la wango wakogemeiyaka, inga te waeniti.''30Yesu akelali alidji wilembo djeeti liwoso la watutiani djinge itidhinganali la ehele buku, 31ase dji sambo idhingani laate ogemeini ate Yesu adjei Kilisito, monga Mwengei, koto ate nda ekogemeiyaka ino, ototeni mokalo la kombo ende.

Chapter 21  
1Mbuse eho Yesu ayainyali alidji atie watutiani wande la ewale e Tibeliasi. Ayaenesali la ehele ndenge: 2Simoni Petele la Toma, ongo odjaali iwo omoweli liasa, la Natanaela moto kana e Galilea koto wana wa Zebedeo la watutiani wande wadji waale wadjaakali iwo kpaa mongindji 3Simoni petele aasali la iwo ate, ''Ikia akaluki su.'' Iwo waasali la inde ate, ''Iso koto toke mongindji la owe. Wapumbali watelia andondoli, ase la likolo eho watihelali te ema.4Ango eumali otani boo, Yesu ayamalali la likitikolo, watutiani watiewali ate edjei malia kasi watoma tiewali ate Yesu awumika ala. 5Yesu aasali la iwo ate, ''Wana otini la ema elakake? '' Wamowongolali ate, ''Toti la eho. 6Aasali la iwo ate, ''Lumbani etanga la ewo e lilome e andondoli okotota.'' Walumbali eho, ase watiengali kine oguli eho la ebili ate su idjaakali ngbii.7Djongo motutiani ongo obalali Yesu aasali la petele ate, ''Likumu inde ndolo.'' Ango eokali Simoni Petele ate edjei Likumu, ayanangali esindje ende e saa laate adjaali lingbengbele, ayalumbali la ewale. 8Wango weeti watikalali la andondoli eho ekeke, laate watidjaakali lihile e kondolo inga wametele tuku libwa, wagulali etange eho e su. 9Ango esawoya iwo, waeneli misa e magala ebatanani ango, suu eitani la makoke.10Yesu aasali la iwo ate, ''Djakani la su djinge elongoiya ino ooli.'' 11Simoni Petele atelali andondoli agulali etanga kondolo etumi la su sungu kama eesi la tuku itano la isato, ase inga te su idjaali ngbii etanga etisanali.12Yesu aasali la iwo ate, ''djakani tolake.'' Te mwesi o watutiani atidjaakali la okulu la omohueli ate, ''Owe ndai? Laate waewali ate edjaali Likumu. 13Yesu ayandongbia, atotia okoke, awahekelia, ndenge kikima koto la suu. 14Edjaali mbala esoto eyainyali inde la watutiani mbuse e obasi wonde tee atie wagwi.15Mbuse e olaki, Yesu aasali la Simoni Petele ate, ''Simoni monga Yoani, obali mbai oyeti ehele?'' Petele amowongoselali ate, ''Ndjongo Likumu, oewi ate ikoobalaka ngbii. Amoaselali ate, ''Lakesa wana wa meme wa mbai.'' 16Aasali la inde mbala ewale ate, ''Simoni, monga Yoani, obali mbai?'' Petele aasali la inde ate, ''Ndjongo Likumu, oewi ate iyobali ngbii.'' Yesu aasali la inde ate lakesa wana wa meme wa mbai.''17Aasali la inde mbala esato ate, ''Simoni monga Yoani, obali mbai?'' Petele aokali magba laate amoaselali mbala esato ate, '' Okobalaka mbai ngbii? Aasali la inde ate, ''Likumu owe oewi sambo kpaa, oewi ate ikoobalaka ngbii. Yesu aasali la inde ate, ''Lakesa wana wa meme wa mbai.'' 18La omeemene la omeemene iyasi la owe ate, engele edjaaki owe elenge, odjaakali oyanangi libele owe amene koto osombi wiati kpaa wibalali owe, ase ango ekouma owe mowange okonanola mawo ma owe moto odji akoohela libele, akookpala owe eholo enge etibale owe.''19Akelali ndjongo la oinei logo wungo ekoha inde la eho Mwengei otwa. Ango esisali inde oasi eho, aasali la Petele ate, ''Bilia mbai.''20Petele ayakukolali aenia mbuse ewu motutiani ongo Yesu amobalali ngbii akobiliaka, edjei inde ongo, la wilaka wa pokwa alangeyali wenge la mokpoto mo Yesu aasali koto la inde ate, ''Likumu ndai akootamba?'' 21Ango emoenia inde, Petele aasali la Yesu ate, ''Likumu, ndjongo oholo moto?''22Yesu aasali la inde ate, ''Inga ibala ate awumwe tee ekodja mbai, eodhengi owo? Owe bilia mbai.'' 23Engbundu eho esombali ndondo e wamangbasu, ate motutiani moho atigba. Kaikoase, Yesu atiasali la inde ate, atigba, ase nde, ''Inga ibala ate aumwe tee engele ekodja mbai eodhengi owe?''24Motutiani moho nde moto akohaka litotoli la kole e dji sambo koto inde nde moto odhingali dji sambo, koto toewi ate litotoli linge likohaka inde lidjei meemene. 25Edjaali koto sambo djinge ikelali Yesu, djinge inga kpaa edhinganali mwesi la mwesi eho, imungoyi, moki muho amene motiengali wabuku djinge edhingani.

## Acts

Chapter 1  
1Teopile, la litanda la mbai e poo, iyasi djinge kpaa Yesu apotali okeli la otiesakoli koto, 2tee lisiyo linge etelali inde la likolo, mbuse e inde ohi tomani la mboka e elimo satu atie tutiani wango awaonali. 3Mbuse e oeni odjidji, ayaeneseli la mokalo atie iwo la wilembeli ngbii e omeemene. Aeneneli la iwo masiyo tuku ineyi, adjakali koto owaaseli sambo djinge edhendji okumu wo Mwengei.4Nda ndenge edjalikali inde la iwo, awahali tomani ate: ''Otilongwe la Yelusalema, ase lambelani ema enge Wawa awunali, enge iyoaselalini ino.'' 5Yoani adjakali opatesi la malia, ase ino, la masiyo makeke, okopatisanani la molimo satu.6Ango wayutiani wabolianali wamohuelia ate: ''Likumu, ndji la ehele engele nde ekowongoselaka owe Isalayele okumu?'' 7Awawongoselali ate: etiodhendeni ino la oyewi engele la masiyo mango Wawa abati sese e okumu wonde amene. 8Ase okototani okulu engele molimo satu ekodja likolo lanu, okodjani watotoli wa mbai la Yelusalema, la Yudea kpaa, la Samalia, tee la gboo e moki.9Mbuse e oasi ndjongo, Likumu Yesu adjambanali likolo ndji wakomodhendaka, lipata limodhihia la maiso mawu. 10Ango edjaki iwo ndji odhendji likolo, engele edjakali inde oki, dhenda, wato waale wakpali wisindje bubake wawapumbelali.11Waasali ate: ''Pele dja Galilea, ndjoni eyamalini ino okodhendakani likolo? Yesu ongo, odjakali la ino akpalania koto likolo, akodja koto ndji ndjongo ndenge emoenini ino akotelaka likolo.''12Wawongwali la Yelusalama, walongwali la mokoli mungo moweli iwo mokoli mo Oliba, enge edjei ahue e Yelusalema, la lihele e okendo e lisio liesi. 13Ango elingelali iwo, watelia la mwange e likolo ongo ehahanali iwo odjei, wadjakali Petelo, Yoani, Yakobo, Andele, Pilipo,Toma, Batelemi, Matia, Yakobo mana o Alope, Simoni moto o mogalia, la Yudasi mana o Yakobo. 14Wayabondali, iwo kpaa wananganali la oyakongi, mongindji la wadji wali la Malia nango Yesu, la wamanango wa pele.15La mango masio, Petelo ayamalali liwoso la wamanango, iwo kpa wadjali kama esi la iwale, aasali, 16wamanima, eongoni madhingo maengane, enge elimo satu eyasali liwoso la monoko mo Davidi la loyi e Yudasi, ongo osombesali wango wamohelali Yesu.17Adjali la iso, atotali lisango e wu otomo. 18Oholo moto, asombali elanga e liputi e logo, akwali liwoso, aatanali, solo djande kpaa ipumbali. 19Ehele loyi eyewani la wato kpaa wango wayabati la Yelusalema, eho lenge la monoko mowu, wakowelaka elanga eho ''Akeledama'' epoti oasi ''Elanga e makila.20''Laate edhingani la litanda e lembo ate, ' ebete ende eyabatake etikale ohola, moto koto atiyabate ongo'; moto odji koto atote mokpali monde.'21Ewongi, la wango wasombali la iso masio kpaa ango edjakali Likumu Yesu la iso, 22opoti la patisa etotali inde la Yoani tee lisio linge litotanali inde ndondo esu, mwesi la pele djaho awume mototoli e obasi wo Yesu mongindji la iso. 23Wahia wato waale: Edjepu ongo owelani Balasabasa, wamosingiali Yusitusi, la Matiasi.24Wakelali ehele oyakongi: Likumu, owe nde oyewi mitema ma wato kpaa, inya iwo waale omooni ndai, 25laate atote wu otomo koto wotutiani, enge Yudasi adheeli koto atutiali mboka ende amene. 26Wabingia djege, djege emokwelia Matiasi, ase aboleyanali ebete esi la watutiani lomi la esi.

Chapter 2  
1Ango lisio la patekote e potali oumi; wadjakali iwo kpaa ebete kikima. 2Mbala kikima moli epumbali likolo nda ehoho enge edjei la lihohela, etumali la monguta ongo oyabatali iwo. 3Ndemo nda e misa eeneneli atie iwo koto eyakawanali, koto mwesi la mwesi eyabatali likolo la moto e moto ndondo ewu. 4Iwokpaa watumali la elimo satu koto wapotali oasi la minoko madji nda elimo edjali owahekeli iwo mboka la oasi.5Kaikwase, Wayuda weeti, la pele djinge wakowangaka Mwengei, wadjaali oyabati la Yelusalema walongwali la mikii kpaa minge midjei sese. 6Ndjongo, ango modudu muho mopumbali, ebiba e wango wato wayaboleali koto wakamwali ngbii, te pamba moto la moto adjaali owaoki iwo wakoasaka la monoko monde mo saa. 7Iwo kpaa watikalali mono ohola koto watumali la okamwi, waasali koto ate: ''Dengayo, wango kpaa wakoasaka wadjei wato wa Galilea?8Nda ndenge tokookaka, moto la moto ndondo esu, la monoko monde enge ewotamali iso la eho. 9Wapalate la Wamede la Waelama, la wato wango wakoyabataka la Mesopotamia, la Yudea, la Kapadosi, Poti la liwange e Azia, 10la Piligia la Pamipilia, Ezipito la wisuki wa Libia winge widjei ngambo e Silene, la wato wango wadjei ahala, wango wadjaali la Loma, Wayuda la wa Pozelita, 11wato wa Keleta la Walabe, tokowaokaka wakoasaka sambu sungu e Mwengei la minoko masu.12Iwo kpaa watumali la okamwi la osombesi koto mamungene; wadjakali oyaaseli iwo la iwo, lu loyi eengi oasi woni? 13Kaikwase weeti wadjakali owaseki, wadjali koto oasi ate: wagbeti bino elelake.14Ase Petele ayamalali mongindji la watutiani liomo la esi, adjambali moli monde, aasali la wango wato ndjo: ''Pele djaa Yudea koto ino kpaa wato wayabati la Yelusalema, yewani wu loyi koto tambani litoyi la wingbundu wa mbai. 15Meemene, wa wato walangoyiti maana nda ndenge ekomungwaka ino, laate ehele edjei engele esato e wuse.16Ase ehele edjei sambo djinge eyasanali la mboka e motiesakoli Yoele ate: 17Mwengei aasi ndjo: La masio ma gboo, ikoswela wato wa ndenge kpaa ndambo e elimo e mbai, koto wana wanu wa pele la wana wanu wa wali wakotiesakala koto wilenge wanu wakoene wieneseli koto mbange djanu wakolota saki.18Edje te tuke dja mbai dja pele koto la tuke dja mbai dja wali ikowaswela iwo ndambo e elimo e mbai la mango masio, iwo koto wakotiesakola. 19Ase ikohekele makamwesi la oyinyei sambo djinge ekodja ongo likolo koto wilembo la mbume ahala sese, makila koto misa la ligite e milungu.20Wuse ekoyakukola koto la likolo, ndebo koto ekoyakukola la makila liwoso ate eume lisio lisungu koto e otwa e Likumu ekodja. 21Ase moto kpaa ango okodhumbeya kombo e Likumu akokala.22Pele dja Yisalayele, okani ehele wingbundu: Yesu o Nazaleta oholo moto Mwengei aaselali liwoso lanu la tomo e tetelake koto la makamwesi eenesake sambo djinge igeleli koto la wilembo winge Mwengei akelali la mboka ende ndondo enu, nda ndenge eyewini ino amene. 23Oholo moto, nda moto ongo okawani la otutei mwano mungo mwananate koto la oyewi wungo Mwengei adjei la eho eyewake sambo liwoso, ino omobakali la ekulusu la mawo e wato wango wakobukaka pui koto omoolalini. 24Ase Mwengei amobasisali, la ndenge alongosali ehelani e logo, laate etiengali okelani ate ahelane ndji la eho.25Laate Davidi aasi la loyi londe ate: Ikoeneke engele kpaa Likumu liwoso la maiso ma mbai, la ebili ate adjei la ewo e mbai e lilome, laate itiyabande te ma keke. 26Eho lenge motema mo mbai modjei la mwemu, lolemu lo mbai etume la iyelo, aleeti wenge wa mbai ekohoma la liwuna.27Laate otitika molimo mo mbai ndondo e mbila, otiha koto mboka ate moto o owe molamu ahole. 28Oyewesi mbai mboka e mokalo, okotumesa mbai la mwemu e mbanda e owe.29Wamanima, ehani la mbai iyoaseleni te la mbangi, la loyi enge emodhendji tata osu Davidi, ongo ogwali, wamoombali koto mbila ende edjei ndondo e iso tee la masio makeke. 30Ndenge edjakali inde motiesakoli aleeti ayewali ate Mwengei amolapelali ndai ate akomobata moto mwesi la litoto lande likolo e ngbelengo e inde. 31Aenali liwoso koto aasali la loyi e obasi wo Kilisito ate atidheeneli ndondo e mbila, koto wenge wande witihololi.32Edjei Yesu nde Mwengei amobasisali, todjei iso kpaa watotoli e loyi loho. 33Adjambanali la ewo e lilome e Mwengei, atotali koto atie Wawa elimo satu enge ewunanali, aswia enge ekoeneke ino koto ekookaka ino.34Laate Davidi atitelali la likolo, ase aasi inde amene ate: Likumu aasali la Likumu la mbai ate: ''Abata la ewo e mbai e lilome 35tee ekobata mbai mitone ma owe nda esuleli e makolo ma owe.'' 36Monguta kpaa mo Yisalayele moyewe la omeemene ate Mwengei amowumesi Likumu koto Kilisito, Yesu oho ongo omobakani ino la ekolusu.37Mbuse e ooki ndjongo, mitema mawu mikondjuali, waasali la Petele koto la watutiani wadji ate: ''Wamangbasu tokele woni?'' 38Petele awaaselali ate: ''Kukolani ekaleli enu alidji mwesi la mwesi onu apatisane la kombo e Yesu Kilisito, la ototi wolimbesi e masumu manu, aleeti okototani likawo e elimo satu. 39Laate liwuna lidjei etie ino, la wana wanu koto la wango kpaa wadjei lihele, la wango kpaa Likumu Mwengei osu akowawela atie inde.''40Aleeti, la wingbundu ngbii ahali litotoli koto adjakali owahekeli mogalia, aasia ate: Yakalesani la ehele oliye ehinani. 41Wango wagemeiyali engbundu ende la motema kpaa wa patisanali, koto la lisio laho milimo inga mbuka isato ikalali. 42Wadjakali oyahekeli la matiesakoli e watutiani, koto oboliani iwo la iwo, olaki la oyakongi.43Bhoo edjakali okueli molimo kpaa, koto la makamuesi eenesake sambo djinge igeleli, la wilembo wipotali okelani la mboka e watutiani. 44Wango kpaa wagemeiyali wadjali ebete eikima, 45wadjakali otambi wihoo wau koto la ogumake wau, koto okawoli la moto kpaa wambele etotali iwo, ndenge moto la moto adjakali la ewongoli.46Wadjakali masiyo kpa oboleani la Tepelo, wadjakali olaki okoke ewu ndondo e milako, aleeti wadjali ototi ilaka wawu la mwemu koto la oyahohisi motema, 47wadjakali o mogani Mwengei, koto wato kpaa wadjakali owaenesi logoo. Aleeti Likumu adjakali olingesi masio kpaa la losambo wango wadjakali okali.

Chapter 3  
1Petele la Yoani watelali mongindji, la engele e oyakongi, edjali engele e libwa. 2Edjali la molome mwesi motengwaka e wotamake, wadjali omokpali, koto omobati masio kpaa la moluhe mo tepelo, linge liweli iwo Olamu, laate aongake makao ma osikana atie wango wakolingelaka la tepelo.3Moto oho, amwenia Petele la Yoani waokeke olingeli la tepelo, apotali oongi laate atote makao ma osikana.4Pitele, mongindji la Yoani walumbali ehoi ya inde, ase Petele aasia ate: ''Todhenda iso.'' 5Ase awadhengia la mwano kpaa, la odhendeli ate akotota ema te esi ya iwo. 6Sikandjo Petele asia la inde: ''Iti la palata la wolo, ndjongo djinge edjei mbai la eho eho nde ikoha la owe: La kombo e Yesu Kilisito o Nazaleta, yamala koto somba.7La eho, Petele amohelali la ewo e lilome, amwaamalesia, ndji la enge engele, mangbanda e makaolo mande la mouli mande matetelali. 8Ahumbwali ayamalia, ase apotali osombi, alingelali mongindji la iwo ndondo e tepelo, adjali osombi ohumboi la omogani Mwengei.9Wato kpaa wa mweneli akosombaka koto akomoganaka Mwengei. 10Wamwewali ate edjakali inde ongo odjali oyabati la oongi makao ma osikana la moluhe Molamu e tepelo, watumali la oyahueli koto la owangi la loi wungo emowumelali.11Nda etiwadheli inde Petele la Yoani, wato kpaa watilali obangu ya iwo, la ebete edjakali iwo oweli etombo e salomona. 12Ango eenali Petele ndjongo, aasali la wato waho ate : ''Pele dja Isalayele, lande ekoyahuelakani ino la wu loi ndjo? lande ekotodhendakani ino, nda edjei la otetelaki wosu amene te inga la mboka esu nde ekeli ata tomosombese oholo moto?13Mwengei o Abalayama, la Isaka, la Yakobo, Mwengei o watata wasu, ahekeli otwa atie motuke monde, Yesu ongo omokawalini ino koto omowungani liwoso la Pilato, ongo olukali omodhei. 14Omowunganyani moto mosatu koto moto molamu, ase oongalini molome mwesi, mooli mo wato, ate waoeneseleni ino magba e omodhei.15Omooliani Likumu o mokalo, ase Mwengei amosusolali tee ongo la wagwi, iso todjei watotoli e loyi laho. 16Eho lenge, kombo ende, la mboka e ogemei osu la kombo ende, etetelesia moto ongo okomodhendakani ino koto ongo omoyewini, koto ogemei wungo wodjei la mboka ende emoumesia oholo moto la mokalo la maiso manu kpaa.17Ase sikandjo, wamanima, iyewi ate okelalini la odjangi oyewi, ndji ndenge makumu manu koto wakelali. 18Ase Mwengei aengesi wungo ounali inde atie watiesakoli wande, ate Kilisito onde akoene odjidji.19La ndjongo, kukolani esombeli enu, koto yakukolani laate masumu manu malimane 20laate gboo e limbile edje atie Likumu inde amene koto laate amotome Kilisito ongo obatani la kole enu, Yesu.21Ongo likolo eengi omobanye tee wiengele winge Mwengei akowongosa sambo kpaa poli ndenge eyasali inde la monoko mo watiesakoli wande wasatu la engele e gala. 22Moize aasali ate: Likumu Mwengei akowumeselani ino ndondo e wamangbanu motiesakoli mwesi nda mbai. mookani la otutei sambo kpaa enge ekoasani inde la ino. 23Molimo kpaa ongo otimooka motiesakoli moho, akoolana ndondo e wato kpaa.24Edjei ndjongo, watiesakoli kpaa opoti la Samuele, la wango wamotuteali mbuse, wango kpaa waasali, watiesakolali koto ma masio la hoho. 25Odjeini wana wa watiesakoli koto la ogemeiyani wungo Mwengei akelali mongindji la watata wanu, ango eyasali inde la Abalayama ate: La mogono mo owe maliye kpaa e mbume ekopambwana. 26Edjei atie ino yo nde Mwengei amwamalesali motuke monde, amotomali laate aopambweni koto la olongosi mwesi la mwesi onu la tomo djande mbe.

Chapter 4  
1Kaiko nde ango Petele la Yoani wadjakali oasi la wato, wanganga Mwengei makumu la wasindjili wa tepelo koto la wasadukai wawapumbelali. 2Wayatungesali nda edjakali iwo otiesakoli wato, koto la otiesakoli la hoho obasi e wagwi la enge emodhendji Yesu. 3Wawabatali mawo, wawabatali koto la woyogo tee lisio linge libilei. 4Ndji ango ngbii e wango waokali engbundu eho wagemeiyali; motio mo pele ewumali inga koto itano.5Wuse wungo wobilei, makumu wagbotonoli la Yelusalema. 6La Anasi nganga Mwengei likumu la Kaipa la Yoani la Alezandele la wango kpaa wadjakali wato wa oliye e wanganga Mwengei likumu. 7Wabatali Petele la Yoani la odja ewu, wadjakali ohueli ate: ''La nda okulu inga la kombo e ndai ekelini ino lu loyi?''8La eho Petele, nda etumesalanali inde la elimo satu, aasali la iwo ate: Makumu ma wato koto la wagbolo, 9inga tosambesana keke, la loyi e sambo ndamu enge ekelani atie moto o ekoni, la oyewi inga la mboka e ndai oholo moto akali, 10Eewane la ino kpaa, koto la wato kpaa wa Yisalayele, ate la kombo e Yesu Kilisito o Nazaleta, ongo omobakalini ino la ekulusu, ase Mwengei amobasesia tee ongo la wagwi, la mboka ende nde oholo moto opele ayamali liwoso lanu la wenge tetelake.11Yesu Kilisito adjei libukeli linge lilumbali ino wamai monguta, eho nde ewumali moika e monguta. 12Mokalo eti la oeti moto; laate kombo eeti eti ala sese enge ehani ndondo e wato, enge eongi la iso okali la mboka eho.13Ango eenali iwo oasi wo hoho e Petele la Yoani, ndjongo wakamwali, laate waewali ate wadjei wato wango watitange kelasi . Wadjali oewi olamu ate wadjakali mongindji la Yesu. 14Ango edjakali iwo odhendji ohongo moto okalali ayamali mongindji la iwo, watidjakali la loyi loasake.15Ase wawahali mboka ate wapumbe la Sanedelina, wapotali oyahueli iwo la iwo, 16waasali ate: Tokokela woni la wa wato? Laate la omeemene pendja elembo esi esungu ekelani la mboka ewu, enge eeneni la hoho la wato kpaa wango wayabati la Yelusalema, toengiti koto owungani eho. 17Ase, laate loyi luho litiandjane alidji la oeteli ndondo e wato, towayewese la oani ate, watiase la kombo eho alidji la moto te moikima. 18Wawawelali iwo, wawatekisali ate waase te watiesakole la kombo e Yesu.19Ase Petele la Yoani wawaongoselali ate: Inga edja sambo ndamu la maiso ma Mwengei ate tookeni ino la ebete ete tomooke Mwengei, ino amene tenani loyi. 20Iso toengiti odhei oaseli djii sambo eeni iso koto eoki iso.21Ango esisali iwo owaaseli la oani, wawapumbesali, laate watieneli loyi te luesi la owahi etumbu koto la loyi e wato, la ebili ate iwo kpaa wadjakali omohi Mwengei otwa la loyi wungo wokelanali. 22Laate oholo moto atie inde elembo eho e mokalo ekelanali adjakali la wilanga oyeti tuku inei.23Mbuse e opumbi, Petele la Yoani wakeeli atie wato wau amene, wawaaselali sambo kpaa djinge wanganga Mwengei la wagbolo waasali la iwo. 24Ango eokali iwo ndjongo, wadjambali mili mau la oboliani pendja atie Mwengei, waasali koto: ''Motiesakoli, odjei Mwengei ongo okeli likolo, mbume, ewale la wihoo kpaa winge widjei ndondo eho. 25Koto ongo la mboka e elimo satu oasali la monoko mo tata osu Davidi, motuke mo owe ate: ndjoni minga miumia la miki koto wato wa miki wakobundwaka ndji sambo djinge idjangi kole?26Makumu ma mbume wayamalia la makumu wayaboliali nda moto moikima la omoyamaleli Likumu, koto la omoyamaleli moto onde okpulani maita.27Kaikoase, Elode la Pose Pilato la wato wa miki, mongindji la wato wa Yisalayele, wayaboliali ndondo e ehele gbata, la omwamaleli motuke mo owe mosatu Yesu, ongo owe omokpulali maita. 28Laate ikokelaka sambo djinge ewo e owe koto mwano mo owe eyanali liwoso ate ekopumba.29Ase sikandjo, Likumu, ene ndjangi djau, ndjongo ehekele mituke ma owe maengi eyaselake engbundu e owe la mohandja. 30Ango okonanolaka ewo e owe la okalesi koto ango wilembo koto makamwesi eenesake sambo djinge wikodja, ekokelanaka la kombo e motuke mo owe mosatu Yesu. 31Ango esisali iwo oyakongi, ebete enge eyaboliali iwo edudumali, iwo kpaa koto watumali la elimo satu wadjali oaseli engbundu e Mwengei la mohandja.32Ebiba e wango wagemeiyali wadjakali la motema sa mwesi koto la molimo sa mwesi, koto moto tueti adjakali oasi ate enge ema edjei e inde amene la wihoo winge widjakali inde la eho. Ase wawanesali wihoo kpaa mongindji. 33La okulu wosungu watutiani wadjakali ohekeli litotoli la kole e obasi e Likumu Yesu, koto magba masungu edjakali ngbii atie iwo kpaa.34Moto tueti ndondo ewu adjakali la odjangi, laate wango kpaa wadjakali la wilanga inga minguta, wadjakali otambi eho koto okpali makuta ma wihoo winge witambani 35wadjakali otiki eho la mawo ma watutiani. Mbuse eho wadjakali okawoli eho moto la moto la ndenge eengani la posa ende.36Edjepu, ongo watutiani wamohali kombo Balanabasi, ongo inga wakukola einei Mana o mohandja, inde Molebi, mana o moki mo Sipelelusi, 37atambali mobele monde akpalali wadjenge abatali eho la makolo ma watutiani.

Chapter 5  
1Kaikoase, molome mwesi kombo ende Ananiasi la Safila moli onde, atambi ema ende, 2ase aisali esuki e wadjenge, moli onde koto ayewali eho, akpalali sa esuki abatali eho koto la makolo ma watutiani.3Ase Petele aasali ate: ''Ananiasi ndjoni Etota aohi mogalia la omokosi elimo satu koto oisi esuki e wadjenge e elanga? 4Engele kpaa enge edjakali atie owe, koto mbuse e otambi, etidjakali ndji la mawo ma owe? Woni eyanali owe loyi e ehele ndenge la motema mo owe? Otikose wato, ase omokosi Mwengei. 5Ango Ananiasi aokali enge engbundu, akwali sese atenali motema, owangi wotetelake ehelali wango kpaa waokali eho. 6Wapalanga wa pele wayamalali, wamolingali la wisindje, wamokpalali saa, koto wamoombali.7Mbuse e wiengele inga isato, moli onde alingelali, atiewali loyi wungo wokelanali. 8Petele aasali la inde ate: ''Ndjasela mbai, ino waale otambalini elanga la mu motio?'' Inde aasali ate: ''Ndjongo, la mu motio.''9Ndjongo Petele aasali la inde: ''Ndjoni ookanini ino waale laate omomekeni elimo e Likumu? Dhenga! makolo ma wango wamoombali molome o owe idjei la monoko mo moluhe.'' 10La mbala kikima akwali la makolo mande atenali koto motema. Engele elingelali djinge palanga dja pele, wamogbotoli agwi, wamokpalali koto saa, wamoombali inde koto ahue e molome onde. 11Owangi etumisanali la lingomba kpaa la wango kpaa waokali sambo djaho.12La mawo ma watutiani wilembo ngbii koto la sambo kamwake e eenesi sambo ndjinge ikodja edjakali ndji okelani ndondo e wato. Wadjakali oyabolei la etombo e Salomona.13Te mwesi ndondo e wato wadji adjakali la mogalia e oboliani mongindji la iwo. Kaikoase wato wadjakali owagani.14Motango mo wango wamogemeiyali Likumu, modjakali oteli, pele la wali, 15wapumbesali wato wa wikoni te la wamboka wisungu, la owalangesi ongo la wipe wikeke koto la matoko, laate ango ekoeta Petele, inga te elima ende pamba ekomogaa te mwesi la iwo. 16Ebiba e wato wango walongwali la wagbata winge wisukiani la Yelusalema, wadjakali oyabondji, wadjakali okpali wato wa wikoni, wango koto wahelani la milimo mbee, iwo koto kpaa wakalali.17Ase nganga Mwengei mosungu la wango kpaa koto wadjakali mongindji la inde, ma lingomba e Wasadukai enge edjakali la enge engele, wayamalali, koto watumalali la zua 18wawahelali watutiani, wawabatali la woyogo e wato kpaa.19Ase la likolo ahumbwa o Likumu adhukolali miluhe ma woyogo, awapumbesali saa, aasali koto, 20Kekeni, ango ekoyamalani ino la tepelo, asakani la wato wingbundu kpaa widhengi mokalo. 21Ango eokiya iwo ndjongo, walingelali boo la tepelo, ase wapotali otiesakoli. Kaikoase ango nganga Mwengei mosungu la wango koto wadjakali mongindji la inde wadjali, waboliali Sanedelina koto limbutukele e wiloko kpaa e wana wa Yisalayele, watomali wato wake owatoti la woyogo.22Ase ango eumali wapulusu ongo, watiwagbotali kine ndondo e woyogo, ndjongo wawongwali, la okasumbi mboli, 23''iso togboti woyogo edhihani olamu, wasindjili wayamali koto olamu la miluhe, ase ango edhukolia iso, totimogbote moto te moikima.24Ango likumu e tepelo la wanganga Mwengei makumu waokia engbundu eho wasilali lokenge la loyi e sambo eho, wadjakali oyahueli inga ekosuka woni. 25Ase moto mwesi adjali o waaseli: denga! Pele djinge owabatalini la woyogo, wadjei la tepelo, wayamali, wakotiesakolaka wato.26Ase likumu e tepelo akeeli mongindji la wapulusu wande, wadjali la iwo, te la minga, laate wadjakali owawangi wato ate watiwabinge mabhukeli. 27Ndjongo wadjakali la iwo wawamalesali la monguta mo Sanedelina. Nganga Mwengei mosungu awahuelali, 28wawongosali ate: Tootekisalini la hoho ate otitiesakoleni kine la ehenge kombo, ase, denga! Otumesiani Yelusalema la matiesakoli manu, okoanakani odjeesi makila e moto oho likolo lasu.29Petele la watutiani wadji waongosali ate: '' Toengi omotemei Mwengei laate adjei Likumu la ebete e otemei wato. 30Mwengei e wasangbasu amobasisali Yesu, ongo omoolali ino, la omobaki la ekulusu. 31Mwengei amoyamalesali moto oho adje Likumu koto Mokalesi la ewo ende e lilome, la ohekeli Isalayele nano ekukolake motema koto e olimbesani masumu. 32Todjei watotoli e sambo djaho, ndenge kikima koto elimo satu, enge Mwengei ahekeli la wango wakomotemeiyaka.33Ango eokali iwo ndjongo, wamemelali, wapakali koto owaoli. 34Ase Mopalizeyo mwesi kombo ende Gamaliela, motiesakoli mo pui ongo wato kpaa wakomotemeiyaka nee, ayamalali la Sanedelina, atomali ate wapumbese makeke watutiani.35Ase aasali la iwo ate: ''Pele dja Isalayele, huakani la wungo obali ino okeli wa wato. 36Laate liwoso e masio mango Tedasi ayamalali, adjakali oasi ate inde pendja adjei moto, ase ebiba e pele inga kama inei, walingelali la lingomba lande. Ase aolanali, koto wango kpaa wadjakali omotemei wayandjanali, wasilala koto iwo kpaa. 37La mbuse ende, Yudasi mo Galileya, ayamalali la masio madhingesake kombo, agulali koto wato mbuse ende. Ase moto oho aguali, wango kpaa wadjakali omotemei wayandjanali.38La sambo djinge ikoetaka sikalandjo, ikoasaka la ino ate: Otilingeleni la sambo e wa wato, ase wadheeni, la ebili ate inga mungo mwano, te inga wungo otomo elongoyi la wato, ekokwa. 39Ase inga elongoi atie Mwengei, otiengani okwesi. Okahuakeni laate okodjani osanesi Mwengei.40Wamookelali, wawawelali watutiani, wawabingali pimbo, wawaaselali koto ate wadhe oasi la kombo e Yesu, wawadheeli. 41Walongwali liwoso e Sanedelina, waemelali laate watoloni wato wango waongi la osambo la loyi e kombo e Yesu. 42Masio kpaa, la tepelo koto la monguta mwesi la mwesi wadjakali oaseli la otiesakoli mboli ndamu enge edhendji Yesu Kilisito.

Chapter 6  
1La masio maho, ango motio mo watutiani modjakali otaleyani, ondunguani epumbali atie Wayuda wa monoko mo Geleki la loyi e Wayuda wa monoko mo Ebele, la ebili ate wadjakali owosani la engele ekawolake wilaka e masio kpaa wali wau wango wagueli pele.2Ndjongo, watutiani liomo la iwale wawawelali wango watutiani kpaa atie iwo, koto waasali ate: ''Eti olamu ate iso todhe engbundu e Mwengei laate tokawole wilaka wilakake la wamesa.'' 3Ndjongo, wamanima , lukani ndondo enu pele sambo e mogano molamu, wango watumi la elimo koto la lokenge, laate towabate la mokpali mungo mo kole. 4Ase iso toyahe kpaa la oyangongi la otomo e engbundu.5Loyi wungo woasali iwo, e emeseli ngbii e enge wato kpaa. Wamoonoli Setepano, moto ongo otumi la ogemei koto la elimo satu, Pilipo, la Polokolo, Nikanola la Timona, la Palamenasi, Nikolasi, moto o moki mo Atiokia ongo oyakukolali mo Yuda.6Wawabatali la odja e watutiani, mbuse e oyakongi, wawabatelali mawo.7Engbundu e Mwengei edjakali obeki, koto motango mo watuytiani modjakali oteli ngbii ndondo e Yelusalema, koto ngbii e wanganga Mwengei wapotali otemei ogemei.8Kaikoase Setepano, ongo otumali la ngolu koto la okulu, adjakali okeli makamwisi masungu eenesake sambo djinge wikodja koto wilembo wisungu ndondo e wato. 9Ase wato wadji ndondo e wango wadjakali o welani Sinagoga e wakpolani, la wato wa Silena, la wato wa Alesandelia, la wango walongwali la Silisia la Azia, wayamalali la omokokeyi Setepano.10Ase watiengali oyamali liwoso e lokenge koto e elimo enge inde adjakali oasi la eho. 11Wandongbali wato laate waase ate: ''Tomooki akoasaka wingbundu e omotangi Moize la Mwengei.''12Wamemeleseli wato, wiloko la wagbolo, wamohelali, wamokpalali la Sanedelina.13Wapumbesali watotoli wa moleho, wango waasali ate: ''Oholo moto atidheeke oasi sambo mbe la ehele ebete mosatu koto la loyi e pui. 14Tomooki akoasaka ate, Yesu o Nazaleta oho akobitesa ehele ebete koto akokalamba ekaleli enge etohali Moize. 15Wango kpaa wayabatali la sanedilina wadjakali omodhendji, waeneli ate mbanda ende edjakali nda mbanda e ahumbwa.

Chapter 7  
1Nganga Mwengei mosungu aasali ate: ''Djinge sambo widjei ndjongo?'' 2Setepano assali ate: ''Pele, wamanima koto wawawa, ookani mbai: Mwengei o otwa apumbelali tata osu Abalayama ango edjakali inde la Mesopotamia, liwoso ate apote oyabati la Halana; 3aasali la inde ate: pumba la moki mo owe, koto wamangua, keke la moki mungo mokooinya mbai.4''Apumbali la moki moho mo Wakalideya, apotali oyabati la Halana. Ongo mbuse ango sango akuali, Mwengei amolongosali la enge ebete eyabatali inde laate ake la moki mungo ino oyabati sikalandjo. 5Atimohali lisango te liikima, te mbume enge eengani la osungu e ligilili e lokolo, ase omowunelali nde omohi eho laate edje ema ende, koto e litoto lande mbuse ende, inga te ate la enge engele atidjakaliyo la mana.6Mwengei aasali la loyi laho ate, lisango lande likodja wato wango wakoyabata wadjidji la moki mo wadjidji, koto wato waho wakoawumesa tuke, wakoaenese koto odjidji wilanga kama inei. 7Ase moki muho mungo iwo wakokelela nda tuke, mbai okosambesa eho, mbuse e sambo djaho, wakopumba, wakokelela mbai koto otomo mosatu la ehele ebete. 8Mwengei amohali koto Abalayama ogemeyani etenanake kombeni, la eho amootali Isaka, amotenali kombeni la lisio la mwambi, Isaka amootali Yakobo, Yakobo awotali makumu liomo la maale e watata.9Watata waumali la zua atie Edjepu, wamotambali la Ezipito; ase Mwengei adjakali mongindji la inde 10amobanyali la odjidji wonde kpaa, amohali koto ngolu koto lokenge la maiso ma Palao likumu o Ezipito. Amobatali la osombesi Ezipito la monguta monde koto kpaa.11Ndjala ekwali Ezipito kpaa la Kanana, wodjidji weesi wosungu, watata wasu watidjaakali kine la ilaka. 12Ase Yakobo aokali ate wilaka ilakake widjei la Ezipito, atomali wasangbasu mbala e poo. 13Koto la mbala e wale Edjepu ayainyali atie wamanango, koto oliye wo Edjepu eyewanali atie Palao.14Edjepu awatomali wamanango wake omoweli Yakobo sango la wato kpaa e oliye wonde, iwo kpaa wadjakali wato tuku sambo la itano. 15Yakobo ayadjimbali la Ezipito, aguali, watata wasu koto waguali. 16Wenge wau wikpalanali la Sekema koto wawalangeyali la mbila enge Abalayama asombali la motio e wadjenge e palata atie wana wa Hamola la sekema.17''Ango engele edjakali owomi la hue laate liwona wungo Mwengei atiesakolali la hoho atie Abalayama eengesane, wato waotanali ngbii, waumali ngbii la Ezipito, 18Tee engele enge odji likumu apumbali la Ezipito, ongo otimoyewali Edjepu. 19Akelelali moki mosu lokenge lobe, agugali wasangbasu laate wapumbese wana wau wakeke, la ebili ate watiwadhee la mokalo.20La engele eho, Moize awotamali, awongali koto te la maiso ma Mwengei; wamobanyali ndembo isato la monguta mo sango. 21Ango emolumbali iwo, mana o moli o Palao amoliali koto amowokololi nda mana onde amene.22Moize atiesanali la lokenge kpaa e Waezipito, aumali la otetelake la ogbomeli koto la tomo djande. 23Ango elanga ende e tuku enei edjakali oyeti, amungolali la motema ate ake awadhendji wamaanago, wana wa Isalayele. 24Ango eeneli inde mwesi ongo wadjakali omokeli obe, amolingelali, awongosali obe la loyi e moto ongo wadjakali omoenesi odjidji la ooli ongo Moezipito. 25Inde adjaali omungoyi ate wamanango wakoewa ate Mwengei moto obali owakalesi la ligamesi e ewo ende, ase watiewali ndjongo.26La lisio linge libileyi awapumbelali ango edjakali iwo osani, amekali owongosi logoo ndondo ewu, aasia: '' Pele, odjeini wana wauma. Woni ekokelanakani ino obe? 27Ase ongo odjakali omokeli manango obe, amohilali, aasali ate: ''Ndai aobati owe likumu koto djodji osu?'' 28Otilukaaka ate ondjole mbai nda emoolali owe Moezipito kolokolaka?29Ango eokia Moize enge engbundu, atilali, awumali oyabati modjidji la moki mo Midiana, ongo ewotali inde wana wa pele waale. 30Ango eengali wilanga toku inei, ahumbwa mwesi amopumbelali la esobe e mokoli mo Sinai ndodno e lolemu wo misa e ma mote e keke.31Ango eenali Moize ndjongo, ayahuelali la loyi enge eenali inde; ango edjakali inde oyandongbi la odhendji olamu, moli mo Likumu mokpomali, 32Idjei Mwengei e watata wa owe, Mwengei o Abalayama, koto o Isaka koto o Yakobo, nda ongilimi e moetelali Moize atimekali alidji odhendji ongo.33Ndjongo Likumu aasali la inde: tuba wikpokpo e makolo ma owe, laate ebete eyamali owe, edjei mbume mosatu. 34Eeni wodjidji e wato wa mbai ongo la moki mo Ezipito, ioki oyatati wou, koto iyadjimbi laate iwakalese. Djaka sikandjo, ibali ate iyotome ongo la Ezipito.35Moize oho, ongo omowunganali iwo, waasali ate, ndai aobati owe likumu koto djodji? Inde moto oho nde Mwengei amotomali nda likumu koto nda mokalesi la ligamesi e ewo e ahumbwa ongo omopumbelali inde la ma mote enge e keke. 36Edjaali Moize nde awapumbesali mbuse e okeli sambo kamwake e eenesake sambo djinge wikodja koto wilembo la Ezipito koto la ewale etanake koto la esobe wilanga tuku inei. 37Inde nde Moize ongo oasali la wana wa Isalayele ate: 'Mwengei akomalesela ino ndondo e wamangbanu, motiesakoli mwesi nda mbai.38Inde nde odjakali ndondo e liboliani la esobe mongindji la ahumbwa ongo odjaakali oasi la inde la mokoli mo Sinai koto mongindji la watata wasu, atotali koto wingbundu mosatu e mokalo la ohekeli ino. 39Ase watata wasu watibalali omotemei, wadjaakali omotoni, la mitema mawu wawongwali la Ezipito. 40Waasia la Alona ate: Totulela iso wamwengei wango wakosomba liwoso lasu. Laate Moize oho, moto ongo otopumbesali la moki mo Ezipito, toewiti nda ema emoumeli.41Ndjongo watulaali mana ongombe, watelesali mbeka atie elima eho, wapotali oemeli la tomo e mawo mau. 42Ase Mwengei ayakukolali, awakawali laate wakelele miyoto ma likolo, ndenge edhingani la ahala e watiesakoli, etidjakali atie mbai nde ohalini nama enge eolani koto wambeka la oumoyi e wilanga tuku inei la esobe, monguta mo Isalayele?43Ase edjakali nde hema e Moloke koto wenge e mwengei Lepana enge ekpalalini ino, wilima winge wikelalini ino la oyakongi la eho: ndjongo ikookpalani lihele oyeti Babilona.44Watata wasu wadjakali la hema e litotoli ndondo e esobe, ndji ndenge Mwenge ahekeleli pui ango edjakali inde oasi la Moize akele eho la otuteyi enge eeneli inde. 45Watata wasu wango watotali lisango laho, walingesali koto eho mboka esi la Yosuwa la moki mo wapagano, enge Mwengei aumbali la iwo liwoso la watata wasu. Hema eho eumuali ongo tee masio ma Davidi. 46Davidi atotali ngolu la maiso ma Mwengei, aongoli koto nano ndamu e omototeli Mwengei o Yakobo ebete eyabatake.47Ase Salomo moto omomayelali Mwengei monguta. 48''Inga te ndjongo, ongo oeti likolo atiyabataka, la minguta minge mikelani la mawo. Ndji ndenge motiesakoli akoasaka, 49Likolo lidjei ngbelengo e okumu o mbai, mbume edjei ebete ebatelake makolo ma mbai. Monguta e nda ndenge ekomaalelani ino mbai? Likumu aasi ndjongo, koto eni ebete e mbai ehomake? 50Eti ewo e mbai nde ekelali dji sambo kpa?51Ino wato wa mito mangbongi koto wango wadjangi otenani kombeni la mitema koto la ma matoyi, odjeini engele kpaa oyameleli elimo satu; ndenge watata wanu wakelali, ino koto okokelakani ndji ndjongo. 52Ndai watata wanu watimodjebeleli ndondo e watiesakoli? Waolali wango watiesakolali poo la kole e djaake e Moto molamu, ongo ino oumiani sikala ndjo watambi koto waoli wande, 53ino wato watotali pui enge ehanali la mboka e waahumwa ase otitemeiyalini eho.54Ango eokali iwo djinge sambo, wakondjoli la mitema mau, wapotali koto omolakeli Setepano maino. 55Ase inde, nda etumali inde la elimo satu, adhendali likolo, aenali otwa wo Mwengei koto Yesu ayamali la ewo e lilome e Mwengei. 56Setepano aasali: ''Dhenda, ieni likolo lidhukwani koto mana o moto ayamali la ewo e lilome e Mwengei.''57Wahumbali pui esungu la oyadhiki matoyi, iwo kpaa wakwali likolo lande. 58Mbuse e omolumbi saa e gbata, wapotali omobingi mabukeli. Watotoli walangesali wisindje wau e likolo la makolo e mwenga mwesi omoweli iwo Saulo.59Wadjakali ndji omobingi Setepano mabukeli, ango edhumbiali inde, aasali ate: ''Likumu Yesu, yamba molimo mo mbai.'' 60Mbuse e inde okpii la mauli, ahumbali pui etetelake ate: ''Likumu, otiwatangele ehele lisumu.'' Mbuse e oasi ndjongo alangalali ndondo e logo.

Chapter 8  
1Saulo agemyali logo e Esetepano. La lisio laho, odjidji ewumelali lingomba la Yelusalema; iwo kpaa longosa ndji watutiani, wayaandjali la miki mikeke e Yudea koto la Samalia. 2Ase pele djinge wakomowangaka Mwengei, wamokpalali Setepano la oki o moombi, wamolelali koto nee. 3Saulo, apotali oenesi lingomba odjidji la ndenge mbe. Adjakali olingeli la monguta mwesi la mwesi opumbesi pele la wali, adjakali owalumbi la woyogo.4Wango wayandjali, wakeli ebete la ebete la otiesakoli mboli ndamu e engbundu.5Pilipo ayadjimbali la gbata e Samalia, apotali otiesakoli Kilisito atie iwo.6Ebiba e iwo kpaa, wadjakali oyangatali la sambo djinge Pilipo adjakali oasi, ango edjakali iwo ooki la odhendji wilembo winge widjakali inde okeli. 7Laate woto ngbii wadjakali la milimo mibe, milimo miho midjakali ohumbi pui la otili. Wato wagui makolo la wango wakotenguaka wakondjali mokalo. 8Mwemu esungu edjakali la gbata eho.9Ase la gbata eho molome mwesi adjakali, kombo ende Simoni, ongo, liwoso e djinge sambo, adjakali okeli tomo dja lilando, adjakali okamwesi moki mo Samalia, adjakali oasi inde adjei moto mwesi mosungu. 10Iwo kpaa opoti la wana wakeke tee la wiloko wadjakali omogemei la oasi ate: ''Oholo moto adjei okulu wo Mwengei, enge eengi owelani osungu. 11Wadjakali omogani, laate apotali owakamwesi tee la gala la tomo djande dja lilando.12Ase ango emogemeiyali iwo Pilipo, ongo odjakali otiesakoli mboli ndamu e wokumu wo Mwengei koto e kombo e Yesu Kilisito, wapotali opatisani, pele la wali. 13Simoni inde amene koto aumali mogemei, ase, mbuse e opatisani, ahelanali engele kpaa la Pilipo, adjakali okamwi la oeni ndenge wilembo koto tomo sungu e okulu edjakali okelani.14Ango watutiani wa Yelusalema waokali ate Samalia eyambia engbundu e Mwengei, wawatomelali Petele la Yoani. 15Iwo wayadjimbali, wakongali la loyi e iwo laate watote elimo satu. 16La ebili ate elimo satu etimodjimbelaliyo moto te moikima ndondo ewu, ase wapatali sa la kombo e Likumu Yesu. 17Ndjongo Petele la Yoani wawabatelali mawo, wapotali ototi elimo satu.18Ango eenia Simoni ate elimo satu edjakali ohekelani engele watutiani wabatelali wato mawo, alukali owahi wadjenge. 19Aasia ate, ''Hekele mbai koto ehele okulu, laate moto kpaa ongo okomobatela mbai mawo atote elimo satu.''20Ase Petele amwaselali ate: ''Dhee ate palata dja owe ebitane mongindji la owe amene, laate omungoi ototi likao e pamba e Mwengei la wambele. 21Oti la likao koto la lisango la lu loyi, laate motema mo owe monanolaniti la maiso ma Mwengei. 22Ndjongo, kukola motema la obe e owe, koto yakonga la Likumu, laate inga liengi likodja, oani e motema mo owe elimbesane. 23Ikoeneke ate otumi la ngenge koto moliki monangake e odjangi sambo ndamu.24Simoni awongwesali ate: ''Pele ino nde yakongani la Likumu la loyi wo mbai ate te esi e sambo djinge easi ino etiwumele mbai.''25Ango esisali iwo ohekeli litotoli lilamu koto la oaseli engbundu e Likumu, wawongwali la Yelusalema, wadjakali koto otiesakoli mboli ndamu la miki ngbii ma Samalia.26Kaikoase ahumbwa mwesi o Mwengei, amoumelali Pilipo, amwaselia: Yamala, keke la sidi, la magalasano enge eyadjimbi la Yelusalema tee la Gaza. (''Edjei mboka e esobe.) 27Ndjongo ayamalali, ase akeeli, dhenga, mokube mwesi moto o Etiopia, moto mosungu ongo odjakali omokeleli kandasa likumu moli e wato wa Etiopia, inde koto nde adjakali odhendeli ogumake wonde kpaa. Akeeli la Yelusalema la oyakongi.28Adjakali owongoi ayabati la likalo lande adjakali otangi la moli mopamake motiesakoli Isaya.29Elimo eyasali la Pilipo ate: ''Yandongba, yahelela la ehele likalo.'' 30Pilipo akeli obangu la lisuka e likalo, amookali inde akotangaka la moli mopamake motiesakoli Isaya, aasali la inde ate: ''Okoewaka pendja sambo djinge ekotangaka owe?'' 31Inde amowongoselali ate: Iengi oewi eho nda ndenge, inga moto atitiesakole mbai? Ayakongali la Pilipo atele ayabate koto mongindji la inde.32Kaikoase esuki e madhingo enge edjakali inde otangi la moli mopamake edjaki ehele ndjo: ''Nda meme, akpalanali la ebete eolanake, koto nda mana o meme ongo otilelaka liwoso e moteni swe djande, inde koto atidhukolali monoko monde.'' 33La owumoi wo ayadjimbesi wonde, osambesi emolongwesanali. Ndai okoasela sambo e oliye wonde? Laate mokalo monde elongosani ahala la mbume.34Mokube amowongoselali Pilipo ate: ''Iyatati la owe, motiesakoli akoasaka lu loyi la kole e ndai?'' La kole ende amene inga la kole e moto odji? 35Pilipo, adhuholali monoko, nda epotali inde la madhingo maho, amotiesakololi mboli ndamu enge emodhendji Yesu.36Ango edjakali iwo osombi la mboka, waumali la ebete enge edjakali malia, mokube aasali ate: ''Denga, malia maama, nde ekotekesa mbaa ate ipate? 37Pilipo aasali: ''Inga ogemei la motema mo owe kpaa, eho eengi okelani.'' Mokube awongosia: ''Igemei ate Yesu Kilisito adjei mana o Mwengei. 38Mokube amalesali likalo, iwo kpaa waale wayadjimbali la malia, Pilipo la mokube, Pilipo amopatisali.39Ango epumbia iwo la malia, elimo e Likumu emokpalali Pilipo, mokube atimweneli kine. Mokube awongwanelia okendo wonde la mwemu. 40Ase Pilipo adjaali oyaeni ate adjei la Asedoda, akpandali koto moki muho kpaa, adjakali koto ndji otiesakoli mboli ndamu la wagbata kpaa tee eumali inde la Kaisalia.

Chapter 9  
1Ase Saulo, nda edjakali inde oani koto oluki owaoli watutiani wa Likumu, akeeli atie nganga Mwengei mosungu 2amoongoli wikpata la loyi e wasinagoga winge widjei la Damasi, laate ahele koto akpale la Yelusalema, moto kpaa ongo okomogboto inde, ongo ogemei mango matiesakoli, edje pele inga wali.3Ndjongo nda edjakali inde la okendo, aumali ahue la Damasi, la gbutugbu, ngbai esi elongwali likolo, engalali la lisukasuka lande; 4akwali la mbume, aokali moli mwesi eyasia la inde ate: ''Saulo, Saulo lande okoeneseke mbai odjidji?5Saulo awongosali: ''Owe ndai, Likumu?'' Likumu awongosali: ''Edjei mbai Yesu ongo okomoeneseke owe odjidji.6Ase yamala, lingela la moki wakoasela enge ewongi la owe okeli. 7Pele djinge wadjakali oki la inde mongindji, wayamalali bii, waokali, la omeemene, modudu mo moli mwesi, ase watimoeneli moto.8Saulo ayamalali, inga te ate maiso mande maduhuanali matidjakali oeni ema. Wamohelali ewo, wamokpalali la Damasi. 9Ayabatali masio masato odjangi oeni ,olaki, la okengi10Ongo la Damasi motutiani mwesi adjakali ongo, kombo ende Ananiasi. Likumu aasali la inde la mboka e saki ate: ''Ananiasi!'' Ananiasi awongosia: « Mbai ndolo Likumu.'' 11Likumu aasali la inde: «Yamala, keke la mboka enge ewelani Alima, koto la monguta mo Yudasi, moluka moto mwesi kombo ende Saulo, moto o Talasisi. Laate denga, akoyakongaka. 12 Aenia la saki moto opele mwesi kombo ende Ananiasi alingelia, amobatelali koto mawo laate awongwanele oeni.»13Ase Ananiasi awongosali: ''Likumu, ioki atie wato ngbii mboli e ohongo moto pele, sambo ngbii mbembe djinge awakelali wasatu wa owe la Yelusalema. 14Koto ango edjei inde la okumu wungo wanganga Mwengei makumu wamohekeli inde ehelake la miliki wango kpaa wakodhumbeyaka kombo e owe.'' 15Ase Likumu aasali la inde ate: keke, laate ohongo moto opele adjei teni enge ewoni mbai la okpali kombo e mbai atie wapagano koto atie makumu, koto atie wana wa Isalayele; 16Ikomoinya la hoho ngbii e sanbo djinge ekoenele inde odjidji la loyi e kombo e mbai.17Ananiasi akeeli, alingelali la monguta muho, amobatelali mawo, aasali koto ate: ''Saulo, manima, Likumu, Yesu ongo o opumbelali la mboka enge edjaki owe odji, atomi mbai ate owe oene alidji, koto otume la elimo satu.'' 18La mbala kikima, wihoo wiesi nda poso dja su elongwali la maiso mande ekwali, apotali koto oeni, ayamalali, apatali koto; 19alakali wilaka, oteteli ewongwali la wenge. Saulo aetesali ma masio la watutiani wango wadjakali la Damasi.20La mbala kikima inde apotali otiesakoli la wasinagoga ate Yesu adjei mana o Mwengei.21Wango kpaa wadjakali o mooki, wadjaakali oyahueli, la oasi ate: ''Oholo eti moto opele ongo odjakali oandji wato wango wakodhumbeyaka ehenge kombo la Yelusalema, koto ongo odjaki ahala la kole ehele pendja, awakpale iwo la miliki atie wanganga Mwengei makumu? 22Ase, Saulo adjakali alidji ndji ototi okulu ngbii, adjakali koto owasukesi Wayuda wango wadjakali oyabati la Damasi ango edjakali inde oenesi ate Yesu adjei Kilisito.23Mbuse e masio ngbii Wayuda walingeli likita laate wamoole. 24Mwano mowu modjali oewani atie Saulo. Wadjakali olambeyanali la moluhe use la likolo, laate wamoole. 25Watutiani wande wamototali, wamodjimbali la likolo la mboka e ngungu esi enge edjaakali la etutu, wamodjimbali ndondo e modjangi.26Ango ewumali inde la Yelusalema, Saulo akeli oyakokei la watutiani, ase iwo kpaa wadjakali omowangi, laate watigemeiyali ate adjei motutiani. 27Aseko Balanabasi adjaali omogamesi, akeli la inde atie watoma, Saulo awasumbelali mboli ndenge emoenali inde Likumu la mboka koto ate inde asololali la inde, koto ndenge eyaselali inde la mogalia la kombo e Yesu ndondo e Damasi.28Ayabatali mongindji la iwo, adjakali olingeli koto opumbi la Yelusalema. Adjakali oasi la mogalia la kombo e Likumu Yesu 29adjakali osololi la obatelani kokia la Wayuda wa monoko mo Geleki. Ase iwo wadjakali olukani wa moole. 30Ango wamanima wayewali loyi luho, wamodjimbali la Kaisalia, wamotomali la Talasisi.31Lingomba e Yudea kpaa, e Galilea la e Samalia elingelali la engele esi e logoo, edjakali omaani; koto nda edjakali eho osombi la omowangi Likumu la ligamesi e elimo satu edjakali obeki. 32Petele abengeyali la meki maho kpaa, ayadjimbali koto atie wasatu wango wadjakali oyabati la Lida.33Ongo amogbotoli moto mwesi kombo ende Eneasi, ongo olangalali la epee wilanga mwambi laate aguali makolo. 34Petele aasia la inde: Eneasi, Yesu Kilisito akookalesaka. Yamala, wongela koto epee e owe. Ayamalali la mbala kikima.35Wato kpaa wa Lida la wango wa Salona, wamweneli inde, wayakukolali atie Likumu.36Ase la Yope edjakali la motutiani mwesi kombo ende Tabita, ongo, inga wakukola einyei ate Dolokasi. Inde atumali la sambo ndamu koto la makao e motema magba enge edjakali inde ohekeli. 37La masio maho akwali la ekoni, agwali. Wamokpololi, wamolangeyali la mwange mo likolo.38Nda Lida esukiani la Yopa, ango eokali watutiani ate Petele adjei la moki moho, wamotomelali pele iwale la oyakongi la inde ate: ''Toongi la owe, otiene minga odji atie iso.'' 39Petele ayamalali, akeli mongindji la iwo. Ango eumali inde ongo, wakeeli la inde la mwange mo likolo, wali kpaa wango wagweli pele wadjali atie inde, wadjakali oleli la oinyei wisindji wa sese koto wa likolo winge Dolokasi awasonelali ango edjakali inde mongindji la iwo.40Petele apumbesali moto kpaa saa, amaali mawuli, ayakongali, ayakukolali ongo edjaaki wenge, aasia: ''Tabita, amala! Adhuholali maiso, ango emwenia inde Petele, ayabatali.41Petele amohali ewo, amoyamalesali, awelali wasatu la wali wango wagueli pele, awainyali iwo inde la mokalo. 42Loyi luho, eyewanali la Yopa kpaa, wato ngbii waumali wagemei wa Likumu. 43Petele aumwali la moki mo Yopa masio ngbii, ayabatali la monguta mo Simoni mowongeli mo ekombaka e nama.

Chapter 10  
1Kaikoase moto pele mwesi adjakali la Kaisalia, kombo ende Koloneli, likumu e liboleani e wasoda wa Italia. 2Inde adjakali moto ongo oyahi la oyakongi koto ongo okomowangaka Mwengei mongindji la wato kpaa wa monguta monde, adjakali ohekeli wato makao e motema magba koto engele kpaa okeli iyongolo atie Mwengei.3Ahue e engele e libwa e wuse, aeneli ngbai la saki, ahumbwa mwesi o Mwengei alingelia atie inde, aasia la inde ate: ''Koloneli!'' 4Koloneli amodhendali ahumbwa, ndenge eumali inde owangi, aasali ate: ''Nda loyi, Likumu?'' Ahumbwa amwaselali ate: ''Oyakongi wo owe koto makao ma owe e motema magba eteli liwoso la Mwengei, koto aosumboyi owe. 5Sikandjo watoma wato ongo la Yopa koto mowela Simoni, ongo omoweli iwo Petele. 6Moto oho ayabati modjidji atie Simoni mwesi ndjo, mowongeli ekombaka e nama, monguta monde mosukiani la ewale.7Ango ahumbwa ongo odjakali oasi alongoiya, Koloneli awelali pele e wato wande wa otomo e monguta la soda mwesi ongo oyahali la oyakongi ndondo e wato wango wakomokelelaka engele kpaa. 8Koloneli awasumbelali mboli kpaa, awatomali la Yopa.9Ekundu eho, ango edjakali iwo la okendo owu, wadjakali koto oyandongbi la gbata, Petele atelali likolo la monguta ahue e engele e motoba laata ayakonge.10Aokali ndjala, alukali olaki, ndji wakomowongelekeyo ema ndakake, akwali la ehei, 11aenali likolo lidhuhania, ema esi eyadjimbia nda esindje esungu ekandani songo kpaa inei, edjali oyadjimbi la mbume. 12Ndondo eho nama ndenge kpaa e makolo manei, nama djinge ikogulumaka la mbume la mbulu dja likolo.13Moli mwesi emodjeleli ate: ''Yamala, Petele, wola koto laka.'' 14Ase Petele aasai ate: ''Te ndjongo Likumu, laate ilakakiyo ema te esi e osoto inga koto e gbomoko.'' 15Moli muho mwasali la inde alidji, la mbala e wale ate: ''Owe dhee oweli osoto wihoo winge wilangesi Mwengei.'' 16Ekelanali ndjongo mbala esato, la mbuse eho enge esindje ewongwali likolo.17Kaikoase, ango adjaakali oyahueli inga ungo oeni inde la saki edjei la nda kole, dhenga! pele wango wawatomali Koloneli wadjakali ohueli monguta mungo moyabati Petele, wayamalali la moluhe. 18Wahuelali poopo inga Simoni ongo omoweli iwo Petele akoabataka ango.19Ango edjaaki Petele oyahueli la loyi e saki eho, elimo easali la inde ate: Dhenga! Pele isato wakoolukanaka.'' 20Yamala koto yadjimba sese, keke mongindji la iwo, otikokeye, laate mbai moto iwatomi. 21Petele ayadjimbali sese atie pele djaho, aasali ate: ''Dhenge! mbai nde moto okomolukakani ino. Odjini ahala la nda kole?22Waasali ate: Koloneli Likumu mwesi o wasoda, moto o sambo ndamu koto moto ongo okomowangaka Mwengei, moto ongo moki kpaa mo Wayuda ekoaselaka la ndenge ndamu, inde ainyani la ahumbwa mwesi mosatu, la oowelesi owe ongo la monguta laate aoke sambo djinge widjei owe la eho la omoaseli. 23La ndjongo, Petele awalingesali koto awabatesali. La ekundu eho, ayamalali, akeeli la iwo mongindji, koto wamanima wadji wango walongwali la Yopa wakeeli mongindji la inde.24La ekundu eho, walingelali la Kaisalia. Koloneli adjakali owalambeli, agbotonesali wato wa oliye wonde, koto wiino wande wa otomo.25Ango elingelali Petele, Koloneli adjaali ondongbani la inde, akwali sese e makolo mande, ayaimbali. 26Ase Petele amwamalesali, aasia: ''Yamala! Mbai koto idjei ndji moto.''27Ango edjaalii Petele okpomesani la inde, alingelali, agbotoli wato ngbii wayakokeyi. 28Aasali la iwo ate, ''Ino oewini ate ewongiti la Moyuda aboleyane inga te oyandongbi ahue e moto e moki modji. Ase Mwengei aenesi mbai ate iengiti omoweli moto te mwesi osoto inga te gbomoko. 29Eho lenge idji, odjangi obati kokeya ango ewelali ino mbai. Eho lenge ikohuelakani kole enge ewelini ino mbai.''30Koloneli amuaselali ate: ''Ekeliga masio manei, ango edjaki mbai oyakongi ndondo e monguta mo mbai la engele e libwa, dhenga, moto opele mwesi awumalali liwoso la mbai la wisindje wingalake. 31Aasali ate, Koloneli! oyakongi e owe eokani alidji egemeiyani koto, makao ma owe e motema magba emungwani la maiso ma Mwengei. 32La ndjongo, toma wato la Yopa, mowela Simoni, ongo omohi iwo kombo Petele. Moto oho akoyabataka la monguta mo Simoni, mowongeli ekombaka e nama, ahue e ewale. 33La ndjongo, iwatomi wato atie owe, okeli olamu la ndenge edji owe ahala. Ndjongo sikala iso kpaa todjei liwoso la maiso ma Mwengeila la ooki sambo kpaa Mwengei akoumesa atie owe.34Petele adhuholali monoko monde, aasali ate: ''Meemene ieni ate Mwengei atiwonoko mbanda. 35Ase ndondo e maliye kpaa, ongo okomowanga koto okokela sambo ndamu agemeiyani la inde.36Awatomelali wana wa Isalayele engbundu la owatiesakoli mboli ndamu e logoo la mboka e Likumu Yesu Kilisito, inde adjei Likumu e wato kpaa. 37Ino oewini wungo wokoasanaka wiati kpaa ndondo e Yudea, opoti la Galileya mbuse e lipatisa linge litiesakolate Yoani; 38linge limodhendji Yesu o Nazaleta, ndenge Mwengei amomunolali maita e elimo satu koto la okulu. Akpandali moki moho kpaa, adjakali okeli olamu koto okalesi wango kpaa waeni odjidji la etota, laate Mwengei adjakali mongindji la inde.39Iso todjei watatoli e sambo kpaa djinge wikeli inde la moki mo Wayuda koto la Yelusalema. Wamobakali la ekulusu, wamoolali koto. 40Mwengei amobasisali moto oho lisio la misato, amodhendesali la hoho, 41te atie wato kpaa, ase atie watotoli wango waonanate la Mwengei liwoso, atie iso, wato wango tolakali koto tokengali mongindji la inde mbuse e obasi wonde ndondo e wagui.42Atomali totiesakoli wato koto la ohekeli litotoli lilamu ate inde adjei Moto ongo obatani la Mwengei la odjei mosambesi e wato wa mokalo la wango wagui. 43Watiesakoli kpaa wakohekeleke li litotoli la kole ende, ate moto kpaa akomogemeiya inde, akolimbesana masumu la kombo ende.44Ndji ango edjaaki Petele oaseli sambo djaho, elimo satu ewadjimbelali wango kpaa wadjakali ooki engbundu eho. 45Wagemei wango wadjaali la Petele mongindji, wango wadjakali weesi la wango watenani kombeni, wakamwali, laate likao e elimo esatu ekosuanaka likolo e wapagano.46Laate wawaokali wakokpamaka la madji minoko koto wakomogemeiyaka Mwengei. Ndjongo Petele awongosali ate, 47''Moto aengi nde otonesi malia laate wa wato watienge opatisani iwo wato wakondji elimo satu ndji ndenge iso koto tokondji?'' 48 Atomali ate wapatesane la kombo e Yesu Kilisito. Wamoongoli ate ayabate ma masio mongindji la iwo.

Chapter 11  
1Watutiani la wa maanango wango wadjali la Yudea waokali ate wapagano koto wayambali engbundu e Mwengei. 2Ango etelali Petele la Yelusalema, wagemei wango watenani kombeni wapotali okokeyani la inde; 3Wadjaali oasi ate: ''Akeeli la monguta e wato wango watenaniti kombeni, alakali koto mongindji la iwo!''4Ase Petele apotali oasi koto owalumboleli loyi leesi liesi, aasia, 5idjakali oyakongi ongo la gbata e Yopa, ndondo e ehei, ieneli saki, ema esi eengemeni la esindje ebubake enangani la wisuki waho ineii, edjali oyandjimbi likolo, epotali odji atie mbai. 6Ango edjakali mbai odhendji olamu, ieneli nama djinge ikosombaka la makolo manei, la nama e motulu, la wandjoo, la wambulu wa likolo.7Iokali koto moli mwesi mokoaselaka mbai ate: Amala, Petele, ola koto laka! 8Ase iyaasali: Te lisio, Likumu; laate ema e osoto te enge egbomoko etilingela la monoko mo mbai. 9La mbala e wale enge moli eokanali alidji likolo easali ate, enge Mwengei alangesi, owe otidhende ate edjei osoto. 10Moli moho mowongosali mbala esato, Mbuse eho wihoo waho kpaa wiwongwali likolo.11Denga, ndji la enge engele, pele isato wayamalali liwoso la monguta mungo modjaakali iso, walongwali la Kaisalia, wawatomali atie mbai. 12Elimo easali la mbai ate keke mongindji la iwo, itikokeye te okeke. Ase wa wamanima koto motoba wakeeli mongindji la mbai, tolingelali la monguta e moto opele oho. 13Atoaselali ndenge emoeneli inde ahumbwa ayamali la monguta monde koto ndenge emoaselali inde ate, toma wato la Yopa, mowela Simoni, ongo okomowelaka iwo Petele. 14Akoasela sambo djiinge ekokalesa owe la wato kpaa wa monguta mo owe.15Ango adjali mbai oasi, elimo satu ewadjimbelali , nda ndenge etoyadjimbelali la lipotele. 16Eho lenge imungolali alidji engbundu e Likumu, ndenge edjaaki inde oasi ate: Yoani apatesali la malia, ase ino okopatesanani la elimo satu.17Eho lenge, inga Mwengei awahekeli likao ndenge ahali koto iso wango tomogemeiyali Likumu Yesu Kilisito, mbai ndai laate ienge omotekesi Mwengei? 18Mbuse e iwo ooki ndjongo, wagemeiyali, wamohali koto Mwengei otwa, waasia: ''Meemene, Mwengei ahekeli koto wapagano nano e okukoli motema la loyi e mokalo.19Wango wayandjali la odjidji wungu epumbali likolo e Setepano, wakpandali tee la Penisia koto la Sipele, koto la Antiokia, ase watidjakali oasi loyi atie moto te moikima, ndji atie Wayuda. 20Ase ndondo ewu edjaakali la wato wadji wa Sipele koto wa Silena wango walongwali la Antiokia, wapotali osololi la wato wango wakoasaka monoko mo Geleki, wadjaakali otiesakoli mboli ndamu e Likumu Yesu 21Ewo e Likumu edjali la iwo, aleeti wato ngbii wango waumali wagemei, wayakukolali ngambo e Likumu.22Mboli enge ewadhengi eumali la matoyi e lingomba linge lidjaakali la Yelusalema, wamotomali Balanabasi tee ongo la Atiokia. 23Ango ewumali inde, aleeti aeneli magba ma Mwengei, aemelali, apotali owahekeli iwo kpaa mogalia ate, wanangane la Likumu la motema moikima. 24Laate adjali moto molamu, atumi la elimo satu koto la oyambi. Ngbii e wato wadjaali atie Likumu.25Balanabasi akeeli la Talasisi, la omoluki Saulo wiholo kpaa. 26Ango emobgotoli inde, adjaali la inde la Atiokia. Eho lenge ekelanali ate elanga kpaa wadjakali oboleyani mongidji la iwo la lingomba koto watiesakolali ngbii e wato, koto edjaali la Atiokia nde watutiani wawelanali mbala e poo wakilisito.27La masio maho watiesakoli walongwali la Yelusalema, wayadjimbia la Atiokia. 28Mwesi la iwo, kombo ende Agabusu, ayamalali, apotali otiesakoli la mboka e elimo ate ndjala esungu ekokwele mbume kpaa enge eyabati wato. Ehele ndjala ekwali la engele e Kolode.29Watutiani watotali mwano, moto la moto la oengemeni la enge edjei inde la eho, la owatomeli wamangbawu wango wayabati la Yudea. 30Wakelali ndjongo; watomali eho atie wikolo la ewo e Balanabasi la Saulo.

Chapter 12  
1Ndji la enge engele, likumu Elode atotali mwano e oenesi odjidji wadji ndondo e wato wa lingomba. 2Amoolesali la kpoka Yakobo, manango o Yoani.3Nda eeneli inde ate edjaali olamu la maiso ma WaYuda, omohelesali koto Petele. Edjaali lisio e okoke edjangi maana. 4Mbuse e omoheli la omolingesi la woyogo, abanyamali la miduhe manei, modhuhe la modhuhe modjaali la wasoda wanei, laate aanali omopumbesi liwoso la wato mbuse e pasika.5Petele ayisanali ndondo e woyogo, lingomba edjakali ndji oyakongi la Mwengei la kole ende. 6Ango Elode abalali omopumbesi Petele liwoso la wato, la likolo laho Petele alangalali ilo ndondo e wasoda waale ahelani la miliki miale, wasindjili liwoso la modhuhe wadjakali obanyei woyogo.7Denda, ahumbwa o Mwengei ayamalali ahue ende, ngbai esi engalali la monguta mo woyogo. Amobingali Petele la mopandji, aasia: Amala galagala! mikulu mikwali la mawo mande. 8Ahumbwa oho amoaselali ate: hela mokaba mo owe koto miliki ma wikpokpo ma owe, akelali ndjongo. Gboo ahumbwa amoaselali: kpala mokoto mo owe, koto bilia mbai.9Petele apumbia, amobiliali koto. Atiewali ate enge edjakali okelani la mboka e ahumbwa edjali meemene, adjakali oeni ate edjei saki. 10Mbuse e oyeti ebiba e wasindjili wa liwoso la wawale, waumali la modhuhe mo libende epumbelake la gbata, eyadhuholali liwoso lawu eho amene. Wapumbali, wayandongbali la mboka, ahumbwa amodheeli.11Ango eyawongolia Petele inde amene, aasali: ieni sikandjo ate Likumu amotomali ahumbwa onde, akalesi mbai la mawo ma Elode koto la enge Wayuda wadjali olambeli. 12Mbuse e omungoli, akeeli la monguta mo Malia, nango Yoani, ongo omohali iwo kombo Malako, ongo wato wabolianali wadjakali oyakongi.13Ango ebingia inde modhuhe mo monguta, mana o moli mwesi o otomo, kombo ende Loda, adjaali odhendji inga edjei ndai. 14Ango eokali inde moli mo Petele, la mwemu atidhuholali modhuhe, ase alingelali obanu ndondo, ahali mboli ate Petele ayamali liwoso la monoko mo modhuhe. 15Waasali la inde: okondji boli. Ase inde agemeiyesali la okulu ate edjei ndjongo. Wapotali oasi ate: Edjei ahumbwa onde.16Ase Petele atikalali ndji ango akobingaka modhuhe, ango odhuholali iwo, wamoenali, wakamwali. 17Petele, adjambali ewo laate wayabate logoo, awaaselali ndenge Likumu amopumbesali la woyogo, aasali alidji ate: Moaselani Yakobo la wamangbasu dji sambo. Mbuse eho apumbali, akiya la eeti eholo.18Ango ewumia boo, ewedje edjakali ndondo e wasoda la oewi nde emoumeli Petele. 19 Elode, amolukali wiholo kpaa, nda etimoenali inde, asambesali sindjili, atomali ate wawahekele etumbu. Alongwali la Yudea ayadjimbali la Kaisalia ayetesali ma masio ongo.20Elode adjali la limemu la loyi e wato wa Tila la Sidonia. Wadjali oluki ookani la inde, mbuse e omolongi Balasitusu, ongo odjakali obanei mwange mo likumu, waongoli logoo, laate moki mowu modjali ototi ilaki ongo la moki mo likumu. 21La kolokolo eho, Elode akpalali wisindje e okumu, ayabateli la ngbelengo ende e okumu, adjakali owaaseli sambo.22Wato wadhumbeyali: ''Moli mo mwengei, eti e moto!'' 23Ndji la enge engele, ahumbwa o Likumu amobingali, la ebili ate atimohali Mwengei otwa. Agwali, kusu emolingelali mbala kikima.24Ase engbundu e Mwengei edjakali oteli, koto oyandjani. 25Balanabasi la Saulo, mbuse e osilisi tomo djawu, wawongwali la Yelusalema, wadjali la Yoani, ongo wamoweli Malako

Chapter 13  
1Ndondo e lingomba linge la atiokia edjakali la watiekoli la wayinei. Iwo waawa, Balanabasi la Simeona ongo edjaakali iwo o moweli Nigela, koto Manaena ongo otangali kelasi mongindji la Elode likumu o moki, la Saulo. 2Ango edjaaki iwo oyakongi la Likumu la okili wilaka, elimo satu aasali ate, ''Batelani mbai Balanabasi la Saulo la otomo wungo ewaweli mbai la kole eho.3La mbuse wakilali wilaka, wayakongali koto wawabatelali mawo, wawadheeli ate wake.4Balanabasi la Saulo, watomanali la elimo satu, wayadjimbali la Selukia, walongwali koto ongo wasombali la andondoli la oki ongo la Sipele.5Ango eumali iwo la Salamisi, wapotali otiesakoli engbundu e Mwengei la wasinagoga e Wayuda. Yoani adjaakali la iwo nda mogamesi.6Ango esisali iwo okpandji esii eho kpaa tee la Paposi, wagbotonoli la moto opele mwesi, ongo odjaakali lilando, motiesakoli mo moleho, Moyuda mwesi la kombo Bala-Yesu.7Adjaakali mwesi e wato wa memene esii, selegisi Paulosi, moto opele mwesi o lokenge. Amowelali Balanabasi la Saulo atie inde, adjaakali koto la ehoha eokake engbundu e Mwengei. 8ASe lilando Elimasi ( kombo ende ekukolani ndjongo) awamalelali iwo, apotali oluki omowungesi memene esi la ogemei.9Ase Saulo ongo odjei koto Polo nda etumali inde la elimo satu, amodhengali olamu 10aasali ate, moto otumi la moleho e ndenge kpaa koto ekaleli mbe e ndenge kpaa, owe mana o etota, owe motone mo sambo ndamu, otidhee obitesi mboka dja Likumu djinge inanolani?11Sikandjo dhenga, ewo e Mwengei edjei likolo la owe, maiso ma owe koto makogba, otiene kine ngbai e wuse la ma engele. Ndji la enge engele ligite la molili momokwelali, apotali otatelitateli la oluki wato wamohele ewo. 12Memene esii, ango eeneli inde wungo loyi wokelania, aumali mogemei laate akamwali la matiesakoli ma Lkumu.13Wato waho mongindji la Polo watotali okendo o ewale opoti la Paposi waumali la Pelega ndondo e Pamipulia. Ase Yoani awadheeli, awongwali la Yelusalema. 14Iwo walongwali ongo la Pelega, waumali la Atiokia e Pisidia. Walingelali la sinagoga la lisio la Sabata, wayabatali. 15Mbuse eotangi pui, watiesakolali liwoso la wato kpaa, makumu ma sinagoga wawatomeleli wato, waasia: ''Wamangbasu, inga odjeini la loyi wungo woengi ogamesi wato asani eho.16Polo ayamalali, awahahelia ewo; aasali, ''Pele dja Isalayele la ino wato kpaa wango wakomowangaka Mwengei, okani. 17Mwengei e wa wato Isalayele, aonoli watata wasu, abekisali wato waho ango eyabatali iwo wadjidji la moki mo Ezipeto, awapumbesali koto ongo la ewo etetelake. 18Koto la engele e wilanga tuku inei ahelali motema la esombeli ewu la esobe.19Mbuse e inde ooli miki sambo la moki mo Kanana, akawolali moki la iwo la olumbi djege. 20Kpaa enge la owumoyi e wilanga kama inei la tuku itano. Mbuse e sambo djaho awahali wasambesi tee la motiesakoli Samuele.21Opoti la enge engele wamoongoli likumu, Mwengei awahali Saulo mana o Kisi, moto opele e oliye e Benyamina, wilanga tuku inei. 22Mbuse e omolongosi, awamaleselali Davidi nda likumu. Ongo inde ahali litotoli la loyi londe , aasali koto ate: Imooni Davidi mana o Yesa, moto opele ongo nda motema mo mbai, ongo okokela sambo kpaa djinge widjei mbai la posa eho.23Tee la wana e moto oho la otutei liwuna lande, Mwengei adjeleli Isalayele mokalesi, Yesu. 24Liwoso ate Yesu aume, Yoani atiesakolali la hoho atie wato kpaa wa Isalayele patisa enge edjei elembo ekukolake motema. 25Ango eumali Yoani ahue e gboo e mboka ende, adjakali oasi ate, ''Ino omongoini ate mbai idjei ndai? Mbai iti inde.'' Ase, denga, moto mwesi ageleli mbuse e mbai, ongo iengiti otokoli miliki e wikpokpo djande.26Wamanima, wana wa oliye wa Abalayama, la wadji wango wadjei ndondo enu wango wakomowangaka Mwengei, engbundu e mokalo etodjeeli iso.27Laate wato wango wayabati la Yelusalema la makumu mau, watimwewali Moto oho, ase, ango edjakali iwo okeli nda wasambesi, waengesali sambo djinge iyasanali la watiesakoli, sambo djinge ikotanganaka la moli mopamake sabata kpaa.28Inga te watieneli loyi te loikima ehekelake etumbu e logoo, waongali la la Pilato ate aolane. 29Ango eseselali iwo oengesi sambo kpaa djinge idhingani la kole ende, wamodjimbali la ekulusu, wamolangeyali la mbila.30Ase Mwengei amobasesali ndondo e wagwi. 31Inde aeneni masio ngbii la iwo wango walongwali mongindji la inde tee ongo la Galilea oteli la Yelusalema. Iwo wango wadjei sikandjo watotoli wande atie wato.32Iso koto tokoosumbelakani mboli ndamu la liuna enge ehani atie watata wasu, 33ate Mwengei aengesi eho atie iso wana, la ndenge amobasesali Yesu, nda edhinganate eho la lembo e wale ate, owe odjei mana o mbai, mbai koto iumiga sangwa. 34Loyi linge ate amobasesalii ndondo e wagwi laate atiwongo kine ndondo e oholi, aaseli eho ate: ikoohani sambo e motema magba, enge edjei meemene, enge eunali mbai la Davidi.35Eho lenge aasi koto la lembo edji ate, 'Otidhee mosatu mo owe ahole.' 36Laate Davidi akelali mwano mo Mwengei enge eyewanali la engele inde, alangalali ndondo e logoo, wamolangeyali mongindji la watata wande, aholali koto. 37Kaikoase, moto ongo omobasesi Mwengei inde atihole.38Eho lenge, dheeni eyewane la ino, wamanima, ate la mboka e moto oho, olimbesani e masumu etiesakolani atie ino. 39Ndji la kole ende moto kpaa ongo ogemei alongesani la sambo kpaa, djinge litiengake ino olongi la mboka e pui.40Eho lenge, okakebeni ate wungo oasani la watiesakoli etikwele ino. 41Dengani, ino wadhendeyi, yahuelani koto salamatani! laate mbai ikokelaka otomo oesi la masio manu, otomo ungo otigemyani ino te inga moto akoolumbwelakani ino la hoho.42Ango edjakali Polo la Balanabasi opumbi, wato wayatatia la iwo laate wawaasele djinge sambo la Sabata e mbuse. 43Ango eyaandjia liboleyani e sinagoga, ngbii e Wayuda, la wato wa esii wango wadjakali omosambeli Mwengei wamobiliali Polo la Balanabasi, wango wakpomesanali la iwo, wawahali mogalia ate watikale la logoo e Mwengei.44La Sabata e mbuse, ahue e wato kpaa wa moki wayaboleyali la ooki engbundu e Likumu. 45Ango eenia Wayuda wato ngbii, watumali la zuwa, wapotali oyamaleli, la wiliko, sambo djinge Polo adjakali oasi.46Ase Polo la Balanabasi waasali la mohandja ate, edjaki olamu ate engbundu e Mwengei etiesakolane liwoso atie ino. Nda ekolumbaka ino eho, okoenekeni koto ate owongitini la mokalo mo libela, denga, toyakukolia atie wapagano. 47Laate Likumu atotomi la ehele engbundu: '' Iyobati nda ngbai e wapagano, laate odjee mokalo tee la gboo e mbume.''48Ango eokia wapagano ndjongo, waemelali, la ogani koto engbundu e Likumu. Wango kpaa wadjakali la ekaleli enge ewongi la mokalo mo libela, waumali wagemei. 49Engbundu e Likumu edjaki ndji oyandjani la moki muho kpaa.50 Ase Wayuda wawamemelisali wali wamogano wango wadjakali omosambeli Mwengei la wato wasungu wa gbata, wapumbeselali Polo la Balanabasi minga, wawalumbali saa e milelo e moki mowu. 51Ase Polo la Balanabasi wawahuholelali limungele e makolo mawu, wakeeli la moki mo Ikoniumu. 52Watutiani wadjakali otumi la mwemu koto la elimo satu.

Chapter 14  
1La Ikoniumu, Polo la Balanabasi walingelia mongindji la Wayuda la sinagoga, wadjaki oasi olamu, ngbii e Wayuda la Wageleki waumali wagemei. 2Ase Wayuda wango watigemeiyali wawamemelisali, walolisali koto limemu e milimo e wapagano laate wawatone wango wamangbasu.3Wayetesali engele ngbii ango, wadjakali oasi la mogalia la okumu wungo wolongoyi atie Likumu, ongo ohali litotoli la loyi e engbundu e magba mande la ndenge ahali mboka ate wilembo la makamwesi eenesake sambo djinge igeleli ekelane la mawo ma Polo la Balanabasi. 4Wato ngbii wa gbata eho wakamwali, ndambo wadjakali ngambo e Wayuda, ase wadji ngambo e watutiani.5Kaikoase, ango wapagano, la Wayuda, la makumu mawu koto walukali owasambwesi, la owabingi mabukeli, 6ango ewayewisali iwo loyi luho, watilali la wagbata wa Likaonia, Lisitela, la Deleba, koto la miki minge mihuani la djaho, 7ongo wadjakali ndji otiesakoli mboli ndamu.8La Lisitela, moto opele mwesi ayabatali ongo, ongo ogua makolo, moto okotengulaka tee la solo dja nango, atisombate te ma keke. 9Moto opele oho adjakali ooki ndenge Polo adjakali oasi, Polo amodhengali, aenali ate adjei la ogemei laate aume olamu. 10Amoaselali la moli mompamake ate, ''Amala ngbi la makolo ma owe.'' Ahumbwali apotali osombi.11Ango eenali ebiba e wato loyi wungo wokeli Polo, wadjambali mili mawu, waasia la monoko mo Likaonia ate: ''wamwengei waumia nda wato, koto wayadjimbeli iso.'' 12Wamowelia Balanabas, ''Djeusu,'' ase Polo ''Helemesi,'' laate inde adjakali moto o poo la oasi. 13Koto nganga mwengei o djeusu, ongo tepelo ende edjakali liwoso la gbata eho, akpalali wangombe wa pele la mawoke ma pulele ongo la midhuhe, abalali ohekeli mbeka, inde la ebiba eho e wato.14Ase ango watutiani Balanabasi la Polo, waokia djongo wasalakolali wisindje wau walikolo, wahumbwali ndondo e enge ebiba e wato, wahumbali pui, 15waasali ate: ''Pele, la nde ekokelekani ino ndjongo? Iso koto todjei wato wango wadjei la mageni ndenge kikima la ino, koto tokotiesakolaka mboli ndamu atie ino, laate odheeni sambo djinge dja pamba, odjeeni atie Mwengei o mokalo, ongo okelali likolo la mbume, la ewale koto la wihoo kpaa winge widjei ndondo eho. 16La maliye mango mayeti, ahali mboka ate miki kpaa mitutie mboka djau amene.17Ase te nda etiyadheeleli inde odjangi ohekeli litotoli, ndenge aokelelalini ino olamu, ndenge aohekelalini ino wiwongo tee la likolo, koto wiengele ewotake pukapuka, ndenge atumesali mitema manu la wilaka wilakake koto la mwemu. 18Te easali iwo djinge sambo, Polo la Balanabasi walongali la minga otekesi ebiba e wato waho laate watiwahe mbeka.19Ase Wayuda weesi ndjo wadjaali walongwali la Atiokia la Ikoniumu wawagemeiyesali ebiba e wato waho. Wamobingali Polo mabukeli, wamogulakolali saa e gbata, wamungolali ate agui. 20Ango watutiani wamolingali, ayamalali, alingelali la gbata. Ekundu eho alongwali mongindji la Balanabasi la oki la Deleba.21Mbuse e otiesakoli mboli ndamu la gbata eho koto la owumesi wato ngbii watutiani, wawongwali la Lisitela, la Ikoniumu koto la Atiokia. 22Wadjakali ohekeli milimo ma watutiani okulu, wadjakali owahekeli mogalia ate, wahelane ndondo e ogemei, la wi wingbundu, ''Ewongi la iso olingeli la okumu wo Mwengei la mboka e odjidji ngbii.''23Wawabatelali wiloko la lingomba liesi liesi, wayakongali mbuse e okili wilaka, wawakawali la mawo ma Likumu ongo omogemei iwo. 24Wakpandali Pisidia, wakeeli la Pamipilia. 25Mbuse e osisi oasi engbundu e Pelega, wayadjimbali la Atalia. 26Walongwali ongo, watotia andondoli wakia la Atiokia, ongo wabatanali la mawo e magba masungu ma Mwengei la loyi e otomo wungo woengesali iwo.27Ango eumali iwo wakokiali lingomba, wapotali oasi sambo kpaa djinge ikeli Mwengei la mboka ewu, koto ndenge adhuhuelali wapagano modhuhe mogemeiyake. 28Wayetesali engele ngbii mongindji la watutiani waho.

Chapter 15  
1Pele djeesi walongwali la Yudea, wapotali otiesakoli la wamangbasu la Atiokia, la oasi ate: ''Inga otitenaneni kombeni la obileyi pui dja Moize, oengitini la mokalo.'' 2Ango okawani la kokia esi e minga epumbali ndondo ewu, wamangbasu watotali mwano ate Polo la Balanabasi la weeti ndondo ewu watele atie watutiani la wiloko ongo la Yelusalema la osisi enge kokia.3Watomanali la lingomba, wakpandali Penisia la Samalia, wadjakali oaseli loyi liesi liesi linge lidhendji okukwani e wapagano, wadjakali ohekeli wamangbasu kpaa mwemu.4Ango eumia iwo la Yelusalema, wayambanali la mwemu esungu la lingomba, la watutiani, la wiloko e mangomba, wawayewisali ngbii e sambo djinge Mwengei akelali la ewo ewu.5Ase wato wadji e ma lingomba liesi e Wapalizeo wango wagemeiyali, wayamalali la wangbelengo djawu, waasali ate: ''Eengi owatenesi kombeni, koto owainei ate watemeiye pui dja Moize. 6Watoma, la wiloko wa lingomba, wayakokeiyali la obundoyi loyi loho.7Ango eumia la kokia etetelake, Petele ayamalali, aasia la iwo ate, wamanima, ino oewini ate opoti lisio la poo Mwengei aonali ndondo enu ate la monoko mo mbai wapagano waoke engbundu e mboli ndamu koto wagemeiye. 8Mwengei ongo okoyewaka atotolali la ndenge awahali iwo elimo satu, ndji ndenge akelali eho koto atie iso. 9Atisombosanali koto iso la iwo, ase alangesali mitema mau la mboka e ogemei.10La ndjongo, lande edjei ino sikandjo omomeki Mwengei la ndenge ekoatomakani ino la otetelake watutiani waengese sambo djinge te watata wasu te iso totiengali oengesi? 11Ase tokobataka nde motema ate tokokala la mboka e magba masungu e Likumu Yesu, ndenge kikima la iwo.12Wango wato kpaa wadakali bii, wapotali omooki Balanabasi la Polo ango edjakali iwo oyewisi wilembo ngbii la sambo kamwake enge eenesake sambo djinge igeleli djinge Mwengei akeli la mboka ewu ndondo e wapagano.13Mbuse eho wadheeli okpomi, Yakobo awongosali ate, ''Wamanima, ookani mbai.'' 14Simeona aseseli olumboli olamu ndenge ndji liwoso Mwengei adji la ooni ndondo e wapagano wato wango wakpali kombo ende.15Wingbundu e watiesakoli eokani la djaho, ndji ndenge edhingana ate, 16''Mbuse e sambo djaho, ikowongwa, ikoma koto monguta mo isoki mp Davidi enge ekwate; ikoma alidji wiholo winge wibitani, ikomalesa eho alidji. 17Laate wango watikali ndondo e wato wamoluke Likumu, mongindji la wapagano kpaa, wato wango wawelani la kombo e mbai, Likumu aasi ndjongo, inde ongo okokelaka sambo djaho. 18Likumu ayewisali dji sambo tee la gala.19Eho lenge, imungoi ate, eti olamu obati minga atie wapagano wango wakoyakukolaka atie Mwengei. 20Ase towadhingele ekpata ate watone wihoo winge wiumesani onalili la wilima, la pite, la nama djinge wipotani koto la makila. 21Laate tee la masio ma gala Moize adjei la wato wango wakomotiesakolaka gbata la gbata, laate akotanganaka la moli mopamake la wasinagoga sabata kpaa.22Watoma la wiloko wa lingomba, mongindji la lingomba kpaa waenali olamu watome pele wango waononi ndondo ewu wake la Atiokia mboka kikima la Polo la Balanabasi. Ndjongo wamoonali Yudasi, ongo omoweli iwo Balasabasi la Sila, wato wango wakosombesaka sambo ndondo e wamangbasu. 23Watomali ekpata la ewo ewu ate, ''Watoma la wiloko wa lingomba, wamaangbanu, atie wamangbasu wango wadjei la Atiokia koto la Silia, la Silisia wango wadjei wapagano: Mobale!24Nda eoki iso ate wadji wango walongwali atie iso wabatini ino la ewedje la wingbundu wau, walukali obulungi milimo manu, inga te ate iso totiwainyali ndjongo, 25iso kpaa tookani, toeni koto olamu ooni pele laate totomeleni ino mongindji la wamangbasu wa libalano, Balanabasi la Polo, 26wato waho wakawi milimo mawu la loyi e Likumu lasu Yesu Kilisito.27Towatomi Yudasi la Sila, laate iwo koto waasele sambo djaho la monoko. 28Laate elimo satu la iso koto amene toeni olamu ate totiotalieleni alidji edji mokpali, ndji sambo djinge dja kole: 29djaakani ndji otoni wihoo winge wihekelani mbeka la wilima koto la makila, koto la nama djinge ipotani, la pite koto. Inga oyabanyani olamu la sambo djaho, okodjani olamu. Tikalani olamu.30La ndjongo, ango edheeli iwo wato waho wake, wayadjimbali la Atiokia, wakokiali ngbii e wango wato, wawahali okpengbeite eho. 31Ango esiselali iwo otangi, waemelali la mogalia moho. 32Yudasi la Sila nda edjakali iwo amene koto watiesakoli, wahali mogalia la wamangbasu waho la sambo ngbii, wawahali koto okulu.33Mbuse e oetesi ma engele, wamangbasu wawadheeli wake la logoo atie wango wawatomali.34Sila aeneli olamu otikali.35Polo la Balanabasi waumwali la Atiokia, wadjakali oteyi la otiesakoli, mongindji la wadji ngbii, mboli ndamu e engbundu e Likumu.36Mbuse e masio Polo aasali la Balanabsi ate, towongweyo la wagbata kpaa etiesakolali iso engbundu e Likumu, la odhengi inga wamangbasu wadjei nda ndenge.37Balanabasi abalaki omototi Yoani, ongo owelani Malako. 38Ase Polo atieneli olamu omokpali inde mongindji la iwo, laate awadheeli la Pamipilia, atikeeli mongindji la iwo la otomo.39Mosio moumali ndondo ewu, wakawanali, moto la moto la mboka ende; Balanabasi amototali Malako atelali andondoli akia la Sipele. 40Ase Polo amoonoli Sila, akeeli koto, wamangbasu wamodheeli ate ake la logoo e Likumu. 41Akpandali Silia la Silisia, adjakali ohekeli mogalia la mangomba.

Chapter 16  
1Polo aumali la Deleba alidji la Lisitela, denga motutiani mwesi adjaki ongo kombo ende Timoteo, mana o moli mwesi Moyuda ongo odjakali mogemei, ase sango Mogeleki. 2wamanima wa Lisitela la wango wa Ikoniumu wadjakali oasi olamu la loyi londe. 3polo abalali ate moto oho atinge la inde, amotenali kombeni la loyi e Wayuda wango wadjakali la winge wiholo, laate iwo kpaa wayewali ate sango adjei Mogeleki.4Ango edjakali iwo oeti la wagbata, wadjakali owahi wango wadjakali ongo tomani djinge watoma la wiloko wa lingomba wango wadjakali la Yelusalema watotali laate watemeeiye djaho. 5Mangomba maumali la oteteli e ogemei, wato wadjakali otaleyani masio la masio.6Polo la wato wande wakpandali Piligia koto la moki mo Galatia, laate elimo awatekisali watiase engbundu la gbata e Azia. 7Ango eumali iwo ahue e Misia wayawongelali laate walingele ongo la Bitinia, aseko elimo e Yesu etiwahali mboka. 8Waetali ahue e Misia wayadjimbali la Tolase.9Aseko la likolo, polo aeneli saki: Moto mwesi o Masedonia ayamalia, adjaki oyakongi la inde la oasi ate, ''Etani la Masedonia otogamesi iso.'' 10Ango eeneli Polo enge saki, tolukali mboka e oki la Masedonia, tohelali gbondo ate Mwengei atoweli iso la owatiesakoli iwo mboli ndamu.11Mbuse e owumi la Toloasi, tototali okendo wo ewale, tosombali mbala kikima tee la Samotalasi, ase la lisio linge libileyi, towumali la Napolisi. 12Tolongwali ongo, towumali la Pilipi, gbata enge esombesani la Loma, enge eyeti kole la gbata e Masedonia. Towumwali la gbata eho, toetesali ma masio. 13Wuse o sabata topumbali saa e modhuhe enge esukiani la ewale, ebete enge emungwali iso ate edjei ebete e oyakongi. Toyabatali topotali oasi la wali wango wayakokiali.14Moli mwesi kombo ende Lidia, motambi wisindje wa ngbaa-boloo, moto o gbata e Tuatila, moyakongi o Mwengei, adjaakali ooki. Likumu adhuholali motema monde laate abata mamungwene mande la sambo djinge idjakali oasi Polo. 15Ango inde la wato wa oliye wonde watotali patisa, ayakongali la iwo ate: ''Inga oeneni ate idjei moto omeemene la maiso ma Likumu, lingelani la monguta mo mbai, yabatani.'' Atogemeisali la mohandja.16Ango edjakali iso oki la ebete e oyakongi, mana o moli mwesi e otomo ongo odjakali la elimo eesi, etota mwesi etiesakolake sambo djinge iyaisi, agbotonoli la iso. Adjakali olingeseli wamemene wande wambele ngbii la otomo wotiesakolake sombo djinge igeleli. 17Mana o moli oho adjakali omotutei Polo la iso, opami koto la dji wingbundu: ''Wa wato wadjei tuke dja Mwengei Ongo-Oyeti-Likolo, wango wakotiesakolakni ino mboka e mokalo.'' 18Akeli djinge sambo la oumoyi e masio ngbii. Polo alembali, ayakukolali, aasali la elimo eho ate: ''Iyowaseli la kombo e Yesu Kilisito ate opumbe la wenge wande.'' Apumbali ndji la enge engele.19Ango wamemene wande waeneli ate mwano mowu mototake wambele ekia, wamohelali Polo la Sila, wawagulali la liho atie makumu. 20Wakeeli la iwo atie makumu ma moki, waasia: ''Wa wato wakolingesaka ewedje la gbata esu, wadjei Wayuda. 21Wakotiesakolaka wikaleli winge witekisani la iso Waloma togemeiye, te tokelele.22Ebiba e wato waendjelali Polo la Sila; la makumu ma moki, mbuse e wabamboli, watomali wato wawabinge makobo. 23Mbuse e owabingi wakobo, wawalumbali la woyogo, wamoaselali sindjili o woyogo ate awabanye olamu. 24Ndenge emotomali owo ndjongo, awalumbali la woyogo e ndondo, ahelali koto mokolo mawu la winangeli makolo.25La etete, Polo la sila wadjakali oyakongi la omogani Mwengei la lembo, wato wa woyogo wadjakali owaoki. 26La gbamuka, mbume edudumali la oteteli, makule ma woyogo koto madudumali. Miluhe midhuhuanali ndji la enge engele. Miliki minge minanganali wato kpaa mitokwanali.27Ango esuswali sindjili e woyogo la ilo, aenali ate miluhe ma woyogo midhukwani, agulali kpoka ende alukali owaoli, amungwali ate wato wa woyogo watili. 28Ase Polo adhumbiali la moli mopamake ate: ''Otiakele obe, iso kpaa todjei ahala.29Sindjili e woyogo aongoli matambe, ahumboiya ndondo, nda owangi emohelali, akwali liwoso la Polo la Sila la mwemu, 30awaumesali saa, aasali ate: ''Wawawa, ikele woni laate ikale?'' 31Polo la Sila, waongolali ate: Mogemeiya Likumu Yesu okokala, owe la wato wa monguta mo owe.''32Wamoaselali la wato kpaa wa monguta monde engbundu e Likumu. 33Awakpalali ndji la enge engele e likolo, akpololi wa pota wau, iwo kpaa, inde la wato wande wapatali odjangi oumoyi. 34Awalingesali la monguta monde, aandali pesa liwoso lau, aemelali ngbii inde la wato wamonguta monde laate sikandjo amogemeli Mwengei.35Ango etania wuse, makumu ma moki wawatomali wapolisi wake oasi ate: ''Wapumbesa wango wato.'' 36Sindjili e woyogo amoaselali Polo wingbundu wau ate: ''Makumu ma moki wawatomi wato laate ino waale opumbeni. Sikandjo pumbani, kekeni logoo.''37Ase Polo aasali la iwo ate: ''Watobingali pimbo liwoso la wato kpaa odjangi tokwesane la loyi, iso Waloma, watolumbia koto la woyogo, wakotyolumbaka sikandjo saa la oyaisi? Te ndjongo! Iwo amene wadje opumbesi iso saa.'' 38Wapolisi wasumbelali makumu ma moki enge mboli, iwo wawangali ango eokali iwo ate Polo la Sila wadjei Waloma. 39Wadjaali, wayakongali la iwo, mbuse e owapumbesi, wawaongoli ate walongwe la gbata eho.40Polo la Sila wapumbali la woyogo, wakeeli la monguta mo Lidia. Ango eeneli iwo wangbasu, wawahali mogalia, mbuse wakeeli.

Chapter 17  
1Polo la Sila waetali la Amipipolisi koto la Apolonia, waumali la Tesaloniki, ebete sinsgoga esi e Wayuda edjakali. 2Polo alingelali ongo atie iwo, ndenge ehahanali inde okeli, la oumoyi e sabata isato adjakali okeleli madhingo la osololi la iwo.3Adjakali olimboli la ohekeli elembeteli la madhingo ate ewongoli Kilisito aene odjidji, koto abase la wagwi, adjaki koto oasi ate: ''Inde adjei Kilisito, Yesu, ongo ekotiesakolaka mbai ino.'' 4Wadji ndondo ewu, waumali wagemei wayakokiali mongindji la Polo la Sila, koto ngbii e Wageleki wango wadjakali oyakongi la Mwengei koto wali ngbii wamogano wakelali koto ndjongo.5Ase nda eokali Wayuda zua, watotali mongindji la iwo wato wabe ndondo e wato wango wakobengiaka la liho, wakelali limbutukele liesi, walingesali ewedje la gbata. Wadjeleli monguta mo Yosona, wapotali oluki opumbesi Polo la Sila atie wango wato. 6Nda etiwagbotoli iwo, wamokpalia Yasona la wamangbasu wadji atie makumu ma gbata, wapamali ate, ''Wa wato wakukoli mbume djinge eyabati wato, waumi koto ahala. 7Yosona awayambi olamu. Wato waho kpaa wakokelaka sambo dja oyamaleli Kaisala, waasi ate likumu odji adjei, inde Yesu.''8 La djinge wingbundu wabatali ewodje la mito ma wato la makumu ma gbata. 9Ase mbuse e ototi ndanga enge eengi atie Yosona la wadji nde wawadheeli ate wake.10Ndjiango la likolo, wamangbasu watomali Polo la Sila la Belona, ango eumali iwo ongo, walingelali la Sinagoga e Wayuda. 11Kaikonde wa Wayuda wadjaakali la mamungwene malamu owaeti wango wa Tesaloniki, la ebili ate wayambali engbundu la ehoha etetelake oyeti, wadjaakali odhendeli madhingo olamu masio la masio la oyewi inga sambo djaho idjei ndjongo. 12Ngbii djau waumali wagemei, ndenge kikima wali ngbii Wageleki wa mogano la pele koto ngbii.13Ase ango eokali Wayuda wa Tesaloniki ate Polo atiesakoli koto engbundu e Mwengei ongo la Beloya, wadjali koto ongo la owahili la omemelesi ngbii e wato. 14La mbala kikima wamangbasu wamotomali Polo ake tee la ewale, ase Sila la Timoteo watikalali ango. 15Wango watingali la Polo wamokpalali tee la Atene, la ewongo, mbuse e ototi ndendji ate inga eengi Timoteo la Sila wadje obangu atie inde.16Ango edjakali Polo owalambeli la Atene, molimo monde eokali limemu ndondo ende la ndenge eeneli inde ate gbata eho etumi la wilima. 17La sinagoga apotali osololi la Wayuda la wapagano koto wango wadjakali omowangi Mwengei, masio la masio, la maho, mongindji la wango wadjakali ango.18Ase wato wadji Wapilodjope, Waepikila la Wasetoa, wapotali osololi la inde la obatani kokia, wadji wadjakali koto oasi ate, ''Nda ema ehele esopa abali oasi?'' Wadji: ''Eeneni nda ate adjei motiesakoli e wamwengei o wadjidji.'' Waasali ndjongo la ebili ate adjakali otiesakoli mboli ndamu e Yesu koto libasi.19Wamohelali Polo wamokpalali la Aleopadja, waasali ate, ''Toengi toewe inga matiesakoli maholi mango makoaselaka owe madjei nde?'' 20La ebili ate okolingesaka djeeti sambo djinge eokakiyo iso la matoyi masu. Eho lenge, tobali toyewe inga sambo djaho epoti oasi wani.'' 21(Wato kpaa wa Atene la wadjidji wango wadjakali oyabati ongo wadjakali oyetesi engele ewu e ototi ehoho te la eeti ema ndji la oyewisi inga ooki ma loyi esi e poli.)22Polo ayamalali la wodja e Aleopadja, aasali ate, ''Pele dja Atene, la ndenge edhendji mbai, la sambo kpaa, oenenini ate ayahekelini la owangi wamwengei oyeti wato wadji kpaa. 23Laate, ango edjakali mbai oyeti la odhendji olamu wihoo wanu wa oyakongi, ieneli koto la etombeli esi enge likolo laho edhingani ate: ''Atie Mwengei ongo otiewane.'' Ndjongo, inde ongo ino ohelanini la inde inga te ate otimoyeweni, inde ongo ekotiesakalakani mbai ino.24Mwengei ongo okeli moki la wihoo kpaa winge widjei ndondo eho, nda edjei inde Likumu e likolo la mbume, atiabataka la watepelo winge wikelani la mawo. 25Atikelanaka wotomo e mawo ma wato, nda nde akodjangaka ema, laate inde amene moto okohaka wato kpaa mokalo, ohatiani koto wihoo kpaa.26La loyi e moto mwesi akelali wihoo kpaa e wato, la oyabati la etando kpaa e mbume, abatali koto wiengele winge wibatana la milelo minge mibatani holi winge wato wayabati, 27laate wamoluke Mwengei, inga eonga wamoluke la omekimeki wiati la wiati wamotote koto, inga te ndjongo, ati lihele la mwesi la mwisi osu.28La ebili ate la mboka ende nde edjei iso la mokalo, tokosombaka koto todjei, ndenge wadji ndondo e wapueti wanu waasa, 'Laate todjei koto oliye wonde.'' 29Eho lenge, ndenge edjei iso oliye wo Mwengei, eengiti ate tomungwe ate Mwengei adjei nda wolo inga palata inga libukeli, nda elima enge eemani la akili koto la otomo wo moto.30Meemene, Mwengei anangi maiso la wiengele winge widjangi oyewi, ase sikandjo akoewisaka la wato e wiholo kpaa ate ewongi la iwo kpaa wakukole mitema. 31La ebili ate abati wuse woesi wungo wokosambesa inde la womeemene mbume djinge wato wayabati la mboka e moto mwesi ongo omooni inde, koto awahekeli wato kpaa ndanga ndenge emobasesi inde tee la wato waguake.32Ango eokali iwo loyi e obasi e wato waguake, wadji wamodendjiali Polo; ase wadji waasali ate, ''Tokooka owe la wongu loyi te mbala edji.'' 33Eho lenge Polo alongwali ndondo ewu. 34Ase wato wadji waaboleyali mongindji la inde waumali wagemei, enge ndondo ewu Deonisiusi mosambesi e tilibinalo e Aleopage, la moli mwesi kombo ende Damalisi la wadji wato mongindji la iwo.

Chapter 18  
1Mbuse e sambo djaho, Polo alongwali la Atene, akeeli la Koliti. 2Amogbotoli Moyuda mwesi kombo ende Akila, moto o Poti ongo olongwali sikandjo la Italia, la moli onde Pisila, la ebili ate Kolode aasali la Wayuda kpaa walongwe la Loma. Inde akeeli atie iwo, 3nda edjaakali iwo okeli otomo woikima, ayabatali la monguta mowu, wadjaakali koto okeli otomo, laate otomo wowu wodjakali omai wahema.4Polo adjakali oasi la oyatii la Sinagoga sabata kpaa, adjakali owagemeisi Wayuda la Wageleki. 5Kaikoase ango elongwali Timoteo la Sila la Masedonia wayadjimbia, Polo ayahali kpaa la otomo wodhendji engbundu, adjakali ohekeli Wayuda litotoli la oenesi ate Yesu adjei Kilisito. 6 Ase mbuse, nda edjakali Wayuda oyamaleli la oasi obe, ahuholali wisindje wande, aasali koto la iwo ate, ''Makila manu madjei la mito manu amene; mbai ilangi. Opoti sikandjo okokeeke atie Wapaganogano.''7Ase apumbali ongo, akeeli olingeli la monguta e moto mwesi kombo ende Titiusi Yusutusi, moyakongi mwesi o Mwengei; ongo monguta monde mohelani la sinagoga. 8La engele eho Kilisipusi, kumu o sinagoga amogemeiyelali Likumu, ndenge kikima koto wato kpaa wa monguta monde. Ngbii ndondo e Wakoliti wango waokali wapotali ogemei la opatisani.9Likumu amwaselali Polo la saki la likolo ate, ''Otiwange, djaaka ndji oasi, otidhikake monoko. 10Laate idjei mongindji la owe, moto tueti okoodjele owe la o okeli obe, la ebili ate edjei la wato ngbii la ehele gbata.'' 11Polo ayabatali ongo elanga esi la ndebo motoba, owapundesi engbundu e Mwengei ndondo ewu.12Ase ango edjakali Galio likumu o gbata e Akaya, Wayuda kpaa wamomemelelia Polo, wakia la inde la ngbelengo e lisambi; 13waasia ate: ''Oholo moto akogemeiyesaka wato wayakonge la Mwengei ndenge eeti, enge esomboni la pui.14Ango Polo alukali odhuholi monoko, Galio aasali la Wayuda ate, ''Ino Wayuda, inga edjaki la ekpeli esi te la loi wesi wobe, ikelaki ate inange motema la ookini ino engele ndai. 15Ase, inga edjaa kokia e wingbundu la wakombo koto la pui ndondo enu, enge eodhendjini ino amene. Ibaliti odjei mosambesi e sambo djinge.''16Galio aumbali la iwo la ngbelengo e lisambi. 17Ndjongo iwo kpaa wamohelali Sositenesi, kumu o sinagoga, wapotali omobingi liwoso la ngbelengo e lisambi. Ase Galio atiasumbwali te wokeke la sambo djinge kpaa.18Kaikoase, Polo atikalali masio masungu la Kolito. Mbuse eho ayaambia la wamananango ase alingelia la andondoli, akia la Sili, iwo la Pilisila la Akila. Ango edjengeli inde sue la Kekelea, la ebili ate adjakali la elako. 19Waumali la Epeso, Polo amotikali Pilisila la Akila ongo, ase inde amana alingelali la sinagoga la osololi la Wayuda.20Inga te ate wamoongoli ate aumwe la iwo ma engele ndai, atigemeiyali. 21Ase ahali mobale, aasali la iwo ate, ''Ikowongwa alidji atie ino inga Likumu abala.'' Atotali mboka e ewale la Epeso.22Ango eyadjimbia inde la Kaisalia, atelia la Yelusalema la ohekeli lingomba mobale, mbuse ayadjimbali la Atiokia. 23Mbuse e oetesi ma engele ongo, Polo ahelia mboka, aetali la ebete esi tee la edji ebete la moki muho mo Galatia koto la Piligia, adjakali ohekeli mogalia la watutiani kpaa.24Moyuda mwesi kombo ende Apolo mana o moki mo Alezandelia, mwaasi sambo ndamu, aumali la Epeso, ayewali koto madhingo olamu. 25Apolo ayinyesanali la monoko, la mboka e Likumu, nda edjakali inde ololi la elimo, apotali otiesakoli la oyinyei la ndege ndamu sambo djinge imodhendji Yesu, ase ayewali ndji patisa e Yoani. 26Apolo apotali otiesakoli la mogalia ndondo e sinagoga. Ase ango Akila la Pilisila wamookali, wamototali mongindji la iwo, wamwenesia la hoho mboka e Mwengei la ndenge ndamu alidji oeti.27Ango edjakali inde la ehoha e kpanake la Akaya, wamangbasu awawadhingelali watutiani ekpata, wawahali mogalia ate wamoyambe olamu. Ango eumali inde ongo, awagamesali wango wagemeiyali la loyi e magba masungu. 28Apolo adjakali oenesi wato la hoho ate Wayuda wausi mboka, ango edjakali inde oenesi la mboka e madhingo ate Yesu adjei Kilisito.

Chapter 19  
1Ango edjakali yo Apolo la Kolito, Polo aumali la Epeso mbuse e okpandji la mboka enge eyeti miki, agbotonoli la wadji watutiani ongo. 2Polo aasali la iwo ate, ''ototalini elimo satu ango egemeiyalini ino?'' Iwo wamowongweselali ate, ''Tookaki yo ate elimo satu ekodjaaka.''3Polo aasia la iwo ate, ''Ototini nda patisa?'' Wamoongweselia, ''Patisa e Yoani.'' 4Polo aasali ate, ''Yoani apatisali la patisa enge edjei elembo ekukolake motema, adjakali oaseli wato ate, wamogemeiyele moto ongo ogeleli mbuse ende, iyenyei ate omogemei Yesu.''5Ango eokali iwo ndjongo wapatali la kombo e Likumu Yesu. 6Ango Polo awatambelia iwo mawo, elimo satu edjimbelali iwo, wapotali okpomi la minoko madji koto la otiesakoli. 7Iwo kpaa wadjakali pele inga liomu la iwale.8Ango elingelali Polo la sinagoga, aasali la mohandja la oumoyi e ndebo isato, adjakali oasani la wato la djinge idhendji wokumu wo Mwengei la owagemeiyesi wango wadjakali omooki. 9Ase weeti wadjaaki ndji otetelesi mitema mau, watidjakali koto ogemei, la ndenge wadjakali oaseli obe la loyi e mboka liwoso la wato ngbii, Polo alongwali atie iwo awakatolali la watutiani. Apotali otisakoli la kalasi e Tilanusi. 10Akelali ndjongo wilanga wiale, ndjongo wato kpaa wango wadjaki oyabati la moki mo Azia waokali engbundu e Likumu, Wayuda la Geleki.11Mwengei koto adjakali okeli tomo sungu e okulu la mawo ma Polo, 12wadjakali ototi mambusu la wisindji wa otomo e wenge wande, la owakpaleli wato wa wikoni, wikoni wau widjakali osili, milimo mibe koto idjakali opumbi.13Ase Wayuda wadji wango wadjakali osombasombi, wango wadjakali opumbesi milimo mibe, wamekali koto otoli komnbo e Likumu Yesu atie wango wadjakali la milimo mibe, waasia, ''Ikootomakani la kombo e Yesu ongo okomotiesakolaka Polo.'' 14Kaikoase, ndjenga sambo e moto mwesi kombo ende Sekeba nganga Mwengei likumu Moyuda, wadjakali okeli ndjongo.15Ase elimo mbe ewongoselali iwo ate, ''Imoyewi Yesu, imoyewi koto Polo; ase ino wandai?'' 16Moto ongo odjaaki la elimo mbe awahumbwelelali iwo kpaa, ahotokolali wesi la wesi la iwo, awaetali la okulu, ndjongo watilali la monguta muho lingbengbele, wakondjokonoli. 17Loyi luho loewanali la wato kpaa, Wayuda la Wageleki wango wadjakali oyabati la Epeso; mbangi ewalingelali iwo kpaa, kombo e Likumu Yesu edjakali ndji ototi mogano.18Ngbii ndondo e wango waumali wagemei wadjakali odji olumboli la oyewesi tomo djau la hoho. 19Ngbii e wango wadjakali okeli tomo dja malando, wakokeyali wahala wau ebete eikima, watumbali eho la maiso ma wato kpaa. Watangali motio moho kpaa waenali ate eengali la motio e wadjenge wa palata koto tuku itano. 20La ndenge esi e okulu, engbundu e Mwengei edjakali obeki la olongi.21Mbuse e djinge sambo, Polo aanali la motema monde ate, mbuse e okpandji Masedonia la AKaya, akoke Yelusalema, aasali, ''Mbuse e oumi ongo iengi koto oeni Loma.'' 22Polo atomali wato waale ndondo e wango wadjakali omokeleli la masedonia, Timoteo la Elasita, ase inde amene atikalali ma engele ekeke la moki mo Azia.23La enge engele minga misungu mipumbali ongo la Epeso la loyi e mboka. 24Laate moto mwesi kombo ende Demetiliusi, motuli mo Palata, la otomo wonde emaake minguta mikeke e oyakongi e Alatemisi, adjakali olingeseli wato wa tomo wa otata wadjenge ngbii. 25Awaboleyali koto la wango wadjakali okeli la wihoo e ndenge eho, aasali ate, ''Pele, oyewini olamu ate ogumake wosu ekolongwaka la wu otomo.26Okoenekeni koto okookakani ndenge Polo oho, te ndji la Epeso ase wiholo pene e kpaa la moki mo Azia, agemeiyesi wato ngbii. Awatomia wagemeiye eeti mamungo, aasia, ''Wamwengei wango watulani la mawo wati wamwengei. 27Wuko etisuke ndji la wungo loyi ate otomo wungo wosu wokosila mogano, ase alidji ate tepelo e mwengei-moli mosungu Alatemisi ekotolono ema pamba, te wosungu wonde wungo moki kpaa mo Azia la mbume djinge wato wayabati ekoyakongaka, etikali ma keke eume pamba.''28Ango eokia iwo ndjongo, nda etumali iwo koto la limemu, wato waho wapotali opami, waasia, ''Alatemesi o Waepeso adjei mosungu.'' 29Gbata kpaa etumali la minga, iwo kpaa wayasuali la ebete e wiyoka, wakpalali la oteteli mongindji la iwo Gayusi la Alisitalakisi, Wamasedonia, wiino wa Polo la okendo.30Polo abalali olingeli ndondo atie wato waho, ase watutiani watimohali mboka. 31Wadji wiloko wa Azia, wango wadjaaki wiino wande, wamotomelali mwendji la omwaseli ate atilingese mokalo monde la huko la ebete e iyoka. 32Wadji wadjakali opami la loyi eeti, koto wadji loyi eeti, laate liboliani lidjakali la minga, ngbii ndondo e wu watiewali nda ema eyaboleyi iwo.33Iwo kpaa wamototali Alezandela ndondo e ngbii e wango wato, Wayuda wamohilali liwoso. Alezandela akelali elembo la ewo ende, abalali osambi la loyi e inde amene liwoso la wato waho. 34Ase ango eyewia iwo ate inde adjei Moyuda, iwo kpaa wapamali moli sa mwesi ahue e wiengele wiale ate, ''Alatemisi e Waepeso adjei mosungu.''35Ango modhingi sambo e gbata adakisali ngbii e wango wato bii, aasali ate, ''Pele dja Epeso, ndai ndondo e wato atiewe ate gbata e Waepeso edjei mobanyei e tepelo e Alatemisi mosungu koto la elima enge ekwali tee ongo likolo? 36Ndjongo, nda sambo djaho eengiti obatani kokia, ewongi ate ogbuteseni mitema, otikeleni koto sambo la obangu. 37Laate okpalitini wato wango wadjei wato wayiwa la watepelo, wati koto wato wango wakomotangakolaka mwengei osu o moli.38Eho lenge, inga Demetiliusi la wato wa tomo dja mawo wango wadjei mongindji la inde wadjei la loyi e moto mwesi ndjo, masio masambake madjei, makumu koto wadjei. Wadje opundani. 39Ase inga okolukakani ema eeti oyeti wungo, eho ewongi otenani la liboleyani nda ehahani iso. 40Laate todjei la huko e opundani ate todjei wato wa ewedje la loyi e keke, nda eti la ema teeti enge eengi otohekeli iso mboka e oenesi kole e ehele liboleyani e ewedje. Ango esisali inde oasi djinge sambo, aongoli liboleyani liandjane.

Chapter 20  
1Ango etitimali ewedje, Polo awelali watutiani, mbuse e owahekeli mogalia la owahekeli mobale e okawani, apumbali la oki la Masedonia. 2Mbuse e okpandji winge gbata la ohekeli mogalia la wango wadjakali ongo la sambo ngbii, adjaali la Geleki. 3Mbuse oetesi ndebo isato ongo, nda Wayuda wamokelelali likita ango edjakali inde ahue e oki la andondoli la Sili, atotali mwano e wongwake la Masedonia.4Wango wadjakali osombi mongindji la inde edjakali , Sopatela mana o Pilusi mo Yabeloya, Alisitalaka la Sekundusi wato wa Tesaloniki, Gayusi mo Yadeleba, la Timoteo, koto la Tisiki, la Tolopimi, wato wa Azia. 5Iwo wakeeli liwoso, wadjakali otolambeli iso la Toloasi. 6Ase iso tolongwali la Pilipi, tototali mboka e ewale mbuse e masio e makoke mango matikundaka, todjaali atie iwo la Toloasi mbuse e masio inga matano. Ongo toetesali masio sambo7La lisio la yenga, ango egbotonoli iso la olaki okoke, Polo apotali owatiesakoli, laate abalali oki ekundu eho, agulali matiesakoli mande tee la etete. 8Matambe ngbii madjakali la mwange e likolo ongo eyaboleyali iso.9Mana opele mwesi, kombo ende Etisi, ayabatali la lininisa, adjakali la ilo. Ango Polo adjakali oguli matiesakoli mande, ilo emogulali, akwali olongoyi ngbalando esato e monguta tee la mbume, wamolongosia ndji aguiga. 10Polo ayadjimbali la mbume, ayalumbali likolo lande, amolingali koto la mawo, aasali ate, ''Otiyasumbweni, laate molimo monde modjei ndondo ende.''11Atelali alidji likolo, abukia okoke, alakia. Mbuse e okpomi engele ndai tee otani o wuse, ase akeeli. 12Wamototali palanga oho la mokalo, wabondesanali koto.13Toetali sikala liwoso ongo edjakali andondoli, tokeeli la andondoli tee la Asosi. Toanali omototi Polo, la oengani la tomani djande, laate abalali okeli okendo la makolo. 14Ango andongbanali la iso la Asosi, tomolingesali la andondoli, ase tokeeli la Mitilena.15Ango elongwali iso ongo ekundu eho, towumali ngambo enge edhendani la Kiosi. Ase ekundu eho toyamalali ma keke la Samosi, mbuse e lisio laho, toumali la Mileta. 16Laate Polo atibalali oyamali la Epeso, la ebili ate atienge oetesi engele ndai la Azia; laate adjakali okeli galagala la oumi la Yelusalema lisio e yenga e Patekote inga akodja la nano.17Ongo la Mileta atomali wato la Epeso, la oweli wiloko wa lingomba. 18Ango eumali iwo atie inde, aasali la iwo ate, ''Oyewini olamu ndenge, opoti lisio la poo enge ehotoli mbai mbume e moki mo Azia, idjakali mongindji la ino engele kpaa. 19Imokelelali Likumu nda motuke la elimo eyatitimesake, la po, la omekani enge eumelali mbai la loyi e makita mbe e Wayuda. 20Itiyatekisali oyinyei ino sambo kpaa djinge idjakali la kole inga otiesakoli ino la wibete e wato kpaa koto la munguta la monguta, 21itotololi Wayuda la Wageleki olamu olamu sambo djinge idhendji okukoli motema atie Mwengei koto omogemeiyeli Likumu lasu Yesu.22Dhenga sikandjo, ihelani la elimo, ikokeeke la Yelusalema, inga te ate iyewiti nda sambo djinge ikoumela mbai ongo, 23longosa ndji ehele, moki la moki elimo satu edjei mbala la mbala ototoleli mbai ango ekoasaka eho ate, miliki la wodjidji ekolambelaka mbai. 24Ase itidhendelaka molimo mo mbai ate edjei la kole ngbii atie mbai, ema e kole nde iengese la mwemu obangu wo mbai la otomo wungo itotali atie Likumu Yesu, la ohekeli litotoli olamu la loyi e mboli ndamu e magba masungu ma Mwengei.25Dhenga sikandjo, iyewi ate ino kpaa wango itiesakolalini okumu, otieneni kine mbanda e mbai. 26Iototini ino watotoli la lisio la keke ate ilangi la makila ma wato kpaa. 27Laate itiatekisali oyewisini ino mwano kpaa mo Mwengei.28Okakebeni la kole e ino amene, koto la kole e lingomba kpaa enge elimo satu e obatini ino wabanyei la ndondo eho. Laate obanyeni liboleyani e Mwengei enge inde asombali la makila ma mana onde moikima. 29Iyewi ate mbuse e oki wo mbai, mbwa mbe dja mitulu wakolingela ndondo enu, watikelela koto lingomba sambo ndamu.30Ndondo enu pele wakoyamala, wakotiesakola sambo dja moleho la oguli watutiani wabileye iwo.31Eho lenge otilangaleni ilo. Otiosaneni ate wilanga wisato likolo la wuse idjakali oaseli mwesi la mwesi la po. 32Sikandjo ikoodhekeni la mawo ma Mwengei koto la engbundu e magba masungu mande, engbundu enge eengi omayi ino koto ohekeli ino lisango ndondo e wango wasatisani.33Itinonali palata e moto, te wolo, te wisindje koto. 34Ino amene oewini ate ma mawo maengesali wihoha wa mbai koto e wango wadjaki mongindji la mbai. 35Ienesini ino la sambo kpaa ate la okeli otomo otetelake ndenge eho nde oongini ogamesi wango wadjei wato wamageni, koto otiosaneni wingbundu wa Likumu Yesu, ango inde amene aasali ate,''Mwemu mokawake moeti mototake.''36Mbuse e oseseli oasi djinge sambo, amaali mauli mongindji la iwo kpaa, ayakongali. 37Iwo kpaa watobiali la wilelo nee, wamokweleli Polo la kingo, wamombomboli la magba. 38Waokali magba masungu la engbundu enge aasali inde ate watiene kine mbanda ende alidji. Ndjongo wakeeli omotiki la andondoli.

Chapter 21  
1Ango ekawania iso la iwo la magba, tototali mboka e ewale, la obangu tosombali toumali la gbata e Kosi, ase ekundu eho la Lode, koto olongoyi ongo tee la Patala. 2Ango egbotoli iso andondoli eesi enge ekokpandaka la Penesia, totelali eho, tokeeli.3Mbuse e oeni esi e Sipele, todheeli eho la ewo e liali, tobiliali Sili, toamalali la Tila laate ongo nde andondoli eongoli odjikesi wihoo waho. 4La oluki luki toeneli watutiani, toyabatali ango masio sambo. Ase la mboka e elimo wadjakali omoaseli Polo mbala la mbala ate atike la Yelusalema.5Ango eseselia iso oengesi masio maho, topumbali koto tokeeli, iwo kpaa la wali la wana wadjaali otiki iso tee la saa e gbata. Tomaali mauli la kondolo, toyakongoli, 6tohanali mobale, iso totelali andondoli, ase iwo wawongwali atie iwo.7Ango eseselali iso okpandji la Tila, toumali la potolemaisi. Tohekeleli wamangbasu mobale, toyabatali mongindji la iwo lisio liikima. 8Ekundu eho, tokeeli toumali la Kaisalia, tolingelali la monguta mo Pilipo moenesi mboli ndamu, ongo odjakali mwesi e pele sambo e mogano molamu, toyabatali mongindji la inde. 9Moto opele oho adjakali la wana wawali wanei, waseka, wango wadjakali otiesakoli.10Ango edjaaki iso oumoi masio ngbii, motiesakoli mwesi kombo ende Agabusi, alongwali la Yudea. 11Adjia atie iso, atotali mokaba mo Polo, ayanangali makolo la mawo, aasali ate, ''Elimo satu easi ndjo, 'Moto ongo odjei meemene mu mokaba, Wayuda wakomohela ndjo la Yelusalema, wakomokawa la mawo ma wapagano.'''12Ango eokali iso ndjongo, iso la wato e eholo eho topotali oyatati la inde ate atitele la Yelusalema. 13Polo awongosali ate, ''Okokelakani nde la ilelo koto la ogenesakoli mbai motema? Iyawongeli te saa la loyi ehelanake, ase laate ikogwa la Yelusalema la loyi e kombo e Likumu Yesu.'' 14Nda etidjakali inde ogemei, iso togemeiyali eho la dji wingbundu, ''Mwano mo Likumu ekelane.''15La mbuse e masio maho tohelali wihoo wasu koto totelali la Yelusalema. 16Wadji ndondo e watutiani wa Kaisalia wakeeli koto mongindji la iso, la okpali iso atie moto ongo toengali oyabati atie inde Manasona mwesi ndjo, moto o Sipele, mwesi e watutiani wa poo.17Ango eumali iso la Yelusalema, wamangbasu watoyambali la mwemu. 18Ekundu eho, Polo alingelali mongindji la iso atie Yakobo, koto wiloko kpaa wadjakali ongo. 19Polo awahali mobale, apotali owaewisi ema esi la esi la sambo kpaa djinge Mwengei akelali atie wapagano la mboka ende.20Mbuse e owaoki iwo, wapotali omohekeli Mwengei otwa, wamoaselali koto ate, ''Okoeneke, manima, ndenge wato ngbii e wagamei wadjei la ndondo e Wayuda. Iwo kpaa wadjei la mogalia la loyi e pui. 21Waokali ondungwani la loyi e owe ate okotiesakolaka Wayuda wango wayabati ndondo e wapagano ate wamotone Moize, okoaselaka iwo ate watitene wana wau kombeni koto watisombe la otutei wikaleli winge wiyewani.22Tokele woni? La omeeemene wakoewa ndji ate odiga.23La ndjongo kela nda ekotiesakola iso owe. Pele inei wadjei la iso ala, wango wadjei la ndai ewu. 24Tota wango pele, keke oyalangesi mongindji la iwo, putela iwo sambo kpaa, laate wadjengene sue. La ndenge eho, moto kpaa akoewa ate ondunguani wungu waewisali iwo la loyi e owe edjei e moleho, ase ate owe okosombaka alima, owe amene koto okobanyaka pui.25Ase la loyi e wapagano wango wagemei, totomi eteneli enge etoti iso ate ewongi watone wihoo winge wihekelani mbeka la wilima, la otoni makila, la wihoo winge wipotoni la pite. 26Polo akpalali pele djaho ekundu eho, ayalangesali mongindji la iwo. Alingelali la tepelo, la oyewesi masio woni eongoli oeti la loyi e olangesani wuho, tee ango likao e ongoli ehekelani la loyi e moto la moto.27Ango epakali masio maho sambo weengi, Wayuda weeti wango walongwali la Azia, ango e moenia iwo Polo ndondo e tepelo, wangalesia wato ngbii, wamobatali mawo. 28Wadjakali opami, ''Pele dja Isalayele, togamesani iso. dengani moto oholo akoinyaka wato kpaa wiati la wiati ate wadendeye wato wasu, pui la ehele ebete. Aleeti awalingesi Wageleki ndondo e teplo, awumesia ehele ebete esatu onalili. 29Laate liwoso wamoeneli Tolopimi moto o Epeso la gbata mongindji la inde, eho lenge wadjakali omungoyi ate Polo amolingesi la tepelo.30Moki kpaa momemelia, wato kpaa waboleyanali, wamohelali Polo, wamogulia saa e tepelo, wadhihia moluhe mo tepelo la loga. 31Ango edjaaki iwo oluki mboka la omooli Polo, mboli emoumelia likumu o ebiba e wasoda ate Yelusalama kpaa edjei la minga.32Mbala kikima atotali wasoda la makumu wamu, ayadjimbali obangu atie iwo. Ango emoenia iwo likumu o wasoda la wasoda wadheeli omobingi Polo. 33Likumu o wasoda ayandongbali ahue amopotoli Polo, awatomali ate wamohele la miliki miale. Apotali oluki oewi inga edjei ndai koto nda loyi ekeli inde.34Ase wadji e wango wato ngbii wapotali opami la edji loyi, waadji koto la edji loyi. Nda inde amene atiengali oyewi te loyi eesi la omeemene la ehele ewedje, atomali ate wamokpale Polo la monguta e wasoda. 35Ango eumia inde la eteleli, sambo ebitanali la oeteli, ndjongo wasoda wamokpalali Polo la loyi e ongali o wato ngbii. 36Laate ngbii e wato waho wadjakali ndji otutei, wadjaki opami, ''Moolani!''37Ango epaki Polo olingeli la monguta mo wasoda, amoaselali likumu oho o wasoda ate, ''iengi ototi mboka la oasi loyi liesi?'' Likumu o wasoda amoaselali ate, ''Okoasaka monoko mo Geleki? 38Eti owe Moezipito ongo, la masio mayeti apumbesali minga, akpalali la esobe pele koto inei wango wadjakali la wiwuni?''39Polo aasali ate, ''Idjei Moyuda, o Talasi ndondo e Silisia. Idjei mana o moki e gbata enge eyewani olamu. Ndjongo iyakongi la owe pa mbai mboka iase la wato.'' 40Ango likumu o wasoda amohia mboka, Polo ayamalali la witeleli, akelelali wato elembo la ewo ende. Ango elingelali logoo, aasali la iwo la monoko mo Ebele. Aasia ate,

Chapter 22  
1''Wamanima la wa wawa, okani osambi wo mbai liwoso lanu sikandjo.'' 2Ango eokia iwo ate akoasaka la iwo la monoko mo Ebele, wadakali alidji bii la oeteli, waasali koto ate,3Idjei Moyuda, iwotami la Talasi e Silisia, ase itangi kalasi la mu moki la makolo ma Gamaliela. Itiesanate la otutei okulu e pui e wa tata. Idjakali moto o mogalia la loyi e Mwengei, ndenge ino koto kpaa odjeini la eho la masio ma keke.4Ibheteleli ehele mboka tee la logo. Idjakali oheli pele la wali la miliki koto owatomi la woyogo, 5nganga-Mwengei mosungu la liboleyani kpaa e wiloko waengi ototoli la loyi e mbai. Itotali koto matanda atie iwo la loyi e wamangbasu wango wadjei la Damasi, ikeeli koto okpali wango wadjakali ongo wahelani la miliki la odji la iwo la Yelusalema laate watote etumbu.6Idjaaki okii ndjongo, ango eyandongbia mbai ahue e Damasi, ahue e mbile, ngbai esi engalelali mbai. 7Ikuali la mbume, iokali mooli mwesi moasali la mbai ate, 'Saulo, Saulo, ndjoni okoeneseke mbai odjidji? 8Mbai iwongwesali ate, 'owe ndai, Likumu?' Aasali koto la mbai ate, 'Mbai Yesu, o Nazaleta, ongo owe okomoeneseke odjidji.'9Kaikoase, wato wango wadjaki mongindji la mbai waeneli ngbai eho ase watiokali mooli mungu modjaki oaseli mbai. 10Iyasali ate, 'Ikele nde, Likumu?' Likumu aasali la mbai ate, 'Yamala, keke la Damasi, ongo wakoewesa owe sambo kpaa djinge ewongi la owe okeli.' 11Nda etidjakali mbai oeni ema la loyi e otwa e enge ngbai, iwumali la Damasi, idjaki ogulani la ewo e wango wadjaki mongindji la mbai.12Ongo Ananiasi, moto opele ongo okomowangaka Mwengei la obileyi pui, koto adjaki la matotoli malamu atie Wayuda kpaa wango wayabatali ongo. 13Adjali atie mbai, ayamalali ahue e mbai, aasali la mbai ate, ''Saulo, manima, ene alidji.'' Idjambali maiso la omodhendji ndji la enge engele.14Aasali koto ate, Mwengei o watata wasu awoni owe laate oyewe mwano monde, koto omoene Moto molamu, koto ooke mooli mooli monde. 15Laate okodjaa mototoli monde la wato kpaa la sambo kpaa ieni owe la wioki owe. 16Sikandjo okolambelaka nde? Yamala, tota patisa, dhumbeya kombo ende laate okpole masumu ma owe.17Mbuse iwongwali la Yelusalema, idjaaki oyakongi ndondo e tepelo, ilengelali la saki. 18Imoenia inde akoasaka la mbai ate, ''Kela obangu, pumba galagala la Yelusalema, laate watigemeiya litotoli la owe la loyi e mbai.''19Iyasali ate, 'Likumu, iwo amene wayewi ate idjaaki olingesi la woyogo wango wakogemeiyaka owa, la owabingi pimbo la wasinagoga djiesi kpaa. 20Koto ango eswani makila ma Setepano mototoli mo owe, mbai pendja iyamalali ango, idjakali ogemei, la obanyei wisindji wa mokpoto e wango wadjaki omooli. 21Ase aasali la mbai ate, ''Keke, ikootoma lihele atie wapagano.''22Wamookali tee la wungo loyi ndjongo. Wadjambali miili mawu, waasia ate, ''Molongosa moto e ehele ndenge la mbume, laate ationgoli odjei la mokalo.'' 23Nda edjaaki iwo ohumbi la olumbi wisindje wau wa mikpoto likolo, la oyandji limungele likolo, 24kumu o wasoda atomali wasoda ate wamolingese Polo la monguta mo wasoda, aasali koto wamobinge pimbo laate aase, ndjongo akoewa olamu nda kole enge iwo wakopamaka la loyi ende.25Ango emolangeya iwo laate wamobinge pimbo, Polo aasali la kumu o wasoda ongo odjaaki ango mine ate, ''Pui ehekeli ino mboka ate obingeni pimbo la moto ongo odjei Moloma ongo okwiti te la loyi loikima?'' 26Ango eokia likumu o wasoda ndjongo, akeeli atie kumu o wasoda, amoaselali ate, ''Obali okeli nde? Denga ongo moto adjei Moloma.''27Kumu o wasoda ayandongbia ahue, amoaselali ate, ''Yewesa mbai, odjei Moloma?'' Polo aasali ate, ''Eiye.''28Kumu o wasoda awongwesia ate, ''mbai isombi ehele osomi e mana o moki la wambele ngbii.''Ase Polo aasia ate, ''Ase mbai iwotani nde la eho.29Ndji la enge engele, wato wango wabalali omobingi pimbo laate aase, walongwali ahue ende, koto kumu o wasoda apotali owangi ango eyewali inde ate adjei Moloma la ndenge emonangali inde la miliki.30Ekundu eho, ango ebalali likumu oewi la omeemene kole enge Wayuda wakomopundaka, amotokolali Polo, atomali ate wanganga-Mwengei wayakokeye la likita lisungu. Amodimbali Polo, amoamalesali ndondo ewu.

Chapter 23  
1Polo adengali makumu ma likita lisungu, aasali ate, ''Wamanima, isombi liwoso la Mwengei la oewi wolangi tee la lisio la keke. 2Nganga-Mwengei mosungu Ananiasi ahali mboka la wango wadjaki ahue ende ate wamobinge la monoko. 3Eho Polo aasia la inde ate, ''Mwengei akoobinga, owe etutu enge emunolani mondo, oyabati la osambesi mbai la ookani e pui, la ndenge ekotomaka owe wato ate wabinge mbai?4Wango wayamalali ango waasali ate, ''Okomotangakolaka nganga-Mwengei mosungu o Mwengei?'' 5Polo aasali ate, ''Wamanima, itiewake ate adjei nganga-Mwengei mosungu. Laate edhingani ate, ''Oengiti oasi obe la kumu e wato wa owe.'''6Ango eyewali Polo ate ndondo ewu edjakali la Wasadukai koto la Wapalisai, apotali ohumbi pwi ndondo e likita lisungu ate, ''Wamanima, idjei Mopalisai, mana o Wapalisai. Ikosambesamaka la loyi e mwano e libasi e wato waguake.'' 7Ango easia inde ndjongo, likaka eumali ndondo e Wapalisai la Wasadukai, mongindji mokawanali. 8Laate Wasadukai wakoasaka ate libasi liti, ahumbwa koto ati, elimo koto ati, ase Wapalisai wakogemeiyaka sambo djaho kpaa la hoho.9Ndjongo ondungbiani wotetelake epumbali, wiloko wadji e mongindji e Wapalisai wayamalali, wapotali oasi la mosio mosungu ate, ''Toeniti obe teeti atie oholo moto. Ase inga elimo eesi, te ahumbwa mwesi asololali la inde?'' Totisane la Mwengei. 10Ase ango eumia likaka lisungu ndondo ewu, kumu o wasoda awangali ate wakomotenakola Polo wisuki, ndjongo aasali la wasoda ate wayadimbe omolongosi Polo ndondo ewu, wamolingese la monguta mou.11La likolo linge libileyi Likumu ayamalali ahue ende, aasali ate, ''Dja la mogalia, laate nda ehekeli owe litotoli lilamu la Yelusalema la sambo djinge idhengi mbai, ndenge kikima koto oengi ohekeli litotoli la Loma.''12Ango otania wuse, Wayuda wakelia likita libe, walapali koto ate obe ewakwele, inga walaka te wakenga liwoso ate wamoole Polo. 13Edjakali wato oyeti tuku inei nde wakelali linge likita libe la olapi enge enangani la mwano mbe.14Wakeeli atie wanganga-Mwengei makumu la wiloko, waasali ate, ''Toteniga ndai ate totilaka, totikenga koto tee ekomoola iso Polo. 15Ndjongo ndi sikandjo, ino la likita lisungu moewisani kumu o wasoda la hoho kole enge inde awongi odjimbeseli ino inde nda odjeini nde la posa e odhendeli loyi londe la ndenge ndamu. Ase liwoso ate aume ahue, iso tokoyawongela laate tomoole.''16Ase mana o manango o Polo o moli aokali mboli e lisala linge limobatelali iwo Polo, adjaali olingeli la monguta e wasoda la omoewesi Polo. 17Polo amowelali mwesi e makumu o wasoda atie inde aasali ate, ''Mokpala oholo mana opele atie likumu o wasoda, la ebili ate adjei la ma loyi e moaselake.''18La ndjongo, akeeli la inde okamotiki atie likumu o wasoda, aasali ate, ''Polo moto o woyogo aweli mbai atie inde, aongia mbai ate imokpale oholo mana opele atie owe, la ebili ate adjei la ma loyi e oaselake.'' 19Kumu o wasoda amohelali ewo, akia kelekele, apotali omohueli iwo waale ate, ''Nde ebali owe oaseli mbai?''20Mana opele oho aasali ate, ''Wayuda waokani ate waonge owe omodjimbe Polo la likita lisunu e ekundu nda wadjei nde la posa e oewi olamu enge emodhendji.'' 21Ase loyi lo kole edjei, owe otibale ate waogemeiyese, laate pele djau oyeti tuku inei wamobateli lisala, walapi koto ate watilaka watikenga koto inga watimooleyo. Wayawongeli sikandjo, wakolambelaka ate liwuna lilongwe atie owe.''22Kumu o wasoda amodheeli ongo mana opele ate ake mbuse e omoaseli ate, ''Otimoewese moto toeti ate ondjaseli mbai.'' 23Awawelali waale ndondo e makumu ma wasoda, aasali ate, ''Wongeleni wasoda kama iwale la osombi tee la Kaisalia, la wasoda koto tuku sambo wango wakosombaka la punda, la wasoda koto kama iwale e makonga, la engele e isato e likolo.'' 24Wongeleni koto wa nama wango wakokpalaka mikpali laate emokpale Polo, emoumese koto Polo olamu atie likumu o moki Peliki.25Adhingali ekpata la ehele ndenge: 26''Mbai Kolode Lisiasi, atie moto o mogano likumu o moki Peliki, mobale. 27Wayuda wamoheli oholo moto opele, walukaki ate wamoole, ase mbai idjaali obangu la ebiba e wasoda, imokalesali, laate ioki ate inde adjei Moloma.28Nda elukali mbai oewi olamu kole enge edjaakali iwo omopundi, imodjimbali la likita lisungu ewu. 29Idjaali oewi ate wadjaki omopundi la loyi e pui djau, ase te la loyi enge ewongi la logo inga te la woyogo. 30Nda endjaseli iwo mbai ate likita liesi libe ekowongelanaka la omokeli moto opele oho obe, imotomi inde atie owe la loga, ihii engbundu atie wapundi wande ate waase mbe djande liwoso la owe.''31Wasoda waho wamototali Polo la otutei engbundu enge etotali iwo, wamokpalali la likolo la Atipatilisi. 32Ekundu eho, wahekeleli mboka la wasoda wango wakosombaka la punda ate wahele mboka mongindji la inde, ase iwo waongwali la monguta e wasoda. 33Wasoda wango wakosombaka la punda walingelali la Kaisalia, wamohali likumu o moki ekpata eho, wamoinyali koto Polo.34Ango etangali likumu o moki ekpata eho, amohuelali Polo inga adjei moto e nda moki. Ango edjaali inde oewi ate adjei moto o Silisia, 35Aasali ate, ''Ikooka owe olamu ango ekodja wapundi wa owe. Atomali ate wamobanye la monguta e likumu Elode.''

Chapter 24  
1La mbuse e masio matano Ananiasi nganga-Mwengei mosungu, ayadimbali la Kaisalia la ndambo e wiloko wa moki, la moaseli mwesi la kombo Teletulusi, wamopundali Polo liwoso e likumu o moki. 2Ango emowelia iwo Polo, Teletulusi apotali omopundi atie likumu o moki, aasia, ''Nda edjei iso la logoo wosungu la owe, koto nda okalambi ekokelanaka la mu moki la kole e mamungwene ma owe ma wongesake sambo liwoso; 3la wiengele kpaa koto alidji la wiholo kpaa, tokoyambaka eho, Moto o mogano Peliki, la dombwa ehele eyeti osungu.4Ase ibaliti wohelesi engele ndai la ogani owe, ndjongo iyakongi la owe ate la magba masungu ma owe otooke la ma sambo keke. 5Laate tomoeni oholo moto opele ate adjai huko esungu, akopumbesaka koto minga atie Wayuda kpaa wango wayabati la meki kpaa. Adjei mosombesi e ma lingomba liesi e Wanazaleta. 6Amekali koto obitesi tepelo nde emoheli iso, tolukali omosambesi la obilei pui djasau.7Ase Lusiasi kumu o wasoda aumali. Amolongosia la mawo masu la otetelake. 8Ase ahia modeko atie wapundi wande laate wadje atie owe. Ango owe amana okomohuela, okoewa womeemene e sambo kpaa djinge ekomopundaka iso. 9Wayuda koto wagemeiyali, waasali ate sambo djaho idjei ndji ndjongo.10Ase ango likumu o moki abandali moto la ohekeli Polo mboka easake, Polo awongosali ate, ''Nda eyewi mbai ate owe odjei mosambesi molamu e mu moki wilanga ngbii, igemei la motema mwesi osambi sambo dja mbai. 11Oengi oewi owe amene ate opoti lisio liteli mbai la Yelusalema la oyakongi, eyetakiyo masio liomu la maale. 12Ango egbotoli iwo mbai la tepelo, itidjaakali obati kokia la moto inga te oboleyi ebiba eesi e wato, la wasinagoga te la gbata.13Waengiti oenesi omeemene e sambo djinge wakopundaka mbai la eho sikandjo.14Ase ikoyambolaka wu loyi liwoso la owe ate, la odhendeli mboka enge ekowelaka iwo ma lingomba, la ndenge eho nde mbai ikomokelelaka Mwengei o watata wa mbai otomo wosatu, laate ikogemeiyaka sambo kpaa djinge iyaselani la pui, djinge idhingani koto la watiesakoli. 15Ibati motema atie Mwengei, motemu mungu wa wato koto wakodjaaka la eho, ate libasi likodja, e wato walamu la wato wabe. 16Mbai ikobata motema mo mbai la loyi wuho ate engele kpaa idje la oewi enge ekoenesaka ate ikeliti obe teeti liwoso la Mwengei la liwoso la wato koto.17La mbuse e wilanga ngbii iwongwali ndondo e moki mo mbai okawi makao e motema magba la ohii mbeka. 18Ango edjaaki mbai okeli sambo djaho, wagbotoli mbai iyalangesi ndondo e tepelo la ndenge ewongoni, te mongindji la wato ngbii te koto la ewedje. Ase Wayuda wadji e moki mo Azia wadjaakali ango. 19Ewongoki la iwo koto odjei ala liwoso la owe la ohelesi mbai, inga waeneli mbai la loyi liesi libe.20Inga te ndjongo, pele djinge idjei ala waase iwo amene obe wungo waeneli mbai la eho ango eyamalali mbai liwoso la likita lisungu, 21longosa ndji loyi loesi wungo wodhumbeyali mbai ango eyamalali mbai ndondo ewu ate, ''Ikosambesamaka ndondo enu la loyi e libasi e wato waguake.''22Ase Peliki, ongo oewaali olamu sambo djinge idhengi mboka, aandjali wato ate wadje nbuse. Aasali ate, ''Ango Lusiasi kumu o wasoda akoyadjimba ikotena sambo djanu.'' 23Amotomali likumu o wasoda ate wamobanye Polo, ase watimohele miliki ongo la woyogo, atimotekese koto moto tueti e wato wande omogamesi.24Mbuse e ma masio, Peliki adjali iwo la moli onde Dulusila, ongo odjaakali Moyuda, amotomi moto okamoweli Polo, amookali koto la loyi lodhendji omogemeiyeli Kilisito Yesu. 25Ase ango einyali inde sambo dja omeemene, la oyatekesi, la lisambesi wungo wogeleli, Peliki aokali boo, awongwesalii ate, ''Sikandjo kekeyo, ase inga engele eesi ndamu eenane ikoowela alidji.''26Adjaaki koto la molambe ate Polo akomoha wambele, eho lenge adjaakali omoweli mbala la mbala la osololi la inde. 27Ase la mbuse e mbula iwale Polokisi Pesitusi ayadjimbali la ebete e Peliki, ase nda Peliki abalali ate Wayuda waemele la inde, amotikali Polo anangani la woyogo.

Chapter 25  
1Masio masato mbuse e olingeli e Pesitusi la okumu wonde, alongwoali la Kaisalia, atelia la Yelusalema. 2Wanganga-Mwengei makumu la iloko wa Wayuda, wamopundali Polo liwoso lande, wapotali oyatati la inde, 3wadjaaki omoongi ate awaokele magba, la omokoesi Polo, atome wamowele la Yelusalema, kaikoase wadjaakali omoaleli lisala la omooli la mboka.4Pesitusi awongosali ate Polo adjei la woyogo e Kaisalia, inde amene koto akobalaka okii ongo la loga. 5Aasali alidji ate, ''Wango wadjei la okumu ndondo enu, wayadjimbe mongindji la mbai wamopunde, inga loyi lopundake wodjei atie moto oho.''6Pesitusi aetesali masio mwambi inga liomu ndondo ewu, ayadjimbali la Kaisalia, ekundu eho, ayabatali la ngbelengo e masambi, atomali ate wadje la Polo atie inde. 7Ango oumali inde, Wayuda wango wayadjimbali tee la Yelusalema wayamalia ango omolingi, wadjaali omopundi la sambo ngbii koto e sungu sungu djinge etiengali iwo oenesi womeemene woho. 8Polo awongosali la osambi ate, ''Ikeliti obe te oikima la loyi e pui e Wayuda, inga te la tepelo, inga te la kole e Kaisalia.''9Ase Pesitusi nda ebalali inde ate Wayuda wamoemele, amowongoeselali Polo ate, ''Ogemei oteli la Yelusalema la osambesani liwoso la mbai la loyi e dji sambo ndjo?'' 10Ase Polo aasali ate, ''Ikoyamalaka liwoso la ngbelengo e masambi e Kaisalia, enge owongi la mbai osambesani. Iwakeliti Wayuda obe te woikima nda ndenge owe amene okoeneke eho.11La ndjongo inga idjaa moto mobe, inga koto ikeli loyi liesi wungo woengi la logo, itoniti logo. Aseko inga sambo djinge ikohelesaka iwo mbai idjangi kole moto te moikima aengiti okawi mbai atie ewu saa ate awaemelese .Ibali oki osambi atie Kaisala.'' 12Mbuse e Pesitusi osoyi ndungu la wato wande, awongosali ate, ''Nda eongi owe oki osambi atie Kaisala; okoke atie Kaisala!''13Ambuse e masio, likumu Agilipa mongindi la Belenisa waumali la Kaisalia la omodhendji Pesitusi. 14Edjaki iwo oetesi masio ngbii ongo, Pesitusi amosumbelali likumu mboli e Polo ate, ''Molome mwesi adjei ala, ongo omotiki Peliki la woyogo.'' 15Ango edjaaki mbai la Yelusalema, wanganga-Mwengei makumu la iloko wato wa Wayuda wadjaali oasi sambo djinge imodhengi, waongoli la mbai ate imokwese. 16Iwawongweselali ate Waloma watidjaaka la ehahaneli ekawake moto la loyi eokeli wato magba, liwoso ate moto oho ongo opundani aenane la wapundi wande atote nano esambake loyi wungo wopundani inde la eho.17Eho lenge ango edjaali iwo ala, itiumwali, ekundu eho iyabatali la ngbelengo e masambi, itomali ate wamowele moto opele oho. 18Ango eyamalali wango wamohelesali, watimopundali te la eesi e sambo mbe djinge idjaaki mbai omomungweli. 19Aseko wadjaaki ndji obatani la inde kokia la ndenge ewu eyakongake la Mwengei, la loyi koto e Yesu mwesi ndjo ongo ogwa, ase ongo Polo adjaaki ndji oasi ate adjei la mokalo. 20Mbai iyawedjaali la kole e kokia eho likolo e djinge sambo, imohuelali inga akogemia oki la Yelusalema osambesani ongo la sambo djaho.21Aseko Polo aongoli ate wamobanye laate loyi lotenane la okumu wosungu, ndjongo itomaali ate wamobanye tee ango ekomotoma mbai atie kaisala. 22Agalipa aasia la Pesitusi ate, ''Ibali ate imooke koto moto oho mbai amene.'' Pesitusi aasali ate, ''ekundu okomooka.''23Ekundu eho, Agilipa la Belenisa wadjaali la ndenge e otwa, walingelali la monguta e masambi mongindji la makumu e wasoda koto la wato ngbii e gbata. Pesitusi atomali, wadjaali la Polo. 24Pesitusi aasali ate, ''Likumu Agilipa la ino kpaa wango wadjei mongindji la iso aha, omwenini oholo moto ongo Wayuda kpaa waongoli mbai la Yelusalema koto ahala, wadjakali opami ate ewongiti kine la inde odjei la mokalo.25Mbai ieneli ate akeliti loyi lungo liengi la logo. Ase ango inde amene aongoli ate ake okasambi atie Moto o mogano mosungu, itotali eteneli e omotomi. 26Ase la loyi lande, iti pendja la loyi e modhingelake Likumu la mbai . Eho lenge imopumbesi liwoso lanu, la oeteli liwoso la owe, Likumnu Agilipa. la ebili ate, mbuse eho lisambesi likokelana, ienge ototi ma loyi limodhingake. 27Laate iyewi ate omotomi mohelani la woyogo odjangi oasi obe wonde edjei loi lo ekete.

Chapter 26  
1Agilipa aasali la Polo ate, ''Ehekemeli la owe mboka la oasi la loyi e owe amene.'' Ndjongo Polo ananolali ewo ende ase apotali oasi la osambi ate. 2''La sambo kpaa djinge Wayuda wakambi mbai la eho, Likumu Agilipa, ikoyatangaka moto o mwemu nda edjei liwoso la owe nde iengi osambi la lisio la keke, 3la ebili ate, owe oewi olamu ehahaneli kpaa koto wakokia kpaa ndondo e Wayuda. Eho lenge iyakongi la owe ate ooke mbai la motema ndayi.4La enge edhengi mokalo mo mbai opoti olenge wungo wobeki mbai la eho tee lipotele e moki mo mbai koto la Yelusalema. 5Wayuda kpaa waewi mbai liwoso tee la lipotele waewi, inga wabala ototoli, ate la otutei ma lingomba linge lieti sambo tetelake la losambo lasu, idjaali Mopalisayo.6Sikandjo ikosambesanaka la loyi e liwuna linge Mwengei ahali watata wasu. 7Liwuna linge maliye liomu la maale masu wakolambelaka ototi liengesi laho, la okeleli Mwengei otomo likolo la wuse, edjei la lu loyi nde Wayuda wapundi mbai la eho , Likumu. 8Lande, egemeitiaka ino ate Mwengei akosusolaka wato waguake?''9Mbai ikobundwali la motema mo mbai ate, ewongi la mbai okeli sambo ngbii la owamaleli kombo e Yesu moto o Nazaleta. 10Ikelelali eho la Yelusalema. Ibatali la woyogo wasatu ngbii, laate itotali wotomo wuho atie nganga-Mwengei likumu, engele eengali oolani, idjaakali ooni oolani. 11Idjaaki owahekeli iwo etumbu mbala la mbala la wasinagoga kpaa, idjaakali owahili la otetelake ate waungane ogemei. Nda edjaakali mbai la limemu lawu, ikeeli lihele tee la oenesi iwo odjidji te ongo la djieti gbata.12Ndji la mogalia muho, ango edjaakali mbai oki la Damasi, la otomo e wanganga-Mwengei makumu; 13la mbile, ieneli la mboka, likumu, ngbai eesi wungo woeti ongali wo wuse ebingia tee ongo likolo la lisuka suka la mbai la wango koto wadjaaki oki la mbai mongindji. 14Ango ekwiya iso kpaa la mbume, iyokia moli mwesi moasia la mbai la monoko mo Ebele ate, 'Saulo, Saulo nda ndenge okoeneseke owe mbai odjidji? Ekodja la owe minga oyamaleli misete.'15Ase mbai iwongolali ate 'Owe ndai, Likumu?' ase Likumu oasali ate, 'Mbai Yesu ongo okomoeneseke owe odjidji. 16Longwa la mbume, yamala la makolo ma owe, la ebili ate edjei la loyi e ehele kole nde iyaenesi atie owe, la ooni owe nda mokeleli la mototoli e sambo djinge ieni owe koto la sambo djinge ekoenese mbai owe la enge edhengi mbai; 17iwooni ndondo e wa wato koto e wapagano, wango ekotomaka mbai owe atie iwo, 18la owadhuholi maiso, la olongosi iwo la likolo laate waume la hoho koto owalongosi la okulu e mondjili laate wadje atie Mwengei, laate watote olimbesi e masumu koto lisango ndondo e wango wasatisani la mboka e ogemei wou atie mbai.'19Eho lenge, Likumu Agilipa, itiengali okokeyi saki eho e likolo; 20ase atie wango wadjaakali poo la Damasi koto atie wango wadjei la Yelusalema, la moki kpaa mo Yudea, koto atie wapagano, ikpalali mboli ehele ate, ''Ewongi la iwo okukoli motema koto oyakalambi atie Mwengei koto la okeli tomo djinge ienesi ate wakukoli motema. 21Edjei la loyi e sambo djaho nde Wayuda wahelali mbai la tepelo, walukali ondjoli mbai.22Kaikonde, nda ndenge etoti mbai ligamesi linge lilongoyi atie Mwengei ikohaka tee lisio la keke litotoli atie wato wakeke koto la wato wasungu, ase itidjaali oasi loyi lodji, ndji enge Watiesakoli la Moize waasali ate ewongi okeleni-23ate kilisito awongi oeni odjidji, nda moto o poo ongo obasi longwa la wagwi, awongoli otiesakoli ngbai atie wa wato koto la wapagano.''24Ango edjaakali Polo oasi sambo djaho ndondo e osambi wonde, Pesitusi aasali la moli mopamake ate, ''Polo oyekoli ngbii e owumesia boli.'' 25Ase Polo aasali ate, ''Ikoniti boli, Pesitusi Moto o Mogano, ikopumbesaka nde wingbundu wimeemene koto la mamungwene malamu. 26Likumu ongo ikoasaka liwoso lande, la eyaseli wo hoho ayewi sambo djaho olamu; laate mbai igemei pendja ate la dji sambo ndjo edjeiti te la eesi enge inde adjangi oewi; laate loyi luho etikelenali la ebete eisanake.27Likumu Agilipa akowagemeiyaka Watiesakoli? Iyewi ate okowagemeiyaka.'' 28Ase Agilipa aasali la Polo ate, ''La ma engele keke okogemeiyesa mbai iume Mokilisito?'' 29Aseko Polo aasia ate ''Edjei la ma engele keke, inga koto mbuse e engele ndai, ikoemele nee liwoso la Mwengei ate te ndji owe moikima ase koto wango kpaa wakookaka mbai keke, oumeni ndenge edjei mbai, longosa ndji djii miliki.''30Ase likumu ayamalali, ndenge kikima koto la likumu o moki, la Belenisa, la wato koto wango wayabatali mongindji la iwo; 31ase ango edjaakali iwo opumbi, wadjaakali oasi iwo la iwo, ''Oholo moto ndjo akeliti loyi te lokeke linge liengi la logo te woyogo.'' 32Alidji, Agilipa aasali la Pesitusi ate ''Waongoki omodhei oholo moto inga ationgake oki osambi atie Kaisala.''

Chapter 27  
1Ango eteneli etotanali la loyi esu ate toke la andondoli ongo la Italia, wahali Polo la wato wadji wa woyogo la mawo ma likumu mwesi o wasoda, kombo ende Yuliesu, e ebiba e Ogisito. 2Tolingelali la andondoli enge elongoyi la Adelamitiumu, enge edjaakali oki la wibete winge wisukani la malia ma moki mo Azia. Topotali oki, Alisitalaka adjaakali mongindji la iso, inde moto o Masedonia e Tesaloniki.3Ekundu eho, toyamalali la Sidonia, ongo Yuliusi adjakali la motema mo wouma atie Polo, ahali koto Polo mboka e oki okawadhengi wino wande la okatoti ligamesi atie iwo. 4Mbuse e olongoi ongo, tolekia kelekele e esii e Sipele, la ebili ate ehoho edjakali obingi liwoso. 5Tosombali ndondo e ewale, kelekele e Silisia la Pamipilia, toyamalali la Mila e Lisia. 6Ongo likumu o wasoda agbotoli andondoli eesi e Alezandelia enge edjaakali oki la Italia, atotelesali iso ndondo eho.7Ndondo e masio masungu tosombakali petee, la monga ngbii toumali la Kinidi, nda etotekesali ehoho ate totikee lihiele la mboka eho, tosombali kelekele e Keleta e Salomoni. 8Mbuse e osombi la monga kelekele eho, toumali la ebete eesi enge ewelani, makitikolo malamu, enge edjaaki ahue e gbata Lasea.9Toetesali engele ngbii, eumali sikandjo huko osombi la andondoli laate otoni wilaka e lisio lidhihake masumu lietali. Polo ahaali limungoli, 10aasali la iwo ate, ''Pele ieni ate ehele okendo e andondoli ekopumbesa huko, te sa e wihoo winge widjei la andondoli, ase koto la loyi e milimo masu.'' 11Ase likumu o waSoda amookelali nde mosombesi andondoli la meemene andondoli la ebete e obilei sambo djinge iyasali Polo.12Nda etidjaakali likitikolo laho olamu la oetesi engele e pio ongo, ndjongo wato ngbii wango wadjakali ndondo e andondoli waonoli ate tolongwe ango, la oluki inga wakoenga oumi te la Penesia la oetesi engele eho. Ango nde likitikolo e Keleta enge edhukwani la nolodi-esiti koto la sudi-esiti. 13Ango epotali ohohi ehoho e sudi maa keke, wabundoali ate mwano mowu moengesani. Watelesali longo, andondoli epotali osombi kelekele e Keleta.14Ase mbuse ehoho esungu enge eweli iwo ate hilikana eyadjimbia olongoi likolo la mokoli mo esii. 15Ango andondoli ebinganali la oteteli, etiengali koto omalesi moto la ehoho, toyadheeleli, tokpalanali. 16Toetali la Sudi e esii ekeke enge eweli iwo ate Koda, inga te ndjongo edjaakali minga laate totote te ma waato enge edjaaki mbuse e andondoli.17Mbuse e otelesi eho la andondoli, wapotali okeleli miliki misungu la oamalesi andondoli, nda edjaakali iwo owangi okanangani la ngene e Silitisi, wadjimbali wihoo winge wikosombesaka andondoli, la ndenge eho wayadheelia ehoho ewasombese. 18Kaikoase, nda edjaakali iso obingani la ehoho eho la ndenge mbe, ekundu eho wapotali olongosi wihoo wilitake ndondo e andondoli.19La lisio esato, la mawo mau amene walumbakolali wihoo wa andondoli la malia. 20Ango ekelali masio ngbii wuse la minoto mitidjaakali oeneni, koto nda ehoho enge edjaakali otobingi iso etidjaakali ekeke, lomungo wosu wokalake wosilali.21Ango ekelali iwo engele ndai odjangi olaki ilaka, Polo oyamalali awodja ewu, aasali ate, ''Pele, ewongoli ondjokini mbai, inga totihelali mboka e ewale tee la Keleta, nda totiene ehele huko. 22Sikandjo ikoongoko la ino odjeeni la motema e mogalia, laate molimo teeti ndondo enu ekosalamata, ndji andondoli muho amene nde mokobitana.23Laate la likolo la keke, ahumbwa mwesi o Mwengei ongo odjei mbai moto onde koto ongo mbai ikokelelaka otomo wosatu, ayamalali ahue e mbai 24aasia, 'Otiwange, Polo. Ewongi la owe oyamali liwoso la Kaisala, koto, dhenga! Mwengei aohiga la magba pendja wango kpaa wakokelaka okendo mongindji la owe la andondoli.' 25Eho lenge, pele, djaani la motema e mogalia! La ebili ate ikomogemeiyaka Mwengei ate ekokelana ndji ndenge endjaseli inde mbai. 26Ase malia makotolumba kelekele e esii eesi.''27Ango likolo e liomu la inei liliali, iso todjaakali ndji okpalani wiati la wiati likolo e ewale e Adelia, awodja e ewale, wato wa otomo e andondoli wapotali oeni nda wakoyandongbaka ahue e ma mbume. 28Wanangia longo elitake ongo gboo la moliki moesi, ase walumbia la malia Waengeya, waenia ate malia malindi metele tuku isato la sambo, wakia ma lihiele walumbia alidji moliki moho, waenia ate malia malindji ango metele tuku iwale la mwambi. 29Nda edjaakali iwo owangi ate totinangane la mabukeli la ebete eesi ndjo, walumbali longo inei mbuse e andondoli, wamalesa eho, wadjakali olambeli la motema mohelake ate wuse wotane.30Wato wa otomu e andondoli wadjakali oluki ate watile, wadjimbia andondoli mokeke ndondo e malia la okosi ate wapotia olumbi longo edji liwoso la andondoli. 31Polo asia la likumu o wasoda koto la wasoda ate, ''Inga wa wato watiabate ndondo e andondoli, watikala. 32Wasoda watenali moliki mungo mohelali andondoli mokeke, wadheeli eho eke.33Ango eumia ahue e otani wo wuse, Polo apotali ohekeli wato kpaa mogalia ate walake wilaka, aasali ate, ''Denda keke edjéi masio liomu la manei okolambelakani, otilakaka kotoni te ema teeti. 34Eho lenge, iwongini ino olakeni ilaka laate edjei libanyeli lanu, la ebili ate te swe eesi e moto monu motibitana.'' 35Mbuse e oasi djongo, atotali koto wokoke, amohali Mwengei pambo liwoso la iwo kpaa. Abukali eho, apotali olaki.36Iwo kpaa waumali la otetelake, wapotali iwo amene olaki ilaka. 37Iso kpaa todjaakali wato kama iwale la tuku sambo la motoba. 38Ango egbetali iwo ilaka, wapotali olumbi ndongo la malia la okokoli woliti wo andondoli.39Ango etanali wuse, wato wa otomu e andondoli watiewali moki muho, ase waeneli ebete eesi malia malingeli la mbume la likitikolo e ngene, watotali mwano inga ekoenga, onangi andondoli la likitikolo laho. 40Mbuse e oteni walongo wadheeli eho ekwe la ewale, ndji la enge engele watokolali miliki e wakai, mbuse e otelesi esindje e liwoso e andondoli la ehoho, watutiali likitikolo. 41Ase waumia la mokoli mwese mongene enge ewale ekolumbelaka eho malia wiati kpaa wiale, waamalesali andondoli ango, mbanda e andondoli enanganali la oteteli, etidjaakali koto obandani, ase esuki enge mbuse epotali obitani la ndenge e bo.42Wasoda watotali mwano ate waole wato wa woyogo weesi kpaa, laate moto tueti aenge obingi malia la otili. 43Ase likumu o wasoda abalali omokalesi Polo, atekesali koto iwo oengesi mwano mou. Atomali wango waewi obingi malia ate wayalumbe la ewale, wasawe kondolo. 44Wango wadji wakowatutia mbuse, woyahelele la mite, wango wadji woyahelele la wisuki wa andondoli. La ndenge eho ekelanali ate wato kpaa wasawe kondolo odjangi huko.

Chapter 28  
1Mbuse e okali wosu, tookali ate kombo e esii eho edjaali Malita. 2Wato wa moki muho watoeneselali magba, watoyambali la mwemu ngbii, walolesali misa la loyi e ewongo enge edjaaki oloyi koto la loyi e pio.3Ase Polo andukaali kula laate alumbe la misa. ndjoo mwesi epumbali la djinge kula otili ehela, eyahelelali la ewo e Polo. 4Ango eenia wato wadjaaki ango la esii nama eho e ngenge eyaheleli la ewo e Polo, wayaasania iwo iwo ate, ''Oholo moto meemene adjei mooli mo wato, inga te ate alongwali la huko e malia, womeemene wungo ekoongoko ohekeli etumbu etimodhee ate adje la mokalo.''5Ase Polo abandali ewo ende, ndjoo eho ekpia la misa, ndjongo Polo aokiti te oembi. 6Wadjaakali omolambeli inga ewo ekomokunda te ogwi mbala kikima. Ase mbuse e olambeli engele ndai, odjangai oeni loyi te kikima emoumeli, wakukolali mamungo mau, wapotali oasi ate adjei mwengei mwesi.7Ahue e ebete eho, moto mosungu e esii eho, kombo ende Pubiliusi. Adjaakali la mbume djande, atoyambali olamu, atobatali koto atie inde masio masato la logoo. 8Eumaali, sango pubiliusi aembaali ekoni e oteli misa la osolo e makila. Polo akeeli okamodhengi, ayakongali, abatali mawo likolo lande, akalali. 9Mbuse eho, wato wadji wa esii eho wango wadjaakali la wikoni, wadjaaaki koto odji atie inde, wadjaakali ototi mokalo. 10Watotemeiyali nee. Ango epotali iso ototi okende e andondoli, watohali ilaka kpaa winge wiengi la okendo wosu.11La gboo e ndebo esato, tototali andondoli eesi enge elongwali la Alezandelia, enge eetesali engele e pio la esii eho, moto mo andondoli eho edjaali la elembo,''Wana wa Djeusu.'' 12Towumali la Sulakusa, toyabatali ongo masio masato.13Tolongwali ongo, tosombali kelekele, toumali la Legiuma. Mbuse e lisio liesi, ehoho eesi e sudi ehohali, toumali la Puteoli ekundu eho. 14 Togbotoli wamaangbasu la moki muho, watoongoli ate toyabate mongindji la iwo poso eesi. Edjaakali la ndenge eho nde eumali iso la Loma. 15Ango eokaali wamaangbasu mboli esu wadjaali tee la likitikolo e Apiusi ebete elangalake edjaali ndi minguta isato, laate wandongbane la iso. Ango Polo awaeneli, amohali Mwengei pambo, atetelali koto wenge.16Ango eumali iso la Loma, wamohia Polo mboka e oyabati inde amene mongindji la soda ongo odjaali olambiani la inde. 17Mbuse e masio masato Polo awelali wiloko wa Wayuda. Ango eyaboleyali iwo, apotali oasi la iwo ate, ''Pele, inga te ate itikelali ema eesi ebe atie wato, te la wihahaneli e watata wasu, ikawanali nda moto o woyogo tee ongo la Yelusalema la mawo ma Waloma.'' 18Mbuse e Waloma osambesi mbai, wabalali odhei mbai, la ebili ate itidjaali te la loyi loikima atie mbai enge ewongoki la logo.19Ase nda Wayuda watonali loyi luho, ihilanali la oongi ate ike osambi liwoso la Kaisala, ase etidje nda nde idjei la loyi loesi epundake moki mo mbai. 20Eho lenge, iongoli la oyakongi ate isolole la ino, la ebili ate edjei la loyi e mokalo mo Isalayele nde inangani la mi miliki.21Iwo waasali la inde ate, ''Tototakiyo ekpata teeti enge elongoyi la Yudea la loyi e owe, moto tueti ndondo e wamangbasu wango wadji atohi iso mboli inga te otoaseli iso loyi loesi lobe la kole e owe. 22Ase tomungoyi ate edjei olamu tooke atie owe amene wungo wokomungwaka owe, laate la omeemene, la wungo wodhendji ma enge lingomba, toewi ate wiati kpaa wato wakoaselaka eho obe.''23Wiloko waho ebete eikima la Polo waonoli wuse woesi, wuse woho wadjaali wato ngbii ogbotoni la inde la ebete enge edjaakali inde ayabati. Awalumbwelelali loyi luho la ohekeli litotoli lilamu la loyi e okumu wo Mwengei, la olukani owagemeiyesi la enge emodhengi Yesu, la owainyei pui dja Moize koto e watiesakoli, opoti boo tee la pokwa. 24Wadji wagemeiyali sambo djinge iyasanali, ase wadji watigemeiyali.25Nda edjangali ookani ndondo ewu, wapotali oki, Polo aasali la iwo ate, ''Elimo satu aasali olamu ango edjaali oasi la watata wasu la mboka e motiesakoli Isaya. 26Inde aasali ndjo, ' keke atie wa wato, aasa koto ate, ''Okookani, ase otihelani kole; odhengi, okodhengani ase otieneni.27Laate motema e wa wato eteteliga, koto la matoyi mawu, waoki odjangi okeli te ema, walimi koto maiso mawu, laate watiene la maiso mawu koto watioke la matoyi mawu, koto watihele kole la motema mowu, watiyakukole, laate itiwakalese'''28Paulo aasali a leeti, ate, ''Yewani ate, mokalo mo Mwengei etomani atie wapagano, iwo wakooka eho pendja.'' 29Ango easia Polo ndjongo, Wayuda wakeeli la mosio iwo la iwo.30Polo ayabatali wilanga wiale kpaa la monguta monde amene eputelake, adjali owayambi wato kpaa wango wadjaakali oki omodendji. 31Inde adjaali oinei iwo okumu wo Mwengei la otiesakoli sambo idhendji Likumu Yesu Kilisito la hoho, koto la womeemene odjangi litekesi.

## Romans

Chapter 1  
1Polo, motuke mo Yesu Kilisito pe moto ongo owelani laate adje toma, ongo aononi laate atiesakole mboli ndamu e Mwengei. 2Enge Mwengei aunaali la mboka e watotoli wande pe la madhingo masatu, 3la loyi e mana onde ongo owotamali moto la litoto e Dawidi.4Ongo, ngambo e elimo satu, atangamali mana o Mwengei la okulu e libasi mbuse e logo: Yesu Kilisito Likumu lasu. 5Ongo la mboka ende tototi magba masungo e kelake otomo mosatu e toma la oinei la mboka e kombo ende wato wa miki kpaa etemeya e ogemei; 6miki atie ino pe owelanini laate odjeeni wato wa Yesu Kilisito.7Atie wato kpaa wadjei la Loma, wato wango Mwengei awabali, wango awaweli laate wadje wasatu: Magba masungu pe logoo e Mwengei sangbasu pe e Likumu Yesu Kilisito edje la ino.8Liwosoyo kpaa, imowongoseli Mwengei o mbai dombwa la mboka e Yesu Kilisito, la loyi e ino kpaa, laate la miki kpaa wato wakoaselaka mboli e ogemei wonu. 9Laate Mwengei, ongo ikomokelelaka otomo mosatu la molimo mo mbai la loyi e mboli ndamu e mana onde, ayewi ndenge ikootolokoni wiengele kpaa la oyakongi wo mbai, 10ikoyakongoko ate sikalandjo, inga ekoenga, sambo dja mbai e gboo esombe olamu la mwano mo Mwengei laate idje atie ino.11Laate idjei la ehoha etetelake e oeneni la ino, la ebili ate iohekeleni ma likao e elimo laate oumeni la otetelake. 12Inga, kaikoase, laate tohekelane mohandja, moto la moto adje la mohandja la ogemeyi e odji, enge enu eumese mbai la mohandja pe enge e mbai eumese ino pe la mohandja.13Wamanima, ibali oyewi ate mbala ngbii ikoanaka odji atie ino, kasi tee sikalandjo itotiti mboka, laate itote pe ma pukapuka atie ino ndenge kikima pe la miki mingi mitikali. 14 Idjei la nongo e Wageleki pe e Wabalabala, e wato wa lokenge pe e wikete. 15Ndjongo idjei la ehoha etetelake e otiesakoli ino wato wango wayabati la Loma mboli ndamu.16Laate itiokelaka mboli ndamu ndundu, aseko, eho nde okulu wungo Mwengei akokelelaka la ebili ate moto kpaa ongo odjei la ogemei akale, Moyuda liwoso, pe alidji Mogeleki. 17Laate olamu wo Mwengei wokoeneneke la ogemei wungo moto adjei la eho pe eho ekobekisaka ogemei wonde ndenge edhingani ate: Kasi moto molamu la ogemei akodja la mokalo.18Limemu e Mwengei ekolongwaka likolo pe odjimbeli ekaleli kpaa edhendeake Mwengei pe sambo kpaa edjangake womeemene e wato wango wakodhihaka womeemenene la sambo djinge idjangi womeemene. 19La ebili ate loyi wo Mwengei wungo waengi iwo oyewi ekoeneneke la hoho ndondo ewu, laate Mwengei akoeneseleke iwo eho la hoho.20Laate wikaleli wande winge witieneneke ekoeneneke la hoho tee la lipotele e moki, la ebili ate ekoeneneke la mboka e wiho winge ekeli inde, okulu wonde wo libela, pe Womwengei wonde, eho lenge wati te la ema teeti eyaselake. 21La ebili ate, inga te ate wamoewali Mwengei, watimoganali ndenge wakomoganaka Mwengei, pe watimohali dombwa, kasi mamungwene mau eumali e wikete pe motema mou mungo modjangi lokenge eumali molili.22Inga te ate waasa ate wadjei wato wa lokenge, kasi waumia wato waboli. 23Pe wadheiya omogani Mwengei ongo otiholoko waumia ogani elima e moto ongo okoholoko pe e mbulu pe e nama ikosombaka la mangbanda manei, pe la wandjoo.24Eho lenge la obilei wihoha e miteme mawu, Mwengei awadheiya iwo wakele sambo dja onalili, laate wenge wau amene wioke ndundu. 25Wango waonoli ogemei moleho la ebete e ogemei meemene e Mwengei pe wayakongali pe wakelelali wiho winge wikelami la otomo wosatu la ebete e oyakongi pe okeleli Moto ongo okelali eho, ongo opambwani libela la libela. Ame.26Eho lenge Mwengei awadheiya watutie wihoha e wanesake wenge la ndenge e ndundu, la ebili ate wali wau wadheiya ndenge enge ewongi owanesi wenge, waumia owanesi wenge la ndenge enge ewongiti. 27Pele pe ndenge kikima wadheiya ndenge enge ewongi owanesi wenge la moli pe waumia olongoli pendja la ehoha etetelake iwo la iwo, pele la pele, wakokelaka sambo dja ndundu pe wakototaka liputi kpaa, enge ewongi la liwunga lau.28Nda etoni iwo ototi oyewi wo meemmene e Mwengei, Mwengei awadheiya watotie mamungwene mango atigemeyaka, laate wakele sambo djinge iwongiti.29Watumi la sambo djinge idjangi omeemene, la obe, la wononi, la motema mobe, la mohela, la ekaleli e oolake wato, la mosio, la ekosako, la lokenge mbe, wadjei wato wa ndungwanake, 30waasani sambo mbembe ndondo ewu amene, mitone ma Mwengei, wato wa ogene, wato wa elolo, wato wango wakoyaganaka, wato wango wakolukaka ndenge poli ekelake sambo mbe, wato wango watitemeyaka wa sangbau la wa ngbau. 31Wadjangi lokenge, watiengesaka mauna mau, watibalanaka ndondo e lowela, wadjangi motema magba.32Inga te ate wayewi olamu pui e ekaleli elamu e Mwengei, ate wato wango wakokelaka djinge sambo wawongi la logo, wadjei ndji wakokelaka eho, watisuke ango, kasi wakoemeleke pe la wato wango wakokelaka sambo djaho.

Chapter 2  
1 Odja te ndai, moto, owe moto okotenaka sambo, oti la loyi eyasake inga okosambesaka. Laate, ango ekotenaka owe sambo e wiino wa owe, okoyahelaka owe amene, la ebili ate owo ongo okosambesaka okokelaka pe ndji ndjongo nda iwo. 2Toyewi ate Mwengei akosambesaka wato wango wakokelaka djingi sambo, pe osambesi e Mwengei ekotutiaka omeemene.3Kasi owe moto, omungoi ate okotila osambesi e Mwengei ango okotenaka sambo dja wato e ndenge enge, kaiko owe pe okokelaka ndjinge sambo? 4Inga nde okodhendjiaka wogumake e wolamu wonde pe ekaleli ende enangake motema, pe e motema molai monde? la ebili ate otiewe ate womoto wo Mwengei eengi ookpali owe okukole motema?5Kasi nda edjei owe la motema motetelake, pe otonia okukoli motema, okoyawelelaka nde limemu lisio la gboo pe Mwengei akoenese limemu laho lisio linge akosambesa wato walamu.6Wuse wungo wokomoputa inde moto la moto la otutei tomo djande.7Akohekele mokalo mo libela atie wango wakolukaka otwa, mogano la wenge winge witiholoko la ndenge wakodjaaka la mohandja la tomo ndamu.8Akoenese oendji la limemu atie wato wango wabali misio pe wango watitemeyaka womeemene kasi wakotemeyaka sambo djinge idjangi womeemene. 9Wodjidji la wilelo wikodja atie wato wango wakokelaka sambo mbembe, liwoso yo atie Moyuda, ase mbuse atie Mogeleki.10Otwa, mogano la logoo atie moto kpaa ongo okokelaka enge edjei olamu, Moyuda liwoso, ase mbuse Mogeleki. 11La ebili ate Mwengei ationoko mbanda.12Wato wango waewiti pui, ase wakokelaka masumu, wakogua inga te ate watidjakali la pui, kasi wato kpaa wango waewi pui ase wakokelaka masumu, wakosambesama la otutei pui djaho.13La ebili ate, la maiso ma Mwengei, wato walamu wati wango wakookaka pui, kasi wango wakotemeyaka pui dja Mwengei nde wakotangama wato walamu. 14Engele wato wa miki minge wati la pui wakokelaka sambo dja pui ndji nda ndege edjei iwo wato, wato waho, inga te ate watidjaka la pui, wadjei la pui la mitema mau amene.15Iwo nde wato wango wakoeneseke ate sambo dja pui isiakani la mitema mau, ango oewi wou ekototoloko mongindji la iwo pe, la mamungwene mau amene, ekoapundaka inga pe ekowalongisaka. 16Eho ekokelama la lisio linge Mwengei la mboka e Yesu Kilisito akosambesa sambo dja wato djinge iisana, la otutei mboli ndamu enge ekotiesakolaka mbai.17Kaikonde, inga wakoowelaka Moyuda pe okobataka motema la pui pe okoyaganaka la loyi e Mwengei, 18pe oewi mwano monde pe okogemeyaka sambo ndamu ngbii la ebili ate waotiesakolate pui la monoko; 19pe okogemeyaka ate odjei mosombesi e wato wagwi maiso, hoho e wato wango wadjei la molili, 20monanoli e wikete, motiesakoli e wana wakeke pe moto ongo onangi gbondo e sambo e lipoteli e oewi pe e omeemene enge edjei ndondo e pui.21Ase owe moto ongo okotiesakolaka wato wadji, otiyatiesakolaka owe amene? owe moto okotiesakolaka ate otiyiwe, otiyiwaka? 22Owe moto okwasaka ate, wato watikele eteba, ndjoni ekokelaka owe eteba? Owe moto ongo otoni pui, ndjoni ekoiwaka owe la ndondo e watepelo?23Owe moto ongo okoyaganaka la loyi e pui, okomookesaka Mwengei ndundu okokelaka nsambo djinge itekesani la pui? 24Laate, kombo e Mwengei ekotanganaka la miki, la loyi e ino, ndji nda ndenge edhingani.25Meemene, otenani kombeni edjei la kole ndji inga okotemeyaka pui, kasi inga okobukaka pui, oteneni kombeni e owe eumia odjangi otenani kombeni.26Eho lenge inga moto ongo otenaniti kombeni, akotemeyaka maongani ma omeemene ma pui, odjangi oteneni wonde ekotangema nda otenani kombeni, te ndjongo? 27Pe moto ongo wenge wande eteneniti kombeni, ango ekoengesaka inde pui, akoosambesa owe moto odjei la pui enge edhingani pe otenani kombeni kasi okobukaka pui.28Laate Moyuda etidje moto ongo odjei ndjongo saa, ndji ndenge kikima pe otenani kombeni edjeiti ongo okoeneneke saa e wenge .29Kasi Moyuda omemene edjei nde moto ongo odjei ndjongo la ndondo, pe otenani kombeni e inde edjei enge e motema la elimo, kasi te e pui djinge isiakani. Mogano e moto oho elongoiti atie wato, kasi atie Mwengei.

Chapter 3  
1Moyuda aeti wadji wato la nde, inga otenani kombeni edjei la nda kole? 2Aeti la sambo kpaa. Liwoso liwosoyo, laate wawahali iwo maloba masatu ma Mwengei.3Sikalandjo toase woni? Inga wadji Wayuda wadjangi ogemei, odjangi ogemei wou eengi okeli ate womeemene wo Mwengei etikele otomu? 4Te, te wokeke! kasi dhee eenane ate Mwengei akoasaka meemene, inga te ate moto kpaa akoasaka moleho, ndji ndenge edhingani ate: Laate owe oenane moto molamu la maloba ma owe pe olonge engele ekosambaka owe.5Kaikoase, inga odjangi womeemene wosu epumbesia la hoho womeemene wo Mwengei, tokoasa nde? Mwengei adjangi nde womeemene ango ekopumbesaka inde limemu lande? ( ikoasaka ndenge ekoasaka moto). 6Te, te wokeke! inga ndjongo, Mwengei akosambesa moki nda ndenge?7Kaiko ase inga la loyi e moleho mo mbai womeemene e Mwengei eeneni la hoho alidji la loyi e otwa wonde, nda ndenge sikandjo wakwesi mbai la loyi ate idjei moto mobe? 8Pe nda ndenge totiase, ndenge wadji wato wakotohengelaka iso ate tokoasaka: Dhee tokele obe la ebili ate sambo ndamu edje? Wato waho wakokondja eguele esungu enge eengemani la omeemene.9Toase woni? iso nde todjei ebete enge eeti wolamu? Te ndjongo! La ebili ate liwoso toenesali ate Wayuda la Wageleki iwo kpaa wadjei wato wamasumu.10Ndji ndenge edhingani ate: Moto tueti adjei moto molamu, te te mokikima.11Moto tueti ati la lokenge e ookake; moto tueti akomolukaka Mwengei.12Wato kpaa wadheiya mboka, iwo kpaa waumia pamba; moto tueti akokelaka olamu, te te mokikima.13Mooli mowu edjei mbila e ohola, wakokelelaka olemu wowu la ohengeli. Ngenge e ndjoo edjei la wihulu wau. 14Pe monoko mowu etumi la liwuna mbe pe la maloba mbe.15Mangbanda mawu makokeke obangu oswi makila. 16Obitisani la magba widjei wiati kpaa ekosombaka iwo. 17pe wayewiti mboka e logoo. 18Omowangi Mwengei eti la iwo te wokeke.19Toewi ate nsambo kpaa djinge ekoaselaka pui easi djaho la wango wadjei sese e pui, laate monoko kpaa modhikane pe moki kpaa edje la huko liwoso la Mwengei. 20Eho lenge moto te moikima akotangama moto molamu liwoso lande la sambo dja pui, la ebili ate la mboka e pui nde lisumu eyewani olamu.21Kasi sikahala nda ndenge pui eti kine, wolamu wo Mwengei eenani la hoho, ndenge pui pe watiesakoli watotoli la loyi laho; 22 Wolamu wo Mwengei la mboka e omogemei Yesu Kilisito, la loyi e wato kpaa wango wadjei la ogemei. La ebili ate woetisani woti.23Laate wato kpaa wakeli lisumu watiwumaka la otwa wo Mwengei, 24ase edjei nda watoti likao e pamba la ndenge ekotangemaka iwo wato walamu la magba masungu mande, la okpolani enge ekpolani iwo la lisango enge Yesu Kilisito aputali.25Mwengei amokawali adje likao lidhihake masumu la mboka e ogemei la makila mande. Akelali ndjongo la oenesi wolamu wonde amene, laate adjakali olimbesi masumu mango makelamali gala engele Mwengei adjakali onangi motema, 26la oenesi olamu wonde amene la ehele engele, laate adje moto molamu inga te ate ango akotangaka moto ongo okomogemeyaka Yesu ate adjei moto molamu.27Ndjongo, loyi eyaganake edjei eni? Eti kine. La nda pui? Enge e tomo? Te, kasi la pui enge e gemeyaka. 28La ebili ate toeni ate moto akotangamaka moto molamu la ogemei kasi te la sambo dja pui.29Ndjongo Mwengei adjei saa Mwengei o Wayuda? Ati Mwengei o witondo wadji? eiyee! inde adjei pe Mwengei e witondo wadji koto. 30Inga meemene Mwengei adjei ndji moikima, ongo okotanga wato wango watenani kombeni wato walamu la loyi e ogemei, pe akotanga wato wango watitenane kombeni wato walamu la ogemei wou.31Tokolongosaka nde pui la ogemei wosu? Te, te okeke! Tokogemeyesaka nde pui.

Chapter 4  
1Tokoasa woni la loyi e Abalahama, tata osu, atotali nde la otetelake wonde amene? 2Inga Abalahama atangamate moto molamu la sambo djande, aengali oyagani, kasi te la maiso ma Mwengei. 3Ndjongo, lidhingo liasi woni? Abalahama amogemeyali Mwengei, ase aenenali moto molamu.4Ase moto ongo okokelaka otomo akokondja liputi, liputi laho liti makao ma mpamba, edjei nda nongo ende. 5Kaiko, moto ongo okelitiaka wotomo, ase amogemei inde ongo okotangaka moto ongo okomodhendjiaka Mwengei ate adjei moto molamu, wogemei wonde etangemi womeemene.6Ndji ndenge Dawidi pe aaselali mwemu la moto ongo Mwengei amoeni moto molamu, te loyi e tomo. 7Mwemu e wato wango walimbesi tomo djau e bukake pui pe wango Mwengei adhihi masumu mawu. 8Mwemu la moto ongo Likumu atitoloko masumu mande.9Mwemu moho modjei saa e wato wango wateni kombeni inga pe alidji koto la wato wango watenaniti? Laate tokoasaka ate: Ogemei wo Abalahama ekelali ate wamotole moto molamu. 10Kasi nda engele wamotololi ndjongo? Mbuse e inde otenani kombeni inga ndji atenanakiyo? Eti engele etenanali inde kombeni kasi ndji atenanakiyo.11Abalahama akondjali elembo, epoti oasi atenanali kombeni, eho edjei elembeteli e sambo ndamu djande pe la ogemei wungo adjaakali la eho engele enge atenanakiyo kombeni, laate awume wawa e wato kpaa wango wadjei la ogemei inga te ate watitenanali kombeni, laate wawatole wato walamu. 12Adjei pe wawa e wana wango watenani kombeni, te ndji e wato wango wakohelanaka la otenani kombeni, kasi pe la wato wango wakotutiaka mboka e ogemei enge sangbasu Abalahama adjakali la eho ndjiyo atenanakiyo kombeni.13Ase etidjiakali la loyi e pui nde Abalahama inga litoto lande atotali liwuna ate akodja mototi e lisango e moki mwesi ndjo, kasi edjakali nde la loyi e sambo ndamu enge elongoyi la ogemei.14Inga wato wango wakonanganaka la pui wadja watoti wa lisango, ogemei eumia ema pamba alidji liwuna pe elongoyi.15Meemene, pui ekweseke moto limemu e Mwengei, kasi ongo ebete eti pui, obuki pe pui eti.16Eho lenge ekelamali la loyi e ogemei, la ebili ate eho elongoi la logoo wosungu, laate litoto lande kpaa motote liwuna, ndji enge etinanganaka la pui, kasi pe enge ekonanganaka la ogemei e Abalahama. Inde adjei Wawa osu kpaa, 17Ndji ndenge edhingama ate: Iyobati owe Wawa e witondo ngbii.Eho ekelamali la maiso ma Moto ongo inde amogemeyali, eengi oasi Mwengei, ongo okowongosaka wato waguake la mokalo pe akowelaka wiho winge witi nda widjei.18Inga te ate atidjakali la ema emohake mwano, adjakali la mwano pe la ogemei, ate akouma wawa e witondo ngbii ndenge eyasanali ate: Litoto la owe likodjaa ndjongo.19Ase ogemei wonde wotilembali, adhendelali wenge wande la engele eho nda eguala, laate adjakali la wilanga kama esi, pe alidji solo e Sala nda eguala.20Ase la liwuna e Mwengei, Abalahama atidjangali ogemei pe atidjakali la kokia, kasi aumali nde la okulu la loyi e ogemei wonde, amoganali Mwengei. 21Agemeyali meemene ate aengi pe oengesi sambo djinge aunali. 22Eho lenge, wamotololi moto o meemene.23Ase, liloba linge ate: wamotololi, etidhinganali la loyi e inde amene. 24Kasi pe la loyi e iso wango wakotolama wato wa meemene, laate tomogemeye inde ongo amosusoli Yesu Likumu lasu tee ongo la wato waguake. 25Inde akawanali la loyi e masumu masu, ase inde asusuali tee ongo la wato waguake la otoli iso wato wameemene.

Chapter 5  
1 Eho lenge, nda etoloni iso wato wameemene la loyi e ogemei, dhee todje la logoo mongindji la Mwengei la mboka e Likumu lasu Yesu Kilisito. 2Enge la mboka ende, la ogemei pe, toengi oyandongbi ahue e Mwengei la ototi logoo wosungu eho, enge akotoeneseleke iso sikandjo; pe dhee toemele la mwano mungo modjei iso la eho e ototi otwa wo Mwengei.3Etisuke sa ango, ase toemele pe ndondo e wodjidji, la ebili toyewi ate wodjidji ekowotaka edjeeli e odjeyi la mogalia. 4Edjeeli e mogalia ekokelaka ate Mwengei amogemeye moto, ogemei wuho ekowotaka mwano, 5mwano muho etiokisaka soni, laate libalano e Mwengei etumi la mitema masu la mboka e elimo satu, enge etohi inde iso.6La meemene, ango edjakali yo iso la olembi, la engele enge ebatana, Kilisito aguelali wato wa masumu. 7Edjei monga mosungu ate moto agemeye omogueli moto omemene; kasi engele edji moto aengi te omogueli moto molamu.8Ase la oenesi ate Mwengei atobali iso, Kilisito atoguelali iso, engele edjakaliyo iso wato wa masumu. 9Eho lenge, nda etolania iso sikandjo wato wa meemene la mboka e makila mande, tokokala pendja la limemu e Mwengei.10Laate inga, ango edjakali iso mitone, towongosali ookani la Mwengei la mboka e logo e mana onde, sikalandjo ango ewongosia iso ookani, tokokala la mokalo monde. 11Etisuke sa ango, kasi tokoemeleke la Mwengei la mboka e Likumu lasu Yesu Kilisito, ongo otowongosi iso sikala la ookani.12Eho lenge, ndji ndenge lisumu lilingelali la moki la loyi e moto moikima pe logo la loyi e lisumu, ndenge kikima pe logo eyandjani atie wato kpaa la ebili ate iwo kpaa wakelali lisumu. 13Laate liwoso pui edje, lisumu lidjaali la moki, kasi watimotangelaka moto lisumu inga pui etidje.14Ase logo esombisali opoti Adama tee la Moize, esombisali te wango watikelali lisumu nda lisumu e Adama engele ebukali inde pui, inde ongo aengali la moto ongo aongooli odji. 15Ase pukapuka e likao esomboni la enge e liwunga. Laate inga la liwunga e moto sa mwesi wato ngbii waguali, logoo wosungu e Mwengei la likao e pamba, enge ehanali mongindji la logoo wosungu la mboka e moto sa mwesi Yesu Kilisito, ehi wato ngbii wolamu enge eenganiti la olamu teeti.16Pukapuka e likao eho e pamba esomboni la sambo djinge ekelamali la loyi e lisumu e moto sa mwesi oho. Laate lisambi enge edjali mbuse e liwunga sa esi enge epumbesali etumbu, ase likao linge lidjali mbuse e mawunga ngbii ekelamali ate wato watolane wato wa meemene. 17Laate inga la liwunga e moto sa mwesi logo esombesali la mboka e moto oho, wango wadjakali ototi ngbii e logoo wosungu pe e likao e pamba e omeemene wakodja la mokalo pe wakosombesa la mboka e moto sa mwesi, Yesu Kilisito.18Eho lenge, nda la loyi e liwunga sa liesi, wato wa ndenge kpaa, wakwesamali, ndji ndenge kikima pe la loyi sa esi ewumesake wato meemene, wato wa ndenge kpaa watoloni wato walamu la loyi e mokalo. 19La ndenge odjangi etemeya e moto sa mwesi ewumesali ngbii e wato wato wabe, ndenge pe etemeya e moto sa mwesi ewumesali wato ngbii wato walamu.20Kaikonde Pui edjali oyakpobi laate liwunga liwume ngbii. Ase ebete lisumu liwumali ngbii, logoo wosungu eenesanali ngbii alidji oyeti. 21Ndji ndnge kikima lisumu lisombesali ebete kikima la logo, logoo wosungu pe esombese la mboka e womeemene la loyi e mokalo mo libela la mboka e Yesu Kilisito Likumu lasu.

Chapter 6  
1Ndjongo tokoasa woni? ewongi tonangane la okeli masumu la ebili ate magba ma Mwengei matume ngbii? 2Te, te wokeke! Nda eguali iso la sambo dja masumu, nda ndenge kine eengi iso alidji oyabati ndondo e masumu? 3Wewini ate ino kpaa wango wapatisani ndondo e Yesu Kilisito, opatisanalini ndondo e logo londe?4Eho lenge, toombanali mongindji la inde la patisa esu ndondo e logo e inde, ndji ndenge Kilisito abasali tee ongo la wato waguake la okulu e otwa e Wawa, iso pe todje la mokalo moholi. 5Inga toyabondji la inde la logo nda enge e inde, edjei meemene ate tokoyabonda pe la inde engele ekobasa iso la libasi nda inde.6Toewi ate womoto wosu wo gala, wobakamali la kulusu la inde, laate wenge wasu e masumu etikele ema alidji, laate iso totidje kine mituke e lisumu. 7La ebili ate moto ongo oguiga aputi nongo e lisumu lande.8Inga toguiya ebete ekikima la Kilisito togemei ate tokodja pe la mokalo mongindji la inde. 9Toyewi ate Kilisito abasali tee ongo la wato waguake, atigua kine alidji; logo eti kine la okumu likolo lande.10La ebili ate logo wungo eguali inde aguali la olongosi lisumu mbala kikima la libela. Ase mokalo mungo modjei inde la eho, adjei la eho la loyi e Mwengei. 11Ndenge kikima pe ino, aeneni ate odjeini meemene wato waguake la sambo dja lisumu, ase wato wa mokalo la loyi e Mwengei la mboka e Yesu Kilisito.12 Eho lenge, otidheeni ate lisumu lisombese wenge wanu enge ekoguaka laate otemeyeni wihoha e waho. 13Otihekeleni kine alidji wisuki wa wenge wanu laate widje wisaneli e odjangi sambo ndamu, ase yahekeleni atie Mwengei laate odjeeni wato wango waguali pe sikandjo odjeini la mokalo, pe mohekeleni Mwengei wisuki wa wenge wanu laate widje wisaneli e sambo ndamu. 14La ebili ate, lisumu liengiti odjei la okumu likolo lanu, laate otini sese e pui, ase odjeini sese e logoo wosungu.15Ndjongo, nda ema? tokokela nde lisumu laate toti sese e pui, ase sese e logoo wosungu? Te, te wokeke. 16Oewitini ate inga okoyahekelekeni la moto mwesi odjeini mituke la omotemei inde, odjeini watuke wande nda ekomotemeyakani ino? Mituke ma lisumu la ogui inga mituke ma etemeya la ototi womeemene.17Ase kekedhinge la Mwengei laate odjaakalini mituke ma lisumu sikala owumigani otemei la motema mateya mango makondjalini ino. 18Nda ekpolonigani ino la lisumu, owumigani mituke ma womeemene.19IKoasaka la eyaseli e womoto la olembi e wenge wanu. La ebili ate ndji ndenge ehekelelini ino wusuki wa wenge wanu widje tuke dja ndenge e bukake pui, laate wibuke pui, sikala pe hekeleni wisuki wa wenge wanu widje tuke ma omeemene laate wikele sambo e wosatu. 20Engele edjakali ino tuke dja lisumu, womeemene wotidjakali likumu lanu. 21Nda pukapuka etotalini ino engele eho? Sambo djinge ekookakani ino sikala soni. Laate gboo e sambo djaho edjei logo.22Ase sikahala, nda ekaligani ino la loyi e lisumu, owumigani tuke dja Mwengei, pukapuka djanu edjei mokalo monu e wosatu, pe la gboo mokalo mo libela. 23Laate liputi linge lisumu likoputaka edjei logo, ase likao linge lihekeli Mwengei mpamba lidjei mokalo mo libela la mboka e Yesu Kilisito Likumu lasu.

Chapter 7  
1Wamanima, eengi nde odjei ate oewitini, (laate ikoasaka la wango waewi pui,) ate pui edjei la okumu likolo e moto engele edjei inde la mokalo?2La ekpangele, moli ongo oiki anangani la molome onde la pui engele edjeiyo molome oho la mokalo; ase inga molome onde agua, alongoiya la pui e molome onde. 3Eho lenge, engele edjeiyo molome onde la mokalo, inga auma moli o odji moto, wakomotolo inde moli o eteba. Ase inga molome onde agua, alongoiya la pui e inde, eho lenge inga auma moli o odji molome, ati moli o eteba.4Ndjongo wamanima wa mbai, la odhendeli pui, ino pe ogualini la mboka e mbeka e wenge wa Kilisito, laate oumeni wato wa odji moto, e moto ongo asusuali tee ongo atie wato waguake, laate tomowotele Mwengei pukapuka. 5Laate ango edjakali iso obilei wihoha wa wenge, wihoha wa masumi minge misuswanali la pui, edjakali okeli otomo la wisuki wa wenge wasu laate towote pukapuka e logo.6Ase sikahala, topumbiga sese e pui, laate toguiya la odhendeli ema enge etonangaki iso la woyogo. Laate todje tuke la ndenge poli e elimo, ase te la ndenge e gala la pui djinge idhingani.7Ndjongo tokoasa nde? pui idjei nde lisumu? Te, te wokeke! Meemene nda itiewe lisumu inga pui itidjaake. Pe, la ekpangele, nda iyewiti ononi inga pui itiasake ate : oengiti ononi ema e moto. 8Ase pui ehekeleli lisumu mboka e owoti la motema mo mbai wihoha e ndenge kpaa, pe inga pui etidjaake nda lisumu liguala.9Gala idjakali la mokalo liwoso ate pui idje, ase engele pui edjaali, lisumu ewongwali alidji la mokalo, ase mbai iguali 10pe ehele pui edjakali la loyi e mokalo, mbai ieneli eho ate edjei la loyi e logo.11Laate pui ehekeleli lisumu mboka, ndjongo eho egulali mbai pe eolali mbai la mboka e pui eho. 12Eho lenge, pui djaho amene idjei mosatu, alidji pui eho edjei mosatu pe e omeemene pe wolamu.13Ndindjongo loi wungo wodjei wolamu nde eumelali mbai logo? Te, te wokeke! Ase lisumu, laate eenane ate edjei lisumu, ewotelali mbai logo la mboka e ema enge edjei olamu, laate la mboka e pui, lisumu eume ema e masumu oyeti. 14Toewi ate pui idjei ema e elimo, ase mbai idjei la wenge e moeni, itambanali laate idje motuke mo lisumu.15Laate enge ekokelaka mbai iyewiti eho. Laate enge ebali mbai, itikelaka eho, ase enge etoni mbai nde ikokelaka eho. 16Ndjongo, inga ikokelaka loi wungo wobaliti mbai, igemei ate pui iyeti wolamu.17Ase sikahala ongo okokelaka eho etikine mbai, kasi nde lisumu linge liyabati ndondo e mbai. 18Laate iyewi ate ndondo e mbai olamu etiyabataka ndondo e mbai, easi nda ate ndondo e wenge wa mbai, ikobalaka okeli olamu, ase itiwumaka okeli eho.19Laate olamu wungo wobali mbai itikelaka eho, ase obe wungo wobaliti mbai eho nde ekokelaka mbai. 20Kaiko ase, inga enge ebaliti mbai eho nde ekokelaka mbai, eho eti lisumu la mbai moto ikokelaka eho, kasi lisumu linge liabati ndondo e mbai. 21Eho lenge, ieni ehele pui atie mbai: Engele ebali mbai okeli enge edjei olamu, enge edjei obe nde edjei atie mbai.22La motema mo mbai, ikoemeleke la pui e Mwengei. 23Ase ikoeneke la wisuki wa wenge wa mbai eeti pui enge ekosanaka kindo la pui e mamungwene ma mbai pe enge ekokpalaka mbai monangani atie pui e lisumu linge lidjei la wisuki wa wenge wa mbai.24Idjei moto o magba! ndai okokalisa mbai la wenge winge wikogulaka mbai wiengele kpaa la logo? 25 Mwengei atote pambo la mboka e Yesu Kilisitu Likumu lasu! Eho lenge, la mamungwene ma mbai idjei motuke mo pui e Mwengei, kasi la wenge wa mbai idjei motuke e pui e lisumu.

Chapter 8  
1Ase sikahala, huko eti kine atie wato wango wayabolei ebete eikima la Yesu Kiklisito. 2Laate pui dja elimo enge ekohaaka mokalo mongindji la Yesu Kilisito elongosi owe la pui e lisumu pe e logo.3Ase, ema enge eengakiti okeli pui laate wenge edjakali olembesi, Mwengei akelali eho la ndenge amotomali Mana onde moikima la wenge enge edjei nda enge e masumu la olongosi lisumu, alidji atenelali lisumu etumbu la wenge. 4Eho, womeemene enge eongoni la ogemei eengali atie iso wango wakokalaka te la ndenge esu e wenge, kasi la ndenge e elimo. 5La ebili ate wato wango wakobiliaka wihoha wa wenge wakoyahekeleke la sambo djinge ibali wenge, ase wato wango wakobiliaka elimo la sambo dja elimo.6La ebili ate onangani la wihoha wa wenge ekohaka logo ase onangani la sambo dja elimo ekohaka mokalo la logoo. 7Laate onangani la wihoha wa wenge einei motone mo Mwengei, laate eho etitemeyaka pui e Mwengei, kaiko eengiti pe otemei eho. 8Kaikoase wango wadjei la ekaleli e wenge watimoemelese mwengei.9Kaikoase, ino otuteitiakani sambo dja wenge, ase okotutiakani sambo dja elimo, inga elimo e Mwengei edjei ndondo enu. Ase inga moto atidje la elimo e Kilisito, moto oho ati moto onde. 10Ase inga Kilisito adjei ndondo enu, meemene wenge wanu wigua la loyi e lisumu ase Molimo modjei la mokalo la loyi e sambo ndamu.11Inga elimo e moto ongo omobasisali Yesu tee ongo la wato waguake eyabati ndondo e ino, moto ongo omobasasili Kilisito tee ongo la wato waguake akokela pe ate wenge wanu enge ekoguaka edje la mokalo la mboka e elimo e inde enge ekoyabataka ndondo e ino.12Eho lenge, wamanima, toongoniti otutei wenge la osombesi mokalo mosu la obilei wihoha wa wenge. 13Laate inga osombesani mokalo monu la otutei wihoha wa wenge okoguani meemene, ase inga oolani tomo dja wenge la ligamesi e elimo, okokalani.14Wato kpaa wango wakosombesamaka la elimo e Mwengei wadjei wana wa Mwengei. 15Laate otitotalini elimo e wotuke enge ekohekeleke alidji owangi, ase ototalini nde elimo enge ekeli ate Mwengei aototeni ino pe aowumeseni wana wande, enge la mboka eho tokodhumbiaka ate: Abba, Wawa!16Elimo eho amene ekototoloko mongindji la elimo esu ate todjei wana wa Mwengei. 17Inga todja wana, todjei pe watoti wa lisango, watoti wa lisango e Mwengei, ase watoti wa lisango mongindji la Kilisito, inga tokoeneke odjidji mongindji la inde laate totote pe otwa mongindji la inde.18Ikomungwaka ate wodjidji e ehele engele eti ema liwoso la otwa enge ekoenene la mboka esu. 19Wiho kpaa winge wikelama wikolambela la ehoha etetelake oeneni e otwa e wana wa Mwengei.20Laate wiho winge wikelama eumesamali ema pamba, te la ndenge eho amene ase la loyi e moto ongo oumesali eho ndjongo, la loyi e mwano 21ate wiho winge wikelama ekolongwa pe la wotuke eholake pe ekotota lipanda e wana wa Mwengei enge etumi la otwa. 22Laate toewi ate, wiho kpaa winge wikelama widjei ndji wikotilelaka mongindji pe wikoeneke odjidji mongindji tee sikala.23Etisuke sa ango, ase iso amene pe wango todjei la pukapuka e liwoso, epoti oasi elimo, iso amene tokoyatilelaka la mitema masu, ango ekolambelaka iso la ehoha etetelake Mwengei atotote pe atowumese wana wande, tokpolame la wenge wasu la mboka e lisango .24Laate toKaliga ango edjei iso la mwano moho. Ase mwano mungo mokoeneneke eti mwano, la ebili ate ango moto akoeneke ema, akabatelaka eho mwano? 25Ase inga tokobatelaka ema enge etieneke iso mwano, tokolambela eho la edjeeli eikake egalela.26Ndenge kikima elimo pe ekotogamesaka la olembi wosu. La eho totiewaka enge eengi la oongi ndondo e oyangongi wosu, ase elimo inde amene ekotoaselelaka iso ango ekotilelaka iso, inga te ate maloba matipumbaka. 27kaikoase moto ongo okodhendaka mitema akoewaka enge elimo ekolukaka, laate eho ekoaselelaka wasatu la obilei mwano mo Mwengei.28Twewi ate Mwengei akokelaka ate tomo djande kpaa ehane mawo la loyi e wolamu e wango wakomobalaka Mwengei, wango wawelani la obilei mwano monde. 29Laate wango inde awagemeyali poo aanali pe liwoso ate waengane la ndenge enge mana onde adjei, laate adje mana o poo ndondo e wamaanango ngbii. 30Alidji wango inde awaonoli poo, awawelali pe iwo, pe wango inde awawelali, awatololi wato walamu. La gboo, wango inde awatololi wato walamu, awahekeli pe iwo otwa.31Tokoasa kine alidji nde? inga Mwengei adjei ngambo esu, ndai okoki otokeli iso obe? 32Inde ongo otimoisali mana onde amene, ase amohali la loyi e iso kpaa, ndjoni atotiha pe iso mongindji la inde wiho wadji la logoo pendja?33Ndai okopunda wato wango Mwengei awaoni? Mwengei inde moto okowatoloko wato walamu. 34Ndai okokwesa iwo la loyi? Moto te mokikima, laate Yesu Kilisito aguali inde moto adjei la ewo e lilome e Mwengei, pe moto akotoaselelaka iso.35Ndai okokawola iso la libalano e Kilisito? Mbeti, inga ekoni, inga odjidji, inga ndjala, inga lingbengbele, inga huko, inga ewuni? 36Ndji ndenge edhinganaate: La loyi e owe wakotobataka la logo la olayi wo wuse, wakotoeneke iso nda meme e oolake.37Ase ndondo edjinge sambo kpaa tokolongaka la ligamesi e moto ongo otobalali iso ngbii. 38Laate igemei ate edje logo, inga mokalo, inga waahumbwa, inga makumu, te sambo e ma masio, te djinge wikodja, te wokulu, 39te wolai, te wolindji, te wikelamu, wiengiti otokawoli iso la libalano e Mwengei enge edjei atie Yesu Kilisito Likumu lasu.

Chapter 9  
1Ikoasaka meemene ndondo e Kilisito. Ibukitiaka moleho, laate oyewi wo mbai ekototoloko mongindji la mbai la elimo satu 2idjei la magba masungu pe la ekoni enge etisilaka la motema mo mbai.3Laate ikobala nde ate mbai amene, moto ibumakolami, ikawane la Kilisito la loyi e wamanima wa mbai, wato wa moki mo mbai. 4Wato wa Isalayele, wango Mwengei awatotali pe awaumesali wana wande pe wango otwa, la ogemei, la likao e pui, la otomo wosatu, la mauna edjei ewu. 5Wadjei watata, pe atie ewu nde Kilisito awotamali mana owu; Mwengei ongo odjei likolo e wiho kpaa, apambwame libela la libeala. Amen.6Ase, easiti ate liloba e Mwengei etilongali. La ebili ate eti ate wato kpaa wango wakowotamaka la Yisalayele nde wadjei Wayisalayele. 7Eti pe ate la loyi ate iwo wadjei litoto e Abalahama nde iwo kpaa wadjei wana wande, ase: Enge ekowelana litoto la owe ekodja la mboka e Isaka.8Easi nda ate, wana wa litoto e Abalahama wati pendja wana wa Mwengei, ase wana wa liuna nde wa watoli litoto laho. 9Laate liloba e liuna edjaakali ndjo: Igeleli la engele nda enge pe Sala akowota mana opele.10Kaikoase liwuna litisukali sa ango, ase ehanali alidji engele Lebeka akpalali lemi e maasa la molome sa mwesi oho, Isaka tata osu 11laate engele etiwotamaliyo iwo pe watikelaliyo loyi te mwesi e olamu inga te e mbe, laate mwano e Mwengei ewonoke etidhendele tomo, ase nde moto ongo owelani, 12 waasali la inde ate, eloko akodja motuke e elenge. 13Ndji ndenge edhingama ate: Imobalali Yakobo, ase imotonali Esau.14Ndjongo tokwasa nde? Mwengei ati la omeemene? Te, te wokeke. 15Laate aasali la Moize ate: ikomookela magba moto ongo obali mbai omookeli magba, pe ikodja la wouma la moto ongo obali mbai odjei la inde wouma. 16Eho lenge, etidhendelaka moto ongo omobali inde inga moto ongo okotilaka obangu, ase nde Mwengei, ongo odjei la motema magba.17Lidhingo liasali la Palao ate: Idhei owe odje la mokalo la loyi e ehele gbondo: laate la mboka e owe ienese okulu wo mbai, pe laate kombo e mbai etiesakolame la mbume kpaa. 18Eho lenge, moto ongo inde abali omookeli magba akomookela magba, ase moto ongo inde abali omodhei ate aume moto motetelake, akomodhe aume moto motetelake.19Okoasa la mbai ate: Woni adjeiyo ndji aopamelaka wato? Woni ayamalelali mwano monde enge eenisani la hoho? 20Ase owe, moto, odjei ndai laate omodhuhuelele Mwengei monoko? Ema enge etuli iwo eengi oasi la moto ongo omotuli ate: Ndjoni otuli mbai ndjo? 21Motuli teni ati nde la okumu likolo e mbume e mondo la okeli la mbume sa eho kikima teni esi la loyi e otomo e mogano, edji la loyi e otomo edjangi mogano?22Kaikoase inga Mwengei, inga te ate abala oenesi limemu lande pe okulu wonde anangali wateni e limemu enge ewongi la oolani? 23Toase woni inga abala oenesi wogumake e otwa wonde atie wateni e magba enge ebatali inde liwoso la loi e otwa? 24Inga atowelali iso te sa atie Wayuda, ase koto atie wadji witondo?25Edjei ndenge aasali eho koto atie Hosea: Wango watidjali wato wa mbai ikowawola iwo wato wa mbai, koto moli ongo otidjakali moli o mbai o libalano ikomowela moli o mbai o libalano. 26Koto la ebete enge waasali la iwo ate: Otini wato wa mbai, ongo nde wakoawela iwo wana wa Mwengei o mokalo.27Isaya koto akopamaka la loyi e wato wa Isalayele ate: Inga te ate motango mo wana wa Isalayele modja nda ngene e malia masungu, wato wango watikali nde wakokala. 28Laate Likumu akoongo mbume awongose monoko, akokela eho galagala. 29Ndji ndenge Isaya aasali eho gala ate: Inga Likumu e wokulu kpaa atitodheleke iso litoto, nda towumali nda Sodomo, pe nda toengali la Gomola.30Ndjongo tokoasa nde? Ate wato e wadji witondo, inga te ate watidjakali otutei womeemene, watotali womeemene, womeemene elongoi la ogemei. 31Ase inga te ate Isalayele akobiliaka pui esi e womeemene, atiengesali pui eho.32La loyi lande? Laate atutiali eho, te la ogemei, ase la tomo. Wasakelali ekikimi la libukeli esakelake ekikimi, 33ndenge edhinganali: Dhenda! Ikobataka la Siona libukeli esakelake pe libukeli linge likoesake, ase moto ongo ogemeli eho atioka soni.

Chapter 10  
1Wamanima, ehoha e motema mo mbai pe oyakongi wo mbai atie Mwengei la loyi ewu edjei ate wakale. 2Laate ikowatotoloko iwo ate wadjei la mohandja la loyi e Mwengei, ase te la woewi womeemene. 3Nda eyewiti iwo womeemene wo Mwengei ase wakolukaka obati enge ewu amene, watitemeyali womeemene wo Mwengei.4Laate Kilisito adjei gboo e pui, la ebili ate moto kpaa ongo odjei la ogemei adje moto o meemene. 5Laate Moize adhingi la loyi e womeemene enge edji la pui ate : Moto ongo onanganali la omeemene e pui akodja la mokalo la mboka eho.6Ase womeemene wungo wolongoi la ogemei ekoasaka ate: Otiase la motema mo owe ate: Ndai okotela likolo? ( eengi oasi, laate amodjimbe Kilisito sese; 7inga ndai okoyadjimba la liwela lilindake? (eengi oasi, laate apumbese Kilisito tee ongo la wato wa guake).8Ase eyasi woni? Liloba lidjei ahue e owe, la monoko mo owe koto la motema mo owe. Eengi oasi, liloba egemeyake, enge ekotiesakolaka iso. 9Inga okoyambolaka la hoho liloba laho la monoko mo owe ate Yesu adjei Likumu, mpe okogemeyaka la motema mo owe ate Mwengei abobasisali tee ongo la wato waguake, okokala. 10Laate la motema nde moto akogemeyaka la loyi e omeemene, ase la monoko nde moto akolumbolaka la hoho la loyi e mokalo.11Lidhingo ekoasaka ate: Moto tueti ongo omogemei inde akooka soni. 12Laate osomboni woti atie Wayuda la Wageleki, laate wato kpaa wadjei wa Likumu sa mwesi ongo okopambuaka ngbii wato kpaa wango wakomodhumbiaka inde. 13Laate moto kpaa ongo okombelela kombo e Likumu akokala.14Nda ndenge ekombelela iwo moto ongo omogemeiti iwo? Woni ekoyamba iwo moto ongo eokiti iwo mboli ende? Nda ndenge ekooka iwo mboli inga moto o otiesakoli ati? 15Pe wakotiesakola nda ndenge inga watiwatome? Ndji ndenge edhingama ate: Mangbanda ma wango wakotiesakoalaka mboli ndamu e sambo ndamu edjei olamu pendja.16Ase, iwo kpaa watibalali mboli ndamu. Laate Isaya akoasaka ate: Likumu, ndai ogemeleli lu loyi eoki iso? 17 Ogemei ekolongwaka la loyi wungo wooki moto, pe loyi wungo wooki moto ekolongwaka la mboka e liloba e Kilisito.18Ase ikohuelaka: Otiokalini ndjongo? Eiye, meemene, modudu mowu eokani la mbume kpaa, pe maloba mawu tee la gboo e mbume ebete eyabati wato.19Kaikoase iyasi ate: Isalayele atiewali? Moize moto oasi liwoso ate: ikookesani ino zua la moki mungo moti moki, ikookesani ino limemu litetelake la moki mwesi modjangi lokenge.20La loyi e Isaya,aumia la mohandja pe aasia: Wango watidjakali oluki mbai waeneli mbai. Iyaeneseli atie wato wango watidjakali ohueli mbai. 21La enge edhendji Isalayele aasi ate: Iyandji mawo ma mbai lisio kpaa atie wato wango wadjangi etemia pe wakoaselaka mbai obe.

Chapter 11  
1Ikohuelaka ate: Mwengei awalumbi wato wande? Te, te wokeke. Laate mbai mpe edjei moto o Isalayele o litoto e Abalayama la Elombo e Bezamina. 2Mwengei awalumbiti wato wande, wango inde awagemeyali liwoso. Otieweni nde enge lidhingo liasi la loyi e Elia, engele apundali Isalayele atie Mwengei? 3Likumu, iwo wato waoli watiesakoli wa owe, wabukakolia ibete winge wa otumbelakali iwo makao, itikali ndji mbai moikima, waolukaka koto ate wandjole mbai.4Ase liloba e Mwengei easi la inde woni? Idhei pele mbuka sambo la loyi la mbai amene enge liwuli litiayimbele Bala. 5Ndenge kikima la ehele engele edjei iso, edjei la ndambo e wato wango watikali alidji waononi koto la ngolu.6Ase inga idja la ngolu, eti kine la loyi e tomo, inga ndjongo, ngolu etiti kine ngolu. 7Woni? Ema enge edjakali oluki Isalayele atitotali eho, ase wato wango waononi watotali eho. Mitema ma wango watikalali mitetelali. 8Ndji ndenge edhingama ate: Tee lisio la keke, Mwengei awahekeli iwo elimo e ilo, maiso mango matieneke, la wiyokeli winge witiokaka.9Davidi koto aasi ate: Mesa mau eume lisala , etanga koto ema enge ekobingisaka ekikimi alidji ndenge e liputi lawu. 10Maiso mawu maume pii laate watiene alidji, waimba mokongo engele kpaa.11Ikohuelaka ate: Wasakelali nde ekikimi pe wakuali amene okwi? Te, te wokeke. Ase la ekikimi enge esakelali iwo, mokalo modjeelia wato wa witondo. Ndjongo loyi luho eokese iwo zua. 12Sika ndjo inga ekikimi enge esakelali iwo ehekelia pambo la wato wa witondo, ndjongo motio mowu kpaa etihekele pambo ngbii oyeti?13Ase sikala ikoasaka la ino wato wa witindo, nda edjei mbai toma e witondo ikoyagana la wotomo wo mbai. 14Mbuse ikookesa moki mo mbai zua la ebili ate ikalese wato wadji ndondo e iwo.15Laate inga engele iwo walumbania ehekelia wato wa miki mboka waongose ookani la Likumu, ekodja nda ndenge engele ekoyambama iwo? Ekodja nda waguali waongoiya la mokalo? 16Inga ndambo enge edhendelani nda pukapuka e liwoso edjei wosatu, mogbuku kpaa e moteke pe modjei ndjongo. Inga mondjili modja wosatu, witee pe wikodja ndjongo.17Ase inga weeti witee witenanali ase owe, inga te ate odjei mote mo oliba e motulu, oyaekeyali la eho pe oumali ototi wolamu la mondjili e maita e mote mo oliba, 18otiagane liwoso la witee waho. Kaikoase inga okoyaganaka liwoso laho, otiosanake ate owe okpaliti mondjili, ase mondjili nde moogbali owe.19Owe okoasa ate: winge witee witenali iwo, laate mbai iyakiane ango. 20Edjei meemene. Watenali eho laate etidjakali la ogemei, ase owe okoyamalaka la loyi e ogemei. Dhee odjeyi la mamungwene e oyadjambi, ase djaa nde la owangi. 21Laate inga Mwengei atidheeli witee e waho amene, atiodhee pe owe.22Dhenda logoo e Mwengei pe etumbu e inde. Etumbu la wango wakuali, ase logoo e Mwengei atie owe, inga otikaliya ndondo e logoo wonde. Inga te ndjongo, owe pe okotenana.23Ndjongo pe, inga wadhee odjeyi wato wango wati la ogemei, wakoyakiana, laate Mwengei aengi owaakeyi alidji. 24Laate inga owe, waotenali la mote mo oliba e motulu amene pe waowakiali la mote mo oliba e elanga, inga te ate eengiti odjei ndjongo, ndjongo witee e mote moho amene ekoyakiana olamu oeti te la mote moho amene mo oliba?25Wamanima, mbai ibaliti ate ino odjangeni ehele sekele wosatu, laate otidjeeni wato wa lokenge la maiso manu amene: Ate motema mo wato wadji wa Isalayele eumia oteteli tee motio kpaa mo wato e witondo ekotuma.26Pe la ndenge eho Isalayele kpaa ekokala, ndji ndenge edhingama ate: Mokalesi akolongwa la Siona pe akolongosa analili la elembo e Yakobo, 27Eho edjei ogemeyani wo mbai la iwo, ango ekolongosa mbai masumu mawu.28La enge edhengi mboli ndamu, iwo wadjei mitone la loyi e olamu e ino, ase la ooni enge Mwengei awaoni wadjei wato wango Mwengei abali la loyi e watata wau. 29Laate Mwengei atioka magba la sambo ndjinge iheheli inde koto oweli wungo eweli inde.30Laate ndji ndenge etitemeiyakalini ino Mwengei la engele e gala ase sikala aokeli ino magba laate watitemeiyali. 31Ndenge kikima iwo pe sikala watitemeye, pe aokeli ino magba, laate aokele pe iwo amene magba sikala. 32Laate Mwengei awadhei iwo kpaa wahelane la woyogo e mokalo enge edjangake etemeiya, laate awaokele iwo kpaa magba.33Wogumake wo Mwengei pe wokenge wonde pe woewi wonde edjei ngbii pendja! Witeneli wande e lisambesi eengiti oewani pe mboka djande eengiti oeneni . 34Ndai oewi mamungwene ma Mwengei, mpe ndai mohekeli o simbesi e inde?35Alidji ndai omokawelali Mwengei liwoso, laate Mwengei amowongosele? 36Laate wiho kpaa wilongoyi atie inde pe la mboka e inde pe la loyi e inde. Adje la otwa libela la libela. Amen.

Chapter 12  
1Ndjongo wamanima, iyakongi la ino la magba ma Mwengei ate kawani wenge wanu mbeka e mokalo, e wosatu, enge Mwengei aengi ogemei. Ekodja atie ino otomo e lokenge. 2Otiaengeseni la sambo e ma masio, ase yakalambani, wumesani mamungwene manu maholi, laate oyagemeiseni ino amene mwano mo Mwengei enge edjei olamu pe eengi ogemeiyani pe etumu la sambo ndamu.3La magba masungu mango waenelesi mbai ikoewesaka moto kpaa ndondo enu ate: Atibundue ate akoetaka ndenge edjei inde pendja, ase abundue nde la ndenge enge ekoenesaka ate adjei la mamungwene ndamu, moto la moto la obilei wosungu e ogemei enge Mwengei amohekeli.4Nda odjei iso la wisuki ngbii la wenge sa ekikima, ase wisuki kpaa witidjee sa la otomo esi. 5Ndenge kikima nda iso, inga te ate todjei wato ngbii, todjei wenge sa esi ndondo e Kilisito,ase todjei wisuki, enge wesi kpaa edjei manango la odji.6Todjei la makao ndenge la ndenge la obilei magba masungu mango maeneseleli iwo iso. Inga etiesakoli, totiesakole la obilei ogemei wungo watohekeli iso. 7Inga otomo, toyahekele la otomo wuho, inga moto ongo okotiesakolaka, ayahekele la otiesakoli wonde. 8Inga moto ongo okohekeleke mohandja, ayahekele la ohi mohandja monde, inga moto ongo okokawaka, akele eho la ewo petee, ongo odjei likumu akele otomo monde la mwemu, moto ongo okookelaka wato magba, akele eho la mwemu.9Libalano lanu etidje la ekosako; tonani enge edjei obe, nanganani la enge edjei olamu. 10La libalano e wouma, balanani la motema. La ohekelani mogano, djaakani wato wa poo.11Otidjeeni wikete la tomo djanu. Lolani la elimo. Mokelelani Likumu nda tuke. 12Hemeleni la mwano. Djaani la mohandja engele e odjidji, yahekeleni la oyakongi. 13Wakawelani wasatu la obilei wihoha wau. Djaakani la edjeeli e yambake wadjidji.14Pambuani wango wakoenesakani ino odjidji; wapambuakani pe otiwabumakoleni. 15Hemeleni la wango wakoemeleke; lelani mongindji la wato wango wakolelaka. 16Wasumbuani wadji nda ekoyasumbuakani ino amene; otidjaakeni la mamungwene e oyadjambi, ase djaakani la mamungwene e oyatitimesi, otiwumeni wato wa lokenge la maiso manu amene.17Otiwongoseni obe la obe. Kelakani nde sambo djinge idjei olamu la maiso ma wato kpaa. 18Inga eenga, inga eodhendani ndji ino, djaani logoo la wato kpaa.19Wamanima wa libalano, moto ongo o okelini ino obe, otimowongoseleni obe ase dhelekeni nde limemu e Mwengei ebete. Laate edhingani ate: Owongosi obe edjei loyi la mbai; mbai ikoongosa obe, Likumu aasi ndjongo. 20Inga motone mo owe adja la ndjala, mohekele ilaka alake, inga adja la ehoha e malia, mohekele malia akenge, laate ango ekokelaka owe ndjongo okobataka magala ma misa la moto monde. 21Otidheele obe e olonge, ase kelaka olamu la olongi obe.

Chapter 13  
1Ewongi ate moto kpaa awatemeye makumu mango wadjei liwoso, laate okumu kpaa edji atie Mwengei. Okumu wou edjei la molelo enge ebatani la Mwengei. 2Eho lenge, moto ongo okoyamalelaka wokumu amaleli pe ewongeseli e Mwengei; wango wamaleli eho wakosambesama.3Laate wato wango wakowangaka makmu eti wato wango wakokelaka olamu, ase nde wango wakokelaka sambo mbe. Ndjongo, owe obaliti ate owangake wokumu? Djaaka okeli sambo ndamu, pe ekoogana owe. 4Laate okumu edjei motuke mo Mwengei atie owe la olamu e owe. Ase inga okokelaka enge edjei obe, wanga; laate etikpalaka ewuni sa pamba; laate eho edjei ekeleli e Mwengei, ekowongosaka obe la okweseli limemu la moto ongo okokelaka obe. 5Eho lenge, ewongi la ino owaokeli, te ndji sa la enge limemu ase alidji la loyi e lokenge wonu.6Edjei la loyi laho nde ekoputakani ino lomeya, laate wadjei watuke wa Mwengei la loyi e olamu e wato kpaa, wakokelaka engele kpaa la kole eho pendja. 7Wawongoselani iwo kpaa enge ewongi la iwo: Ongo oongi lomeya, lomeya; ongo oongi liputi, liputi; ongo oongi wamowange, mowangani, ono oongi mogano, mogano.8Otidjeeni la nongo e moto te moikima, longose ndji nongo e libalano. Laate, moto ongo okomobalaka miino onde aengesi pui. 9Laate ahala o pui: otikelake eteba, otiolake moto, otiyiwake, oengiti ononi ema e moto, pe edji pui etangemi la okue la ehele engbundu: eoongi o mobale miino owe nda owe amene. 10Libalano litikelaka moto obe. Eho lenge, libalano lidjei liengesani e pui.11Kelakani ndjongo pe laate oyewini ehele engele, engele enu esusuake la ilo eengi, laate sika mokalo musu eumia lahue, oeti engele enge eumali iso wagemei. 12Likolo likia lihele, boo eumiga ahue la otani. Tolongose sambo kpaa dja likolo, tokpale wisaneli wa hoho.13Nda la use ndjo, tosombe la wikaleli wilamu, te la lipati e litema, te la olangui, te la ekaleli mbe ewanesake wenge pe te la esombeli e soni, te la mosio pe te la djua. 14Ase mokpalani nde Likumu Yesu kilisito, otikelakeni djaho la mwemu mo wenge.

Chapter 14  
1 Moyambani moto kpaa ongo oti la ogemei otetelake, ase otimosambeseni la popo djinge ikoyahuelaka inde. 2Moto odji adjei la ogemei pe akolakaka ema kpaa, ase moto ongo oti la ogemei otetelake akolaka ngasi.3Moto ongo okolakaka atimodendje moto ongo otilakaka, koto moto ongo otilakaka atimosambese moto ongo okolakaka. Laate Mwengei amoyambi ongo moto. 4Owe ndai laate omosambese motuke moeti moto? Inga okui inga oyamali emodhendji ndji likumu lande. Ase akoyamala laate Mwengei aengi omoyamalesi.5Moto odji akoeneke ate li lisio lieti li lisio. Moto odji akoeneke ate li lisio lidjei nda masio madji kpaa, moto la moto agemese pendja la mamungwene mande amene. 6Moto ongo oyewi okawoli masio akokelaka eho la loyi e Likumu, koto ongo otikelaka eho akokelaka la loyi e Likumu. Moto ongo okolakaka kpaa akolakaka la loyi e Likumu, laate akomoganaka Mwengei. Alidji moto ongo otilakaka atilakaka la loyi e Likumu, kaikoase akomoganaka Mwengei.7Laate moto toeti ndondo esu akoyakalesaka inde amene, alidji moto tueti ndondo esu ayaguesaka la inde amene. 8Laate inga todja la mokalo, tokokalaka la mwano mo Likumu, koto inga togua, tokoguaka la mwano mo Likumu. Eho lenge edje te totoni inga te togui, todjei wato wa Likumu. 9Laate Kilisito aguali pe awongwali la mokalo la loyi eho, laate adje Likumu e wato waguake la wango wa waatonoke.10Ase ndjoni ekomosambesaka owe maangwa? alidji ndjoni ekomodendjaka owe maangwa? La ebili ate iso kpaa tokoyamala liwoso e ngbelengo esambesake e Mwengei. 11Edhingani ate: Likumu aasi: Nda edjei mbai meemene la mokalo, mauli kpaa maimbamele mbai, koto olemo kpaa ekomogana Mwengei.12Moto la moto akosamba liwoso la Mwengei inde amene. 13Totiyasambese kine iso la iso, ase huakani ate moto atibate ekikimi inga lisala liwoso la maanango.14Iyewi pe igemei pendja ndondo e Likumu Yesu ate ema teeti ekodjaaka la onalili, ase inga moto akodhendelaka ema esi nda edje la onalili, ema eho eumi onalili atie inde. 15Laate inga maangwa akoyaokisaka magba la mboka e ema elakake, osombiti kine la libalano. La ema e owe elakake otibitese moto ongo Kilisito amogueli.16Eho lenge, otidheeni ate waaseleni ino obe la loyi e sambo ndamu djinge ekokelakani ino. 17Laate okumu wo Mwengei einyeiti olaki la okengi, ase einyei nde sambo ndamu, logoo koto mwemu mongindji la elimo satu.18Laate moto ongo odjei motuke mo Kilisito pe akokelaka wungo loyi agemeiyani la Mwengei pe agemeiyani la wato. 19Eho lenge totuteye sambo djinge ekobataka logoo alidji sambo djinge ekotohekeleke mohandja.20Otibitese otomo wo Mwengei sa la loyi e ilaka. Meemene wilaka kpaa wilangi, ase edjei obe olaki ema esi inga ema eho ekomobingesaka odji ekikimi. 21Edjei olamu otoni olaki mweni e nama inga okengi bino inga okeli ema esi ndjo enge ekomobingesaka miino owe ekikimi.22Ogemei wungo wodjei owe la eho, djaa la eho la loyi e owe amene la maiso ma Mwengei. Mwemu la moto ongo otiyaganaka la loyi wungo weeni inde ate wodjei olamu. 23Ase inga odja la kokia, ayakwesia la loyi inga alaka, laate atilakaka la ogemei. Ema kpaa enge etikelame la ogemei edjei lisumu.

Chapter 15  
1Iso wango wadjei la otetelake ewongi la iso tokpale olembi e wango wateteliti, pe totiyaemelese iso amene. 2Moto la moto ndondo esu amogamese miino onde la enge edjei olamu laate emohe egalela.3Laate Kilisito atiyaemeleseli inde amene. Ase ndji ndenge edhinganali ate: Wiliko e wato wango wakootangakolaka, wikweli mbai. 4Laate sambo djinge kpaa idhinganali liwoso idhinganali laate etotiesakole iso, la ekaleli esu edjaake la egalela koto la liyakongi linge lilongoyi la madhingo, todje la mwano.5Sikandjo Mwengei ongo okohekeleke edjeeli e odjei la egalela koto liyakongi ekelate ate ndondo odjeeni la mamungwene nda enge e Yesu Kilisito adjakali la eho. 6Laate mongindji moikima koto la monoko moikima, moganani Mwengei koto Wawa e Likumu lasu Yesu Kilisito. 7Eho lenge, yambanakani ndji ndenge Kilisito atoyambali iso la loyi e otwa wo Mwengei.8Laate ikoasaka ate Kilisito aumali pendja motuke mo wango watenani kombeni la oenesi ate Mwengei adjei la omeemene pe ogemeisi mauna mango inde awahali watata wau, 9laate wapangano wamogane Mwengei la loyi e motema magba monde. Ndji ndenge edhingani: Eho lenge ikoogemeiya la hoho ndondo e miki pe ikobingela kombo e owe ndundu.10Aaasi alidji ndjo: Djaani la mwemu, ino miki, mongindji la wato wande. 11Pe alidji: Moganani Likumu, ino miki kpaa, pe wato wa miki kpaa wamogane.12Isaya aasi aleeti ndjo: mana mwesi akouma la liemba e Yese, pe moto ongo okopumba la osombesi miki akodja; miki wakomobatela mwano mou.13Mwengei ongo okohekeleke mwano aotumeseni ino la mwemu pe la logoo kpaa la ogemei wonu, laate otumeni la mwano la okulu e elimo satu.14Sikala ndjo wamanima, mbai amene pe igemei ate ino otumini pe la wolamu. Laate otumini la woyewi kpaa, pe ate oengini oyani simbisi ino la ino.15Ase ikoodhingelakani la hoho ma sambo djeeti, nda ikoobundolakani ino alidji, la loyi e logoo wosungu enge Mwengei andjeneseleli mbai. 16Laate idje motuke mo Yesu Kilisito atie miki la loyi e olamu wou kpaa, iyalingesi la otomo wosatu e mboli ndamu e Mwengei, laate likao, einyei, winge miki wagemeiyane, wasatisane la elimo satu.17Eho lenge, ikoyaganaka la loyi e Yesu Kilisito la sambo e dhengi Mwengei. 18Itimeke kine alidji oaseli sambo teeti longosa ndji sambo djinge Kilisito akelali atie mbai laate miki mitemeye, la mboka e engbundu e mbai pe la otomo wo mbai, 19la okulu e wilembo pe la sambo kamwake enge ekoeneseke sambo djinge ikodja, la okulu e elimo satu, eho lenge opoti Yelusalema tee la mboka e Ililikume itiesakolali olamu mboli ndamu e Kilisito.20La ndenge eho nde itotali mwano motiesakolake mboli ndamu, ibete winge kombo e Kilisito etiewanali, laate itimaye likolo e moboko e moto odji. 21Ase ndji ndenge edhingani: Atie wango atitiesakolamate wakoene, wango watioke wakohela kole.22Edjei alidji la loyi eho nde mbala ngbii itidjali la engele e owumake ongo atie ino. 23Ase nda sikala ndjo nda ndji gbata, itikine la moki mungo otomo otikelame pe tee ma wilanga idjei la ehoha e owumake ongo atie ino.24Engele ekoke mbai la Esipanye, ikoanaka liwoso yo, ango ekotota mbai okendo la oki ongo, iodhendeni ino pe okeni odhei mbai la mboka mbuse e ogbeti te maa keke la mwemu e odjei mongindji la ino. 25Ase sikala ndjo ipoti oki Yelusalema laate ikelele wasatu.26Laate wango wadjei la Masedonia pe la Akaya waemeli ohekeli wilaka wau likao atie wato wa otundake wango wadjei ndondo e wasatu wango wadjei la Yelusama. 27Iwo waemeli okeli ndjongo, ase wadjei la nongo e wasatu wango wadjei la Yelusalema. Laate inga wapagano watota pe wiho wa elimo e wango wato, wapagano iwo pe wadjei la nongo e owakeleli iwo djinge wiho kpaa wiwongi la wenge.28Engele ekosesa mbai okeli eho pe owaumeseli iwo pukapuka eho la ndenge ewongi pendja, ikoeta atie ino ango ekoke mbai la Esipanye. 29Iyewi ate ango ekodja mbai atie ino, igeleli la mapamboyi ngbii e Kilisito.30Wamanima, sikala ndjo ikoohekelekeni ino egalela la mboka e Likumu lasu Yesu Kilisito pe la libalano e elimo satu, ate ooleni wenge mongindji la mbai la oyakongi atie Mwengei la loyi e mbai. 31Laate wato wango wati la ogemei wango wadjei la Yudeya watikele mbai obe pe wasatu wango wadjei la Yelusalema wagemeye otomo wungo ikowakelelaka. 32Ndjongo ango ekowuma mbai atie ino inga edja mwano mo Mwengei, ihane egalela mongindji la ino.33Mwengei ongo okohekeleke logoo adje la ino kpaa. Amen.

Chapter 16  
1Ikooosumakani Poibe mangasu o moli, motuke e lingomba linge lidjei la Kekeleya, 2moyambani inde wolamu ndondo e Likumu la ndenge enge ewongi la wasatu, pe laate omogameseni la sambo kpaa enge ekodja inde la ehoha e ligamesi lanu, laate inde amene pe agamesali wato ngbii, la mbai pe.3MOhekeleni Pisika mobale la Akwila, wiino wa mbai wa otomo ndondo e Yesu Kilisito, 4wango wabatali mokalo mowu la huko la loyi e molimo mo mbai, te ndji mbai amene ase mangumba kpaa e miki madji tokoahekeleke pambo.5Hekeleni mobale la lingomba linge lidjei la monguta mowu. Hekeleni mobale la manima o mbai o libalano Epeneto, ongo odjei pukapuka e poo la Aziya la loyi e Kilisito.6Hekeleni mobale la Malia ongo ookelelalini ino tomo tetelake. 7Hekeleni mobale la Andolonikusu la Yuniasi, wato wa liemba la mbai pe wahelani nda mbai. Wango wadjei wato wasungo ndondo e watomani koto waumoyi ngbii ndondo e Kilisito oeti mbai.8Hekeleni mobale la Ampliatusi, miino o mbai o libalano ndondo e Likumu.9Hekeleni mobale la Ulubano, miino osu e otomo ndondo e Kilisito, pe la manima o libalano Sitakisi. 10Hekeleni mobale la Apelesi, moto ongo ogemeiyanali ndondo e Kilisito. Hekeleni mobale la wato wa monguta mo Alisitobulu.11Hekeleni mobale la Elodiona, moto o liemba la mbai. Hekeleni mobale la wato wa monguta mo Nalasisa wango wadjei ndondo e Likumu.12Hekeleni mobale la Tilipana pe la Tiliposa, wali wango wakokelaka wotomo wo tetelake ndondo e Likumu. Hekeleni mobale la Pelisisi maangbasu o libalano, laate akelali tomo ngbii e tetelake ndondo e Likumu. v 13 Hekeleni mobale la Lupusi, moto ongo owononi ndondo e Likumu, pe la nango koto ima ndji ango.14Hekeleni mobale la Asunikilita, Pilegona, Helemesi, pe la wamangbasu wango wadjei mongindji la iwo.15Hekeleni mobale la pilologasa la Yulia, la Neleusi la manango o moli, pe la Olipasi, pe la wasatu kpaa wango wadjei mongindji la iwo. 16Hekeleneni mobale la ombomboni esatu. Mangomba kpaa ma Kilisito waohini ino mobale.17Wamanima, sikalandjo, ikoongoko la ino, ate huakani la wato wango wakolingesaka okawani pe sambo ndjinge ikolingesaka osakeli enge etiokane la matiesakoli djinge waotiesakolini ino, pe tonani odjei mongindji la iwo. 18Laate wato ehenge ndenge wamokelelitiaka Kilisito Likumu lasu, ase wakokelaka solo djawu amene. La eyaseli e leleke pe e emogano wakogulaka miteme e wato wango wakokosanaka pambapamba.19Wato kpaa waewi etemia enu atie Likumu. Ndjongo iyemeli la loyi lanu, ase ibali ate odjeeni wato wa lokenge e sambo djingi widjei wolamu, ase wato wango wati la huko e sambo djinge widjei obe. 20Mbuse e ma engele keke, Mwengei ongo okohekeleke logoo akomobata etota sese e mangbanda manu. Magba masungu e Likumu lasu Yesu Kilisito edje la ino.21Timoteo, miino o mbai e otomo aohekelini mobale, la Lukiusi, Yosana la Sosipatela wato wa liemba wa mbai. 22Ase mbai Teletiusi moto odhingi ehele ekpata iyohekelini mobale ndondo e Likumu.23Gayusi, moto ongo oyambi mbai la lingomba liesi kpaa aohekelini ino mobale. Elasita moto ongo okobaniaka wadjenge e gbata, aohekelini mobale, la Kwalatusi manano. 24Magba ma Likumu lasu Yesu Kilisito madje la ino kpaa! Amen.25Mwengei aengi otetelesi ino la ndenge e mboli ndanu enge ekotiesakolaka mbai, matiesakoli e Yesu Kilisioto, la otutei eeneseli e sekele mosatu enge eisanali engele ndai pendja 26ase enge eeneni sikala la hoho pe enge eyewisani la madhingo e watiesakoli ndondo e witondo kpaa la ookani e sombeli e Mwengei o libela laate wamogemeiye pe wamoteiye.27Mwengei, ongo inde amene nde moto o lokenge, atote otwa la mboka e Yesu Kilisito libela la libela. Amen.

## 1 Corinthians

Chapter 1  
1Polo, moto ongo owelani laate idje toma e Yesu Kilisito la mwano mo Mwengei, koto Sositene mangbasu, 2atie lingomba e Mwengei enge edjei la Koliti, atie ino wango wasatisani ndondo e yesu Kilisito, enge ewelani ino laate odjeni wasatu, mongindji la wango kpaa kakodhumbiaka wiyati kpaa kombo e Likumu lasu, Yesu Kilisito, Likumu lawu koto osu. 3Ngolu osungu pe logoo e Mwengei Sangbasu koto la Likumu Yesu Kilisito edjeni la ino.4Ikomohaka Mwengei pambo engele kpaa la kole enu la ngolu wosungu e Mwengei enge eeneselali inde ino la mboka e Kilisito. 5Laate awowumesalini wato wa ogumake la loyi kpaa enge emodhendji inde, la liengi kpaa eyasake koto la oewi kpaa, 6La ndenge pe litotoli la loyi e Kilisito emaani ngbi atie ino.7Inga totutia olamu, odjangitini te nano esi, ango ekolambelaka ino la motema mohelake lieneseli e Likumu lasu Yesu Kilisito. 8Akootetelisani tee la gboo, laate otihekeleni mboka la loyi te esi enge eengi iwo o opundjini ino la eho lisio la Likumu lasu Yesu Kilisito. 9Mwengei adjei meemene, inde moto owelali ino ate odjeeni mongindji la mana onde Yesu Kilisito Likumu lasu.10Iyatombi la ino, wa manima, la kombo e Likumu lasu Yesu Kilisito, ate oasakeni ino kpaa la ookani, pe ate okawani etidje ndondo e ino, ase djaakani nde liwoke liikima la esombeli eikima koto la mamungwene maikima. 11Laate wato wa monguta mo Kolowe wandjaseli mbai sambo djanu, wamanima, ate okawani wodjei ndondo e ino.12Ibali oasi ndjo: mwesi mwesi onu akoasaka ate: Mbai idjei moto o Polo, ase mbai o apolosi, ase mbai moto o Kepa, ase mbai moto o Kilisito. 13Kilisito akawani? Polo abakemali la ekulusu la kole ino? inga, opatalini la kombo e Polo?14Ihi pambo atie Mwengei la ndenge itimopatisali moto te moikima ndondo enu, longosa ndji Kilipusu iwo la Gaiyusu. 15Laate moto toeti atiase ate opatalini la kombo e mbai.16Ipatesali koto liwota la Setefanasi. Owalongosi iwo, iyewiti inga imopatisali moto odji.17Laate Kilisito atitomali mbai la opatisi, ase otiesakoli mboli ndamu, te la lokenge eyaselake, laate ekulusu e Kilisito etisile okulu.18La ndenge eho, mwendi mo ekulusu modjei boli atie wato wango wabitani, ase iso wango wakali, modjei okulu wo Mwengei. 19Laate edhingani ate: ikobitisa lokenge e wato wa lokenge koto ikosisa akeli e wato wa akili.20Eni edjei moto o lokenge? eni edjei eloko e pui? Eni edjei moto okokia la ehele mwengele? Mwengei atiumese lokenge e moki boli? 21Laate nda lokenge e Mwengei, moki la mboka e lokenge laho, eyewiti Mwengei, Mwengei aeneli olamu ate la mboka e boli e ema enge ekotiesakolamaka, akalese wango wakogemeiyaka.22Wa Yuda wakoongoko wilembo, Wageleki wakolukaka lokenge. 23Ase iso, tokotiesakolaka Kilisito ongo obakemali la ekulusu, atie Wayuda lidjei loi lobe, atie wapagano edjei boli.24Ase, atie wango wawelani, Wayuda la Wageleki, Kilisito adjei okulu wo Mwengei koko lokenge wo Mwengei. 25Laate ema e Mwengei enge edjei boli, edjei la lokenge oeti wato, koto ema e Mwengei enge elembi, edjei la okulu oeti wato.26Laate okoenekeni owelani wungo inde aoweleni ino, wamanima: ate te wato ngbii wa lokenge e ndenge e moini nde wawelani. Te wato ngbii wa okulu. Te wato ngbii wa mogano. 27Ase Mwengei aoni witondo wa ehele moki modjei boli, laate aenge ookesi wato wa lokenge soni, pe Mwengei aoni witondo wa mu moki mungo modjei la olembi, laate aenge ookesi miki mitetelake soni.28Mwengei aoni witondo wa pamba wa moki koto witondo winge witi la kole, witondo winge witi, laate aumese pamba witondo winge widjei. 29Laate moto tueti o moeni atiyagane la maiso ma Mwengei.30Edjei la nano e inde nde ewumi ino wato wa Yesu Kilisito, ongo oumi atie iso lokenge wungo wodji atie Mwengei, koto womeemene koto osatisani koto osombani. 31Laate edje pendja ndenge edhingani ate,'' Moto ongo okoyaganaka, ayagane la Likumu.''

Chapter 2  
1Ngambo e mbai, wamanima, ango edjaali mbai atie ino, itidjaali la ekpomeli e kamwesake, inga la lokenge ekamwesake laate iyotiesakoleni ino liiseli mosatu e Mwengei. 2Laate itotali eteneli eyewake ema teeti ndondo e ino, longosa ndji Yesu Kilisito, pe inde abakemali la ekolusu.3Idjali atie ino la olembi pe la mbangi koto la odjadji. 4Pe eyaseli e mbai koto sambo djinge itiesakolali mbai etidjaakali la engbundu e ogemeisi e lokenge, ase la tomo djinge edjaakali oenesi elimo pe okulu, 5laate ogemei wonu wodje, te la lokenge wo wato, ase la okulu wo Mwengei.6Kaikoase, tokoaselaka lokenge atie wato wango waoloyi, ase te lokenge e ehele engele inga pe te enge e makumu ma maa masio, wango waengi oumi pamba. 7Ase tokoaselaka lokenge e Mwengei ndondo e liiseli mosatu, lokenge wungo woisani, enge Mwengei aanali la loyi e otwa wosu liwoso wato wabate maongeseli mawu.8 Lokenge wuho, moto te moesi e makumu e maa masio ayewala eho, laate inga wayewali eho, nda watimobakali Likumu ongo otumi la otwa la ekulusu. 9Ase ndji ndenge edhingani: '' Liso litiene, pe litoyi litioke, pe etidjake pe la motema mo moto, sambo djinge Mwengei aongela la loyi e wango wakomobalaka.''10Laate iso nde Mwengei aenesi eho la mboka e elimo ende, laate elimo ekolukalukaka ndondo e sambo kpaa, edjee te sambo elindake e Mwengei. 11Laate ndai ndondo e wato ayewi mabundo ma moto inga etidje ndi molimo mo moto mungo modjei atie inde? Ndenge kikima pe moto tueti ayewi sambo dja Mwengei, longosa ndji elimo e Mwengei.12Ase iso, tototiti elimo e moki, kasi elimo enge edji atie Mwngei, laate toyewe sambo ndamu etohekeli Mwengei la nano ende.13Pe tokoaselaka sambo djaho, la engbundu enge etitiesane la lokenge e wato, ase la linge litiesani la elimo, ango tokowanesaka sambo dja elimo la engbundu e elimo.14Ase moto o moyeni atitemeyaka sambo dja elimo e Mwengei, laate lidjei nda boli la maiso mande, pe aengiti oyewi eho, laate e eengi odhengani la ndenge e emolimo. 15Moto ongo osombesami la elimo, akodhendaka sambo kpaa pe inde amene atisambesama la moto te mokikima. 16La ndenge eho, ndai ongo oyewi lobundo e Likumu laate amwenye inde?

Chapter 3  
1La mbai, wamanima, itiengali oasi la ino nda wato wa elimo, ase nda wato wa moyeni, nda wana wakeke la ndondo e Kilisito. 2Iyohekelelini ino mawele, ase te ema elakake, laate otidjakaliyoni pendja la okulu; te sikalandjo pe otiniyo la okulu.3Laate odjeiniyo ndji wato wa moyeni. La ebili ate nda djuwa la mosio edjei ndondo enu, odjeiniyo wato wa moyeni, okosombakani nda ndenge ekosombaka wato, te ndjongo? 4Laate ango mwesi asia ate: Mbai,edjei moto o Polo! pe weeti: Mbai, Apolosi! otidjeeni ndji wato? 5Ase Apolosi adjei ndai? Polo adjei ndai? Wakeleli wango la mboka ewu owumalini wagemei, nda Likumu ahekeleli moto la moto.6Mbai iyonali, Apolosi aswali malia ase Mwengei adjaali obekesi. 7La ehoo moto ongo okoonaka ati ema, ndenge kikima la ongo okosuaka malia, ase ndji Mwengei moto ongo okobekisaka.8Kaikwase moto ongo akoonaka la moto ongo akosuaka malia wadjei ndenge kikima, ase moto la moto akolia liputi lande la otutie otomo wungo okeli inde. 9Laate todjei wato wango wakokelaka ebete kikima la Mwengei. Ino odjeini elanga e Mwengei, enge edjei oonani, la monguta mo Mwengei.10La odhengeli magba masungu e Mwengei enge eenesi inde atie mbai, ibatali moboko nda mobanei dja tomo oholo adjei moto o lokenge, ase oeti moto akomaaka likolo laho. Ase moto la moto ahuake la ndenge enge akomaaka likolo laho. 11Laate moto tueti aengi obati maeti moboko longwese ndji enge ebatana, oholo edjei Yesu Kilisito.12Kaikwase, inga likolo e moboko moho moto amayia la wolo, la palata, la mabukeli ma motio, la mabaya, la isoki, la ndele, 13tomo la moto la moto ekoenene la hoho, laate wuse ekoenese eho. La ebili ate ekoenene la mboka e misa. Pe misa nde ekoenese ndenge otomo e moto la moto odjei.14Inga wu otomo moto amayi likolo e moboko muho motikalia, moto oho akotota liputi; 15ase inga otomo wo moto wolongolia, moto oho akotikala mawo ohola, ase inde amene akokala, kaikwase inga ndjongo ekodjaa nda aeti nde la misa.16Woewitini ate ino odjeini tepelo e Mwengei, pe ate elimo e Mwengei eyabati ndondo enu? 17Inga moto abitesa Tepelo e Mwengei, Mwengei akomobitesa. La ebili ate tepelo e Mwengei edjei mosantu, tepelo eho nde ino.18Moto atiyakose. Inga moto mwesi ndondo enu akobunduaka ate adjei moto o lokenge la ehele engele ndjoo, aume ekete, laate aume moto o lokenge. 19Laate lokenge e mu moki ndjo wodjei ekete la maiso ma Mwengei. La ebili ate edhingama ate ''akohelaka wato wa lokenge ndondo e mamungo mbee djau amene''. 20Aleeti Mwengei ayewi ate mamungo ma wato; dja lokenge edjei pamba.21La ehoo moto atiyatelese la la loyi e wato. laate wihoo kpaa widjei wanu. 22Edje te Polo, te Apolosi, te Kepa, te moki, te mokalo, te ogwi, te wihoo winge widjei sikalandjo, te winge wigeleli. 23Wihoo kpaa widjei djanu, ase ino wodjeini wato wa Kilisito, pe Kilisito adjei moto o Mwengei.

Chapter 4  
1Moto, atodendele iso ate todjei tuke wasese e Kilisito, pe wabanei wiiseli esatu e Mwengei.2Aleeti, la wu loyi, ema enge wakolukaka atye wbanei, edjei ate moto aenane olamu.3Kaikwase atie mbai, edjei loyi liesi likeke ate isambesame la ino, inga te la okumu wesi djaa wato. Te mbai pe itiadhendele mbai amene. 4Laate etieneke ema teeti enge ekokwesaka mbai. Inga te ndjongo ieneniti moto molamu la loyi eho, ase moto ongo akodhendelaka mbai edjei Likumu.5La ehoo otisambeseni ema teeti liwoso la engele ehoo, tee ekodjaa Likumu, inde ongo okoumesa la hohoo sambo djinge iyaisi la likolo, pe akoenese la hohoo sambo dja mitema. Pe la engele ehoo moto la moto akotota mogano monde enge edjii atie Mwengei.6Kaikwase, wamanima,iyenesi dinge sambo la ndenge eumesi ehoo ekpangele enge ekoaselaka mbai amene la Apolosi la olamu lanu pe la kole esu, ino oyekoleni ehele eyaseli, '' otikeni lihele oyeti sambo djinge edhingani'' laate mwesi mwesi la ino atikunde la elolo pe otiyeneni ate moto ndjoo ayeti moto ndjoo. 7Laate ndai osombonesi owe la odji? Ndema enge edjei owe la ehoo enge watihekeleli owe ohekele? Kaikwase inga wahekeli owe eho ohekele, nda ndenge ekoyaganaka owe nda watihali owe ohi?8Ino ogbetigani! woumigani wato wa ogumake! iso toti, ino amene opotigani oyamaleli pe ikoemele ate opoteni oyamaleli laate iso pe toyamalele ebete kikima la ino. 9Laate iyeni nda Mwengei alaleyi iso watoma la ebete egboo nda wato wango wabatani la loyi e logo. Laate toumia ema edhendake liwoso la moki, pe liwoso la wahumbwa pe liwoso la wato.10Iso todjei wikete la loyi e Kilisito; ase ino odjeini wato wa lokenge ndondo e Kilisito. iso togenakoli, ase ino odjeini la okulu. Ino odjeini la kombo ndamu, iso todjei la nsoni. 11Tee la ehele engele enge todjei ndji tokookaka ndjala, pe alidji la posa e malia; la odjangi wisindje, pe obingamibingami, la odjangi ebete eyabatake.12Pe oeni odjidji la otomo enge tokokelaka la mawo masu amene. Ango wakotangakolaka iso, topambwake; ango wakotoeneseke odjidji tonangaka motema. 13Ango wakobitesaka lokumu lasu, toyakongake. Toumia nda onalili e mokii, ema enge etonani la witondo kpaa, tee sikalandjo.14Ikodhingaka dji sambo ndjo laate itiokeseni ino soni, ase la oyangatalanisi ino nda wana wa mbai wa libalano. 15Inga, te wodjeini la watiesakoli nkoto liomu ndondo e Kilisito, la omeemene otini la wasangbanu ngbii, laate ndondo e Yesu Kilisito mbai iwumia sangbanu la mboka e mboli ndamu. 16La eho, ikoyakongaka la ino ate owumeni wakongoli wa mbai.17Eho lenge ikootomelakani ino Timoteo laate adjei mana o mbai o libalano pe la omeemene ndondo e Likumu pe akoobundolelani ino ndenge e mbai e okeli la otomo e Yesu Kilisito, ndji la ndenge ikotiesakolaka wibete kpaa pe la masambo esi la esi. 18Wato weeti wakundji la elolo, nda ndenge itidja atie ino.19Ase mbuse ema masio makeke ikodja atie ino, inga Likumu abala. Pe itiluka ate iyewe wingbundu e wango wakokundaka la elolo, ase ndji okulu wowu. 20Laate okumu wo Mwengei eti sambo dja oasi ase sambo e okulu. 21Obalini nde? Idjee atie ino la mote inga la libalano pe la elimo oyadjimbesi?

Chapter 5  
1Mboli eokani ate Pite edjei ndondo e ino, pe pite ehele ndenge etidjaaka te atie witondondo, ate molome mwesi amototia moli o sango. 2Pe otumisanini la elolo! oengalini nde odjei ndondo e magba, laate molome ongo akeli sambo djawo alongwe atie ino?3La mbai, inga te la wenge iti, ase la elimo idjei. Imosambesiga moto ongo okeli ndjongo, nda nde idjei ango. 4La kombo e Likumu lasu Yesu, ango okogbotononi ino, la elimo e mbai mongindji la okulu e Likumu lasu Yesu. 5Mohekeleni Satana moto eho laate moyeni monde mobitesane, pe ate molimo mokalesane la lisio e Likumu.6La kole enge ekoyaganaka ino eti olamu. Oewitini ate te ma lebile keke ekokundjisaka mogbuku e moteke? 7Longweseni lebile e gala, laate odjeni mogbuku mo holi e moteke, nda mosisa ekundesake moti ndondo e ino. Laate Kilisito eyeteli esu ahekelani mbeka. 8Totikele lipati laho, la lebile gala, la lebile e sambo mbe pe la ekaleli e mbe, ase la okoke eti la lebile e omeemene pe e olamu.9Iyodhingelini ino ekpata ate dheeni oboliani la wato wa pite.10Epoti oasi ate todhe oboliani la sambo kpaa e wato wa pite e mu moki inga wato wa litema la wango wakopwesaka, te la wayakongi e wilima. Inga ndjongo ewongi ate olongweni la moki.11Sikalandjo idhingelini ino ate dheeni oboliani la moto kpaa ongo owelani manima, ongo odjei moto o pite, te moto o litema, la ongo okoyakongoko la wilima, la motangi la molangoyi o maana la ongo okopwesaka, otilakeni ebete kikima la ongo moto okokelaka djinge sambo.12Laate osambesi wato wa saa, edhendi mbai la nde? Ino otisambesakeni wato wa ndondo? 13Ango Mwengei akosambesaka wango wa saa. Molongosani moto mobe ndondo enu.

Chapter 6  
1Ndai ndondo enu, inga adja la nongo e manango nda ndenge eengi inde oongi omeemene atie wato wadjangi omeemene, ase te atie wasatu? 2Oyewitini ate wasatu nde wakotena sambo dja wato? Alidji inga edja ate ino wato wakosambesa moki, otiongeni nde osambesi sambo kekekeke? 3Oyewitini ate iso tokosambesa wahumbua? Ndjongo te nda ndenge etienga iso sambo dja mu mokalo?4Inga oengini osambesi sambo e mu mokalo, edjei wato wango wadendjiani la lingomba nde okowabatakani wasambesi? 5Iyasi ndjongo la ookesi ino soni. Meemene, moto mwesi o lokenge ati ndondo enu ongo okoenga osambesi ndondo e wamanango? 6Ase manango akokeeke la manango la osambi, pe eho liwoso la wato wadjangi ogemei!7La eho, meemene okwigani amene okwi la ndenge ekopundanakani ino la ino la osambi. Nda ndenge etigemeiyakani ino ate waokeleleni obe? Nda ndenge etiyadhelekeni ino laate waobubeni? 8Ase ino nde okowakelelaka wato sambo mbe pe owabubakoli, kaikoase wadjei wamangbanu!9Oyewitini ate wato wadjangi sambo ndamu wakotota lisango e okumu e Mwengei? Otiakoseni: edje te wato wa pite, te wato wango wakoyakongoko la wilima, te wato wa eteba, te wango wayakukoli wenge ate waume wali inga pele, te pele wango wakolangalaka la wiino wau pele, 10te wato wayiwa, te wato walitema, te walangoyi wa maana, wato wailiko, pe wapwesi iwo kpaa watitota lisango e Mwengei. 11Kaikoase edjakali la wadji ndondo enu wadjakali la ndenge enge. Ase okpolonigani, ase osatisanigani, ase otolonigani wato wa sambo ndamu la kombo e Likumu lasu Yesu Kilisito pe la elimo e Mwengei osu.12''Sambo kpaa ehameli mbai,'' ase sambo kpaa etihaka kole.'' sambo kpaa ehameli mbai'', ase itidhee ema teeti edje la okumu likolo la mbai. 13''Wilaka wilakake edjei olamu la loyi dja solo, pe solo koto edjei olamu la loyi e wilaka wilakake,'' ase Mwengei akoebitesa kpaa. Wenge eti la loyi e pite, ase la loyi e Likumu, pe Likumu adjei la loyi e wenge.14Ase Mwengei amosusolali Likumu pe akotosusola iso la logo la okulu wonde. 15Oyewitini ate wenge djanu widjei wisuki dja wenge e Kilisito? La eho, ikolongosa nde wisuki wa wenge wa Kilisito pe iwumese eho wisuki wa wenge e moli o ndumba? Itikela ndjongo!16Oyewitini ate moto ongo owanesi wenge la moli o ndumba awumiga wenge kikima la inde? Laate, aasi ate: Iwo wale wakouma moyeni moikima. 17Ase moto ongo oyabondji la Likumu adjei elimo eesi la inde.18Tilani pite! Madji masumu kpaa makokelaka moto madjei saa e wenge wande, ase ongo okeli pite, akokelelaka wenge wande amene lisumu.19Otiyeweni ate wenge djanu widjei Tepelo e elimo satu enge edjei ndondo e ino, pe enge etotalini ino atie Mwengei? Otiyeweni ate otini wato la kole ino amene? 20Laate osombamalini la motio mosungu. La eho, mohekeleni Mwengei otwa la wenge wanu.

Chapter 7  
1La loyi e sambo djinge idhingali ino: ''Edjei olamu moto o pele atimoike moli.'' 2Ase nda ndege pite iyandjani wiholo kpaa, molome mwesi adjee la moli onde moikima pe moli moikima adjee la molome onde moikima.3Ewongi ate moto pele amohekele moli onde libalano liongi la inde pe moli akele ndji ndjongo atie molome onde. 4Moli ati la okumu likolo la wenge wande amene, ase molome onde moto odjei la okumu. Ndenge kikima, motopele ati la okumu e wenge wande, ase moli onde moto odjei la okumu.5Otihumelaneni eho, longosa ndji inga ino wale ookanini la engele enge ebati ino. Laate oyaheleni la okili pe la oyakongi; mbuse wongwani ebete kikima. La mbangi ate Etota atiomekeni la odjangi oyatekesi wonu.6Iyasi ndjongo la oenesi ate eengi okelani, ase eti nda pui.7 Ibalali ate moto kpaa adje nda mbai. Ase moto la moto atoti likawo lande atie Mwengei, moto la moto la ndenge e inde.8La wango waikakiyo pe la wali wagweli pele, iyasi ate edjei olamu la iwo otikali nda mbai. 9 Ase inga watienge onangi motema, waike, laate eyeti olamu oiki la ebete ate ogue la ehoha.10Atie ino wango waikiga, ikoasaka, te mbai amene, ase Likumu osu, ate: Moli atikawane la molome onde. 11Inga moli akawaniga la molome onde, atilingele kine leeti liwala, inga te ndjongo wawongele iwo la molome onde, pe molome atikawane la moli onde.12Ino wango waeti, ikoasaka ndjo, Mbai nde iyasi, ase te Likumu: inga mangbasu adja la moli ongo omogemeiti Mwengei, kaikoase moli oho agemei oyabati la inde, mangbasu oho atikawane la inde. 13Inga koto moli aikania la molome ongo omogemeiti Mwengei ase agemei oyabati la inde, atikawane la molome onde. 14La ndenge eho, molome ongo amogemeiti Mwengei akototaka mbano e osantu e moli onde, pe koto moli ongo amogemeiti Mwengei akototaka mbano e osatu e mangbasu o pele oho. Inga te ndjongo, wana wanu wakodja onalili, ase sikala ndjo wadjei wasatu.15Ase inga moto ongo omogemeiti Mwengei akolukaka okawani, akawane. Mangbasu o pele inga o moli ati la wotuke la loyi laho, ase Mwengei aowelini ino la logoo. 16Laate, moli, nda ndenge eyewi owe inga otikalesa molome o owe? Te, molome, nda ndenge oyewi inga otimokalesa moli o owe?17Loyi liesi saa, ndenge Likumu ahekeli moto la moto likawo, moto la moto asombe la ndenge enge Mwengei amoweli inde. Ndenge eho nde ikotiesakolaka la mangomba kpaa. 18Moto awelanali nde atenanali kombeni? Atiwume moto ongo otenani kombeni. Moto awelanali nde atitenanali kombeni? Atitenanali kombeni. 19Otenani kombeni eti la ema, pe odjangi otenani kombeni eti koto la ema, ase ema edjei la kole nde otemei pui dja Mwengei.20Moto la moto atikale la ndenge edjei inde engele Mwengei amowelali inde. 21Odjakali motuke ango ewelanali owe? otiyatungese la loyi laho, ase inga pe oengi owumi la lipanda, hela nano eho. 22Laate moto kpaa ndondo e Likumu ongo owelanali ango edjakali inde motuke, adjei mosombani e Likumu. Ndenge kikima pe moto ongo owelanali ango edjei inde la lipanda adjei motuke mo Kilisito. 23Osombanalini la motio mosungu: Otiwumeni tuke dja wato.24Wamanima, moto la moto atikale atie Mwengei ndenge ewelanali inde, abanye ookani wonde mongindji la Mwengei.25La enge edhendji seka, iti la pui ehake enge edji atie Likumu, ase ihekeli ndenge eeni mbai, nda moto ongo Likumu akomookelaka magba laate adje meemene. 26La eho, ieni lu loyi eedjei olamu, la odhendeli minga minge midjei ahala atie iso, ate edjei olamu ate moto atikale ndenge edjei inde.27Ohelani la moli mwesi? Otiluke okatoli libalano laho. Ohelaniti la moli mwesi? Otiluke ndenge eikake moli. 28Inga oika, okeliti lisumu, inga koto moseka aikia akeliti lisumu. Kaikoase, wango wakoikaka wakoene odjidji ndondo e moyeni mowu, ase mbai ibaliti ate wungo loyi eowumeleni ino.29Ase enge ebali mbai oasi, wamanima: Engele edjei ekwe. Eho lenge wango wadjei la wali wadje nda wato wango wati la wali. 30Alidji wango wakolelaka wadje nda wango waleliti, wango wadjei la mwemu nda wango wati la mwemu, wango wakosombaka nda wango wati la ema teeti. 31Pe wango wakoemelaka la moki nda wango watiemelaka la moki, laate sambo dja mu moki ekoyakukolaka.32Kaiko, ikobala ate otiyasumbweni. Molome ongo oikiti akoyasumbwaka la sambo dja Likumu, ndenge aengi ogemeiyani la Likumu. 33Ase molome ongo oiki moli akoyasumbwaka la sambo dja moki, ndenge aengi ogemeiyani la moli onde- 34akawani. Alidji, moli ongo oikakiyo, pe moseka, ayasumbwe la sambo dja Likumu, laate adje mosatu la wenge pe la elimo. Kaikoase moli ongo oikiga akoyasumbwe la sambo dja moki, ndenge aengi ogemeiyani la molome onde.35Iyasi dji sambo la olamu wonu amene, laate itiobatani moliki la kingo. laate iyokpaleni ino la enge ewongi pe la enge eenesi omokeleli Likumu otomo engele kpaa, odjangi obati mamungwene la djeeti sambo.36INga moto aene ate akokelelaka wose wonde obe, inga inde aetesa ema e lipoteli e wolenge, pe inga eengi okelani ndjongo, akele enge ebali inde. Akeliti lisumu. Waikane la iwo. 37 Ase inga moto ongo oyaheli la motemma monde, wamotomiti la otetelake, ase la ndenge ende amene, pe inga atota mwano inde amene ate ayabate likombe akeli olamu. 38Ongo oikani la wose wonde, akeli olamu, ongo oikaniti la wose wonde akeli olamu oyeti.39Moli anangani la molome onde ango edjei yo inde la mokalo. Ase inga molome agua, akotikala ohola pe aengi oyikani la molome ongo okobala inde. Ase ndji ndondo e Likumu. 40La mamungwene ma mbai, akodja la mwemu ngbii oyeti inga atikala ndenge edjei inde. Imungoyi ate mbai pe idjei la elimo e Mwengei

Chapter 8  
1La sambo djinge idhengi nama ndjinge ihekeli iwo la oyakongi e wilima: Toewi ate iso kpaa todjei la oyewi. Oyewi ekokundesaka la elolo, ase libalano likomaanaka. 2Inga moto ayewa ema esi, ayewakiyo eho ndenge eengi inde oyewi ema eho. 3Ase inga moto akomobalaka Mwengei, moto oho ayewani la inde.4La loyi elalakake nama djinge wihaani la oyangongi e wilima: Toewi ate elima eti ema la moki, pe ate Mwengei adjei moikima. 5Laate edjei la wato wango wawelani wamwengei, edje likole te la mbume, ndenge wamwengei wadjei ngbii pe makumu wadjei ngbii, 6La iso, todjei la Mwengei muesi, inde Wawa, ongo wiho kpaa widji la inde, pe koto Likumu adjei muesi, Yesu Kilisito, ongo wiho kpaa widjei, pe iso tokokalaka.7Kaikoase, oewitini enge edjei la wato kpaa. Ase wadji, nda ehahani iwo la elima tee sikala, wakolakaka wilaka nda ema enge ehani mbeka la elima. Pe lokenge wowu nda eteteliti eho eumia onalili.8Ase ema elakake etiohani ino mogano la maiso ma Mwengei. Inga totilake, totidjanga ema, pe inga tolaka, totitota pe kole teeti. 9Ase angatalani laate edje te nda ndenge otomo wonu etiwume ekikimi ekoesake wango wadjei la olembi. 10Laate inga moto aowene owe, owe moto ongo odjei la oyewi, oyabatia la olaki la tepelo eesi ndjo e wilaka, oyewi e moto oho ongo odjei la olembi etihana egalela tee olaki wilaka winge wihani la wilima?11Meemene la oyewi e owe, moto ongo olembi, akobitanaka, mangua ongo Kilisito amoguelali. 12Ango ekowakelelakani ino wamangbanu lisumu e ndenge enge, pe olongoli oyewi wou enge eteteliti, okomokelelakani Kilisito lisumu, 13La eho, inga ema elakake ekobingesaka manima ekikimi, itilaka kine moyeni mo nama te makeke, laate itimobingese manima ekikimi.

Chapter 9  
1Itidjee la lipanda? iti toma? Itimwenali Yesu Likumu lasu? Ino otdjeeni otomo wo mbai ndondo e Likumu? 2Inga atie weeti wato itidjee toma, idjei pendja ndjongo atie e ino. Laate odjeini olombo e otutiani wo mbai ndondo e likumu.3Osambi wo mbai atie wango wakokambaka mbai eho lele: 4Etitohekelane olaki la okengi? 5Etitohekelane alidji okpali mongindji la iso mangbasu o moli muesi nda moli ongo omoyiki iso, ndenge wadji watoma pe wamanango wa Likumu pe Kepa wakokelaka eho? 6Tango eeti, edjei ndji mbai la Balanabasi nde totienge okeli otomo e woyeni?7Ndai okokelaka otomo o soda pe akoyaputaka inde amene? Ndai ongo okoonaka elanga e bino pe atilakaka pukapuka djaho? Pe ndai ongo okobanyaka meme odjangi okengi mawele maho? 8Dji sambo eyasi mbai, etidjaka la ekeleli e wato? Pe pui etiaselaka pe djinge sambo?9Laate edhingani la pui e Moize, '' eengiti la owe onangi meme monoko ango ekotaunaka inde pukapuka''. Mwengei akobatelaka mpe meme motema? 10Inga koto edjei nde la loyi wosu nde akoasaka eho? Meemene edjei la loyi wosu nde eho edhingani, laate moto ongo okotiaka elanga ewongi la inde oti elanga la mwano pe ongo okotangakolaka pukapuka ewongi la inde okeli ndjongo la mwano etotake ndambo ende. 11Inga toona atie ino wilaka wa elimo, edjei nde loyi losungu inga tobuka atie ino wiho wa wengé?12Inga weeti wato waokalelaka eho atie ino, iso toengiti okaleli eho oyeti? Inga te ndjongo totikelelake otomo oho, ase tokohelaka nde motema la dji sambo kpaa laate totidhihe mboka la mboli ndami e kilisito. 13Otiyeweni ate wango wakokelaka sambo mosatu, wakolakaka wilaka e tepeto, la wango wakokelaka la etumbeli wadjei la ndambo ewu la etumbeli? 14Ndenge kikima pe, Likumu ahali wango wakotiesakolaka mboli ndamu mboka ate wakalele pe mboli ndamu.15Ase mbai itikelelali dji sambo. Meemene, inga idhingi dji sambo etidje ate edje djongo atie mbai. Ekoeta nde olamu ate igue la ebete ate-moto tueti aumese pamba kole enge ekoyaganaka mbai. 16Inga ikotiesakolaka mboli ndamu, eti la loyi e mbai kole eyaganake, laate edjei nde mokpali mungo wabati likolo la mbai. Pe magba la mbai inga ititiesakole mboli ndamu!17Inga ikokelaka eho la motema molamu, idjei la liputi. Ase inga itikelaka eho la motema molamu, ndjongo enge mokpali moyamaleli mbai. 18Liputi la mbai edjei nde? Edjei ohi pamba mboli ndamu enge ekotiesakolaka mbai; laate itikelele la ndenge mbe wotomo wo mbai ndondo e mboli ndamu.19laate, inga te ate idjei la lipanda atie wato kpaa, iyakeli mutuke mo wato kpaa, laate itote wato ngbii oyeti. 20Pe la ndenge eho atie Wayuda, idjali nda Moyuda laate itote Wayuda. Atie wango wadjei sese e pui, iwumali nda ongo odjei sese e pui, inga te ate mbai amene itidjali sese e pui. Laate iwatote wango wadjei sese e pui.21Atie wango wadjangi pui, iwumali nda idjangi pui, te ndenge itidjange pui atie Mwengei, ase idjei la sese e pui atie Kilisito, laate ienge ototi wango wadjangi pui. 22Ilembeli, la wango walembi, laate itote wango walembi. iwumali ndenge e wato kpaa, laate inga la nda ndenge ikalese wato kpaa. 23Ikokelaka ndjongo la loyi e mboli ndamu, laate itiesakole eho mongindji la wadji.24Otiyeweni wango wakotikalaka obangu la iyoka e otili obangu, wakotilaka obangu iwo kpaa ase mwesi nde akotota mbano? Tilani la ndenge etotake mbano. 25Alidji, moto kpaa ongo okoyaboliaka la momekano, akoyatekisaka la sambo kpaa. Alidji wakokelaka ndjongo laate watote sapo enge ekohola. Ase iso tokele ndjongo la ototi sapo enge etiholo. 26Mbai, ikotilaka obangu, eti nda iyoka, ikobingaka wibotu, eti nda ekobingaka ehoho. 27Ase ikobingakolaka wenge wa mbai, pe owumesi eho nda motuke, laate mbuse e otiesakoli wadji, mbai amene itiatonese.

Chapter 10  
1Wamanima, etibale ino owosaneni ate wasangbasu wadjakali iwo kpaa sese e lipata, pe iwo kpaa wa ngbandali ewale esungu. 2Wapatali iwo kpaa ndondo e Moize la mboka e lipata laho aleeti la ewale esungu, 3iwo kpaa walakali ilaka e elimo. 4Aleeti iwo kpaa wakengali malia ma elimo. La ebili ate wakengali la libukeli e elimo enge edjakali owabilei, pe libukeli laho edjali Kilisito.5Ase ngbii ndondo e iwo watidjali olamu la mayiso ma Mwengei, wagwali la esobe. 6Djii sambo ewumia ekpangele esu, laate iso totidje wato wango wakodjaaka la ehoha e sambo mbe.7Otiwumeni wayakongi e wilima, nda wadji la iwo, ndji ndenge edhingani ate: Wato wayabatali olaki la okengi, wayamalali la iyoka. 8Totiyahekeleni la pite, ndenge wadji la iwo wakelali pite, pe wakuali, koto tuku iwale la isato la lisio liesi.9Totimomekeni Kilisito, nda e momekali wadji la iwo, pe wagwali la ndjo. 10Otidjeni pe wato wango wabali ondungwani, nda wadji la iwo wandungwanali, pe waolanali la mooli.11Djinge sambo ewawumelali laate etoinye nda ekpangele, aleeli edhinganali laate etotiesakole iso wango towumi gboo e ma masiyo. 12Ndjongo, ongo oyewi ate ayamali likolo angatale laate atikwe. 13Omekani teeti eowumelini ino enge etiwumelaka wato kpaa. aleeti Mwengei, ongo otiakukolaka, aengiti ohekeli mboka laate omekani eyete wokulu wonu, ase la mboka e omekani akowongela koto mboka e opumbi, laate oengeni oheleli eho motema.14La ndjongo, wamanima wa libalano, tilani oyakongi e wilima. 15Ikoasaka nda wato wango walokenge, ino amene yadhendani la enge eyasi mbai. 16Kopo e lipamboli enge ekopambwaka iso, einyeiti oboleyani la makila ma Kilisito? okoke enge ekobukaka iso, eyinyeiti oboleyani la wange wa Klisito? 17Laate ango okoke edjei sa eesi, iso nda edjei iso ngbii, tokeli wenge eesi, laate tokolakaka iso kpaa ndji enge okoke eesi.18Dhendani Isalayele e wenge. wango walakali nama djinge ihekelanali la wambeka watiboleyanali la etumbeli? 19Iyase woni? mweni mungo mohani mbeka e elima, edjei ema? Inga pe elima edjei ema?20Ase iyasi nde ate wiho winge witondo wakohaka mbeka, wakohaka eho la mindjili, ase te atie Mwengei, pe mbai ibaliti ate ino oboleyaneni la mindjili. 21Oengitinini okengi kopo e Likumu, aleeti kopo e mindjili, oengitini olaki la meza e Likumu, aleeti la meza e mindjili. 22Tobalini oluki limemu e Likumu? Todjei la okulu omweniti?23Sambo kpaa ehani mboka, ase eti sambo kpaa nde edjei la okele. Sambo kpaa ehani mboka, ase te sambo kpaa nde ekokalesaka. 24Moto tweti atiluke liputi lande amene, ase moto la moto aluke enge e miino onde.25Lakani enge kpaa wakotambaka la liho, te la oyahueli la oyewi wunu. 26Laate mbume edjei e Likumu, la enge kpaa edjei ndondo eho. 27Inga moto ongo otigemeiye aowela, inga obali oki, laka enge kpaa wakoha, te la oyahueli la oyewi.28Ase inga moto mwesi aasa la ino ate, ''ehele edjei ema ehani mbeka,'' otilakeni eho, la loyi e moto ongo oenesi eho pe la loyi e oyewi. 29Iyasi oyewi, te enge e owe amene, ase enge e moto odji. Laate, nda kole lipanda la mbai esambesane la oyewi e moto odji? 30Inga ikolakaka la pambo, ndjoni waasele mbai obe la ema enge ihekeli pambo la loyi eho?31La eho, edje okolakakani inga okengi inga okeli nda ema edji, kelakani sambo kpaa la loyi e otwa wo Mwengei. 32Huakani ate otiwumeni wato wango wakobingesaka Wayuda la Wageleki koto lingomba e Mwengei ekikimi. 33Ndenge mbai pe ikoemeleseke wato kpaa la sambo kpaa, itilukaka kole e mbai amene ase enge e wato ngbii, laate iwo wakale.

Chapter 11  
1Djaani wakongoli wa mbai, ndenge mbai koto edjei mokongoli mo Kilisito. 2Itioganakani ino pamba, ase la sambo kpaa okobundwakani mbai pe okonanganakani la ekaleli ndji ndenge iyohalini eho. 3Ibali oyeweni ate likumu e molome edjei Kilisito, pe likumu e moli edjei molome, pe likumu e Kilisito edjei Mwengei. 4Molome kpaa ongo akoyakongaka inga otiesakoli adhihi moto atimoganaka likumu lande.5Ase moli kpaa ongo akoyakongaka inga otiesakoli adhihiti moto, atimoganaka likumu lande. Eho edjei nda akokoli suwe djande. 6Laate, inga moli atiyadhihe moto, akokole koto suwe. Ase inga edjei soni la moli okokoli suwe inga oteni suwe, ayadhihe.7Laate molome aengiti odhihi moto, laate adjei elima koto otwa e Mwengei. Ase moli adjei otwa e molome. 8Laate molome atilongwali atie moli, ase moli alongwali atie molome.9Alidji molome atikelanali la kole e moli. Ase moli akelanali la kole e molome. 10Eho lenge moli aengi odjei la elembeteli e okumu la moto monde la loyi e waahumbwa.11La enge kpaa, ndondo e Likumu, moli aengiti odjei inga te la mboka e molome, ndenge kikima pe molome aengiti odjei inga te la mboka e moli. 12Laate, ndenge moli alongwali atie molome, ndenge kikima pe molome adjali la mboka e moli. Ase wiho kpaa wilongoyi atie Mwengei.13Dhendani ino amene: edjei olamu moli ayakonge la Mwengei odjangi odhihi moto? 14Moki muho amene motiotiesakolakani ino ate inga molome adja la suwe ndai, edjei soni la inde? 15Ase inga moli adja la suwe ndai, edjei otwa la inde? La ebili ate wamohate suwe la odhihi moto. 16Inga moto mwesi abali otoni, toti la enge ekalali, te mangomba ma Mwengei mati la eho.17Ase ango ekoaselakani mbai ino dji sambo, itioganakani. Laate oyabati wungo ekoyabatakani ino eti la loyi ate owumeni olamu, ase la loyi ate owumeni obe. 18Laate liwoso, ango ekoyabatakani ino eholo kikima, ikookaka ate okawani edjei ndondo e ino, pe ikogemeiyaka ma keke ate edjei ndjongo. 19Laate ewongi pe ate okawani keke keke edjei ndondo e ino, laate wato wango wagemeiyani waenane koto la hoho ndondo e ino.20Eho lenge, ango endongbaniani ino ebete ekikima, iti la olaki wilaka wa olangali wo use e Likumu, 21Laate, ango ekolakakani ino eho, moto la moto akolakakayo liwoso wilaka wande e olangali wo use, ase odji adjei la ndjala, ase odji alangwe maana. 22Otini la minguta la olaki pe okengi? Inga okodendjiakani lingomba e Mwengei, alidji okookesi wango wadjangi soni? Iyowaseleni woni? Iyoganeni? La wungo loyi iengiti o oganini ino.23Laate mbai itotali atie Likumu wungo loyi ihali pe la ino, ate Likumu Yesu, la ehele likolo ewongoli la inde okawani, atotali okoke. 24Pe mbuse e ohi Mwengei pambo, abukali eho pe aasali ate: Totani, lakani. Ehele edjei wenge wa mbai enge ebukani la loyi e ino. Kelakani ndjongo la osumboyi mbai.25Ndenge kikima, mbuse e olaki, ototia etutu, alidji aasia: elale kopo edjei e wuma eholi e makila ma mbai. Kelani ndjo la osumboyi mbai masiyonkpaa ekokengani ino. 26Laate mbala kpaa enge ekolakakani ino ehele okoke la okengi ehele etutu, okotiesakolakani logo wo Likumu, tee ango ekowongwa inde.27La ndjongo, moto ongo okolaka okoke inga okengi ehele etutu e likumu la ndenge enge ewongiti, adjei la huko la loyi e wenge pe la makila ma Likumu. 28Moto la moto ayagemeiyese ate awongi mbuse e ayadhendji olamu inde amene, pe la ndenge eho, alake okoke alidji akenge etutu eho. 29Laate moto ongo akolakaka inga akokengaka la ndenge mbe, te ate ayewe olamu wenge wa Likumu, akolakaka inga akokengaka huko wonde amene. 30Eho lenge, ngbii ndondo e ino wadjei la wileme, la wikoni, alidji ngbii wagbakani.31Inga toyaewigani ndenge edjei iso, totisambesana. 32Ase, ango esambesaniya iso, edjei Likumu nde akotonanola iso, laate totikpe mongindji la moki.33La ndjongo, wamanima wa mbai, ango eyaabatini ino la olaki eho, okanani weesi la weesi. 34Inga moto adjei la ndjala, alake ebete ende, laate otiyabondeni la loyi e osambesani. Alidji sambo djinge itikali ikowongele eho ango ekowuma mbai.

Chapter 12  
1Wamanima la djinge idhengi likao e elimo, ibaliti ate odjangeni oyewi. 2Oewini ate, ango odjakalini ino wapagano, odjakalini ayadheli oki la ino la wilima winge witikpomaka, ndji ndenge edjakali ino okpalani. 3Ndjongo, ibali oyeweni ate, moto tueti inga akoasaka la mboka e elimo e Mwengei atiasa ate: Yesu abumakolani! Alidji moto tueti atiasa ate: Yesu adjei Likumu, inga te la mboka e elimo satu.4Kaikonde makao madjei ndenge la ndenge, ase Elimo edjei ekikima. 5Tomo egamesake wato idjei ndenge la ndenge, ase Likumu adjei moikima; 6Tomo idjei ndenge la ndenge, ase Mwengei moikima, ongo okokelaka djinge tomo kpaa ndondo e wato kpaa.7Kaikonde, Elimo ekweneneke atie moto la moto la loyi e kole esi ndjo. 8Laate eyaseli e lokenge ehekelani atie odji la mboka e elimo, eyaseli e oewi atie odji la obilei ndji Elimo eho.9La odji, ogemei la mboka ndji e Elimo eho, atie odji makao makalesake la mboka ndji e Elimo eho. 10La odji koto okeli tomo tetelake, atie odji matiesakoli, atie odji oyewi kole e wingbundu winge widji la Elimo, atie odji minoko ndenge la ndenge, atie odji olimboli minoko. 11Ase tomo djiesi kpaa, Elimo ndji esi eho nde ekokelaka, ekokawelaka moto la moto ndenge nda ebali eho.12Ndji nda edjei wenge wikima, ase la wisuki ngbii, pe la wisuki kpaa e wenge waho, inga te ate ekodjaka ngbii, edjei wenge sa esi, Kilisito adjei ndji ndjongo. 13Laate, la omeemene, la mboka e Elimo sa esi iso kpaa topatali la wenge sa esi, Wayuda inga Wageleki, tuke la wango wa lipanda, watokengesali iso kpaa Elimo sa esi.14Laate wenge witi sa esuki eikima, ase wikelani la wisuki ngbii. 15Inga ekolo easa ate, '' la loyi eti mbai ewo iti esuki e wenge, eti la ndenge eho nde ekodhee odjei esuki e wenge.'' 16Inga litoi liasa ate,'' la loyi eti mbai liso, iti pe esuki e ewenge,'' eti la loyi laho nde ekodhee odjei esuki e wenge. 17Inga wenge kpaa edjakali liso, ooki eengali odjei eni? Inga wenge kpaa edjekali litoi, ooki lumba eengali odjei eni?18Ase sikala Mwengei abati wisuki wa wenge waho, wesi la wesi eho, nda ebali inde. 19Inga waho kpaa widjakisa esuki eikima, nda wenge wilukaki ate widjee eni? 20Sika wisuki wa wenge widjei ngbii, ase wenge sa wikikima.21Liso litiasa la ewo ate, ''Iti la ehoha e owe.'' Te moto mwase la makolo ate, ''Iti la ehoha enu.'' 22Ase wisuku wa wenge winge wikoeneneke ate wilembi, wiho nde widjei la kole esungu, 23ase, wisuki wa wenge winge wikweneke iso ate widjei la mogano mokeke tokowitemiaka waho ngbii eyeti, pe la ndenge eho, wisuki wasu wa soni, wikowongoko ngbii oyeti. 24Sikala wisuki wasu winge widjei wilamu witidjaaka la ehoha e ema teeti. Inga te ndjongo, Mwengei awanesali wisuki wa wenge, ahekelia mogano ngbii la esuki enge edjakali eho odjangi.25Okawani oti ndondo e wenge laate wenge edjei ekikima la wisuki ngbii. 26Ase inga esuki esi ekookaka ekoni, wisuki kpaa wa wenge wikooka ekoni mongindji la eho; te inga esuki esi edja la mogano, wisuki kpaa koto wikoemele mongindji la eho. 27Ino odjeini wenge wa Kilisito ase odjeini wisuki wande, ino kpaa, mwesi la mwesi odjeini wisuki.28Ase Mwengei awabati wato ndondo e lingomba, liwoso watoma, e wale waaseli, esato watiesakoli, mbuse eho sambo kamwesake, mbuse eho makao makalesake, sambo gamesake sungu, oinyei, oasi minoko ndenge la ndenge. 29Iwo kpaa wadjei watoma? Iwo kpaa wadjei waaseli? Iwo kpaa wadjei watiesakoli? Iwo kpaa wakokelaka sambo kamwesake?30Iwo kpaa wadjei la makao makalesake? Iwo kpaa wakokpomaka minoko ndenge la ndenge? Iwo kpaa wakokukolaka minoko? 31Lukani la egalela makao mango mayeti olamu. Kaikoase ibali oinyei ino mboka enge eyeti kpaa.

Chapter 13  
1Inga ikokpomaka la minoko ma wato te e waahumbwa. Ase inga itidjee la libalano, idjei nda esuki e engbongolo enge edjangi ema ndondo te nda ngelengele enge ekobingaka iwo. 2Ase, inga idjei la likao e witiesakoli pe iyewi koto sambo eyaisake esatu kpaa, pe iyewi sambo kpaa, la inga idjei la ogemei wosungu wungo oengi olongosi te mikoli. Ase inga itidjee la libalano iti ema. 3Inga iwakawela wato wango wadjangi wilaka, inga ikawa wenge wambai ate, laaate iyagane, inga itidjee la libalano, ase ogemei wo mbai woti la ema.4Libalano lidjei la motema molai lidjéi la wouma. Libalano liti la zua, litiaganaka, litiahutoesaka la elolo 5litikelaka sambo dja soni, litilukaka ototi la oeteli, litihaka limemu, litiisaka limemu. Litiisaka sambo mbe la motema. 6Litiemeleke la sambo djinge idjangi womeemene, ase ibali sambo djinge idjei meemene. 7Likolimbesaka kpaa, likogemeiyaka sambo kpaa, edjei la mwano la sambo kpaa, ekodjaaka la mohandja e sambo kpaa.8Libalano litisilaka te keke. Inga edjaa sambo djinge iyaisi ikosila, edje minoko, ekosuka, edje oewi, wokosalamata. 9Laate todjei la woewi wokeke, ase tokwasaka sambo iyaisi la wokeke. 10Ango ekodja ema enge edjei kpaa, enge ekeke ekosalamata.11Ango odjakali mbai mana mokeke, idjakali okpomi nda mana mokeke, idjakali omungoi nda mana mokeke, ango oumia mbai eloko moto iwosania djinge dja wolenge. 12La keke tokweneke ma pii, la talatala, ase tokoene maiso la maiso. La keke iyewi ma ndambo, ase ikoewa olamu, ndji ndenge eyewani mbai. 13Sikahala wi wiho wisato witikali: ogemei, mwano la libalano. Ase enge eyeti kpaa edjei libalano.

Chapter 14  
1Lukani libalano, lukani la egalala makao ma elimo, ase la oyeteli enge etiesakolake. 2Laate moto ongo okwasaka la monoko mwesi ndjo, aasiti la wato, ase la Mwengei. Laate moto atioka, ase akwasaka wasekele esatu la mboka e elimo. 3Kaiko nde moto ongo okotiesakolaka, akomaaka koto la ohi mohandja koto la ohekeli egalela.4Moto ongo okoasaka la monoko mwesi ndjo, akoyamaaka inde amene, ase ongo okotiesakolaka, akomaaka lingomba.5Ikoemele inga ino kpaa oasani la minoko madji, ase ibali pendja ate otiesakoleni. Moto ongo okotiesakolaka amweti ongo okwasaka la minoko madji, longosa ndji inga akukola eho laate Lingomba limaame. 6Ase sikahala, wamanima inga iyasa la ino minoko madji, ikookelelani ino nde inga itiase la eeneseli inga te la wewi, inga te etiesakoli, inga te la litio liesi ndjo?7Inga winge widjangi ohatiani, wikoumesaka moli, nda mweka, te esandjo inga etietesane nda ndenge ema enge ekobinganaka la mweka inga te esandjo ekwewana? 8Ase inga lihili litiwumese sambo la hoho, ndai okoawongele la wita? 9Ndindjongo pe inga ino, la mboka e wolemi, okoumesakani sambo djinge iti petee la ohelesi gbondo, nda ndenge ekwewana sambo djinge iyasani? Meemene okwasani nde la ehoho.10Eengi odjei ate ndenge easake edjei ngbii la moki, ase ndenge teeti edjangi olumbolani. 11Ase inga itiewe gbondo e loi wungo oasani, ikodjaa modjidji la maiso ma moto ongo okwasaka, koto moto ongo okoasaka akodjaa modjidji la maiso ma mbai.12Ndji nda ino, nda edjei ino la ehoha e makao ma elimo, lukani otumeni la eho, laate lingomba limaame. 13La ndjongo, moto ongo okwasaka la monoko mwesi ndjo, akonge laate aenge okukoli eho. 14Laate inga ikoyakongoko la monoko mwesi ndjo, edjei likao la mbai e elimo nde ekoyakongoko, ase lomungo wo mbai woti ema teeti.15Ekelane woni? Ikoyakongo la likao e elimo, ase ikoyakongo koto la mamungwene ma mbai. Ikolemba lembo dja oemeli la likao e elimo, ase ikolemba koto lembo e oemeli e mamungwene ma mbai. 16Inga edjei ndjongo, inga okohekeleke mwemu la likao liesi ndjo e elimo, nda ndenge moto ongo oyabati la ebete e moto mpamba akoasa ''Amen'' la mwemu ma owe, nda atiewe sambo djinge ikoasaka owe?17Okowongosaka pambo la ndenge ndamu, ase odji amaaniti. 18 Ikomowongoselaka Mwengei pambo nda ekwasaka mbai la minoko oleki ino kpaa. 19Ase, la ndondo e lingomba ikoemele nde oasi wingbundu itano la lokenge wo mbai, laate ienge koto oinyei wadji la monoko moholi e wingbundu koto liomu la monoko mwesi ndjo.20Wamanima, otidjakeni wana la ndenge e okpomi, ase djaani wana la obe. Kaikonde djaani wiloko wato la ndenge e okpomi. 21Edhingani la Pui ate, ''Ikwasa la waa wato la minoko ma wadjidji, koto la wingbundu e wadjidji, ase te ndjongo watondjoka mbai, ndjongo eyasi Likumu.22La ndjongo, oasi la minoko madji edjei elembo, te atie wagemei. Ase atie wango wati la ogemei, kaiko nde otiesakoli wodjei atie wato wango wadjangiti ogemei, ase atie wato wango wadjei la ogemei. 23La ndjongo, inga lingomba liesi kpaa liabolia ebete eikima, ase iwo kpaa wakokpomaka la minoko madji, ase wato pamba te wato wango wadjangi ogemei walingelia ndondo, watoasa ate ino odjeini la ekoni e boli?24Ase inga ino kpaa okotiesakolaka ase moto mwesi ongo oti la ogemei, te moto mpamba alingelia, apamelania la wato kpaa, adhendelania olamu la wato kpaa. 25Wasekele dja motema monde eenania la hoho, ndjongo akokua la panda ende, koto akoyakongo la Mwengei, akoasa: Mwengei adjei ndondo enu.26Tokele woni, wamanima? Ango obolianiani ebete eikima, mwesi adjei la lembo esi ndjo, odji adjei la litio liesi ndjo, odji adjei la eeneseli esi ndjo, odji adjei la monoko mwesi ndjo, odji adjei la olumboli esi ndjo. Sambo kpaa ikelana la omaani. 27Inga moto akwasaka la monoko mwesi ndjo, esuke la wango wale te wasato, pe moto la moto la mokombe monde, pe moto mwesi akukole. 28Ase inga moto ongo okukolake monoko ati, moto oho adake bi la lingomba, pe aase la inde amene koto la Mwengei.29Alidji, watiesakoli wale te wasato waase, ase wango wadji wadhenge wolamu wolamu.30Ase inga eeneseli esi edja atie moto odji engele oyabati inde ango, ongo o liwoso adhike monoko.31Laate ino kpaa oengini otiesakoli moto la moto la ngala ende, la ebili ate wato kpaa wapundesane koto wato kpaa wadje la mohandja. 32Laate makao ma elimo e watiesakoli ewongi otekisani ndji la watiesakoli. 33Laate Mwengei ati Mwengei o ewodje, ase o logoo. Nda la Mangomba ma wasatu kpaa.34Wali wadake bi la mangomba, laate watiwahe mboka eyasake, ase wayatitimese nda eyasi pui. 35Inga wabali oewi loi wesi ndjo, wawahuele walome wau la monguta, laate edjei osambo moli aase la lingomba. 36Edjei nde atie enu engbundu e Mwengei epumbali? Inga ndji atie ino nde eho eumali?37Inga moto mwesi agemeiya ate adjei motiesakoli, te akondji likao e elimo, agemeiye sambo djinge ikoodhingelakani ino, laate edjei pui e Likumu. 38Ase inga moto mwesi adjangia oyewi, atikale sa ndjongo.39La ndjongo, wamanima, lukani la egalala witiesakoli, ase woitekesakeni eyaseli e minoko madji. 40Ase sambo kpaa ikelane la ndenge e mogano koto la ekalakala.

Chapter 15  
1Sika ndjo wamanima ikoaselakani ino mboli ndamu enge ewaselalini mbai, enge ekondjali ino, enge ndondo eho oyamaliani, 2enge ndondo eho koto okaligani, la wingbunu winge iyotiesakolalini ino mboli ndamu, inga okoyahelelakani la eho, inga te ndjongo ogemei wonu woti la kole.3Iyopundesalini ino liwoso la sambo kpaa mapundesi mango makondjali mbai amene, ate Kilisito agwali la loi e masumu masu la odhendeli Madhingo, 4alidji aombanali, ase inde asusuali mbuse e masio masato la odhendeli madhingo.5Inde amopumbelali Kepa, la mbuse eho watutiani wande liomu la wale. 6Mbuse eho, awapumbelali wamaangbasu wadji oyeti kama itano mbala kikima. Wango ngbii djawu wadjei yo tee sikandjo, ase wadji waguali gaa. 7Mbuse eho amopumbelali Yakobo, koto mbuse watutiani kpaa.8La gboo, mbuse ewu kpaa andjumelali mbai koto, nda atie mana ongo owotami mangombe. 9Laate mbai idjei mokeke owaleki watutiani kpaa. Iyengiti koto owelani motutiani, la ebili ate iyeneseli lingomba la Mwengei wodjidji.10Ase la loyi e magba ma Mwengei, idjei ndji nda edjei mbai. Koto magba mango mabatali inde atie mbai etikeeli pamba, ase ikelali wotomu owaeti watutiani wadji kpaa. Kaikoase eti mbai, ase magba ma Mwengei mango madjei la mbai mongindji nde makokelaka.11Nde ndjongo inga te loi wolongwa atie mbai, inga te wolongwa atie wu loi wungo wokoasaka iso wodjei wungo wogemeiyali ino.12Inga tokoasaka ate Kilisito asusoi gaa ndondo e wato wagwake, ndjongo nda ndenge wato wadji ndondo enu wakoasaka ate obasi e wato waguake eti? 13Ase inga meemene obasi e wato waguake eti, Kilisito koto atisusuali; 14Ase inga Kilisito atisusuali, te oasi wosu wodjei pamba.15Alidji, toenani koto ate tokoasaka moleho la kombo e Mwengei, la ebili ate tomohengeli Mwengei sambo la ndenge toasi ate inde amosusolali Kilisito, kaikoase atimosusolali, inga meemene, wato waguake watisusuaka. 16Laate inga wato waguake watisusua, Kilisito koto atisusuali. 17Ase inga Kilisito atisusuali wogemei wonu wodjei mpamba, odjeiniyo ndondo e masumu manu.18La wango walangali ndondo e logoo mongindji la Kilisito wawusigaa mboka. 19Inga ndji la ehele mokalo nde tomobatelali Kilisito mwano, todjei amene wato wa magba owaleki wato kpaa.20Ase sika ndjo, Kilisito asusoi tee atie wato waguake, inde pukapuka e liwoso e wango walangali ndondo e logo. 21Laate ndji nda edjali logo la mboka e moto moikima, ndji ndjongo, obasi e wato waguake edji koto la mboka e moto moikima.22Ndji ndenge wato kpaa wakoguaka ndondo e Adama, wato kpaa koto wakowongosana la mokalo ndondo e Kilisito. 23Ase moto la moto adjei la mokalakala monde: Kilisito adjei moto osusoi liwoso la wu, mbuse eho wato wa Kilisito ango ekouma inde.24Mbuse eho, gboo ekouma, ango ekowongola inde okumu atie Mwengei onde koto Wawa, ango ekoola inde oyamaleli kpaa, okumu kpaa, okulu kpaa. 25Laate eengi Kilisito aamalele tee engele Mwengei akobata mitone mande kpaa sese e makolo mande. 26Motone mo gboo mungo mokomola inde modjei logo.27Laate Mwengei ''abatali wihoo kpaa sese e makolo mande''. Ase ango easia inde ate wihoo kpaa wibatani sese, ekoeneseke la hoho ate atitange moto ongo abatali wihoo kpaa sese ende. 28Engele ekobata Mwengei wihoo kpaa sese ende, Mana inde amene koto akoyabata sese e Moto ongo abatali wihoo kpaa sese e wokumu wonde, laate Mwengei adje sambo kpaa atie moto kpaa.29Inga te ndjongo, wango wakopatisamaka laate wadje wato waguake wakokela woni? Inga wagbaakana watisusua, ndjoni iwo koto wakopatisamaka laate wadje ndenge eho? 30Ndjoni koto todjei ndondo e huko engele kpaa?31Lisio la lisio ikodjaaka liwoso la logo! Wamanima ikogemeisaka eho la mboka e mwemu enge edjei mbai la eho la loyi enu ndondo e Yesu Kilisito Likumu lasu. 32Inga la ndenge e wato, isanali la wambau mbe la Epeso, eho edjei la nda kole atie mbai? Inga wato waguake watosusua, ''tolake tokenge koto, la ebili ate lekundu tokogua.33Otiakosakeni: '' Wabola mbe wakobitesaka wikaleli wilamu''. 34Susuani! Wongwelelani mamungwene manu malamu la nenge enge eokani la sambo ndamu, otikelakeni koto lisumu, laate wadji watimoyewe Mwengei. Ikoasaka ndjongo laate iyokese ino soni.35Moto odji akoasa ate: Wato waguake wakosusua nda ndenge? Wakodja la wenge e nda ndenge? 36Odjei ekete! Ema enge ekoonaka owe itiwongwaka la mokalo inga etiguakeyo liwoso.37Ema enge eoni owe la mbume, eti pukapuka enge ekotoo. Edjei pukapuka mpamba, eengi koto odjei pukapuka e mondongo te pukapuka e ema edji kpaa. 38Ase Mwengei akohekeleke eho wenge ndenge inde amene abali, koto la mogono mwesi la mwesi la wenge waho amene. 39Moeni kpaa etidjaaka moeni e ndenge kikima, ase moeni modji modjei mo wato, moeni modji modjei mo nama, moeni modji modjei mo mbulu, modji koto modjei mo su.40Wenge wa likolo koto widjei, wenge wa moki widjei. Ase otwa e wenge wa likolo edjei la ndenge eho, enge e mbume koto edjei la ndenge eho edji. 41Otwa e wuse edjei la ndenge eho, otwa e ndebo koto edjei la ndenge eho, otwa e minoto edjei la ndenge eho. Wenge la wenge edjei la otwa eho.42Edjei koto ndjongo la loyi e obasi e wato waguake. Eho eonani ndondo e oholi, esusuani la odjangi oholi. 43Eonani ndondo e soni, esusuani ndondo e otwa. Eonani ndondo e olembi, esusuani ndondo e okulu. 44Eonani wenge e moeni, esusuani wenge e elimo. Inga wenge wa moeni modjei, enge e elimo koto edjei.45Edhingana koto ate, '' Moto o poo Adama aumali elimo e mokalo''. Adama o mbuse aumali elimo enge akohaka mokalo. 46Ase eti enge e elimo nde ekodjaka poo, edjei enge e wenge, enge e mbuse nde enge e elimo.47Moto o liwoso alongwali la mbume akelanali la miisu . Moto o wale alongoyi ongo likolo. 48Ndenge moto ongo okelanali la miisu adjei, wango koto wakelani la miisu wadjei ndji ndjongo, ndenge moto o likolo adjei, wango wadjei wato walikolo wadjei ndji ndenge eho. 49Ndji ndenge tokpalali elima e moto ongo okelanali la miisu, tokokpala koto elima e moto oho o likolo.50Wamanima, ehele edjei loi wungo wopotia mbai woasi, ate moeni la makila eengiti okondji lisango e wokumu wo Mwengei. Oholi koto eengiti ototi lisango e odjangi oholi. 51Dhenda! Ikoaselakani ino sekele esi mosatu: Iso kpaa totilangala ndondo e logo, ase tokouma ndenge eti iso kpaa.52Mbala esi nda olimi maiso ango ekoboma mweka mo gboo. Laate mweka mokobomana, wato waguake wakosusua, wato wango watiholo, iso koto tokowuma ndenge eti. 53Laate wenge winge wiholoke wikokpala winge witoholoko, pe wenge winge wiguake wikokpala winge witiguaka.54Ase ango enge eholoke ekokpala odjangi oholi, enge koto eguake eengi okpali odjangi ogui, engbundu eho ekoenga enge edhingana ate: ''Logo elongosani libela.'' 55Logo, wolongi wo owe wodjei eni? Logo esueli e owe wodjei eni?56Esueli enge ekohekeleke logo edjei lisumu, ase wokulu e lisumu elongoyi la pui. 57Ase kekedhinge la Mwengei ongo okotohaka iso lilonga la mboka e Likumu lasu Yesu Kilisito!58Ndjongo, wamanima wa mbai wa libalano, yamalani gboo. Otiabandeni, kelani wotomu wo Likumu la motema mohelake, laate oyewini ndondo e oboliani wonu mongindji la Yesu wotomu wungo wokokelakani ino woti pamba.

Chapter 16  
1La enge edhengi okongoli makao mango ma wasatu, ndji ndenge iwahali mangomba ma Wagalatia matiesakoli, ino koto kelani ndjongo. 2Lisio kpaa e liwoso la poo e poso, mwesi la mwesi la ino ndondo e monguta monde ayise ma ema la odhendeli wihoo winge widjei inde la eho, ndjongo ango ekodjaa mbai makao matikongolane la engele eho.3Ango ekodja mbai, wato kpaa wango ekowagemeiyani ino la mboka e ekpata, ikowatoma wakpale likao lanu e magba la Yelusalema. 4Inga ewongi la mbai okii koto ongo, ikotinga la iwo mongindji la mbai.5Ase ikodjaa atie enu ango ekosilisa mbai okpandji Masedonia, laate ikokpandaka Masedonia. 6Imungoi ate ikoyabata inga ikoetesa engele e pio mongindji la ino, laate okeni otiki mbai la mboka ongo ekoke mbai.7Laate ibaliti oeni ino ndji ango ekoeta mbai. Ikoanaka oyabati maa keke mongindji la ino, inga Likumu aha mboka. 8 Ase imungoi oyabati ahala la Epeso, tee wuse wo Patekote, 9laate modhuhe mosungu, enge ekohekeleke mboka la otomu, edhukuani liwoso la mbai, ase wayamaleli wadjei ngbii.10Inga Timoteo auma, kelani la ndenge enge ekoenese ate okomuemelekeni wolamu, laate inde akokelaka wotomu wo Likumu, nda mbai. 11Ewongiti ate moto tweti amoenele. Mogamesani la okendo ewongwake atie mbai la logoo. laate awume atie mbai, ikomolambalaka mongindji la wamangbasu. 12Laate, la loi wo mangbasu Apolosi, iyakongoli la inde ngbii ate adje atie enu mongindji la wamangbasu, ase mwano monde motidjali te okeke la odji sikala. Ase akodja ango ekotota inde nano ndamu.13Huakani, ahelelani la ogemei, djaani wato wa mohandja, wato watetelake.14Kelani wotomu wonu kpaa la libalano.15Ikoohekelekeni ino egalela, wamanima, oyewini ate liwota e Setepano wadjei pukapuka e poo e Akaya, wayahi koto la owakeleli wasatu, 16Ino koto yadjimbesani liwoso e wato e ehenge ndenge liwoso koto o moto kpaa akohaka mawo pe okokelaka otomo etetelake.17Idjei la mwemu la odji e Setepano la Polutunatusi la Akaikusi. wadjei ahala, laate wakokelaka ebete enu la ebili ate otini ahala. 18Laate wahekele mohandja la molimo mo mbai koto enge enu. La eho gemeiyani wato e enge ndenge.19Mangomba ma Mwengei mango madjei la moki mo Azia waohekelini mobale. Akila la Pisika mongindji la lingomba linge lidjei la monguta mou waohekelini ino mobale la motema kpaa ndondo e Likumu. 20Wamangbasu kpaa wango wadjei ahala waohekelini ino mobale. Hanani mobale la ombomboni esatu.21Mbai Polo, iyohekelini mobale la mawo ma mbai amene. 22Inga moto atimobale Likumu eongi wamobumakole. Likumu lasu, djaka! 23Magba masungu e Likumu Yesu Kilisito edjee la ino. 24Libalano la mbai lidje la ino kpaa mongindji ndondo e Yesu Kilisito.

## 2 Corinthians

Chapter 1  
1Polo ntoma e Yesu Kilisito la mwano mo Mwengei, la mangbasu Timoteo, la lingomba la Mwengei linge lidjei ongo la Kolito, la wasatu kpaa wango wadjei la Akaya djiesi kpaa. 2Wouma wosungu la logoo e Mwengei sangbasu, koto la Likumu Yesu Kilisito edjeeni la ino.3Mwengei koto Wawa o Likumu lasu Yesu Kilisito apambwame ngbii. Wawa o motema magba koto Mwengei o obondisami kpaa. 4Ongo okotobondisaka iso ndondo e wodjidji wosu kpaa, laate iso koto towabondese wango wadjei ndondo e wodjidji, la obondesami wungo wobondisami iso atie Mwengei.5Laate ndenge e wodjidji la loyi e Kilisito wotumi atie esu ndji la ndenge eho wobondisami wungo wokokondjaka iso wotumi la mboka e Kilisito. 6Kaiko nde edja te ate todjei ndondo e wodjidji, edjei la obondisami wonu, koto la mokalo monu. Edja te ate tobondisami, edjei la obondisami wonu enge ekokelaka la ohekeli ino mohandja, la wodjidji e ndenge kikima la enge iso koto tokoeneke. 7Ase mamungwene masu atie ino matiabandaka, nda eyewi iso ate, ndenge ino okoenekeni odjidji mongindji la iso, ndji ndjongo okobondisamani la iso mongindji.8Wamangbasu ndondo e Kilisito, tobali ate oeweni sambo djinge idhendji wodjidji wungo wotoumelali iso la moki mo Azia. Laate todjakali ndondo e wodjidji wosungu wungo woetali wokulu wosu. Ndjongo todjakali owangi te la loyi e mokalo mosu. 10Ongo otokalesi iso la logo, akotokalesa koto, mwano mosu modjei atie inde ate akotokalesa iso alidji.11Ino koto oengini otogamese iso la ndenge oyakongi wonu la loyi wosu. Laate wato wahekele pambo la kole esu, la loyi e enge ema etohekeli iwo la wouma la wapanda wa wato ngbii wango wakoyakongoko.12Tokoyaganaka la loyi eho, enge koto oyewi wosu ekohekeleke litotoli lasu, eho lele: Toyasombesali la moki, la oeteli atie ino, la osatu pe la omeemene enge elongoyi atie Mwengei, te la lokenge e moto o moeni, ase la wouma wosungu e Mwengei. 13Totiodhingelalini ino djeeti sambo, longosa ndji ndjinge iyewini ino wolamu la ndjinge ikogemeiyakani ino, la djinge iyeni mbai ate okogemeiyani eho tee la gboo. 14Ndji ndenge koto ogemeiyalini ino ate iso todjei mogano monu, ndji ndjongo ekodja eho wuse e Likumu lasu Yesu.15La ndjongo nda ebati mbai motema la enge ndenge, iyanali odji liwoso atie enu, laate okondjeni nano e wale la odjei la mwemu. 16Ibalaki ate iyete liwoso atie enu, liwoso ate eleke la Masedonia, ase ango ekolongwa mbai la Masedonia, okeni otiki mbai la mboka la oki wo mbai la Yudea.17La ndjongo, ango eanali mbai ndjongo, ititotali sambo la ndenge e iyoka. Inga sambo djinge ikoanaka mbai, ikoanaka eho la ndenge e moeni, laate ekodjaa atie mbai mbala kikima, ndjongo la te ndjongo. 18Edjei meemene ate Mwengei moto ewongi omobateli motema la sambo djinge toaselalini ino etidjaali ndjongo la te ndjongo.19Laate Mana o Mwengei, Yesu Kilisito, ongo otiesamakolali atie enu la mboka esu, epoti oasi ate, la mboka e mbai la Silibano, la Timoteo. Etidjali ''ndjongo pe te ndjongo.'' Ase atie inde edjakali ndji '' ndjongo''. 20Laate djinge idhengi mauna ma Mwengei kpaa, madjei ndji ''ndjongo'', alidji edjei koto atie inde nde tokoasaka ''Amen'' atie Mwengei, la loyi e otwa wonde!21Moto ongo otowanesi iso la ino ate todjei wato wa Kilisito, la moto ongo otokpuli iso maita edjei Mwengei. 22Abatia koto elembo ende likolo lasu, ase atohekelia iso liwuna ema enge egeleli, easi ate elimo la mitema masu.23Sikala ikomombelelaka Mwengei adje mototoli la loyi e molimo mo mbai amene ate edjei la loyi e obanyei ino nde idjitiyo la Kolito. 24Eti ate todjei makumu e ogemei wonu, ase todjei wiino wa otomo la loyi e mwemu monu, la loyi e ogemei wonu nde oyamalini.

Chapter 2  
1Imungoi mbai amene ate itiwongwe kine atie enu alidji la magba. 2Laate inga iwookesani ino magba ndai kine odji okopekele mbai mwemu, ingate moto ongo omookesi mbai magba?3Idhingali loyi luho, laate ango egeleli mbai itiwume la magba la loyi e wango iyengali odjei la mwemu! Laate iyobatelini ino kpaa motema ate mwemu mungo modjei mbai la eho edjei enge e ino kpaa. 4Edjei la odjidji, la magba la motema, la poo ngbii nde iyodhingelini ino, eti ate iokeseni ino magba, ase laate oeweni libalano linge likoobalakani mbai ino.5Inga moto mwesi aokesia magba, eti mbai nde amookesi magba, ase ino kpaa la omeki wesi ndjo, iyasi ndjongo laate engbundu e mbai itidjee la otetelake oyeti molelo. 6Pamela enge wato ngbii wahekeli eengi ndjongo atie ongo moto. 7Ndjongo, sikahala, oengini omookeli magba, la wouma, la omobembelesi, edjee te la nda ndenge, moto oho alinde la magba mande mango mayeti molelo.8Ikoohekelekeni mogalia ate woeneseleni alidji libalano linge likomobalakani ino. 9Laate edjei koto la loyi luho nde ikoodhingelakani ino, la oewi olamu womeemene e loyi wungu e odhendjini ino, inga okomotemeiyakani Mwengei la sambo kpaa.10Loyi kpaa wungo ekomolimbesani ino moto la magba, mbai koto ikomolimbesa. Inga ilimbesi ema esi atie moto mwesi, ikeli ndjongo la loyi enu, liwoso la Kilisito. 11Laate Mondjili atitolonge iso, la ebili ate tomoewi olamu la lokenge wonde.12Kaiko nde ango eumali mbai la Toloasi, la otiesakoli mboli ndamu, la kole e Kilisito, modhuhe moesi moduhuanali liwoso la mbai, la wotomu wo Likumu. 13Itihomali la molimo mo mbai la ndenge etimogbotoli manima Tito, ase iwahali mobale ase ikia la Masedonia.14Mwengei atote pambo, inde moto adjei otosombesi iso engele kpaa, la mokalakala mo walongi ebete eikima la Kilisito, adjei ookesi lumba e woewi wonde wiati kpaa la mboka esu.15Laate atie Mwengei todjei la lumba wolamu wo Kilisito, ndondo e wango wakokalesamaka, la ndondo e wango wakogwaka.16Atie wadji, lumba e logo, enge okohekeleke logo, atie wadji lumba e mokalo, enge ekohekeleke mokalo. Ase ndai owongi la djinge sambo? 17Edjei iso, laate toti wango wakotambaka engbundu e Mwengei, nda ekokelaka wadji wato, ase iso tokoasaka la womeemene, nda wato watomani la Mwengei, la maiso ma Mwengei, la Kilisito mongindji.

Chapter 3  
1Topotia nde alidji oyaaseli iso amene? Mbala edji todjei la ehoha e wikpata, nda wato wadji laate etoasele iso atie ino inga enge edji ongo odjei ino? 2Ino nde ekpata esu, enge edhingani la mamungwene masu, enge eewani pe enge ekotangamaka la wato kpaa. 3Eenesi la hoho ate ino odjeini ekpata e Kilisito enge edhingani la iso nda wikeleli, edhinganiti la malia ma ekpata, ase la elimo e Mwengei o mokalo, te likolo e mabukeli, ase likolo la witando e moeni, likolo la mitema.4Edjei la loyi e Kilisito nde ekomobatelaka iso Mwengei motema la ndenge eho. 5Easiti ate iso towongi la ndenge esu amene la oeni ate ema ehele elongoyi la iso amene, ase owongi esu elongoyi atie Mwengei. 6Atowongeli iso mpendja, la odjei wakeleli wa ogemei eholi, te la pui djinge idhingani, ase la elimo. Laate pui djinge idhingani ikohaka wodjidji wo logo, ase elimo ekohaka mokalo.7Inga pui djinge idhingani ekohaka logo, la djinge itenali iwo madingo la mabukeli edjaali la otwa, ndjongo wana wa Yisalaele watiengali odhengi mbanda e Moize, la loyi e otwa e mbanda ende, otwa wungo woengali olongosani. 8Nda ndege wotomo wohake elimo wotidjee la otwa ngbii oyeti?9Inga pui djinge idjakali ohekeli etombu edjei la otwa, wotomu woumesake wato la wolamu wungo woleki, edjei la otwa wosungu oleki ! 10Ema enge eumesali iwo la engele egala ema e otwa, elongosani otwa la loyi luho, la loyi e otwa wungo woleki eho. 11Laate inga ema enge edjaki ate walongose, walingesali eho la otwa, ema enge edjei eumwake, ewongi odjei la otwa ngbii oleki.12Nda odjei iso la mwano e ehele ndenge, tokoasaka la hoho pendja la omeemne. 13Tokeliti nda engele ebatali Moize litambala la mbanda ende, laate wana wa Yisalaele watidhenge la woangatali gboo e ema enge ewongokoli olongosani.14Ase mamungwene mawu malembali. Laate tee lisio la keke, litambala linge lidukwanaki yo engele ekotangaka iwo ogemei wo gala, laate elongosani nde la mboka e Kilisito. 15Tee lisio la keke, engele kpaa enge wakomotoloko Moize, litambala lidjei la mitema mawu.16Ase inga moto ayakukolia atie Likumu, litambala likolongwaka.17Kaikonde Likumu adei elimo, laate ebete edjei elimo e Likumu, lipanda wodjei koto ango. 18Ase iso kpaa, la mbanda djinge idhuhuani, nda talatala, tokongengisaka otwa wo Likumu , tokoyakukolaka la owumi la ndenge enge e elima esi ndjongo, olongoyi la otwa tee la otwa, ndenge pendja Likumu, ongo odjei Elimo, akokelaka.

Chapter 4  
1La eho, la ebili ate la motema mowouma wo Mwengei tokondji dji tomo, toengiti owungesi mwano. 2Tolumbi sambo djinge ikoisanaka, djinge ikookisaka soni, tobaliti aleeti esombeli e be, totibitesa kine engbundu e Mwengei. Ase la ndenge ekoeneseke iso womeemene la hoho, la maiso ma Mwengei tokoumaka ekpangele ndamu la loyi e oyewi wo meemene atie wato kpaa.3Inga mboli ndamu enge ekotiesakolaka iso edhihana, edhihani nde atie wato wango waguake. 4Wato wango ndondo ewu Mwengei o ehele engele adhihi mamungwene ma wato wango wadjangi ogemei, la ebili ate ongali wo mboli ndamu e otwa enge emodhendji Kilisito, ehele edjei elima e Mwengei.5Laate enge ekotiesakolaka iso, eti iso amene, tokotiesakolaka nde Yesu kilisito ate adjei Likumu pe iso amene ate todjei tuke djanu la loyi e Yesu. 6Laate Mwengei nde moto aasali ate: wuse wongale tee ongo la molili.'' Pe angali ndondo e mitema masu, la ongali woho la oyewi e otwa wo Mwengei la mboka e mbanda e Kilisito.7Todjei la ema e motio ndondo e teni e mbume, laate okumu wungo woyeti otetelake edjee e Mwengei, ase te enge elongoyi atie iso. 8Topotoni la ndenge kpaa ase totiatane, tosilali lokenge ase totidjangali mboka e pumbake. 9Tokoeneke wodjidji, ase todheeniti, tokolumbamaka la mbume, ase togbakaniti. 10Engele kpaa, tokokpalaka wiholo kpaa la wenge wasu wodjidji wo logo mungo wamueneseli Yesu, laate mokalo mo Yesu moenane koto la hoho la wenge wasu wungo ekoguaka.11Laate iso wango todjei la mokalo, todjei wiengele kpaa oeni logo la maiso la loyi e Yesu, laate mokalo mo Yesu moenane la hoho la wenge wasu enge ekoguake. 12Logo esukami la iso, ase mokalo koto mosukami la ino.13Nda edjei iso la elimo egemeiyake eikima, enge edhinganali la loyi luho ate: ''Mbai igemei, eho lenge iyasali, ''iso koto todjei la ogemei, eho lenge tokoasaka. 14Toewi ate moto ongo omosusolali Likumu Yesu, okotosusola koto mongindji la Yesu, akotoyinya koto mongindji la ino. 15Laate sambo djinge kpaa edjei la loyi lanu, laate magba masungu enge etaleyanali ngbii etume la loyi e pambo enge wato ngbii wakohaka, la loyi e otwa wo Mwengei.16Totiungese mwano, ase inga ndenge e moto enge todjei saa ekobitanaka, meemene, ndenge e moto enge todjei ndondo ekowumaka oholi masio la masio. 17Inga te ate wodjidji wodjei e engele ekue, ehohi koto, ekotootelaka otwa elitake la oyeteli pe enge edjei e libela. 18Tokodhengaka te enge ekoeneneke, ase enge etieneke. Laate wihoo winge wikoeneneke widjei engele ekue, ase wihoo winge witieneneke widjei e libela.

Chapter 5  
1Toewi ate inga wenge wasu wa mbume, ehele hema, ebitania, tokotota pendja wenge winge wilongoyi atie Mwengei, wenge winge wikelaniti la mawo, enge edjei libela ongo likolo. 2Laate ndondo e wenge enge eyabatake, tokotilelaka, todjei la ehoho etetelake la okpalake enge e iso amene e likolo 3laate mbuse e okpali eho, totitotane kine lingbengbele.4Iso wango todjei ndondo e hema enge ekotilelaka iso, toeni odjidji. Laate ema enge ebali iso eti ate tolongose eho, ase edjei nde okpali enge edji, laate mokalo molindese ema enge ekoguake. 5Ongo otokelali iso edjei Mwengei, ongo otohekeli iso nanga e Elimo.6Todjei engele kpaa la mogalia toewi koto, engele kpaa todjei ndondo e wenge, todjei lihele la Likumu. 7Laate tokosombaka la ogemei, ase te la oeni. 8Todjei la mwano, tokoemeleke koto odjei lihele e wenge la oyabati mongindji la Likumu.9Oho wungo tokokelaka la oteteli ate edje te ate toyabati ebete eikima la inde, te todjei lihele la inde, togemeiyane la inde. 10Ewongi la iso toenesane la hoho liwoso la ngbelengo e osambesi e Kilisito. Laate moto la moto akondje enge eongi la inde la loyi e sambo djinge ikelamali la wenge. L a odhendeli sambo djinge edjakali inde okeli, edje djinge ndamu, te djinge mbe.11Nda eyewi iso gbondo ewangake Likumu, todjei ndji tokowagemeiyesaka wato, ase toenani la hoho la maiso ma Mwengei. Kaikonde, idjei la mwano ate toeneni koto la hoho la lokenge wonu. 12Totiyaasela kine atie ino, ase tokohekelekeni ino nano eyaganake la loyi e iso, laate odjeeni la engbundu ewongolake atie wango wakoyaganaka la sambo djinge ikoeneneke saa, ase te la djinge ikolongwaka la motema.13Inga tokonoli boli, edjaali la mogano e Mwengei. Ase inga todjei wato wa mamungwene ndamu, edjei la loyi enu. 14Laate libalano linge lidjei Kilisito la eho etokpalesi mokpali. Laate enge eeni iso eho lele: Kilisito aguelali wato kpaa, ndjongo, la ndenge eho, wato kpaa waguali. 15Kilisito aguelali wato kpaa , laate wango wadjei la mokalo, watidjee kine la mokalo la loyi ewu amene, ase la loyi e moto ongo oguali pe asusuali la loyi ewu.16Eho lenge, opoti sikandjo, tomoyewiti moto te moikima la ndenge e wenge. Inga te ate tomoyewali Kilisito la ndenge e wenge, sikandjo, tomoyewiti kine alidji ndjongo. 17Inga moto mwesi aboliana mongindji la Kilisito, awumiga ekelamu eholi. Sambo djande dja gala iyeti, ndenga sambo djande kpaa okowuma sambo poli.18Wihoo kpaa widji atie Mwengei. Inde moto otoongosi la ookani mongindji la inde amene la mboka e Kilisito. Atohi koto otomo ate towongosane ookani. 19Epoti oasi, Mwengei ndondo e Kilisito akoongosaka moki la ookani la inde amene, atidhengali maunga mawu, atohali koto engbundu ewongosake ookani.20Iso todjei watoma la ebete e Kilisito. Nda nde Mwengei akoyakongaka la iso. La ebete e Kilisito, tokoyakongoko ate: Wongwani la ookani mongindji la Mwengei. 21Kilisito moto ongo otiewali lisumu, Mwengei amowumesali lisumu la kole esu, laate towume wato walamu wa Mwengei la mboka e inde.

Chapter 6  
1Nda ekokelaka iso otomo mongindji la Mwengei, iso koto toyakongi la ino ate otigemeiyeni magba ma Mwengei, mbuse oosaneni kole eho. 2Laate Mwengei asi ate: La engele enge egemeiyani, iookalini, koto la lisio liesi e mokalo, iyogamesalini. Dhenga, sikalandjo nde engele enge egemeiyani, Dhenga sikalandjo nde lisio e mokalo. 3Totibingesaka wato ekikimi te la loyi loikima, laate watitote loyi liyasake la otomo wosu.4La sambo kpaa, tokohekeleke ekpangele ndamu ate todjei tuke dja Mwengei, la ekaleli eyikake mogalia la sambo ngbii, la odjidji, la iyongolo, la magba. 5La obingani, ndondo e woyogo, ndondo e minga, ndondo e sambo tetelake, ndondo e odjangi ilo la likolo, ndondo e wiengele edjangake wilaka wilakake. 6Tokoyinyaka koto ndondo e olangi, ndondo e oyewi, ndondo e motema molayi, ndondo e magba, ndondo e elimo satu, ndondo e libalano linge lidjangi ekosako. 7La engbundu e omeemene, la okulu wo Mwengei, la mboka e wisaneli e sambo ndamu e ewo e lilome la ewo koto e liali.8Ndondo e otwa koto ndondo e osambo, ndondo e kombo mbe la mogano koto molamu; nda wato wamoleho kaikonde wato wango wakoasaka womeemene. 9Nda wato wango watiewane kaikonde wato wango wayewani, nda wato wango wakoguaka kaikoase, wato wango watoni, nda wato wango wahelani, kaikoase watihelane la logo. 10Todjei nda wato wa magba, ase tokoemeleke engele kpaa, todjei nda wato waotundake, ase tokowaumesaka wato ngbii wato waogumake, nda wato wango wati la ema kaikoase todjei la wihoo kpaa.11Todhukoli minoko masu laate toaseleni ino la hoho, Wakolito, mitema masu midhukoania. 12Otihianeni ndondo esu, ase ohianini ndondo e libalano e motema monu amene. 13Eho lenge, nda liputi la loyi laho-ikoasaka nda nde atie wana wakeke-ino koto yadhukolani.14Otihelaneni la ekaleli e mbe ebete eikima la wato wango wati wagemei. La ebili ate nda wobola wodjei ndondo e sambo ndamu pe obuki pui? Inga koto ngbai la likolo ekowanesana la nde? 15Alidji, nda wookani wodjei ndondo e Kilisito la Biliali? Inga nda ema moto o sambo ndamu adjei la eho mongindji la moto ongo oti mogemei? 16Nda ookani wodjei ndondo e tepelo e Mwengei la wilima? La ebili ate iso todjei tepelo e Mwengei o mokalo, ndji ndenge Mwengei aasali ate: ''Ikoyabata ndondo ewu, ikosomba koto ndondo ewu, ikodja koto Mwengei owu, iwo koto wakodja wato wa mbai.''17Eho lenge, pumbani ndondo ewu, yakatolani la iwo, Likumu aasi ndjongo, otipoteni koto ema enge edjei gbomoko, mbai koto ikooyambani ino. 18Mbai ikodja sangbanu, ino okodjani wana wa mbai wa pele la wa wali, Likumu moto okondji okulu kpaa nde oasi ndjongo.

Chapter 7  
1La eho, nda edjei iso la mawuna maho, wamanima wa libalano, toyalangese la gbomoko kpaa e wenge koto e molimo. Toenesake ate tokomowangaka Mwengei laate wosatu wosu wodjee wungo woengi.2Tohekeleni iso ibete la mitema manu. Tomokeleliti moto obe, tomobitesiti moto, tomolakeliti moto. 3Itiasaka ndjongo laate iokweseni ino. Laate ilongoyi oasi eho liwoso ate odjeini ndondo e mitema masu la logo, la odjei koto la mokalo mongindji la iso. 4Ikoasaka la ino la hoho koto la omeemene. Ikoyaganaka la loyi enu. Itumi la obondisani, itumi la mwemu ngbii la odjidji kpaa wungo wokoeneke iso.5Ango ewumali iso la Masedonia, wenge wasu witihomali, todjali oeni odjidji e ndenge kpaa, kindo edjali saa, owangi ndondo e motema. 6Kaikonde Mwengei, ongo okobondjisaka wango wagenakoli wenge, atobondjisali la owumi wo Tito. 7Eti djaali sa la owumi wonde, ase la libondjisi linge inde abondjisamali la eho la loyi enu, la ndenge atokpalelali iso alidji mboli e ehoha etetelake e ino, magba manu, egalela koto e ino la loyi e mbai. Ndjongo iyemelali alidji oyeti.8Eho lenge inga te ate iokesalini ino magba la ekpata e mbai, itiasumbwaka la loyi laho. Inga te ate la lipoteli iyasumbwali la loyi laho, ieni ate ekpata eho eokesali ino magba, inga te ate la engele ekeke. 9Mbai idjei sikandjo la mwemu, iti sa laate ookalini magba, ase laate ookalini magba tee la okukoli motema. Laate ookalini magba mango maengani la mwano ma Mwengei, laate otiwungeseni ema te eikima atie iso. 10Laate magba mango maokani la mwano ma Mwengei ekokpalaka la okukoli motema la mokalo mungo moto atiene eho obe mbuse. Ase magba ma moki ekowotaka logo.11Laate dhenga lu loyi pendja: magba mango maokalini ino eokani la mwano e Mwengei, ewotelali ino, nda olimbesi, nda oyalangesi, nda limemu, nda mbangi, nda ehoha etetelake, nda egalela, nda owongisani e obe! La sambo kpaa, ino oyaenesalini ate olangini la sambo kpaa. 12Inga iodhingelalini ino, itikelali eho la loyi e moto ongo okelali obe, te la moto ongo wamokelelali obe, ase nde olimbesi enu atie iso eenane la hoho ndondo enu la maiso ma Mwengei.13Eho lenge iso tobondjisani. Kaikoase, longosa obondjisani wosu, toemelali alidji ngbii la oyeteli la loyi e mwemu mo Tito, la ebili ate molimo monde mowumi la mohandja la kole e ino kpaa. 14Laate inga iyagana ma keke atie inde la loyi e ino, itiaokese soni. Nda esisiga iso oaseli ino sambo kpaa la omeemene, ndenge kikima oyagani wosu liwoso la Tito eenani ate edjei enge e meemene!15Alidji, libalano lande e motema enge akoobalakani ino etumi alidji, ango akobunduaka etemeya wonu kpaa, ndenge omoyambalini la owangi koto la odjadji. 16Idjei la mwemu laate la sambo kpaa, iengi odjei la egalela la loyi wonu.

Chapter 8  
1Wamanima, tobali weeweni nda ndenge magba ma Mwengei maeneni ndondo e mangomba ma Masedonia. 2La engele e omekani weesi wosunu ndondo e odjidji, mwemu mowu esungu koto wotundake wowu etetelake ekelali ate likao lawu lieenene alidji ngbii.3Laate ekelanali la odhendeli maengi mawu, ikototoloko eho, oyeti te maengi mawu, 4ango iwo amene wadjakali oyakongi la iso ate wakondje mano ndamu ehekeleke wilaka wa magba la ohi koto mawo la otomo wungo woengali okelani la kole e wasatu. 5Wakelali loyi wungo weyetali mwano mosu, liwoso liwoso wayahali atie Likumu koto atie iso la mwano mo Mwengei.6Eho etotomali iso la omohekeli Tito egalela ate, nda inde moto apotesali eho ndondo e ino, ndji inde koto asukese atie ino wotomo wuho e ohekeli wihoo wa libalano. 7Kaikonde, ndji ndenge etumuni ino la wihoo kpaa, la ogemei, koto la engbundu koto la oyewi, koto la etingia kpaa, la libalano wungo iso tokoobalakani ino, yahekeleni la enge otomo ehekeleke wihoo wa magba.8Iyohitini mopele, ase la loyi e etingia e wadji wato koto la loyi eyewake womeemene e libalano lanu, nde ikoasaka ndjongo. 9Laate oyewini magba masungu e Likumu lasu Yesu Kilisito, ate inga te ate adjaali moto e ogumake, aumali moto o otundake la loyi e ino, laate owumeni wato wa ogumake la mboka e otundake wonde.10Ndjongo ikoohakani mamungo ma mbai ndondo e wu loyi: laate lu loyi edjei la gbondo atie ino, laate eyetiga elanga esi otidjaakalini okeli, ase odjaakalini koto obali okeli. 11Sikalandjo, dheeni koto okeli eho, laate ndji ndenge ekelalini ino obangu la loyi wungo wodhendji obali okeli, ndenge kikima dheeni okeli loyi luho, la odhendeli enge edjei ino la eho. 12Inga liwoso liwoso ehoha etetelake edjei, ekogemeiyana ngbii pendja la odhendeli enge moto adjei la eho, ase te la odhendeli enge moto ati la eho.13Laate ibaliti ate etidjee petee atie wadji. Ase odjidji atie ino. 14Ase ate, la mboka e owokani, wihoo winge wiyeti ngbii atie ino edhihe sikala otundake wowu, laate wihoo winge wiyeti ngbii atie iwo edjee koto odhihi otundake wonu, ndjongo weengani wodje. 15Ndji ndenge edhingana ate: ''Moto ongo odjakali la ngbii atidjakali la ngbii oyeti, koto ongo odjakali la maa keke atidjakali la maa keke oyeti.''16Tomowongosele Mwengei pambo la ndenge abati la motema mo Tito etingia ndenge kikima atie ino. 17Inde agemei loyi eongi iso atie inde, ase, nda edjei inde la etingia etetelake, akodjaaka atie ino la mwano monde amene.18Tokomotomaka ebete eikima la mangbasu ongo mogano monde la loyi e mboli ndamu eyandjani la mangomba kpaa. 19Aleeti, mangomba wamooni laate adje miino osu e okendo la loyi e likao laho e magba enge eongi la iso okawoli la loyi e otwa e Likumu koto la oenesi ehoha etetelake esu ekelake.20Tokokelaka ndjongo laate totoni ate moto atote loyi etoaselake iso obe la loyi e enge likao lisungu linge eongi la iso okawoli. 21Iso tokowongeleke sambo la omeemene, te ndji la maiso ma Likumu, ase la maiso ma wato kpaa.22Alidji, tokowatomaka mongindji la mangbasu ongo toeneli mbala la mbala la sambo ngbii ate adjei la etingia , ase ongo sikala adjei la etingia ngbii oyeti laate akoobatelakani ino motema. 23Kaikoase inga popo edjei la loyi e Tito, inde adjei miino o mbai koto moto ongo ikokelaka la inde la kole enu; inga koto la loyi e wamangbasu, iwo wadjei watoma wamangomba koto otwa e Kilisito. 24Wadhendesani elembeteli e libalano linge lidjei ino la laho koto la sambo djinge iyagali iso la loyi enu, liwoso la mangomba.

Chapter 9  
1Kaikoase la loyi wungo wodhendji otomo wuho la wasatu, eti te la kole ate iyodhingeli ino. 2Laate iyewi ehoha enu enge ekoyaganaka mbai la eho atie wato wa Masedonia la loyi enu ate Akaya eyawongeli ekeliga sikala elanga esi. Koto mogalia monu mosusoli ngbii ewu.3Ase ikowatomaka wamangbasu, laate oyagani wungo ekoyaganaka iso la loyi enu etidjee ohola la loyi laho, ase nde oyawongeleni, ndji ndenge eyasali mbai eho ate okoyawongelani. 4Inga te ndjongo, edje la nda ndenge, inga wato wa Masedonia wadja mongindji la mbai koto waogbotia ino oyawongelitini, iso-itoni oasi ino-tooke soni la ndenge ebatali iso motema ndjongo. 5La eho, iyeneli olamu ohekeli mogalia la wamangbasu wadjee atie ino liwoso, wawongele koto libela la libela likao lanu e motema molamu, enge esilali owunani liwoso, laate la ndenge eho, elambelane nda likao enge ehekelani la motema molamu, ase te nda ema enge epuesani.6Ase la likao laho, moto ongo otionaka ngbii, atibuka koto ngbii; moto koto ongo okoonaka ngbii akobuka koto ngbii. 7Moto la moto akele ndenge emungoyi inde la motema monde, te la ondungwani koto te la ohilani, laate Mwengei akobalaka moto ongo okohekeleke la mwemu.8Mwengei aengi okeli ate magba masungu mande kpaa etume atie ino, ate, ango edjei ino engele kpaa la enge eengi la ino la sambo kpaa, odjeeni la eho ngbii pendja la tomo kpaa ndamu. 9Ndji ndenge edhingana ate: ''akawi wihoo ngbii, ahekeli wato wa otundake, olamu wonde wokowumua libela la libela.''10Mwengei ongo okohaka mooni mogono ngbii la okoke koto elakake akoha koto akotalia mogono laate ooneni, akotalia koto pukapuka ngbii e sambo ndamu enu. 11La sambo kpaa okotumakani la ogumake la ndenge e likao linge likopumbaka la mboka esu pambo atie Mwengei.12Laate otomo wungo okokelanaka la wolamu e wato kpaa , etidjee sa la oengesi olamu wihoha e wasatu, ase edjei laate pambo ngbii ehekelane atie Mwengei. 13Laate la elembeteli enge otomo wuho ekohekeleke, wakomohaka Mwengei otwa laate ino okotemeiyakani mboli ndamu enge emodhendji Kilisito, ndenge ekoaselakani ino eho la hoho ate okotemeiyakani, koto laate odjeini la okawi la makao manu atie iwo koto atie wato kpaa. 14Mongindji e oyakongi wungo wokokelaka iwo la loyi enu wakookaka koto ino ehoha etetelake la loyi e magba masungu e Mwengei enge eyeti atie ino. 15Pambo la Mwengei la loyi e likao lande esunu, enge eengiti olimbolani.

Chapter 10  
1Sikandjo, mbai, Polo, iyakongi la ino la motema mo dee koto la magba ma Kilisito, inga te ate ikoeneneke moto mokeke ndondo enu, kaikoase engele enge eti mbai ongo ikoaselakani ino sambo la mogalia!- 2Iyakongi la ino, otitomeni mbai ate iinye mogalia, ango ekodja mbai ongo, ndenge eyani mbai ototi witeneli witetelake atie wango wakotoeneke nda nde tokosombaka sa ndenge edjei iso la wenge.3Laate inga te ate tokokalaka la ndenge e wenge, totisanaka kindo la odhendeli ndenge edjei iso la wenge. 4Laate wisaneli wa kindo djasu widjei la okulu wungo wodji atie Mwengei la okwesi wihoo winge wimaani la oteteli.5Laate tokokweseke mamungwene koto ema kpaa edjambani enge ekoyamalelaka oyewi wo Mwengei, todjei koto owumesi lomungo kpaa mohelani laate emotemeiye Kilisito. 6Toyawongeli koto la ohekeli etumbu la sambo kpaa edjangake etemeiya, ndji engele enge etemeiya enu ekoenga.7Okodhendakani ema kpaa nda ekweneneke eho saa. Inga moto mwesi akoyaenaka ate amogemei Kilisito, ayewe koto inde amene lu loyi: Ate nda emogemei inde Kilisito, iso koto tomogemei. 8Laate inga te ate eengi mbai oyagani ma ngbii la loyi e wokumu wungo Likumu atohekeli iso la omaani wonu ase te la obukiani wonu, itiokisana soni.9Ibaliti odjei la ehoha e oluki owangesi ino la madhingo ma mbai. 10La ebili wakoasaka ate: ''Wadhingo mande maliti ndowu la otetelake, ase odjei wonde amene moto edjei la mageni eyaseli ende edjei pamba.''11Ewongi moto ongo okoasaka ndjongo ayewe olamu ate, ndji ndenge iso todjei la wingbundu wasu la wikpata engele eti iso ongo, ndji ndenge tokodja la tomo engele ekodja iso ongo la ino. 12Totimekaka oyabati la mongindji e wadji inga oyaenganesi la wadji wango wakoyaaselaka iwo amene. Meemene, ndenge wakoyamekaka la iwo amene la oyaenganesi la iwo amene wati la lokenge.13Atie iso, totiayagana la saa e milelo e ebete enge watohali, ase la odhendeli molelo e moki mokeke mungo Mwengei atohali iso, ndenge awumesali eho tee atie ino. 14Meemene, tokiti lihele oyeti molelo nda nde totiwumali tee atie ino, ango todjaaki otiesakoli mboli ndamu enge edhendji Kilisito.15Totiyaganaka la saa e molelo e ebete enge watohali iso, la tomo mitetelake e odji moto, ase todjei nde la mwano ate, nda ogemei wonu ekobekaka, towume wato wasungu ndondo enu la odhendeli moki mokeke mosu. Ndjongo tokowuma wato wasungu oyeti. 16Laate tokotiesakola mboli ndamu la miki minge midjei lihele oyeti ino, laate totiyagane la ebete enge ewongeliga moto odji.17Ase nda eyasi madhingo ma Mwengei: ''Moto ongo okoyaganaka, ayagane la Likumu.'' 18Ndjongo, eti ate moto ongo okoyaaselaka inde amene nde agemeiyani, ase nde moto ongo Likumu amogemei.''

Chapter 11  
1Ibali oheleni motema la ma boli e mbai. Kaikoase, meemene okonangakani motema la sambo dja mbai. 2Laate ikookelakani ino zua, zua enge eokani la mwano mo Mwengei, laate mbai pendja iwunali oikesi ino la molome sa mwesi, laate iyopumbeseni ino nda moseka mwese olangi atie Kilisito.3Ase ikowangaka ate edje la nda ndenge, nda ndjo emogulali Eba la mamungwene mbe djande, mamungene manu ebitesane koto elongwe la omeemene koto la olangi la wikaleli winge wiyongi la Kilisito. 4Laate meemene, inga moto adja otiesakoli Yesu ongo osomboni la ongo iso tomotiesakolali, inga koto ototani elimo enge esomboni la enge etotalini ino, inga koto mboli ndamu enge esomboni la enge eokalini ino, nangakani motema la sambo e moto oho, la odjangi otenani.5Laate ieni ate edjeiti te la loyi liesi linge mbai idjei sese la watoma wasungu. 6Ase inga ehaneliti mbai la oasi, meemene iti ndjongo la oyewi. Kaikoase la ndenge kpaa toenesali ino eho la hoho la sambo kpaa.7Inga koto ikelali nde obe nda eyadjilikisali mbai laate ino odjambane? La ndenge iyotiesakolalini ino mboli ndamu e Mwengei la libalano, odjangi oongi liputi? 8Mangomba madji, iwapuesali enge edjaakali iwo la eho la ndenge egemeiyali mbai okondji wihoo wau laate oyogameseni. 9Kaikonde ango edjakali mbai mongindji la ino koto idjangali, itimokpalesali moto te moikima mokpali, la ebili ate wamangbasu wango walongwali la Masedonia wahekelali mbai wihoo ngbii winge widjangali mbai. Itonali la ndenge kpaa oliti ndowu atie ino ikodja koto ndji ndjongo.10Engele kpaa enge womeemene wo Kilisito ekodja ndondo e mbai, oyagani kpaa enge ekoyaganaka mbai la loyi e gbata e Akaya etisila. 11Lande easi mbai ndjo? Laate itiobaleni ino? Mwengei ayewi ate iyobalini nee.12Ikodjaa ndji okeli enge ekookelelakani mbai, laate isukese ekosako e wango wadjei la ehoha e moleho la oenesi ate waengani la iso ndondo e otomo wungo wokoyaganaka iwo. 13Wato waho wadjei watoma wa moleho, wakeli wa tomo e ohengeli, wango wokoyapumbesaka nda watoma wa Kilisito.14Loyi ehuelake eti. Laate Etota inde amene akoyainyaka nda ahumbwa e liwusawuse. 15Ndjongo, eti loyi losungu inga tuke djande koto wakoyainyaka nda wato walamu. Ase gboo ewu ekodja la obiliani la tomo djau.16Iyaasi aleeti, eengiti ate moto mwesi adhenge mbai nda moto okoni boli. Kaikoase inga omungwani ate idjei ndjo, gemeiyani mba te ndenge eho nda boli, laate mbai koto ienge oyagani ma keke. 17Enge ekoasaka mbai, itiasaka eho la ndenge etutiake Likumu, ase nda woboli, la oyabateli motema oyeti molelo mungo mokoeneneke atie moto ongo okoyaganaka. 18Nda wato ngbii wakoyaganaka la wenge, mbai koto okoyagana.19Laate ino okohelakani motema la mwemu pendja, e sambo e wato wa boli, la ebili ate odjeini wato wa lokenge. 20Okonangakani motema la sambo e moto ongo okoowumesakani ino tuke, moto kpaa ongo okolakaka wilaka winge widjei ino la eho, moto kpaa ongo okoyadjambaka likolo la ino, moto kpaa ongo okoobingakani la mbanda. 21Idjei la soni e oasi, toyinyali mageni la loyi luho. Ase inga moto odji akoeneseke mogalia la loyi esi ndjo-ikoasaka la woboli-mbai koto ikoeneseke mogalia la eho.22Wadjei Waebele? Mbai koto idjei. Wadjei wa Isalayele mbai koto. Wadjei la litoto e Abalayama? mbai koto. 23Wadjei tuke dja Kilisito? Ikowongosaka nda moto okoni boli, mbai iyeti pendja: La sambo tetelake ngbii oyeti, la wawoyogo ngbii oyeti, la kutuki oyeti molelo, la owumi ahue e logo mbala la mbala.24Mbala itano, Wayuda wabingali mbai pimbo tuku inei longosa esi. 25Mbala isato ibinganali mabolo, ibinganali mabukeli mbala kikima, mbala isato ilindali la andondoli, iyetesali likolo liikima la wuse woikima ndondo e malia malindake. 26La okendo mbala la mbala, la mabhoma e wiwale, la mabhoma e wato wayiwa wango wakoyiwaka la mboka, la mabhoma mango malongoyi atie wato wa mbai amene, la mabhoma mango malongoyi atie wadjidji, la mabhoma ndondo e gbata, la mabhoma ndondo e esobe, la mabhoma ndondo e libandji, la mabhoma ndondo e wato wamoleho.27La otomo etelake, la oameli koto, la walikolo ondjangi ilo mbala la mbala, la ndjala koto la ehoha e malia, la odjangi olaki wilaka mbala ngbii, la piyo la lingbengbele. 28Longose ndjinge sambo dja saa, edjei la ema esi ekoeneseke mbai odjidji masio kpaa, oyasumboyi la loyi e mangomba kpaa. 29Ndai ogenakoli, ase mbai igenakoliti? Ndai osakeli, ase ihutiti la limemu?30Inga ewongi la oyagani, ikoyagana la sambo djinge idhendji mageni ma mbai. 31Mwengei koto Wawa e Likumu Yesu, ongo oengi la mogano libela la libela ayewi ate itihengaka.32Ongo la Damasi, likumu e gbata e likumu Aletasi adjaali obaneyi moki mo wato wa Damasi la oheli mbai. 33Ase wadjimbali mbai ndondo e modjangi mwesi mo mbohi, la lininisa linge lidjaali la etutu, ase itilali la mawo mande.

Chapter 12  
1Iyengi oyagani, eti la kole, ase ikoyeta nde la wieneneli wikamwake koto la wieneseli wa Likumu. 2Imoyewi moto mwesi ongo, la liboliani mongindji la Yesu Kilisito, ekeliga wilanga liomu la inei, inga la wenge, iyewiti, inga koto saa e wenge, iyewiti, Mwengei moto oyewi- adjambanali la esuki esato e likolo. Inga akeli la wenge e inde inga koto te la wenge e inde, mbai iyewiti, ase Mwengei oyewi.3Imoyewi moto oho-inga la wenge inga koto saa e wenge, iyewiti, Mwengei ayewi-4ate akpalanali ongo la paladiso aokali koto wingbundu winge wiengiti oasani, enge ehaniti mboka la moto akpome eho. 5Ikoyagana la loyi e moto oho, ase itiyagana la loyi e mbai amene, longosa ndji mageni ma mbai.6Inga ibala oyagani mbai amene, itidja ekete, laate ikoasa nde meemene. Ase itoni, laate moto mwesi atitaliele mbai djeeti sambo oyeti enge ekoeneke inde atie mbai te enge ekookaka inde atie mbai. 7Ndji ndenge wieneseli wiyeti ngbii. Eho lenge, laate itiyadjambe oyeti molelo, wahali mbai keke la wenge, ahumbwa mwesi e Etota, laate adjake ndji obamboli mbai, la ebili ate itienge oyadjambi oyeti molelo.8Mbala isato iyatombali la Likumu ate amolongose lihele la mbai. 9Ase inde aasali la mbai: " Magba masungu ma mbai atie owe eengi ndjongo. Laate okulu wo mbai ekowumaka la oengi ndondo e mageni. La eho, la mwemu oyeti, ikoyagana nde la loyi e mageni ma mbai, laate okulu wo Kilisito wodje nda hema likolo la mbai. 10La ehele ndenge ikoemeleke la magani, la wiliko, la iongolo, la odjidji, la magba, la loyi e Kilisito. Laate engele edjei mbai la mageni, engele eho pendja nde edjei mbai la oteteli.11Idjakali boli ango edjakali mbai oyagani, ase ino otonesalini mbai. Laate ino nde oengalini oaseli. Laate itiyaenesali inga te la loyi loikima ate idjei sese e watoma wasungu wanu, te ndenge eti mbai ema.12Wilembo e watoma eenesanali ndondo enu la odjei la mohandja e ndenge kpaa, la wilembo koto la sambo kamwake enge ekoeneseke sambo djinge ikodja koto la tomo e okulu. 13La nda loyi linge liumalini ino sese e mangombna madji mango matikali! Inga etidje sa la loyi lungo ate mbai itilitali ndowu atie ino. Limbesani mbai la ungo wodjangi womeemene!14Denga! Ehele edjei mbala esato ekoyawongelaka laate idje atie ino, kaikoase itidja mokpali monu. Laate itilukaka wihoo winge widjei ino la eho, ase ino amene. Laate eti wana nde waengi oyisi wilaka la loyi e wawoti wau, ase wawoti la loyi e wana wau. 15La ndenge e mbai, la mwemu eyetelake, ikohekele wihoo wa mbai kpaa koto ikohekele kpaa la loyi e milimo manu. inga ikoobalakani ino ngbii ndjo, iengi nde obalani ma keke?16Inga te ndjongo, itiokpalesalini mokpali, kaikoase, okoasakani ate idjei la lokenge e be koto iototalini la lokenge e ekosako. 17La wato wango iwatomi atie ino, itiolakelalini la mboka e moto moikima, te ndjongo? 18Iyakongali la Tito koto imotomali mangbasu adje mongindji la inde. Tito atiolakelalini te ma keke, te ndjongo? Tosombali la elimo eho esi, te ndjongo? La obilei lipopo eikima, te ndjongo?19OKomungwakani ate ehele gala tokolukaka oyalongesi atie ino? Edjei liwoso la Mwengei nde tokoasaka la loyi e Kilisito. Ase, wamanima wa libalano, sambo kpaa idjei laate omaaneni.20Idjei la mbangi, ate, la owumi wo mbai atie ino itiogboteni ndenge ebali mbai koto itienene atie ino ndenge ebali ino, ase idjei la mbangi ate igbote nde mosio, djua, mihela, ogulani, otongoni, ondungwani, okundji la elolo, ewedje. 21Idjei la mbangi laate ango ekowuma mbai alidji, etimbala Mwengei o mbai aengi ookesi mbai soni ndondo enu, koto iengi oleli la loyi e wato ngbii wango gala wakelali masumu ase watikukolali mitema la onalili wou koto pite koto esombeli e soni enge eyahekeleli iwo la eho.

Chapter 13  
1Ehele edjei mbala esato enge ekodjaka mbai atie ino. La monoko mo watotoli wale te wasande nde loyi kpaa eengi ogemeiyani. 2Iyaaselali eho poo koto, nda nde idjei alidji ongo la mbala ewale kaikoase sikalandjo iti kine ongo, ikoasaka libela la wango wakelali masumu liwoso koto la wadji kpaa wango watikali, ate inga pendja idja alidji, itimodhee moto te moikima.3La ebili ate ino okolukakani sambo djinge ikoenese ate Kilisito akoasaka ndondo e mbai. La ndenge eho. Inde ati moto o mageni atie ino, ase adjei moto o okulu ndondo e ino. 4Ndjongo, Kilisito abakemali la ekulusu la loyi e mageni, ase adjei la mokalo la loyi e okulu e Mwengei. Edjei koto meemene ate todjei wato wa mageni mongindji la inde, ase tokodja la mokalo mongindji la inde la loyoi e okulu e Mwengei atie ino.5Yamekani ino amene inga odjeini ndondo e ogemei. Yadhendani inga odjeini nda ndenge. Ino otiyayewakani ate Yesu Kilisito adjei ndondo la ino? Aasa nde inga odjeini nde wato wango walongosani. 6Imungoi olamu ate iso, toti wato wango walongosani.7Sikandjo, toyakongi la Mwengei ate otikeleni loyi luesi e mbe, eti ate iso amene toenene nda wato wango wagemeiyani, ase nde laate ino okelakeni enge edjei olamu amene, inga te ate iso toeneni wato wango watitolane. 8Laate toengiti okeli ema teeti la oamaleli omeemene, ase ndji enge edjei la loyi e omeemene.9Iso tokoemeleke masio kpaa makodjaka ino la okulu Inga te ate iso todja te la mageni. Linge likoongoko iso la lu loyi edjei onanolani wonu. 10Dhenda ndenge eho nde edhingi mbai ndjo te ndenge edjei mbai lihele: Laate, ango ekouma mbai, itienene nda moto o monga, la otutei okumu wungo wohekeli Likumu mbai e wongelake ase eti ate ebitesake.11Wamanima, la osukesi, abatani la mwemu, wongeleni sambo djanu, helanani mawo manu la ookani koto la logoo. Mwengei ongo obali wato kpaa koto ongo obali logoo akodja la ino.12Hananani mobale la ombomboni esatu. Wasatu kpaa waohekelini mobale.13Magba ma Likumu Yesu Kilisito, koto libalano la Mwengei koto oyabondji e elimo satu edje la ino kpaa.

## Galatians

Chapter 1  
1Polo, motomami, atibatane la wato, koto te la mboka e wato, ase itomani la Yesu Kilisito koto la Mwengei Wawa, ongo omobasisali yesu ndondo e wato wagbake. 2koto wamanima wango wadjei la mbai ongo la mangomba ma Wagalatia:3Magba ma sungu la logoo e Mwengei Wawa osu koto la Likumu Yesu kilisito edjeni la ino. 4Ongo oyahekeleli inde amene la kole e masumu masu, laate atolongose la dji sambo mbembe dja moki mo ehele engele, la ookani e mwano mo Mwengei osu koto Wawa. 5Inde odjei la otwa libela la libela. Amena!6Ikokamwaka ndenge ekolongwaka ino galagala pendja atie moto awowelalini ino la logoo esu e Kilisito, koto okobiliakani eeti mboli ndamu. 7Kaikonde, eti eeti mboli ndamu; edjei nde la weeti wato wango wakoobatakani la ewedje koto wakolukaka obitesi mboli ndamu e Kilisito.8Kaikonde, inga mwesi la iso, te ahumbwa mwesi ongo olongoyi likolo, adja ootiesakoli ino mboli ndamu enge eengiti la enge tootiesakolini, abumakolame. 9Ndenge elongoi iso oasi, mbai pe iyaseli eho alidji sikala ate: moto ongo okootiesakolani mboli ndamu enge eengiti la enge eyambalini ino, abumakolane. 10Sikala, ikolukaka ogemeisi wato Mwengei? Inga ikolukaka oyemelesi wato? Inga idjei yo oyemelesi wato, iti motuke mo Kilisito.11Ikowaaselakani, wamanima, ate mboli ndamu enge etiesakoli mbai etidje la wato. 12Ititotali eho atie wato, moto toeti koto atitiesakolali mbai eho, ase Kilisito nde ayinyali mbai eho.13Ookalini mboli e esombeli e mbai e gala la losambo e Wayuda, ate idjali oenesi odjidji liboliani wo Mwengei pe idjali oluki owandjakoli. 14Pe idjali oki liwoso ndondo e losambo e Wayuda, oyeti wato ngbi wango wadjei mimbati ma mbai ala la moki mo mbai, laate idjalikali la egalela pendja la loyi e ekaleli e watata wa mbai.15Kasi esi engele Mwengei, ongo opumesi mbia la solo dja ima pe ongo owelali mbai la logoo ende. 16Ango aenali olamu omwenesi mana onde la mboka e mbai, la otiesakoli wiondo mboli ndamu ende, itikeli omohueli moto tueti. 17Mpe mbai ititelali la yelusalema, etie wango wadjakali watoma liwoso la mbai, kasi ikeli liwoso la Alabia mpe iwongwali alidji la Damasi.18Mbuse e mbula isato, itelali la Yelusalema la yewesani la Kepasi, mpe ikelali masio liomu la matano etie inde. 19Kasi itieneneli la weeti Watoma, omolongosi Yakobo manango e Likumu. 20Itibubukaka lokuta ladji sambo ikokodhingaka mbai, liwoso la maiso ma Mwengei.21Mbuse ikeli la miki ma Sulia mpe la Silisia. 22Kasi mangomba ma Yudea mango madjakali la ookani la Kilisito etiyewali elongi e mbai. 23Waokakali sa wato wakoasaka: Moto ongo odjakali otonyokoli liwoso, adje sikala otiesakali mboli ndamu e ondjimi enge inde adjakali liwoso owandjakoli.24Wadjakali omotemei Mwengei la loyi e mbai.

Chapter 2  
1Mbuse e mbula liomo la inei itelali alidji la Yelusalema mongindji la Balanabasi mpe la Tito. 2Itelali ongo la tina e saki eeneli mbai, pe iwayinyali mboli ndamu enge edjei mbai otiesakoli ndondo e witondo; itiwayewesali eho la maiso ma wato kpaa, kasi liwoso la wango wadjakali wato wasungu, laate etidje ate adjaki otili obangu te itilali obangu saa pamba.3Kaiko, Tito ongo odjakali la mbai, atieneli obe otanani kombeni te ndenge edjakali inde mo Geleki. 4Kasi la wa maangbasu wa moleho wango walingelali la mayele, wango wayalingesali la oyewi lipanda laa su enge edjaki iso la eho la odjei mongindji la Kilisito Yesu, la otowumesi mituke pendja. 5Totiwaokali wango wato, te ma mokeke, laate odjeni la meene e mboli ndamu engele kpaa.6Kasi wango wayenali ate wadjei wato wa tina edje wadjakali wato wa nda ndenge gala, eho edhenditi mbai, Mwengei atidhendaka elongi e moto, wango wato wasungu atihali te ema ekikima enge eholi. 7 Kaiko ango waenali ate itoti mboli ndamu la otiesakoli wango watitenane kombeni, ndenge Petele atotali eho la wato wango watenani kombeni. 8 Mwenge, ongo omokeleli Petele toma o watenani kombeni, akeli mbai pe toma e wato wa witondo.9Ango wadjali oyewi logoo esungu enge Mwengei aeneseleli mbai, Yakobo la Kepa la Yoani, wango wadjakali makule, wahali mbai la Balanabasi ewo e lilome la oenesi ate wandjimi iso toke etie witondo, kasi iwo etie wato wango watenani kombeni. 10Watoaselali tosumbwake wato watundake. Pe ikelali ndenge kpaa ate ikele ndenge eho.11Kaikonde ango edjia Kepa la Atiokia, omoyamalelali makasi laate aenganakali la okwisami. 12Liwoso ate wato wango walongwali atie Yakobo wadje, adjakali olaki mongindji la wato wa witondo; kasi ango edjali iwo, apatali otili pe oguli wenge la owangi wato wango watenani kombeni.13Weeti Wayuda pe la wango watikalali wamobiliali la ekosako eho. Te Balanabasi pe awabiliali la ekosako ewu. 14Ango eeneli mbai watidjakali osombi alima la ookani wo meemene e mboli ndamu, iyasali la Kepa liwoso la wato kpaa ate: Inga owe, Moyuda, odjei la mokalo nda wato wa witotondo, kasi te nda Wayuda, nda ndenge okondjimaka ate wato wa witondo wabiliyi ekaleli e Wayuda la mokalo mo wu?15Iso todjei Wayuda e wotamake, kasi te wakeli mbe e witondo. 16 Nda eyewi iso ate moto aktangamaka moto molamu, te la tomo dja pui, kasi saa la ondjimi enge amondjimeli Kilisito Yesu, iso pe tomondjimeli Kilisito Yesu, laate totangemate wato walamu la ondjimi enge tomondjimeli Kilisito, kasi te la tomo dja pui, laate moto tueti atitangema moto molamu la tomo dja pui.17Sikala iso, ango edjei iso oluki otangemi wato walamu la mboka e Kilisito, kasi tueneni iso amene pe nda wato wabe, Kilisito akoki okeleli obe? te, te maa keke. 18Laate inga sambo enge saa ebukali mbai imayia eho alidji, ikoenesaka ate mbai amene ekobukaka pui. 19Kasi mbai , la mboka e pui iguali la sambo dja pui laate iwume moto o mokalo la sambo dja Mwengei.20Iyakiamali la ekulusu ebete ekikima la Kilisito. Eti mbai aleeti moto odjei la mokalo, kasi edjei nde Kilisito moto odjei la mokalo la mongidji la mbai. Meemene, mokalo mungo modjei mbai la eho sika la wenge idjei la eho la ondjimi enge emondjimeli mbai mana o Mwengei, ongo obalali mbai pe ayahekelali la loyi e mbai. 21Itilumbaka logoo e sungu e Mwenei; laate inga omeemene ekodjaka la mboka e pui, Kilisito agwali saa pamba.

Chapter 3  
1Ino wagalatia wato wadjangi lokenge, ndai aokpalini la mboka mbe? Ino waa wato, la maiso manu, Yesu Kilisito aasame ohola ate aakamali la ekulusu. 2Dengayo dji sambo idjui mbai etie ino: Ototalini elimo nde la tomo dja pui inga la ndenge endjimali ino sambo djinge eokali ino? 3Odjeini nde wikete ndjo? Opotini yo obateli sambo dja elimo motema, sikala osukiani obateli motema sambo dja wenge?4Oenelini odjidji ngbii saa pamba? Inga ekodjaka saa pamba. 5 Moto ongo akohakani ino elimo pe akokelaka sambo dja okulu ndondo enu, akokelaka eho nde la smbo dja pui inga laate ondimalini sambo djinge eokalini ino?6Saa ndenge Abalayama amondjimali Mwengei, wamowelali moto molamu. 7Oyewini ate wango wakonanganaka la ondjimi nde wadjei wana wa Abalayama. 8Kaikonde edhingo, nda ndenge eenanali liwoso ate Mwengei atanga wato wa weeti witondo wato walamu la loyi e ondjimi, etiesamakolali mboli ndamu etie Abalayama ate: La mboka e owe witondo kpaa wikopambwama. 9Eho nde, wakonanganaka la ondjimi wakopambwamaka mongindji la Abalayama moto molamu.10Wango kpaa wakobataka motema la sambo dja pui, walakelami obe; laate edhingama ate: moto kpaa ongo odjei okeli sambo djinge kpaa etidhingame la buku dja pui alakelame obe. 11Alidji toeni la hoho ate Mwengei atitangaka moto toeti moto molamu la loyi e pui, laate moto molamu akodja la mokalo la ondjimi. 12Kaikonde pui etioongoko odjei la ondjimi, kasi moto ongo okotosaka eho akodja la mokalo la mboka eho.13Kilisito atosombali pe atolongosali la elakeli mbe e pui la ndenge aumali elakeli mbe la eholo esu, laate edhingama ate: moto kpaa ongo aakami la ekulusu alakelame obe. 14Gbondo eho edjei ate lipamboli la Abalayama edje la mboka e Yesu Kilisito la loyi e witondo, po la mboka e ondjimi esu, totote elimo enge ewunanate.15Wamana ima wa pele pe wa wali, ikwasaka ahala nda ndenge e wato. Ondjimani enge endjimani, ingate edjei e moto, moto tueti atilumba eho te ate asumbeliye djeeti sambo likolo laho. 16Kaiko nde mawuna mango, wamoyewisali eho Abalayama pe liwota lande. Etiase ate: Etie moto, nda ndenge edjakali ngbi, kasi nde etie moto saa mwesi ate: Etie wana wa owe, enge edjei Kilisito.17Ikwasaka ndjo: Ondjimani enge Mwengei andjimaate gala, pui enge edjate mbula kama inei la ntuku isato mbuse etidje olongosi eho pe liwuna laho etiolame. 18Inga libula ekototama la pui, etikine la tina e liwuna, kaikonde Mwengei ahali eho Abalayama la logoo la mboka e liwuna.19Gbondo e pui edjei nde? Eho eboliamate la oenesi la hoho sambo e obuki pui, tee ango liwota eho wamohali liwuna akodja, pe ahamali la mboka e waahumbwa la ewo e moto ongo odjei nda polongo. 20Kaikonde moto ongo odjei nda polongo atidjaka la ebete enge moto adjei saa inde amene, kasi Mwengei adjei saa inde amene.21Pui edjeinde owamaleli mawuna ma Mwengei? Te te ma okeke! Inga wakohaka pui eesi ndjo enge eengi ohi mokalo, nda moto atangami moto molamu la gbondo e pui. 22Kasi edhingo enangali wiho kpaa la boloko e lisumu, laate liwuna enge elongoyi la omondjimeli Yesu Kilisito ehekelame la wango wandjimate.23Kaikonde liwoso ate ondjimi edje, pui edjakali otobanei, etonangali iso la boloko, todjakali olambeli ondjimi enge e ongoli oeneni. 24Eho enge, pui ewumali moinei mosu ongo odjakali ototiesakoli etie Kilisito, laate totangeme wato walamu la ondjimi. 25Kasi sikalandjo nda ndenge ondjimi edji, totitiesamaka kine la moinei. 26Meemene, odjeini ino kpaa wana wa Mwengei la mboka e ondjimi enge e mondjimelalini ino Kilisito Yesu.27Wato wango kpaa wapatali la malia la tina e kilisito wamokpaliga kilisito. 28Moyuda ati kine te Mogeleki, motuke atikine, moto ootwa pe te, molome atikine, moli pe te; laate odjeini ino kpaa moto mokikima ndondo e Kilisito Yesu. 29 Inga odjani wato wa Kilisito, odjeini pendja litoto la Abalayama, watoti wa libola owunanake.

Chapter 4  
1Ikoasaka ate ango mototi o libola adjei yo mana mokeke atikesene la motuke, te ndenge edjei inde memene wiho kpaa. 2Adjei la mawo ma wakapita pe la wato wa otomu, tee lisio linge sango awonate gala ate apote.3Ndenge kikima pe la iso ahala, ango edjaki iso wana wakeke, tonanganali la wotuke jda sambo keke dja moki. 4Kasi ango angele eho eengali, Mwengei amotomali mana onde, ongo moli mwesi amowotali, pe ongo odjakali sese e pui 5laate awalongose wango wadjakali sese e pui, pe awakalese, ndjongo iso pe Mwengei atotote pe atowumese wana wande.6Kaiko nde nda edjei ino wana, Mwengei atomi elimo e mana onde la mitema masu pe ekopamaka ate: Abba, Wawa. 7Eho enge, oti alidji motuke kasi mana; pe inga odja mana, odjei pe mototi e libula la ligamesi e Mwengei.8Kaiko nde, ango etimoyewalini ino Mwengei, la engele eho odjakalini watuke la wango wati pendja wamweingei. 9Kasi sikalandjo nda emoyewi ino Mwengei, te sikala nda Mwengei owoyewini, nda ndenge alidji okowongwelakani sambo keke keke dja pamba pe enge edjangi gbondo pe obalini alidji edjei watuke waho?.10Okotemeiyaka masio la ndebo pe wiengele pe la wilanga! 11Ikoyangelaka ino, laate edjei nda iyowenelini odjidji saa pamba.12Wamanaima, iyakongini la ino, owume ndenge edjei mbai pe mbai idjakali nda ndenge edjei ino. 13Oyewini ate edjei ndenge edjakali mbai la ekoni la wenge nde oyotiesakolalini mbala e liwoso mboli ndamu. 14Te ekoni enge edjakali la wenge wa mbai, eomekalini, otitonani eho, otilumbalini te soi pe otiwokalini mbai ndowu, kasi oyambalini mbai nda ahumbwa e Mwengei, nda Kilisito Yesu inde amene.15Ndjongo eni olamu enge edjei ino la eho? Laate ikoohekelekeni eyaseli ate, inga eho ekoki odjei olamu, okokini olongosi maiso manu ohekeleni mbai. 16Pe sikalandjo, iwumi monguna monu la ndenge ikoowaselakani ino meemene?17Wakoolukakani la egalela, eti ndenge elemu, kasi wabali ate wakawole mbai la ino, laate owalukeni la egalela. 18Kaikonde, eti olamu engele kpaa waolukeni la egalela la gbondo eesi elamu, kasi te ndji engele enge edjei mbai la ino.1919 Wana wa mbai, wango idjei alidji la ekoni e wotake tee engele Kilisito akokelama ndondo e ino. 20Kasi idjaki la posa ate edje la ino mongindji sikala pe osololi la ino ndenge eeti, laate mayele masili mbai la tina enu.21Ndjaselani mbai, ino wango obali odjei sese e pui, otiokakani pui? 22La eho, edhingamate ate, Abalayama adjakali la wana wapele waale, mwesi la mana o moli motuke pe mwesi la moli moikake. 23Kasi mana o moli motuke awotamate ndenge wato wakowotamaka, ongo o moli moikake la mboka e liwuna.24Sambo djaho edjei nda elima, laate wali waho wainei libalano liwale, eesi e mokoli mo Siona, eho edjei owoti wana wadje watuke, pe eho nde Agai. 25Kaikonde Agai oho einei Siona, mokoli mwesi mo Alabia, pe aengi la Yelusalema maamasio, laate adjei motuke mongidji la wana wande.26Kasi Yelusalema mboka e likolo edjei la lipanda, pe adjei ngbasu. 27Laate edhingama ate: Yemele, owe moli ekomba ongo otiwotaka, pama pe humba pui, owe moli ongo otiokaka ekoni e wotake, laate wana wa moli ongo omotonali iwo wadjei ngbii oleki wana wa ongo odjei la molome.28Kaikonde iso, wamanaima, todjei wana wa liwuna ndenge edjakali Yisaka. 29Kasi edjei saa ndenge eho, ongo awotamali ndenge wato wakowotamaka, apotali oenesi odjidji ongo owotamali la ndenge e elimo la engele eho, sikala ndjo pe ndenge kikima.30Kaikonde lidhingeli liasi wono? Umba la moli motuke la mana onde laate mana o moli motuke atitota te maa keke libula mongindji la mana o moli odjei la liwala. 31Eho enge, wamanaima, iso totidje wana wa moli motuke, kasi o moli ongo odjei la liwala.

Chapter 5  
1La lipanda e ndenge eho nde Kilisito atokalesali. Eho nde, amalani la otetelake, pe otidheeni ate waobateni alidji la ohianesi la enanganeli enge e otuke. 2Dhenda! mbai Polo, ikoasaka la ino ate inga otenanani kombeni, Kilisito atidja la tina atie inu.3Alidji, ikoaselaka moto kpaa ongo okotenaka kombeni ate akoki oengesi pui kpaa. 4Okawani la Kilisito ino kpaa wango wakolukaka otangemi wato walamu la sambo dja pui; olongoini la logoo e sungu e inde.5Nde iso, la mboka e elimo tokolambelaka la motema mo misa olamu wungu tokobatelaka motema enge elongoyi la kondjima. 6Laate, la sambo e Kilisito Yesu, otenani kombeni eti la tina, edje te inga otitenane kombeni, kasi ondjimi enge ekokelamaka la mboka e libalano ehonde edjei la tina. 7Odjakali otili obangu. Ndai ootekesalini otosi meemene? 8Mamunguene e ndenge eho elongoyiti atie moto ongo aowelalini ino.9Ma levile ekokundjisaka mogbuku mo moteke. 10Indjimi pendja ate ino wango waboliani la likumu otibunduaka ndenge eeti. Kasi moto ongo akoobatakani la ewedje akosambisama, edje te ndai.11Kasi mbai, wamanaima, inga idjeiyo otiesakoli otenani kombeni, nda ndenge idjeiyo oeni odjidji? 12Ikoki oemeli ate wato wango wakolukaka oolingeseli ewedje, wayawumese te mituke.13Wamanaima wa pele la wango wa wali owelanini la lipanda. Kasi otikelelakani lipanda laho nda mboko o oyengesi posa dja wenge, kasi la mwemu kelanani nda watuke . 14Laate pui kpaa eengeisani la liloba li liloba: Okoki omobali miino owe nda owe amene. 15Kaikonde, inga odjeiniyo ndji otuani maino la olakani, huakani ate otisilisaneni.16Kasi ikoasaka ate: Sombani la elimo pe otikokeseni posa te esi e wenge. 17Laate wenge, la posa eho, ekoaamalelaka elimo, elimo pe ekoaamalelaka wenge; laate eho iale etiokanaka, eho enge sambo djinge ekobalakani ino okeli, otikelakani eho. 18Alidji, inga okosombisamakani la elimo, otini sese e pui.19Sambo dja wenge ekoeneneke ohola: Eteba, pite, osoto, esombeli e soni. 20Mangomba ma wikeko, lilando, mohela, oswi, zua, limemu, oswameli, okawani, maa masambo. 21Oluli, olangoi maana, maigo ma litema, pe la sambo djinge eengani la djidji. La sambo djaho, ikookebisakani nda ndenge iyokebisalini liwoso, ate wango wakokelaka sambo dja ndenge eho watitota libula e okumu e Mwengei.22Kaikonde, pukapuka dja elimo edjei libalano, mwemu, logoo, motema molai, olamu, ondjimi, 23motema molamu, owatekesi. Eti la pui eesi enge ekwamalelaka sambo djaho. 24Alidji, wango wadjei wato wa Kilisito Yesu omoakia la ekulusu wenge la ononi eho pe la posa eho.25Inga todja amokalo la elimo, todjake pe osombi mongindji la elimo. 26Totilukake oaenesi ate toayeti wadji.

Chapter 6  
1Wamanima, inga te moto asakela liwoso ate ayewe eho, ino wango wadjei la makoki ma elimo, mekani omonanoli la elimo e logoo. La engele eho owe amene pe awadhende, gala te owe omekame. 2Kpalanani migbali ino la ino, la eho nde eengiani pui e Kilisito.3Inga moto abundua ate adjei moto o otwa engele edjei inde moto pamba, akokosaka mamungwene mande amene. 4Moto la moto ameke tomo djande ndjongo nde akotota loyi eyakumisake la eho la inde amene, laate atiaengesaka la oeti moto. 5Laate moto la moto akomeka mogbali monde amene.6Ewongi moto kpaa okotiesamaka liloba ahakale ndambo e iho djande kpaa la moto ongo okomotiesakolaka. 7Otiakoseni: Mwengei ati moto modendiake. Laate enge moto akoonaka eho nde akobuka. 8Laate moto ongo okoonaka la wenge ende akobuka bumakolo enge elongoyi la wenge wande, kasi moto ongo okoonaka la elimo akobuka mokalo mo libela enge elongoyi la elimo.9Eho enge, totidhe okeli enge edjei olamu, laate tokobuka la engele enge eengi, inga totilembe. 10Inga todja ngonga enge ewongi la eho,towakelele wato kpaa enge edejei olamu, kasi oetesi wango wadjei wamaangasu ndondo e ondjimi.11Dhendani ndene edhingi mbai la madhingo masungu masungu la mawo ma mbai amene. 12Wango kpaa wakolukaka oeneni olamu la wenge iwo nde wakootomakani otenane kombeni, laatewatiene odjidji la loyi e ekulusu e Kilisito. 13Laate te iwo wango watenani kombeni watitosaka pui, kasi wabali ino otenane kombeni laate watote ema eyakumisake la eho la wenge wanu.14La ngambo e mbai, itiakumesa la ema teeti, olongwesi ndji ekulusu e likumu lasu Yesu Kilisito. La mboka ende moki mwaakiani la ekulusu la gbondo e mbai pe mbai la gbondo ewu. 15Laate otenani kombeni eti la tina, ndenge kikima inga otitenane kombeni, kasi odjei mowotami moohola la Yesu eho nde edjei la tina. 16Wato kpaa wango wakobilia maa matiesakoli, logoo la motema magba edjei la iwo, la Isalayele e Mwengei17Opoti keke moto tueti atibate mbai la ewedje, laate ekogbalaka la wenge wa mbai wihaleli wa LIkumu Yesu. 18Wamanaima, logoo e sungu e Likumu lasu Yesu Kilisito edjei la elimo enge ekoeneseke ino. Amina.

## Ephesians

Chapter 1  
1Paulo, motutiani mo Yesu kilisito la mwano mo Mwengei, atie wasatu wango wadjei la Epeso alidji la wango wamogemei Yesu kilisito. 2Magba masungu la logoo e Mwengei wawa osu alidji e likumu Yesu kilisito edjeni la ino.3Mwengei pe Wawa o likumu lasu Yesu kilisito apambwame, laate atopamboi iso la opamboi kpaa e elimo la wibete e likolo la liboliani mongindji la kilisito; 4La inde Mwengei atowoni liwoso la lipotele e moki, laate todje wasatu alidji wango wati la owungi lihoso la nde ndondo e libalano.5Iso towononi ndondo e libalano e nde odjei wana wande la mboka e Yesu kilisito; ndenge ebalali inde la olamu wonde. 6Laate wamogane la magba masunu mande e otwa enge atoeneseleli la magba pendja la mboka e mana onde.7La inde, tosombani la mboka e lisango e makila mande, la olimbisi masumu masu, la otutei ogumake e magba masungu mande, 8 Mwengei atohali iso eho ngbii, la oyewi kpaa alidji la lokenge kpaa.9Atoenesali sekele mosatu e mwano monde, eho e ookani la sambo djinge aemelali okeli la obilei mwano monde, 10la otomo e sombesake sambo e gboo e wiengele winge wibatana, epoti oasi, obolei alidji wiho kpaa eholo kikima sese e okumu wo Kilisito, wiho winge widjei la mbume, sese e okumu wonde.11Ongo la liboliani mongindji la inde tobatani pe watoti wa lisango, la ndenge eyanali iwo eho liwoso la loyi esu la obilei mwano e moto ongo okokelaka sambo kpaa ndenge mwano monde moinyei. 12Laate todje kole e osangoli pe e omohi otwa, iso wango todjei wato wa poo, wango wamodhendelali kilisito.13Kasi ino pe obatalini mwanmo atie inde mbuse e ooki liloba wo meemene, mboli ndamu enge edhendji mokalo monu. La mboka e inde, mbuse e ogemei, obatamalini eleme e elimo satu enge ewunamali. 14Ehele edjei ndanga e lisango lasu enge ehami libela la libela, la osombani la mboka e lisango ema e Mwengei inde amene, la osangoli kombo e inde.15Eho lenge mbai mpe, tee e ookali mbai mboli e ogemei enge edjei ino la eho la Likumu Yesu pe atie wasutu kpaa, 16Itidheeke kine owongosi dombwa la loi enu. Idjei ndji ikootolokoni ino la oyakongi wo mbai.17Laate Mwengei o Likumu lasu Yesu kilisito, Wawa o otwa, aohini ino elimo e lomungo pe la oyewi womeemene e omoyewi inde; 18Alidji akoduhola maiso ma motema manu, laate oyeweni nde edjei mwano mungo inde aowelelalini, ogumake wo otwa wungo eyisi inde laate edje lisango e wasatu.19Alidji osungu e okulu wonde enge eyeti kpaa atie iso wagemei. Eho eeneni la otomo e okulu wonde osungu, 20Atomali okulu woho atie kilisito, ango e mosusolali inde tee ongo la wagwi pe amobatali la ewo ende e lilome ndondo e wiholo wiyeti likolo, 21lihele oyeti makumu kpa pe okumu kpaa pe okulu kpaa pe woeloko kpaa pe la kombo kpaa enge ehani, te ndji la ehele engele, kasi pe le engele enge egeleli.22Abati kpa sese e makolo mande, alidji amowumesali inde likumu e wiho kpaa winge widhendji lingomba; 23enge edjei wenge wande, enge etumi la mboka e moto ongo okotumesaka wiho kpaa ndondo e kpaa.

Chapter 2  
1Enge e odhendjini ino, ogwalini la mawungi manu pe masumu manu; 2enge gala wodjaali osombi la eho, la otutei sambo dja mu mokii, la otutei likumu e okulu e ehoho, elimo enge edjei sikalandjo okeli otomo ndondo e wana wango wadjangi etemeya. 3Iso kpaa koto todjakali ndondo e motango mowu, todjakali oyasombesi la obilei wihoha wa wenge wasu, todjakali okeli sambo djinge wenge pe mamungo madjakali obali, pe todjakali wana waendji nda wadji wato.4Ase Mwengei, ongo otumi mpedja la motema mo magba, la libalano lande esungu enge atobalali iso, 5Ango todjaliyo wagwi ndondo e sambo mbe, atowongolali iso la moki ebete kikima la kilisito, la magba masungu wokaliani, 6pe atosusolali iso ebete kikima mpe atobati iso ebete kikima la wibete e likolo, la weesi mongindji la Yesu kilisito; 7la ebili ate la sambo e engele ehele ekodja ogumake enge e magba masungu mande enge eyeti kpaa eenge oyahinyei ndondo e motema molamu monde atie iso la liboliani mongindji la Yesu kilisito.8La magba masungu maho nde wokaliani la mboka e ogemei mpe okali woho elongoiti atie ino, edjei likao e Mwengei. 9Edjiti la tomo laate moto tueti atitote kole e oyagani 10laate iso todjei pukapuka e otomo wonde mpe tokelamali la liboliani mongindji la Yesu kilisito la loyi e tomo ndamu; enge Mwengei awongeleli liwoso laate iso tosombe la ehoo.11Eho lenge, otiwosaneni ate gala odjaakalini wato wa miki la moini, owelamalini wato wango watenaniti kombeni atie wato wango wakoyaselaka ate watenani kombeni, enge ekelani la mawo la ndondo e moini 12ate la engele eho otidjaalini la Kilisito, wato wango waumbi la iwo lihele la mokii mo Yisalayele mpe odjaalini wadjidji e ogemeyani wo gala, pe otidjaakalini la mwano pe otidjaakalini la Mwengei la moki.13Ase sikalandjo, la liboliani mongindji la Yesu Kilisito, ino wa wato odjaakalini gala lihele, owumiani ahue la ligamesi e makila ma Kilisito. 14Laate inde adjei logoo esu, inde moto okelali ate winge mambutu miale miume esi, mpe abukali etutu e ndondo enge edjaali okawoli eho. 15La ligamesi e wenge wande e moini, alongwesali likewe, pui djinge idjaakali la tiesami djaho pe la wisombeli waho, laate aenge okelesi miki maho miaale, laate eume moto mwesi oholi, la liboliani mongindji la inde; mpe eenge obatisi logoo; 16pe aenge obalenesi miki kpaa maho miale eume wenge ndji esi, la loyi e Mwengei la mboka e ekulusu, laate awolali likewe, la ligamesi e inde amene.17Adjali mpe atiesakolali mboli ndamu e logoo atie ino wato wango wadjaakali lihele, mpe logoo atie wango wadjaakali ahue, 18laate ligamesi lande, iso miki maho miale tototia mboka e oyagoli ahue e Wawa la elimo ndji esi.19La ehoo, meemene otini kine wadjidji mpe wato wango wayabati la odjidji, kasi odjeini nde wana wa mokii ebete ekikima la wasantu mpe odjeini wato wa monguta mo Mwengei. 20Mpe omaanini likolo e moboko e watutiani mpe watiesakoli, kaikwase Yesu kilisito inde amene adjei libukeli mpe likule e monguta. 21La liboliani mongindji la inde, monguta moho kpaa, nda eboleani liwoke liikima la ookani amene, ekotelaka laate eume tepelo mosantu e Likumu. 22La liboliani mongindji la inde, ino mpe okomaanakani mongindji la odjei ebete enge Mwengei aengi oyabati la elimo.

Chapter 3  
1La loyi laho nde mbai Polo moto o woyogo la loyi e Yesu Kilisito la kole enu wato wa mikii 2inga ookini mboli edhengi otomo enge ehi iwo mbai e kapita e womoto osungu e Mwengei la loyi lonu.3Ate la mboka e eeneseli eesi nde waaselali mbai liiseli mosatu ndji ndenge idhingali eho liwoso la okwee; 4la loyi laho nde ino, ango ekotanga ino eho, okoeneni ate iyewi amene liiseli mosatu e Kilisito 5la meeti maliye, liiseli laho etiyewisanali atie wana wa wato ndenge eenenya sikala atie watutiani wande wasatu pe iwo watiesakoli eho la ligamesi e elimo.6Epoti oasi ate, wato wa mokii, waengi odjei watoti wa lisango ndenge kikima la iso mpe wisuki dja wenge ndenge kikima la iso mpe wato wango wakotota liwuna ndenge kikima la iso mpe ndondo e oboliani ebete kikima la Kilisito Yesu la mboka e mboli ndamu; 7Iumali mokeleli moho la odhendji likao e pamba e magba masungu ma Mwengei enge eenisami atie mbai la ookani la ndenge enge okulu wonde wokokelaka.8 Atie mbai, moto mokeke oyeti moto ongo oyeti mokeke ndondo e wasatu kpaa, magba masungu maho maenisanali, laate itiesakole la mikii mboli ndamu enge edhengi ogumake wo Kilisito enge eengiti omekami; 9pe ihinye wato ndenge liiseli mosatu eho ekosombisamaka, li liiseli tee engele e gala eyisamakate ndondo e Mwengei ongo okeli wiho kpaa.10Edjaakali ndjongo laate silalandjo la mboka e lingomba lokenge wo Mwengei enge edjei ndenge la ndenge, eyewane atie okumu kpaa pe la makumu ma wibete e likolo. 11La otuteyi mwano mo libela enge ewongelali inde la loyi lungo edhendji Yesu Kilisito Likumu lasu.12Ongo la ligamesi lande, tokoasaka la hoho mpe la omeemene mpe tokoyandongbaka ahue odjangi owangi la ebili ate tomogemei inde. 13Eho lenge, ikoongoko la ino ate otilembeni, la loyi e odjidji wungo ekoeneke mbai la kole enu, laate eho edjei otwa atie ino.14La loyi laho nde, ikomaaka mauli liwoso la Wawa, 15ongo la loyi londe liwota kpaa la likolo mpe la mbume etoti kombo, 16la ebili ate, la obilei ogumake e kombo e inde akoohekeleni ino nano e oumi otetelake e womoto wonu wo ndondo, mongindji la okulu mpe ligamesi e elimo ende.17Laate la mboka e ogemei wonu, omobateseni Kilisito la mitema manu la libalano, laate ino omayeni mindili mpe oamaleni la otetelake likolo la moboko, 18laaate ino oengeni oyewi la mamungwene mongindji la wasatu kpaa osungu, mpe oyingi, oluani mpe olindji, 19pe oyewi libalano e Kilisito, enge eyeti oyewi laate otumeni la wiho kpaa enge Mwengei akohaka.20Kaikwase, la moto ongo, la ookani e okulu enge ekokelaka otomo ndondo esu, aengi okeli ngbii oyeti sambo kpaa enge tokoongoko, te enge ekotodjeleke iso la mamungo. 21Otwa edje la inde la mboka e losambo mpe la mboka e Yesu Kilisito; la loyi e mawota kpaa libela la libela! Amen!

Chapter 4  
1La eho, mbai moto o woyogo la loyi e Likumu, iyakongi la ino ate sombakani la ndenge enge owongi la owelani enge owelanalini, 2la elimo enge e oyadjimbesi mpe e logoo, la motema ndai, nangakani motema moto la moto la sambo e odji la libalano, 3Kelani kpaa la obanyei liboliani e elimo la enanganeli e logoo enge ekowanesaka.4Wenge edjei ndji esi, mpe elimo edjei ndji esi, ndenge pe owelanalini la mwano ndji esi enge owelanalini la eho. 5Likumu adjei ndji mwesi; ogemei woikima, patisa ndji esi. 6Mwengei ndji woikima pe Wawa o wato kpaa, ongo odjei likolo e sambo kpaa, mpe akokelaka la mboka e kpaa mpe ndondo e kpaa.7Kaikwase atie mwesi la mwesi osu, magba masungu maenesanali ndenge enge Kilisito akawolali likao laho pamba. 8Eho lenge aasa: ango otelali inde likolo akpalali wahelami, ahali makao enge edjei wato.9Kaikwase eyinyei nde: atelali, inga te nda ate ayadjimbaliyo la wibete wisese kpaa oyeteli la mbume? 10Moto ongo oyadjimbali edjei pe ndji ongo otelali lihele oyeti likolo kpaa laate aenge otumi la sambo kpaa.11Mpe ahekeli wadji wadje watutiani, wadji watiesakoli wadji wasombesi mboli ndamu, wadji wabanye wa mpata la wamwalimo, 12la onanolesami e wasantu, la loyi e otomo egamesake, laate wenge e Kilisito eyamale, 13Tee ango iso kpaa tokouma la liboliani e ogemei mpe e oyewi wo meemene e mana o Mwengei, la ndenge e moto ongo obeki pendja la ebekeli kpaa e kilisito.14Laate totidjee kine alidji wana wakeke, wango wokogulanaka nda mbonge pe okpalani iyati la iyati la ehoho kpaa e matiesakoli la mboka e ekosako e wato, la mboka e mamungwene mbe enge ewotake liwunga; 15ase ango ekoasaka iso meemene, todje la libalano e sambo kpaa la ookani la oholo moto ongo odjei moto, Kilisito. 16Tee ongo la inde wenge kpaa, nda eyabolei eho ebete kikima la ookani womeemene mpe ewongelami la okeli mongindji la mboka e wisuki kpaa winge wikohaka kpaa djinge iengi, la otuteyi otomo e esuki esi esi ndenge eengi la wisuki waho laate eyamaye eho amene ndondo e libalano.17Denda enge ekoasaka mbai pe ototoli eho ndondo e Likumu, ate otidjaakeni ndji osombi aladji ndenge miki mikosombaka la mamungwene mawu madjangi kole. 18Ango edjei iwo la mamungwene mbe pe wadjei wadjidji lihele e mokalo mo Mwengei, la odjangi lokenge wowu, la loyi e mitema mitetelake mawu. 19Nda ewusisali iwo wikaleli kpaa ndamu djau, wayahekeli la wisombeli wa ndundu, la okeli osoto la ndenge kpaa e litema.20Ase ino otitiesanalini ate Kilisito adjei ndjongo; 21Inga meemene, omookalini inde pe otiesamalini la mboka ende, ndji nda ndenge meemene edjei la Yesu, 22ate ewongi la ino olongosi ekaleli e gala enge e ookani la wisombeli wanu e liwoso pe enge ekoholoko la otutei waposa waho wa moleho.23ate ewongi la ino oyawumesi oholi la elimo ndondo e mamungwene manu, 24laate ewongi la ino okpali womoto wo holi enge ekelamali la ookani la mwano wo Mwengei la sambo ndamu pe la osembo wo meemene.25Eho lenge, sikalandjo nda elongosini ino moleho, oasakeni meemene mwesi la mwesi la miino onde; laate todjei wisuki winge mwesi la mwesi eho edjei maanango e odji. 26Inga ino woyabatani la limemu, wotikeleni lisumu. Wuse wotilangale ndji ino odjeiniyo ndji la likewe, 27 pe otimodheeleni etota ebete.28Iwa atiyiwe kine; kasi akele otomo, akele la mawo mande otomo wungo wodjei olamu, laate adje la ema ekawelake moto ongo odjei la otundake. 29Liloba liholoke etipumbe la monoko monu, kasi nde liloba kpaa enge edjei olamu la omai la engele enge ehoha edjei, laate ehekele waoki, ema ndamu. 30Aleeti otiokesakeni elimo santu e Mwengei magba te, enge la mboka eho obatesamini elembo la lisio liesi e okalesani la mboka eho.31Sambo kpaa edjiake enge ekohekeleke pasi mpe limemu la likewe pe opami pe sambo dja wiliko, elongwe lihele lanu, la sambo mbe kpaa. 32Kasi odjakeni la libalano ino la ino; ookelanakani magba ino la ino, limbisanakani la motema mwesi, ndenge nda Mwengei pe la mboka e Kilisito aolimbisalini ino la motema mwesi.

Chapter 5  
1Eho lenge, umani wingbangeli wa Mwengei, nda wana wa libalano; 2pe sombani ndondo e libalano, nda Kilisito pe awobalalini ino pe ayakawali likolo lonu nda likao mpe mbeka atie Mwengei nda malasi enge lumba ndamu.3Pite la osoto e ndenge kpaa inga te litema etiasane te oasani atie ino; ndji nda ndenge ewongi la wasantu. 4 Te pe esombeli e ndundu, masolo matidje e wikete, iyoka e ndundu te, sambo djaho iwongiti, kasi hekelekeni nde dombwa.5Laate oyewini lu loyi, ogemeini eho ino amene, ate moto tueti o pite te ongo o osoto te ongo o litema, enge eyinyei odjei moyakongi e wilima, adjei la lisango e wokumu wo Kilisito mpe wo Mwengei. 6Moto atiokoseni la sambo dja mpamba; la ebili ate edjei la loyi e dji sambo eyasani ahala nde limemu la Mwengei ekodjeleke wana wango wadjangi etemeya. 7La eho, otiyawaneseni la iwo.8Laate wodjalini gala la molili, sikalandjo odjeini la hoho la ookani la Likumu. Potani osombi nda wana wa hoho, 9Laate pukapuka e hoho ekalani la ndenge kpaa e olamu pe e sambo ndamu pe e omeemene, 10Yahekeleni oluki oyewi olamu ema enge eengi ogemeyani atie Likumu. 11Dheeni oyabati la tomo dinge djau enge edjangi owoti pukapuka; enge edjei e likolo, kasi pamelakani ndji pamela. 12Laate sambo ndjinge iwo wakokelaka la oisani, edjei ndundu oaseli eho.13Kaikwase sambo kpaa enge eeneni la hoho, ekoeneneke la hoho, laate sambo kpaa djinge ekoeneneke ndjongo, edjei hoho. 14Eho lenge aasi ate: Owe suswa, owe molangali ilo, pe amala tee ongo la wagwi, pe Kilisito akooenesa hoho.15Eho lenge, huakani ate ndenge e esombeli enu etidje nda wato wango wadjangi lokenge, kasi nda wato wango wa lokenge, 16Yasombelani engele enge ewongi, laate masio mabiti gaa. 17Eho lenge, dheeni owumi wikete, kasi yewani inga mamungo ma Likumu madjei nda ndenge.18Otilangwakeni bino, laate ekaleli e osoto edjei ongo ndondo eho, kasi tumisanani la elimo, 19Ango okodjaakani osololi ino la ino la lembo pe la mogano la loyi e Mwengei pe la lembo e elimo, lembani la ndundu la mitema manu kpaa la loyi e Mwengei. 20La kombo e Likumu lasu Yesu Kilisito, hekeleni Mwengei pe sangbasu dombwa engele kpaa la sambo kpaa. 21Yadjimbesani moto la moto liwoso la odji, ndondo e owangi Mwengei.22Wali, wayadjimbese liwoso la pele djau, nda atie Likumu; 23laate molome adjei likumu e moli onde, nda kilisito adjei likumu e mangumba, inde mokalesi e wenge woho. 24Meemene, ndji ndenge mangumba ekoyadjimbesaka liwoso la Kilisito; ndenge kikima pe wali wayadjimbese liwoso la walome wau la sambo kpaa.25Pele, balani wali wanu nda kilisito abalali mangumba pe ayakawali likolo laho, 26laate aenge osatisi eho, olangesi eho pe okpoli eho la malia la mboka e liloba, 27laate aenge owumesi mangumba atie inde amene la owongi woho, te la litono, te la onalili, te la oimbani inga te la ema teeti e ndenge eho, ase edje nde mosatu pe edjange obe.28La enge ndenge nde pele waengi obali wali wau nda wenge wau amene. Moto ongo okomobala moli onde akoyabalaka inde amene. 29Laate moto tweti akotonaka wenge wande amene; kasi akolakisaka eho mpe akowongeleke eho, nda Kilisito akokelaka pe la kole e mangumba, 30la ebili ate todjei wisuki wa wenge wande.31Eho lenge molome akodhee sango la nango mpe akohelana la moli onde, iwo waale wakouma mweni mwesi. 32Liiseli mosatu enge edjei esungu. Ikoasaka ndjongo la kole e Kilisito mpe la mangumba. 33Te ndjongo, mwesi la mwesi la ino abale moli onde ndjongo nda ekoyabalaka inde amene; pe moli ewongi la inde amotemeye molome onde.

Chapter 6  
1Wana, temeyani wawoti wanu la ookani la Likumu, laate eho edjei loyi elamu. 2Motemeya sangwa la ngwa; ehele edjei pui e poo mongindji la liwuna. 3Laate sambo dja owe esombe olamu mpe owumwe engele elayi la mokii.4Pe ino, wa wawa, otimemelesakeni wana wanu, kasi wawokoloni la owahekeli mitiesakoli ndamu, la owayinye sambo djinge wikodjaka atie Mwengei.5Ino watuke djaakani la etemeya atie makumu manu ma moini, la owangi mpe la modjadjo la omeemene la mitema manu, nda atie Kilisito. 6Oidjakeni nda waemelesi wato wango wakokelaka otomo ndji ango wakowadhendaka, kasi nda watuke wa Kilisito, ango ekokelakani ino mwano mo Likumu la motema kpaa. 7Wakelelani la mamungwene malamu, nda okomokelelakani nde Likumu te wato, 8la ebili ate, oyewini olamu kpaa enge moto la moto akokela, akotota eho alidji atie Likumu, adje te motuke inga te moto o lipanda.9Alidji, ino wiloko, djaakani owakeleli ndinge sambo, dheeni owabandji, laate oyewini ate Likumu lawu pe onu adjei ongo likolo, pe inde ationoko mbanda.10La osukesi djaakani ototi okulu ndondo e Likumu pe la osungu e okulu wonde. 11Kpalani wisindje kpaa wa wita enge elongoi atie Mwengei; laate oengeni oyamali ngbi liwoso la etota.12La ebili ate totisanaka kindo la moto, kasi la wagbata la makumu la wango wakoamalelaka miki e likolo, la milimo mibe la wibete e likolo. 13Eho lenge, totani wisaneli wa Mwengei, laate oengeni owamali la lisio libe, pe oyamali ngbi mbuse e olongi mimekani.14Yamalani ngbi: lingani la libele lanu omeemene nda mokaba; kpaalani esindje ebanyake mokpoto e sambo ndamu, 15Batani nda wikpokpo la makolo manu ekeleli la otiesakoli mboli ndamu e logoo. 16Loyi liyeti kole, totani nguba esungu e ogemei, enge ndondo eho, okoengani olimi miandja e misa mibe;17Alidji totani ekoti e mokalo; la kpoka e elimo, eyasi nda ate liloba e Mwengei, 18kelakani engele kpaa maongi e ndenge kpaa la elimo pe la wiongolo. Kelani eho la mohandja kpaa pe la oongi la kole e wasatu kpaa.19Yakongani la kole e mbai pe, laate ango ekodhukolaka mbai monoko, liloba lihekelene mbai la oenesi la omeemene liisani mosatu e mboli ndamu, 20ehele la kole eho, idjei Toma la miliki; la oaseli eho la egalela ndenge iengi oasi.21Kaikwase laate oyeweni pe sambo djinge edhendji mbai, ndenge edjei mbai, Tisiki maangbasu o libalano pe motuke omeemene ndondo e Likumu, akoaselani ino sambo kpaa enge etodhendji. 22Ikootomelakani ino inde, la loyi eho pendja, laate oyeweni sambo djinge etodhendji pe atitimese mitema manu.23Logoo la libalano mongindiji la ogemei enge elongoi atie Mwengei Wawa pe Likumu Yesu kilisito edje la ino wamanima. 24Logoo edje la wango kpaa wakomobalaka Likumu lasu Yesu Kilisito la libalano linge liengiti obitani.

## Philippians

Chapter 1  
1Polo la Timoteo ,wato wa wotomu wa Yesu Kilisito, atie wasatu kpaa wango waboliani la Yesu Kilisito, wango wadjei la Pilipo, wasindjili la wakeli wa tomo. 2Magba masungu la logoo e Mwengei sangbasu, la Likumu lasu Yesu Kilisito edje la ino.3Ikowongosaka engele kpaa dombwa atie Mwengei o mbai, mbala kpaa ango ekomungwakani mbai ino.4La oyakongi wo mbai kpaa la loi lanu, ikohaka oyakongi wo mbai la mwemu. 5La ebili ate ohalini mawo la mboli ndamu opoti lisio la poo tee sikala. 6Igemei meemene ate ongo moto opotali la ino wu wotomu wolamu, akoumesa tee gboo tee wuse wo Yesu Kilisito.7Ewongi wolamu iobundweni ino kpaa ndjongo, la ebili ate iyokpalini la motema mo mbai, la laate ino kpaa okototakani magba masungu mongindji la mbai la ndenge ehelanini ino la ndjiki ndja mbai, edje te ndenge ekolingelelaka ino mboli ndamu, la ndenge odjeini obatesi eho la mboka e pui. 8Laate Mwengei adjei demu e mbai, ango ekookakani mbai ehoha e ino kpaa, la libalano la motema, nda ndenge Yesu Kilisito adjei la eho.9Ndenda enge ekoongoko mbai la maongi: libalano lanu lidje ndji likotalianaka la woewi wo meemene ase la lokenge wosungu 10laate olukeni oyewi sambo ndjinge iyeti kole, la ebili ate odjeni langaa ase otiwabingeseni wato wadji ekikimi tee lisio la Yesu Kilisito. 11Otumeni la pukapuka e sambo ndamu enge ekodjaka la mboka e Yesu Kilisito, la loyi e otwa pe mogano mo Mwengei.12Sikala, wamanima, ibali ino oyeweni ate sambo dja mbai isombi olamu laate mboli ndamu eke liwoso, 13ndjongo wohelani wo mbai woeneni la hoho atie wasindjili kpaa wa Likumu alidji la wadji wato kpaa ate ihelani la loyi e omokeleli Yesu Kilisito. 14Ase wamaangbasu ngbii ndondo e Likumu, wakototaka oteteli la loyi e ndjiki dja mbai, wakoeneseke mohandja ngbii alidji la otiesakoli liloba e Mwengei te la mbangi.15Meemene, wadji wato wakomotiesakolaka Kilisito la otonani pe la misio, kasi wadji la mamungwene malamu.16Wango wa mamungwene malamu wakomotiesakolaka la libalano, la woewi ate wabati mbai ahala, la olingeleli mboli ndamu. 17Ase wango wadji wakokelaka eho la loyi e misio, la mamungwene mango malangiti. Laate wakomungwaka opumbeseli mbai wodjidji e ndjiki dja mbai.18Nda ema? La ndenge kpaa edje te moleho inga te meemene, Kilisito akotiesakolanaka, pe la loyi laho nde ikoyemeleke. Kaiko ikodja ndji oyemeli alidji, 19laate iyewi ate eho ekohekele mbai mokalo la mboka e oyakongi wonu, ase e elimo enge etotali Yesu Kilisito.20Eho eokani la wolambeli wo mbai la ehoha etetelake pe dombwa wo mbai ate itooka ndundu te wokeke, kasi sikala, la masio kpaa Kilisito akoganana la wenge wa mbai, edje te la mokalo mo mbai, edje te la logo wo mbai. 21Laate Kilisito adjei mokalo mo mbai ase logo wodjei kole.22Kasi inga eengi odjei la mokalo la wenge, edjei pukapuka e otomo wo mbai, kasi itiyewa oasi enge ebali mbai. 23Ilutani la ngambo iyale, kasi enge edjei mbai la ehoha eho, edjei osombami pe odjei ebete ekikima la Kilisito, laate meemene, eho nde ema enge eeti olamu. 24Kaikonde, otikali wo mai la wenge edjei la kole enu.25Eho lenge, nda ndenge ekogemeyaka mbai loyi luho, iyewi ate ikotikala pe ikoyabata mongindji la ino kpaa laate obekeni pe odjeni la mwemu e ogemei enu, 26laate odjeni la sambo ngbii e oyagani ndondo e Yesu Kilisito la loyi e mbai la ndenge ikowongwaka alidji atie ino. 27Kaikonde yasombesani la ndenge enge ewongi la mboli ndamu e Kilisito, laate edje ate idji oodhendji ino te idjiti, iyoke mboli ate okoyamalakani ngbi la elimo saa esi, la motema saa esi okosanakani mongindji la ogemei mboli ndamu.28Otiadheleni la mbeti e mitone. Loyi luho ekoeneseke la hoho obitani wou, kasi mokalo monu; pe eho edjei elembo enge elongoyi atie Mwengei. 29Laate ototini nano ndamu e ogemeli te ndji Kilisito, kasi pe e oeni odjidji la loyi e inde. 30Laate ino pe okosanakani kindo nda enge oenelini mbai ikosanaka pe nda enge okookakani ino sikala la loyi e mbai.

Chapter 2  
1Eho lenge, inga ndondo enu ma ligamesi lidjei ndondo enu laate obolianini la Kilisito, inga ma mwemu elibalano edjei, inga moto la moto akoyasumbuaka la loyi e miino onde, inga ma libalano e motma la magba madjei, 2Tumisani mbai la mwemu, la odjei la iyelo likima, la libalano likima, la molimo moiki, la lomungo liikima.3Otikelakeni ema teeti la oswameli, inga e mogano modjangi kole. Kasi la oyadjimbisi edhendelake wadji nda wadjei likolo la ino. 4Moto kpaa ndondo e ino atiyewe sa liputi lande kasi liputi la wiino wande.5Djaakani ndondo e ino la mamungo mango madjaali Yesu Kilisito la mango, 6inde ongo odjakali nda Mwengei, kasi atitotali lomungo ma pwesake okumu, easi nda ate aume nda Mwengei. 7Kasi ayawumisali pamba, la ototi ekaleli e watuke, la owumi nda wato, aumali nda wato.8Ango eumali inde la ndenge e moto, ayadjimbesali pe ademeyali tee la logoo, logoo e ekulusu.9Eho lenge pe Mwengei amodjambali likolo, alidji amohali kombo enge eeti kombo kpaa, 10laate la kombo e Yesu mawuli kpaa ma wango wadjei likolo, pe e wango wadjei la mbume pe e wango wadjei sese e mbume e maame. 11Alidji minoko kpaa migemeye la hoho ate Yesu Kilisito adjei Likumu la otwa e Mwengei Wawa.12Ndjongo, wa manima wa libalano, ndji ndenge ekotemeyakani ino wiengele kpaa, te ndji engele enge edjei mbai, kasi ngbii sikala engele enge edjeiti mbai, kelakani ndji ndjongo la loyi e mokalo monu amene, la owangi alidji la ongilimi. 13Laate Mwengei nde moto ongo, ndenge ebali inde okeli, akokelaka ndondo e ino la ebili ate ino obaleni pe okeleni.14Kelani ema kpaa te la ondungwani pe te la kokia 15laate odjeini wato wadjangi ekpeli, alidji wati la huko, wana wa Mwengei wango wadjangi ekweli ndondo e lowela wungo etangama alidji eyaimbi, ango okopumbisakani misa nda moendji mo moki. 16Nangani la otetelake e liloba e mokalo, laate itote ema eyaganake la lisio e Kilisito, la ebili ate ititilali obangu pamba, alidji itikelali otomo pamba.17Inga te ate makila ma mbai makoswana nda likao pe otomo e ogemei wonu, idjei la mwemu pe ekoemeleke mongindji la ino kpaa. 18Ino pe, ndenge kikima djaani la mwemu pe emeleni mongindji la mbai.19Ikomungolaka ndondo e Likumu Yesu, iyotomeleni sikandjo Timoteo, laate molimo mo mbai motume la mwemu ango e kooka mbai sambo djanu.20Laaate iti la moto tueti ongo odjei la mamungwene nda inde, pe ongo okoyasumbuaka la kole enu. 21 Laate wadji kpaa wakolukaka ndji olamu owu amene, te enge e Yesu Kilisito.22Oyewini ndenge aenesali ate aongi wamobatele motema, la ebili ate nda mana la sango akelali nda motuke mongindji la mbai laate mboli ndamu eke liwoso. 23Ibundoyi omotomi etie ino mbuse e oyewi ndenge sambo dja mbai ekosomba. 24Alidji idjei la ogemeyi ndondo e Likumu ate mbai amene igeleli mbuse e ma engele ekeke.25Iyeni olamu oyotomelini ino Epapolodite, nanima pe miino o mbai e otomo pe soda nda mbai, moto oholo omotomi ino alidji motuke mo mbai pendja la ndenge e wihoha wa mbai. 26Laate adjei la ehoha e oeneni la ino kpaa, alidji adjei la magba ngbii la ndenge e ookini ino ate adjaali la ekoni. 27Adjaali la ekoni pendja, la ahue e logo; kasi Mwengei amookelali magba, te ndji la loi la inde amene, kasi la mbai pe, laate ititote magba likolo e magba.28Eho lenge ikomotomaka gala gala, laate ango ekomoeneni ino oyemeleni, alidji magba ma mbai isile olamu olamu. 29Moyambani ndondo e Likumu la oyemeli kpaa, alidji djaakani olambeli ndenge ehele e wato. 30Laate edjei la otomo e Kilisito, adjaali pene e logo, abatali molimo monde la huko laate akele olamu eholo enu la ndenge ino amene otini ahala la okeleli mbai.

Chapter 3  
1La osukisi, wamanima emeleni ndondo e Likumu. Owongoli o odhingelini ino sambo djinge edhingali mbai etitungisaka mbai, kasi edjei ate e obanyeni ino. 2Huakani la wambua, huakani la wato wango wakokelaka obe. Huakani la wato wango watenani kombeni obe. 3Laate iso nde wato wango watenani kombeni olamu, iso nde tokokelaka otomo mosatu la ligamesi e elimo e Mwengei pe tokoyaganaka la Yesu Kilisito, pe totibatelaka wenge motema.4La eho, mbai amene ikoki obati dombwa e mbai la wenge wa mbai. Inga moto mwesi ongo okobundwaka ate aengi obateli wenge motema, mbai ibateli oyeti. 5Itenanaate kombeni lisiyo e mwambi, idjei moto o Isalayele, e moki mo Bezame, Moebele mana o Waebele; la enge edhendji pui idjali Mopalisai.6La enge edhendji egalela, idjaali moenesi odjidji lingomba; la enge edhendji omeemene e pui idjali moto odjangi obe.7Te ndjongo ndji djinge pui idjakali ohekeli mbai kole, ieneli nda ema e wungake la loyi e Kilisito.8La loyi laho, la motio mosungu eyewake Yesu Kilisito Likumu la mbai, ikodhendelaka wiho kpaa nda wiho winge wiunga. La inde igemei owungisi wiho kpaa alidji ikodhendelaka eho nda edjei osoto, la ebili ate itote Kilisito. 9Ieneni ate idjei mongindji la inde, eti la womeemene wo mbai amene, enge elongoi la pui, kasi enge elongoi la omogemei Kilisito, womeemene wungo ekolongwaka la Mwengei alidji emaemi la ogemei. 10Laate imoyewali pe okulu e obasi wonde alidji ieneli wodjidji wungo inde aeneli, igemeyali ogwi nda inde, 11laate iyene inga ikouma edje te la nda ndenge obasi wo poo tee ongo la wagwi.12Easiti ate itoti eho inga te ate iwumi moto oengi, kasi ikobiliaka la oeni inga iengi pe oheli ema ehele Yesu Kilisito pe ahelali mbai la loyi luho. 13Wamanima itienekeyo ate iheli eho, kasi edjei la ema esi ikokelaka, iwosani wiho winge widjei mbuse alidji ikokelaka ndenge kpaa laate itote wiho winge widjei liwoso, 14ikokeke obangu tee la gboo la ototi likawo e oki likolo ndenge Mwengei aweli mbai la mboka e Yesu Kilisito.15Eho lenge, iso kpaa wango waumi wagbolo, todjei la djinge mamungo maho, alidji inga odjani la mamungo maeti e loyi esi ndjo, Mwengei okoenesani ino mamungo mango ma wongi.16Ndenge kikima, ebete edjei iso, tosombe mboka kikima alidji tokale la ookani.17Wamanima, djani ino kpaa watuteyi wa mbai, alidji dhendakani wango wakosombaka la ndenge enge e ookani la esombeli enge etoti ino atie iso. 18La eho, wato ngbii wakoyasombisaka nda mitone e ekulusu e Kilisito; iyowaselalini la loyi ewu, pe ikokelaka sikalandjo la ilelo. 19Gboo e iwo edjei liwunga, Mwengei owu edjei solo ndjawu, otwa owu nde soni ewu, pe wakodhendelaka ndji sambo dja mu moki.20Kasi iso todjei wana wa moki mo likolo, ongo ekomolambelaka iso Mokalesi mosu Likumu Yesu Kilisito.21Inde akowongela alidji wenge wasu enge e magba la owumisi ndenge kikima la wenge wande e otwa la okulu enge edjei inde le eho, akobataka wiho kpaa sese e okumu wonde.

Chapter 4  
1Eho lenge, wamanima wa libalano wa mbai, la wamanima wango wakookaka mbai ehoha etetelake, mwemu mo mbai pe motole mo mbai, amalani ngbi ndondo e Likumu, wamanima wa libalano.2Ikohaka mohandja la Ebodia, pe ikohaka mohandja la Setisa, wadje la limungwene likima atie Likumu. 3La owe koto, mino o mbai o wotomu, ndji ndjongo, iwongi owagamese wango wali waolali wenge wau la mbai mongindji la loyi e mboli ndamu mongindji la Kelema, la wino wa mbai wa wotomu, wango nkombo ndjawu edhingani la ahala e mokalo.4Emelekeni masio kpaa ndondo e Likumu. Iyasi alidji, emeleni. 5Laate wolamu wonu wewane la wato kpaa. Likumu aumia ahue. 6Otiyasumbweni la loi te loeti, kasi la sambo kpaa yewesani wihoha wanu atie Mweengei la oyakongi, la iyongolo pe la ndenge e omowongoseli dombwa. 7Ase logoo e Mwengei enge eyeti mamungwene kpaa ekobania mitema manu, la mamungwene manu, la ndenge e Yesu Kilisito.8Wamanima, enge etikali eho lele, sambo kpaa dja meemene, sambo kpaa dja mogano, sambo kpaa djinge iwongi, sambo kpaa djinge ilangi, sambo kpaa djinge iengi obalani, sambo kpaa djinge iyasani wolamu, inga edjeli esi elamu edjei pe inga ema esi enge eongi la mogano edja, bundwakani djinge sambo. 9Sambo djinge waotiesakolalini ino, ase ogemeyalini, ase ookalini pe oenalini atie mbai, kelakani ndji ndjongo, ase Mwengei o logoo akotinga la ino.10Idjei pendja la mwemu ngbii la ndondo e Likumu laate gboo sikalandjo osusoliani mamungwene manu la loi lo mbai, loi lungo edjaki ino omungoi, kasi odjangalini nde ekikimi. 11Eti la wodjangi wo mbai nde ekwasaka mbai ndjongo, la loi ate iyekolali, odjei la mwemu la ndenge edjei mbai.12Iyewi pendja odjangi wiho, iyewi pendja odjei la wiho ngbii. La ema kpaa pe la sambo kpaa iyekoli ogbeti la odjei la ndjala, la odjei la wiho ngbii, la odjangi. 13La sambo kpaa idjei la wokulu la ligamesi e moto ongo okohaka mbai wotetelake.14 Inga te ndjongo, okelalini wolamu la ndenge eeneli ino wodjidji la mbai mongindji. 15Ino Wapilipo, ino amene oyewini la lipotele e otiesakoli mboli ndamu, ango elongwali mbai la Masedonia, lingomba te leeti litigamesali mbai inga pe litigemeyali ate iwagamese, longose ndji ino. 16Okelalini la ndenge enu, otomelalini mbai wiho mbala epoo la ewale ongo la Tesaloniki la loi e wihoha wa mbai. 17Iyasiti ate ikolukaka likao la engbalangbala, kasi ikolukaka la engbalangbala pukapuka enge ekobekesa alidji ogumake wonu.18Ikondjali djiesi kpaa, ase idjei la wiho ngbii, iyemeli sikahala nda ekondji mbai wiho atie Epapolodi, wiho winge wilongoi ongo atie ino, malasi ma lumba malamu, likao linge ligemeyani atie Mwengei. 19Ase Mwengei o mbai akoengesa wihoha wanu kpaa, la ndenge enge eengi la ogumake wonde la otwa la mboka e Yesu Kilisito.20Sika ahala Mwengei oosu, la sangbasu adje la otwa libela la libela. Amen.21Hekeleni mobale la mosatu kpaa ongo oyaabondji la Kilisito Yesu. Wamaangbasu wango wadjei la mbai waotomelini mobale. 22Wasatu kpaa, la oyeteli wango wadjei la monguta mo Kaisala, waotomelini mobale. 23Magba masungu e Likumu Yesu Kilisito edje la elimo enu.

## Colossians

Chapter 1  
1Polo aposotolu o Yesu kilisito la oani e Mwengei, pe la Timoteo maangbasu, 2atie wasatu pe wa maangbasu wa meemene, wango waboliani mongindji la Kilisito, wango wadjei ongo la Kolosia. Otua osungu pe logoo e Mwngei Wawa osu edje la ino. 3Tomohekele Mwengei, Wawa o likumu lasu Yesu Kilisito matondji ango ekoyakongaka iso la kole e ino.4Watosumbelali mboli e ogemei onu atie Yesu Kilisito la libalano linge lidjei ino la eho atie wasatu kpaa, 5La oani enge waoyiselini ino ongo likolo. Ookalini sambo ndjanake eho liwoso engele waasali meemene e mboli ndamu, 6enge edjali atie ino, ndenge pe ekowotaka pukapuka pe ebekiga la moki kpaa, ndenge pe ekokelaka ndondo enu, opoti lisio linge liokali ino pe oyewalini olamu otua wosungo wo Mwengei ndondo e meemene.7Eho enge eyekolalini ino atie Epapalasi, motuke pe miino osu e libalano ongo odjei moto o otomo molamu o Kilisito atie ino, 8ongo otosumbelali mboli e libalano lanu la sambo dja elimo.9Eho enge iso pe, tee lisio liokali iso eho, totidjaali odhei oyakongi la kole enu pe oongi ate otumeni la oyewi o meemene e oani wonde, la lokenge kpaa pe ososoli e elimo, 10La osombi ndenge ewongi e Likumu la omoyemelesi ango ekowotaka ino pukapuka e tomo kpaa ndamu pe la obeki e oyewi omeemene e Mwengei,11okotumani la okulu kpaa tee owumi la osungu e okulu wonde, laate odjeni la egalela pe la motema molai pe la mwemu, 12Ango okoongosakani matondji la Wawa ongo owumesi ino wato wawongi oboliani la lisango e wasatu ndondo e hoho.13Atokalesi iso la okolu o likolo mpe atolingesi la okumu e mana onde o libalano, 14La inde tosombani, tolimbisami la masumu masu.15Inde adjei elima e Mwengei ongo otieneneke, mana o poo la wiho kpaa wikelama. 16Ndji la mboka e inde wiho wadji kpaa wikelamate la likolo pe la mbume, wiho winge wikoeneneke la winge witieneneke, edje wangbelengo e okumu, te oloko e okumu, te makumu, wadji wiho kpaa wikelami la mboka e inde pe la kole e inde. 17Inde adjei liwoso e wadji wiho kpaa pe la mboka e inde wadji wiho wikelamali.18Adjei moto e wenge, enge edjei losambo. Adjei lipotele, mana o poo tee atie wagwi, laate awume moto o poo e sambo kpaa. 19Laate Mwengei aenali olamu ate kpaa etumi botoo eyabate ndondo e inde, 20pe la mboka e inde, awongose alidji ambeya ndondo e inde la djeeti wiho kpaa, ango ebati inde logoo la ligamesi e makila enge esui inde likolo la ekulusu, edje wiho winge widjei la mbume te winge widjei likolo.21Mpe ino wango, wadjakali poo lihele la Mwengei pe mitone laate mamungwene manu edjakali la sambo mbe. 22Sikala awongosiani ino alidji la ambeya ndondo e ewenge e mweni e enge moto la mboka e logo e inde, la opumbesi ino liwoso lande wasatu, wato wati la obe, wango wakokiti o wakambi la likambo te leeti. 23Inga meemene otikalini la ogemei, owamalini la otetelake likolo e limbutukele pe oyamaiyani pe otiyabandakani la mwano e mboli ndamu eho enge eokalini ino pe enge etiesakolamali la wikelamu wa miki kpaa minge midjei sese e likolo. Mbai Polo iwumi motuke e mboli ndamu eho.24Mbai iyeemeli sikandjo la odjidji okweneke mbai la kole enu, mpe mbai la mokombe mo mbai ikoengesaka enge edjangi la odjidji wo Kilisito, la wenge wa mbai e ndjini la olamu e wenge wonde, enge edjei losambo. 25Iwumiga motuke mo losambo eho la ookani e mokpali enge Mwengei ahekeli mbai la loyi enu, laate itiesakole liloba e Mwengei. 26Sekele esatu enge eisamali la wiengele kpaa la maliye kpaa, kasi sikalandjo eenisani la hoho atie wasatu wande. 27Enge Mwengei abali owaaseli iwo ogumake e kembo e sekele esatu eho atie miki, eho nde Kilisito la oboliani mongindji la ino, mwano mo kembo e inde.28Inde nde tokotiesakolaka, ango tokomokebisaka moto kpaa pe otiesakoli moto kpaa la kandela kpaa, laate toenese moto kpaa ate edjei moto ongo aengi la sambo kpaa la oboliani mongindji la Kilisito. 29Edjei la loyi luho nde ikokelaka otomo la otetelake, ikoolaka wenge la ookani la okulu wonde, enge ekokelaka otomo ndondo e mbai.

Chapter 2  
1Ibali oyeweni kindo sungu enge ekosanaka mbai la kole enu pe la kole e wango wadjei la Laodikia pe la wango kpaa waenakiyo la maiso mbanda e mbai. 2Ikosanaka laate mitema mau mitume la otetelake, laate wayabonde ebete e kikima la ookani la libalano pe la ototi ogumake kpaa enge elongoyi la obati motema enge iwo wabati la sambo djinge iyewi iwo, la owumi la oyewi wo meemene e sekele e satu e Mwengei, inde Kilisito. 3Sambo kpaa dja lokenge la dja oyewi eisani atie inde.4Ikoasaka enge loyi laate moto tueti atiokoseni la maloba ma ogemei. 5Laate inga te iti la mweni, kasi la elimo idjei mongindji ndondo la ino pe otetelake e ogemei onu atie Kilisito.6Ndjongo, nda egemei ino Yesu kilisito odjei likumu lanu, sombani la inde mongindi. 7Lingisani ndjili pe maanani ndondo e inde pe amalani ngbii la ogemei, ndenge etiesakolamalini ino, ongo etumiani ino la ogemei ango ekowongosaka ino melesi.8Yabanyani laate moto tweti atiowumeseni tuke djande la mboka e oaasi moleho mpe la lundo litii lakola, enge ebiliake ekaleli e wato, la obilei sambo kekekeke dja moki kasi etibiliaka Kilisito. 9Laate ndondo e inde nde eyabati wenge kpaa e Mwengei.10Otumigani la sambo kpaa la mboka e inde, inde ongo odjei likumu e okulu kpaa pe la okumu kpaa. 11La ambeya enge ekelia ino la inde, otenanini pe kombeni, eti enge etenanake la mawo enge ekolongosaka iwo mweni la wenge, kasi otenani kombeni enge edjei e Kilisito. 12Laate oombanalini mongindji la inde la patisa e inde, pe la ambeya enge ekeli ino la inde, obasalini pe mongindji, la mboka e ogemei onu la okulu wo Mwengei, ongo omobasisali tee ongo la wagwi.13Te ango egwalini ino la mawunga manu pe ndenge etitenanalini ino kombeni la wenge wanu wa mweni, Mwengei aowongosiani ino la mokalo mongindji la inde. Atolimbesi iso la mawunga masu kpaa. 14Alongosali masia mango madhingani la mawo, enge edjakali otokwesi, enge edjakali la pui pe enge edjakali otoamaleli. Inde alongwesia eho abakia eho la ekulusu. 15Atikali makulu pe la makumu lingbengbele, awayinyali liwoso la wato kpaa ate awalongi, ango edjali inde owasombesi mongindji la wato walongi la mboka e ekulusu.16La eho, moto atiosambeseni la olaki pe la okengi te la lipati te la ogani ndebo e holi, te la lisio e Sabata. 17Laate dji sambo ndjo edjei wilima dja sambo djinge igeleli, kasi omeemene edjei atie kilisito.18Moto tueti atiodjangeseni likawo, inde ongo okoemeleke la oyatitimisi e moleho pe la ndenge eeti e ooongi e wahumbua. Ongo oyamai la saki djande, ongo otumi la lolendo e ondjangi kole e sambo djande dja mweni. 19Atinangane la ongo odjei moto. La moto ongo la mboka e inde, wenge kpaa, nda elakisami pe enangani liwoke liesi la matonga pe la winanganeli waho, wikoasaka la obeki enge Mwengei akohekeleke.20Inga ogwini mongindji la kilisito la sambo keekekeke dja moki, nda ndenge ekosombaaka ino nda wato wa moki, okogemeikani sambo djaho: 21Otitote, otikenge, otibande? 22La wiho winge eengi eho kpaa obitani inga wakela, la obilei pui mitiesakoli ma wato. 23Meemene, djinge sambo ekoeneneke nda edjei sambo dja lokenge, la mboka e losambo enge moto ayabateli inde amene pe oyatitimesi e moleho, oenesi wenge odjidji, kasi eti la kole teeti la osanesi posa e wenge.

Chapter 3  
1Inga obasalini mongindji la kilisito, lukakani sambo dja likolo, ebete enge eyabati kilisito la ewo e lilome e Mwengei. 2Djakani obati mamungwene manu la sambo dja likolo, te sambo dja sese. 3Laate ogwalini, pe mokalo monu moyaisi ebete ekikima la Kilisito la limbutukele mongindji la Mwengei. 4Ango kilisito, mokalo mosu, akoyainya la hoho, engele eho ino pe okoenesanani la hoho mongindji la inde ndondo e otwa.5La eho, olani wisuki wa wenge wanu wa mbume la sambo dja pite, osoto, posa e wanesake wenge, mamungwene mbe,ononi, enge edjei losambo e wilima. 6La sambo djaho nde limemu la Mwengei ligeleli la wato wango wa ongeno. 7Ino pe odjakalini liwoso osombi la sambo djaho ango edjakali ino ayabati la eho. 8Kasi sikalandjo longosani dji sambo kpaa lihele lanu, limemu, mohela, obe, iloko, maloba ma soni la monokomonu.9Otihengelaneni, laate omolumbigaani moto ogala mongindji lasambo djande kpaa, 10mpe omokpaligani moto moholi, ongo la mboka e oyewi o meemene enge ekoenesaamaka sikala la obilei elima e ongo okelesali eho. 11Eti kine te Mogeleki, te Moyuda, otenani kombeni eti kine, te kine pe odjangi otenani kombeni, modjidji ati, te moto o asili, te motuke, te moto o lipanda, kaasi kilisito adjei kpaa ndondo e kpaa.12Eho enge, nda wato wango Mwengei awaoni, wasatu pe wamaangbasu wa libalano, dhendani libalano la motema mungo molonongoyi la magba, logoo, ayatitimisi, motema petee, la motema molayi. 13Djaakani onangi motema moto la moto la sambo dja miino onde pe olimbesani la motema eesi inga mweesi onu adja la likambo e miino onde. Ndji ndenge Mwengei aolimbesalini la motema mweesi, ino pe kelani ndjongo. 14Ase likolo e djinge sambo kpaa, yakpalesani libalano enge edjei enanganeli eengi la oyewi.15Dhee ate logoo e Kilisito esombese mitema manu. Laate owelamalini ndondo eho la wenge saa kikima. Alidji djaakani la oyewi. 16Dhee ate liloba e Kilisito eyabate ndondo eenu la kandela kpaa, tiesakolani pe djakani okebisani la lembo, la masandjoli la Mwengei, la lembo e elimo mongindji e lembo ndamu, eho okolembelakani Mwengei la mitema manu. 17Kpaa djinge okokelakani la oasi inga te la tomo, kelani kpaa la kombo e Likumu Yesu. Mowongoselani Wawa Mwengei matondji la mboka e inde.18Ino wali, atitimisani liwoso la walome wanu, laate ewongi ndjongo ndondo e Likumu. 19Ino mpele, wabalani wali wanu, pe otiwaokeleni limemu litetelake. 20Ino wana, watemiani wawoti wanu la sambo kpaa, laate enge ndjongo edjei olamu ndondo e Likumu. 21Ino wawawa, otimemeleseni wana wanu, laate watilembe wenge.22Ino watuke, temeyani la sambo kpaa wango wadjei wiloko wanu wa mweni, otidjakeni nda wayemelesi wato wango wakokelaka otomo ndji la engele wakoadhendaka, kelani nde la omeemene e motema, la owangi Mwengei. 23Kpaa djinge ikokelaaka ino, kelani eho la elimo enu kpaa nda pe Mwengei, kasi te la wato. 24Laate weewini ate edjei atie Mwengei okototani liputi e lisango enge eengi. Kelani nda tuke la kole e Likumu Kilisito. 25Moto ongo okokelaka obe akotota obe enge ekeli inde, pe eti la ooni mbanda.

Chapter 4  
1Ino iloko, hekeleni watuke wanu sambo ndamu pe la omeemene, laate oyewini ino pe odjei la Likumu ongo likolo.2Helanani la oyakongi, yangbiliani ndondo eho pe hekeleni matondji, 3yatatakani pe la kole esu, laate Mwengei atoluhuele moluhe mwaasake, la otiesakoli sekele e Kilisito, enge la loyi eho inangani la mikulu.4Ndjongo ikoenese eho la hoho la ndenge enge ekoki mbai oaseli.5Sombakani la akili liwoso la wato wa saa, yasombelani engele enge eongi. 6Liloba lanu lidje engele kpaa la olamu. Edjesake oleli wo mokpa, la oyewi ndenge enge okokini omowongose moto la moto eyano.7Tisiki, manaima o libalano pe motuke mo meemene, pe miino o mbai motuke ndondo e Likumu akowaaselani sambo kpaa dja mbai. 8Imotomi yaino la oyewisi ino sambo djiinge etodhendji pe laate atitimese mitema manu. 9Imotomi mongindji la Onesimo, manaima o meemene pe olibalano, ongo odjei moto onu. Wakowaselani sambo kpaa idjei ahala.10Alisatalaka ongo ohelami nda mbai aotomelini mobale, ndenge kikima pe Malako manango Balanabasi ( ongo waowaselalini ate inga awuma ongo atie ino moyambani olamu), 11la Yesu, ongo owelami Yusutusi. Iwo wadjei ndondo e wato wango watenani kombeni, ndji iwo nde wadjei wiino wa mbai wa otomo la loyi e okumu wo Mwengei. Iwo nde wadhingi li ligamesi likohaka mbai otetelake.12Epafalasi ongo odjei moto onu, aotomelini mobale. Inde motuke mo Kilisito yesu, adjei engele kpaa ooli wenge la kole enu la oyakongi wonde, laate la gboo odjeni wato waengi la sambo kpaa pe wango wadjei la ogemei ndondo e oani kpaa e Mwengei. 13Ikotatolaka la kole e inde ate akokelaka kpaa la kole e ino pe la kole e wato wa Laodikia pe la kole e wato wa Helapolisi.14Luka monganga pe miino osu o libalano la Damasi waotomelini mobale .15Haani mobale la wamangbasu wango wajdei la Laodikia pe la Nimupa mpe la lingomba linge lidjei la monguta monde. 16Engele ehele okpengbeite ekotangema yaino, kelani ate etangeme pe la lingomba e wato wa Laodikia pe ate ino pe otange enge e Laodikia. 17Aasani la Alasipi ate, dhendaka olamu otomo enge endjimaate owe atie Likumu, laate otumese eho.18Iyohekelini mobale, mbai Polo, la ewo e mbai amene. Sumbwakani ekalaleli e mbai e mikulu. Logoo wo sungu odjeni la ino.

## 1 Thessalonians

Chapter 1  
1Polo la Siliba la Timoteo atie lingomba e Tesalonika,linge lidjei la liboliani mongindji la Mwengei wawa pe la Yesu kilisito likumu. Magba masungu la logoo edjeni las ino.2Tokohaka engele kpaa Mwengei matondji ango tokootolokoni ino kpaa la maongi masu. 3Tokosumbuaka tomo djanu dja meemene pe tomo tetelake enu e libalano pe la egalela enu la oani wonu atie Likumu lasu Yesu Kilisito liwoso la Mwengei Wawa osu.4Laate, ino wamanima wango wabalani la Mwengei, toyewi ate inde aobalini ino, 5Laate mboli ndamu enge ekotiesakolaka iso itidjaate atie ino saa la maloba, kasi la otetelake, pe la elimo satu, pe la otumake e ogemei. Ndji ndenge eyewi ino nda ekalelali iso atie ino la loyi wonu.6Ino amene, odjali wabiliami wasu aleeti wango wa Likumu, laate ogemeyalini liloba ndondo e odjidji ngbii, la mwemu e elimo satu. 7Ndjongo owumini wa dendeli e wagemei kpaa ongo la Masedonia la Akaia.8Te saa ate, liloba e Mwengei ewumali atie ino la Masedonia la Akaia, kasi wiholo kpaa, ogemei wonu atie Mwengei eyandjani, eho lenge kole easake te loyi eti. 9Laate iwo amene wakoasaka ndenge elingelali iso atie ino pe nda ndenge edheeli ino wilima pe oyakambalini atie Mwengei la okeli nda tuke la loyi e Mwengei o mokalo pe o meemene, 10la olambeli ongo la likolo mana onde, ongo inde amobasisali la wagwi, inde Yesu, ongo okotopumbesaka la limemu linge ligeleli.

Chapter 2  
1Wamanima, ino amene oyewini ate odji wungo odjali iso oodhendji ino etidjangali opumbesi kole . 2Mbuse e oeni odjidji la osambo ongo la Pilipo ndji ndenge oyewini, tototali egalela la ligamesi e Mwengei osu la oaaseli ino mboli ndamu e Mwengei ndondo e kindo.3Laate egalela enge ekohaka iso etilongwe la owusisani, te la osoto, te la ekosako. 4kasi ndji ndenge tomekamali la Mwengei pe toenali ate towongi ototi mokpali e mboli ndamu, pe tokoasaka ndjongo te ate toyemelese wato, kasi Mwengei ongo okomekaka mitema masu.5Te mbala kikima todjali la maloba malelake, ndji ndenge eyewi ino te la mbanda e ekosako la oluki wilaka e wato, Mwengei akoeneke. 6Totilukali pe otwa atie wato, edje atie ino te atie wadji, te ndenge eengali iso odjei la oliti wosungu laate todjei waposotolu wa Yesu.7kaiko nde towumali wato wa motema ndai ndondo e ino, nda engele ima ongo okonungisaka akolengeleke wana wande. 8Nda ndgenge toobalalini ino la libalano e motema, toyemelali ngbi ate toohekeleni ino, te ndji mboli ndamu e Mwengei, kasi pe milimo masu amene, laate owumalini wamaangbasu wa libalano. 9Wamanima, otiosanakani tomo djasu tetelake la oameli djasu. Edjei la mboka e tomo tetelake likolo la use, la obateli moto tueti ndondo enu oliti, nde totiesakolali mboli ndamu e Mwengei.10Ino amene oenini alidji pe Mwengei aeni, ndenge todjali wato wameemene pe wato walamo pe wato wadjangi sambo mbe atie ino wagemei. 11Oyewini olamu ate ndenge Wawa akokelaka la wana wande,12todjakali oohekeli egalela , la oohekelini okulu, la owatati la ino ate osombeni la ndenge ndamu e Mwengei 0ngo okoowelakani ino la okumu wonde pe la otwa wonde.13Edjei la gbondo eho nde totidheeke omohi Mwenge dombwa, laate engele oyambalini liloba e Mwengei, enge eokalini ino atie iso, ogemeyalini eho, nda eti liloba e wato, kasi nda liloba e Mwengei enge ekokelaka pe otomo atie ino wagemei.14laate ino, wamanima, owumiani wamekoli wa mangomba e Mwengei enge edjei la Yudea la liboliani mongindji la Yesu Kilisito, laate ino pe opotiani oeeni odjidji la mawo e wana wa moki wanu amene la sambo ndenge kikima la enge iwo pe wakoeneke odjidji la djaho la mawo ma Wayuda 15wango wamoolali te Likumu Yesu la watiesakoli, pe wakotoeneseke odjidji. Watiemelesaka Mwengei, kasi wakowamalelaki wato kpaa. 16Wakototekisaka tosolole la wato wa miki laate watikale, pe la ndenge eho, wadjei wiengele kpaa otumesi masumu mawu. Gboo eho limemu lande ewadjeelia.17Atie iso, wamanima, ango tokawanali la ino la ma engele keke, la wamanda, kasi te la motema, tokelali kpaa ate toene mbanda djanu la posa kpaa. 18Eho lenge todjei la posa e odji atie ino, mbai Polo mbala esi pe mbala eti, kasi mondjili atoheleli mboka. 19Laate oani wosu te mwemu mosu te sapo e okumu wosu liwoso e Likumu Yesu la ewongo ende edjei nde? Eti ino? 20Meemene, ino nde otwa wosu pe mwemu mosu.

Chapter 3  
1Eho lenge, ango etikokali iso alidji onangi motema, toenali olamu totikale iso amene la Atena. 2Pe tomotomali Timoteo, mangbasu pe motuke mo Mwengei la loyi e mboli ndamu enge edhendji Kilisito, laate aohekeleni otetelake pe otitimisi ino la ogemei wonu, 3laate moto tueti atibandesame la odjidji woho. Laate ino amene oyewini ate edjei la eho nde towelani.4Pe meemene, ango edjakali iso mongindji la ino, todjakali oaseli ino ndji ango ate eengi la iso oeni odjidji, ndji ndenge eho ekelani pe ndenge eyewi ino. 5Eho lenge, ango etikokali mbai alidji onangi motema, imotomali moto la oyewi sambo mango madhendji womeemene wonu, inga mbala eeti momeki aomekiani, pe alidji tomo djasu tetelake ekia pamba.6Kasi Timoteo, alonoyi atie ino, awumia ahala ndji sikandjo pe aohekelini ino mboli ndamu enge edhendji omeemene wonu pe libalano lanu, pe ate odjeini masio kpaa ndji otobundoi la ndenge ndamu, okookakani posa e otoeni nda iso pe, 7eho lenge, wamanima, toyatitimisi la ino la otundake wosu kpaa pe odjidji wosu la loyi e omeemene enge ekoenesekeni ino.8Laate, sikalandjo todjei la mokalo inga ino okoamalakani ngbi ndondo e Likumu. 9Laate nda ndenge e matondji tokoki omowongoseli Mwengei la kole enu la loyi e mwemu kpaa mungo iso tokwemeleke la eho la kole enu liwoso la Mwengei osu? 10Likolo la wuse tokoatataka la mohandjia kpaa laate toene alidji mbanda djanu pe alidji la okpobeli ino sambo djinge edjangi ndondo e ogemei onu.11Dhee Mwengei inde amene, sangbasu pe Likumu lasu Yesu Kilisiyo wasombese olamu mboka esu edjake atie ino. 12Dhee Likumu aobekeseni, aotumeseni la libalano ino la ino pe e wato kpaa, ndji ndenge pe iso todjei la eho atie ino. 13Laate awumese mitema manu ngbi, edjange obe ndondo e osatu liwoso la Mwengei osu pe Wawa la engele e owongwake e Likumu lasu Yesu mongindji la wasatu kpaa.

Chapter 4  
1La osukesi, wamanima, tokoongoko la ino la egalela la sambo e Likumu Yesu. Ndji ndenge ototalini atie iso mohala la enge edhendji ndenge eengi ino osombi pe oemelesi Mwengei, ndji ndenge okosombakani meemene, ate odjakeni ndji okeli ndjongo. 2Oyewini pui tohalini ino la kombo e Likumu lasu Yesu.3Laate dhenda ema Mwengei abali, osatisami wonu, ate otoneni pite, 4ate mwesi mwesi onu ayewe otekesi wenge wande ndondo e osatisami pe la mogano, 5te la posa e litema ewanesake wenge nda ndenge minge miki miyewiti Mwengei. 6Ate moto tueti awume tee omokeli maanango obe pe opuesi tomo djande e sambo djaho, laate Mwengei nde akohaka etumbu e djinge sambo, ndji ndenge tooyewisalini ino eho liwoso pe toeneeli.7Laate Mwengei atowelali, te la ogemei obe, kasi la osatisami. 8La eho, moto ongo okodhendjiaka, atimodhendjiaka moto, kasi Mwengei, ongo okobataka elimo satu ende ndondo enu.9Kaikonde, la loyi lidhendji libalano e wamaangbasu, otini la posa ate toodhingelakeni ino, laate ino amene otiesamini la Mwengei ate obalaneni. 10Pe meemene, okokelakani eho atie wamaangbasu kpaa ongo la Masedonia kpaa. Kasi tokoasaka la ino la egalela wamanima, djaakani ndji okeli eho olamu oyeti. 11Pe oyabateli oani e odjei logoo pe odhendeli ndji sambo dja owe amene pe okeli tomo la mawo ma owe, ndji ndenge toowaselalini ino, 12laate osombeni la ndenge eganake liwoso la wato wa saa pe otidjangakeni ema.13Alidji, wamanima, tobali oyeweni sambo enge edhendji wato wango wakolelaka ndondo e logo; laate otidjiakeni la magba nda weeti wango wati la oani. 14Laate inga ogemei wosu edjei ate Yesu agwali pe abasali, ndji ndenge kikima pe, wango walangali ndondo e logo la mboka e Yesu, Mwengei akowawongosa la mokalo mongindji la inde. 15Laate dhenda enge tokoaselakani ino la obileyi liloba e Likumu, ate iso wato wa mokalo wango tokotikalaka tee la odjei e Likumu totieta te makeke liwoso la wango walangali ndondo e logo.16Laate Likumu inde amene akwadjimba tee ongo likolo. La elembo enge ehami, la mbelele e ahumbwa likumu, pe la lihili e Mwengei, pe wango wagwa ndondo e liboliami mongindji la Kilisito, wakobasa liwoso.17Mbuse iso wato watonoke, wango watikali tokokpalama mongindji la iwo la mapata laate togbotone la Likumu la ehoho. Ndji la ndenge eho tokodja wiengele kpaa mongindji la Likumu. 18La eho, djakani ohani okulu la ma maloba.

Chapter 5  
1Kaikonde, wamanima, la loyi linge lidhendji wiengele la malili, kole ate toodhengeleni ino te ema esi eti. 2Nda oyewi ino amene wolamu ate wuse wo Likumu wokodja nda moto oyiwa la likolo. 3Ango ekwasa wato ate: logoo la ebhanya, kaiko nde paima suungu ekowadjela la mbala kikima nda ekoni ewotake ekomodjeleke moli o lemi. Pe watitila te maa keke.4Kasi ino, wamanima, otini la molili, laate wungo use ewopumbeleni gbamua nda iwa. 5Odjeini ino kpaa wana wa moi la wana wa wuse. Totikine wana wa likolo la wa molili. 6La eho, totilangale kine wilo nda ndenge wadji wakokelaka, kasi todje maiso ngbaii ase tobanye mamungwene masu. 7La loyi ate wango wakolangalaka wilo, wakolangalaka nde la likolo, pe wango wa kolangwaka, wakolangwaka la likolo.8Kasi iso wango wadjei wato wa moi, tobanye lomungo wosu, tokpale ebhanyeli mokpoto e ogemei la e libalano pe tokpale sapo enge edjei oani e mokalo. 9Laate Mwengei atitoonali la sambo dja limemu, kasi laate totote mokalo la mboka e Likumu lasu Yesu kilisito. 10Ongo ogwali la likambo lasu, la loyi ate, inga edja ate tosusoyi te ate tolangali, todje la mokalo la inde mongindji. 11La ndjoongo djaakani oyatitimisi ino la ino pe okelesani egalela, ndji ndenge ekokelakani ino.12Toyakongi la ino, wamangbasu, ate odjeeni la otemei atie wango wakokelaka tomo tetelake ndondo enu, pe ooyinyeini atie Likumu pe la wango wakoasaka la ino ate owangataleni. 13Ase wahekelekeni mogano la libalano la loyi e otomo wowu. Djaani la logoo ino la ino. 14Toowongini ino wamangbasu: Wakebisani wato wa ewedje, asakani la ndenge e oyatitimesi la wango walembi, wagamesani wikete, djaani la motema molai atie wato kpaa.15Huakani wolamu ate moto tueti atimowongosele mino onde wobe la wobe. Ase, tutiani wolamu masio kpaa atie ino la ino pe la wato wadji kpaa.16Yemeleni masio kpaa. 17Yakongoni wiengele kpaa. 18La sambo kpaa, wongosani ate keke dhinge. Laate enge edjei oani e Mwengei la liboliani mongindji la Yesu Kilisito la kole enu.19Otilimakeni elimo. 20Otitonakeni maaseli. 21Lukani oyewi loi kpaa pe helanani la djinge idjei olamu. 22Tonani sambo mbee kpaa.23Laate Mwengei ongo odjei logoo aosatiseni ino kpaa. Ase la sambo kpaa, dhee elimo pe molimo pe wenge enu wamaangbassu ebhanyane la ndenge e odjangi obe la engele ewongwake e Likumu lasu Yesu Kilisito. 24Ongo o owelini ino adjei meemene, ase inde akokela eho.25Wamanima yakongoni la loyi esu. 26Wahekeleni wamangbanu mobale la ombomboni esatu. 27Iyohekeleni mokpali la mboka e Likumu ate wungo wokpengbeite wotangame liwoso e wamangbasu kpaa. 28Ase logoo wosungu e Likumu lasu Yesu Kilisito wodje la ino.

## 2 Thessalonians

Chapter 1  
1Polo la silivano mpe la Timoteo, atie lingomba e Watesaloniko enge edjei la liboliani mongindji la Mwengei Sangbasu pe la Likumu Yesu Kilisito. 2Ate magba masungu la logoo e Mwengei Wawa pe e Likumu Yesu Kilisito edjeni la ino.3Tokoki omowongoseli Mwengei dombwa engele kpaa la kole enu, wamangbasu, laate ewongi ndjongo ate ogemei wonu ekobekaka pe libalano e mwesi la mwesi la ino kpaa atie weeti ekotalianaka. 4Iso tokoyaganaka la loyi enu ndondo e mangomba ma Mwengei la egalela enu pe ogemei wonu la mamekani manu kpaa la wodjidji wungo wokonangelaka ino motema. 5Eho edjei elembeteli e osambesami omeemene e Mwengei, enge ekookpalakani ino otangeme wato wawongi la okumu wo Mwengei, enge la kole eho okoenekeni odjidji.6Eho, edjei olamu la maiso ma Mwngei owongosi odjidji la wango wakoenesekeni ino odjidji, 7kasi atie ino wango wakoeneke odjidji, homani mongindji la iso la engele e eeneseli e Likumu Yesu tee ongo likolo mongindji la wahumbua wande wa okulu 8ndondo e misa milolake, engele ekowongosa inde obe atie wango wamoyewiti Mwengei pe la wango watitosaka mboli ndamu enge edhendji Likumu lasu Yesu.9Wakotota etumbu ebitake e libela lihele e Likumu pe la okulu wonde, 10Ango ekodja inde ototi otwa la loyi e wasatu wande pe laate wamoene la lisio laho, la loyi e wango kpaa waenesali ogemei, laate litatoli linge tohekeleli eyambamali la ogemei ndondo e ino.11La loyi eho nde tokoyangogaka engele kpaa la kole e ino, laate Mwengei osu aotangeni wato wawongi la owelami la inde pe la okulu, aengese olamu enge ebali inde okeli pe otomo e gemeyake. 12Laate kombo e Likumu lasu Yesu edje la otwa atie ino, pe otwa wonu atie inde, la ookokani e magba masungu ma Mwengei osu pe e Likumu Yesu kilisito.

Chapter 2  
1La enge edhendi owongoi e likumu lasu Yesu kilisito, la obondani wosu atie inde, tokoyangongaka la ino, wamangbasu, 2otiadheleni galagala la ekeleli elamu e ino pe otidjeni motema likolo la liloba liesi linge lieneni, te la mboli esi enge esumbani la monoko, te la okpengbeite esi nda elongoyi atie iso la oasi ate lisio e Likumu edjiga.3Moto tweti atiokoseni te nda ndenge. Laate ekokiti odji inga owungi edjakiyo alidji mobuki pui aenenekiyo, inde mana obitani. 4Akoamalelaka pe oyamalesi likolo o moto kpaa ongo owelami mwengei inga ema e oyakongi, tee oyabati la tepelo e Mwengei, pe oyaenesi la hoho ate adjei mwengei.5Owosanya ate, ango edjaakiyo mbai mongindji la ino idjaaki owaseli ino djinge sambo? 6Pe sikalandjo oyewini ema enge ekohelaka mboka, laate inde aenesame engele eengi la inde. 7La eho liisani ebukake pui enge epotiga okeli otomo.8La engele eho mobuki pui akoenene, inde ongo Likumu Yesu akola la elimo e monoko monde alidji akowumisa ema pamba la oenesi owongo e inde. 9Kasi odjei e mobuki pui eokani la otomo dja mondjili mongindji la tomo kpaa e okulu pe wihaleli dja moleho pe la sambo kamwake mango makoeneseke sambo djinge makodjaka, 10Pe la ekosako enge elongoyi la sambo kpaa enge edjangi omeemene la loyi e wango wakobitanaka libela, nda liputi la ndenge watieneseli ate wabali omeemene laate wakale.11Eho lenge Mwengei adheyi tomo ewusisanake ekelame atie iwo, laate wagemeye moleho 12laate iwo kpaa wasambesame la loyi ate watindjimali omeemene, kasi wayemelali la sambo edjangi omeemene.13Kasi iso, tokoki omohekeli Mwengei dombwa engele kpaa la loyi enu, wamangbasu wango Mwengei awabali, laate Mwengei owonali ino tee la lipoteli la kole e mokalo la ndenge esati ino la elimo pe la mboka e ogemei wonu ndondo e meemene. 14La ngbondo eho nde inde aowelali ino la mboka e mboli ndamu enge ekotiesakolaka iso, la ototi otwa e Likumu lasu Yesu Kilisito. 15La eho, wamanima, amalani ngbi pe helanani la ekaleli enge totiesakolali ino, la monoko pe la madhingo.16Alidji, Likumu lasu Yesu Kilisito inde amene pe Mwengei sangbasu, ongo otobalali iso pe ahekeleli libondjisi e libela la oani e olamu la mboka e magba masungu, 17 wabondese mitema manu pe wahekele ino otetelake la otomo kpaa ndamu pe la liloba kpaa ndamu.

Chapter 3  
1La osukesi, wamanima, akongani la kole esu, laate liloba e likumu lasu esombe galagala pe liganane ndenge edjei atie ino, 2la loyi ate tokawane la wato wakookesaka odjidji pe la wato wabe, laate iwo kpaa wati la ogemei. 3Kasi Likumu adjei olamu, pe akohekeleni otetelake pe akoobanyani la wato wabe.4Toobatelini ino motema ndondo e Likumu, laate okokelakani pe kelakani sambo djinge tokootiesakolakani ino. 5Likumu asombese mitema manu olamu la libalano e Mwengei mpe odjei la egalela la loyi e Kilisito.6Toowongi la ino wamanima, la kombo e Likumu Yesu kilisito ate odjeeni lihele e moto kpaa ongo okosombaka la ewedje, kasi te la obileyi ekaleli enge etotali ino atie iso. 7Oyewini ino amene ndenge okokini otokongoli, laate totiasombesali la ewedje atie ino. 8Totilakali makoke ma moto tueti la gesele. Kasi la otomo otetelake mpe la oameli likolo la wuse todjakali okeli otomu laate totikpalese moto tueti ndondo enu mokpali mosungu pe molitake. 9Eti ate toti la okumu, kasi laate toyahekeleli iso amene nda egbangele atie ino laate otutieni iso.10Ango edjakali iso ongo tie enu, todjakali oasi la ino: inga moto atibale okeli otomo atilake. 11Laate Tokookaka ate weeti wato ndondo enu wakosombaka la ewedje, watikelaka otomo teeti, kasi wakoyalingesaka la sambo djinge ewadhendjiti. 12Toweli wango wato pe towatomi la kombo e Likumu lasu Yesu kilisito, ate wakele otomo la logoo, walake makoke mango iwo amene watoti.13La ino wamanima oti dheekeni okeli sambo ndamu. 14Kasi inga moto abaliti enge eyasani la ma madhingo, molongoseni mpe otisombekeneni la lainde laate aoke soni. 15 Inga te ndjongo otimodhendeni nda monguna monu, mokebesani nda mangbanu.16Kaikonde, Likumu o logoo inde amene aohekeleni engele kpaa logoo e ndenge kpaa. Likumu adjee la ino kpaa. 17Ihohini mbaa, mbai polo, la mawo ma mbai, ehele edjei elembo e madhingo kpaa; ndjongonde ekodhingaka mbai. 18Magba masungu e Likumu lasu Yesu kilisito edjee la ino kpa. Amina.

## 1 Timothy

Chapter 1  
1Polo motutiani mo Yesu Kilisito la otomo e Mwengei Mokalesi mosu Pe la Yesu Kilisito Elikia esu. 2Atie Timoteo, mana ombai omeemene ndondo e ogemei: Magba masungu, moteme magba, logoo e Mwengei Wawa pe e Yesu Kilisito Likumu lasu edjee la owe.3Ango ebalali mbai oki la Masedonia, iyowaselali otikale la Efeso, laate owahekele wadji mitindo ate watitiesakolake djeti mateya.4Watiyahelese la masekpe ma moleho pe la matoto ma watata mango mati la kole, kasi enge ekopumbesaka ewedje la ebete okeleli otomo e Mwengei enge ekoengaka la ogemei.5Gbondo e ma matiesakoli edjei libalano enge ekodjaka la moteme molangi, la oyewi enge elamu pe la ogemei enge edjangi moleho. 6Wadji walongoyi la ehele mboka wayahia la okpomakpomi edjangi ema. 7Wabali odjeyi watiesakoli wa pui, kasi watitenaka gbondo e sambo ndjinge ekoeneseke iwo la mohandja ate edjei meemene. 8Sikala toyewi ate pui ekodjaaka olamu inga moto akelela eho la ndenge ewongi.9La oyewi olamu ate etikelamali la wato walamu kasi la wato wadjangi omeemene, wato wa minga, wato wango wakodhendjiaka Mwengei la wato wa masumu, wato wango wadjangi motema magba pe wato wango wakodhendjaka wiho wisatu. 10Wato wa ndumba, wato wango wakolangalaka pele la pele pe wali la wali, watambi wa wato, wato wa moleho, wato wango wakolapaka la moleho pe la sambo kpaa enge ekoyamalelaka mateya mango makohaka kole. 11La obilei mboli ndamu e dombwa e Mwengei e mwemu enge wahekelali mbai.12Ikomodombwaka Yesu Kilisito Likumu lasu, ongo ohekeli mbai okulu, laate aeneli mbai meemene la ndenge ahali mbai otomo, 13te liwoso idjakali otangi pe oenesi odjidji pe idjakali moto o minga. Kaikonde wandjokelali mbai magba, laate itidjakali la oyewi pe itidjakali la ogemei. 14Kasi magba masungu e Likumu lasu etumali likolo la mbai la ogemei la libalano la ookani la Yesu Kilisito.15Li liloba lidjei meemene pe ewongi ondjimi ate Yesu Kilisito adjali la moki la okalesi wasumuki. Ndondo ewu mbai moto o liwoso. 16Kaikonde, waokelali mbai magba laate la mboka e mbai moto o liwoso, Yesu Kilisito aenesali motema molayi monde kpaa laate idje ekpangele e wango wakomogemeya inde la mokalo mo libela. 17Sikalandjo, Likumu o libela, ongo okokiti oholi, ongo otieneneke, inde Mwengei mwesi, atote mogano la otwa libela la libela. Amina.18Mana o mbai, Timoteo, ikohekeleke ehele otomo, la maokani e matiesakoli enge e oaselali, laate la mboka eho osanake kindo e molimo. 19Obanye ogemei pe mamungwene malamu, mango wadji walumbi pe ogemei wowu elindji nda andondoli. 20Imena la Aledjandela wango iwalumbi la mawo ma mondjili laate wayewe ate watimotangaka Mwengei.

Chapter 2  
1Eho lenge, liwoso idjakali ohandjei ate wiyongolo, oyatati, owaongeli wadji, oho dombwa okelake eho la loyi e wato kpaa; 2la loyi e makumu pe la wango kpaa wadjei la wisuleli wisungu, laate todjake oyabati logoo pe te la ewedje la mokalo la ekaleli e nanganake la Mwengei, 3 eho edjei olamu pe endjimami la maiso ma Mokalesi mosu Mwengei; 4ongo oani onde edjei ate wato wa ndenge kpaa wakale pe watote oyewi o meemene.5Laate edjei la Mwengei sa mwesi, pe mookanesi sa mwesi ndondo e Mwengei la wato, moto mwesi Yesu Kilisito, 6ongo ayahali inde amene likawo likalesake enge eengi la wato kpaa. Eho nde loyi enge eengi ototolami la engele eho. 7Wabati mbai motiesakoli pe motutiani la ototoli eho-ikoasaka meemene, itikosaka-la otiesakoli witondo ogemei pe omeemene.8Ibali ate pele wayatatake wiholo kpaa la odjambi mawo malangi, te la limemu te la kokia. 9Ndenge kikima, ibali pe wali wawongele wenge wau la wisindje wiwongi, watietese molelo pe wadje la oyatitimisi, watinangake sue pe la wolo te la mapengo te la wisindji wa motio motetelake, 10Kasi la ndenge enge ewongi la wali wango wakoasaka ate wakomowangaka Mwengei.11Moli ayabate bii pe ayekole oyatitimisi. 12Ibaliti atiesakole te odjei la okumu likolo la molome, kasi oyabati bii.13Laate Adama akelamate liwoso, Eva mbuse. 14Adama atikosamate, kasi moli akosamate pe abukali pui. 15Kaikonde, wali wakobanyana la ligamesi e watake wana, inga wahelana la ogemei pe la libalano pe la osatisani mongindji la mamungwene malamu.

Chapter 3  
1Lu loyi edjei meemene, inga moto abala odjei sindjili, abali otomo olamu. 2Ekoki ate sindjili adje moto ongo odjangi opundami la wato, molome o moli moikima, moto ongo otietesaka molelo la ekaleli ende, moto o mamungo malamu, moyambi wato, moto ongo ayewi matiesakoli. 3Akokiti odjei mokengi mo maana, moswi mo wato, motobi mo wato, te moto o sambo tetelake, te moto ongo obali wita, te moto ongo okobalaka wadjenge.4Moto ongo akotiesakolaka monguta monde amene la ndenge elamu, ongo wana wande wadjei la otosi pe watitotaka sambo la odendeyi; 5meemene inga moto atiyewe osombisi monguta monde amene, nda ndenge ekoki inde osombisi molako mo Mwengei?6Akokiti odjei moto ongo ogemei oholi, la owangi ate atitume la elolo pe atikwe la etumbu enge ekwate etota. 7Adje moto ongo wato wa saa wakomoaselaka sambo ndamu laate atikwe la soni pe la lisala e etota.8wa diakona iwo pe wakoki odjei wato wango watitotaka sambo la mosimbo, wato wango wati la minoko miale, wango watiahe la bino, watidje wato walitema wango wakolukaka ototi asumbelia la ndenge mbe; 9Wakoyisaka liisami esatu, e ogemei la mamungwene malangi. 10Wakowamekaka liwoso la oyewi inga waengi, mbuse wadje wasali wa Mwengei, inga watipundane la loyi te liikima.11Wali iyo pe waengi odjei wato wango watitotaka sambo nda mosimbo, wango watibukelaka wato moleho, wango watietesaka molelo la ekaleli ewu, wato wa meenene la sambo kpaa. 12Wadiakono wakoki oiki moli moikima, wato wango wakokambaka wana wawu olamu la watu wa minguta mawu la ndenge ndamu 13 wango wakokelaka otomo owu la ndenge ndamu, wakototaka eholo e mogano, oasi la hoho pe la omeemene la ogemei enge wamogemei Yesu Kilisito.14Iyodhingeli dji sambo, te ndenge ekoanaka mbai odji atie owe mbuse e engele maa keke; 15kasi inga itidje sikala, laate oyewe ndenge okoki oyasombesi la munguta mo Mwengei enge edjei lingomba e mwengei o mokalo kpaa, likule aleti ema enge eheli omeemene.16Iyowaseli te la ekosako, liyisami e wosatu enanganake la Mwengei edjei osungu : aeneneli la hoho la wenge, wamotangate moto owongi la elimo, aenanali la waahumbwa, wamotiesakolali la witondo, wamondjimelali la moki, akpalamate likolo la dombwa.

Chapter 4  
1Ase elimo easi la hoho ate, engele e gboo, wadji wakodhe ogemei, la oyaheleli la easeli e milimo ma ekosako alidji la matiesakoli ma mindjili 2la ekosako e wato wango wakoasaka moleho, wango wabatani eleme nda enge e ebeha e misa la oyewi owu;3wakotekisaka oikani, otomi wato watone olaki wilaka winge Mwengei akeli laate wato wango wadjei la ogemei pe wayewi omeemene walake eho la dombwa. 4Laate wiho kpaa winge Mwengei akeli edjei olamu, ase ema teeti ekokiti olumbami inga walaka eho la dombwa, 5laate esatisami la liloba e Mwengei pe la oyakongi enge wakeleli eho.6Inga owaasela wa maangbasu dji sambo, okodjaa motuke molamu mo Yesu Kilisito, ongo olakesi mamungwene mande la maloba magemeyake pe la matiesakoli malamu enge ebilei owe olamu. 7Tona masekpe ma moleho e mbange wali. Alidji kela kpaa owume la ekaleli enanganake la Mwengei.8Laate galasisi e wenge edjei olamu la maa sambo keke; ase enge enanganake la Mwengei edjei olamu la sambo kpaa, laate eho edjei la liwuna e mokalo mo keke pe la masio mageleli;9Loyi luho edjei meemene pe ewongi ogemei eho te la oyaisi. 10Tookelaka otomo otetelake pe la oli wenge, laate tobati dombwa esu atie Mwengei mwesi o mokalo, ongo odjei mokalesi o wato wandenge kpaa.11DJaaka ohi djinge tomani pe tiesakola eho. 12Moto tueti atidendje olenge wo owe; kasi dja ekpangele atie wato wameemene la eyaseli, la esombeli, la libalano, la ogemei, la ekaleli elangi. 13Liwoso ate idje, yahekela otangi liwoso la wato kpaa, laate wato kpaa waene ate okokeeke liwoso.14Otiene pamba likawo linge lidjei atie owe, enge ehekalami la owe la mboka e totoli pe la limbutukele e wiloko wabatali mawo likolo la owe. 15Sumbua djinge sambo, yahekele kpaa la eho, laate wato kpaa waene la hoho ate okokeeke liwoso. 16Bata wokenge atie owe a mene pe la oineyi wowe; yahela la sambo djawo, laate inga okela ndjongo okoyakalesa pe okokalesa wato wango wakookaka.

Chapter 5  
1Otimopamelake eloko moto la maloba matetelake, kasi yakongo la inde nda wawa, ndjenga dja pele nda wamaangwa wa pele; 2wali wiloko nda waima , wilenge wali nda wamaangwa wa moli la mamungene malangi.3Mogano la wali wango wangweli walome wango wati la moto owagamesi. 4Kasi inga moli mwesi agweli molome adja la wana , te wahahe, iwo wayekole okeleli ekaleli e nanganake la Mwengei liwosoyo la monguta mowu amene alidji wadjaake owakeleli wango wamoomusi la moki la wahahe wawu olamu enge waengi owawongoseli, laate eho endjimame la maiso ma Mwengei.5Moli ogweli molome omeemene, edjei ongo otikali inde amene, abateli Mwengei elikya pe akoyahaka la yongolo pe la oyakongi likolo la wuse. 6kasi moli ongo oyahi la mwemu mo wenge, agwi inga ate atoni.7waasela dji sambo laate watidje la obe te okikima . 8inga moto mwesi atiwahaka wato wande, la oyeteli oliye wonde, awungani ogemei, adjei obe oeti moto ongo otigemeye.9Moli ongo ogweli molome laate adhinge kombo e inde la masia ma wango waengi owagamesi, wilanga wande witidje sese e tuku motoba, adjakali pe moli o molome sa mwesi, 10atidjaake moli mobe, inga awokolali wana olamu, inga okoyambakali wadjidji, inga akpoloki makolo ma wasatu, inga agamesali wango wadjei la otundake, inga abiliali la egalela otomo elamu kpaa.11Kasi, longose seka djinge igweli pele laate ango ekowadjele posa ewu ewanesake wenge ekowatilesa atie Kilisito, wakoluka alidji oyiki, 12wakokuwaka laate watoni oengesi maloba mawu ma poo. 13Kasi la engele eho, watibala aladji okeli otomo, wakosomba somba sa la minguta, watikelaka kine otomo, wadjei wato wakokpomakpomaka, wakoyalingesaka la sambo dja wato, wakoaselaka sambo djinge eengiti iwo oasi.14Eho lenge ibali ate seka wango wagweli pele waike, wawote wana, wabanye monguta laate watimohekele monguna mboka e otowaseli iso obe. 15kaiko ase, wadji wawungi la obilei mboka e mondjili. 16 Inga mogemei mwesi o moli te o pele adjei la wali wagweli pele la olie wonde, inde awagamese, pe lingomba etikpale mungo mokpali. Djongo lingomba ewagamese wali wango wagweli pele wango wati la wato la owagamesi.17Dhe ate wikolo wango wosombesaka ndenge ndamu, watangame wato wawongi la mogano mbala iwale, la oeteli wango wakokelaka otomo otetelake e oasi pe e otiesakoli. 18 Laate lidhingo liasi ate: Watihelaka ngombe bu e motonoko engele ekotaunaka inde pukapuka; pe alidji ate moto ongo okokelaka otomo awongi la liputa.19Otindimake loyi lungo emopundi iwo eloko, olongosi inga easama la wato waale, inga te wasato. 20Pamela la maiso ma wato kpaa wango wadjei la ekaleli ekelake lisumu.21Ikoyakongoko la owe liwoso la Mwengei, pe liwoso la Yesu Kilisito pe la wahumbwa wango waonana ate obanye dji sambo te la mamungwene mbe, ango ekokelaka owe sambo , otionoke mbanda e moto. 22Otimobatelake moto mawo obangu obangu, otiyaboliake pe la masumu ma wato, langa masio kpaa.23Otikengake sa malia, kenga pe ma bino la kole e likundu la owe pe la wikoni wingo wikookelaka. 24Masumu ma weeti wato ekoeneneke la hoho, ekokpalaka mbala kikima la masambi, kaiko masumu ma weeti wato ekodjaka oeneni mbuse la hoho. 25Ndenge kikima, sambo ndamu ikoeneneke la hoho, koto djinge iti ndamu itdhihanaka.

Chapter 6  
1Wango kpaa wadjei mituke, adhendele makumu mawu laate waengi la mogano, laate kombo e Mwengei la matiesakoli mande matitonane. 2Alidji, wango wadjei la wiloko wango wadjei wagemei watiwadendjiake, la ndenge edjei iwo wamaangbasu; kaiko wawakelele alidji olamu oeti, laate wango wakototaka kole la otomo owu e olamu wadjei wagemei pe wamaangbasu wa libalano. Tiesakola djinge sambo pe la ohekeli djinge egalela.3Inga moto akotiesakalaka djeti matiesakoli pe atindjimaka maloba mango makohaka kole, enge e Likumu lasu Yesu Kilisito, pe litiesakoli linge liokani la ekaleli e nanganake la Mwengei, 4Akundji la elolo, ayewiti ema, adjei la ekoni la moto, la obatani kokia pe la osuameli maloba; djinge sambo ekopumbesaka mohela, oswi, maloba ma iliko, obundoli weeti obe.5Owumesani maloba obe la sambo pamba e wato wango wabiti mamungo pe wati la omeemene, wango wakobundwaka ate onangani la Mwengei edjei mboka etotake kole. Yakatola la ndenge eenge wato.6Ekaleli enge enanganake la Mwengei la ekaleli e oemeli la enge edjei owe la eho edjei mboka etotake kole e sungu. 7Laate totidjaali la ema la moki, pe totike la ema. 8Eho lenge inga todja la ilaka la wisindje, toemele la wiho waho.9Wango wakobalaka wawume wagumake, wakokwaka la omekani, la lisala pe la posa ngbii e ekete pe enge ekookesaka ekoni, enge ekolindjisaka wato la obitani pe la libhoma. 10Laate libalano e wambele edjei ndjili e sambo mbe e ndenge kpaa, pe nda wadji wabekesi libalano laho wawusiga mboka pe wayalumbia iwomene la odjidji.11La owe, moto o Mwengei, tila djinge sambo, tutia olamu, ekaleli eyahelake la liloba, ogemei, libalano, odjéi la egalala, odjei logoo. 12Sana kindo elamu e ogemei; hela mokalo mo libela enge woowelelali owe pe ondjimaali la hoho lihoso la watotoli ngbii.13Liwoso la Mwengei, ongo okohaka mokalo la wiho kpaa, liwoso la Yesu kilisito, mototoli ongo oasali la hoho liwoso la Poso Pilato, ikootomaka, 14 ate otemeye pui wuho e olangi alidji otipundane la loyi tee la oeneneni e Likumu lasu Yesu Kilisito.15Oeneni woho, Likumu sa mwesi e mwemu akoinya la engele eho enge ebatana; inde Memene e wamemene, Likumu e makumu,16ndji inde amene ongo oengiti ogwi, akoyabataka la hoho enge moto tueti akokiti omoeni; Atote mogano la okulu wo libela. Amina.17Waasela wagumake e ma masio watidje la elolo, alidji watibate mamungwene mawu la ogumake enge ekoki owungi keke te leekundu, kasi atie Mwengei, ongo okotohaka iso wiho kpaa sa bingo laate iso toemele. 18Wakele sambo ndamu, wadje wagumake e sambo ndamu, wadjake mawo petee, wato wayewi okawi; 19Wakoyaisela wiho wa motio la masio mageleli enge eyabati la esuleli elamu enge emayi iwo laate wahele mokalo mo libela.20Ee Timoteo, bania ema enge eisami atie owe, tona okpomakpomi pamba enge ekobitesaka sambo djinge edjei osatu pe maloba ma kokia e yewake moleho; 21nda wadji waenesali la elolo ate wadjei la oyewi ehonde wadhei ogemei.

## 2 Timothy

Chapter 1  
1Polo, toma e Yesu kilisito, la libalano la Mwengei, la obilei liwuna e mokalo enge ekodjaaka la mboka e ookani la Yesu kilisito, 2atie Timoteo, mana o mbai o libalano: logoo o sungu, motema magba, logoo e Mwengei Wawa pe la Yesu Kilisito Likumu lasu edje la owe.3Ikomowongoselaka Mwengei dombwa, ongo okomokelelaka mbai, ndenge watata wa mbai wamokelelali, pe ikokelaka eho la oyewi elangake, laate itiowosanaka likolo la use la maongi ma mbai, 4idjei la posa e oeni, ango ekomungolaka mbai po dja owe, laate igbete la mwemu.5Laate ikomungwaka alidji ogemei enge edjei owe la eho, enge edjangi moleho, pe enge liwoso tata e owe Loisa pe la ngwa Enisa wadjakali la eho.6La eho ikoaselaka alidji ate oonge nda misa likawo e Mwengei enge edjei atie owe la ndenge iyobatelali mawo. 7Laate Mwengei atitohali elimo e mbangi kasi e okulu pe la libalano, la mamungwene malamu.8Eho lenge, otioke soni la la litotoli linge lidhendji Likumu lasu, pe la mbai moto ongo odjei la boloko la loi londe kasi gemia oeneli mboli ndamu odjidji la okulu e Mwengei. 9Atokalesaali pe atowelaali todje wasatu, akeli ndjongo te la tomo djasu, kasi la oani wonde amene, pe la magba masungu mande; etohamelali la ookani la Yesu Kilisito tee la gala. 10Kasi eho eeneni sikalandjo la hoho la mboka e oeneni e mokalesi mosu, Yesu Kilisito, ongo olongwesi logo kasi atoenesi iso hoho ndenge etotake mokalo pe wenge enge etiholaka la mboka e mboli ndamu. 11Enge la loyi loho ibatamali motiesakoli, toma pe mwalimo.12Eho lenge ikoeneke odjidji la sambo djaho kasi itidja la ndundu, laate imoyewi moto ongo emogemelali mbai, pe idje la ogemei ate akoki obanei ema enge eisi mbai atie inde tee la lisio laho. 13Nangana engele kpaa la ekpangele e maloba mango makohaka kole enge eokali owe atie mbai, dja la ogemei pe la libalano enge edjei la ookani la Yesu Kilisito. 14Ema eho e motio enge eisi eho atie owe, bania eho la ligamesi e elimo satu enge edjei atie iso.15Oyewi ate wato kpaa e moki mo Aziya wadhei mbai. Pigela la Helemogena wadjei ndondo e wato waho. 16Dhee ate Likumu aokele monguta mo Onesipola magba, laate adjali mbala la mbala otetelesi mbai, pe atiokelali miliki ma mbai ndundu. 17Ango eumaali inde la Loma alukali mbai la mogalia pe agbotoli mbai. 18Likumu akele ate Mwengei amookele magba la lisio laho. Pe tomo kpaa enge ekelali inde la Efeso oyewi eho olamu.

Chapter 2  
1Owe, mana o mbai, djaaka ototi otetelake ndondo e magba enge edjei atie Yesu Kilisito, 2Pe sambo djinge eokali owe atie mbai enge watotoli ngbii pe waaselali, waha wato wa meemene sambo djaho, ndjongo iwo pe wakoyewa otiesakoli weeti wato.3Ene odjidji nda mbai, ango edjei owe masadje e Yesu Kilisito.4Eti la masadje ongo oengi oyalingesi la milunga nda wato wango wati wamasadje, laate moto ongo omototali la otomo e masadje amogemeye. 5Moto o ioka akoki ototi motole ndji inga akela eho la obiliani la pui.6Moti ilanga ongo okokelaka otomo otetelake akoki odjei moto o liwoso o obuki pukapuka.7Mungola engele kpaa sambo enge ekoasaka mbai; Likumu akoha owe oyewi e sambo kpaa.8Otiwosanake ate Yesu kilisito abasali la wagwi pe alongwali la litoto e Davidi, la ookani e mboli ndamu enge ekotiesakolaka mbai, 9enge ekoeneleke mbai odjidji tee enangani mbai la miliki nda moto mobe. Inga te ndjongo, liloba e Mwengei etihelaniti. 10Eho lenge, ikohelelaka sambo kpa mogalia la loyi e wato wango waononi, laate iwo pe watote mokalo mungo mokodjaaka la mboka e Yesu Kilisito, la otwa o libela.11Ehele liloba lidjei meemene: Inga togba mongindji la inde, tokodjaa pe la mokalo mongindji la inde. 12Inga todja ndji la mohandja, tokokamba pe mongindji la inde; inga tomowungana, inde pe akotowungana. 13Inga totidje meemene, inde akotikala ndji meemene, laate aengiti owawungani.14Djaaka ndji owasumbwesi djinge sambo, kpoma la iwo la moli mopamake liwoso la Mwengei laate watiaswemele la oasi, eho eti la kole laate ekobulungaka wato wango wakookaka. 15Kela kpaa enge ekoki la owe, laate odje moto ongo ogemiani liwoso la Mwengei, motuke mungo otiokaka ndundu la otomo wonde, ongo okonanolaka olamu liloba lo meemene.16Tona okpomakpomi pamba pamba enge ekobitisaka sambo djinge idjei mosatu; laate engele kpaa, wakokee liwoso la ekaleli edhendjiake Mwengei; 17liloba lawu ekoandjanaka nda pota enge ekolakaka wenge. Himena iwo la Pileto wadjei mongindji e wango wato; 18wango wato wadhei omeemene, wakoasaka ate obasi ekelaniga, pe wakobataka ogemei e weeti wato la ewedje.19Te ndjongo, moboko mobatani la Mwengei moyamali ngbii pe modjei la ehele eleme: Mwengei ayewi wato wande, pe: Moto kpaa ongo okotoloko kombo e Mwengei adhee sambo djinge edjangi omeemene. 20Ndondo e monguta mosungu eeti sa wikeleli wa wolo la palata, kasi wiho wa mabaya mpe la mbume, koto djeeti la otomo wo etemia, kasi djeeti la otomo wungo wodjangi etemia.21Inga moto ayakatola la wikeleli winge widjangi etemia, akodja ekeleli e etemia, enge esatisami, enge edjei la kole liwoso la Likumu laho, ewongisami la otomo kpaa e olamu.22Tila posa kpaa e olenge, kasi biliande olamu, ogemei, libalano, logoo, ebete kikima la wango wakombelelaka Likumu la motema molangi.23Tona kokia e ekete pe enge edjangi kole, laate oyewi ate ekopumbesaka mosio.24Kaiko motuke mo Likumu aengiti la mosio, kasi akokinde odjei la logoo la wato kpaa, moto ongo oyewi otiesakoli, moto omotema molayi, 25ongo okotiesakolaka la otitimi wango wati la ekaleli ewongi; laate eti mbala Mwengei akoaha mboka ate wakukole motema laaate waume la oyewi womeemene. 26Laate wawongole mamungwene mawu malamu, walongwe la lisala e mondjili, laate awaheli la mokalo la loyi e oani wonde.

Chapter 3  
1Kasi yewaka ate masio ma gboo ekodja la engele e minga. 2Laate wato wakoyabala iwo amene, wato wa minga, wato wabali wambele, wato wa elolo, wato wakodendjiaka sambo dja Mwengei, wango watitemiaka wasangbau la wangbau, wato wango wadjangi dombwa, wato wango wadjangi omeemene, 3wango watibalanaka ndondo e liloba, wango watibalaka okeli ookani, wato wa mohela, wato wa paima, wato wa ndundu, wato wango watibalaka sambo ndamu. 4Watambi wa wato, wato wa mito mitetelake, wato wango wakundji la elolo, wato wango wabali mwemu omoeti Mwengei.5Wakoeneseke ate wadjei la ekaleli enanganake la Mwengei kaikonde wakowunganaka okulu e ekaleli eho; pe owe tila wango wato. 6Weeti ndondo ewu, wakolingelaka la minguta pe wakokpalaka wahelani wa wali wango wati la otetelake, wango wakobiliaka wa posa ndenge la ndenge, 7Wango engele kpaa wakotiesamaka, kasi watiwumaka la oyewi womeemene.8Ndji ndenge kikima Yanesi la Yambelesi wamomalelali Moize, wato waho pe wakomalelaka omeemene, wabita la mamungwene, Mwengei awatonala la odhendeli sambo dja ogemei. 9Kasi watike lihele, laate wato kpaa wakoene boli ewu la hoho, ndenge waeneli boli e wango wato waale.10Kasi owe obiliali matiesakoli ma mbai, mokalo mo mbia, oani o mbai, ogemei o mbai, motema molai mo mbai, libalano la mbai, ekaleli e mbai e odjei la mohandjia, 11odjidji wo mbai, wikoni wa mbai, sambo djinge ewumelali mbai ongo la Atiokia, la Ikoniumu, la Lisitala, wodjidji wungo wonangelali mbai motema, kasi Likumu akalesali mbai la sambo djaho kpaa. 12Wango kpaa wadjei la posa e odjei la mokalo la ekaleli enanganake la Mwengei la ookani la Yesu Kilisito iwo pe wakoene odjidji. 13Kasi wato wabe pe wato wa ekosako wakokela obe oeti, okosi wato pe iwo pe wakowakosamaka.14Kasi owe, nangana la sambo djinge eyekolali owe pe enge eyewi owe ate edjei meemene, oyewi atie wa ndai otiesamali eho. 15Tee la olenge wowe, oyewi madhingo masatu, enge eengi o owumesi moto o kandela la loyi e mokalo la mboka e ogemei enge edjei la ookani la Yesu Kilisito.16Madhingo kpaa ehomami la Mwengei, pe edjei la kole la oteiesakoli, opameli, onanoli sambo pe la ohekeli oyewi ndondo e olamu. 17Laate moto o Mwengei aengi, adje la kpaa enge eengi la otomo kpaa e olamu.

Chapter 4  
1Eho lenge iyakongi la owe liwoso la Mwengei pe liwoso la Yesu kilisito, ongo okosambisa wato wa mokalo la wato wagwa, la engele e ewongo wonde la okumu wonde. 2Tiesakola liloba, kela eho la mohandja la engele elamu pe la engele e odjidji, pamela, nanola, ha egalela, la motema ndayi pe la mamungwene matiesakolake.3Laate engele egeleli wato watigemia kine matiesakoli mango makoha kole, kasi la obileyi posa djawu amene, wakotota watiesakoli ngbii laate wawaokese sambo djinge matoyi wawu mabali ooki, 4pe matoyi mawu makotona ooki omeemene, kasi wakobilia masekpe ma moleho. 5Kasi owe, banya mamungwene ma owe la sambo kpaa, gemia oeni odjidji, kela otomo e mwandji e mboli ndamu, engesa otomo o owe olamu.6Laate iyahi nda likawo e maana mango makoswaka iwo, pe engele e mbai e mokalo ewumia ahue. 7Isani kindo e olamu, itili obangu tee la gboo, ibanei ogemei. 8Opoti keke, waiseli mbai sapo e omeemene, enge Likumu, mosambesi ongo odjei meemene, akohekele mbai liputi la lisio laho, te ndji mbai kasi la wango wakolambelaka la mwemu ewongo wonde.9Kela kpaa ate odje atie mbai la loga. 10Laate Demasi atili mbai, la loyi ate abalali sambo e maa masio, pe aki la Tesaloniki; Kelesasi, aki la Galatia pe Tito la Dalamatia.11Luka ndji inde amene moto odjei la mbai mongindji. Motota Malako pe djaka la inde, laate akogamesa mbai la otomo. 12Kasi imotomi Tisiki la Efeso. 13 Ango ekodja owe, kpalela mbai mokoto enge edheeli mbai ongo la Toloasi atie Kalapusi pe wabuku, la oeteli enge e ekombaka e nama.14Alesandela motuli wibende akeleli mbai obe ngbii. Mwengei akomowongosela la obilei tomo djande. 15Owe pe angatala la inde, laate ayamalelali maloba masu la otetelake. 16Osambi wo mbai mbala e poo moto tuueti atidjaali ngambo e mbai, kasi iwo kpaa wadheli mbai, Mwengei atiwatangele eho.17Kaiko Likumu agamesali mbai pe atumisali mbai la okulu, laate la mboka e mbai, otomo otiesakolake ekelame olamu pe witondo kpaa waoke eho; pe ikalali la monoko mo simba. 18Likumu akokalesa mbai la sambo kpaa mbembe pe akokalesa mbai pe akolingesa mbai la okumu wonde e likolo. Mogano modje la inde libela la libela. Amina.19Ha mobale la Pilisika la Akila pe la wato wa monguta mo Onesipola. 20Elasite atikalali la Koliti, kasi imodhei Tolopina la ekoni ongo la Mileta.21Kela kpaa enge eengi la owe laate odje liwoso la engele e okundu. Ebulusi aotomeli mobale, la Pudenesi, Linusi, Kolodjia, pe la wamangbasu kpaa. 22Likumu adje a elimo e owe! Magba masungu mande edje la ino!

## Titus

Chapter 1  
1Polo, motuke mo Mwengei, mpe toma e Yesu kilisito la obileyi ogemei e wango Mwengei awaoni, pe la oyewi wo meemene enge eokani la ekaleli enanganake la Mwengei, 2la elikia liesi e mokalo ,mo libela enge Mwengei, ongo okokiti obuki moleho, awunate tee la gala. 3Pe la engele ende aenasali liloba lande ohola la otomo etiesakolake enge wahekeli mbai, la otomami e Mokalesi mosu, Mwengei;4Atie Tito monga mo mbai e ogemei enge edjei iso kpaa la eho: Magba masungu la logoo e Mwengei wawa pe la Kilisito Yesu mokalesi mosu edje la owe. 5Iyodheli la mokii mo Kelete, laate , owongele sambo djinge itisombaka olamu pe obate wiloko la gbate esi la esi, obileyi malako ma mbai.6Inga wadja pele wango wati la pamela, molome o moli moikima ongo odjei la wana walamu, wango watipundane la ekaleli e osoto pe wati mito mitetelake. 7Laate mobanei akoki odjei moto ongo otipundane, laate adjei kapita e Mwengei, ati matioke, atimemelaka saa ndjongo, atidje mokengi o mona, atiswaka la wato, atitobaka wato, atidje moto o litema ongo okolukaka ototi wasumbelia la ndenge mbe.8Kasi adje moto ongo okoyambaka wadjidji, moto ongo okobalaka sambo ndamu, moto o mamungwene malamu, moto molamu, moto o meemene, mosatu, moto ongo okoatekisaka. 9Ongo ohelani la sambo ndamu djinge itiesakolami, laate ayewe oaseli weeti matiesakoli masatu alidji ayewe opameli wango wakomalelaka.10Laate edjei la wamatioke, wato wango wakoasaakolaka saa ndjongo, wato wango wakobitesaka mamungwene, la oeteli wango wanangani la oteni kombeni. 11Okoki owahelesi monoko, lawato waho wakolingesaka ewedje la maliye ango ekotiesakolaka iwo sambo djinge ekokiti iwo otiesakoli, laate watote asumbelia ndenge ebe.12Mwesi ndondo ewu motiesakoli mowu amene, aasali ate: Wato wa Geleta wakodjaka masio kpaa wato wa moleho, mbau mbe e motulu, wato wa litema wango watibalaka otomu. 13Li litatoli edjei meemene. Eho enge, wapamelaka la otetelake, laate wadje la otetelake e ogemei, 14Laate watiahelanese la sambo pambapamba e Wayuda mpe la pui e wato wango wakohaka meemene mokongo.15Wiho kpaa elangi atie wato wango walangi. Kasi atie wato wa osoto la wango wadjangi ogemei ema teeti edjangi olangi, tee mamungwene mawu la oyewi wau wowumiga gbomoko. 16Wakoasaka la ohola ate wamoyewi Mwengei, kasi wakomowunganaka Mwengei la tomo djawu, laate wadjei wato wa onalili pe wati la otosi pe watiwonge la tomo teeti elamu.

Chapter 2  
1Kaikonde, owe asaka saa sambo djinge ewongi la matiesakoli enge ekohekeleke olamu. 2Asa ate mbange dja pele watilekese likamiti la ekaleli ewu, watitote sambo la lisimbo, wadje la mamungo malamu, otetelake e ogemei, la libalano, la ekaleli e egalela.3Ase mbange dja wali pe wadje la esombeli enge eengi la watuke wa Mwengei, watibukele wato mileho, watidje watuke wa maana, watiesakoli dja sambo ndamu; 4ase waklotiesakola seka wabale pele djau la wana wau, 5wadje la mamungwene malamu, walange, wakeli tomu dja monguta, wato walamu, wango wakoyatitimisaka liwoso la pele djawu, laate liloba e Mwenge etitangeme wailiko.6Djaka oaseli wana wa pele wadje la mamungwene malamu. 7La sambo kpaa odje owe amene ndakisa e sambo ndamu, otiesakolake djinge idjei meemene, etidje la mbeti, 8maloba ma owe malange enge ekokiti okwi, laate moto ongo odjei eeti ngambo atume la soni, ango edjangi inde ema ebe etwaseli iso.9Asela watuke watemei makumu mawu la sambo kpoaa, pe wawayemeleseke olamu, watiwawongoselake maloba mbe, 10watiyiwe, kasi wadje meemene la ndenge enge eengi, laate watemeye la ohola matiesakoli ma Mwengei Likumu lasu.11Ango logoo e sungu e Mwengei, enge ekokalesaka wato wa ndenge kpaa eenani ohola. 12Etoyinyei totone ekaleli edhendeyake Mwengei alidji la posa dja moki pe toyabate la mamungwene malamu pe la omeemene pe la ekaleli enanganake l;a Mwengei masio kpaa, 13ango ekolambelaka iso oemeli elamu pe oeneni e Mwengei mosungu la ongali pe la mokalesi osu, Kilisito Yesu.14Ongo ayahali la kole esu laate atokalese la sambo kpaa e obuki pui pe akpololi wato wango wango wadjei wato wande amene, wango wadjei la egalelela la tomo ndamu.15Djaaka ndji oasi djinge sambo la otomi pe la opami e okumu kpaa. Te moto tueti atiodhende.

Chapter 3  
1Wamungolela ate wayadjimbese pe watemeye wadjodji la makumu, wayawongele la tomo kpaa ndamu, 2watiasele moto obe, watidje wato wabali kindo, watidje wato wasambo tetelake, wayatitimese atie wato kpaa.3Laate iso, todjakali liwoso wikete, wato waminga, wato wawungi, watuke wa posa ndenge la ndenge pe la mwemu. Tokalali la minga pe la mohela, todjakali otonani iso amene.4Kaikonde, ango olamu e Mwengei mokalesi mosu la libalano lande atie wato eenanali, 5 etidjake la tomo ndamu enge ekelaki iso, kasi motema magba ende atokalesi iso ndenge atokpoli pe atokpali la mokalo, pe atoumesi wato waholi la ligamesi e elimo satu.6Atoswelali iso elimo eho ngbii la mboka e Yesu Kilisito mokalesi mosu, 7laate mbuse e oeneni wato walamu la logoo esungo ende, towumia watoti wa libula la ookani e olambeli mokalo mo libela.8Liloba laho lidjei meemene. Pe la sambo djaho, ibali ate oenesake eho engele kpaa la egalela ate edjei meemene, laate wato wango wamogemei Mwengei wabatake mamungo mawu la okeli tomo ndamu. Dhenda enge edjei olamu pe la kole atie wato.9 Ase tona ogulani wo boli, matoto, oswi, mihela ma sambo dja pui, laate sambo djaho etiakole pe edjei pamba. 10Inga moto apumbesa okawani moumisa lihele la owe, mbuse e omokebesi mbala e liwoso la enge ewale, mbuse motona, 11Yewa ate moto o ndenge eho aungi mboka, pe akokelaka lisumu, ayakwesi la loyi inde amene.12Engele ikootomela Aletemasi inga Tisiki owe tila, kela ndenge kpaa laate odje atie nbai la Nikopolisa, laate ongo nde ebundoi mbai oetesi engele e pioo. 13Mohekele Zenasi, ongo oyewi pui olamu, la Apolosa enge kpaa eengi la okendo wou, laate watidjange ema teeti.14Wato wasu pe wayekole okeli tomo ndamu la oengemesi posa djau enge edjei la kole, laate watidjange owoti pukapuka.15Wato kpaa wango wadjei mongindji la mbai wa ohi mobale. Ha mbaa la wato wango wakotobalaka iso ngbii ndondo e ogemei. Logoo osungu edje la ino kpaa.

## Philemon

Chapter 1  
1polo mohelani mo Yesu kilisito, la maangbasu Timote, atie Pilemo maangbasu olibalano ongo mongindji mosu la huu otomo, 2la maangbasu o moli Afiya, pe atie Alisipa, mongindji mosu ewiita pe la losambo linge lidjei la molako moowe, 3dhe ate magba la logoo e sungu e Mwengei wawa osu pe la Likumu osu Yesu Kilisito edje la ino.4Ikowongoselaka Mwengei ombai matondi, ango ekootoloko mbai la maongi ma mbai, 5laate ikookaka sa mboli e libalano e owe pe ogemei enge edjei owe la eho atie Likumu Yesu alidji atie wasatu kpaa. 6 Laate ogemei enge owe la weeti odjeini la eho ekele otomu la ndenge oyewi ate ema ndamu kpaa ndondo esu ehelami la Kilisito? 7Laate iyokali mwemu ngbii pe ligamesi ngbii e libalano e owe, laate libalano e motema e wasatu ewumi la egalela la loyi e owe, manaima.8Eho enge, inga te la kombo e Kilisito ikoki oasi ohola pe la o meemene la oohekeli litomani okele enge ewongi, 9ikoaselaka la egalela e libalano, laate idjei ndenge idjei, Polo mowange, sikala pe mohelami la loyi e Kilisito Yesu.10Ikoongoko la owe la tina e monga mombai Onesima, ongo ewumi mbai sango ahala edjei mbai ndondo e boloko. 11Ongo otidjakali la kole liwoso atie owe, ase sika ndjo aumiga la kole atie owe pe atie mbai. 12Ikomowongwesaka atie owe, owe moyamba, inde adjei motema mo mbai. 13Idjaki la posa ate itikale la inde mbai amene laate, la ebete e owe adjake okeleli mbai ango ehelami mbai la mikulu enge ekokpalaka mbai la loyi e mboli ndamu.14Kasi ikokiti okeli eme teeti inga owe otindime, laate olamu wo owe etidje egugake, kasi elongwe la motema mo owe amene. 15Eti mbala edjakali la loyi eho nde atilali la ma engele eesi, laate omotote alidji libela.16Te aleeti nda motuke, kasi oyeti motuke, nda manima o libalano. Ngbiiyo atie mbai, kasi la oeteli la owe edje la wenge e mweni pe ndondo e Likumu.17Inga otota mbai nda miino owe, moyamba nda inga edjaaki mbai. 18Pe inga aokelelali obe, te inga adja la nongo e owe, bata eho la moto mo mbai. 19Mbai polo, mbai idhingi la mawo ma mbai amene, - ikowongosa eho, kole eti e owaseli ate odjei la mopulu mo mbai, edjei owe amene. 20Ndjongo manaima, dhe ate itote litomba atie owe la loyi ungo edhendji Likumu: Titimesa motema mo mbai ndondo e Kilisito.21Nda ibateli motema ate okogemiya, ikoodhingelaka ma masia laate iyewi ate okokela oeti te sambo djinge eyasi mbai. 22Alidji, wongelela mbai pe ebete eyabatake, laate idjei la mondimo wakodhee mbai la maongi ma ino.23 Epafalasi mohelani nda mbai ndondo e Kilisito Yesu aotomeli mobale. 24La Malako, Alisitalaka, Demasi la Luka wiino wa mbai wa otomo. 25Logoo osungu e Likumu Yesu Kilisito edje la elimo e owe.

## Hebrews

Chapter 1  
1Mwengei, ongo la engele e gala, adjali oasi la watata wasu la mboka e watiesaakoli mbala la mbala pe la ndenge ngbii.2Kasi la gboo e ma masio, atoaselia la mboka e Mana, ongo omobati inde moto o lisango e wiho kpaa, pe la mboka e inde akelali wiho kpaa winge widjei la molongo kpaa.3Mana oho akoeneseke dombwa e Mwengei pe adjei elima e inde, pe akohelaka wiho kpaa la liloba e otetelake wonde. Mbuse e okpoli masumu masu ayabatia la ewo e lilome e okumu la wibete wiyeti likolo.4Awaetia waahumbwa, laate atoti lisango e kombo eesi elamu oyeti enge ewu.5Nda ekpangele, ndondo e waahumlbwa asala la ndai ate: Owe odjei Mana o mbai, kekehele mbai iwumia sangwa? Pe alidji: Mbai ikowuma sango pe inde akowuma Mana o mbai?6Kasi ango emotomia inde alidji mana o inde o liwoso la mbume enge wato wayabati, akoasaka ate: Waahumwa kpaa wa Mwengei wamomayele mauli. 7Alidji, akoaselaka la waahumbwa ate: Akokelaka waahumbwa milimo, pe watuke wande la olamu e wato kpaa olemi o misa.8Kasi aasali la Mana ate: Mwengei adjei ngbelengo e owe e okumu libela la libela. Ekongo e okumu e owe edjei ekongo e omeemene.9Obalali odjei moto molamu, otonali sambo e bukake pui. Eho lenge Mwengei, Mwengei e owe, aokpulia maita ma mwemu owaeti wiino wa owe.10Ase alidjii, owe, likumu la lipotele,okelali mbume la likolo widjei tomu dja mawo ma owe.11Eho mene ekobitaka, kasi owe okotikala libela, kasi eho ekosulika nda esindje.12Pe okobalaka eho nda kasaka, ase eho ekwahengese nda esindje. kasi owe odjei ndji nda ekodjaka owe ase wilanga wowe witisila.13Kasi la ndondo e waahumbwa aasali la ndai ate : Abata la ewo e mbai e lilome tee ndji ekowabata mbai watonani wa owe nda esiko la makolo ma owe? 14Iwo kpaa watidje wilimo winge wikokelaka wotomu, la loyi e wolamu wo wato kpaa, wawatomi la loyi e owakeleli wato wango wakotota lisango e libela?

Chapter 2  
1Eho lenge, tokoki obateli dji sambo tookali motema, laate totikpalame lihele la mboka.2Laate inga lu loyi eyasamali la mboka e waahumbwa eyamalali gboo, pe loyi kpaa ebukake pui pe loyi kpaa e odjangi otemei etotali etumbu e omeemene, 3Tokotila nda ndenge inga totona mokalo mosungu? Mungo mokalo ndjongo likumu lasu aasali liwoso, pe enge wato wango wamookali watoeneseli ate edjei meemene.4Mwengei agemesali demu ewu la wienesi e sambo ndjinge sungusungu la sambo dja oyahueli ase la likao la Elimo-Santu lihami la ndenge e obali wonde.5Ase ndjongo, eti la okumu e waahumbwa nde Mwengei abati moki mungo mogeleli nde moho mokoaselaka iso.6Kasi mwaseli mwesi ainyaali la ebete esi: Moto adjei ndai laate omomungole? Te mana o moto laate amobanye?7Omokelali mokeke la sese e waahumbwa, omokpalesali wokumu wo dombwa pe e etemia, ase omobatali Likumu e tomu dja mawo ma owe.8Obatali wiho kpaa sese e makolo mande. Kaiko nde, sikalandjo, totienekeyo wiho kpaa sese e okumu wonde.9Kasi tokomoeneke yesu, ongo obatami maa keke sese e waahumbwa, akpali elembo e dombwa pe e mogano, laate aeneli wodjidji pe aguali, la loyi ate, la mboka e magba masungu e Mwengei aguele moto kpaa.10Ewongoki ate oholo moto wiho kpaa widjei la dombwa e inde ase la mboka e inde wiho kpaa widjei, ango okeli inde ate wana ngbii wadjee la dombwa, amomesali kapita ongo wakokalaka la mboka e inde moto oengi la mboka e wikoni.11Laate moto ongo okosatisaka, la wango wasatisami, iwo kpaa walongoi atie moto moikima, nde eho lenge atiokaka ndundu la owaweli ate wamanango.12Ango okwasaka inde ate: Ikotiesakola wamanima nkombo e owe, ikogana owe la lembo la ndondo e liboliani.13Ase alidji ate: Ikomobatela motema. Ase alidji ate: Denda, mbai la wana wakeke wango wapekeleli Mwengei mbai.14Ndendjongo, nda wana wakeke wadjei la makila, la moini mo ndenge e womoto, inde koto adjali ndji ndjongo la loyi ate, la mboka e logo wonde, abitese kpaa moto ongo oengi ohekeli logo, einei ate mondjili.15Pe ahekele wohola la wato kpaa wango, la loyi e wangake logo wabatamali la otuke la wokali wou oesi kpaa.16La memene, atiwagamisaka waahumbwa, kasi akogamesaka liwota la Abalayama.17Nde ndjongo, aengaki oumi nda wamanango la sambo kpaa, la loyi ate aume nganga-Mwengei mosungu o motema magba, ongo omemene e sambo dja Mwengei, la loyi ate, ahekele likao lodhihake masumu ma wato.18Ndji ndjongo, nda eeneli indemene wodjidji, ango odjakali inde omekami, aengi owagamesi wango wakomekamaka.

Chapter 3  
1Eho lenge, wamanima wasatu, ino wango wawelami la oki likolo, momungwani wolamu motomani la nganga-Mwenei e ogemei ongo okomogemeyaka iso la hoho, Yesu. 2Adjakali moto molamu atie Moto ongo omobatali inde ndjongo, nda ndenge koto Moize adjali moto molamu la monguta monde kpaa atie Moto oho.3Laate inde atangamate ate awongi la dombwa ngbii omoleki Moize, la loyi ate moto ongo okomaaka monguta akodjaka la etemia ngbii oleki monguta.4Monguta kpaa moto nde okomaka, kasi ongo omaali wiho kpaa edjei Mwengei.5Moize adjakali moto o wotomu molamu la monguta mwesi kpaa mo ohongo Moto ndjongo.6Kasi Kilisito adjakali Mana molamu la monguta mo Moto oho. Iso todjei monguta mo Moto oho, inga tee la gboo todjei engele kpaa oasi la hoho, pe la memene pe la oyaheleli la sambo djinge ikototomaka iso toyagane la molambia mungo wodjei iso la woho.7Eho lenge, ndji ndenge ekoasaka Elimo-santu: La wuse wokeke inga ookani moli monde 8Otitetesakeni motema monu, nda e ngele ememelake e otetelake, nda lisio wungo womekami wopumbate la lisobe.9Ebete enge emekali watata wanu mbai, te nda eeneli iwo tomu dja mbai la woumoi wo wilanga tuku inei.10Eho lenge, ilembali li liwota, ase ndjongo iyasali ate wawu ngake wiengele kpaa mboka dja mitema mawu, pe watiewe mboka e mbai.11Ase ndjongo ilapali ndai la limemu la mbai ate: Watilingela la ohomi wo mbai.12Wamanaima angatalakani laate mwesi onu aume la motema mobe, mungo modjangi ogemei, laate amodhee Mwengei o mokalo.13Kasi djaakani ohani egalela lisio la lisio la engele enge owelami ate keke, moesi onu, oume motema motetelake, la loyi e okulu e ekosako e lisumu.14Laate, tokoumaka wato wango wakowanesanaka la sambo dja kilisito, ndji inga toahelela la oteteli la sambo djaho ibatelali iso motema la lipotele ase tee la gboo.15La engele ekwasaka iwo ate: La wuse wokeke, inga wookani moli monde, otidjeni la limemu la mitema mamu nda engele e ookake limemu enge etetelake.16Laate, wandai, waokali pe te ndjongo watumolali limemu wo Mwengei? Edjali wato kpaa wango wapumbali la Ezipito la esombeseli e Moize? 17Alidji wandai wango Mwengei awalembali la owumoi wo wilanga tuku inei? Edjali wato wango wakelali lisumu, wango milonda mau milangalali la lisobe, te ndjongo? 18Kasi wandai wawalapelali inde ndai ate: Watolingela la ohomi wonde, eti wango wadjangali etemia? 19Eho lenge, tokweneke ate, watilingelali, laate wadjangali ogemei.

Chapter 4  
1Kasi toyawangese, la loyi ate liwuna lilingelake la ohomi wonde wodjeiyo, tohuake ate moesi onu toeti atitikale mbuse.2Laate watotiesakolali iso mboli ndamu, ndenge wawatiesakolali iwo, kasi sambo djinge iwaselali iwo etiwakelali ema teeti, la liloba enge eokali iwo, laate watidjali la ogemei la wango wagemeyali.3Laate, iso wato wango wagemei, tokolingela la wohomi woho, ndenge eyasali inde ate: Ilapali ndai la limemu la mbai ate: watilingela la ohomi wo mbai, te ndenge tomo djande esukali tee la lipotele e moki. 4Laate, aaselali lisio la sambo la ebete eesi ate: Pe Mwengei ahomali la lisio la sambo la tomo djande kpaa djinge ekelali inde, 5pe la ebete eho, asia alidji ate: watilingela la ohomi wo mbai.6Eho lenge, nda etikali ate wango wadji wakolingela la ohomi woho, pe wango wadji waokali mboli ndamu liwoso watilingelali, laate wadjangali etemia, 7Mwengei abatia alidji wuse weesi ndjo, ango iyasia inde, mbuse e engele elai, la lembo e Davidi ate: Kekehele, ndji nda ndenge eyasamali liwoso ate: Kekehele inga ookani dumbei dja nde, otiumeseni mitema manu mitetelake.8Laate inga Yosua awalingesali la ebete esi ehomake, nda mbuse, Mwengei atiyaselali eeti wuse. 9Eho lenge, etikali ohomi weesi wo sabata, la loyi e wato wa Mwengei. 10 Laate moto ongo olingeli la ohomi wo Mwengei, ahomi koto la tomu djande, ndji ndenge ehomali Mwengei la tomu djande. 11Tokele kpaa djinge iyengi, laate tolingele la ohomi woho, galaa moto mwesi akue ase atutie ekpangele eho e odjangi etemia.12Laate liloba e Mwengei wodjei la mokalo, pe wodjei la woteteli, pe wowoti oleki ewumi kpaa enge edjei la maino maale, ase ekolingelaka tee la okawanesi molimo la elimo, pe matonga la maita maho, pe eengi oyewi mamungene la miano ma mitema. 13Eti la ekelamo teeti enge edjangi woeneni la hoho la maiso mande, kasi wiho kpaa widjei lingbengbele, pe wikweneneke la hoho la maiso ma moto ongo okowongosa monoko atie inde.14Nda odjei iso la nganga-Mwengei mosungu ongo olingeli likolo, Yesu, mana o Mwengei, tonangane la oenesi la hoho ate tomogemei. 15Laate nganga-Mwengei mosungu ongo odjei iso la inde, eti moto ongo oengiti otookeli iso magba la olembi wosu, kasi edjei nde moto ongo okpalemali la sambo kpaa nda iso, kasi ati la lisumu. 16Toandongbe la eyaseli e hoho, pe la omemene, la hue e ngbelengo e okumu o magba masungu, laate Mwengei atookele iso magba pe atoenesele magba masungu engele edjei iso la ehoha e ligamesi.

Chapter 5  
1Laate nganga-Mwengei mosuungu ongo omokondji iwo la ndondo e wato, wakomobataka la loyi e wolamu wo wato la sambo dja Mwengei, laate ahe makao la mbeka, la loyi e masumu.2Aengi oenesi magba atie wato wango wadjangi oyewi, la wango wawusi, laate inde koto adjei la olembi wonde. 3Nde la ndjongo, aengi ohie makao, la loyi e masumu mande amene pe la mango ma wato.4Moto atitotaka ehele etemia la ndenge ende amene, kasi ndji la engele enge emoweli Mwengei, nda emowelali inde Alona. 5Ndenge kikima nda kilisito atiahali dombwa inde mene laate aume nganga-Mwengei mosungu, kasi akondjali dombwa atie moto ongo omwaselali ate: Owe odjei mana o mbai, keke mbai iumia sangwa.6Ndi nda ndenge easi inde la ebete edjii ate: Odjei nganga-Mwengei libela la libela nda Melekisedeki.7La masio mango edjakali inde la wenge wa moeni, Kilisito ayatatali pe alidji aongali ongo odjakali la makoki e omokalesi la logo, la opami pe la po, ase amookali ase amogemeyali la edjeli e inde ewangake Mwengei.8Te ndenge edjakali inde mana, ayekolali etemeya la sambo djinge egbotonoli inde la djaho.9Ase, mbuse ewoumi moto ongo weengi la sambo kpaa, akondjali mokpali moyinyake wato la mokalo mo libela, wato kpaa wango wakomotemiaka. 10Laate Mwengei amowelali nganga-Mwengei mosungo nda Melekisedeki. 11Todjei la sambo ngbii dja oasi la loyi la inde, pe olumboli djaho edjei monga laate odjeini ma toi gboo.12Laate meemene la odhendeli engele enge elekesali ino, edjakali ate odjeeni watiesaakoli, kasi odjeni alidji la posa ate moto mwesi aotiesakoleni, olongoi la lipotele, la matio ma lipotele, dja maloba mosato e Mwengei, pe odjeini nda moto ongo odjei la ehoha e mawele, kasi te wilaka witetelake. 13Kaikonde, moto kpaa ongo okonungaka mawele, ayewiti loi lungo wolamu laate adjei mana mokeke.14Kasi wilaka witetelake widjei wa wiloko wato, wango makoki mawu mayewake, nda ndenge wakokelelaka eho, emeseni okawoli obe la olamu.

Chapter 6  
1Eho lenge, nda sikandjo edhei iso matio ma lipotele ma Kilisito, tokele kpaa todje wiloko wato, totibatekine alidji moboko, eyasi nda ate oyekoli alidi matio ma ohengesi motema la odhei tomo djinge iwotitiakapukapuka, pe omogemei Mwengei, 2matio mango madhengi patisa pe la omobateli moto mawo, obasi e wato waguake, la osambesi wo libela.3Pe ehonde, eengi la iso inga pendja Mwengei abala.4Laate wango wadjei ngbai mbala kikima libela, pe wango waoki oleli e likao e pamba e likolo, pe la wango wakondji Elimo Santu, 5pe wango waoki oleli e liloba lilamu e Mwengei pe etetelake e sambo ndjinge igeleli. 6Kasi wadheiya eho, waengiti kine owongosami laate wahengese motema laate wadjei iwo amene omobaki alidji Mana o Mwengei la ekulusu pe omookesi soni la maiso ma wato.7Inga mbume djinge ikokengaka malia ma ewongo enge ekoluelaka eho mbala la mbala, pe la mbuse eho ekotooko ndunda djinge ikolakamaka la wato wango waonelali eho, ekototaka koto opamboyi wo Mwengei. 8Kasi inga eho iwota keke la ma mbuku wakondjilumba la hue e mbumakolo, gboo eho wakolongosa eho.9Kaiko nde la loyi lanu, ino wamanima wa libalano, te ndenge ekoasaka iso djongo togemei memene ate odjeini olamu owaeti iwo pe okotutiakani sambo djinge ikookpalani la mokalo. 10Laate Mwengei adjangiti olamu laate awosane wotomu wonu la libalano lieneseleli ino nkombo e inde, la ndenge ewakelelani ino wasantu pe odjeini ndji okowakelakani.11Tobali ate mwesi la mwesi la ino aenese egalala e ndenge eho laate adje la elikia etetelake tee gboo, 12laate otiwumeni wisekeleke, kasi watutei e wango wakokondja lisango e liwuna la mboka e ogemei pe la motema molai.13Laate ango Mwengei amohali Abalayama liwuna lande nda etiengali inde olapi ndai la nkombo e odji moto ongo omoeti inde, alapali ndai la nkombo e inde amene.14Aasia: meemene ikoopambwa ngbii mpendja pe ikoowumesa ngbii pendja.15Eho lenge, Abalayama mbuse e oenesi motema molai akondjali liwuna laho.16Kaikonde, wato wango wakolapaka ndai la nkombo e moto ongo owaleki iwo, ase la ndai ndjawu ekoseselaka kokia kpaa, laate edjei nanga ewu enge egemei pui. 17Ndenge kikima pe Mwengei, ango eanali nde oenesi la hoho wakondji wa lisango e liwuna ate mwano monde motikukuanaka, akelali eho la ndai. 18Laate la sambo iwale djinge itokukuanaka djinge la loyi eho Mwengei aengiti te maa keke obuki moleho, iso wango watili ase tokia okayaisi atie Mwengei toaselane la otetelake laate tohele elikia enge ebatani liwoso lasu.19Elikia wungo wodjei iso la eho wodjei nda longo la molimo, ase eteteli gboo, ase elikia eho ekotolingesaka iso mbuse e lido, 20atie moto ongo oleki liwoso alingelali la loyi esu, Yesu, ongo oumi nganga-Mwengei mosungu nda Melekisedeki libela la libela.

Chapter 7  
1Laate Melekisedeki oho, likumu mo Saleme, nganga-Mwengei o Mwengei ongo oeti likolo, ongo ogbotonoli la Abalayama ango elongwali inde ooli makumu ase amopambwali. 2Ase ongo Abalayama amohali esi la esuki e liomu e wiho kpaa, adjei liwoso liwoso, inga wakukola Likumu e wato walamu, alidji adjei koto nda likumu la Saleme, easi nda ate Likumu e logoo. 3Nda eti inde la sango, ati la nango, ati la mokalakala mo watata, masio ma nde mati la lipotele, pe okali wonde woti la gboo kasi adjei nda Mana o Mwengei, adjei nganga-Mwengei libela la libela.4Dendani adjakali moto mosungu mene! Moto oho Abalayama likumu la liwota ahekeleli esi la esuki e liomu e wiho winge wipundjali inde la wita. 5Wana wa Lebi wango wakototaka wotomu wowu wo onganga-Mwengi, watoti tomani e okeli moloko atie wato, esi la esuki e liomu la otutei pui, einei atie wamangbau, te ango olongoyi iwo la liwota la Abalayama. 6Kaiko Moto ongo mokalakala mo watata wande molongoiti atie ewu akondjali esi e esuki e liomu atie Abalayama ase amopambwali moto ongo okondjali mawuna.7Kaiko nde kokia iti, moto ongo odjei mokeke apambwamia la moto ongo omoeti. 8Ase wato wango wakondjali liwoso esi e esuki e liomu edjei wato wango wakoguaka, kasi ongo omoaseli iwo mbuse, edjei moto ongo omotondoli iwo ate adjei la mokalo. 9Alidji, dhee ikelele li liaseli, la mboka e Abalayama te Lebi ongo okokondjaka esi e esuki e liomu akoputaka esi e esuki e liomu, 10Laate adjakali la solo e tata e inde engele Melesesedeki agbotonoli la Abalayama.11Inga edjei eengake ekodjaka meemene la ligamesi e wonganga-Mwengei ewalebi ( laate wonganga-Mwengei wuho wodjali la mboka kikima la Pui djinge wawahali wato ase edjali loi lo gbondo,) nda gbondo, edjakali alidji ate nganga-Mwengei odji aume nda Melekisedeki ase waase ate adjei nda Alona? 12Laate, nda wonganga-Mwengei ekokukwanaka, pui koto iengi okukwani.13Laate moto ongo waaseli dji sambo adjei moto o liwota ladji, ongo moto tweti akelala wotomu ongo la etumbeli. 14Laate eyewani lahoho ate Likumu lasu alongwali la Yudea, liwota linge Moize atiaselali ema teeti enge edendji wonganga-Mwengei.15Ase eyewani alidji la hoho e oleki ate, nda Melekisedeki nganga-Mwengei odji akopumba. 16Ongo oumi ndjongo, te la otutei sambo djinge idhingami ndondo e pui enge edhendi sambo djinge idjei ahala la mbume kasi nde otutei wokulu wo mokalo weesi wungo wokokiti obitani. 17Laate edhingami ndjo: Odjei nganga-Mwengei libela la libela nda Melekisedeki.18Eho lenge, walongosali pui dja liwoso laate itidjakali la okulu, alidji itidjakali la kole. 19Laate pui itiumesali ema teeti ema eengake, kasi odji e oani wesi wungo woleki olamu ekelali eho, enge la mboka eho tokoyandongbaka la hue e Mwengei.20Alidji ndenge eho ekelamali la olapi ndai. 21Kasi edjei la wato wango watiume wanganga-Mwengei la ndai, kasi edjei la moto mwesi ongo oumi nganga-Mwengei la ndai e moto ongo omoaselali ate: Mwengei alapi ndai ase atioka magba ate odjei nganga-Mwengei libela la libela.22Edjei ndjongo nde Yesu aumi moto ongo ohami nanga e ogemei enge eyeti olamu. 23Alidji, ngbii waongoli ate waume wanganga-Mwengei mbuse e wango wadji laate logo etidjiakali owahi mboka e okeli ndjongo. 24Kasi inde nda edjei inde la mokalo libela la libela ati la moto ongo oengi ototi eholo e inde e wonganga-Mwengei.25Nde ndjongo aengi koto owakalesi wato wango wakwandongbaka atie Mwengei la mboka ende, laate adjei engele kpaa la mokalo e oasi la loyi ewu. 26Laate nganga-Mwengei mosungu e ndenge enge, edjei meemene ongo owongi la iso, moto omeemene, ongo oti la obe, ati la osoto, akatolani la wato wabe, adjambani oleki likolo.27Ati la ehoha e ohekeli mbeka masio la masio nda ekokelaka wango wanganga-Mwengei wasungu, liwoso la loyi e masumu mande amene ase la mbuse mango ma wato. Laate akelali ndjongo mbala kikima la libela ango eyakawali inde. 28Laate pui idjali owabati wato wango walembi wanganga-Mwengei wasungu, kasi loi e ndai linge lidjali mbuse e pui likobataka nde Mana moikima ongo oumesami moto ongo oengi la djiesi kpaa libela la libela.

Chapter 8  
1Sambo djinge ikwaselaka iso, limungwene la gbondo laho leli: Todjei la nganga-Mwengei mosungu e ndenge eho, ase ayabati la ewo e lilome e ngbelengo e wokumu la wokumu wosungu ongo likolo.2Moto owotomu la loyi e wato kpaa la ebete e santu, ase la hema ememene enge emali likumu kasi moto te.3Laate nganga-Mwengei mosungu kpaa abatami la ohekeli makao la mbeka; eho lenge ewongoki inde koto adje la likao la ohekeli.4Kaiko nde inga adjaki ahala la mbume, nda ati nganga-Mwengei laate edjei la wato wango wakohaka makao la otutei pui. 5Kaikonde wakokelaka wotomu mosantu wungo wodjei ekpangele pe elima e sambo djinge idjéi ongo likolo, nda Moize ango elukali inde omai hema akondjali wotomu atie Mwengei aasia ate: huaka ate okele sambo kpaa la otutei ndenge enge wowenesi ongo la mokoli.6Kasi sikahala Kilisito okondji otomu weesi wolamu oleki la loyi e wolamu wo wato kpaa, eho lenge adjei koto mookanisi mo ogemani wesi wolamu oleki, enge ebatanii la otutei pui, pe ehelami la mawuna wilamu oleki. 7Inga ogemani wungo wo liwoso wotidjake la wobe nda wungo wo wale woti la kole.8Laate Mwengei akowapamelaka wato ango okwasaka inde ate: Likumu asiate, Dhenda masio mageleli ase ikokela wogemani woholi la monguta mo Isalaele la mongula mo Yuda. 9Etidja la otutei ogeimani wungo wokelali mbai la watata wau la wuse wungo wohelali mbai ewo ewu, la owapumbesi iwo la mokili mo Ezipito, laate watiabatali ndondo e ogemani wo mbai, eho lenge edheli mbai owabanei, Likumu aasi ndjongo.10Kasi denda wogemani wungo wokokela mbai la monguta mo Isalaele, mbuse e masio maho nda easi Likumu: Ikobata pui dja mbai la mamungwene mawu pe ikodjidhinga la mitema mawu; pe alidji ikodja Mwengei owu, pe iwo wakodjaa wato wa mbai.11Wato tueti watitiesako mana o moki, te maanango ate: Moyewa Likumu, alikambo ate iwo kpaa wakondjewa mbai, olongoi ongo odjei mokeke la ongo odjei mosungu la ndondo ewu.12Alikambo ate ikowaokela magba la tomu djawu idjangi wolamu, la itomungwa kine alidji masumu mawu.13Ango eyasia inde: Ogemani woholi aseseli mokombe enge egala, kaiko nde ema nge esili mokombe pe ewoloyia ewumia ahue e osalamati.

Chapter 9  
1Sikaalandjo wogemani wo gala wodjakali la pui la wotomu monsatu, pe la ebete esantu eho la moki. 2Laate wamalisali esuki eliwoso e hema ase ndondo, edjakali la emaleseli e matambe, la mesa la makoke maenesake, ase wawelia eho ebete esantu.3Mbuse e lido e wale, edjakali la esuki e hema enge eweli iwo ate ebete enge eeti wosantu. 4Edjali la ema etumbake mpaka la malasi enge ekelami la wolo la sanduku e wogemei enge edihami eesi kpaa la wolo enge edjakali la etotu e wolo, enge edjakali la mana, la motongo mo Alona linge litooli fulele la wipe e ogemani. 5Likolo laho edjakali la wakeluba wa dombwa enge elima ewu edjakali odhihi edhiheli e odhihake masumu. Ase ehele eti engele eyaselake loyi liesi liesi e djinge wiho.6Mbuse e omai wiho waho ndjongo, wanganga-Mwengei wadjakali olingeli la esuki e liwoso e hema eho iengele kpaa la okeli tomu esatu. 7Ase enge esuki e wale ndji nganga-Mwengei mosungu inde amene nde odjakali olingeli mbala esi la elanga esi, atilingelakali te inga ati la makila, enge edjakali inde ohi la loyi lande amene ase la loyi la masumu ma wato, mango ma djakali iwo okeli la odjangi oyewi.8Elimo santu edjakali woenesi la hoho ate mboka e olingeli la ebete monsatu etienenekeeliyo engele enge hema e liwoso edjakali ango. 9Eho edjei ekpangele la engele enge ebatama, enge eengi sikala, pe tee sikandjo, makao ma mbeka makohanaka, kaikonde maho makokiti omohi moto ongo okokelaka wotomu wosantu woyewi wolamu wungo wowongi. 10La enge edhengi wilaka, Maana la patisa ndenge la ndenge. Eho edjakali iongolo dja pui enge edhendji wenge, pe eongani tee la engele enge ebatama laate enanole sambo.11Ase ango odjali Kilisito Nganga-Mwengei mosungu o sambo ndamu ndjinge ikelami, aetali la hema sungu enge ekoki oleki, enge ekelamiti la mawo easi nda ate eti ndondo e wiho winge wikelami la moki. 12Ase alingelali la mbala kikima libela, la ebete esantu, te la makila ma meme, te la makila ma wana wa ngombe, kasi la makila mande amene, ase atokondjelali wosikolami wo libela.13Inga makila e wameme pe e wangombe wapele, pe la miisu ma ngombe e moli minge mikomisaka iwo likolo la wato wango wadjei la wonalili, makosatisaka tee okpoli wenge, 14ndjongo makila ma kilisito, mango la mboka e elimo esi e libela, ayakawali atie Mwengei, te la litono, ekokpolo woyewi wolamu wosu, te la oyeti tomu ndjinge itiwotaka pukapuka laate tomokele Mwengei o mokalo wotomu wosantu? 15Eho lenge adjei mookanesi e ogemiani oholi, la ebili ate, wango wawelani wakondje liwuna e lisango wolibela; laate logo londe lodjali la owasikoli la mboka e lisango e sambo e bukake pui djinge ikelamali la ogemiani wo gala.16La ebili ate ebete enge edjei ogemiani, moto ongo okeli ogemiani woho, ewongi ate ague. 17La ebili ate ogemiani ekogemianaka la wa mbeka enge e olami laate etigemianaka la engele enge moto ongo okeli adjei la mokalo.18Eho lenge ogemiani wo gala etipotali odjangi makila.19La ebili ate ango Moize awayewisali wato kpaa mitomani kpaa etutiake pui, atotali makila ma wana wangombe wapele la mango ma meme la malia la lene tanake ngbaa la mote mo izope ase amiselali ahala, inde amene la wato kpaa waasali ate.20Ehele ndjo edjei makila mango Mwengei aohekelini ino tomani ate oengeseni.21Amisali makila pe la hema ase la teni kpaa dja wotomu la wolamu wo wato kpaa.22Wiho wiesi kpaa wikokpolonoko la makila la otutei pui ase inga makila matisuakane wookeli magba woti.23Ewongoki ate ekpaangele e dji sambo djinge idjei ongo likolo ilangake la ndenge ndjongo, ase sambo mene dja likolo ilangi la wambeka mango maleki djinge mbeka. 24Laate Kilisito alingelali la ebete esantu enge ekelamiti la mawo, enge edjei elima e sambo dja meemene, kasi nde ongo likolo mene laate aenene sikahala liwoso la Mwengei mene la loyi e esu.25Eti pe ate ayakawali mbala la mbala, ndenge nganga-Mwengei mosungu akolingelaka elanga la elanga la makila mande amene. 26Inga edja ndjongo, nda akweneke wodjidji mbala la mbala tee ndiango epota mokili. Kasi sikahala aeneni mbala kikima la libela la osukesi sambo dja ehele engele la olongosi lisumu la mbeka lande amene.27Nda ekolambelaka wato logo mbala kikima la libela, kasi mbuse eho osambesami, 28Kilisito akawamali mbala kikima la libela laate akpale masumu ma wato ngbii, ase mbala ewale enge ekouma inde etodja kine la olongosi masumu ase wato wango wakomolukaka la ehoha etetelake la loyi e wokali wou wokomwene.

Chapter 10  
1Laate nda edjei pui elima e sambo ndamu djinge igeleli, ase eti omenemene wosambo, la makao mango makohaka iwo wiengele kpaa elanga la elanga, wato waengiti, te wokeke owumesi wango wakoandongbaka ahue, wato wango wakoki. 2Inga ndjongo, wambeka matiengake ohani? Laate wango wakokelaka wotomu mosantu, la wango walangi mbala kikima la libela watiengake kine alidji woewi masumu. 3Kasi wambeka mango madjei nde ohundoli masumu elanga la elanga.4La ebili ate makila ma wangombe dja pele la mango ma meme maengiti olongosi masumu.5Eho lenge, ango edji Kilisito la moki, akoasaka ate: otibalali mbeka la makao, kasi owongeseleli mbai wenge.6Otindimali makao matumbake pe likao la loyi emasumu. 7Ndjongo iyasali ate: Denda! idji nda ndenge edhikami la loyi la mbai, la elingani e ahala, okeli mwano mo owe Mwengei.8Mbuse e oasi liwoso ate: Otibalali pe otigemeyali wambeka e makao, alidji la makao matumbake, la likao e loyi e lisumu; wambeka djinge ikohanaka la otutei pui. 9Mbuse eho asia ate: Denda! idji okeli mwano mo owe. Alongosi ema e poo laate abate ema enge e wale. 10La mwano moho, iso tosatisami la likao la wenge e Yesu-Kilisito mbala kikima la libela.11Alidji nganga-Mwengei kpaa akoamalaka wuse la wuse la okeli wotomu mosantu, la loyi e wolamu wo wato kpaa pe la ohekeli wambeka waho mbala la mbala la ebili ate maho maengiti olongosi masumu. 12 Ase Kilisito, mbuse e ohekeli mbeka kikima la loyi e masumu libela pe ayabatali la ewo e lilome e Mwengei. 13Opoti ndjiango akolambelaka tee mitone mande wakohotono nda esuleli e makolo mande. 14La loyi e mbeka sa kikima awaumesi wato wango wadjakali osatisami wato wango waengi libela la libela.15Alidji Elimo santu ekototoloko la loyi esu, laate la mbuse easali ate, 16Likumu aasi ate: Denda wogemeyani wungo wokokela mbai la iwo, mbuse e masio maho. Ikobata pui dja mbai la mitema mawu ikodjidinga djaho la mamungwene mawu.17Easi alidji ate: Itomungwa alidji masumu mawu pe la tomu djawu dja obuki pui. 18Kaiko nde ongo olimbesi iwo masumu maho, likao e loyi e lisumu liti kine.19Eho lenge, wamanima, nda edjei iso la egalala la okeleli mboka e lingelake la ebete esantu eho, la ligamesi e makila ma Yesu. 20Enge etodhuhuelelali inde iso nda mboka poli pe e mokalo enge eleki la lido, nda oasi ate wenge wande. 21Ase nda edjei iso la nganga-Mwengei mosungu moikima ongo okobaniaka monguta mo Mwengei, 22dhee ate, la mitema ma omeemene, toyandongbe ongo la ogemei wotetelake, nda okpolomi mitema masu la sambo mbe pe wenge wasu wikpolomi la malia mango malangi.23Toaselake mwano mosu la hoho pe totiabingabinge la ebili ate moto ongo ohali liwuna adjei wolamu. 24Toluanake laate tohanake egalela la ebili ate todje la libalano pe tokele tomo ndamu. 25Totidhee ogbotononi wosu, nda ehahani wato wadji okeli, kasi tohane egalela pe tokelake ndjongo la oeteli ango ekweneke iso wuse woho woumia ahue.26La ebili ate inga tohahana okeli lisumu la wogeno mbuse e okondji woewi wungo wolamu wo memene, mbeka edji eti la la olimbesi masumu. 27Kasi tokolambelaka ndji lisambesi liesi liwangesake, pe la olemo wo misa minge mikolongosa wayamaleli wa Mwengei.28Moto kpaa ongo odhendei pui dja Moize akogwaka la monoko e watotoli wale, te wasato, pe watimookelaka magba. 29Ndjongo la limungwene lanu moto ongo omohoti mana o Mwengei pe la ongo oeni makila ma ogemeyani pamba enge emosatisali iwo la maho, la ongo otangi elimo e magba masungu pe adendeiya eho aengiti okondji etumbu e sungu oyeti?30La ebili ate tomoyewi moto ongo oasali ate: owongosi wobe edjei loi wombai, mbai nde okowongosaka; pe alidji ate: Likumu akowasambesa wato wande. 31Edjei loi weesi e wangesake okwi la mawo ma Mwengei o mokalo.32Kaiko nde mungwani engele kpaa masio ma poo mango mbuse e oenisami ngbai, odjalini la egalela e wita wiesi wisungu la ndondo e wodjidji. 33La wiengele wadji, waotangakolalini ino pe waowenesalini ino odjidji liwoso la wato nda ebete e wioka, ase la wiengele wadji waowenesalini wodjidji mongindi la wango wadjakali ogbotoni la sambo djaho. 34La ebili ate ookelalini wango wadjakali la woyogo magba pe ogemeyalini la mwemu wato wango waopuesalini wiho wanu laate oyewalini ate odjeini la ema esi elamu oleki pe enge ekoumwaka.35Otidhekeni oaasi la hoho pe la omeemene, laate liwongoseli laho lidjei lisungu. 36Laate oengini odjeni la edjeli e odjei la mohandia, laate mbuse e okeli mwano mo Mwengei, okondjeni ema enge e owunelalini inde.37La ebili ate etikali ma engele keke, ase moto ongo ogeleli akodja pe atoumwa.38Kasi moto molamu o mbai akokala la ogemei ,ase inga awongwa mbuse, molimo mo mbai motiemele la inde. 39Iso toti wato wango wakowongwaka mbuse la obitani, kasi todjei nde wato wango wadjei la ogemei laate tobanye molimo mo mokalo.

Chapter 11  
1Ogemei wodjei edjeli e olambeli la motema moesi kpaa wiho winge wikomungwaka owe okondji, edjei elembeteli enge ekweneseke womemene wosambo inga te etieneneke. 2Laate la mboka eho nde litotoli ehamali la loi e wato wa engele e gala. 3La ogemei tokoewaka ate la liloba Mwengei, wiho winge widjei la milongo ewongisami, eho lenge enge ekoeneneke elongoyi la wiho winge witieneneke.4La ogemei nde Abele amohali Mwengei mbeka e motio mosungu, oyeti enge e Kaina, la mboka e ogemei woho litotoli lihanali ate adjei moto molamu, Mwengei ahali litotoli la loi e likao lande; pe la ogemei wonde, inga te agwi, adjeiyo ndji akokpomaka.5La ogemei Enoka akpalamate ebete edji laate atiene logo, ase atieneneli ebete teeti la ebili ate Mwengei amokpalali ebete edji; laate liwoso akpalame ebete edji akondjali litotoli ate amoemeleseli Mwengei. 6Inga moto atidje la ogemei akokiti omoemelesi inde te wokeke laate moto ongo okoyandongbaka ahue e Mwengei ewongi agemeye ate inde adjei , pe aumake moto ongo okohaka liwongoseli la wato wango wakomolukaka inde la ehoha etetelake.7La ogemei Noa, mbuse e okondji huaka e Mwengei, la sambo djinge itienenekeli yo, amowangali Mwengei pe amaali masuwa la owakalesi wato wa monguta monde; ase la ogemei uho akpeseli moki la loi, ase aumali mototi e lisango e olamu linge lilongoi la ogemei.8La ogemei Abalayama ango ewelamali inde, atemiali la ndenge ekeeli inde la ebete enge ewongokoli la inde okondji lisango; ase akeeli, te ndenge etiyewali inde atie eni edjakali inde okii. 9La ogmei ayabatali modjidji la moki mo liwuna, nda ase moki mo wadjidji, ase ayabatali la wahema ebete eikima la Isaka la Yakobi, wakondji wa lisango e liwuna liesi eho mongindji la inde. 10Laate adjakali olambeli gbata enge edjei la miboko ma meemene, gbata enge Mwengei inde amene moto omai pe akeli.11La ogemei pe Sala inde amene atotali okulu e okpali lemi e litoto, inga ate aetesali wilanga wa owoti, la ebili ate adhendelali moto ongo ohali liwuna ate adjei meemene. 12Eho lenge pe la moto sa moikima ongo oengi iso oasi ate odjaki moto mogwake, wana wawotamali ngbii, nda minoto ma likolo pe koto nda ngene dja kelekele e ewale, watiengakali otangemi.13Iwo kpaa wagwali la ndondo e ogemeit, inga te etitotali iwo wiho winge wiwawunelali iwo , kasi waeneli la lihele, pe waemelali la waho ase waasali la hoho ate wadjei wadjidji pe wato wango wayabati la moki moho la engele ekuwe.14Wango wakwasaka djinge sambo wakoeneseke la hoho ate wakolukaka amene ebete ewu amene.15 Kaiko nde inga wadjakali saa omungoi ebete enge elongwali iwo, nda waengali owongwi. 16Kasi sikahala wadjei la ehoha e ebete enge eleki wolamu, easi nda ate e likolo. Eho lenge Mwengei atiwaokelaka ndundu, ate awelame Mwengei owu, laate awawongeleli gbata.17La ogemei Abalayama, ango emekamali inde, toengi oasi ate amokawali mana onde Isaka mbeka, pe moto ongo ototali liwuna la mwemu, aengali okawi mbeka mana onde saa moikima ongo omowotali inde, 18inga ate easanali atiende ate: Enge ekowelana momboto mo owe, ekodja la mboka e Isaka.19Abalayama amodhendelali Mwengei aengali omosusoli tee ongo la wagwi, pe tee la logo, amototali alidji la ndenge e elima.20La ogemei Isaka amopambwali Yakobi la Esau la sambo djinge wiengali ogeleli. 21La ogemei Yakobi ango eumali inde ahue e logo amopambwali mana mwesi mwesi la wana wa Yodjepu, ase ayakongoli ango oyaimbali inde la gboo e motongo monde. 22La ogemei Yodjepu, ango eumali gboo e wokali wonde, aaselelali wopumbi wo wana wa Isalaele; pe ahali tomani la loyi e mikwa mande.23La ogemei Moize la owotami wonde wawoti wande wamoisali ndebo isato mbuse e owotami wonde, la ebili ate wamoeneli mana ayetali owongi, ase watiwangali tomani e Likumu. 24La ogemei Moize, ango ebekali inde, atonali watimowele ate mana o mana moli o Falao. 25Agemeyali oeni wodjidji la wato wa Mwengei mongindji, ebete ate adje la mwemu engele ekue enge elongoi la lisumu. 26Laate adhendelali nsoni e Kilisito nda ogumake wo sungu oyeti wiho wa motio wa Ezipito, la ebili ate adjakali odhendji la wangatali atie ekodja oputami.27La ogemei Moize alongwali la Ezipito. Atiwangali limemu la likumu te, atetelali gboo, nda edjakali inde weni Moto ongo otoeneneke.28La ogemei akelali Pasika pe akpulali makila la ebili ate mooli atiwabande wana wango wawotami liwoso la Isalaele.29La ogemei waakpandali ewale e tanake nda mbume ndjomake, kasi wato wa Ezipito walindali ango emekali iwo okpandji eho. 30La ogemei witutu wa Yeliko wikwali mbuse e olingami masio sambo. 31La ogemei Lahaba moli o ndumba atigwali te mongindji la wango watidjali la etemia, la ebili ate awayanbali wadjake la logoo.32Ikwasa kine nde alidji? engele ekodjanga mbai inga iyasela alidji Zedeo ,Balake, Samisona, Yepeta, Davidi la Samuele la waaseli wadji. 33Wango la mboka e ogemei walongali makumu ma wita, wakelali wolamu womeemene, wakondjali mawuna, wahelali minoko ma wasimba. 34Wasesali okulu wo misa, watilali maino ma ewuni, wadjakali olembi kasi waumali la wotetelake, waumali mabande ma wita, wawatilesali mawoke ma wasoda ma wadjidji.35Wali wagbotonoli la wato wau wagbake la obasi; ase wadji wato waeneli wodjidji wotetelake la ebili ate watigemeyali okpolami la mboka e lisango e ndenge esi ndjo, laate watote libasia linge lileki olamu. 36Wadji wakondjali omekami wou la ndenge ewasekeli iwo pe wawabingali pimbo, oyeti te enge, wawanangali mindjota ase la woyogo. 37Wawabingali mabukeli, wamekamali. Wagwali logo e wiwini. Wadjakali oki wiati la wiati, wakpalali wikombaka dja kondolo la e wameme, wadjakali odjangi, waeneli wodjidji, wawabeteleli.38Ase moki motiwongoli la iwo te, wadjakali oki wiati la wiati la wisobe, la mikoli, la buu dja mabukeli, la mawela ma mbume.39Kaikonde iwo kpaa, inga te ate litotoli ehamaali la loyi ewu la ogemei owu, watikondjali ema enge e wawunelali iwo.40La ebili ate Mwengei adjakali otoeneli iso lihiele ema esi e olamu oyeti, la ebili ate iwo watiwume wato wango waengi inga te iso.

Chapter 12  
1Iso koto, nda edjei iso la lipata lisungu ndjo e watotoli linge litolingi iso, tolongose woliti kpaa e lisumu linge likotohelaka petee. Pe todje la egalela ango ekotilaka iso obangu la migbondo minge midjei liwoso la su. 2Ango okomodhendelaka iso kapita pe moengesi e ogemei wosu, yesu. La mwemu mungo mobatamaali liwoso lande adjali la mogalela e omobaki la ekulusu, atiokali soni, ase ayabati la ewo e limo e ngbelengo e wokumu wo Mwengei. 3Momungwani moto ongo odjei la egalala la sambo dja oyamaleli e ndenge enge e wasumuki, laate otiadheleni la okuwi e elambake.4La wita winge wikosanaka ino la lisumu laho, osanakiyoni te tee la makila. 5Kasi owosanini mohandja enge ekoaselaka ino nda wana ate: Mana o mbai otidheeke etemia e Likumu pe otilembeke wenge ango eonanoli inde. 6Ndindjongo Likumu akonanolaka moto kpaa ongo omobali inde; akobingaka pimbo moto ongo inde akomotoloko nda mana.7Odjeini la mohandja la loyi e witumbu. Mwengei akookelakani sambo nda ebili e wana. Laate nda mana ongo sango atimohaka etumbu? 8Kasi inga odjangiani etumbu enge ekondjaka wato kpaa ondjeini mene wana wa mese, kasi te wana wa monguta.9Alidi wasangbasu wadjei wato nda iso wango wakotohekeleke iso witumbu. Ase todjakali owatemei, ndjongo Wawa o mokalo mosu e elimo, tokokiti owadjikisi liwoso lande oleki laate todjee la mokalo? 10Wasangbasu watohali iso witumbu la masio makeeke ndenge nda eenekeli iwo olamu; kasi Mwengei akotohaka ndjongo la wolamu wosu la ebili ate iso todje wasantu nda inde. 11Etumbu teeti etodjaka loi lo mwemu engele enge ekohanaka eho, kasi ekodjaka nde magba, kaikonde mbuse eho, ekowotelaka wango watiesakolami la eho pukapuka e logoo, easi nda ate wolamu wo meemene.12Hani egalela la mawo mango malembi pe la mauli mango ma teteliti. 13Ase nanolani mboka dja makolo manu la ebili ate esuki enge elembi etilongwe la litonga, kasi ekale nde okala.14Tutiani odjei logoo la wato kpaa, pe tutiani wu wosatisami, inga wotidje moto tweti atomoene Likumu. 15Huakani mene la ebili ate moto tweti atidjange magba ma Mwengei laate mondjili te mweeti mokombeni mowotame alidji molingese ewedje pe etiwumese wato ngbii la wonalali. 16Moto o pite atidje, te moto ongo otitemiaka sambo mosantu nda Esau, ongo okawali wotomu wonde wo mana o poo la loyi e maa ema elakake. 17La ebili ate oyewini ate mbuse alidji, ango obalakali inde ototi lisango e opamboi, wamotonali inde laate te ango olukakali inde la wilelo mene okukoli mamungwene ma sango, atiengali kine.18Laate ino otiandongbeni ahue e ema enge eengini ino opoti mungo moalengi la misa, te linge lidjei la lipata e molili la e likolo te e ehoho. 19Te enge ekolelaka nda lihili, te enge eengani la etale, ango ookali wato mungo moli, wayakongoli ate watiwakpobele kine loi lodji. 20La ebili ate wu wotomu wodjakali minga atie iwo: inga nama esi etima mu mokoli, ewongi wabinge nama eho mabukeli. 21Eeneneli eho edjakali la bo, eho lenge Moize aasali ate: Ikowangaka pe ikodjadjaka!22Kasi ino oyaandongbini ahue e mokoli mo Siona pe la gbata e Mwengei o mokalo, Yelusalema e likolo, pe la wambuka e waahumbwa wande. 23La wogbotononi wosungu pe la oboleani wo wana wa poo wango wadhingama nkombo ongo likolo, ase la Mwengei mosambesi o wato kpaa, ase la mokalo mo elimo mo wato walamu wango waumi wato wango waengi. 24 La Yesu mookanesi e ogemeyani e eholi, ase la makila ma omisi, enge ekoasaka wolamu oleki makila mango ma Abele.25Huakani ate otitoneni moto ongo okwasaka. La ebili ate inga watikalali, laate watonali omooki moto ongo odjakali ohekeli ohuake e Mwengei ahala la mbume, iso koto totikala te wokeke, inga tokuka maleke la moto ongo okwasaka olongoi ongo likolo. 26La engele eho moli monde modudumisali mbume la oeteli, kasi sikahala ahekeli liwuna aasi ate: Etikali mbala kikima alidji enge itidudumisa sa mbume, kasi pe la likolo.27La wungo woasi ate: Etikali mbala kikima alidji eenesi ate olongosami wo wiho winge wikodudumaka la oeteli, nda wiho winge wikelana, laate wiho winge witidudumaka witikale. 28Eho lenge, nda ewongi la iso okondji wokumu weesi wungo woengiti odudumi, todjaake ndji tokokondja logoo wosungu, wungo la mboka eho toengi omokeleli Mwengei wotomu mosantu la ndenge egemeyani, la owangi Mwengei o bo. 29Laate Mwengei osu adjei pe misa minge mikolongosaka.

Chapter 13  
1Djani la libalano, nda ekobalanaka wana wa akali.2Otiwosanakeni ekaleli eyambake wadjidji, laate la mboka eho nde wadji wayambali waahumbwa, ase watiyewali.3Wamungwakani wango wahelami la woyogo nda ohelamini la iwo mongindji; pe la wango wakoeneke odjidji, la ebili ate ino koto odjeiniyo ndondo e wenge. 4Liwala lidje la etemia ndondo e wato kpaa, pe epe e liwala etidje la wonalali laate Mwengei akowasambesa wato wapite la wato wa iteba.5Wokali wonu wotidje la libalano e wadjenge, emeleni la wiho winge widjei ino la waho sikahala. Laaate asi ate; itiodhe owe te wokebe pe itookila te wokeke. 6Laate todje la egalala mene ase toase ate: Likumu adjei mogamesi mo mbai; itowanga. Moto aengi okeli mbai nde?7Wa mungwakani wango wakokambakani ino, wango wakoaselakani ino engbundu e Mwengei, pe ango o kodhendaka ino pukapuka elamu e esombeli ewu, tutiani esombeli ewu. 8Yesu Kilisito adjei ndenge kikima kolokolo, keke libela pe libela la libela.9Otihahaneni la matiesakoli ma weeti wato. Laate edjei olamu motema motume la wouma wosungu kasi te la wiho wilakake, winge wango ayahekeli la djaho, watotiti kole. 10Todjei la etumbeli eesi enge wango wakokelaka wotomu mosantu la hema waengiti olaki wilaka waho. 11Laate milonda e wanama Winge wikokpalaka nganga-Mwengei mosungu makila maho, la ebete esantu, la loyi e masumu, makotumbamaka kelekele e Moki.12Eho lenge Yesu koto, laate asantise wato la makila mande aeneli wodjidji kelekele e moluhe.13Eho lenge topumbali atie inde kelekele e moki, tokpale nsoni enge ekpalali inde. 14Laate toti la moki temweti ahala mungo mokoumwaka seko, kasi tokolukaka nde la ehoha etetelake moki mungo mogeleli.15La mboka ende, tohekele Mwengei mbeka e mogano wiengele kpaa, easi nda ate pukapuka dja wiwulu wasu wingo wikotoloko nkombo ende la hoho. 16Ase otiwosanakeni okeli wolamu pe la owakaweli wato wadji wiho, la ebili ate Mwengei akoemeleke la makao eenge ndenge. 17Watemiakani wango wakopundesakani ino pe oyatitimesakeni liwoso la wu, laate wakobaniaka milimo manu nda wato wango wakowongosa monoko, laate wakelake eho la mwemu, kasi te la walelaleli, laate ekodja liboma atie inu.18Akongokoni la loyi la su laate togemei meemene ate todjei la woewi wo meemene laate tobali todje memene la sambo kpaa. 19Ikoohekelekeni ino mohandja, kelakani ndjongo, laate iyowongweleni alidji.20Sikala Mwengei o logoo, ongo owumesali tee ongo la wato wagwake mobanyei mosungu mo wapate, la makila ma ogemeyani e libela, Likumu la su Yesu, 21Aohekeleni ema kpaa enge elamu, la okeli mwano monde, akele ndondo esu, la mboka e Yesu Kilisito sambo ndamu la maiso mande, adje la mogano libela la libela! Amen!22Iyowongini, wamanima, nangani motema la loi wungo wo mohandja, laate, meemene, itiodhingeleni ekpata e sambo ngbii. 23Yewakani ate maangbasu Timoteo apumbi ga la woyogo, inga adja gala, ikodja la inde mongindi odjaodengi ino.24Wahani mobale wango wakokambakani ino, pe la wasantu kpaa. Wango wadjei la Italia waotomelini ino mobale. 25Logoo wosungu edje la ino kpaa! Amen.

## James

Chapter 1  
1Yakobo motuke mo Mwengei mpe la Likumu Yesu kilisito, atie malye liomu la iwale wango wayaandi: Mbaa! 2Wamanaima, eneni eho mwemu pendja, ango ekogbotonokoni ino la omekami ndenge la ndenge.3Weewini ate omekami e ondimi wanu ekodjesaka egalya.4Dhee ate ekaleli e egalia ekele otomo wou kpaa, laate odjeni wato wango wakoki la sambo kpaa pe wawongi la sambo kpaa, wato wango watidjangaka ema. 5Inga mwesi la ono andjanga akili, aonge la Mwengei, laate inde akohekeleke wato kpaa la motema mo meemene, te la opami, akomohekele eho.6Kasi ayatate la ondimi, atidjee la kokya, laate inde ongo okokokya adjei nda mbonge e ewaale enge ehoho ekogbalaka la ekosombisaka wibete kpaa. 7Enge ndenge e moto ndjongo atibundue ate otota ema aatie Likumu; 8Adjei moto mo loho iwale, la olemalemi la esombeli djande kpaa.9Dhee ate maagbasu ongo odjei motundake ahemele la odjambemi onde. 10Ase mogumi ahemele la otitimi onde laate akosalamata nda fulele e mote. 11Laate liusawuse likoumaka la ehela eho pe ekoomesaka isoki, pe fulele djaho ekokuaka, pe owongi woho wungo ekoeneneke la maiso ekosalamataka. Ndenge kikima mogumi akooma mboka e mokalo monde.12Mwemu la moto ongo okodja la ondimi ndondo e omekami, mbuse e olongi djinge omekami, akotota okumu e mokalo, enge ewunate Mwengei la wango wakomobalaka. 13Moto tueti, ango ekomekamaka inde, atiase: Mwengei akomekaka mbai. Laate Mwengei akokiti omekami la sambo mbembe alidji inde amene akikiti omomeki moto la ndenge eho.14Moto la moto akomekama la posa ende amene enge ekomogbalaka alidji ekomogulaka. 15La mbuse posa eho, engo egbalia eho lemi, ekowota lisumu, ango ekelamia lisumu, ewotia logo. 16Otiakoseni, wamanaima wa libalano.17Sambo ndamu kpaa alidji likawo kpaa ekolongwaka likolo, laate ekolongwaka atie wawa e miinda. Pe inde atiakukolaka nda elima. 18La mokano monde amene, atowoti la mboka e liloba e meemene, laate iso todje ndondo pukapuka e poo wiho e wikelamu wande.19Yewani lu loyi, wamanima wa libalano: Moto kpaa akoki ookani obangu, ndou la oasi, ndou la ooki limemu. 20Limemu la wato etikelaka olamu e Mwengei. 21Eho enge, lumbani obe kpaa la ekaleli enge e limemu, pe ndjimani la logoo liloba linge ekoki o okalesi milimo manu pe eyabate ndondo enu.22Wumani watemei wa liloba, te ndji waoki la ekosako e ino amene la mamungwene mbe. 23Inga inde ongo okooka liloba ase atikelele adjei nda moto opele ongo oyadengi mbanda e ende la talatala. 24 Ongo mbuse e waadendi, akia, awosania ndenge edjei inde. 25Kasi moto ongo okodendakolaka la pui ndamu, pe e lipanda pe akoyakika la eho, moto oho, nda oumia inde mooki ongo otiosanaka, kasi moto ongo okokelaka otomu, akodja la mwemu ndenge ekokelelaka inde eho.26Inga moto akoeneke ate akoakongoko la ndenge ndamu, kaikonde atitekisaka lolemu londe, akokosaka loho londe amene, oyakongi e moto oho edjei pamba. 27Oyakongi enge elangi pe eti la onalili la maiso ma Mwengei osu pe wawa eho lele: Ogamesi watike, wali wango wagueli pele la odjidji wowu, otoni owudjani la moki.

Chapter 2  
1Wamanima wa mbai, okomondjimelakani Likumu lasu Yesu Kilisito, mwemu la iso, ndjongo okoonokoni wambanda. 2 Laate inga moto mwesi akpalia pete e wolo la misei mande la wisindje wilamu alingelia la losambo lanu, ase motundake mwesi ongo okpali widjadje adjia pe alingelia. 3Kasi ino okoyemela la moto ongo okpali wisindje wilamu pe okoasani ate: Abata ala la ehele ebete elamu. Kasi okoasani la motundake ate: Owe amala ango, te: abata ongo ahue e esuleli e makolo ma mbai.4Okawoliani wato la mambutu ndondo enu alidji owumiani wa djodji wango wakotenaka sambo la ndenge e obe, te ndjongo?5Okani, wa manima wa libalano; Mwengei atiwonoli wango wadjei watundake la moki laate wadje wakumi ndondo e ondjimi pe watote libula e okumu, enge awunelate wango wakomobalaka? 6Kaasi ino, okodhendiakani motundake! eti wangumi nde wakoenesakani odjidji la wakookulakani la witenelo? 7Eti iwonde, wakotangakolaka kombo elamu enge ekpalini ino?8Ase inga weengesani pui dja Okumu asakate okelini olamu, nda easi madhingo: Okomobala maangwa nda eyabali owe amene. 9Kaasi inga okoonoko mbamda, okokelakani masumu, laate pui e opamelini ate odjeini wato wango wakobukaka pui.10Laate inde ongo okoengesa pui kpaa ase asakeliia la loyi liesi, abukiga pui djaho kpaa. 11Ase, inde ongo waasi ate: Okokiti okeli eteba, aasi aleeti ate: Otimoole moto. Ndjongo, inga otikelaka eteba, kasi okoolaka wato, owumiga moto ongo obuki pui.12Asani pe kelani nda wato wango wakosambisama la pui e wato walipanda. 13Moto ongo oti la motema magba, atisambisama la motema magba. Motema magba ekolongaka lisambisi.14Wamanima, eni mokalo inga moto aasa ate adjei la ogemei kasi ati la tomo? Ogemei oho ekoki omokalesi? 15Inga moto pele te mana o moli adjei lingbengbele ati la ema elakake la lisio. 16Moto mwesi laino awaaselia ate: Kekeni logo, alulani la misa pe gbetani, kaikonde owahiti wilaka winge wiengi la wenge wau, gbondo eho edjei eni? 17Edjei ndenge kikiima la ogemei: Inga edjanga tomo, egwiga eho amene.18Ase moto mwesi akwasa ate: owe odjei laogemei; mbai moto idjei la tomo.ndjinnya mbai ogamei wowe ungo odjangi tomo, mbai koto la tomo dja mbai ikooyinya ogemei. 19Owe ogemei ate Mwengei adjei inde moikima? Okeli olamu, ase milimo mibe wakogemei pe ndjongo la odjadji. 20 Obali ate oyewe, moto odjangi lokenge, ogemei enge edjangi tomo edjei pamba?21Abalayama, sangbasu, atitangamate moto molamu la tomo djande mbuse e omokawi mana onde Isaka mbeka la etumbelo? 22Weeni ate ogemei onde ekelali mboka eikima la tomo djande pe la mboka e tomo djande ogemei onde eengali. 23Ndjongo, madhingo eengesami linge lyaasi ate: Abalayama a mogemei Mwengei la eho nde motangali moto molamu: Eho ewelami inde ate miino o Mwengei. 24Weenini ate moto moalmu la tna e tomo djande eti saa la tina e ogemei.25Eti ndjongo nde, Lahaba, moli o mpite, atangamali moto molamu la tomo djande, mbuse e waayambi wa sumbi mboli la owayetesi eeti mboka? 26Eho nde wenge wungo wodjangi elimo egui, ndenge kikima pe ogemei wungo wodjangi tomo wogui.

Chapter 3  
1Wamanima wa mbai, otilukeni odje inokpaa watiesakoli, laate, oyewini ate iso tokodjaa la osambesami ungo otetelake. 2Laate iso kpaa tokosakelaka la sambo ngbii. inga moto atisakelaka la luundo londe, inde adjei moto okoki, ongoekesi wenge wande kpaa.3Tokobonga witogo la monoko mo wapunda laate watotose ase tokosombisaka wenge wau kpaa. 4Ndegaayoni masuwa, ekodjaka esungu pe wihoho e tetelake ekokpalaka eho, ekosombesama la edolo e keke wiholo kpaa mosombesi aheli edolo abali.5Ndenge kikima, olemo edjei motunga mokeke ase ekoyatemeaka la sambo sungu. Denga nda maa misa mikeke ekolongosaka motulu mosungu. 6Olemo edjei misa, la wisuki wa wenge wasu olemo edjei moki mungo motumi la sambo djinge edjangi omeemene, laate ekobitesaka wenge, ekobitesaka mokalo kpaa alidji ekolongosaka eho la Lifelo.7Laate wato wakoki okeli ate mitomani dja mbau e motulu la mbulu pe wiho winge wikoagulaka la solo pe la wikelamu winge wikoabatanga la ewale e watose, pe ekowatosaka. 8Kaasi moto tueti akokiti okeli ate olemo emotose. Eho edjei ema ebe, enge moto akokiti otekisi, etumisami la ngenge e logo.9La eho tokomotemeaka, sangbasu, ase la eho pe tokowabumakolaka wato wango wakelami la elima e Mwengei. 10Ndenge kikima monoko ekopambwaka la ekobumakolaka. Wamanima eengiti eho edje ndjongo.11Eliwa ekumesaka malya maleleke la malya madiake ebete e kikima? 12 Wamanima, mote mo Figi makokiti owoti pukapuka dja Oliva te mote mo vino pukapuka e Figi? Malia ma mokpa ekokiti owumesi malia malamu.13Ndai ndondo enu adjei la lokenge pe la akili? Aenese tomo djande la esombeli ende elamu la logoo enge ekoeenesaka lokenge. 14Kasi inga odjani la ononi e etelake la oswameli la mitema manu, otiatemeakeni alidji otibukeleni meemene moleho.15Eho edjei lokenge enge longoiti likolo kasi malongoi la mokii, lokenge e wenge, enge e etota. 16Laate ebete edjei ononi la makaka, ewedje la sambo kpaa mbeembe edjei pe ango. 17Ase lokenge enge elongoi likolo edjei yo liwoso olangi ekodja pe la odaki, logoo, otosi, etumi la magba la pukapuka ndamu, etiwonoko mbanda pe eti la ekosako. 18Wato wango wakobataka logoo, wakoonaka pukapuka elamu la logoo pe wakobukaka eho.

Chapter 4  
1Mohela molongoi nda songo pe kindo enge edjei ndondo enu elongoi nda songo? Etilongwaka la posa enu mbe e mwemu e wenge enge ekosanaka la wisuki wa wenge djanu? 2Odjeini la posa kaasi otitotani; okoolakani wato la okononokoni wiho wa wato, kasi otitotakani. Odjeini la kindo la mihela. Otitotakani laate otiongokoni. 3Inga okoongokoni, otitotani laate okoongokoni obe, laate oyemelese mwemu manu ma wenge.4Ino wato wa witeba! Oyewini ate odjei mino e moki edjei odjei monguna mo Mwengei? Ongo obali odjei miino e moki aakeliga monguna mo Mwengei. 5Ino omungolini ate elimo ekoasaka la odjangi kole? Edjei la mohela nde Mwengei akobalaka molimo enge eyabati atie iso.6Ase akotoha nano ungo obeki, eho nde madhingo maasi ate: Mwengei akowamalelaka wato wa ogeno, ase akohekeleke nano la wango watitimi. 7La ndjongo yadjimbisani liwoso la Mwengei, kasi amalelekani etota akotila liwoso lanu.8Andongbani ahue e Mwengei, pe inde akoandongba ahue enu. Langisani mawo manu, ino wato wa masumu, pe langisani mitema manu, ino wato wa mitema miale. 9Okani magba, lelani pe wumesani po! Oseki wonu wowume ilelo, mwemu monu nda magba. 10Yadjimbisani liwoso la Mwengei ase inde akoodjambani.11Wamanima,otitonganeni. inde ongo okomotonga miinonde, inga akomosambesa maanango, ndjongo akotongooko pui pe akosambisaka pui. Inga okosambesaaka pui oti motemei, otila o pui, kasi mosambesi. 12Mohi mo pui mpe mosambesi adjei ndji moikima; inde ongo okoki okalesi la ooli. Kasi owe odjei ndai la omosambesi miino owe?13Okani ino wato wakwasaka ate: Keke inga leekundu tokokee la ehele gbata, tokoetesa ongo mbula eesi, tokokela sambo ongo alidji tokouma la adjenge. 14Oyewetini ndenge mokalo monu ekodja ekundu. Laate odjeini ligite linge likopumbaka la engele ekeke mbuse esalamatia.15Eengi la ino owaasi ate: Inga Mwengei abala, tokodja la mokalo, mpe tokokela ndjongo. 16Ndji sikandjo okoyagumyaka la sambo djanu dja elolo. Oyatemei la ndenge eho kpaa edjei obe. 17Eho enge, inga moto ayewa okeli enge edjei olamu, kasi atikelaka eho, akeli lisumu.

Chapter 5  
1Djakani sikala ino, lelani, humbani pui e tetelake la magba enge ekoodjelakani ino. 2Wogumake wonu woholi, wisindje djanu wilakami la wapekese. 3Wolo la palata djanu wigugi, pe ogugi woho ekodja demo etie ino pe ekolaka mweni monu. Oyisini ema esi nda misa la masio magboo.4Denga, ohelini liputi enge e wasali wango wabukali pukapuka la wilanga wanu enge eengali iwo ototi, edjeiyo ndji ekodhumbiaka pe la ilelo e wabuki pukapuka wango wakoongoko egameseli, elingeli atie Likumu o wita. 5Oyabatini la wiho wilamu la mbume pe oyahini la mwemu mo wenge. Owumesini mitema manu nda nama e maita la lisio wakoolaka eho. 6Omokpeesini, omoolini moto molamu, te okeli ino minga.7Wamanima, djaani la loho e ndai tee lisio la ewongo e Likumu. dengani, motii mo ilanga akolambelaka pukapuka ndamu e mbume, adjei la loho ndai la tina eho, tee ewongo e liwoso la enge egboo ekolua. 8Ino koto, djaani la loho ndai, okalendeseni loho djanu laate ewongo e Likumu eumiga ahue.9Wamanima, otiakongeni ino la ino, laate otisambesameni. Denga mosambesi ayamali liwoso la moluhe. 10Wa manima, totani ndakisa e nangake motema la odjidji, pe eneseni motema ndayi etie watiesakoli, wango waasali la kombo e Mwengei. 11Denga, tokwasaka ate wato wango wadjei la mohandja wadjei wato wa mwemu. Ookalini mboli e odjei la mohandja e Yobo pe oenalini ndenge Mwengei asukisali sambo djande, ate Mwengei adjei la libalano ngbii pe akoeneseke motema magba.12Wamanima wa mbai, liwoso la sambo kpaa, otilapeni, inga te likolo, inga te la mbume, inga te eeti ndenge e olapi. Ase dhee ate ogemei wonu odjei ogemei, okili wonu odjei okili, laate otikweni la osambisami.13Mwesi ndondo onu adjei la odjidji? Ayakonge. Moto mwesi ndondo enu adjei la mwemu? Alembe lembo. 14Mwesi ndondo enu adjei la ekoni? Awele wiloko wa lingomba, wayatate la tina ende, wamomonole maita la kombo e Mwengei. 15Ndjongo oyatati e ondjimi ekomokalesa moto o ekoni pe Mwengei akomomalesa. Te inga akalali masumu, akomolimbisa.16Ndjongo, limbolani masumu manu ino la ino, pe yakongani ino la ino laate okaleni. Oyatati e moto molamu edjei la okulu ngbii, ekokelaka mpe otomu. 17Eliya adjaali moto nda iso. Ayatatali ngbii ate e wongo etilwe, ase etilwaali la mokii moho, tee mbula isato la ndebo motoba. 18Ayatatali alidji, likolo litumali la ewongo pe moki moho epumbisali pukapuka djaho.19Wamanima wa mbai, inga moto mwesi ndondo enu awusesania lihele e meemene alidji oeti amowongosia, 20yewani ate moto ongo omolangosi moto mobe la mboka ende e owusi wonde akokalesa molimo monde la logo pe akodhiha masumu mande ngbii.

## 1 Peter

Chapter 1  
1Petele motutiani mo Yesu kilisito, atie wato wango wayabati la engele ekuwe, wango wayaandji la Poti, la Galatia, Kapadosi, Azia pe la Bitinia; 2pe atie wato wango waonani la obileyi oyewi enge Wawa Mwengei adjei la eho eyewake sambo liwoso, wango wasatisami la elimo, laate wadje wato wa etemia pe wango wawamiseyi makila ma Yesu Kilisito: Magba masungu pe logoo ngbii edjeni la ino.3Mwengei pe Wawa o Likumu lasu Yesu Kilisito apambwame, la loyi e motema magba mande masungu atowotali alidji la mwano e mokalo, la mboka e obasi e Yesu Kilisito tee ongo la wagwi. 4La loyi e lisango linge liengiti oholi, enge eti la onalili, enge ebitanakiyo. Eyisani la loyi enu ongo likolo. 5Ino wango okulu o Mwengei ekoobanyakani la mboka e ogemei la loyi e mokalo enge etikali ma keeke ate eenane la engele e gboo.6La loyi loho odjeini la mwemu ngbii, te sikala, ewongi la ino ooki magba la omekami ndenge la ndenge e ma engele ekeke. 7 Laate ogemei wonu enge emekami, enge edjei la motio mosungu oyeti wolo, enge ekobitanaka inga ate emekama la misa, ekokelaka ate ototeni longonya, otwa la mogano engele ekoenene Yesu Kilisito.8Inga te ate otimoenalini, okomobalakani. Inga te ate otimoenekeni sikala, okomogemeyakani pe odjeini la mwemu ngbii eti la oasi pe e sungu. 9Laate okototakani pukapuka e ogemei wonu, mokalo mo milimo manu. 10Laate, la mokalo moho, watiesakoli wango watiesakolali la loyi e logoo wusungu enge ewunanate la loyi enu wahuela huelali la mohandja pe waluka lukali.11Wakolukaka oyewi nda ema inga engele e nda ndenge sambo djinge elimo enge edjakali ndondo ewu eyinyesali la loyi e Kilisito ate ekoenga. Edjakali ototoli wodjidji wo Kilisito pe otwa enge eengakali odji mbuse . 12Wawaenesali ate etidjali la loyi ewu, kasi la loyi e ino nde wadjakali otiesakoli dji sambo ikokelamaka sikala atie ino la mboka e wango waotiesakolalini ino mboli ndamu la mboka e elimo satu enge etomamali tee ongo likolo. Sambo djaho nde waahumbwa walukakali olumbi ehoi.13 Eho lenge wongeleni mamungwene manu la otomu. Susolani mamungwene manu. Batani mwano monu la magba masungu enge ekotota ino ango ekowongwa Yesu Kilisito. 14Nda wana wa etemia, dheeni obilei wa posa dja gala djinge idjakini ino la eho, engele etidjaake ino la oyewi.15Kasi la ookani la Mosatu ongo oowelalini ino, ino pe owumeni wasatu la esombeli e ino kpaa. 16Laate edhingama ate: Eongi la ino odjeeni wasatu, la ebili ate, mbai idjei Mosatu. 17Alidji, inga okombelelakani Wawa ongo otionaka mbanda ango ekosambesaka inde la obilei wotomu e moto la moto, yasombesani la mbangi engele eyabatiniyo ino la mbume.18Oyewini ate etidjakali la wiho winge wikoholoko, nda palata, la wolo, nde osombamalini ino la esombeli enu enge etiwotaka pukapuka enge etotalini ino la ekaleli enge elongwate la watata wanu, 19kasi edjakalinde la makila ma Kilisito, ongo okawanali nda mana o pate ongo odjangi obe pe odjangi litono.20Ayewanate gala liwoso la lipotele e moki, kasi aeneneli la wiengele wa gboo la loyi enu. 21La inde, omogemeini Mwengei, ongo omobasisali pe amohali otwa, la ebili ate ogemei wonu la mwano monu edjee atie Mwengei.22Okpolini milimo manu la ndenge ekotemeyaka ino omeemene pe eho ewoti libalano e wouma enge eti la ekosako, balanakani la oteteli la motema mwesi. 23Owotamini alidji, etidje la mboka e mogono mungo mokoholoko, kasi la mboka e mogono mungo motiholoko, la mboka e liloba la Mwengei o mokalo pe o libela.24Laate wato kpaa wadjei nda wisoki, pe otwa woho kpaa nda pulele e wisoki, wisoki ekondjomaka , pe pulele wikokwaka, 25kasi liloba e Likumu ekoumwaka libela la libela. Liloba laho nde mboli ndamu enge waotiesakolini ino.

Chapter 2  
1Eho lenge yakatolani la paima kpaa, la ekosako kpaa, la moleho, la mohela pe la otongi e ndenge kpaa. 2Nda wana wango waotani sika, okodjakani la posa etetelake e mawele enge edjei la liloba e Mwengei, enge wawanesiti la ema teeti, laate obekeni tee la mokalo la mboka e eho, 3inga oeneni ate Likumu adjei logoo.4Djakani atie inde nda atie libukeli e mokalo, enge elumbi wato, kasi eonami pe edjei la motio, la maiso ma Mwengei. 5Ino amene pe nda mabukeli ma mokalo, okomaanakani monguta mo elimo la loyi e wonganga-Mwengei weesi wosatu, la ohekeli mbeka e elimo enge Mwengei agemei la mboka e Yesu Kilisito.6La ebili ate eyasani la madhingo ate: Dhenda, ikobataka libukeli liesi la Siona, enge eononi, pe edjei la motio. Ongo okomogemeya, atioka soni.7Eho lenge, edjei la motio la maiso manu, laate odjeini wagemei; kaiko atie wango wati la ogemei, ndji enge libukeli linge wamai-monguta walumbali, eumia libukeli lisungu e motio mo monguta, 8pe libukeli lisakelake pe libukeli linge likokweseke. Wakosakelaka la ebili ate watigemeyaka liloba.9Kasi ino odjeini olie enge eononi, wonganga-Mwengei e wokumu, moki mwesi mosatu, wato wango waengi odjei ema e Mwengei amene, laate otiesakoleni wikaleli wilamu e moto ongo aowelalini ino ate olongweni la molili , olingeleni la hoho ende e mwemu. 10Laate liwoso otidjakalini wato wa Mwengei, kasi sikalandjo odjeini wato wande, odjakalini wato wango watiwaokelali magba, kasi sikala odjeini wato wango wawaokeli magba.11Wamanima wa libalano, nda ndenge edjei ino wadjidji pe wato wango wayabati la engele ekue, ikohekelekeni ino mohandja ate otoneni waposa wa wenge, edjei posa eho nde ekosanisaka wenge. 12Djaakani la esombeli ndamu ndondo wato wa masumu, la loyi wungo wakoaselakani obe nda wakoasaka la wakeli sambo mbe, wamohekele Mwengei otwa la lisio linge likodja inde,la ebili ate waeni la maiso mau sambo djanu ndamu.13La loyi e Likumu temeyakani mawongeseli kpaa mango makelani la mawo ma wato: Inga ate okumu, la ebili ate adjei likolo la wato kpaa 14inga ate makumu ma gbata laate watomani la inde la ohekeli etumbu la wakeli wa sambo mbe, kasi ogani wato wango wakokelaka sambo ndamu. 15Laate edjei mwano mo Mwengei, ango ekokelakani ino olamu okodjikisakani la petee odjangi oyewi e wato wango wadjangi sambo ndamu. 16Djaani nda wato wa lipanda, kaikonde otidhendeleni lipanda lanu la odhihi sambo mbe, kasi nda mituke ma Mwengeie. 17Watemiani wato kpaa, wabalani wamaangbasu, mowangani Mwengei, motemiani likumu.18Watuke, djaani la etemia atie makumu manu la mbangi kpaa enge ewongi, te ndji wango walamu pe wa logoo, kasi pe la wango wakodjaka la minga. 19La ebili ate inga moto mwesi, la oyewi wonde liwoso la Mwengei, akonangaka motema la sambo dja minga pe akoeneke odjidji inga te ate atikele obe, edjei olamu. 20Laate nda kole edjei inga ango ekokelakani ino lisumu pe waobamboliani, okodjakani la mohandja? Kasi inga, ango ekokelakani ino olamu pe okoenekeni odjidji, okodjakani la mohandja, edjei olamu la maiso ma Mwengei.21Meemene, edjei la mboka eho nde owelanalini, laate Kilisito pe aenali odjidji la loyi enu, atikeli ino ekpangele laate omobileini olamu. 22Atikelali lisumu, pe moleho etieneneli la monoko monde. 23Ango etangamali inde, atidjakali owongosi iliko. Ango edjakali inde oeni odjidji, atimwanali moto, kasi adjaki engele kpaa oyadhei la mawo e moto ongo okosambisaka la omeemene.24Inde amene akpalali masumu masu la wenge wande la ekulusu, laate todhe masumu pe todjei la mokalo molamu. Pe la pota djande ino okaliani. 25Laate odjakalini nda wapate, wango wawungi mboka; kasi sikala omowongoliani mobanei mo pate pe mobanei mo milimo manu.

Chapter 3  
1 Ndenge kikima pe, ino wali, yatitimisani liwoso la walome wanu amene, la ebili ate, inga wadji watitemeyaka liloba, watihelane la liloba kasi la esombeli e wali wau, 2la oeni la maiso mawu amene esombeli enu elangake, la etemeya enu etetelake.3la mondjedhe monu motidje mungo mo saa e onangi suwe mpe la okpali wiho wa wolo inga okpali wisindje wilamu. 4Kasi edje nde omoto wungo woisani, enge e motema, la ekpaleli enge etiholoko e elimo e logoo pe e magba, enge edjei la motio mosungu la maiso ma Mwengei.5Laate ndenge eho nde, la engele e gala wali wasatu wango wabatali dombwa atie Mwengei wadjakali owongeli wenge, wadjakali oyatitimesi atie pele djau. 6Ndenge Sala adjakali omotemei Abalayama mpe omoweli likumu mpe ino owumiani wana wande, inga okokelakani olamu mpe otiwangaka ema eeti e ehalili.7Ndenge esi mpe ino pele, yabatani la iwo la oyewi, waganakani laate wadjei teni enge eyeti petee, enge e omoli, la ebili ate odjeini pe watoti wa lisango e magba masungu e mokalo mongindji la iwo, laate oyakongi wonu etihelane mboka.8La osukisi, ino kpaa djakani la omungo oikima, yabatakani la eholo e wadji, mpe balanakani la wamagbanu, wato wango wakookelaka wadji magba, wato wango wakoyatitimesaka. 9Otiwongosakeni obe la obe, inga eliko la eliko, kaiko ino pambuakani, laate waowelalini ino obilei mboka eho, laate ototeni lisango e opamboyi.10La ebili ate, moto ongo obali mokalo pe la oeni masio malamu, atekese olemu wonde oasi sambo mbe, pe wiwulu wande oasi sambo dja moleho. 11Kaiko akotilaka enge edjei obe, akokelaka enge edjei olamu, akolukaka logoo pe akotutiaka eho. 12La ebili ate maiso ma Likumu makodhendaka wato walamu, pe matoyi mande ekookaka maongi mawu. Kasi mbanda e Likumu ekomalelaka wango wakokelaka sambo mbembe.13Ndai ongo akookelani ino obe inga owahekeleni la otomo olamu? 14Kasi inga te ate okoenekeni odjidji la loyi e sambo ndamu, odjeini wato wa mwemu. Kaikonde ema enge iwo wakowangaka, ino otiwangaka eho, pe otidjakeni motema likolo.15Kasi mosatisani Likumu Kilisito ndondo e mitema manu. Yawongeleni wiengele kpaa la oasi liwoso e moto kpaa ongo akohuela ino gbondo e dombwa enge edjei ino la eho, kasi kelakani eho la logoo pe la etemeya etetelake. 16Djakani la oyewi wolamu, la loyi wungo wakoaselakani ino obe, wango wakodendjiaka esombeli enu elamu e odjei watutiani wa Kilisito waoke soni. 17Kaiko eyeti olamu oeni odjidji la ebili ate okokelakani olamu, inga mwano mo Mwengei ebala ndjongo, la ebete ate oeneni odjidji la ebili ate okokelakani obe.18Kilisito agwali mbala kikima la libela la loyi e masumu, moto molamu mwesi la loyi e wato wango wadjangi sambo ndamu, laate akpale wato atie Mwengei. Aolanali la wenge, kasi awongosanali la mokalo la elimo. 19Ndenge eho nde akeeli otiesakoli milimo minge midjei la woyogo. 20Enge gala watitemeyali ango motema molai mo Mwengei edjakali olambeli la masio ma Noa, ango edjakali omayemi andondoli, enge ndondo eho wato wakeke, e poti oasi wato mwambi, wakalali la malia.21Ema enge eengani la eho edjei pe sikala ookalesi ino, epoti oasi, patisa, eti nde olongosani e onalili e wenge, kasi nde oongi Mwengei oyewi olamu la mboka e obasi e Yesu Kilisito. 22Adjei la ewo e lilome e Mwengei, laate akeeli likolo; pe waahumbwa la makumu ma okulu kpaa wayabatali sese e inde.

Chapter 4  
1Ndji ndjongo, nda eeneli kilisito wodjidji la wenge, ino mpe wongeleni ,mamungwene manu la ndenge eho. La ebili ate moto ongo oeni edjidji la wenge inga te ate adhei masumu, 2laate alekese engele enge etikali la mokalo monde e womoto, laate posa dja wato etienge alidji, kase nde mwano mo Mwengei.3La ebili ate engele enge eyetiga eengi ndjongo enge ino okelalini mwano e miki ango esombalini ino la tomo e esombeli e soni, la posa etetelake, la oetesi molelo, la bino, la maigo ma litema, la okengi la oeteli, pe la losambo mbe e wikeko. 4Nda etialingesaka kine ino la iwo mongindi la liwela eho e mateke e ekaleli ebe, wakoyawedjaka pe wakootangakolakani ino. 5Wakowongosa monoko atie moto ongo aengi owasambesi wato wango wadjei la mokalo, la wango wagwake. 6Edjei la kole eho nde mboli ndamu etiesamali pe atie wato wagwake, laate la maiso ma wato, wasambesame la sambo mango makoeneneke la hoho, kasi wadje la mokalo e elimo la maiso ma Mwengei.7Gboo e wiho kpaa eumia ahue. Eho lenge djaakani wato wa mamungwene malamu pe djaakani la lokenge, yakongakani. 8Liwoso la sambo kpaa, balanani ino la ino la ebili ate libalano likodihaka sambo mbembe. 9Yambanakani ino la ino, te la ondungwani.10La odhengeli ndenge enge moto la moto atoti likao, wakelele eho iwo la iwo nda kapita molamu e magba masungu ma Mwengei enge eenisani la ndenge ngbii. 11Inga moto akoasaka, aase nde nda edjei maloba masatu ma Mwengei, inga moto akoakelelaka wiino wande, awakelele nda moto ongo akodhendelaka ndji mamungwene mango makohekeleke Mwengei; la ebili ate la sambo kpaa Mwengei atote otwa la mboka e Yesu Kilisito. Otwa pe okulu wodjei wonde libela la libela. Amen.12Wamanima walibalano, otiasumbweni la loyi e misa minge midjei ndondo enu, enge ekololaka laate eomekeni ino, nda loyi e eyahueli ekookwelekeni ino. 13Kaiko, djaakani ndji la mwemu laate okoenekeni wodjidji wungo Kilisito aeneli, laate oyemeleni pe otumeni la mwemu ango otwa wonde wokoenene. 14Mwemu la ino inga wakootangakolakani ino, la loyi e nkombo e Kilisito, la ebili ate elimo e otwa , elimo e Mwengei ekoyabataka likolo lanu.15Kasi moto tweti ndondo e ino aeneli wodjidji la ebili ate adjei mooli mo wato, inga moto oiwa, inga mokeli o sambo mbe, inga moto ongo okoyalingesaka la sambo dja wato. 16Inga moto akoeneke wodjidji la ebili ate adjei moKilisito, atioke soni, kasi amohe Mwengei otwa la ndenge adjei la kombo eho.17Ehele nde engele enge ebatana laate osambesi epote la monguta mo Mwengei. Kaikonde inga epota liwoso atie iso, ndjongo wango watitemeyaka mboli ndamu e Mwengei, wakosuka nda ndenge? 18Inga moto molamu akokalaka la odjidji, moto ongo okomodendjiaka Mwengei pe la moto o masumu akoenene eni? 19Eho lenge, dhee wango wakoeneke odjidji la ookani la mwano mo Mwengei wadjaake ndji odhei milimo mawu la mawo ma mokelesi mwesi o meemene ango ekokelaka iwo enge edjei olamu.

Chapter 5  
1Eho lenge, ikohekeleke wiloko wango wadjei ndondo enu mu mohandja, la ebili ate mbai pe idjei eloko mongindji la iwo alidji mototoli e wodjedji wo Kilisito ongo okotota otwa enge ekoenene: 2Banyani etonga e Mwengei linge lihi iwo la mawo manu, otikeleni eho la oyagogi, kasi kelani la motema mwesi, etidje la loyi e obali liputi linge litotani la ndenge mbe, kasi la motama mo mwemu. 3Otiaumeseni makumu e wango wadjei lisango e Mwengei, kasi wumani waekpangele e etonga. 4Ango mobanyei o wapate likumu akoenene la hoho, okototani motole mo otwa enge etibitanaka.5Ndenge kikima pe la ino, palanga, yatitimisani liwoso e wiloko wato. Kaikonde, ino kpaa kpalani edjeli e oyatitimesi ndondo e ino, la ebili ate Mwengei akomalelaka wato wa elolo, kasi akoeneseleke wato wakoyatitimisaka magba masungu. 6Eho lenge, yatitimisakani sese e ewo e okulu e Mwengei, laate aodjambeni ino la engele enge eengi. 7Djilikisani mikpali manu kpaa atie inde, laate inde aoluaneseni.8Banyani mamungo manu, huakani. Motono monu, etota, akosombaka ebete kpaa nda simba enge ekombelelaka, pe olukani o molaki moto. 9kasi, moamalelani, djaani la otetelake la ogemei, yewani ate wikoni dja enge ndenge ikowaumelaka pe wamangbanu kpaa la moki.10Mbuse e oeni odjidji, la ma engele keke, Mwengei ongo o magba masungu, ongo owelalini ino la otwa wonde e libela mongindji la Kilisito, inde amene akosisa owongelini ino, akoomalesani ino ngbi, akootetelisani. 11inde adje la okulu libela la libela. Amen.12Iyodhingelini ino la ma maloba makeke, la mboka e Silivano, mangbasu o meemene, ndenge ekomototaka mbai, laate ihekele mohandja pe itotole la egalela ate magba masungu enge Mwengei aoeneselini ino edjei loyi lo meemene; amalani ngbi ndondo eho. 13inde ongo odjei la Babilone, moli ongo owonani nda ino, aotomelini mobale, ndenge kikima la Malako mana o mbai. 14Hekeleneni mibale la ombombwani enge etumu la libalano. Logoo edje la ino kpaa wango wadjei la okikima la Kilisito.

## 2 Peter

Chapter 1  
1Simoni Petelo, motuke pe motomani mo Yesu Kilisito, atie wango watoti ogemei, wango watoti mogano nda iso, la sambo ndamu e Mwengei osu pe e mokalesi Yesu Kilisito. 2Magba masungu pe logoo ngbii edje la ino la oyewi womeemene e Mwengei pe e Yesu Likumu lasu.3Laate okulu e womwengei wonde etohekeli iso la motema kpaa wiho kpaa winge wa mokalo pe edjeeli enanganake la Mwengei, la ligamesi e oyewi womeemene e moto ongo atowelali iso la otwa pe edjeeli elamu. 4La mboka e wiho waho atohekelali iso la motema kpaa liwuna e motio pe e osungu, laate la mboka eho, owumeni wilimo nda Mwengei, nda etili ino obitani enge edjei la moki la loyi e ehoha etetelake.5Eho lenge la omowongoseli olamu wungo wokeli inde, kelani ndenge kpaa laate okpobeni ogemei wonu la widjeli wilamu wiyewi ino, 6La lokenge wonu e oyatekesi, la oyatekesi e ino edjei e odjei la mohandja, edjei enanganake la Mwengei, 7la esombeli enu enanganake la Mwengei libalano e wouma, la libalano lanu e wouma libalano.8Laate inga odjani la djinge sambo pe otumiani la eho, ekootekisani odjeni wato wango watikelaka wotomo te wato wango watiwotaka pukapuka la oyewi wo meemene e Likumu lasu Yesu Kilisito. 9Laate inga moto atidje la djinge sambo, adjei moto ongo ogwi maiso, ongo okonangaka maiso liwoso la hoho, pe akowusaka ate alangaali la masumu mande ma gala.10Eho lenge, wamanima, kelakani kpaa enge eengi la ino la oyeteli la ebili ate obanyeni owelani wonu pe oononi wonu, laate inga okokelakani ndji djinge sambo otikwani te ma keke. 11Ndenge eho nde wakohekeleni ino mboka e lingelake la okumu e libela e Likumu lasu pe mokalesi mosu Yesu Kilisito.12Eho lenge, engele kpaa ikoemele o okundueli ino sambo djaho, inga te ate oyewi eho pe omaanini la omeeene enge edjeini ino la eho. 13Kasi ikoeneke ate edjei olamu la ehele engele edjeiyo mbai la ehele ngoomba esatu, iyokundueleni ino sambo laate iyosusoleni. 14Nda eyewi mbai ate etikali ma keke ngoomba esatu e mbai elongwe, ndji ndenge Likumu lasu Yesu Kilisito pe aeneseli mbai eho. 15Eho lenge, ikokela pe kpaa enge eengi la mbai engele kpaa, laate mbuse e oki wo mbai, ino amene oaseleni sambo djaho.16Eho lenge, eti la obilei masekpe ma moleho nde toinyali okulu wongo wodji atie Likumu lasu Yesu kilisito, kasi la ndenge toeneli wosungu wonde la maiso masu amene. 17Laate Wawa Mwengei amohekeleli mogano la otwa, ango ma maloba madjali tee atie inde la otwa wosungu: Oholo adjei mana o mbai o libalano, ongo mbai amene igemei. 18Tookali ango maloba maho malongwali ongo likolo edjali ango todjakali la inde la mokoli mosatu.19Eho lenge, ogemei wungo wogemeli iso liloba e etiesakoli eumia alidji oteteli oyeti; pe okokelakani olamu la ndenge edjei ino obateli eho motema nda mwendji mungo mokololaka la ebete esi e molili ndondo e mitema manu, tee ango bhoo ekopota otani pe monoto mo bhoo mokopumba. 20Laate oyewini liwoso lu loyi, etiesakoli teeti e masia elongoi la ndjimbola esi e moto. 21La ebili ate etiesakoli etidja te mbala esi la mwano mo moto, kasi wato waasali sambo djinge ilongwali atie Mwengei ndenge elimo satu edjakali owatomi.

Chapter 2  
1Kaikonde edjei pe la watiesakoli wa moleho ndondo e wato, ndenge kikima pe ekodja la wamwalimo wa moleho ndondo enu. Wato waho wakolingesa la lokenge ma masambo mango makobitisaka, pe wakomowungana te Likumu ongo owasombali iwo, wakoyadjeesele obitani galagala. 2Ngbii wakobileya sambo djawu e esombeli e ndundu, pe la loyi e iwo mboka e meemene ekotangema. 3La ononi owu, wakoolakelani ino wiho la maloba ma moleho. Kasi etumbu enge wawatenela iwo opoti gala etiumua kine, pe obitani wowu wotilangala kine ilo.4Inga Mwengei atiyatekisali ohekeli waahumbwa wango wakelate masumu etumbu, kasi awayetelali galagala, awanangali la mindjota pe awalumbia la liwela e molili, laate walambele osambisami. 5Pe inga atiatekisali ohekeli moki mo gala etumbu, kasi amobanyali Noa, motuke mo sambo ndamu, la wadji wato nsambo, ango edjeesali inde pela la moki mo wato wango wadjakali omodendeyi Mwengei. 6Pe inga aumesali gbata dja Sodomo la Gomola miwusu ma misa akweseli eho la loyi, ahekelali wato wango wakomodendjiaka Mwengei ekpangele e sambo djinge igeleli.7Inga akalesali Lota moto o sambo ndamu, ongo odjakali oyakongi la bolo la loyi e wato wango wakobukaka pui wango wayahali la esombeli e ndundu- 8laate moto molamu oho, la loyi e sambo enge edjakali inde oeni pe ooki ango edjakali inde oyabati lisio la lisio ndondo ewu, adjakali ookesi molimo monde mo sambo ndamu magba la sambo djau e bukake pui-9likumu ayewi okalesi la omekani wato wango wakonanganaka la Mwengei, kasi oyisi la lisio e osambisi wato wango wadjangi sambo ndamu laate waolame.10Kaikonde, wango wakotutiaka wenge la ehoha e obitesi eho, pe wango wakodendjiaka okumu. Watiwangaka sambo, wadjei wamatioke, watingilimaka liwoso la wato wango wadjei la otwa, kasi wakotangaka. 11Waahumbwa inga te ate wayeti otetelake la okulu, watiwapundaka la maloba ma wiliko, la ebili ate wakomotemeyaka Likumu.12Kasi wango wato, la sambo djinge eyewiti iwo pe wakotangakolaka, wakobitisana la mboka ewu enge ekokeke la logo, nda nama djinge idjangi lokenge wango wakowotamaka ndji ate wanangame pe waolame. 13Wakoyakelelaka obe iwo amene pe eho nde liputi dja tomo djau mbe. Atie ewu oemelisi wenge la use nde mwemu. Wato waungi mboka pe wato wa onalili, wakoyahekeleke la mwemu e matiesakoli mawu ango ekolakaka iwo yenga enu. 14Maiso mawu etumi la iteba, pe etiengaka odhei lisumu, pe wakogulaka milimo minge mimaaniti. Motema mou ehahani la ononi. wadjei wana wa mbumakolo!15Wadheiya mboka enge enanolani, waungi, watuteya mboka e Balama, mana o Beolo, ongo obalali liputi e sambo mbe. 16Kasi atotali pamela laate abukali pui; punda enge ekokpalaka mikpali pe enge etiasaka, easali la moli nda moto pe enangelali wokete e motiesakoli moho mboka.17Wadjei wiliwa witii la maliya, pe ligite linge ekokpalanaka la eheho etetelake, pe wawaiseli likolo eindake. 18La ebili ate wakopumbesaka maloba ma elolo enge eti akole, pe la ehoha e wenge la ekaleli e soni wakogulaka wango wapoti otili wato wango wakoyasombesaka la liwunga. 19Wakowawunelaka iwo lipanda, kaikonde iwo amene wadjei mituke ma obitani. Laate ongo olongami la odji moto aumiga motuke e ongo moto.20Inga mbuse e otili osoto e moki la mboka e oyewi wo meemene e Likumu pe mokalesi Yesu Kilisito, wawongosia alidji sambo djaho pe walongania, gboo ewu eumia obe oyeti ndenge edjakali iwo liwoso. 21laate eengali odjei olamu inga watiyewake pendja mboka e sambo ndamu la ebete ate wayewe eho ase mbuse wakukie mokongo la pui mosatu enge wawahali iwo. 22Liloba e li lisekpe enge e meemene eengisami atie iwo: Mbwa ewongwanelia wilaka winge witoholi inde, pe ngoya enge ekpoli iwo ewongoiya alidji oyabuluki la mokpodho.

Chapter 3  
1Wamanima wa libalano, ehele edjei sikala ahala o wale mungo mokoodhingelakani mbai ino, enge ndondo eho, nda ahala e mbai e poo, idjaaki o okundueli ino sambo laate isusole atie ino lokenge enge elamu 2laate obundweni alidji maloba mango maasanali gala la watiesakoli wasatu alidji pui e Likumu pe Mokalesi la mboka e watomani wanu.3Oyewini liwoso lu loyi, la masio ma gboo wadendei wakodja la dendjia djau. Wakosomba la ototieyi wihoha wau amene. 4Wakoasa ate: eni owongoyi wonde enge ewunanali? Kaiko tee lisio linge lipotate ogwi watata wasu, sambo kpaa edjaki okelani ndji ndenge kikima nda lipotele e moki.5La otutei ehoha ewu, loyi lokoosanaka iwo lele: Likolo lidjei tee gala la mbume tetelake enge epumbate la malia pe la ndondo e malia e liloba e Mwengei, 6pe la mboka eho moki e engele eho ebitanate ango e lindate eho la malia. 7Kasi ndji la mboka e liloba eho likolo la mbume enge edjei sika, eisani la gbondo e misa pe ekobanyanaka la obilei lisio lisatisamake pe e obitesi wato wango wakodendjiaka Mwengei.8Kaiko nde, wamanima wa libalano, otiosanakeni lu loyi, la maiso ma Likumu lisio liesi lidjei nda wilanga mbuka esi pe wilanga mbuka esi nda lisio liesi. 9Likumu atiwumisaka sambo la liwuna lande, ndenge wadji wato wakodhendelaka oumisi sambo, kasi edjei nde oeneseli ino motema molai laate abaliti moto te mwesi aolane kasi abali nde wato kpaa wakukole motema.10Kaiko nde, use wo Likumu wokodja nda moto iwa: Ase la use wuho likolo likoeta la modudu motetelake, kasi wiho waho nda ekouma eho misa wikosalamata, pe mbume la tomo djinge idjei ango ikoenene la hoho.11Ndenge moki mosu kpaa mokosalamata, bundwani nda ndenge e wato wango waengi ino odjei? Oengini nde odjei wato e esombeli esatu pe la okeli tomo djinge ekoeneneseke ate onanganini la Mwengei. 12Lambelakani pe banyakani la mamungwene manu lisio liwongwake e Mwengei, lisio linge likolo likolongola la misa, pe ekosalamata la wiho waho, nda ekouma eho misa mitetelake, ekonangwana. 13Kasi tokolambelaka likolo liholi pe mbume eholi, ndenge euni inde, pe ongo, sambo ndamu ikodja.14Eho lenge, wamanima walibalano, nda ekolambelaka ino djinge sambo, kelani djinge kpaa eengi la ino laate gboo eho atiogboteni la litono te la obe kasi la logoo. 15Alidji, dhendelani motema molai mo Likumu lasu ate edjei mokalo, ndji ndenge mangbasu o libalano Polo aodhingelalini pe ino la lokenge lungo wamohekeleli. 16Polo aaselali sambo djaho ndji ndenge pe akokelaka eho la waahala wande kpaa. Kaikonde la ndondo, djeeti sambo widjei paima ate moto ahele kole eho, enge wato wango watitiesame pe wango wamaaniti wakokukolaka eho ndenge eeti, ndji ndenge ekokelaka iwo la madhingo madji kpaa matikali, la obitani ewu amene.17Eho lenge, ino wamanima wa libalano, nda eyewi ino eho liwoso, huakani laate otikpalaneni mongindji la iwo la liwunga e wato wango wakobukaka pui pe otidheeni edjeeli enu e omaani etetelake laate otikweni. 18Kasi djaakani ndji obeki ndondo e magba masungu pe e oyewi e Likumu lasu pe Mokalesi Yesu Kilisito. Otwa odje la inde keke pe la masio kpaa. Amen.

## 1 John

Chapter 1  
1Enge edjakali la lipoteli, engo ewokali iso la enge toenali la maiso masu, la enge iso todhengi la owangatali pe mawo masu mapotoli, la enge edhengi liloba e mokalo. 2Mokalo, eenani ngbai, toeni pe todjei wademo alidji tokootiesakolakani ino mokalo mo libela enge edjei mongidji la wawa pe eenisani la iso.3Enge iso toenali la tookali, tokootiesakalakani ino eho laate ino pe oboliane la iso. Alidji, limbutukele aho enge etobondji iso edjei mongidji la wawa pe mongindji la mana onde Yesu Kilisito. 4La eho, tokoeneke dji sambo laate mwemu musu motume botoo.5Mboli enge tookali atie inde pe tokootiesakolakani eho lele: Ate Mwngei adjei ngbai pe likolo liti la inde mongindji. 6Inga toasi ate toboliani lainde, kaikonde tokosombaka la likolo, tokobukaka moleho pe totibiliaka meemene. 7kasi inga tosomba la hoho nda edjei inde amene ndondo e hoho, toboliani limbutukele, pe makila ma Yesu mana onde ekotolangisaka la obe kpaa .8Inga toasa ate toti la masumu, tookoakosaka iso amene pe meemene eti la iso. 9Inga tolimbola masumu masu, inde adjei meemene pe moto molamu la otolimbesi iso la masumu masu pe akotolangisa la sambo kpaa enge edjangi o meemene. 10Inga toasa ate, tokeliti masumu, tokomowumisaka moto o moleho pe liloba la inde eti ndondo esu.

Chapter 2  
1Wana wa mbai, ikoodhingelakani dji sambo, laate otikeleni lisumu. Kaikonde, inga moto akela lisumu, todjei la mwaseli mwesi atie wawa, Yesu Kilisito moto molamu. 2Adjei inde amene mbau e mbondji la odhihi mawunga masu, eti saa enge esu amene, kasi pe e moki kpaa. 3La lu loyi nde tokoyewaka ate tomoyewi, ebali aasi ate, inga tokobaniaka pui djande.4Ongo akoasa: imoyewi, kasi atikelelaka pui djande, adjei moto o moleho, pe meemene eti ndondo e inde. 5Kasi ongo okobaniaka loyi londe, libalano la Mwengei liengemeni ndondo e inde. La likambo eho toyewi ate todjei ebete e kikkima mongindji la inde. 6Ongo okwasaka ate ayabati lainde akoki osombi mpe ndji nda inde amene.7Wamana ima wa libalano, eti pui e holi enge liodhingelini mbai ino, kasi pui e gala enge etotate ino tee la lipotele. Pui eho e gala, edjei loi lungo liokalini ino. 8Mbala kpaa edjei pui esi e holi nde ikoodhingelakani, ehele edjei loyi lo meemne la ino pe la inde, laate likolo e koyetaka pe hoho e meemene etaniga.9Moto ongo oasi ate adjei la ngbai, ndjongo akomotonaka manango, adjei ndi ndondo e likolo. 10Moto ongo omobali manango adjei ndondo e ngbai la eho ati la ndenge teeti esakelake ekikimi. 11Kasi moto ongo okomotonaka manango adjei ndondo e molili, akosombaka la molili mpe akoleiti eni ekokeke inde, late molili limolihi maiso.12Ikoodhingelakani, wana, laate masumu manu malibisami la gbondo e kombo e inde . 13Ikoodhingelaka, wawawa, laate omoyewini moto ongo odjei tee la lipotele. Iyodhingeli, ndjenga; laate omolongini moto mobe. Iyodhingeliani, wana wa keke, laate omoyewini wawa. 14Iyodhingeliani wawawa, laate omoyewalini inde ongo odjei tee la lipotele. Iyodhingeliani ino, ndjenga odjeini la oteteli, pe liloba e Mwengei liabati ndondo e ino, pe olongiani moto mobe.15Wotibalakeni mu moki, te wiho winge windjei lainde. inga moto mwesi abala moki, libalano e wawa eti ndondo e inde. 16Laate wiho djinge edjei la moki, posa dja wenge, posa e maiso, la elolo e wiho e okaleli, lidjiti atie wawa, kasi lidji la moki. 17Kasi moki mokoeta, la sambo djaho meemene,kasi ongo okokelaka enge ebali Mwengei akokala libela la libela.18Wana wakeke, engele e gboo mumu, la linge liokate ino ate moamaleli o Kilisito ageleli, opoti sikalandjo ngbii la iwo wango wakoamalelaka Kilisito wadji. La eho nde toewi ate edjei engele e gboo. 19Wapumbiaka ndondo esu, kasi watidjakali wato wasu, laate inga wadjakali wango wasu nda watikalali mongindji la iso. Kaiko wapumbali la oenesi la hoho ate te iwo kpaa nde wadjei wato wasu.20Aseko ino wango wamunolami maita masatu, odjeini ino kpaa la akili. 21Odhingi iyodhingelini ino, eti ate otiyeweni meemene, kasi laate oyewini eho, pe laate moleho te mokeke etilongwaka la meemene.22Ndai odjei moto o moleho, inga te ongo okotonaka ondimi ate Yesu adjei kilisito? Inde ongo mwamaleli e kilisito, moto ongo okowunganaka wawa la monga monde. 23Moto ongo okowungana monga awungani wawa. Moto ongo omogemei monga adjei pe la wawa.24Nde ino, enge eokalini ino tee la lipotele eyabate ndondo e ino. Inga linge liokali ino tee la lipotele eyabati ndondo e ino, ino pe okotikalani la limbutekele mongindji ndondo e mana pe ndondo e wawa. 25Aseko ema eunanate enge inde amene atowunelate edjei mokalo mungo moti la gbo. 26Iyoodingelini ino dji sambo la loyi e wato wango wakolukaka ookosakoli.27Nde ino, maita mango inde aobatalini ino eyabati ndondo enu, pe otini la posa ate mwesi aotiesakoleni. Kasi nda maita mango inde abatali ekootiesakolakani la sambo kpaa, pe edjei meemene pe eti ekosako, pe ndenge saa eotiesakolini, tikalani limbutukele mongindji la inde. 28La eho sikandjo, wana wa keke, tikalani limbutukele ndondo e inde, laate, ango ekwenene inde, toase la hoho pe la meemene, pe otitile la soni lihele lande ango ekodja inde. 29Inga oyewini ate edjei meemene, okoyewakani ate moto kpaa ongo okokelaka sambo ndamu awotani la inde.

Chapter 3  
1Denga nda ndenge e libalano linge litohekeli wawa, laate iso towelane wana wa Mwengei; mpe iso todjéi ndjongo. Eho enge moki etitoyewaka, laate etimoyewe pe inde.2Wamaangbasu wa libalano, sikasikandjo, todjéi wana wa Mwengei, kasi ndenge enge ekodjaa iso enenekiyo la hoho. Ndjongo iso toyewi ate ango ekoenene inde iso tokodja ndenge kikima lainde; late tokomoene ndenge edjei inde.3Moto kpaa odjei awungo lomungo ayawongele ndenge kikima nda moto oho alangi.4Moto kpaa ongo okokelaka obe akobukaka pe pui, laate obe edjei obuki pui.5Wewini ate Kilisito aeneneli laate alongose obe wosu, inde ati la obe ndondo ende.6Moto kpàa ongo oboliani la inde ebete ekikima atikelaka obe; moto tweti ongo okokelaka obe amoenate, te omoyewi.7Ino wana wakeke, moto atiokoseni, moto ongo okelaka sambo ndamu adjéi moto molamu, ndenge kikima inde pe adjei moto molamu. 8Moto ongo okokelaka obe adjéi mana mondjili, laate mondjili akokelaka obe te la lipoteli. Edjei la gbondo eho nde eho mana o Mwengei eneneli la hoho; laate abukakole tomo dja mondjili.9Moto kpaa ongo owotami la Mwengei atikelaka obe, laate momboto monde moyabati ndondo e moto oho, mpe atikelaka obe, laate inde awotami la Mwengéi.10La ndjongo wana wa Mwengéi la wana wa mondjili wakoyewanaka la lu loyi: Moto kpaa ongo otikelaka sambo ndamu alongoyiti atie Mwengei, ndenge kikima la moto ongo omobaliti maanango.11Laate ehele edjei mboli e okali ino tee la lipotele: Ewongi ate iso amene tobalane.12Eti nda Kaina, ongo olongwali atie moto mobe mpe amolali manango. Nda loyi e molali inde? Laate sambo djande amene edjakali mbe, kasi enge e maanango edjakali sambo ndamu.13Otikamweni, wamana ima, inga moki e kootonakani.14Toyewi ate tolongoyi la logo to wumia la mokalo, laate tobali wino wasu. Moto ongo otibalaka adjei la logo.15Moto ongo omotoni maanango adjei mooli, alidji oyewini ate mooli toeti mokalo mo libela modjei la inde.16La lu loyi nde toyewi libalano, ndenge Kilisito ahekeli mokalo monde la iso; iso mpe, tokoki ohi mokalo mosu la wino wasu.17Inga moto kpaa ongo odjei la wiho wa mu moki, aenia mino onde la otundake, ahelia motema, nda ndenge libalano e Mwengei edjei la inde?18Wana wakeke, totibale la oasi pe la olemu, kasi la tomo pe la o meemene.19La eho nde tokoyewa ate tolongoyi la o meemene, tokogemeika mitema masu liwoso lande.20Laate inga motema mosu motolumba Mwengei adjei mosungu oeti motema mosu, ayewi sambo kpaa.21Wamanima e libalano, inga motema mosu motitolumbe, todjei la elikiya atie Mwengei.22Inga tokoongo, inde akotohekela, laate totemeika pui djande, alidji tokokelaka ndenge ebali inde.23Ehele nde edjei mobeko monde: tondime kombo e mana onde Yesu Kilisito, tobalane iso la iso, ndji ndenge atohekeleli iso mobeko.24Ongo oisi mobeko monde akotikalaka la limbutukele mongindji la Mwengei, la loyi luho tokoyewaka ate inde atikali la limbutukele mongindji la iso ndondo e elimo atohekeli.

Chapter 4  
1Wamanaima wa libalano, otindjimakeni elimo kpaa, kasi mekakani elimo eho la oyewi inga wadjei wa Mwengei, kasi mekekeni maloba maho la oenesi inga elongoyi pendja atie inde, laate ngbii e watiesakoli wa moleho wapumbiga la moki. 2Yewani liloba e elimo elongoyi atie Mwengei la lu loyi: Elimo kpaa enge ekondjimisaka Yesu Kilisito ate adjali la wenge e mwini elongoyi atie Mwengei. 3Kasi elimo kpaa enge etiganaka Yesu, etilongwe atie Mwengei. Eho edjei elimo e moyamaleli mo Kilisito enge eokalini ino ate ageleli, pe sikalandjo edjiga la moki.4Ino wana wakeke, olongoyini atie Mwengei , pe olongini wango wato, laate moto ongo odjei la oboliani mongindji la ino aeti moto ongo odjei la oboliani mongindji la moki. 5Iwo walongoyi la moki; eho enge wakoasaka sambo djinge elongoyi la moki pe moki mokwaokaka. 6Iso tolongoyi atie Mwengei. Moto ongo ototi oyewi e Mwengei akotookaka; moto ongo alongoyiti atie Mwengei atitookaka. Edjei la ndenge eho nde tokoyewaka elimo e meemene la e limo e liwunga.7Wamanima wa libalano, tobalane iso la iso, laate libalano elongoyi atie Mwengei, pe moto kpaa ongo akobalaka, awotami la Mwengei pe ayewi Mwengei. 8Moto ongo otibalaka amoyewiti Mwengei laate Mwngei adjei libalano.9La lu loyi nde libalano la Mwengei eenisani la hoho la iso, laate Mwengei atomali la moki mana onde saa mwesi ongo owotamali laate iso tokoke ototi mokalo la mboka ende. 10Libalano laho, eti ate iso nde tomobalali Mwengei, kaiko nde ate inde moto otobalali iso pe amotomali mana onde adje likawo la odhihi masumu masu.11Wamanaima wa libalano, inga edja ndenge eho nde Mwengei atobalali iso, iso amene pe tokoki obalani. 12Moto tweti atimoeneli Mwengei. Inga tobalana iso la iso, Mwengei ayabati la iso pe libalano la inde lilamu eengi la iso. 13Tokoyewaka ate toyabati la inde pe inde ayabati pe la iso laate atohekeli elimo e inde. 14Iso amene toeni pe togemei ate wawa amotomi mana nda mokalesi e moki.15Moto kpaa ongo okoasa la hoho ate Yesu adjei mana o Mwengei, Mwengei ayabati la inde, pe inde la Mwengei. 16Pe iso amene toyewi pe togemei libalano linge Mwengei adjei la eho atie iso. Mwengei adjei libalano, pe moto ongo ayabati la libalano, ayabati la Mwengei, pe Mwengei la inde.17Libalano ewumi eengake atie iso la ndenge ehele, ate iso toase la hoho pe la omeemene lisio la osambisi laate ndenge ohongo moto adjei, iso pe todjei ndjongo la mu moki. 18Ndondo e libalano owangi etidjaka, kaikonde libalano liengake ekoumbaka la owangi, laate owangi ekobataka ohiani. Moto ongo odjei ndondo e owangi, libalano lande liengakiyo.19Nde iso, tokomobalaka laate inde koto atobalali liwoso. 20Inga moto aasa ate: Ikomobalaka Mwengei, kaikonde atimobalaka miino onde, adjei moto o moleho. Laate moto ongo otimobalaka maanango, ongo omoeni inde, aengiti omobali Mwengei, ongo otimoeneke inde. 21Pe tototi pui ehele atie inde, ate moto ongo okomobalaka Mwengei akomobala pe miino onde.

Chapter 5  
1Moto kpaa ongo okondima ate Yesu adjei Kilisito awotomi la Mwengei, pe la moto kpaa ongo okomobalaka wawa, akomobala pe mana. 2Toyewi ate tobali wana wa Mwnggei: ango ekomobalaka iso Mwengei la okeleli pui djande. 3Laate libalano e Mwengei einei ndjo: ate totemeyake pui djande. Kaiko pui djande wolititi.4Laate ema kpaa ewotami la Mwengei, ekolongaka moki. Pe libalano linge lilongi moki eho lele, ogemei wosu. 5Ndai ongo olongi moki? Inga etidje moto ongo okogemeyaka ate Yesu adjei mana o Mwengei.6Edjei inde, Yesu kilisito, ongo odjali la ligamesi e malia pa la makila, etidje saa la malia pamba, kasi la malia pe la makila. Pe edjei elimo nde ekohaka litatoli, laate elimo adjei meemene. 7Laate wiho wisato nde wikohaka litatoli. 8Elimo la malia pe makila, pe eho kpaa isato edjei la ookani.9Inga tokoyambaka litatoli linge wato wakohaka, litatoli likinge Mwengei akohaka eyeti, laate edjei litatoli la Mwengei linge liasi inde la loyi e mana onde. 10Moto ongo okogemeyaka mano o Mwengei atoti litatoli la inde amene. Moto ongo otigemeyaka Mwengei amowumesi moto o moleho, laate atigemeye litatoli linge lihami, enge Mwengei ongo odjei motatoli, ahi la mana onde.11Denga litatoli laho: Mwengei atohekeli iso mokalo mo libela, pe mokalo moho modjei ndondo e mana onde. 12Moto ongo odjei la mana adjei la mokalo moho. Moto ongo oti la mana o Mwengei ati la mokalo moho.13Iyodhingelini sambo djaho laate oyeweni ate odjeini la mokalo mo libela, ino wango wakogemeyaka kombo e mana o Mwengei. 14Tokomobatelaka motema la lu loyi ndjo: inga toongo ema la ndenge ebali iso, akotooka. 15Inga toyewa ate akotooka la ema kpaa enge tokoongoko, toyewi ate tokotota wiho waho enge eongani laate tomoongi eho.16Inga moto aenia manango akokelaka lisumu linge litikpalaka la logo, akoongo, pe Mwengei akomoha manango mokalo. Ikoasaka ahala la wango wakokelaka lisumu linge litikpalaka la logo. Edejei la lisumu linge likokpalaka la logo, eti enge lisumu nde ikoasaka ate oyakongeni. 17Sambo kpaa edjangi omeemene edjei lisumu, kasi edjei la lisumu linge litikpalaka la logo.18Toyewi kpaa ate moto ongo owotami la Mwengei atikelaka lisumu, kasi ongo owotami la Mwengei akoyabanyaka inde amene pe obe etimopoto. 19Toyewi ate tolongoyi atie Mwengei, kaiko moki kpaa modjei sese e okulu e mbe.20 Toyewi alidji at mana o Mwengei adji, atohia iso akili laate toyewe moto o meemene. Pe todjei la limbutukele mongindji la moto oho o meemene, la mboka e mana onde Yesu Kilisito. Inde ongo Mwengei o meemene pe mokalo mo libela. 21Wana, wakani la wilima.

## 2 John

Chapter 1  
1Eloko atie moli ongo aononi pe atie wana wande, enge e koyemeleka mbai meemene, te ndji mbai amene, kasi la wango kpaa wayewi meemene, 2la o meemene enge eyabati ndondo esu, pe ekoyabata la iso libela la libela. 3Logoo wosungu ekodja mongindji la iso, la motema magba la logoo e Mengei wawa pe la Yesu Kilisito mana o wawa mongindji la o meemene pe la libalano.4Idjei la mwemu ngbii, laate iyeni wadji wana wa owe wakosombaka ndondo e meemene, ndji ndenge tototali pui atie Wawa. 5Ndjongo sikalandjo, moli, ikoongoko la owe, nda moto ongo otiodhingelaka pui e poli, kasi enge etotali iso tee la lipotele ate tobalane. 6Pe dhenda enge libalano eyinei, tosombake ndenge pui djande e oongi. Dhenda pui eho, ndenge saa e ookali ino tee la lipotele ate, osombi ndji ndondo eho.7Laate ngbi e wato wa moleho wapumbi ndondo e moki, wato wango watitiesakolaka ate Yesu Kilisito adjali la mweni. Inde ongo moto o ekosako pe mwaamaleli e Kilisito. 8Kebani ino la ino, laate otiwungeseni pukapuka e otomo ekelali, iso kasi totote liputi kpaa.9Moto kpaa ongo oki lihele pe atikaliti ndondo e litiesakoli e Kilisito, ati la Mwengei. Moto ongo okowumwaka ndondo e litiesakoli luho, inde ongo odjei la Wawa pe la Mana. 10Inga moto adja atie ino pe akpaliti ma matiesakoli, otimoyambakeni pe otimohakeni mobale. 11Laate moto ongo omohekeli mobale, ayakpuliga la sambo djande mbe.12Te ndenge edjei mbai la sambo ngbii e odhingeli ino, ibaliti odhingi uho la okpengbeite pe la malia ma masia, kasi ikounaka ate idje atie ino laate tosolole maiso la maiso, laate mwemu munu motume mekee. 13Wana wa maangua, moli ongo oononi, wa otomeli mobale.

## 3 John

Chapter 1  
1Gala, atie Gaius, ongo omobali mbai la omemene. 2Manima o libalano ikoyakongoko la owe ate odje olamu la sambo kpaa odje koto la wenge olamu ndenge molimo mo owe modjei. 3Idjei la oteteli ango wamana ima wadjali koto watotololi la omeemene wungu wodjei owe la eho, ndenge ekoasaka owe osombi ndondo e omeemene. 4Iti la ohemeli sungu. la ooki wana wambai wakosombaka ndondo e omemene.5Mobalani molamu, okokelaka otomo womeemene la djinge kpaa ekokelaka owe la kole e wamanima, inga te wadjei wadjidji. 6Wango wawaewesia libalano wowe, sika ebete em onguta e Mwengei okokela olamu la odjui otomu e okendo mou la ndenge ndamu e Mwengei. 7Alikambo la Yesu Kilisito ase waki wadjangia odjwi ema teeti la mawo ma wapagano. 8Eengi la iso oyambi wato wa ndenge eho, towume wiino e otomo ndondo e meemene.9Idhingeli lingomba ma loyi, ase Diotelepe, ongo obali odji liwoso la iwo atitoyambe. 10Woni inga abali ate owene: ikowela la sambo djinge wakokelaka. enge widengi iso. wato waminga owongeli enge ewaemelesiti le hoo etidjwa wa manango.11Manaima, otitutiane asa mbo ,mbé, kelandi olamu moto ongo akokelaka olamu adjéi Mwengéi, ongo akokelaka obé atimoene Mwengéi.12Wato kpà asé mèmene ehoo amene ekohekela eyaseli olamu, a moki mo Demotroce, iso pe tomowongoseli pe la hoasi asi asé oyewi até eyasani wosu édjéi olamu.13Ikodja la sambo ngbi la odingi asé ikokiti okeli ehoo la olimi la odingi. 14Imungolia até iyonene sikandjo, asé tokowasela monoko la monoko. 15Ate logo odjei la owe. Wino wa owe waoekili mbaa. hekelali wino wa owe, moesi la weeti.

## Jude

Chapter 1  
1Yuda, motuke mo Yesu kilisto, monango o Yakobo, atie wato wango wawelami; wango wadjei wamanima e libalano la ookani e Mwengei wawa, pe waisami la Yesu kilisto: 2Magba la logoo la libalano etetele mbala la mbala!3Wamanima wa libalano, te ndenge ekokelaka mbai mohandjia kpaa laate iyodhingeleni la mokalo enge edjei iso kpaa la eho, iyeni ate edjei la gbondo o odhingeli la o otetelesini ate osaneni kindo e ogemei enge ehamate la wasatu mbala kikima. 4Ikeli ndjongo, edjei laate weeti wato wayalingesi ndondo enu la mamungo mbe, wango wadhingo eenanali tee la gala ate wakotota ehele osambesi, wato waanngo wakomodhendeaka Mwengei, wango wakokukolaka olamu osungo e Mwengei osu la esumbeli mbe pe wakomowunganaka Mwengei, mwalimo moikima, pe likumu lasu Yesu Kilisito.5Ibali oowongoleli ino, te oyewini dji sambo, ate Mwengei, mbuse okalesi wato la owapumbesi la moki mo Ezipito, mbuse awolesia wato wango watieneseli ogemei. 6Mpe waahumbua wango watiisali eholo ewu e lipotele, kasi wadheli eholo ewu amene eyabatake, awanangi la mikulu ma libela la ebete e molili la olambeli osambesami wo lisio lisungu.7 Ndenge kikima Sodoma la Gomola la miki misukami la djaho, wago wayahekeleli la wondumba nda iwo la olangali la djeeti wikelamu, wahami atie iso nda ndakisa pe wakotota etumbu e misa ma libela. 8Ndji ndjongo, wango wato pe nda eyahi iwo la wasaki, wakobitesaka wenge la mweni pe odhendei wotata la owatangakoli wato wa mwemu.9Kaiko nde ango Mikayele, ahumwa likumu, adjakali la minga la etota pe adjakali oswameli la loyi e wenge e Moize, atimekali omokwesi la loyi la maloba ma wiliko, kasi aasali ate: Mwengei inde amene aopamele. 10Inga te ndjongo, wato waho wakoasaka obe la sambo kpaa watiyewe, kasi wambo kpaa djinge wahelate gbondo saa ndjongo, nda wanama edjangi akili, ndondo e sambo djaho wakoyabumakolaka iwo amene. 11Magba la iwo! laate wabilei mboka e kaina, pe wayalumbi la mboka ewusake e Balaama la oluki liputi, pe wagwi la maloba mayamalelake e Kola.12Iwo wadjei mabukeli enge iyaisi ndondo e malia la wayenga djanu dja mwemu ango ekolakaka iwo yenga mongindji la ino. Wayengemeni la mapata mango matidjimbisaka ewongo. Edjei mapata madjangi malia, enge ekokeke iyati la iyati la ehoho, mite ma engele egbo e otone; kasi edjangi pukapuka, egwi mbala iyale, ebukwami, 13Mbonge ebe e ewale, enge ekowumesaka sambo mbe, wa djai nda miyoto minge mikosombasombaka, enge wayiseli molili mo libela la libela.14Moto o sambo e liwota enge epoti la Adama, inde Enoka atiesakolali pe la gbondo ewu, engele aasali ate: Dhenda Likumu ageleli la wibiba wande esatu; 15La oteni sambo e wato kpaa, pe okwesi wango kpaa wakomodhendjiaka Mwengei la tomo djau kpaa e dhendjiake Mwengei enge ekelali iwo la ndenge e omodhendei Mwengei, pe la sambo kpaa ekondjosake wato wabe, wango wakomodhendjiaka Mwengei, waasali la gbondo e inde. 16Edjei wato wango wakondungwanaka, wato wango wakoyasumbuaka la mokalo mowu, wakotutiaka posa djawu, wakopumbisaka sambo dja ogeno, wakoganaka wato laate waluke liputi lawu amene.17Kasi iwo, wamanima wa libalano, mungolani alidji maloba mango watutiani wa Likumu lasu Yesu waasali liwoso; 18ndenge wadjakali oasi la ino ate: La masio ma gboo waseki wakodja, wango wakobilia wa posa ewu e sambo edhendiake Mwengei. 19Iwo wadjei wato wango wakolingesaka okawani, wato wa wenge, wango wadjanga elimo.20Kasi ino, wamanima, wa libalano, ango ekoasonaka ino likolo la ogemei enu enge eeti osatu, pe nda edjei ino owatati la elimo satu. 21Tikalani ndondo e libalano e Mwengei, ango ekolambelaka ino motema magba e Likumu lasu Yesu Kilisito la mokalo mo libela.22Wato wango wadjei la kokia wayokelani magba; 23Wakalesani pe walokwesani la misa. Kasi djakani owaenelesi weeti motema magba, kelani ndjongo la owangi, ango ekoinaka ino te esindje e ndondo, enge wenge ebati litono.24Kaikonde etie inde ongo oengi obanyei ino laate otisakeleni pe omalesi ino odjangi litono liwoso la otwa wonde e libalano lisungu. 25Atie Mwengei inde amene mokalesi mosu la mboka e Yesu Kilisito Likumu lasu, kembo, osungu, okulu la okumu edjei seko la wiengele kpaa enge eeta pe sikala pe la wiengele kpaa seko. Amina.

## Revelation

Chapter 1  
1Ehele edjei eeneseli e Yesu Kilisityo enge Mwengei amohali inde la oenesi tuke djande sambo djinnge iengali okelani mbuse e ma engele keke. Amotomali ahumbwa onde, koto la mboka ende aenesali eho la wilembo atie motuke monde Yoani, 2ongo ototololi la kole e engbundu enge Mwengei ahali koto la kole e litotoli linge lihali Yesu Kilisito, la sambo djinge kpaa ieneli inde. 3Mwemu la moto ongo okotangaka la moli mo pamake koto la ongo okookaka sambo e ehele Buku e sakweli, koto la ongo okotemeiyaka sambo djinge idhingani ndondo, laate engele enge ebatana eumia ahue.4Yoani atie e masambo sambo mango madjei la moki mo Azia: Ngolu la logoo edje la ino enge elongoyi atie ongo odjei koto ongo odjaakate, koto ongo ogeleli, atie milimo sambo minge midjei liwoso la ngbelengo ende e okumu, 5koto la Yesu Kilisito mototoli mo meemene, Mana o poo koto moto o poo ongo obasali, koto likumu e okumu wo mbume. Inde ongo otobali koto otolongosi iso ndondo e masumu masu la makila mande 6inde ongo otoumesi iso makumu, wanganga-Mwengei la kole e Mwengei onde koto Sango inde Yesu adje la otwa libela la libela. Amen.7Dhenga, ageleli ongo la mapata, liso kpaa likomoene, te wango wamoolali, la wango wamomaali likonga, maliye kpaa dja mbume wakoyabanya la odjidji la kole ende. Ndjongo. Amen.8Likumu Mwengei aasia ate, ''Idjei Alapa koto Omega,'' ongo odjéi, ongo adjaakali koto ongo okodjaa, Mokondji e okulu kpaa.9Mbai, Yoani magbanu ndondo e odjidji la okumu la okandi motema mongindji la ino ebete eikima la Yesu. Wakpalali mbai la esi enge eweli iwo patimosi la kole e engbundu e Mwengei la omototoli Yesu. 10Itotanali la elimo wuse e Likumu iokali mbuse e mbai moli motetelake nda kelelo.11Mokoasaka ate ''Djinge sambo ikoeneke owe dhinga djaho la buku koto toma djaho ndondo e masambo sambo-ongo la Epeso ,Sumuluna, Pelagame Tiatila,la Salada,Piladelepia koto Laodikia.''12Iyakalambali la oewi nda moli mungo modjaakali oaseli mbai. Mbuse e mbai oyakalambi ienia yaamalelo e matambe sambo ma wolo. 13la odja e yamaaleselo wa matambe sambo ma wolo imoenia moto mwesi ongo okuani la Mana o Moto akpali lobe, ayanangi litambala e wolo la mokpoto.14Moto monde to sue djande idjaali buluu nda mapata mabubake-maiso mande nda ligbagba e misa. 15Ihoteli wande nda motako molangake engele ekokalaka eho ndondo e ligbagba e misa, moli monde nda modudu mo malia masungu makohumbaka. 16La ewo ende e lilome aiki Minoto sambo, adjaaki opumbesi kpoka enge ewoti wiati kpaa la monoko monde, mbanda ende ekobataka nda wuse.17Ango emoenia mbai, ikpia la makolo mande nda moto mogbaake. Abatelia mbai ewo ende e lilome la oasi ate, ''Otiwange. Idjei moto o poo koto o gboo 18moto o mokalo, igbali dhenga idjei la mokalo la masio madjangi gbo. Iyiki mapungola ma logo e mbila.19Dhinga djinge sambo ieni owe djinge idjei koto djinge ikouma mbuse.20Maisani dja minoto sambo minge mieni owe ma ewo ende e lilome koto wiyamaleselo wa matambe sambo ma wolo: Minoto Sambo milimboli nda tuke djande Sambo ndondo e masambo saambo koto wiyamaleselo wa matambe sambo einei mangomba Sambo.''

Chapter 2  
1Modhingela ahumbwa e lingomba la Epeso: 'Dhenga sambo iyaasi moto ongo oheli minoto sambo la ewo ende e lilome ongo okosombaka awodja e iyamaleselo wa matambe sambo ma wolo. 2iyewi sambo dja owe la tomo dja owe la okandi motema mo owe. Iyewi ate otiwakandelaka wato wabe motema. Owameki wango wadjaki oyaenesi nda watutiani kaikoase wati watutiani, oeni koto ate wadjei wato wa moleho.3Okandi motema koto oeni odjidji la kole e kombo e mbai, koto otiadheelali. 4Ase sambo djinge iwoeni obe sa ndenge edheyi owe libalano la owe e poo. 5Mungola ebete enge ekpali owe kukola motema mo owe koto wongwanela tomo dja owe dja poo. Inga te ndjongo ikodja galagala ilongose emaleselo e lotambe e owe la ebete eho inga otikukole motema.6Denga ema enge edjei owe la eho: Okotonaka tomo dja lingomba e Nikolausi djinge mbai koto ikotonaka.7Ongo odjei la matoi aoke sambo djinge ikoasaka elimo la mangomba. Ongo okolonga ikomohekele alake pukapuka e mote mo mokalo mungo modjei la Paladiso e Mwengei.''8Modhingela ahumbwa e lingomba e Similuna: Dhenga sambo iyaasi moto o poo koto o gboo, ongo ogbaali koto owongoiya la mokalo: 9Iyewi tomo dja owe, odjidji wa owe, otundake wa owe kaikoase odjei la ogumake. Iyewi wiliko e wato wango wakoasaka ate wadjei Wayuda, kaikoase wati Wayuda. Wadjei nde sinagoga e Etota.10Otiwangake sambo djinge ikoene owe odjidji. Dhenga! Djabulu akowahelesa weeti wato ndondo enu la woyogo laate ino omekeneni koto okototani masio liomu ma magba. Amala ngbii tee la logo, ikohekele lingboka e mokalo. 11Ongo odjei la matoi aoke djinge sambo ikoasaka elimo la mangomba: Ongo okolonga atiene odjidji wo logo wungo wo wale.''12Modhingela ahumbwa e lingomba e Pelegame: Denga sambo djinge iyasi moto ongo oiki kpoka enge ewoti ngambo kpaa iyale: 13Mbai iyewi ebete enge ekoyabataka owe, iyewi ate edjei eyabatelo e djabulu. Ase ohelani la kombo e mbai koto owunganiti ogemei atie mbai, inga te la masio mango Atipasi, mototoli mo mbai, ongo omoolali iwo liwoso lanu, ebete eyabati Djabulu.14Ase iyoto la obe e dji sambo: Odjei la wato wango wagemei matiesakoli ma Balama ongo omotomate Balaka abate ema esakelake liwosa la wana wa Isalayele laate walake nama djinge wihekelani mbeka la wilima koto wakele oseka. 15Ndenge kikima la owe koto odjei la wato wango wabaliti odhei matiesakoli e ma lingomba e Nikolanusi.16Eho lenge kukola motema mo owe. Inga otikele ndjongo, ikodjaaka galagala, ikosana la iwo kindo e kpoka e ndai e monoko mo mbai.17Moto ongo odjei la matoi aoke sambo djinge ikoasaka elimo la mangomba. Ongo okolonga, ikomohekele ndambo e mana enge eisani koto ikomohekele libukeli libubake koto la libukeli laho kombo eesi eholi edhingani enge moto te moikima ayewiti, longosa ndji moto ongo ototi eho.''18Modhingela ahumbwa e lingomba la Tiatila: Monga Mwengei, ongo odjei la maiso nda lolemo o misa, koto makolo mande nda motako molangi aasi dji sambo: 19Iyewi sambo dja owe, koto libalano la owe koto ogemei wa owe koto otomo wa owe koto edjeeli e owe enangake motema, iyewi koto ate sambo djinge ikokelaka owe sikandjo idjei ngbii oyeti djinge dja poo.20Ase djinge ieni mbai obe etie owe: Omodheeli Zezabele, oholo moli ongo oyaumesi motiesakoli. Akotiesakolaka koto akowungesaka tuke dja mbai laate wakele oseka koto walake wilaka winge wihekelani mbeka e wilima. 21Mbai imohekeleli engele laate akukole motema, ase atibalaka okukoli motema ate adhe oseka wonde.22Dhenga! Etikali ma keke imolumbe la epe e ekoni, koto iyokese wango wakokelaka eteba la inde odjidji, inga watikukole motema ate wadhee tomo djande.23Ikowaola wana wande la odjidji wo logo, mangomba kpaa makoewa ate idjei ongo okodhendaka ndondolindo la mitema. Ikoputa moto la moto la tomo djande.24Ase ikoasaka ndjongo atie wadji wanu wango wadjei la Tiatila, wango wagemeiti matiesakoli maho, wango waewiti olindake o Djabulu, ndenge iwo amene wakoasaka ate, 'itiotaliani meeti mikpali.' 25Sa nde, enge edjei ino la eho, heleni eho olamu tee ekodja mbai.26La ongo okolonga koto la ongo okela tomo dja mbai tee la gboo, ikomoha okumu likolo la miki kpaa. 27Akosombesa wato la motongo monde mo ebende, wakoyandjana nda teni e mbume, ndenge mbai koto itotali okumu atie Wawa o mbai.28Mbai ikomohekele monoto mo boo. 29Ongo odjei la matoi aoke sambo djinge elimo ekoasaka la mangomba.'''

Chapter 3  
1Modhingela ahumbwa e lingomba e Salade: Dhenga sambo djinge iyasi moto ongo odjei la milimo sambo ma Mwengei la minoto sambo. ''Iyewi tomo dja owe. oewani ate odjei la mokalo, kaikoase ogbala. 2Huaka koto ehekele mogalia la wihoo winge witikali winge wiumali ahue e logo, laate igboti ate otiengese sambo dja owe kpaa liwoso la Mwengei o mbai.3Mungola engele kpaa ndenge ekondji owe koto ndenge eoki owe koto djaaka ndji obanyei eho koto kukola motema. Inga otisuswe, ikodja nda iwa, koto otiewa te ma keke engele enge ekoopumbela mbai. 4Sikandjo ongo la moki mo Salade odjei la wato wango watiumesali wisindje wau wa mokpoto onalili, wakosomba mongindji la mbai la wisindje winge wibubi, laate waongi la eho.5Ongo okolonga akokpala wisindje wibubake, itilongosa kombo ende la buku e mokalo, ikoasa kombo ende liwoso la wawa la waahumbwa wande. 6Ongo odjei la matoyi aoke sambo djinge ikoasaka elimo la mangomba.''7''Modhingela ahumbwa e lingomba e Piladelepi: Dhenga enge eyasi Moto ongo odjei Mosatu-ongo okoasaka meemene, ongo odjei la pungola e Davidi, ongo okodhuholaka koto moto toeti akoenga onangi. 8'''Iewi tomo dja owe. Dhenga, ibati liwoso la owe modhuhe moluhuani enge moto toeti akoenga odhihi, laate odjei la okulu makeke koto obanyei engbundu e mbai koto owunganiti kombo e mbai.9Dhenga! Ikohekele wato wa sinagoga e etota wango wakoasaka ate wadjei Wayuda, kaikoase wati Wayuda-ase akokosaka, ikokela ate wadje oyaimbi la makolo ma owe koto ikokela ate waewe ate mbai iyobali. 10Nda ebanyei owe engbundu enge eokali owe la kole e edjeeli e mbai e nangake motema, mbai koto ikoobanya owe la engele emekanake, enge ekodja la mbume kpaa ebete wato wayabati, la omeki wato wango wayabati la mbume. 11Ikodjaaka sikasika ndjo. Hela la oteteli enge edjei owe la eho, laate moto atitote lingboka la owe.12Ongo okolonga ikomobata likule la tepelo e Mwengei o mbai. Atipumba kine aleeti ikodhinga likolo lande kombo e Mwengei koto kombo e moki mo Mwengei o mbai (Yelusalema epoli, enge ekolongwaka la likolo atie Mwengei o mbai koto oyadjimbi), koto kombo e mbai epoli. 13Ongo odjei la matoi aoke sambo ikoasaka elimo la mangomba.'''14Modhingela ahumbwa e lingomba la Laodikia: Dhenga enge easi Amen, mototoli molamu koto omeemene. Lipotele e wokelesani e Mwengei aasi! 15Iyewi tomo dja owe. Iyewi ate oti dee, oheliti koto. Ibalaki odje dee inga pioo. 16Nda edjei owe djongo oti pio oti koto misa mbai ikootohola owe la monoko mo mbai.17Laate owe oasi ate, idjei la okumake koto ipundji ogumake koto iti la posa e ema teeti, ase oewitini ate odjei la moto o ekoni koto moto o magba, moto o otundake, la moto ongo ogwi maiso koto lingbengbele. 18Ikohekeleke owe toli laate osombe edjei mbai wolo wungo wolangesani la misa laate oume moto o ogumake, osombe koto wisindje wibubake laate okpale laate soni e lingbengbele e owe etienene, koto osombe mosisa mo maiso laate omunole la maiso ma owe, djongo okoene.19Ikopamelaka koto ikohaka etumbu la wango kpaa iwabali. Eho lenge nanga motema koto kukola motema. 20Dhenga, mbai iyamali la moluhe ikobingaka kokoko. Inga moto aoka moli mo mbai koto adhuholia moluhe ikolingela la monguta monde koto ikolaka mongindji la inde, inde koto mongindji la mbai.21Ongo okolonga ikomoha mboka ayabate mongindji la mbai la ngbelengo e mbai e okumu ndenge koto mbai ilongali, iyabati koto mongindji la Wawa o mbai la ngbelengo ende e okumu. 22Ongo odjei la matoi aoke sambo ekoasaka elimo e mangomba.'''

Chapter 4  
1Mbuse eho, mbai idhengakali iyenia maluhe modhukoania ongo likolo. Moli mo liwoso mungo mookali mbai, nda moli mo kelelo mokaosaka la mbai ate, ''Tela alandjo, okoinia sambo ndjinge ikouma mbuse e masio mango mageleli.'' 2Mbala kikima ihelanali la elimo, dhenga, ngbelengo eesi e okumu e likolo, koto moto mwesi ayabati la ngbelengo eho e okumu. 3Moto ongo oyabatelali adjaali nda libukeli e yasipe koto nda libukeli e motio etanake, koto monama mwesi edjaali olingi ngbelengo eho. Edjaakali nda emelode.4Ngbelengo e okumu tuku iwale la inei elingali ngbelengo e okumu eho, ieneli mbange tuku iwale wayabati. Wakpalali wisindje wibubake, wakpalali mangboka ma wolo la mito mawu. 5Mikalikali la miili la wakake edjaakali opumbi la ngbelengo eho e okumu, koto matambe sambo e misa edjaakali ololi liwoso la ngbelengo eho e okumu, matambe maho mainyei milimo sambo e Mwengei.6Liwoso e ngbelengo e okumu eho edjei la ewale eengani la malia mango maanangi libukeli. Awodja koto la kelekele e ngbelengo e okumu eho wikelamu winei e mokalo winge witumi la maiso liwoso koto la mbuse.7Ekelamu e liwoso e mokalo edjei nda simba, ekelamu ewale edjaali nda mana o ngombe opele, ekelamu esato edjakali nda moto o moki, ekelamu onei adjakali nda ndjio enge ekohumbwaka.8Wikelamu wiho inei, widjei la mapapu motoba motoba, witumi la maiso wenge kpaa koto la ndondo. Koto witihomaka, likolo la wuse ndji oasi, ''Mosatu, mosatu, mosatu Likumu Mwengei e okulu kpaa ongo odjaali odjei koto ogeleli.''9Engele kpaa wikelamu e mokalo wikohekeleke otwa la mogano la pambo atie Ongo oyabati la ngbelengo e okumu, ongo odjei la mokalo libela la libela, 10djinge mbange tuku iwale la inei wakoyaimbaka liwoso la Ongo oyabati la ngbelengo e okumu, wakolumbaka mangboka mawu liwoso la ngbelengo e okumu, wakoasaka, 11''Owe oengi, Likumu lasu koto Mwengei osu, owe mosatu, tota otwa, mogano la okulu, laate okelali wihoo kpaa alidji la mwano mo owe wihoo kpaa wikelani koto widjei.''

Chapter 5  
1Mbuse eho iyenia la ewo e lilome e ongo oyabati la ngbelengo e okumu aiki Buku esi edjei la madhingo ndondo koto sa, winangani la wilembo sambo.2Imoenia koto ahumbwa mwesi motetelake akolumbolaka la moli motetelake, ''Ndai owongi odhukoli buku la otokoli wilembo waho?''3Moto te mokikima ongo likolo, te ahaka la mbume te sese e mbume, aengali adhuholi buku inga te odhengi. 4Mbai idjaakali oleli ngbii la ebili ate moto te moikima ationgoli odhuholi buku inga te odhengi eho. 5Mwesi o mbange aaselia mbai, ''Dhee ilelo. Dhenga! Simba e etondo e Yuda, mondjili mo Dawidi, inde olongi odhukoli buku eho koto obuki wilembo waho sambo.''6Iyenia awodja e ngbelengo e okumu koto wikelamu inei wa mokalo koto awodja e mbange, mana o meme ayamali nda ahani la mbeka. Adjaali la ndjeka sambo, la maiso sambo, djinge idjei milimo sambo minge mitomani la mbume kpaa. 7Akadjia, atotia buku la ewo e lilome e ongo oyabati la ngbelengo e okumu.8Ango etotia inde buku, wikelamu inei e mokalo koto mbange tuku iwale la inei wayaimbali liwoso e mana o meme. Mwesi la mwesi ewu aikali mote la kopo e wolo etumi la malasi, djinge idjei mayakongi ma wasatu.9Walembali lembo epoli: ''Owongi la ototi buku la otokoli wilembo waho sambo. Laate oolanali koto la makila ma owe osombelali Mwengei wato e maliye kpaa koto la miki kpaa koto la witondo kpaa. 10Owaumesia iwo makumu koto wanganga-Mwengei la kole e Mwengei, koto wakokondja mbume.''11Idengakali koto iyokia moli mwesi e ebiba e waahumbwa wango wadjaki la lisuka suka e ngbelengo e okumu koto wikelamu inei e mokalo koto la mbange, motango mowu modjaali miliade la milaide, koto la koto. 12Wadjaki oasi la moli mopamake, ''Mana o meme ongo oolanali, awongi ototi okulu, ogumake, kandela, otetelake, otwa la pambo.''13Wikelamu winge widjei ongo likolo, koto la mbume, koto sese e mbume, ndondo e ewale, koto wihoo kpaa winge widjei ndondo eho, ekoasaka ate, ''La ongo oyabati la ngbelengo e okumu koto la Mana o meme lipamboli koto mogano koo otwa koto otetelake edje libela la libela.'' 14Wikalamu waho inei e mokalo easali ate, ''amen! Mbange wayaimbali, wayakongali.

Chapter 6  
1Mbai idhengakali, iyenia mana o meme adhuholia elombo esi ndondo e wilembo sambo, iokia mwesi o wikelamu eho inei e mokalo easia la moli nda mo ngombe ate, ''Djaka.'' 2Mbai idhengakali, ienia punda bubake koto la Moto ongo odjakali likolo laho adjakali la otolo. Wamohali lingboka, apumali akolongaka koto la olongi tee gboo.3Ango edhuholia inde elembo ewale, iokia ekelamu ewale e mokalo easia ate, ''Djaka!'' 4Punda tanake epumbali, wahali Moto ongo odjakali likolo lande mboka elongosake logoo la mbume laate wato waene. Wamohali kpoka esi esungu.5Ango edukolia Mana o meme elembo enge esato, Iokia ekelamu esato e mokalo easia ate, ''Djaka!'' Idhendali, ienia punda esi eindake, ongo odjakali likolo laho wamohekelia emekeli oliti la ewo ende. 6Mbai iokia nda moli ndondo e wikelamu inei e mokalo easia, ''Oliti esi e opunga la lopata wesei, koto oliti isato e ologa la lopata weesi. Ase otibitese maita la bino.7Ango edhukolia inde elombo enei, iokia ekelamu enei e mokalo easia, ''Djaka.'' 8Mbai idengia, ienia mpunda esi edjei la langi ndenge landenge, ongo odjakali likolo laho wamowelakali ate logo, koto masio ma logo mamobiliakali. Wamohekelia okulu laate aole wato ndambo enei e mbume la mongonga, la gbutu, la pese koto la mbau mbe e mbume.9Ango edhukolia inde elembo etano, ienia sese e etumbeli milimo ma wato wango waolanali la loyi e engbundu e Mwengei koto la otomo etotolake enge edjaakali iwo la eho. 10Wapamali la moli motetelake, ''Tee la nda engele Motiesakoli Mosatu koto Molamu ekoumwa owe osambesi, koto owongweseli wato wango wayabati la mbume obe la kole e makila masu?'' 11Wawahekelali moto mwesi mwesi owu lobe ebubake, wawaselia ate wahome ma keke alidji, tee engele enge motango e wiino wau tuke koto wamangbau wango wadjaki ahue e oolani nda iwo mokoenga.12Mbai idengakali, ango eluholia inde elembo e motoba, mbume kpaa edudumia. wuse woumia pii nda likolo, ndebo kpaa eumia nda makila. 13Minoto ma likolo mikpia la mbume, nda mote mo pigi engele ekoyabandaka eho la ehoho, ekokoesaka wapigi eho enge etaniti. 14Likolo liyawongolia nda ekoimbaka eho litoko, koto wisii la mikoli milongoiya la ebete eho.15Makumu ma mbume, wato wasungu wasungu, makumu ma wasoda, wato wagumake, wato watetelake, tuke, koto wato wa lipanda, wayahisia sese e mawela ma matale koto ma mikoli. 16Wakoasaka ndji la mikoli koto la matale ate, ''Tokpeleni iso toisani iso liwoso la mbanda e ongo oyabati la ngbelengo e okumu koto liwoso la limemu e Mana o meme. 17Wuse wosungu e limemu lande eumia, ndai okokala?''

Chapter 7  
1Mbuse eho ienia waahumbwa wanei wayamali la gboo enei e mbume, wadjaaki oheli wihoho winei e mbume laate etihohe la mbume, te la ewale, te koto la mote. 2Imoenia ahumbwa odji alongoiya la epumbeli e wuse, akotelaka, adjaaki la elembo e Mwengei o mokalo. Apamia la moli motetelake wa waahumbwa wanei wahaani mboka e obitesi mbume la ewale: 3Otikeleni obe la mbume koto te la ewale, koto te la mite , lambelaniyo tee ango ekosesa iso obati tuke wa Mwengei osu wilembo la mbanda ewu.''4Iokali motango mo wango wabatanali elembo koto kama la tuku inei la inei e wango wabatanali wilembo la maliye kpaa e Isalayele. 5La elombo e Yuda koto liomu la iwale e wango watotali elembo, la elombo e Lubeni koto liomu la iwale, la elombo e Gada koto liomu la iwale, 6La elombo e Asele, koto liomu la iwale, la elombo Napitali, koto liomu la iwale, la elombo e Manase, koto liomu la iwale,7La elombo e Simeona, koto liomu la iwale, la elombo e Lebi, koto liomu la iwale, la elombo e Isakala, koto liomu la iwale, 8la elombo e Zabuluni, koto liomu la iwale, la elombo e Edjepu, koto liomu la iwale, la elombo e Bezamina, koto liomu la iwale wango wakondjali elembo.9Mbuse e sambo djaho ieneli mbai, dhenga! Ebiba e wato wango Moto te moikima akoenga otangi motango, walongoyi la miki kpaa, witondo kpaa, minoko kpaa, wayamali liwoso la mana meme, wakpali wisindje wibubake, waheli mangalala la mawo, 10koto waahumbwa kpaa wayamalali kelekele e ngbelengo e okumu koto e mbange koto e wikelamu inei e mokalo, waimbali mbanda sese liwoso la ngbelengo e okumu koto wayakongoli la Mwengei, waasia, ''Mokalo edjei atie Mwengei osu ongo oyabati la ngbelengo koto la mana o meme!''11Waahumbwa kpaa wayamalali kelekele e ngbelengo e okumu koto e mbange koto e wikelamu inei e mokalo, waimbali mbanda la mbume liwoso la ngbelengo e okumu. Wayakongali la Mwengei, 12waasia, ''Amen! Lipamboli, la otwa, la lokenge, la pambo, la mogano, la okulu, la otetelake edje la Mwengei osu libela la libela! Amen!''13Mwesi ndondo e mbange aasia la mbai ate, ''Wango wakpali walobe wibubake, iwo nde wandai, walongoi eni?'' 14Iasaali la inde, ''Likumu, owe oewi,'' Inde andjaselali mbai ate, ''Iwo wadjei wato wango walongoi la odjioji wosungu, wakpoli walobe wau koto waumesia eho ebubake la makila e mana o meme.15Eho lenge, wadjei liwoso e ngbelengo e okumu e Mwengei, wakomokelelaka otomo mosatu likolo la wuse la tepelo ende. La ongo oyabati la ngbelengo e okumu akoanda monguta monde likolo lawu. 16Watioka kine gbutu, watioka ehoha e malia, wuse koto etiwabinga, koto ehela etetelake. 17Laate Mana meme ongo odjei awodja e ngbelengo e okumu akoasombesa tee la moto mo malia ma mokalo, Mwengei akohuhola poo kpaa la maiso mau.

Chapter 8  
1Ango edhukolia inde kpaka esambo, likolo litikalia logoo ahue e esuki eengele kikima. 2Ienia koto waahumbwa sambo wayamali liwoso la Mwengei, wawahali kelelo sambo.3Ahumbwa odji adjaali, ayamalali koto la etumbeli, adjaali la ekeleli e wolo e paka la malasi, wamohali ngbii e paka la malasi la ohekeli eho likao ebete ekikima la oyakongi e wasatu kpaa likolo e etumbeli e wolo enge edjaaki liwoso la ngbelengo e okumu. 4Miliengu ma paka la malasi milongwali la ewo e ahumbwa oho, etelali mboka kikima la oyakongi e wasatu liwoso la Mwengei. 5Ahumbwa oho atotia ekeleli eho e paka la malasi, atumesali eho la ma mdambo e misa e etumbeli eho, wakaki wibingali, miili miokanali, wiseseleki epumbali koto mbume edudumali.6Waahumbwa sambo wango wadjaki la mahili sambo wayawongelali la obomi eho. 7Ongo o liwoso abomia lihili lande, ewongo e malanga ma misa ewanesani la makila, elumbania la mbume,eesi e wisuki isato e mbume elongolali, eesi e wisuku isato e mite elongolia, koto ngasi mbesu ilongolia.8Ahumbwa owale abomia lihili lande, ema eesi nda mokoli mosungu enge edjaaki ololeyi misa elumbanali la ewale. Eesi e wisuku sambo e ewale eumali makila, 9eesi e wandambo isato e wikelamu winge wikodjaaka la ewale, winge widjei la milimo migbaali, eesi e ndambo esato e wandondoli ebitanali.10Ahumbwa osato abomali lihili lande, monoto mwesi mosungu enge edjaakali ololoyi nda lotambe elongwali la likolo, ekwiyia, ekwelali eesi e ndambo esi wiwale koto e wilindo. 11Kombo emungo monoto edjei Mbondo. Eesi e wisuki isato e eumali djia, wato ngbii wakwali la kole e malia eho, laate edjiali.12Ahumbwa o nei abomali lihili lande, eesi e wisuki isato e wuse la eesi e wisuki isato e ndebo la enge e minoto ebitanali, laate eesi e wisuki waho isato elie pii koto lisio e wisuki isato e wuse etidje la ngbai e liwusa wuse la likolo koto ndenge kikima.13Mbai idengakali, koo iokia ndjio eesi enge edjaaki ohumboyi awodja e likolo ekoasa la moli motetelake ate, ''Magba, magba, magba wa wato wango wayabati la mbume, la kole e mahili mango matikali, winge waahumbwa wasato wapotia obomi.''

Chapter 9  
1Ahumbwa otano abomali lihili lande. Ienia monoto molongoiya likolo mokuya la mbume. Wamohekelia pungola e liwela lilindake. 2Adhukolia liwela lilindake, milungu mitelia likolo la enge liwela nda milungu ma misa minge misungu, liwusa wuse elimanali la ehoho koto la milungu e liwela laho.3Ndondo e milungu wapepe wahumbia, wayandjia la mbume, wawahekelia okumu wungo oengani la okumu wungo wodjei gake la eho ala la mbume.4Wawaaselia ate watikele obe la isokisoki wa mbume, te la migono miikima, te la mote moikima, ase ndji wato wango wadjangi kpaka e Mwengei la mbanda djau.5Ehekeleni aleti la iwo ate watiwole wato, ase wawaenese odjidji ndebo itano koto monga mokokela iwo ekodja nda monga mokokelaka gake inga etwa moto. 6La mango masio, wato wakoluka logo, ase watitota logo, wakodja la ehoha e logo ate wague, ase logo ekotila lihele lau.7Wango wapepe wakwani la punda djinge iwongelani la kindo. Likolo la mito mau wadjei la magbaka makwani la wolo, koto mbanda djau ikwani la mbanda e wato. 8Wadjei la sue ikoani nda sue dja wali koto maino mau makoani la maino ma Simba. 9Wadjakali la ngwa ikoani la ngwa dja ibende, koto modudu mo mambulu mau, makwani la modudu mo mokolo e wapunda wango wakotilaka obangu la wita.10Wadjakali la mikondo koto la wikuseli nda wagake, okulu djau eenesake wato odjidji ndebo itano idjei la mikondo mau. 11La mito mau, edjaali nda likumu, ahumbwa o liwela lilindake. La Ebele kombo ende Abadona, la Geleki kombo ende Apoliona. 12Magba mango ma liwoso maetia. Dhenga magba male mageli mbuse eho.13Ahumbwa o motoba abomia lihili lande, iokia moli mwesi mopumbia ndondo e ndjeka inéi djinge idjakali likolo e etumbeli e wolo liwoso la Mwengei, 14easia la ahumbwa o motoba ate, ''Tokola wahumbwa wanei wango wanangani ahue e ewale Epalata.'' 15Adhuholali waahumbwa waho wanei, wango wawongelanali la kole e engele eho koto lisio laho koto ndebo eho koto elanga eho, la ooli mwesi e wisuki isato e wato.16Motango mo wato wango wakomaka wita modjakalali miliadee miale e wamiliade. Mungo motango mookali mbai. 17Mbai ieneli motango mo wapunda la saki, koto wango wadjakali likolo la djinge punda wakpali wibanyei mikpoto nda langi e misa koto e boloo nda yaseti koto e langi e mosaka nda supulu edjaaki opumbi la minoko mawu.18Eesi e wisuki isato e wato wagbali la madjidji maho masato: Misa, milungu koto supulu enge edjaaki opumbi la minoko mawu. 19Okulu e wapunda edjaaki la minoko mau koto la mikondo mau, laate mikondo mau midjaaki nda wandjo koto widjaaki la mito, widjaki oenesi wato odjidji la mito.20Wato wango watigbali la djinge odjidji watikukolali mitema la sambo mbembe dja mawo mau, laate watimaeli mauli mindjili, wilima ma wolo, koto e palata, koto e ebende, e libukeli, e mote enge etieneneke, etiokaka, etisombaka. 21Watikukolali mitema laate wadhee ooli, koto tomo djau e milimo mibe, la oseka ewu koto la iwa.

Chapter 10  
1Ieneli ahumbwa odji motetelake akoyadjimbaka likolo, akpali palata koto manama adjei likolo la moto monde. Mbanda ende edjaaki nda liwusa wuse, makolo mande madjaki nda misa. 2Aikakali la ewo ende ma buku esi keke edhukoani. Abatia ekolo ende e lilome la ewale, koto ekolo ende eliali likolo la mbume.3Adhumbeya la moli motetelake, nda ekohumbaka simba. Ango edumbiali inde ngombe sambo iokesia mili mau.4Ango eokesia ngombe sambo miili mau, ipakali odhingi, iokakali ongo likolo moli mwesi mokoasaka ate, ''Isa djinge sambo easi ngombe sambo, koto otidhinge djawo.''5Ahumbwa ongo omoenali mbai ayamali likolo la ewale koto likolo la mbume adjambia ewo ende e lilome ongo likolo. 6Alapia la kombo e ongo odjei la mokalo libela la libela, ongo okelali likolo koto la wihoo winge widjei ndondo, mbume la wiho winge widjei ndondo, koto la ewale koto la wihoo winge widjei ndondo, ahumbwa oho aasia, ''Engele edjaake etidja kine. 7Ase la masio mango ahumbwa o sambo akobinga, ango akouma ahue e obomi lihili lande, sekele mosatu e Mwengei ekoengana la otutei mboli ndamu engo atiesakolali tuke djande.''8Moli, mungo mookali mbai ongo likolo, mwaselia mbai alidji ate, ''keke, tota ehele ma buku keke edhuhuani enge edjei la ewo e ahumbwa ongo oyamali la ewale la mbume. 9Ikeeli atie ahumbwa oho, imoaseli ate apekele mbai ma buku enge keke enge edhuhuani. Andjaselia mbai ate, ''tota buku eho koto mele eho, ekodja djaa la solo dja owe, koto la monoko mowe ekolele nda wei.''10Itotia enge buku la ewo e ahumbwa imelesia, edjakali la monoko mo mbai nda woyi, ase ango emelesia mbai solo dja mbai itumia la odjiake. 11Mpe wandjaselia ate, ''Itiesakole aleeti atie wato wa miki koto la witondo, koto minoko, koto makumu ngbii.''

Chapter 11  
1Wapekelia mokombe nda motongo. La oasi ate, ''Owe amala, pima osungu e ebete mosatu e tepelo e Mwengei koto e etumbeli koto la wato wango wakoyakongoko ongo. 2Lopango enge edjei saa e ebete mosatu e tepelo, dhee eho saa, otipime wosungu woho, laate wahekeli eho wapagano. Iwo wakohoto gbata mosatu la makolo ndebo tuku inei la iwale.3Ikotoma watotoli wa mbai waale wakpali makunya ate watiesakole masio koto esi la kama iwale la tuku motoba.'' 4Iwo nde mite miale ma olibe koto wiyamaleselo wa matambe wiale widjei liwoso la kumu o mbume. 5Inga moto abala ate awakele obe, misa mikouma la minoko mau la owoli mitone wau, inga moto aluka ate awakele obe akogba la enge ndenge djongo.6Wadjei la okulu enangake likolo ate ewongo etilue la masio mango matiesakoli iwo, wadjei la okulu ekukolake malia makila koto e ohekeli ,mbume odjidji e ndenge kpaa la enhele kpaa enge ebali iwo. 7Ango ekosesa iwo litotoli lawu, nama e mbume enge ekotelaka la liwela lilindake ekoasanesa wita, akowalonga, koto akowawola.8Milonda mau mikodja la lingalala lisungu e liwange (enge eweli iwo la engbundu e Sodomo koto e Ezipito), ongo e mobakali iwo la ekulusu Likumu lau. 9Wato wa miki, la maliye, la minoko, la witondo wakodhenda milonda mawu masio masato la ndambo. Watihekele mboka ate milonda mawu milangesane la mbila.10La wato wango wayabati la mbume wakookaka mwemu iwo amene, wakoemeleke koto, wakotomelana koto makao, laate watiesakoli waho waale wakoeneseke wato wango wayabati la mbume odjidji. 11Ase mbuse e masio masato la ndambo, elimo e mokalo e Mwengei enge edji atie Mwengei ewalingelali. Wato wango wadjaaki owadhendji wawangali. 12Waokia moli mwesi motetelake molongoiya likolo moasia la iwo ate, ''Telani alandjo!'' watelia ongo likolo la lipata, koto mitone mawu wadjaaki owadhengi.13La engele eho mbume e dudumali koto eesi e esuki liumu e liwange akwali. Odudumi wuho e mbume eolali wato koto sambo, wango watikalali wawangali, wamoganali Mwengei o likolo. 14Magba ewale eyeti. Dhenga! Magba esato egeleli sikandjo.15Ahumbwa o sambo abomali lihili lande, miili mitetelake mipumbali ongo likolo, miasali ate, ''Okumu e moki eumia okumu o Likumu lasu koto e Kilisito, akosombesa libele la libela.''16Mbange tuku iwale la inei, wango wayabataki liwoso la Mwengei, la wangbelengo ewu e okumu, waimbali mbanda sese, wayakongoli la Mwengei. 17Waasia ate, ''Tohekeli owe pambo, Likumu Mwengei mototi e okulu kpaa, ongo odjei koto adjaaki, laate ototi okulu e owe osungu koto opotia osombesi.18Maliye wamemelia, koto limemu la owe edjaali, la engele enge ebatani laate wato wagwake wasambesane, koto ohekele liputi la tuke dja owe watiesakoli koto wasatu koto la wango wakotemeiyaka kombo e owe, wato wakeke la wato wasungu, koto obitese wango wakobitesaka mbume.''19Ebete mosatu e tepelo e Mwengei enge edjei likolo edhuhuanali, koto sanduki e ogemei onde eeneneli ndondo e ebete mosatu e tepelo nde. Ongbungwani epumbali, miili miokanali, koto ngombe egbamali, koto la mbume edhudhumali, ewongo e malanga eluali.

Chapter 12  
1Elembo eesi esungu epumbia ongo likolo: Moli mwesi okpali liwusa wuse, ndebo edjaaki sese e makolo mande, lingboka eesi e minoto liomu la iwale la moto monde. 2Adjakali la leni, adjaaki opami la ekoni koto la otomo e wotake.3Eeti elembo koto eenenia ongo likolo: Dhenga! Dalagona mwesi mosungu enani ngbaa, adjei la mito sambo koto la ndjeka liomu koto la mangboka sambo la mito mande.4Mokondo monde mogulaka eesi e ndambo e isato e minoto dja likolo, koto adjilumbia ono sese. Dalagona ayamalali liwoso la moli oho ongo obalali owoti, laate ango ekowota inde, emolake.5Awotali mana, mana opele, ongo okosombesa maliye kpaa la pimbo e ebende. Mana onde akpalanali ongo likolo atie Mwengei koto ongo la ngbelengo e okumu wonde. 6Moli oho atilali ongo la esobe, la ebete enge emowongeselali Mwengei, laate wamolakese ongo masio koto esi la kama iwale la tuku motoba.7Wita wimaya ongo likolo. Mikaeli la waahumbwa wande wamaiya wita la Dalagona, koto Dalagona la waahumbwa wande wasanali. 8Ase Dalagona atidjaali la okulu. Watidjali kine la ebete ongo likolo. 9Dalagona eho mosungu alumbanali sese-inde ndjo e ebende, enge emoweli iwo Djabulu koto Etota, ongo okokosaka mbume kpaa ebete eyabati wato, alumbania la mbume, koto waahumbwa wande walumbania la mbume mongindji la inde.10Iokali ongo likolo moli mopamake mokoasaka ate: ''Sikandjo mokalo, motogbotia, koto okulu, la okumu e Mwengei osu, la okumu o Kilisito onde edji, laate mopundi o wamangbasu alumbani la mbume, inde moto okopundaka wamangbasu likolo la wuse liwoso la Mwengei osu.11Wamolongali la kole e makila ma mana o meme koto la kole e engbundu e litotoli lawu, watibalali koto milimo mau odjangi owangi logo. 12Eho lenge, eengi la ino oemeli, likolo, koto ino wango wakoyabataka likolo, magba la mbume koto la ewale, laate Etota eyadjimbeli ino, adjei la limemu litetelake, laate ayewi ate adjei la engele keke!13Ango enia dalagona ate alumbani la mbume, emoenesali moli ongo omowotali mana opele odjidji. 14Wamohali moli oho mambulu maale e ndjio mosungu laate ahumbwe la esobe tee la ebete ende, ongo omolakesali iwo la oumoyi e engele eesi koto la miengele lihele e mbanda e ndjo eho.15Ndjo eho etoholali malia nda ewale la monoko monde mbuse e moli oho, laate emolindese la wale eho. 16Ase mbume emogamesali moli, koto mbuse iluholali monoko muho emelia malia ma ewale mango matoholali ndjo la monoko monde. 17Dalagona amemelali la moli oho, koto akeeli omai wita la litoto e moli oho wango watikalali, wango wakotemeiyaka tomani dja Mwengei, koto wadjei la otomo e ototoli la kole e Yesu. 18Ayamali likolo la ngene e ewale.

Chapter 13  
1Ienia koto mbau mbe epumbia la ewale, edjei la ndjeka liomu la mito sambo, la ndjeka djaho mangboka liomu, ase la mito maho kombo dja iliko.2Mbau mbe enge eeneli mbai edjali nda mpange. Makolo mande madjali nda Uluse monoko monde nda simba. Dalagona amohali mbau eho okulu wonde koto ngbelengo ende e okumu koto okumu osungu.3Yenia moto monde mwesi nda ekondjoi ahue logo, okondjoi wonde wo logo wokalia. La mogano mbume kpaa emobiliali mbau mbe eho. 4Wamogani dalagona laate amohali mbau mbe eho okumu, koko wayakongoli la mbau mbe eho la ehele engbundu, ''Ndai odjei nda ehele mbau mbe?'' Koto ''Ndai oengi osani la inde wita?''5Wamohekelia monoko mokwasaka sambo mbe sambo ndjinge ileki obe, wamohekelia okumu laate akondje ilanga tuku inei la iwale. 6Aluholia monoko monde la omoaseli Mwengei sambo mbe, la otangi nkombo ende la ebete ekwabataka inde, la wango koto wakwabataka ongo likolo.7Wamohekelia ate asane la wasatu koto awalonge. Wamohekelia okumu laate awakondje wato wango wadjei ahala la mbume, wato wa minoko kpaa, la miki kpaa.8Wato kpaa wango wakwabataka la mbume wakoyakonga la inde, wango nkombo djau itidhinganali la buku e mokalo e Mana o meme ongo oolanali, tee la lipotele e moki.9Ongo odjéi la wiokelo aoke!10Ongo moto okoke la wombo, akoke ndi la wombo, ongo okola la etogo wakomoola ndi la etogo. ango nde oiki mpiko la ondimi o wasantu.11Alidji iyenia mbau mbe eeti epumbia la mbume, adjéi la ndjeka iwale nda enge e meme, adjaki owasi nda Dalagona. 12Nama eho ekelelakali okumu wo mbau enge e liwoso ndji ango mine edjei mbau eho, mbau eho ekelakali ate wato kpaa wango wadjei la mbume wayakonge la mbau enge e liwoso enge mpota ende e logo ekaliaga.13Edjaaki okeli sambo sungu sungu. Edjaaki okeli ate inga te misa milongwe likolo eyadjimbe tee la mbume la maiso ma wato.14ekoakosaka la wato wango wayabati la mbume la makamwisi mango ma mohekeleli iwo mboka liwoso la mbau mbe, ekoewesaka wato wango wayabati la mbume ate wakele elima e mbau mbe eho ease koto eolese wato kpaa wango watiakongoko la elima e mbau mbe eho.15Wamohekelia okulu okpomesake mbau mbe eho, mbuse eho mbau mbe ekpomia koto easia ate moto kpaa ongo oti la elombo e mbau wamoole.16Edjaaki otomi moto kpaa; wato wakeke la wango wasungu, wato waogumake la wango waotundake, wato wa lipanda la tuke, watote elembo la ewo ewu epele te la mbanda ewu. 17Ate moto te mokikima atienge osombi te otambi inga atidje la elembo, la kombo e nama koto motango mo kombo ende.18Alandjo ongo odje la lokenge. Ongo odjéi la lomungo obolesane motango mo nama, laate edjei motango mo moto pele, koto motango monde modjei kama motoba la tuku motoba la motoba.

Chapter 14  
1Idhendia, koto ienia, mana omeme ayamali la mokoli e siona, mongindji la inde wato koto kama la tuku inei la inei, wango wadjali la nkombo ende la nkombo e sango, idhingani la mbanda wa ewu.2Iokia ongo likolo etale, nda etale e malia masungu minge makohumbaka koto nda etale e ngombe enge egbami, etale eokaki mbai edjeiyaka nda walembi wango wakolembaka la djegedje, wakobingaka djegedje ewu.3Walembakali lembo epoli liwoso la ngbelengo e okumu, liwoso la wikelamu winei winge widjei la mokalo la mbange. Moto tweti atiewakali lungo lembo, inga te wato koto kama tuku inei la inei, wango wakalesanali la mbume.4Edjali wango watiyabitesali la wali, wadjei seka. Wakomobiliaka mana o meme ibete kpaa ekokeke inde. Wakalesamiaka ndondo e pele, nda pukapuka dja liwoso dja Mwengei, dja mana omeme koto. 5La minoko mau ekosako etieneneli, laate watieneneli la obe.6Imwenia koto ahumba mwesi akohumbwaka ongo likolo aiki mboli ndamu enge eengiti osili, laate awasumbele wato wango wakwabataka la mbume, la miki kpaa la maliye kpaa, la minoko kpaa, la wato koto kpaa. 7Asakali la moli mopamake ate, ''Mowangani Mwengei, mohani odongo, la ebili ate engele ende esambesake ewumia, eho lenge yakongoni la Ongo okeli likolo la mbume, ewale la wilua.''8Oeti koto- ahumbwa-ahumbwa ongo owale, abiliali, adjaaki oasi koto ate, ''Akpia, akpia, babilona mosungu, ongo okengesiaka miki kpaa mana mande malangwesake ma ondumba wonde.''9Oeti koto ahumbwa ongo osato awabilioali, adjaki oasi la moli mopamake, ''Inga moto ayakonga la mbau la ema enge emokwi, inga koto adja la elembo la elongi ende te la ewo ende, 10Inde koto akokenga, bino e limemu la Mwengei, enge etiwanese iwo la ema koto etiswane la kopo e limemu lande, akoene odjidji la misa koto la supulu liwoso la waahumbwa wasatu koto liwoso la Mana o meme.11Milungu ma odjidji mawu mikotelaka libela la libela, likolo la wuse wango wakoyakongoko mbau mbe eho koto elima eho koto moto kpaa ongo okondji elembo e kombo eho watihomaka. 12Ahala nde wasatu, wango wakotemeiyaka tomani dja Mwengei, koto wakomogemeiyaka Yesu, waongi onangi motema.''13Iokia koto moli mwesi molongoyia likolo, moasia, ''Dhinga ndjo: Mwemu la wagui ndondo e Likumu, elimo easi ate, ''Wahome laate wakelali tomo tetelake, laate sambo djau ekoabilia.''14Idendia, koto ienia, lipata libubake, ongo likolo la lipata moto mwesi ayabati okwani wonde nda Mana o moto, likolo la moto monde adjei la lingboka e wolo, aiki la ewo ende ema ewotake. 15Oeti ahumbwa apumbali la ebete mosatu e tepelo, adhumbeiya moto ongo oyabati la lipata eho la moli motetelake: ''Lumba ewuni eowe enge ewotake, buka pukapuka, laate engelenge ebukake pukapuka eumia, laate pukapuka itania''. 16Ongo oyabatiaka ongo la lipata alumbia ewuni ende la mbume, wabukali pukapuka e mbume.17Ahumbwa odji koto apumbali la ebete mosatu e tepelo enge edjei likolo, ende koto aheli ewuni ewotake. 18Ahumbwa odji koto apumbali la etumbeli adjaki la okumu likolo la misa. amodhumbeyali ongo oiki ewuni enge ewotake la moli motetelake ate, ''Lumba ewuni e owe ewotake, kokeya mambutu ma pukapuka e mote mo bino e mbume, laate pukapuka eho etaniga''19Ahumbwa alumbia ewuni ende ewotake la mbume, akokeiya bino e mbume, alumbali eho koto la epoteli esungu e bino e limemu e Mwengei. 20Wahotoli pukapuka la epoteli eho e bino saa e liwange, koto makila mapumbali la epoteli eho e bino etelia tee la wibende e magago e punda, la olayi e metele koto esi la kama motoba.

Chapter 15  
1Yenia koto ongo likolo elembo eti esungu enge eyahueli: Waahumbwa sambo waiki madjidji sambo, eho nde madjdji ma gboo, laate la mboka eho nde limemu la Mwengei ekoenga .2Ienia ema enge edjaaki nda ewale etalatala enge ewanesani la misa, wato wango walongali mbau mbe koto elima eho koto motango e kombo eho wayamali ahue e ewale eho e talatala, wadjei la wadjegedje e Mwengei.3Wakolembaka lembo e Moize, motuke mo Mwengei, koto lembo e Mana o meme, waasi ndjo: ''Likumu Mwengei Mokondji e okulu kpaa, tomo dja owe midjei sungu. Likumu o libela, mboka dja owe widjei wilamu koto meemene. 4Ndai otiowanga owe, Likumu, koto atiha kombo e owe otwa? Laate ndji owe nde odjei meemene. Witondo kpaa wakodja oyakongi liwoso la owe, laate sambo ndamu e pui dja owe eeneni la hoho.''5Mbuse e sambo djinge ieneli mbai, koto tepelo e hema e litotoli, edhukoania ongo likolo.6Waahumbwa sambo wango wadjaaki la madjidji sambo wapumbali la ebete mosatu, wakpali wisindje wilangi e ngelingeli, wakpali koto mikaba ma wolo la mikpoto mau.7Mwesi e wikelamu inei e mokalo ahali waaumbwa sambo djaho teni dja wolo winge witumi la limemu e Mwengei, ongo odjei la mkalo libela la libela. 8Tepelo etumali la milungu la kole e otwa e Mwengei koto la kole e okulu wonde. Moto te moikima atiengali olingeli la ebete mosatu tee engele madjidji maho sambo e waahumbwa waho sambo eengali.

Chapter 16  
1Iokia moli mwesi motetelake elongoi la tepelo easia la waahumbwa waho sambo ate, ''Kekeni osuakoli teni sambo e limemu e Mwengei la mbume.''2Ongo o liwoso akia, asuia teni ende la mbume; pota mbe ewabingia wato wango wadjali la elembo e mbau mbe, la wango wayakongoli la elima eho.3Ongo o wale asuia teni ende la ewale. Eumali makila nda enge e moto ongo ogwi, koto milimo kpaa e mokalo eguali, koto wikelamu kpaa e mokalo winge widjaali la ewale igwali.4Ongo osato asuia teni ende la ewale asuia koto la wiloa wa malia, eumali koto makila. 5Imookia ahumbwa ongo o malia aasia ate, ''Owe ongo odjei koto odjaali, Moto omeemene, odjei moto molamu, laaate ototi witeneli eho. 6Laate wasuali makila ma wasantu koto e watiesakoli, owahekelia makila laate wakenge, waengi la maho.7Iokia etumbelo easia ate, ''Ndjongo, Likumu Mwengei Mokondji e okulu kpaa, witeneli e lisambesi e owe edjei meemene koto olamu.''8Ongo onei asuia teni ende likolo la liwusa wuse, emohekelania awalongose wato la misa. 9Wato walongolia la ehela esungu, waaselia obe kombo e Mwengéi ongo odjei la okumu likolo la djinge sambo mbe. Watonia oongi olimbesi la omohekeli Mwengei mogano.10Ongo otano asuia teni ende ndondo e okumu e mbau mbe, okumu wonde eumali la molili, wato wayatwakolia malemi. 11Wamoaselia Mwengei obe Mwengei ongo o likolo, la odjidji wou, watonia omoongi Mwengei olimbesi la tomo djawu.12Ongo o motoba asuia teni ende likolo la ewale Epalate. Malia maho mahuali, laate mboka ewongesani la makumu wango walongoyi ongo la epumbeli e liwusa wuse. 13Ienia wingbundu isato e elimo mbe enge edjaaki nda monoko mo ndjoo, nda monoko mo mbau mbe, koto la monoko mo motiesakoli o moleho. 14Laate edjei wingbundu e milimo mibe, minge mikokelaka wikamweseli koto minge mikokeke atie okumu e mbume kpaa, ebete eyabati wato wango wa mbume, la owabolei la kindo e wuse wo Mwengei ongo oteteli.15Dhenga! Ikodjaaka nda iwa! Mwemu la wango walangaliti ilo, la ongo okowongeleke wisindje wande, laate atisombe lingbengbele laate atiene soni ende.'' 16Awaboleia la ebete eweli owo la Ebele Alamagedo.17Ongo o sambo asuia teni ende la ehoho. Moli mwesi motetelake e pumbali ongo la tepelo, elongoi la ngbelengo e okumu moasia ate: ''Ekelania!'' 18Mikalali mipumbali, miili miokanali, ngombe engbumali, mbume edudumali la ndenge enge ekelanakiyo opoti oyabati e wato la mbume. 19Gbata enge esungu ekawania la isuki isato, mawange dja mikuali, Mwengei amomungolali Bbilona mosungu, laate amohekele teni ende e logo.20Wisii kpaa itilia, mikoli itieneneli kine. 21Ewongo e malanga esungu enge libukeli liesi liesi edjaakali la oliti inga e mbela eesi, elongwali la likolo, eyadjimbelia wato. Wamotangali Mwengei la odjidji woho e ewongo e mabukeli, laate odjidji woho wodjaali osungu.

Chapter 17  
1Mwesi o waahumbwa sambo wango wadjaki la teni sambo, adjaali akpomesanali la mbai ate, ''Djaka iyoenese esambeselo e moli o ndumba, ongo oyabati likolo la malia masungu, 2ongo makumu ma mbume wakelali la inde ondumba, koto wato wa mbume wakengeli la inde bino e ondumba wonde.''3Akpalia mbai la okulu e elimo la lisobe, imoenia moli ayabati likolo la mbau mbe e langi etanake enge etumi la nkombo e wiliko. Edjei la mito sambo la ndjeka liomu. 4Moli oho akpalali esindje etanake-boloo koto etanake ngbaa, ayawongeli wenge la wihoo wa wolo, la mabukeli e motio, la wangbengbe. Aikali la wo ende teni e wolo, etumi la sambo mbe djinge dja ondumba wonde. 5La mbanda ende nkombo, edhingani ndjo: ''Babilona mosungu, nango o wali wa ndumba la sambo mbe djinge dja mbume.''6Imwenia ongo moli alangoia makila ma wasantu la makila ma watotoli wa Yesu. Ango emoenia mbai, okamwi wosungu egbotoli mbai. 7Ahumbwa andjaselia mbai ndjo, ''Nde ekokamwaka owe? Ikoewesa sekele e moli koto e mbau mbe enge emokpali, ongo odjei la mito sambo la ndjeka liomu.8Mbau mbe enge eeni owe edjaki, ase eti kine, inga te ndjongo etikali makeke epumbe la liwela lilindake, ekoke ongo la obitesani. Ango ekoene iwo ndenge mbau mbe enge edjaki ase eti kine, inga te ndjongo ekodja, wato wango wayabati la mbume wakokamwa la mwemu, ase kombo djau idhingani la buku keke e mokalo tee la lipoteli e moki.9Mine ahala ewongi odjei la kandela enge eboliani la lokenge. Mito sambo mienesi nda mikoli sambo, djinge iyabati moli. 10Edjei koto la makumu sambo: Watano wakwi, mwesi adjei, ongo odji adjaki yo, ango ekodja inde, atiumwa.11Mbau mbe enge edjali, enge etikine, eho amene edjei likumu o mwambi. Ase elongoi la iwo sambo, koto ekokeeke la obitesani.12Ndjeka liomu djinge ieneli owe einyei makumu liomu, wango watotakiyo okumu, ase wakondjiga okulu wadje makumu la engele eesi mongindji la mbau mbe enge. 13Iwo kpaa wadjei la lomungo lokikima, eho lenge wakohaka mbau mbe okulu koto okumu wou. 14Wakosana wita la Mana o meme, mana omeme akowalonga, ongo edjei inde Eloko e wiloko, Likumu la makumu-wato wango wawelani koto waononi koto wango wadjei meemene wakolonga mongindji la inde.''15Ahumbwa aasia la mbai, ''Malia mango maeneli owe, mango mayabati moli o ndumba, mainei wato, miki, minoko.16Ndjeka liomu djinge ieni owe la mbau mbe, wakomotona moli oho o ndumba, wakomolongosa wisindje, wakomotika lingbengbele, wakolaka ndjini ndjande, wakomolongosa koto la misa. 17La ebili ate Mwengei abatiga la mitema mau waengese mamungo mande, la oengesi mamungwene mau amene ehake mbau mbe okumu wou, tee engele wingbundu wa Mwengei wikoengesana.18Moli ongo omoeneli owe, edjei gbata lisungu enge edjei la okumu likolo e makumu ma mbume.''

Chapter 18  
1Mbuse e sambo djaho, imoenia ahumbwa odji alongoi ongo likolo. Akoyadjimbaka la okumu wosungu, mbume engalali la otwa wonde. 2Apamali la moli motetelake ate, '' Akwia, akwia, Babilona mosungu! eumia eyabatelo e milimo mbe, koto ebete ekwabataka milimo kpaa minge mbe, ebete ekwabataka mbulu kpaa ndjinge mbe, koto nama kpaa itonani. 3Laate miki kpaa wakokengaka bino ende e ondumba, makumu ma mbume miyalumbia ongo ndondo e ondumba wonde, wato wagumake wa mbume wayagumesia la okulu e ogumake wonde.''4Iokia moli modji ongo likolo moasia ate, ''Pumbani ndondo ende, wato wa mbai, laate otilingeleni ongo ndondo e masumu mande, otiyawaneseni koto la odjidji wonde. 5Laate masumu mande makaumiga tee ndji ongo likolo koto Mwengei asumboiya obe wonde. 6Moputani ndenge kikima nda eputiaka inde, mowongweselani mbala iwale la oengani la tomo djande. La teni enge esuiyaka inde mosuelani mbala iwale.7Ndenge eyaganali inde koto eyabatali inde la ngbii e wihoo wamotio enge etidjakali inde ookeli soni, mohani koto nongo e ndenge eho. La motema monde akoasaka ndji ate, ''Idjei likumu, iti moli ongo ogueli molome, itiene koto odjidji te ma keke,' 8La ndenge eho, la lisio likikima, odjidji wonde ekouma, logo, la magba, la ndjala, akolongola la misa ngoo laate Likumu Mwengei ongo omosambesi, ateteli.''9Makumu kpaa ma mbume, wango wayalumbali la inde ebete ekikima la ondumba wonde la ogumake wonde, wakoswa poo wakoyasumbwa la kole ende, ange ekoene iwo milungu ma obitesani wonde. 10Wakoyamala lihehe la owangi odjidji wonde, wakoasa ate, ''Magba, magba, Babilona mosungu, moki mo okulu! La engele ekikima e sambeselo e owe eumia.11Wato wa ogumake wa mbume wakoumesa poo la kole ende, laate moto te mokikima atisomba kine wihoo wau-12Wihoo winge wa wolo, wa palata, mabukeli mango ma motio, e maayaka, la lini ewongake, la wisindje tanake ngbaa, la wihoo kpaa winge winge wikelani la pembe e mbongo, la wiho paa wikelani la mabaya e lumba ndamu, e motako e wibende koto e malabe, 13la kinamoni, la amomo, la paka e malasi, la maita e lumba ndamu, la maita ma olibe la mteke ndamu, la ndongo, la nama, la wameme, la wapunda, la makalo, la tuke, la milimo ma wato.14Pukapuka djinge ibaliaka molimo mo owe ikia lihele la owe, wihoo winge wilamu koto wihoo wa owe wingengake ebitania, watiene koto eho alidji.15Wato wa mombongo e winge wihoo, wango wayagumesali lai nde, wakwamala lihele, la owangi odjidji wonde, wakopumbesa poo wakodja koto la oleli wo logo. 16Wakoasa, ''Magba, magba! moki mosungu mungo mokpaliaka wisindje wamondjele alingamiaka la wolo, la mabukeli ma motio, la engele ekikima likondja lande kpaa libitisania! 17Wato kpaa wango wakosombelaka la enge ebete ndjongo, la wato wango wakosombaka la andondoli la wasombesi wa andondoli, wakoyamala lihele.''18Wahumbali pui, ango eenia iwo milungu ma odjidji wonde. Waasali ate, '' Nda gbata eengani la ehele gbata esungu? 19Waswakali limungele la mito mau, walelakali wadjakali la magba, wahumbakali pui ndjo: Magba! magba! gbata esungu ebete eyagumesali wato kpaa wango wadjei la wihoo winge wikosombaka la ewale, la engele ekikima abitesania.'' 20Likolo emela la kole ende, la ino koto wasantu, wa toma, la watiesakoli, ino koto emeleni! laate Mwengei aokeleliani oyengebene ango emosambesi inde.''21Aseko ahumbwa mwesi atotia libukeli enge ekuani la enge ekonuelaka eho pukapuka alilumbia la ewale, asia ndjo, ''Ndjo nde ekolumbana Babilona, gbata esungu la mbala kikima, atienene kine alidji. 22Watioka kine atie owe etale ewango wakobingaka kidale, la wango wakobingaka ndundu, la wango wakelelo, la wango wakotulaka, waigboto kine atie owe etali enuake pukapuka.23Ngbai e lotambe etingala kine atie owe, moli mo molome o liwala te mo moli o liwala motiokana kine atie owe, laate wango watambesakali wihoo wo owe wadjakali wato wango waewanake la mbume, la ebili ende miki kpaa midjimbisamiaka la owe. 24La ebili ende yainde waeniaka makila ma watiesakoli la mawasantu ma wato kpàa wango wa wateniaka iwo kingo ahala la mbume.''

Chapter 19  
1Mbuse e sambo djaho, iokali moli mwesi etetelake nda moli e ngbii e wikelamu wa likolo, wokoasaka ate, '' Alleluia! okalesani, otwa, koto okulu edje atie Mwengei. 2Laate wisambeselo wande widjei meemene koto wilamu, laate amosambesi inde moli ondumba ongo obitesali mbume la ondumba wonde, awongoselia ewo e moli oho obe la makila ma tuke djande.''3Wasia mbala ewale: ''Alleluia! Milungu mande mikotelaka libela la libela.'' 4Mbange tuku iwale la inei la wikelamu winge widjei la mokalo inei wamosembelia Mwengei ongo oyabati la ngbelengo e okumu, waasia ate, ''Amen. Alleluia!''5Moli mwesi mopumbali la ngbelengo e okumu, moasali ate, ''Modombani Mwengei osu ino kpaa tuke djande ino wango wakomowangaka, wana la wiloko wato.''6Iokali moli mwesi enge edjaki nda moli e ngbii e wikelamu koto nda modudu e malia masungu enge ekohumbaka la otetelake, koto nda ogbami wo ngombe, easia ate, ''Alleluia! Laate Likumu, Mwengei osu Mokondji e okulu kpaa, abatia okumu onde.7Toemeleni koto todje la mwemu, tomohe koto otwa, laate elambo e mana o meme eumia, koto moli onde ayawongeli.8Amohekelia esindje enge ekongengeke, la ongengi wungo wolamu, esindje eho elamu edjei tomo ndamu ma wasantu.9Ahumbwa andjaselia mbai ate, ''Dhinga: Mwemu la wato wango wawelani la ilaka e liwala e Mana o meme.'' Aewesali mbai alidji ate, ''Ehenge edjei engbundu e meemene e Mwengei.'' 10Ikwia la makolo mande laate iyakonge la inde, aasia la mbai ate, ''Otiakonge la mbai! Idjei mangwa o wotomo, koto motuke mo wamangwa wango wadjei la otomo e ototoli Yesu. Yakonga la Mwengei laate witiesakoli wihekelani nde la omototoli Yesu.''11Yenia koto likolo liluhuania, yenia punda e langi bubake. Ongo oyabatakali likolo la punda kombo ende omeemene koto olamu, akosambesaka akosanaka koto wita la oyengebene. 12Maiso mande madjali nda misa, la moto monde wilembo ngbii, adjeiaka koto la nkombo esi ekomiaka iwo moto tweti atiewakali nkombo eho, ndi inde amene. 13Akpaliaka esindje edjeiaka la makila, kombo ende engbundu e Mwengei.14Wasoda wango wadjei ongo likolo wamotutiakali likolo la punda bubake, wakpali isindje wibubake. 15La monoko monde ewuni ewotake epumbakali, laate abinge la eho miki, akowasombesa la pimbo e ebende. Akohotoko koto pukapuka la eboteli e bino e limemu e Mwengei Mokondji e okulu kpaa. 16La esindje ende la ebelo ende wadhingali kombo: Likumu e makumu, engali e waengali.''17Imoenali ahumbwa ayamali ongo la liwusa wuse, apamali la moli motetelake, aasali la mbulu kpaa ikohumbwaka ndondo e likolo ate, ''Djakani ahala, gbotononi la yenga esungu enge ekeli Mwengei. 18Laate olakeni ndjini dja makumu, la ndjini dja makumu ma wasoda koto la ndjini dja wato kpaa, tuke, wato wakeke wakeke la wango wasungu wasungu.''19Yenia koto mbau mbe, koto la makumu ma mbume, la wasoda wawu wayaboleiya laate wasane wita la ongo oyabatali likolo la punda la wasoda wande.20Mbau mbe ehelanali mongndji la motiesakoli o moleho, ongo okelakali liwoso lande wikamwiseli winge indjimesakali inde wango watotali elembo e mbau mbe la wango wayakongoli la elima eho, wawalumbali iwo kpaa la misa minge mikololaka la supulu.21Wango weti wagwia la ewuni enge epumbakali la monoko mo ongo oyabatakali likolo la punda, mbulu kpaa wigbetia la ndjini djau.

Chapter 20  
1Yenia ahumbwa akoyadjimbaka ongo likolo, aiki pungola e ebete e logo koto la mindjota la ewo ende. 2Ahelia dalagona, ndjo enge egala, enge emoweli iwo djabulu, inga etota, amokandjia la mindjota wilanga koto eesi. 3Amolumbia la ebete e logo, alihia abatia elembo la ebete enge elingelake, laate atikose kine wato, ndji ango ekoenga wilango koto. Mbuse ango wakomoluhola ma engele keke.4Yenia koto wangbelengo e okumu, edjaali la wango wayabatelali eho, wawahali okulu esambesake. Yenia milimo ma wato wango watenanali mito la omototoli Yesu la kole e Mwengei, la wango watiyakongoli la mbau mbe koto la elima eho, la wango watitotali wilembo la wilongi wau koto la mawo mau wawongoia la mokalo, wakondjia la Kilisito wilanga koto eesi.5Wato wagbake wango watikalali watiwongwali la mokalo tee ango ilanga koto eengali. Ehele nde obasi wo poo.6Mwemu la wango wasuswali mbala e liwoso! logo lo wale loti la okumu atie ewu; wakodja wanganga-Mwengei wa Mwengei koto wa Kilisito, wakokala la inde ilanga koto eesi.7Ango ekoenga ilanga koto, Satana akopumba la woyogo ende. 8Akopumba la owakosi wato wango wayabati la wisuki inei e moki Goge la Magoge, la kole e kindo. Motango mowu modjaali nda ngene e ewale.9Wayaandjali la mbume kpaa, walingali ebete edjaki oyabati wasatu koto gbata enge ebala iwo. Ase misa milongwali likolo eyadjimbia ewalakia. 10Djabulu ongo odjaakali owakosi wato alumbanali la misa e supulu ebete mbau mbe la motiesakoli o moleho wadjaakali, wakoene odjidji likolo la wuse libela la libela.11Yenia ngbelengo esungu e okumu ebubake, la moto ongo oyabatali likolo laho. Mbume la likolo etilali litilali liwoso lande, etidjaakali kine la ebete. 12Iwenia wato wagwake wato wasungu wasungu la wato wakeke wakeke, wayamalia liwoso la ebete e okumu. Buku iluhuania. Ase buku enge eeti edjaali buku e mokalo. Wato wango wagbake wasambesanali la sambo djinge idhingani la wabuku waho, la otutei tomo djau.13Ewale ewongolia wato wagbake wango wadjeiaka ongo, logo wo mbila ewongwesali wato wagbake wango wadjaali ongo, moto la moto asambesanali la otutei tomo djande. 14Logo la mbila elumbania ongo la misa. Logo lo wale wuho, misa. 15Moto ongo otidhingiaka iwo kombo ende la buku e mokalo wamolumbali la misa.

Chapter 21  
1Yenia likolo poli la mbume poli, laate likolo egala la mbume gala eetali, koto ewale etidjaakali kine. 2Yenia koto gbata mosatu, Yelusalema poli, elongoyi likolo atie Mwengei, ekoyadjimbaka ewongesani koto nda moli o liwala ongo owongeli wenge la kole e molome onde.3Iokia moli mwesi motetelake elongoiya la ngbelengo e okumu, easia ate, ''Dhenga ebete eyabatake e Mwengei edjei ebete eikima la wato, akoyabata la iwo koto wakodja wato wande. Mwengei inde amene akodja la iwo. 4Akohuhola poo e maiso mau kpaa, logo etidja kine, etidja kine te logo, te odhumbeyi, te ekoni koto etidja kine, odjidji etidja kine. Sambo dja gala iyeti.5Ongo oyabatali la ngbelengo e okumu aasali ate, ''Denga! ikokelaka sambo kpaa poli. Asia koto, ''Dhinga, dji sambo idjei dja meemene.'' 6Aasali koto la mbai, ''Ekelania! Mbai idjei Alipa koto Omega, moto o liwoo koto o mbuse. Ongo odjei la ehoha e malia ikomoha pamba malia mango malongoyi la likaka e malia ma mokalo.7Ongo okolonga akotota lisango e wihoo waho, ikodja Mwengei onde, inde koto akodja mana o mbai. 8Ase wato wa mbangi la wango wadjangi ogemei, la wango wa osoto koto wa onalili, la waoli wato, la wato wa pite, la wango wakokelaka tomo e milimo mbe, la wango wakoyakongoko la wilima, la wato wa moleho likao lawu ekodja ndondo e misa minge mikololaka. Enge einyei logo e wale.''9Mwesi o waahumbwa sambo wango waikakali teni sambo djinge itumi la odjidji sambo ongo o gboo adjia, aasali ate, ''Djaka ahala. Ikoinya owe moli o liwala o mana o meme. 10Akpalia mbai la okulu a elimo likolo mokoli mosungu koto ndai andjineia mbai moki mosantu, Yelusalema, ongo odil kakali olongoi ongo likolo atie Mwengei, la otwa e Mwengei.11Yelusalema edjei la otwa wo Mwengei, koto ongali woho wodjei nda libukeli e motio , nda libukeli e yasipe enge ekongalaka nda malia ma malanga.12Olai woho wodjeiaka wosungu adjali la milango liomu la miale, likolo la minge milango ndjongo waahumbwa liomu la wale, la kombo idhingani, djinge dja mawota liomu la male ma wana wa isalaele.13Ngambo ekolongwaka liwusawuse milango misato, ngambo e likolo milango misato, ngambo e midi milango misato, ngambo ekolangalaka moi milango misato.14Etutu e gbata eho edjakali la mabukeli liomu la iwale e moboko, likolo la minge miboko ndjongo nkombo liomu la iwale dja watutiani wa mana omeme.15Ongo odjakali wasi la mbai adjakali la mokombe nda ema epimelake nda wolo, la opimi moki milango mande la witutu wande.16Moki muho modjali nda ma enge edjei la wisuki winei, olai wo moki wokokanali la wokwe. Apimia moki la mokombe, atotia wipimo koto liomu la iwale; wolai, okwe la ango awodja ienganali. 17Apimia etutu, atotia wipimo kama la tuku inei, epimo e moto enge edjali e aahumbwa.18Etutu eho wakeliaka la ema eweli iwo ate yasipe, moki modjali mo wolo mokwania la ema eweli io ate talatala.19Miboko ma enge etutu ndjongo e moki miwongesanali la mabukeli ma motio ma ndenge kpaa: moboko mungo mo liwoso modjali la ema eweli iwo ate yasipe, mungo mo wale modjali mosapili, mosato mo kalasedwane mungo monei mo Emelode.20Mungo motano mo Salodonisi, mungo mo motoba mo Saladwone, mungo mo sambo mo kilizolia, mungo mo mwambi mo Belila, mungo mo libwa mo Topaze, mungo mo liomu silisopalase, mungo mo liomu la moikima mo yaseti, mungo mo liomu la iwale mo Ametisiti.21Milango liomu la miale maho midjali la mabukeli ma motio mpe ombeli wesi wesi adjakali la libungeli liesi liesi la motio ebete e liwange edjakali la wolo olamu, nda kopo enge ekoeneneke ngambo kpaa. 22Itieniaka kine molako ndondo e moki; laate Mwengei inde amene aumiga molako inde amene, la mana omeme.23Moki muho moidjali kine la mposa e moi posa e sandja la ongengesi moki, laate otwa o Mwengei ekomongengeseke, mana o meme bendele ende.24Miki kpaa mikosomba la ongengi wonde, makumu ma mbume wakomoha otwa djau. 25Milango mande mitilihana la wuse, laate likolo litidja.26Wakomoha otwa la mogano e miki kpaa, 27ase ema kpaa enge eti mosatu koto moto kpaa ongo okokelaka loyi eesi e osoto koto akobukaka moleho atilingela ongo, ndji wango wadhingani la buku e mokalo e Mana o meme nde wakolingela.

Chapter 22  
1Andjineia mbai e wale eesi e malia ma mokalo, elangi nda malanga. Makopumbaka liwoso la ngbelengo e okumu e Mwengei koto e mana omeme. 2Tee la wodja e lingalala eho esungu. La ngambo e ewale, la ngambo eetiedjaaki la mite ma mokalo enge edjaki owoti pukapuka mbala liomu la maale, edjaki ohi pukapuka eho ndebo la ndebo. Ngasi e mite maho edjaali la okalesi miki.3Ema ebe etidja kine. Okumu wo Mwengei la omana omeme wokodja ndondo e moki, wasali wande wakomokelela wakoene koto mbanda ende. 4Nkombo ende ekodja la mbanda djau. 5Likolo litidja ikine, watidja kine la posa e lotambe, laate Mwengei inde amene akowangengele. Wako kala ilanga la ilanga.6Asia la mbai: Dji sambo idjei meemene, Engali Mwengei o milimo ma watiesakoli, amotomia ahumbwa wonde la owainei wasali wande sambo djinge ikuma ndjindjo.7''Denda! Igeleli ndi ndjo. Mwemu la ongo okobanya sambo dja etiesakoli dja ehele buku.''8Mbai Yoani, ongo ookali ongo koto oeneli dji sambo. Ango eokiaka mbai koto eeniaka mbai, ikwia la makolo ma ahumbwa ongo ondjiniakali mbai djinge sambo, la oyakongi la inde. 9Asia la mbai, ''Otiakonge la mbai! Idjei mangwa o wotomo, ongo koto o wamangwa watiesakoli, la wango wakobanyaka sambo dja ehele buku. Yakonga la Mwengei.''10Asia la mbai: Otikande sambo dja esakweli dja ehele buku. Laate engele enge ebatana eumiga. 11Moto ongo okokelaka sambo mbe akele alidji sambo djaho mbe, moto o osoto akele alidi osoto. Moto molamu akele alidji wolamu, koto mosatu aume alidji mosatu.''12Denda, igeleli ndi ndjo, owongosi obe edjei atie mbai, koto omoputi moto la moto oengani la tomo ikelali inde.13Idjei ALipa koto Omega, moto o liwoso koto ongo ogboo.14Mwemu la wango wakokpoloko wisindje wawu, la odjui mote mo mokalo, la olingeli ongo la molako mo moki.15Ono saa mbua, wato wa osoto, wakeli sambo djinge mbe mbe, wasambeli wikeko, la wango wabali obuki lokuta!16Mbai Yesu, imotomi ahumbwa o mbai laate awoeneseni dji sambo la mangomba idjei ongo omolumbiaka iwo moto o liwota la Davidi, monoto mungo moko ngengeke boo.17Elimo la moli o liwala wakoasaka ate, ''Djaka. Ongo odjei la ehoha e malia adje, moto kpaa ongo obali, ototi malia ma mokalo e pamba.18Ikomwaselaka ongo okokaka sambo dja esakweli dja ehele buku: Inga moto ataleya ema esi Mwengei akomotaliela odjidji enge edhingani la ehele buku. 19Inga koto moto alongese ema esi sambo djinge idjéi la ehele buku e esakweli, Engali koto akomolongese ongo la mote mo omoi ongo koto la moki mosato, midingami la ehele buku.20Ongo odji sambo asi ndjo, Ee, igeleli ndindjo. Amen! djaka Likumu osu Yesu! 21Ngolu e Yesu edje la ino kpaa! Amen.